
Előszó 


A Mahábhárata, mely India ősi irodalmának, a Védáknak a része, 
egyedülálló helyet foglal el a történeti-elbeszélő művek sorában. Kevés olyan 
könyv van még, mely ilyen hosszú időn keresztül fennmaradt volna, mint ez 
az ötezer éves eposz. Maradandó népszerűsége már önmagában arról 
tanúskodik, hogy lapjai mély, örök érvényű bölcsességet rejtenek. Magában 
foglalja a Bhagavad-gítát, a lelki tudás világszerte nagyra becsült remekét, s 
eseményekben gazdag leírást ad arról a történeti közegről, melyben e 
megvilágosító erejű kinyilatkoztatás elhangzott. 

A Mahábhárata bemutatja Krisna, a Bhagavad-gítá elbeszélője cselekedeteit, 
akiről a Védák kijelentik, hogy maga a legfelsőbb személy, Isten. Ez a tény 
különleges értéket kölcsönöz a műnek. A kívülről szemlélve érdekfeszítő 
mesefolyamnak tűnő, királyok, démonok, istenek és bölcsek körül zajló 
eseményeket, színes harcleírásokat, intrikákat, mozgalmas csatajeleneteket 
tartalmazó könyvet valójában egy rendkívül mély lelki tudás üzenete hatja át. 
A mű olvasása közben az ember érzi: lelkét felemelő olvasmányt tart a 
kezében. S a Mahábhárata tényleg azzal a szándékkal íródott, hogy közelebb 
vigyen minket az isteni igazságok megértéséhez, s hogy minden más 
boldogságot fölülmúló transzcendentális örömben részesítsen. Újra meg újra 
elolvashatjuk, anélkül, hogy elcsépeltté vagy unalmassá válna — sőt, minden 
egyes olvasás alkalmával a szöveg újabb és újabb jelentésrétegeit fedezhetjük 
fel. 


Lelki üzenetén és megragadó történetein túl a Mahábhárata mélyreható 
betekintést nyújt a régmúlt világ mindennapi életébe is. "India kulturális 
enciklopédiájának" is nevezik, a mű látómezeje azonban messze túlmutat ezen 
a meghatározáson: az egyetemes igazságoknak minden ember számára 
érvényes tárháza is egyben. A Mahábháratában található sok-sok témakört itt 
fel sem tudnánk sorolni, a szanszkrit szöveg egy híres verse azonban arról ír, 
hogy ami nem áll ebben a műben, azt hiába is keresnénk bárhol egyebütt. 


Kedves Olvasó, itt pontot is teszek az előszó végére, hogy magad fedezhesd 
fel a Mahábhárata csodálatos kincsesbányáját. Amit a kezedben tartasz, egy 
rövidített verzió csupán, s remélem, arra ösztönöz majd, hogy a mű teljesebb 
szövegváltozatait is elolvasd. Mielőtt azonban elköszönnék tőled, kérlek, 
emlékezz velem együtt arra, hogy minden érdem a mű eredeti szerzőjét, a 
halhatatlan bölcset: Sríla Vjászadévát illeti meg. Áldana meg bár 
mindannyiunkat, hogy feltárulhassanak előttünk a Mahábhárata legmélyebb 


titkai. 


Krishna Dharma 
2000. január 


Első fejezet 


Az öt isteni fiú 


A tavasz elérte a hegyek lankáit. Boldogító frissesség hatotta át a levegőt. 
Pándu egy virágoktól illatozó mezőn sétált, s az elébe táruló mennyei 
látványban gyönyörködött. Kakukkok énekeltek a közeli csampaka-fákon, s a 
rét ragyogó sárga virágai körül fekete méhek rajai dongtak. Pándu előtt fiatal 
felesége, Mádrí lépkedett, hosszú selyemruháját lágy szellő fodrozta. 


Virágot szedett a mezőn, s közben halkan dúdolt valamit magában. Pándu 
beérte, mire Mádrí megfordult és rámosolygott. A mögötte ragyogó 
napkorong meleg fényében, hullámzó selyemruhája mögött láthatóvá váltak 
gyönyörű alakjának körvonalai. Megigéző szépség volt a madrai hercegnő. A 
napfény átragyogott a haján, s izzó keretbe vonta tökéletes arcvonásait. 


Pándu szíve megdobbant. Több mint hét éve már, hogy utoljára megölelte. 
Ellenállhatatlan vágy kerítette hatalmába. A kosarat, amibe vadon termő 
zöldségeket gyűjtött az ebédjükhöz, a földre helyezte, s egy lépést tett a 
felesége felé. 


Mádrí azonnal tudta, mit érez a férje. Heves vágyakozása láttán félelem 
fogta el. 


— Ó, király, emlékezz a bölcs szavaira! — Eltökélten beszélt, de úgy tűnt, 
Pándu nem hallja. Mádrí felemelte a kezét, hogy feltartóztassa, s fejét rázva 
intette nyugalomra a férfit. 

—- Uram! Megállj! Ó, dicső hős, zabolázd meg az elmédet! Halálos 
veszedelem leselkedik rád. 

Pándu azonban nem törődött az asszony intelmeivel. Felesége igyekezete, 
hogy megfékezze őt, csak tovább fokozta a vágyát. Megragadta, s erővel 
maga köré fonta a nő kitárt karját, majd szorosan magához ölelte. Mádrí 
kétségbeesett igyekezettel próbált kiszabadulni. Pándut teljesen hatalmába 
kerítette a vágy, s nevetni kezdett. Erős karjában tartva a hercegnőt, maga 
után húzta a puha fűre, s forogni kezdett vele. Odaszorította a földre, szájával 
asszonya száját keresve. 


Hirtelen azt érezte, szörnyű fájdalom markol a mellkasába. Levegő után 
kapkodott, a tagjai megmerevedtek. A hercegnő rémülten nézte, ahogy a férje 
magatehetetlenül lehenteredik a testéről. Pándu egy elhaló kiáltást hallatott, a 
levegő még egyszer ziháló tüdejébe hatolt, majd élettelenül nyúlt el a földön. 


Mádrí felsikoltott, a férje fölé hajolt, s hangos zokogásban tört ki. A risi átka 
beteljesedett - Pándu meghalt. A hercegnő ráborult a halott testre, s patakzó 
könnyeivel áztatta. Szívszaggató siránkozással szólongatta halott hitvesét. 

— Ó, legyőzhetetlen, hát lehetséges volna, hogy a kéjvágy lehengerelt? Ó jaj, 
én vagyok az oka mindennek! Miért mentem veled kettesben az erdőbe? Hogy 
lehettem ilyen ostoba! Ó, uram, nem tudok nélküled élni! Követni foglak 
utadon, bárhová is mész! 


Jajkiáltásai a magasba szöktek, szelek szárnyán  tovarepültek, s 
végigvisszhangzottak az erdőn. 


Nem messze, a család erdei ásramájában, Pándu másik felesége, Kuntí tüzet 
rakott, hogy vacsorát főzzön. Mádrí jajveszékelése ütötte meg a fülét, s 
mozdulatlanná dermedve próbálta megállapítani, hogy honnan jön a hang. 
Vele volt Mádrí két ifjú fia, Nakula és Szahadéva is, s ők is hallották a 
kiáltozást. 


— Mi ez, Kunti anya? — kérdezték. — Ki sír? 

— Nem tudom, de megyek, megnézem. Hol vannak a fivéreitek? 

— Épp most jönnek a folyóról — válaszolta Nakula. 

— Ti maradjatok itt, s várjátok meg őket! Mondjátok meg nekik, hogy 
jöjjenek utánam! 

Kunti elindult, s a hang irányát követve, sietős léptekkel haladt előre az 


erdőben. Biztos volt benne, hogy Mádrí az. Mi történhetett? Csak nem 
Kindama átka teljesedett be? 


Amikor az erdőből kiért a mezőre, balsejtelme beigazolódott. Elszörnyedve 
látta, hogy Pándu a földön hever, s a feje Mádrí ölében nyugszik. Néhány — 
hosszú óráknak tűnő - pillanatig kővé dermedve nézte az elébe táruló 
látványt. Aztán... futni kezdett feléjük. Úgy érezte, mintha ólomból lenne a 
lába. Amikor odaért, Pándu mellé rogyott a földre. A férfi halott volt. Kunti 
mérhetetlen fájdalommal zokogni kezdett. Könnyes szemmel az elkínzott 


Mádríra nézett. 


— Ó, hercegnő, mi történt? — A hangja vádlón csengett. Hogyan engedhette 
meg Mádcrí, hogy a királyt hatalmába kerítse a vágy? Hiszen jól tudta, milyen 
átok ül rajta. 

— Ó, Mádríi, én mindig elővigyázatos voltam férjurunk jelenlétében. Még 
mosolyogni is alig mertem rá. - Így, Kindama szavaira emlékezve, mindig 
megfontolt és kiegyensúlyozott maradt. 


Hogyan vesztette el hát a fejét a közeledben? 


Kunti zokogva, elcsukló hangon beszélt. Feje Pándu mellkasára hanyatlott. 
Hová ment? 

Hogyan élhetne ő nélküle? 

Mádrí a kezébe temette arcát, s hangtalanul zokogott magában. Már amúgy 
15 bűnösnek érezte magát Pándu haláláért. Kuntí szavai csak tovább növelték a 
fájdalmát. Mély lélegzetet vett. 

— Ó, nemes lelkű Kunti, drága nővérem, sírva-könnyezve próbáltam őt 
megállítani, de mindhiába igyekeztem. 

Mádrí fájdalomtól gyötört arca láttán, Kuntí szívét együttérzés öntötte el. 
Most már lágyabb hangon így szólt hozzá: — Kétségkívül szerencsésebb vagy 
nálam, hisz örömvágytól láttad ragyogni urunk arcát, amikor megpróbált 
hozzád közeledni. 

A gondolattól összeszorult Kuntíi szíve. De egyből elszállt a féltékenysége, 


amikor Mádtrí, fejét rázva, így siránkozott: 
— Jaj, istenem! Úgy tűnt, mintha a király szántszándékkal arra törekedne, 
hogy a risi átka valóra váljon. Semmit nem tehettem. 


Kunti haragja alábbhagyott. Mádrí kétségkívül igazat mond. Ez a szörnyű 
tragédia csakis az Úr elrendezése lehet. Neki most mi a hitvesi kötelessége? 
Ránézett férje élettelen arcára — nyugalmat sugárzott. Az erényes uralkodó 
kétségkívül a felsőbb világokba távozott. Vajon követhetné-e oda a férjét, 
hogy tovább szolgálhassa? Minden bizonnyal Mádtrí is ugyanerre vágyik. 

— Ó, húgom, én vagyok az idősebb feleség, ezért az én előjogom, hogy a 
halál birodalmába menjek urunkkal. Kérlek, ne akadályozz meg ebben! Végy 
hát erőt magadon, s neveld fel a gyermekeinket! Én pedig férjünkkel együtt 
átadom testemet a tűznek. 


Mádcrí esdeklő tekintettel pillantott fel. 


-— Nézd, urunkat még mindig a karomban tartom, nem hagytam, hogy 
elmenjen. Kérlek, engedd, hogy kövessem! Ölelni vágyott engem, s e vágya 
kielégítetlen maradt. Nem nekem kell-e hát Jamarádzsa birodalmába mennem, 
hogy elégedetté tegyem őt? 


Kunti alig észrevehetően összerezzent. Természetes női féltékenysége láttán, 
Mádrí hangnemet váltott. Megfogta Kuntí kezét, s így szólt: — Ó, nagyra 
becsült nővérem, hogyan tudnám én olyan jól felnevelni a gyermekeket, 
ahogyan te? Veled ellentétben én nem tudnám egyenlő szemmel nézni 
valamennyit. Maradj, kérlek, s szolgáld urunkat azzal, hogy gondot viselsz a 

gyermekeire! Hagyd hát, hogy tűzbe lépjek, s oda menjek, ahová ő is! 

Kunti Mádríra nézett, aki újra ráborult Pándu testére. Tényleg nehéz lett 
volna a húgának e pillanat emlékével tovább élnie. A bűntudat elemésztette 
volna. S a fiúkkal kapcsolatban is igaza volt. Pándu egyik feleségének 
maradnia kell, hogy gondját viselje a fiainak, s Kuntí, akinek több fia is volt, 
mint a húgának, tudta, hogy ez inkább az ő kötelessége. Jobb lesz hát, ha 
Mádrí megy el. Ezért halkan ezt mondta: 

— Legyen, ahogy te akarod, kedves húgom. 

Lassan felemelkedett, s visszaindult a kunyhóhoz. Fiaiknak is el kell még 
mondania, hogy mi történt. 

Nem sokkal azután, hogy Kuntí elment hazulról, megérkeztek a fiai. Ott 
találták egyedül az ikreket, Nakulát és Szahadévát. 

— Hol van Kunti anya? — kérdezte tőlük Judhisthira, a legidősebb testvér. — 
Kiáltásokat hallottunk. Ő volt az? 

Az ikrek a fejüket rázták. — Nem — válaszolta Nakula. — Kunti anya is a 
kiáltozásra lett figyelmes, úgyhogy útnak indult az erdőbe. Azt üzente, hogy 
kövessétek. 

Judhisthira az öccseire, Bhímára és Ardzsunára nézett. 


— Gyerünk, siessünk! Anyánknak szüksége lehet ránk — kiáltotta, s 
nyomában négy fiútestvérével az erdő felé iramodott. Amikor a zokogás 


egyszer csak abbamaradt, elbizonytalanodott, merre is tovább, de rövid 
habozás után a mezőkre vezető ösvényt választotta. 

Ez volt az az útvonal, amin apjuk is szokott menni, amikor zöldséget gyűjtött 
a család számára. 


Judhisthirának az volt az érzése, hogy a zokogás is vele áll kapcsolatban. 
Ahogy a fák között futott, egyszer csak az anyját pillantotta meg, amint arcát 
a kezébe temetve feléjük botladozott. 


Egyértelmű volt, hogy valami szörnyűséges dolog történt. 


Amikor Kuntií odaért a fiúkhoz, arcán láthatóvá váltak a fénylő csíkok, 
melyeket felszáradt könnyei hagytak maguk után. A fiaira pillantott, s 
mosolyogni próbált. Amikor az öt fiú köréje gyűlt, így szólt: — Drága fiaim, 
egyetlen menedékünk most már az Úr. Édes atyátok nincs többé, őseitek 
felsőbb hajlékára távozott. 


A fiúk dermedten nézték, egyikük sem tudott megszólalni. Kuntí halkan 
könnyezett. Végül Judhisthira törte meg a csendet: 


— Hogy történt? Senki nem ölhette meg atyánkat, az egyszer biztos. Baleset 
volt? 


Judhisthira tudta, hogy apja hatalmas harcos. Azt is tudta, hogy olyan helyen 
élnek, ahol úgyszólván mindenki aszkéta, s a meditációnak és a vallásos 
gyakorlatoknak szenteli életét. Ki árthatott volna az apjának? 


— Atyátok a risi átkának áldozata lett — válaszolta fájdalmával küszködve 
Kunti. — Az erdő túloldalán fekszik. Mádrí vigyáz rá. 


Az ifjak nekiiramodtak, s szinte kirobbantak a fák közül. Amikor 
megpillantották holtan heverő apjukat s mellette Mádrít, fájdalmas kiáltás 
hagyta el a torkukat. A földre vetették magukat, s jajveszékelve dobálták 
magukat a fűben. Mádrí, mivel tudta, hogy hamarosan követni fogja a férjét, 
már nyugodtabb volt, s lágyan így szólt a hozzá futó ikrekhez: — Drága fiaim, 
az Úr útjai kifürkészhetetlenek. Szolgáljátok szeretettel Kuntí anyátokat, 
ő majd gondoskodik rólatok. Nekem követnem kell atyátokat az eljövendő 
világba. 

Az ikrek anyjukra meredtek — nem tudták, mit is mondhatnának. Csak a 
nyolcadik nyaruk volt ez, s alig értették, mi történik valójában. Úgy zúdultak 
rájuk az események, akár egy szökőár. Kuntíhoz szaladtak, aki a keblére ölelte 
őket, s könnyei a fejükre potyogtak. Három fivérük továbbra is fájdalmasan, 
hangosan jajveszékelt. A sírás-rívás hallatán, egy csapat risi érkezett a 
mezőre. Amikor észrevették a halott királyt, odamentek hozzá, s azonmód 
nekifogtak, hogy elvégezzék a halotti szertartásokat. A szent mantrák 
ritmusos éneklése megnyugtatóan hatott a fiúkra, s kezüket összekulcsolva 
felálltak. Kuntí odaállt melléjük, s elgyötört tekintettel nézte, ahogy a risik 
elvezetik Mádrít Pándu mellől. A férfi testét egy ravatalra helyezték, s — 
nyomukban a könnyező Mádríval - elindultak vele a folyó irányába. 


A Mádrí mögött lépkedő Kuntít két idősebb fia támogatta. Amikor Pándu 


testét a folyópartra vitték, néhány risi az erdei ásramába vezette a fiatalabb 
fiúkat. A halottra erdei virágokból font füzéreket tettek, és szent Gangesz- 
agyaggal kenték be. A vízparton egy nagy halotti máglyát építettek, 
ráhelyezték a holttestet, s miközben a risik a Védák szent mantráit zengték, 
Judhisthira meggyújtotta a szantálfából rakott máglyát. Amikor a lángok a 
magasba csaptak, Mádtrí felkiáltott: — Uram! —, s egy hirtelen mozdulattal a 
tűzben égő testre vetette magát. A teste, Pánduéval együtt, pillanatok alatt 
hamuvá égett. 


Kunti keservesen zokogott. Fiai megrendülten álltak, arcukon könnycseppek 
peregtek alá. 


Amikor a lángok elcsendesedtek, a risik a Védák bölcs szavait idézték, s a 
lélek örökkévalóságáról beszéltek. A bölcsek szavaitól megnyugodva, Kuntí 
és a fiúk visszatértek ásramájukba. Üres és elhagyatott volt. Némán egymásra 
néztek, s pillantásuk azt fejezte ki, hogy Pándu nélkül nem tudnak itt tovább 
élni. 

Ahogy bánattól sújtva ültek a kunyhóban, a risik vezetője tűnt fel az ajtóban, 
s így szólt Kuntíhoz: 


— Most, hogy védelmező urad eltávozott, vissza kell térnetek a 
családotokhoz, Hasztinápurába. Vidd magaddal a fiúkat, hogy a trón jogos 
örököseiként betölthessék az őket megillető tisztségeket. 


A fiúk tudták, hogy egykor apjuk volt a király a világ hatalmas fővárosában, 
Hasztinápurában, amely a roppant erejű Kuru-dinasztia székhelye is volt. 
Apjuk azt mondta nekik, hogy egy risi átka miatt jött az erdőbe, az eset 
valamennyi részletét azonban nem ismerték. 


Mit tehetett vajon az apjuk, hogy ilyen szörnyű átokkal sújtották? Kérdő 
tekintettel néztek az anyjukra. 


Férje és asszonytársa váratlan elvesztése annyira elcsigázta Kuntít, hogy úgy 
érezte, beszélni sem tud. 


— A városba menet majd elmesélem — mondta, szemét a szárija sarkával 
törölgetve. — Atyátokkal el akartuk már mondani nektek. 


A bölcs azt javasolta, hogy nyomban költözzenek el, s a többi risivel majd 
elkíséri őket a városba. Kuntí egyetértett vele, s hozzáfogott, hogy összeszedje 
a kevéske holmit, amije volt. A fiúknak is szólt, hogy csomagoljanak, s 
nemsokára indulásra készen álltak. 


Hosszú sorokban haladtak a risik Hasztinápura felé, középen Kuntíval és a 
fiaival. Útjukon mennyei lények, egy csapat sziddha és csárana is elkísérte 
őket, akik ugyanazon a hegyen laktak, ahol ők. 


Az úton Kuntí megpróbált erőt venni magán. El kellett mesélnie fiainak az 
átok történetét — s még inkább a születésükét. Maga köré gyűjtve a fiúkat, így 
szólt: — Egyszer, amikor atyátok az erdőben vadászott, véletlenül megölt egy 
risit, Kindamát, aki éppen akkor őztestet öltött magára. Hogy megszabadítsa 
bűnös tette következményeitől, a risi egy átkot mondott ki rá. Atyátok éppen 


akkor lőtt rá Kindamára, amikor gyermeket készült nemzeni felesége 
méhében. A bölcs ezért azt mondta, hogy a királynak, ha a jövőben bármikor 
15 gyermeket próbálna nemzeni, azonnal meg kell halnia. Atyátok ezért úgy 
döntött, erdei aszkétaként fog élni. 

Kuntí elmesélte, hogy Pándu, mivel gyermeket nem nemzhetett, azon 
töprengett, milyen módon folytathatná mégis a nemzetségi ágat. 


-— Elmondtam neki, hogy leánykoromban áldást kaptam egy risitől, 
Durvászától, akit nagyon elégedetté tettem a szolgálatommal. Azt az áldást 
kaptam tőle, hogy vágyam szerint bármelyik istenséget megidézhetem a 
jövőben. Atyátok utasítására ezért több hatalmas félistent hívtam meg — 
elsőként Dharmát, a vallás istenét. 


A legidősebb fiára pillantott, aki figyelmesen hallgatta szavait: — Drága 
Judhisthira, e hatalmas isten a te nemző atyád. 


Ezután elmondta, hogy Bhíma Vájunak, a szelek istenének, Ardzsuna 
Indrának, az istenek királyának, a két iker pedig a mennyei orvosoknak, az 
ikerpár Asvinoknak a sarja. — Így születtetek hát — a három idősebb fivér az én 
méhemből, az ikrek pedig Mádríéból, aki engedélyt kért tőlem a varázserejű 
mantra használatára. Valamennyiőtök születésekor egy égi hang szólalt meg, 
amely nagy dolgokat jósolt veletek kapcsolatban. Judhisthira a Föld ura lesz, 
Bhíma a legerősebb ember, Ardzsuna a legkiválóbb íjász, az ikrek pedig 
mennyei szépség és erő birtokosai lesznek. 


A fiúk egymásra néztek: erre soha nem gondoltak volna. Istenek fiai! Apjuk 
gyakran utalt rá, hogy fényes jövő vár rájuk, s hogy egy napon majd 
visszatérnek Hasztinápurába uralkodni. 

Születésük körülményeiről azonban soha nem szólt semmit. 


ze 


Kunti bánata mögött egy halvány mosoly bujkált, s így folytatta: — Öseitek 
hosszú időn át igazgatták a földet, szilárdan a vallás útján tartva azt. Minden 
bizonnyal el fog jönni az az idő, amikor nektek kell majd ezt a tisztet 
betöltenetek. 


Annyira belefeledkeztek a beszélgetésbe, hogy az idő múlását is alig érezték, 
s egyszer csak arra lettek figyelmesek, hogy feltünedeznek előttük a város 
tornyai. Széles, kikövezett úton mentek, melynek mentén istenek 
képmásainak faragványaival gazdagon díszített hatalmas árkádsorok futottak. 
Szépen művelt földek terültek el az út mindkét oldalán: vetemények hosszú, 
szépen rendezett sorai, aranyló búzamezők. A földeken emberek dolgoztak, 
fekete ökreikkel szántottak. Kíváncsi pillantásokat vetettek az égi lények és 
risik menetoszlopa felé, tisztelettel köszöntek az elhaladóknak, a bölcsek 
pedig megáldották őket. 

Késő délután a menet elérte a város kapuit, amelyek egy hatalmas, az egész 
várost körbeölelő gránitfalon vezettek keresztül. Futárok siettek a királyhoz, 
hogy hírül vigyék neki az eseményt, s kisvártatva nagy tömeg városlakó jött 
ki elébük. Lenyűgözve nézték a sok risit és mennyei lényt, akik úgy festettek 
így együtt, mintha istenek gyűltek volna össze. 


Az üdvözlő beszédek és tiszteletadások után a vezető risi elmondta a 
királynak, hogy mi történt. 

— Az erény útját állhatatosan követő Pándu, hites feleségével, Mádríval 
együtt a mennyek birodalmába távozott. Itt van öt fia, istenektől született 
valahány. 

A risi ezután elmondta, hogy az egyes fiúkat melyik istenség nemzette. 
Miután megkérte a királyt, hogy gondoskodjon a fiúk boldogulásáról és 
neveltetéséről, csatlakozott a többi risihez. 

Aztán, az ámuló tömeg szeme láttára, a bölcsek és az égiek mind egy szálig 
eltűntek. 

A Kuruk egyik vezetője Kunti elé járult, s összetett kézzel üdvözölte. A 
hercegnő bemutatta őt a fiainak. 


— Ez itt nagyatyátok, Bhísma. — A fiúk mélyen, tisztelettudóan meghajoltak. 
Bhísma ezután a városba vezette Kuntít és az öt fiút, s elhelyezte őket a királyi 
palotában. 


Egy utolsó szertartást is elvégeztek Pándu és Mádrí üdvösségéért. A Kuruk 
vezetői és a városlakó polgárok ezrei elárasztották a Gangeszt, s különböző 
felajánlásokat mutattak be az eltávozott lelkekért. A város tizenkét napig tartó 
gyászt tartott, amit egy nagy lakoma követett. 

Sok-sok adományt adtak a bráhmanáknak, s a király meghívására mindenki 
kedvére ehetettihatott a városban. Az élet aztán visszatért a megszokott 
kerékvágásba, s Pándu fiai elfoglalták helyüket a királyi családban. 


Második fejezet 


A viszály első jelei 


Miután berendezkedtek Hasztinápurában, Kunti elbeszélte fiainak a Kuruk 
történetét. Azt is elmesélte nekik, hogy Pándu, az után, hogy megátkozták, 
idősebb bátyját, Dhritarástrát bízta meg az országlással. Ennek a lehetősége 
mindaddig fel sem merülhetett, hiszen Dhritarástra idősebb létére sem tudott 
volna Pándu helyett uralkodni, mivel születésétől fogva vak volt. Amikor 
azonban Pándu az erdőbe költözött, neki kellett a helyébe lépnie. Az 
uralkodásban Bhísma segédkezett neki, valamint Pándu egy másik fivére, 


Vidura, aki a király legfőbb tanácsadója volt. 

Mivel Vidura egy szolgálólány gyermekeként született, ő maga nem lehetett 
a király. 

A fiúk arról kérdezték anyjukat, hogy miért nem Bhísma, a legidősebb Kuru 
lett az uralkodó. 

Kunti ennek a történetét is elmesélte: 


Sok-sok évvel ezelőtt Sántanu király uralkodott Hasztinápurában. A 
királyban szerelem ébredt Gangá istennő iránt, amikor megpillantotta a 
folyóparton. Egybekeltek, s házasságukból született Bhísma, akit anyja az 
istenek között nevelt és taníttatott. Telt-múlt az idő, és Sántanu egy másik 
hajadon, egy halász leánya iránt is szerelemre lobbant. Az apa azonban csak 
bizonyos feltételek mellett egyezett bele a házasságba. Azt akarta, hogy az 
unokája örökölje majd a trónt. 

Sántanu ebbe nem egyezhetett bele, mivel a rendkívül rátermett Bhísmát már 
kinevezte trónörökösnek. Megpróbálta feledni a leányt, ám amikor Bhísma 
értesült a történtekről, s látta atyja csalódottságát, felkereste a halászt. 
Megígérte neki, hogy végérvényesen lemond a királyi trónról, ám az 
embernek még ez sem volt elég, mivel attól tartott, hogy Bhísma fiai majd 
magukénak követelik azt. Végül csak akkor egyezett bele a frigybe, amikor 
Bhísma megfogadta, hogy soha nem házasodik meg. 


— Így hát Sántanu feleségül vette a halász leányát, Szatjavatít. Született egy 
fia, aki a nagyapátok volt, de sajnálatos módon még azelőtt meghalt, hogy 
utóda születhetett volna. A Kuruk attól féltek, hogy kihal a dinasztia, ezért a 
nagy risi, Vjászadéva segítségét kérték, aki a szentírás utasításait követve 
három fiat nemzett nagyatyátok két feleségének: Dhritarástrát, Vidurát és 
jóatyátokat — fejezte be Kunti a történetet. 


Ahogy teltek-múltak a hónapok, Pándu fiai, a Pándavák — ahogy az emberek 
nevezték őket — egyre kedvesebbé váltak az idősebb Kuruk szemében. Az öt 
testvérben minden jó tulajdonság megmutatkozott. Feljebbvalóikkal szemben 
alázatosak és szolgálatkészek voltak, s nagy jámborságról és őszinteségről 
tettek tanúbizonyságot. Ahogy növekedtek, a Kuruk vezetői előtt egyre 
nyilvánvalóbbá vált, hogy a fiúk a trón méltó örökösei lesznek. A Kuruk 


minden tekintetben elégedettek voltak az isteni sarjakkal. 


A Pándavákat azonban nem kedvelte kivétel nélkül mindenki a városban. 
Siva áldásának köszönhetően Dhritarástrának száz fia született, s e hercegek — 
a Kauravák — irigyek lettek Pándu fiaira. Különösen a legidősebbet, 
Durjódhanát emésztette a méreg a palotában lakó Pándavák miatt, mivel látta, 
hogy egyre csökkennek a trón megszerzésére való esélyei. Ő és az öccsei soha 
nem adták tanújelét olyan kiváló tulajdonságoknak, mint a Pándavák. Szerte 
az országban félelemmel gondoltak Durjódhana esetleges jövőbeli 
királyságára, mivel születését számos baljós előjel kísérte. Mindenki előtt 
nyilvánvaló volt, hogy Judhisthira sokkal jobb király lenne. 

Látva, hogy a Pándavák jelenlétében egyre nagyobb veszélybe kerül a 
helyzete, Durjódhana dúlt-fúlt mérgében. Nagyon neheztelt rájuk, mivel a 
trónra való feltételezett joga egyre inkább megkérdőjeleződött. Személyes 
jellemvonásaiktól eltekintve a Pándavák jogilag is elsőbbségben voltak az 
uralkodói poszt betöltését illetően. Apjuk volt egykor a király — Dhritarástra 
pusztán fivére távolmaradása miatt lépett a trónra. 


Durjódhana fájdalmát és vélt megalázottságát, ami a Kuru családban való 
tekintélyvesztése miatt gyötörte, csak tovább tetézte az, ahogy Bhíma vele és 
testvéreivel bánt. Bhíma, a második legidősebb Pándava, nem tűrte el a 
Kauravák fennhéjázását, s a dölyfös — Durjódhanát kiváltképp 
elviselhetetlennek találta. Nem sok időbe tellett, s versengés alakult ki a két 
herceg között. Bhíma részéről ez csupán kisfiús incselkedés, tréfálkozás 
formájában nyilvánult meg, Durjódhana azonban egyre komolyabban állt 
hozzá az egészhez. Nem tudta elviselni Bhíma piszkálódását. 


Váju fia mérhetetlen testi erővel bírt: nevetve megbirkózott volna mind a 
száz Kauravával egyszerre, megannyi szalmaszálként röpítve őket szerteszét. 
Örömét lelte a jóízű tréfákban, s gyakran tette nevetségessé nálánál jóval 
gyengébb unokatestvéreit. 

Durjódhana úgy gondolta, jobb, ha maga tesz valamit az ügyben. Egy 
rendkívül megalázó eset után, amikor is Bhíma lerázta őt egy nagy 
gyümölcsfáról, úgy érezte, ezt már nem bírja tovább. Félrehívta legidősebb 
öccsét, Duhsászanát, s így szólt hozzá: — Borzasztó ez a Bhíma, nem? 
Egyszerűen semmiben sem tudunk fölébe kerekedni. Annyit eszik meg 
egyedül, mint közülünk húszan együttvéve. Öcsém, az igazat megvallva 
engem az őrületbe kerget. Tennünk kell valamit, s én már ki is terveltem, 
hogy mit. 

Durjódhana tanácsot kért nagybátyjától, Sakunitól, akiben rokon érzésű 
bizalmasára talált. 


Sakuni, Gándhári bátyja, sértve érezte magát, hogy a Kuruk nem Pánduhoz, 
hanem a vak Dhritarástrához adták feleségül a húgát. Bhísma keze volt a 
dologban, aki elment Gandhára királyhoz, hogy megkérje a lánya, Gándhári 
kezét Dhritarástra számára. Noha Dhritarástra vak volt, a király beleegyezett, 
mivel a hatalmas Kuru-családdal való szoros kapcsolatot mindennél 


kívánatosabbnak tartotta. Sakunit azonban méreg emésztette. Gyönyörű és 
művelt húgát, aki ráadásul azt az áldást kapta, hogy száz fia fog születni, miért 
nem Pánduhoz, a trónon lévő királyhoz adták? Sakuni elkísérte Gándhárít 
Hasztinápurába, s eltökélte magában, hogy bosszút fog állni Bhísmán. Fel is 
csillant a nagy lehetőség, Durjódhana személyében. Nem kellett hozzá sok 
idő, s a fiatal Kaurava herceg ármánykodó nagybátyját fogadta el bizalmas 
pártfogójának. 

Sakuni kioktatta a Kauravát, hogy miként viselkedjen a Pándavákkal 
szemben, akikről tudta, hogy nagyon kedvesek Bhísma számára. 


Durjódhana arcán alig észrevehető mosoly bujkált, s így szólt 
Duhsászanához: — Ide hallgass, édes öcsém! Holnap lemegyünk a folyóhoz a 
Pándavákkal. — Egyszer végre  lakomázhatnánk egy nagyot drága 
unokatestvéreinkkel, nemdebár? Személyesen gondoskodom majd néhány 
különleges fogásról a feneketlen gyomrú Bhíma számára. — Lopva 
körültekintett, s megmutatott neki egy hajtást, amit a halálos mérgű datura 
növényről tépett le. — Azt hallottam, a megfelelő fűszerezéssel ízletes étel 
főzhető belőle. Fogadjunk, hogy Bhíma egy egész fazékkal megeszik majd 
belőle. — Halkan, fojtott hangon beszélt, s elmagyarázta Duhsászanának, hogy 
ők ketten majd ott maradnak Bhíma közelében, amíg a méreg kifejti hatását, 
majd miután mindenki elment, bedobják a folyóba. — Csodálatos, nem? S ami 
a többi Pándavát illeti, ugyan mit tehetnek majd, ha a roppant erejű Bhíma 
nem lesz többé? Trónra kerülésemnek így már semmi sem vethet gátat! 


Duhsászana elvigyorodott és helyeslően bólogatott. Ő is állandóan rettegett 
Bhímától. Aztán meg bármit megtett volna, ami Durjódhanát elégedetté teszi. 
Nevetve csatlakoztak testvéreikhez, s az erdővel szegélyezett úton elindultak a 
palota felé. Ugrándozva tekingettek a gyanútlan Bhíma irányába, s egyre 
nagyobb erővel tört fel belőlük a kaján nevetés. 


Másnap reggel Durjódhana azt javasolta a hercegeknek, hogy menjenek le a 
folyóhoz egy kis vízi szórakozásra. Meleg nyári nap volt, úgyhogy mindenki 
jónak találta az ötletet. Nemsokára mindnyájan csillogó aranyszekereiken 
ültek, s hangos kurjongatások közepette, nagy porfelhőt hagyva maguk 
mögött az úton, el is viharzottak. A folyóhoz érve leugráltak kocsijaikról, s 
beléptek a gyönyörű épületbe, egy hétemeletes, fehér márványból készült 
palotába, amit a király építtetett számukra fejedelmi szórakozásaikhoz. 
Égbeszökő tetején színes zászlók sorakoztak, s táncolva lobogtak a szélben. 
Az épület belsejében több tucat fényűzően berendezett szoba várta az 
érkezőket. Királyi zenészek és táncosok szórakoztatták a hercegeket, s száz 
állig felfegyverzett testőr gondoskodott a biztonságukról. 

Durjódhana átvezette a csapatot a palotán, s amikor a központi kertekbe 
jutottak, így szólt: — Gyertek testvéreim, fogyasszuk el az ebédünket, majd 
menjünk le a folyóhoz egy kis mókára! 

A herceg tudta, hogy Bhíma nem fog egykönnyen összeroskadni a méregtől. 
Bizonyára beletelik majd egy kis időbe, míg a szer kifejti hatását. Minél előbb 


be akarta hát neki adni, ezért a tágas gyepre irányította a hercegeket, ahol már 
tálalva volt a lakoma. Az ifjakat kényelmes ülőhelyek várták, az asztalok 
arany asztalneműtől roskadoztak. 


A gyanútlan Pándavák megcsodálták a gyönyörű kertet, melynek közepén 
egy nagy, puha pázsittal szegélyezett tó terült el, tele illatozó 
lótuszvirágokkal. Mindent betöltött a virágok édes illata, s a hercegek fülét 
egy csilingelő vízesés kellemes hangja gyönyörködtette. 


A szolgák ülőhellyel kínálták az ifjakat, elkezdték felszolgálni az ételeket, s 
a hercegek nagy étvággyal neki is láttak a mesterien elkészített, ízletes 
fogásoknak. Durjódhana kisurrant a konyhába, s egy beavatott szolga 
segítségével előkészítette a Bhímának szánt mérgezett ételt. 


Személyesen vitte ki a konyhából, s szerető gondoskodást színlelve saját 
kezűleg szolgálta fel azt Bhímának. A Kaurava herceg gonosz mosollyal 
figyelte unokatestvérét: a gyanútlan ifjú jóízű falatozással fogyasztotta el a 
halálos ételt. Durjódhana ínycsiklandó zöldségételekkel rakta meg Bhíma 
tányérját, majd különféle süteményekkel, italokkal kínálta, melyek láthatatlan 
méreggel voltak átitatva. 


A lakoma után a hercegek pihentek egy kicsit, majd elindultak a folyóhoz. 
Az erdei úton futásnak eredtek, s meg sem álltak a fűvel benőtt folyópartig. 
Selyemruháikat ledobálva a kristálytiszta vízbe vetették magukat, majd nagy 
nevetés és csapkodás közepette birkózni, lökdösődni kezdtek. Bhíma, akire 
még nem hatott a méreg, majd kicsattant az erőtől. Könnyedén felkapta és 
messzire a folyóba hajította a Kaurava hercegeket, majd erős karjával úgy 
felkorbácsolta a vizet, hogy a hullámok elsodorták őket. 


A nap a nyugati horizont felé közeledett, s a fiúk kezdtek elfáradni. 
Felöltöztek, s visszaindultak a szálláshelyükre, hogy lefeküdjenek éjszakára. 
Bhíma már kezdte érezni a méreg hatását: zúgott a feje, szörnyű ólmosság 
nehezedett a szemhéjára. Kitámolygott a vízből, s a folyóparton elterülve 
eszméletlen állapotba zuhant. 


Durjódhana és Duhsászana a közelből figyelte az eseményeket. Nagyon 
lassan öltözködtek, s a testvéreiknek azt mondták, menjenek nyugodtan előre. 
Amikor mindenki eltűnt a színről, a kocsijukról egy nagy köteg kenderkötelet 
emeltek le, amit még a városból hoztak magukkal. 


Szorosan megkötözték Bhímát, s a folyóba gurították. Miután az ájult herceg 
elmerült a vízben, megfordultak, s a testvéreik után futottak. Nem győzték 
dicsérni egymást a jól végzett munkáért. 

Az istenek elrendezése folytán Bhíma nem fulladt meg. Azonnal víz alatti 
áramlatok ragadták magukkal, s a testét egy misztikus vízi útvonalon sodorták 
előre a nágák világa felé. A mennyei kígyóknak eme birodalmán folyik át a 
Gangesz is, mielőtt a Földre érkezne. A váratlanul felbukkanó emberi lény 
láttán elővillantak a közelben tartózkodó nágák méregfogai, s nem egy 
közülük megmarta a herceget. Erős mérgük azonban Durjódhana mérgének 
ellenszereként hatott. 


Bhíma lassacskán magához tért, s ahogy körbepillantott, látta, hogy egy 
különös folyóparton fekszik: hatalmas kígyók tekeregnek körülötte, 
méregfogaik vészjóslóan meredeznek. Bhíma megfeszítette az izmait, s a 
kötelek mind lepattantak róla. Talpra ugrott, s a kígyókat két kézzel 
megmarkolva, a földhöz csapdosta őket. Egy részüket beletaposta a földbe, a 
többit meg jó messzire hajította. 


Amikor már több tucat kígyó hevert eszméletlenül a földön, a többiek 
fejvesztve elmenekültek. Meg sem álltak Vaszukiig, a kígyókirályig, s a 
rémülettől remegve számoltak be a történtekről: 


— Egy roppant erejű emberi lény tévedt közénk. Egyszerűen nem tudtunk 
fölébe kerekedni. 


Vaszuki tudta, hogy közönséges ember nem juthatott csak úgy ide: csakis risi 
vagy félisten lehet. A nágakirály emberi alakot öltött magára, s felkelt 
drágaköves trónjáról. A folyóhoz ment, nyomában egy másik nága-vezérrel, 
Arkával. Sok-sok éve Arka az emberek társadalmában élt. 

Kunti egyik őse volt, s mennyei látása révén felismerte Bhímában távoli 
leszármazottját. 


Bemutatkozott a Pándavának, s melegen átölelte. 


Vaszuki örült, hogy láthatja a jámbor Kuru herceget. Tudta, hogy csakis az 
istenek hozhatták őt ide valamilyen titkos céllal, ezért így szólt Arkához: — Mi 
jót tehetnék ezzel a fiúval? 


Arka ránézett a tagbaszakadt ifjúra és elmosolyodott: — Azt hiszem, 
hercegünk számára az lenne a legnagyobb áldás, ha megkóstolná italunkat, a 
raszát. 


Vaszuki egyetértett: — Igen, vezesd a palotába, s szolgáljátok fel neki a 
raszát! 


A nágák válogatott mennyei növényekből párolt nektáritala fogyasztójának 
félisteni erőt kölcsönzött. A kígyók ámulva figyelték, hogy Bhíma egy ültében 
nyolc kanna italt dönt magába. 


Az ivás után a herceg újra elálmosodott. Vaszuki lefektette a palotában, s az 
ifjú erőbajnok, míg teste a raszát emésztette, nyolc napig tartó mély álomba 
zuhant. A kilencedik napon felébredt, s szinte határtalan erőt érzett magában. 

— Tízezer elefánt erejével bírsz — mondta neki Arka. — Senki sem tud 
legyőzni a csatában. Gyere, egyél valamit! Aztán majd megmutatom, hogyan 
térhetsz vissza a földre — a családod már nagyon aggódik miattad. 


A nágák mindenféle égi étellel etették meg Bhímát, finom selyemruhát és 
arany ékszereket adtak rá, aztán visszavitték a folyóhoz. Megkérték, hogy 
hunyja be a szemét, Arka bevezette a vízbe, s néhány pillanat múlva a 
Gangesz partján, a kastély közelében találta magát. Amikor látta, hogy Arka 
nincs sehol, nyomban nekiiramodott, hogy minél előbb Hasztinápurába érjen. 


Kunti aggodalomtól gyötörve sóhajtozott a városban. Hol lehet Bhíma? 
Testvérei meglepetten látták, hogy nem volt ott a városban, amikor 


megérkeztek. Miután hiába keresték a folyópart környékén, úgy gondolták, 
hogy megelőzve őket, előreszaladt az úton. 


Kunti gonosztettre gyanakodott: tudott róla, milyen ellenséges érzelmeket 
táplál Durjódhana a fiaival szemben. Feltárta a szívét Vidurának: 

— Félek! Nagyon félek, hogy a Kaurava herceg megölte a fiamat. 

Vidura megrázta a fejét: — Az nem lehet, ó, királynő. A nagy Vjászadéva 
megjövendölte, hogy fiaidra hosszú élet vár. Az istenek ugyancsak nagy jövőt 
jósoltak Bhímának. Ezek a jóslatok tévedhetetlenek. 


A Durjódhana születésekor megfigyelt baljós jelekre gondolva azonban 
Vidura óvatosságra intette Kuntít: 

— Résen kell lenned, királynő! A Kaurava herceg bármire képes lehet... még 
veled szemben Is. 


Bhíma távollétének nyolc napja alatt Kuntí és fiai szörnyű aggodalmakat 
éltek át. Aztán a kilencedik napon, nem sokkal napfelkelte után, repeső 
szívvel látták, hogy Bhíma a palota irányába szalad az országúton. Fehér 
selyemruhája lobogott a szélben. Egyenesen örvendező anyjához futott, s 
leborult a lábaihoz. Testvérei könnyes szemmel ölelték át, s izgatottan 
kérdezgették, hogy hol volt eddig. 


Bhíma már rájött, hogy mi történt. Amikor észrevette, hogy meg van 
kötözve, azonnal Durjódhanára gyanakodott. Ezt Vaszuki is alátámasztotta, 
aki isteni látásának köszönhetően mindenről tudott. Bhíma beszámolt 
családjának a nágák mennyei világában tett látogatásáról. 

Mindannyian köszönetet mondtak az Úrnak szerencsés hazatéréséért. Az Úr 
elrendezésének köszönhetően Bhímának egy haja szála sem görbült, annak 
ellenére, hogy Durjódhana oly nagy igyekezettel próbált megszabadulni tőle. 


Judhisthirát megdöbbentette, hogy Durjódhana ilyen ellenséges érzelmeket 
táplál irántuk. 

Körültekintően mérlegelte, hogy mit tehetnének ebben a helyzetben, s 
anyjával és testvéreivel is megtanácskozta a dolgot. Végül úgy döntött, 
legjobb lesz, ha nem szólnak semmit. Ha a Kuruk elöljáróit tájékoztatják a 
történtekről, nyílt ellenségeskedés támad majd a két tábor között. Mint a 
halott Pándu fiai, kedvezőtlen helyzetben vannak. Most Dhritarástra a király, 
aki majomszeretettel csügg a fiain, s nem valószínű, hogy fellépne ellenük 
unokaöccsei védelmében. 


Vidura volt az egyetlen, akiben teljesen megbíztak, s Kuntínak is nagy 
bizalma volt benne. 

Mivel Vidura is jóváhagyta Judhisthira döntését, a testvérek egy szót sem 
szóltak az incidensről. 

Attól a naptól kezdve azonban nagyon éberen figyelték, hogy Durjódhana 
nem forral-e ellenük valami újabb gonosztettet. 

Isteni viselkedésüknek köszönhetően a Pándavák Bhísma és Vidura 
kedvenceivé váltak. 


Bhísma különösképp rajongott értük, s apjuk helyett apjuk volt. Az öt fivért 
harcművészettanáruk, Kripa is nagyon kedvelte. Kripa egy Saradván nevű 
risinek volt a fia, aki minden harcművészeti tudnivalót átadott neki. 


A Kuruk elégedettek voltak Kripa oktatói munkájával — fiaik nagy 
jártasságra tettek szert valamennyi fegyvernem használatában. Bhísma 
azonban úgy érezte, hogy a tanulmányaik végső tökéletességét jelentő finom 
fogások elsajátításához egy másik tanárra lenne szükségük. Kripa iskolájába 
több száz diák járt — számos király küldte ide fiait, hogy a nagy tudású 
bráhmanától tanuljanak. Arra már nemigen maradt ideje, hogy a hercegeket a 
harcművészet apró részleteire 15 oktassa. Bhísma ezért azon töprengett, vajon 
hol találhatna egy Kripához fogható tanárt, aki tökélyre tudná fejleszteni a 
fiúk harci tudományát. Hiába kutatott azonban megfelelő személy után, nem 
járt sikerrel. 

Egy napon néhányan a hercegek közül odafutottak hozzá. Leborultak a 
lábához, s izgatottan hadarták: 


— Ó, nagyatya, egy titokzatos bráhmana küldött minket hozzád! A város 
határában találkoztunk vele, s azt mondta, te tudni fogod, hogy ki ő. 


Elmesélték Bhísmának, hogy amikor az erdőben játszottak, a labdájuk egy 
mély, elhagyatott kútba pottyant. Tanácstalanul álltak a kút körül, amikor egy 
bráhmana jött oda hozzájuk. 


— Na nézd csak a Kuru hercegeket! — szólt hozzájuk nevetve -, elvesztették a 
labdájukat, s itt állnak megszeppenve. Hát hová raktátok a fegyverforgató 
tudományotokat? 


A napbarnított bráhmana ekkor felajánlotta, hogy egy tál ételért cserébe 


PONNÉT 


visszaszerzi a labdájukat. Lehúzott egy gyűrűt az ujjáról, s beledobta a kútba. 


PONT 


— Megmutatom nektek, hogyan lehet még e gyűrűt is kihalászni onnan — 
kiáltotta. 


— Nagyra becsült uram — válaszolt Judhisthira —, ha vissza tudod szerezni a 


labdát és a gyűrűt, akkor megígérem neked, hogy a megélhetésed biztosítva 
lesz Hasztinápurában. 


Talányos mosollyal az arcán a bráhmana egy marék hosszú szárú füvet 
tépett, s néhány mantra kíséretében beledobott egy szálat a kútba. Az épp a 
labdába fúródott, s amikor gyors egymásutánban a többit is a kútba röpítette, 
azok hosszú láncot alkotva egymáshoz tapadtak. A bráhmana ekkor 
megrántotta a láncot, s a kútból egyenesen a kezébe pottyant a labda. Aztán a 
hercegektől elkért egy íjat, egy pillanatig összpontosított, majd a kútba lőtt 


egy nyílvesszőt, amely a következő pillanatban a gyűrűvel a végén ugrott ki 
onnan. 


A hercegek körbesereglették a bráhmanát, s hangosan kérlelni kezdték, hogy 
tanítsa meg nekik ezeket a fogásokat. Az idegen azt válaszolta, hogy meséljék 
el Bhísmának a látottakat: a nagy Kuru tudni fogja, hogy ki van itt, s ha 
beleegyezését adja, akkor eljön Hasztinápurába tanítani. 


A történtek hallatán Bhísma arca felragyogott. A bráhmana csakis Dróna 
lehet, aki a harcművészetet ugyanattól a tanítómestertől — Parasurámától — 
tanulta, akitől ő is. Dróna — Bharadvádzsa, a nagy aszkéta-risi fia — messze 
földön híres tanító volt. Nem is kívánhatott volna jobb tanárt a hercegeknek! 
Bhísma személyesen ment elébe, s azonnal felkérte, jöjjön el tanítónak a 
királyi udvarba. Dróna elfogadta az ajánlatot, s  Bhísmával tartott 
Hasztinápurába. 


Bhísma megkérte az újonnan érkezett tanárt, hogy beszéljen magáról a 
kíváncsi hercegeknek. 


Jóllehet bráhmana volt, Dróna rendkívüli harcművészeti képességekkel 
rendelkezett. 


Hallgatóságának elmesélte, miként tanulta meg a fegyverforgatás minden 
csínját-bínját Agnivésától, a hatalmas bráhmanától, aki apja ásramájában 
lakott. További képzésben Parasurámától részesült, akiről azt beszélték, hogy 
a Legfelsőbb Úr felhatalmazott inkarnációja. 


— Minden tudásom ellenére azonban szegénységben tengődöm, s alig tudom 
fenntartani a családomat — folytatta Dróna. — Eljöttem hát ide, hátha akad 
majd néhány tanítvány, aki a tanításaimért cserébe egy kis adománnyal tudna 
segíteni. 

— Szűkölködésednek ezennel vége, ó, bráhmana — mosolyodott el Bhísma. — 
Mindent megkapsz, amire csak szükséged van: a Kuruk a rendelkezésedre 
állnak. Ami vagyonnal rendelkezünk, az a tiéd is. Add át fiainknak 
mérhetetlen tudományodat! Nagy szerencse ért minket, hogy erre jártál. 


Dróna letelepedett Hasztinápurában, s feleségét és fiát is a városba hozatta. 
Iskolát nyitott, s mind a Kauravákat, mind a Pándavákat tanítványaiul fogadta. 
A környező országok királyai is egyremásra küldték fiaikat, hogy tőle 
tanulhassanak, s értékes ajándékokkal halmozták el a bráhmanát. 

Dróna irányítása alatt a hercegek nagyon magas szintű harcművészeti 
tudásra tettek szert. 


Tanítványainak mindennap reggeltől estig gyakorlatozniuk kellett. Az összes 
fiú közül Ardzsuna tűnt ki a leginkább. Könnyűszerrel elsajátította 
valamennyi fegyver használatának művészetét, s legfőképpen az íjászatban 
jeleskedett. Tehetsége, gyorsasága és kitartása egyedülálló volt. 


Alázatos és tisztelettudó viselkedését látva, Dróna egyre inkább megszerette, 
s gondosan megtanította neki mindazt, amit tudott. 


— Senki a világon nem lesz csatában hozzád fogható — mondta Ardzsunának. 


A tanulmányaiban töretlen lelkesedéssel előrehaladó Ardzsuna nap mint nap 
— jóval azután is, hogy a többi herceg már hazament — ott maradt az iskolában, 
hogy a tudását tökéletesítse. Késő este is ott állt az íjával, s láthatatlan 
célpontokra lövöldözött. Csukott szemmel képes volt arra, hogy néhány 
pillanat alatt felkapja és felajzza az íjat, s a célpontot biztos kézzel eltalálva 


kilője nyilát. 


A két halálos vetélytárs, Bhíma és Durjódhana a buzogányharcban tett szert 
páratlan ügyességre. Mindketten hosszú órákon át gyakorlatoztak, miközben 
egyre csak arra törekedtek, hogy túltegyenek a másikon. Judhisthirából a 
legkiválóbb lándzsavető lett, az ikrek pedig a kardforgatás terén tettek szert 
felülmúlhatatlan jártasságra. 


Harmadik fejezet 
A viadal 


Aztán Dróna egy napon úgy érezte, a Kuru hercegek képzése a végéhez ért. 
Valamennyien nagy harcművészeti jártasságra tettek szert, s a szekérről, 
lóhátról és gyalogosan vívott harcban egyaránt otthonosan mozogtak. Minden 
fegyverfajta forgatásához jól értettek, s ismerték a félistenek irányítása alatt 
álló misztikus lövedékek titkait is. Dróna biztosra vette, hogy méltó 
védelmezői lesznek az embereknek, s visszavernek majd minden ellenséges 
támadást. 


Dróna elégedetten látta, hogy munkája sikerrel járt, s így szólt 
Dhritarástrához: — Ó, király, fiaid oktatása a végéhez ért. Engedélyeddel 
bármikor készek arra, hogy vitézi erényeik próbáját ország-világ előtt 
letegyék. A harcjáték megrendezéséről én gondoskodom. 

A király köszönetet mondott a nagy tanítónak, s így szólt: — Ám legyen. 
Irigylem azokat, akik tanúi lehetnek fiaim ügyességének. Tedd meg a 
szükséges előkészületeket. Ó, legkiválóbb a bráhmanák között, buzgón 
fülelek majd Vidura beszámolójára — ő lesz az én szemem. 


Dróna kiválasztott egy megfelelő helyet a város közelében, s egy hatalmas 
arénát építtetett. 

Úgy tűnt, mintha lépcsőzetesen emelkedő, százezrek befogadására alkalmas 
nézőtere egészen az égig érne. A királyi emelvényen drágakövekkel kirakott 
aranytrónusok sorakoztak, s a hatalmas falakon magasba nyúló zászlók 
lobogtak a szélben. 


Az arénát az istenek elégedettségét szolgáló áldozatokkal szentelték fel a 
bráhmanák. Aztán, egy kedvező  csillagálláskor, Hasztinápura lakói 
beözönlöttek a hatalmas épületbe. Amikor a sokaság elfoglalta a helyét, 
tanácsosai kíséretében megérkezett a király. Velük jöttek a királyi udvar 
finom ruhákba öltözött hölgyei is, fejüket selyemfátyol borította. Ahogy a 
Kuruk elöljárói feleségeikkel együtt a királyi díszemelvény felé tartottak, 
megannyi félistenre és félistennőre emlékeztettek, amint éppen a mennyei 
Méru-hegyre kapaszkodnak fölfelé. 


A tömeg izgatottan morajlott, akár az óceán. Felharsantak a fanfárok, 
megszólaltak a dobok, s a sok száz kagylókürt hangja mindent betöltött. 
Bráhmanák tűntek fel az egyik oldalon, s áldáshozó szertartásokhoz 
készülődtek. Aztán fiával, Asvatthámával, Dróna is előlépett. Hófehér 
köntösében, nyaka körül fehér virágfüzérrel, a felkelő teliholdra emlékeztetett. 
Az emberek hangosan üdvözölték, mire felemelt kezével csendre intette a 
tömeget. 


Amikor a nézősereg elcsendesedett, Judhisthirával az élükön a hercegek is a 
porondra léptek. 


Roppant oroszlánok módjára tűntek fel a küzdőtéren, vértjük ragyogott, 


fegyverzetük a legkülönfélébb fegyverfajtákból tevődött össze. Dróna 
jeladására, egyenként bemutatták harci erényeiket. Fegyvereiket ügyesen 
forgatva, termetes harci ménjeik hátán sebesen vágtattak körbe az arénában. 
Nyilak röpködtek minden irányba, megremegtetve a mozgó és a mozdulatlan 
célpontokat. A nézőseregben egyesek olykor félősen behúzták a nyakukat, 
míg mások bátran, nyugodtan ültek, s a csodálattól elkerekedett a szemük. A 
nézőtéren mindenütt elismerő kiáltások törtek fel az emberekből: "Ez igen! 
Csodálatos!" 


Dróna jelet adott, s Bhíma és Durjódhana megkezdte buzogánnyal vívott 
erőpróbáját. Amikor szembeálltak egymással, az ifjak szemében vad düh 
lángolt. Ahogy Dróna elkiáltotta magát, úgy rontottak egymásnak, mint két 
felbőszült bika, csak úgy záporoztak a szikrák, amint súlyos vasbuzogányaik 
összecsapódtak. Támadtak és védekeztek, ütéseket mértek és fogadtak — úgy 
hatottak, mint szakavatott táncosok a színpadon. 


Miközben a közönség izgatott sóhajtozással figyelte az eseményeket, Vidura 
érzékletesen ecsetelte a vak királynak, hogy mi történik a porondon. Kunti is 
mindenről beszámolt Gándhárínak. Annak idején, amikor Gándhárí megtudta, 
hogy a férje vak, úgy döntött, mindig egy kendőt visel majd a szeme előtt, 
hogy még a látás terén se múlja felül Dhritarástrát. 


Mindenki elmélyülten szemlélte a párviadalt, amely egyre inkább több volt 
holmi egyszerű tornajátéknál. A nézősereg két pártra szakadt, egy részük 
Bhímát, a másik Durjódhanát éljenezte. 

Dróna, látva, hogy a harc túl komolyra fordul, odaszólt a fiának, hogy álljon 
közébük, s vessen véget a mérkőzésnek. Asvatthámá azonnal ott termett, s 
szétválasztotta a bömbölve viaskodó hercegeket. Az ifjak hátraléptek, de 
közben villogó tekintettel meredtek egymásra. 


Dróna ekkor fennhangon így szólt: 


— Következzék Ardzsuna, Indra fia, minden harcos között a legkiválóbb, a 
Kuruk legjelesebb védelmezője. Csodáljuk meg hát káprázatos vitézi erényeit! 


A tömeg hangosan ünnepelt. Dhritarástra a zsivaj oka felől kérdezte Vidurát, 
s a választ hallva így szólt: 


— Micsoda áldás a számomra, hogy Kunti fiairól gondoskodhatom! Olyanok 
ők, mint egy-egy ragyogó áldozati tűz. 

Szíve mélyén azonban megbántottnak érezte magát a vak király. 
Durjódhanát miért nem üdvözölték ugyanilyen lelkesedéssel az emberek? Ő 
talán nem ér annyit, mint Ardzsuna? 


Dhritarástra gyötrő kétségek között vergődött. Legalább láthatná, hogy mi 
történik a porondon! 


Amikor a tömeg elcsendesedett, Ardzsuna belefogott harci mutatványába, 
mesteri ügyességgel forgatva hol ezt, hol amazt a mennyei fegyvert. Az 
Agnéja fegyverrel, mely a tűz istene, Agni irányítása alatt állt, lángoló tüzet 
hozott létre, amit aztán egykettőre el is oltott a vízisten uralma alá tartozó 


Varunásztrával. Ezután a szélisten fegyverével Ardzsuna hatalmas, süvöltő 
szelet kavart, aminek aztán a Párvatja segítségével létrehozott heggyel állta 
útját. Az emberek megigézve nézték, ő pedig újabbnál újabb misztikus 
fegyverekkel kápráztatta el őket, mígnem elérkezett az a pillanat, amikor az 
íjászatban való tehetségét csillogtatta meg. Dróna egy vadkan-szerkezetet 
eresztett útnak, s ahogy a gépezet szapora léptekkel átszelte a térséget, 
Ardzsuna öt nyílvesszőt lőtt egyenesen a szájába, olyan szédítő sebességgel, 
akárha egyetlen nyilat lőtt volna ki. Ezután húsz nyilat röpített egy rúd végén 
kötélen forgatott tehénszarv nyílásába, végül pedig kard-és buzogányforgató 
tudományát csodálhatták meg az emberek. 


A tömeg lelkes ünneplése, kendőlobogtatása közepette Ardzsuna meghajolt, 
s visszatért Dróna oldalára. A bemutató a végéhez közeledett, s a zenészek 
lágy muzsikával csendesítették el a fellelkesült tömeget. Ekkor a főkapu 
irányából bömbölő férfihang ütötte meg az emberek fülét — úgy hangzott, 
mintha egy feldühödött elefánt közeledne. Minden szempár arra fordult, s azt 
látták, hogy egy magas, aranyló figura szeli át öles lépteivel az arénát. 
Időnként erőteljesen rácsapott a karjára, s az így keletkező robajló hang olyan 
volt, mintha sziklafalak hasadtak volna ketté. Ragyogó páncélmezt viselt, 
mely mintha a testéhez tartozott volna, tűzszín fülbevalói pedig lendületesen 
himbálóztak előre-hátra, ahogy határozott léptekkel közeledett Dróna felé. 


Az emberek csendes várakozással szemlélték az eseményt. Az újonnan 
érkező ifjú olyan volt, akár egy mozgó hegy, s úgy ragyogott, mint a nap. 
Súlyos léptei alatt csak úgy rengett a föld. 

Drónához érve, félig-meddig meghajolt — túl nagy tiszteletet nem tanúsított 
iránta. Ugyanígy tett Kripa előtt is, majd dörgő hangon így szólt Drónához: — 
Karna a nevem. Engedélyeddel, ó, bráhmana, bemutatom lovagi erényeimet, 
melyek még Ardzsuna tudományán is túltesznek. A lélegzetetek is eláll majd 
a csodálkozástól! 


E kendőzetlen kijelentés hallatán a tömeg egy emberként emelkedett fel. 
Ünnepelték, s hangos kiáltásokkal bátorították az ismeretlen harcost. 
Ardzsunán zavarodottság és harag lett úrrá. Íját szorosan markolva, dühösen 
tekintett Karnára. 


Dróna jóváhagyta Karna kérését, s az erőtől duzzadó ifjú a küzdőporond 
közepére lépett. 

Azonnal hozzákezdett a bemutatóhoz. Az Ardzsuna által végrehajtott 
valamennyi bravúrt megismételve, időnként megvető pillantásokat lövellt 
vetélytársa felé. A tömeg lelkes morajlással üdvözölt minden mutatványt. 
Amikor Karna befejezte a vitézi gyakorlatot, Durjódhana odasietett hozzá, s 
forrón átölelte. Végre itt van valaki, aki méltó vetélytársa Ardzsunának! Túl 
sokáig állt a büszke Pándava a figyelem középpontjában! Úgy tűnik, ennek 
most vége. 


Nagy hangon így szólt Durjódhana: 
— Jöveteled nagy öröm számunkra, ó, dicső hős! Csodálatos ügyességről 


tettél tanúbizonyságot. Mit tehetnek érted a Kuruk viszonzásképp? 


Durjódhana Ardzsunára mosolygott, akit majd szétvetett az indulat. 
Nyilvánvaló ellenségességük láttán, Karna ezt válaszolta: 


— Ó, király, a barátságod az egyedüli vágyam. Kérlek azonban, teljesítsd egy 
kérésemet. Ardzsunával szeretnék szemtől szembe megküzdeni. 


Ardzsuna felkapta a fejét. Amikor csak Karnára nézett, versengési láz 
kerítette hatalmába. 


Drónára pillantott, hogy engedélyt kérjen a harcra. Talán azonnal lehetősége 
nyílik rá, hogy letörje Karna büszkeségét! 

Amikor Dróna beleegyezően bólintott, Ardzsuna Karnára emelte a tekintetét. 
Durjódhana újból átölelte Karnát, s biztató szavakkal küldte előre a küzdőtér 
irányába. 

Ahogy a két harcos egymás felé közeledett, sötét felhők kezdtek gyülekezni 
az égen. Villámló fények cikáztak át a csarnok felett, s megjelent Indra 
hatalmas szivárványa is a magasban. A másik oldalon ugyanakkor izzó 
napsugarak törtek elő a felhők mögül, vakító fényárba vonták Karnát, s 
ragyogva verődtek vissza arany vértezetéről. 


Kunti rettegve nézte a küzdőtéren zajló eseményeket. Aztán egyszer csak 
elájult, s magatehetetlenül rogyott össze a királyi emelvényen. Vidura 
meglepetten ugrott fel, s vizet fröcskölt a királynő arcára. Amikor magához 
tért, s Vidura megkérdezte tőle, hogy mi a baj, Kuntí felsóhajtott. Hogyan 
mondhatná el neki az oly sok éve titokban tartott igazságot? 


— Csak a hőség — válaszolta, majd újra elfoglalta a helyét. Miközben a 
csarnok mélye felé tekintett, azzal küszködött, hogy elleplezze izgatottságát. 


Amikor a párviadal már éppen elkezdődött volna, Kripa lépett elő, s beszélni 
kezdett. Ismerte a küzdelem szabályait, s a szokásnak megfelelően felkérte 
Karnát, hogy mondjon valamit magáról, s nevezze meg nemzetségét. A harci 
játék szabályai szerint ugyanis párharcot csak egyenrangú felek vívhattak. 


Karna zavartnak látszott. Szótlan maradt. Nyilvánvaló volt, hogy nem királyi 
nemzetség sarja. 


Durjódhana, amikor látta, hogy Karna milyen kényelmetlen helyzetbe került, 
így szólt: — A születés nem az egyedüli mércéje a nemesi természetnek. Az 
erőt és a hősiességet is figyelembe kell venni. Ám ha Ardzsunának mégis 
fenntartásai lennének, ím itt és most egy királyságot adományozok Karnának. 


Durjódhana egy koronázási szertartást rögtönzött Karna számára. A tömeg 
ámulatára vizet hozatott, s Karna fejére szentelve azt, így szólt fennhangon: — 
Ezennel Anga királyává koronázlak! 

A bráhmanák elvégezték a szükséges rítusokat, s amikor befejezték, az 
emberek örömujjongásától kísérve Karna felállt. A feje szenteltvíztől 
csillogott, s a testét a szertartás során rászórt rizsszemek borították. Mélyen 
meghatódva Durjódhana baráti gesztusától, elcsukló hangon ezt mondta: 


— Ó, király, soha nem tudom ezt meghálálni neked! 


— Egyedül a barátságodra vágyom — válaszolta Durjódhana, s Karna vállára 
tette a kezét. 


Karna újra Ardzsuna felé fordult. A tömeg izgatottan morajlott. Most már 
nem állhat semmi a küzdelem útjába. Azonban váratlanul egy ember futott be 
a küzdőporondra. Idősebb volt, s egy botra támaszkodott. Egyenesen 
Karnához ment, aki azonmód a lába elé borult. 


ze 


-— O az apám, Adhiratha — magyarázta Durjódhana felé fordulva. — 
Kisgyermek koromban fogadott örökbe. 


Adhiratha a tömegben állt, s amikor azt látta, hogy királlyá koronázzák a fiát, 
izgatottságában nem tudott uralkodni magán, s bejött a küzdőtérre, hogy 
gratuláljon neki. A neve és az öltözete elárulta, hogy csak egy kocsihajtó. Ezt 
látva, Bhíma gúnyosan felnevetett: — Hogyan érdemelhetné meg egy 
kocsihajtó fia, hogy Ardzsuna kezei között lelje halálát? 


Valójában királlyá sem szabadott volna koronázni, mint ahogyan egy 
kutyának sem adjuk oda az isteneknek szánt felajánlásokat. 


Karna elvörösödött, a helyéről dühödten felpattanó Durjódhana pedig ezt 
kiabálta: — Bhíma, neked aztán semmi jogod hozzá, hogy így beszélj! Lehet, 
hogy Karna születése meglehetősen talányos, de ez ugyanúgy elmondható 
rólad és a testvéreidről is. Hogyan származhatna alacsony sorból? 
Mindannyian láthattuk, micsoda roppant erő lakozik benne. Látod 
veleszületett vértezetét, testének ragyogó naphoz hasonlatos ragyogását? Őt 
tartom valamennyi hős és harcos között a legkiválóbbnak! 


Durjódhana harciasan tekintett körbe. 
— Ha bárki vitába szeretne szállni velem, lépjen elő, s ajzza fel íját a harcra! 


Durjódhana lánglelkű mondatain fellelkesülve, a tömeg hangos éljenzésben 
tört ki. Izgatottan várták a küszöbönálló harc kezdetét. A nap azonban elérte a 
nyugati horizontot, s Dróna véget vetett a nap eseményeinek. A nézeteltérés 
megoldását ezért máskorra kellett halasztani. 

Durjódhana karon fogta Karnát, s kivezette az arénából. Dróna a Pándavák 
kíséretében távozott. 


Végül a nézők is szép lassan elszállingóztak, s közben izgatott beszélgetést 
folytattak a történtekről. 


Kunti az együtt távozó Karna és Durjódhana után nézett. Kétségtelen: a 
tulajdon fia tűnt ma itt fel, akit sok-sok évvel ezelőtt a sorsára hagyott. 
Nagyon is jól emlékezett arra a fájdalmas napra. Durvásza alighogy 
megajándékozta a különleges képességgel, ő az ágyára heveredett, s azon 
tűnődött, vajon tényleg beválik-e. Tekintete a szobájába beragyogó napra 
tévedt, s mondogatni kezdte a mantrát. Nagy megdöbbenésére, az izzó 
napkorongban  Szúrját, a ragyogó testű  napistent pillantotta meg. 
Lenyűgözően szép volt, s Kuntí nagy vonzalmat érzett iránta a szívében. 
Aztán a következő pillanatban Szúrja már ott állt előtte. Mély hangja az egész 
szobát betöltötte: 


— Mit tehetek érted, ó, nemes hajadon? 
Kuntínak leesett az álla a meglepetéstől. 


—- Nem kérek semmit — válaszolt remegő hangon -—, csak a varázsigét 
próbáltam ki. Kérlek, bocsáss meg nekem! O, hatalmas isten, térj vissza 
hajlékodra! 


A napisten azonban azt felelte, hogy nem távozhat úgy, hogy valamit ne 
adna Kuntínak. 

— Vágytál rám, ezért hadd áldjalak meg egy mennyei gyermekkel. 

Kunti felháborodott e szavak hallatán. Hogyan fogadhatná el hajadon létére 
egy férfi ölelését? 

Szúrja elmosolyodott, s megnyugtatta Kuntít: miután gyermeket nemz neki, 
szüzessége továbbra is érintetlen marad. Így is történt. Titokban, anélkül, 
hogy - legbizalmasabb szolgálóit kivéve — bárki is sejtette volna a palotában, 
Kunti életet adott a gyermeknek. Felidézte, milyen csodálattal töltötte el, 
amikor megpillantotta a csecsemő veleszületett páncélzatát és izzó fényű 
fülbevalóit — testének mindazokat a ragyogó díszeit, melyeket az arénába 
belépő Karnán látott meg aznap délután. Visszaemlékezett arra a napra is, 
amikor — abbéli félelmében, hogy beszámoljon idősebb hozzátartozóinak a 
történtekről — megvált a gyermektől. A napistenhez imádkozva, hogy védje 
meg magzatát, egy kosárba fektette, s a sebesen iramló Gangesz vizére 
bocsátotta a kisdedet. Az a pillanat azóta is elevenen élt az emlékezetében: 
könnyben úszó szemmel nézte a távolodó, hánykolódó kosarat, amint ponttá 
zsugorodott, majd teljesen eltűnt a messzeségben. Ezek szerint Adhiratha 
talált rá, s ő vette magához a fiút. Kuntí a szemével egészen addig kísérte a 
magas ifjút, míg Durjódhanával az oldalán, el nem tűnt az aréna kapuja 
mögött. Úgy tűnt, a sorsa összefonódott a fiáéval. Szíve aggodalomtól 
remegett. Kétségtelen, hogy Durjódhana csak tovább táplálja majd Karna 
szemmel látható irigységét, amit a többi fia iránt érez. Gyötrő érzelmek között 
vergődve, erőért fohászkodva, Kunti felállt, s kivezette Gándhárít az arénából. 


Negyedik fejezet 
A vak király 


Végül elérkezett az a nap is, amikor a hercegek búcsút mondtak Dróna 
iskolájának. Ideje volt, hogy odaadják neki a daksinát, azt a díjat, mely a 
tradícióhoz híven a tanárnak jár tanítása fejében. Dróna csupán egy dolgot 
akart: — Ejtsétek foglyul és hozzátok elém a panycsálák királyát, Drupadát! 

A hercegek jól tudták, miért éppen ezt kéri tőlük Dróna. Korábban már 


elmesélte nekik, hogy Drupada és ő egykor jó barátok voltak, amikor 
mindketten Agnivésa risi ásramájában éltek. 


Drupada akkor megígérte neki, hogy ha atyja birodalmának örökébe lép, 
neki adja a királyság felét. Amikor azonban sok év múltán ez az idő is eljött, s 
a nincstelen Dróna emlékeztette barátját hajdani ígéretére, Drupada kevélyen 
ezt válaszolta: — Ugyan, mi haszna a régmúlt barátságnak? 


Barátság csak egyenrangú felek között létezhet. Te most szegény koldus 
vagy, én pedig hatalmas király. Ne próbálj meg feléleszteni egy rég halott 
kapcsolatot. 

Miután adott neki egy kevés adományt, Drupada útjára bocsátotta Drónát, 
aki sértetten, szomorú szívvel távozott, amiért a király nem tartotta meg a 
szavát. Időközben páratlan ügyességre tett szert a fegyverforgatásban, de nem 
akart úgy bosszút állni Drupadán, hogy megöli őt. Ennél sokkal jobb 
megoldást talált. Le kell törnie Drupada büszkeségét, és rá kell vennie, hogy 
beváltsa egykori ígéretét. Ezt pedig úgy lehet a legkönnyebben elérni, ha a 
király Dróna tanítványaitól, a hercegektől szenved vereséget. 

Durjódhana megmarkolta íját. — Ó, tanítóm, vedd úgy, hogy ez már meg is 
történt. 

Hamarosan a saját szemeddel láthatod, amint megkötözve idehozzuk az 
arcátlan királyt! 

Ezzel felpattant a szekerére, és testvéröccsei kíséretében elvágtatott 
Kampiljába. Égnek emelt fegyverekkel, hangos csatakiáltások közepette 
rohanták meg a várost. A Pándavák Drónával együtt kint várakoztak. 
Nemigen hitték, hogy a hatalmas Drupada elleni elhamarkodott rajtaütést 
siker koronázza. — Mi csak azután indítsunk támadást, hogy az övéket már 
visszaverték — javasolta Ardzsuna. 


Amikor Drupada ráeszmélt, hogy városa ostrom alatt áll, azonnal harci 
szekerére pattant, és a támadók felé hajtott. Gyorsan csatarendbe állt a 
hadsereg, mely a város utcáin szállt szembe a Kauravákkal. Drupada hatalmas 
nyílzáport zúdított rájuk, miközben úgy forgott a szekerével, mint egy 
színpadi táncos. Katonái minden oldalról rárohantak a száz hercegre. 
Kampilja lakói is kiszaladtak házaikból, s botokkal, husángokkal indultak 
harcba a Kauravák ellen. 


A katonák és városlakók ezrei heves támadásba lendültek, így a Kauravák 


kénytelenek voltak visszavonulni. Drupada nyilai egyre csak záporoztak. A 
hercegek üvöltve menekültek a városból: ugyanazzal a szélsebes vágtával 
távoztak, amellyel befelé is jöttek, ezúttal azonban a panycsálák ott lihegtek a 
nyomukban. 


A Pándavák meg csak nevettek. Ardzsuna így szólt Judhisthirához: — Ezek a 
hetyke hercegek vakmerő szájhősök csupán. Ideje, hogy végre ráncba szedjük 
Drupadát. Hadd vegyem fel vele a harcot a többiekkel együtt, te pedig maradj 
itt Drónával addig. 


Amikor Judhisthira engedélyt adott, öccsei hódolatukat ajánlották Drónának, 
majd szembefordultak a panycsálákkal. Drupada újabb támadásra számítva 
óriás elefántokból sorfalat állított a város határában. Bhíma buzogányát 
pörgetve feléjük ugratott, nyomában a szekéren ülő 


Ardzsunával, akit meg az ikrek fedeztek mindkét oldalon. Ardzsuna olyan 
szaporán lőtte ki egymás után a nyilait, hogy úgy tűnt, mintha fekete méhrajok 
lepték volna el a panycsálákat. 


Bhíma odaért az elefántokhoz, s buzogányával roppant ütéseket záporozott 
rájuk. A hatalmas ormányosok üvöltve rogytak a földre. Bhíma forgószélként 
pörgött a panycsálák sorai között: úgy szorította vissza őket, akár egy 
tehéncsordát terelő pásztor. 


A négy testvér betört a városba, s összecsapott a katonáival körülvett 
Drupadával. Ardzsuna hangos csatakiáltások közepette ontotta nyilait az 
ellenséges erőkre. Miközben félelmet nem ismerve nyomult egyre beljebb az 
ellenség sorai közé, íjából egymást érve röpültek ki a nyílvesszők a szélrózsa 
minden irányába. 

A panycsálák dühödt erővel vágtak vissza. Nyilakat, dárdákat, lándzsákat és 
botokat zúdítottak a Pándavákra, a testvérek azonban ügyesen kivédték a 

feléjük süvítő éles fegyvereket. 


Ardzsuna feldühödött, s megkétszerezett erővel folytatta a küzdelmet: szünet 
nélkül repültek ki íjából a nyilak. Bhíma közben buzogányát forgatva rohant 
ide-oda. A két fivér olyan hévvel támadott, hogy meg sem lehetett őket 
közelíteni, s a panycsála harcosok rémülten menekültek. 


Egyedül Drupada mert szembenézni velük. Hatalmas arany szekerén állva 
dicsőítő szavakat zengett a Pándavák hősiességéről, majd felemelte íját, s egy 
hosszú nyílsorozatot lőtt ki belőle. A roppant erejű nyilak szikrázva pattantak 
le Ardzsuna páncéljáról. Újabb nyílvesszők repültek ki, ezúttal Bhíma felé, de 
ő is elhárította őket a buzogányával. Néhány pillanat múlva Ardzsuna röpített 
ki ötven nyilat, melyek miszlikbe aprították Drupada íját, széthasították 
zászlórúdját és leterítették harci ménjeit. A következő nyílzápor már a 
panycsálák királyát is megroggyantotta. 

Ardzsuna a földre dobta íját, majd felkapott egy hosszú kardot. Leugrott a 
szekeréről, és a kővé dermedt Drupada felé rohant. Magasra ugorva 
megragadta a királyt, s a torkának szorította a kardját. A négy testvér a foglyul 
ejtett királlyal hagyta el a várost, s Dróna színe elé járult. 


Az ácsárja elmosolyodott: — Ó, hatalmas uralkodó, úgy tűnik, hogy 
királyságod és vagyonod most az én hadizsákmányom lett. 


Drupada lehajtott fővel állt. Képtelen volt válaszolni. Dróna átkarolta a vállát 
és így szólt: — Ne félj! Mivel bráhmana vagyok, az a kötelességem, hogy 
mindig megbocsássak. 


Máskülönben meg, még mindig kedvellek. Azt szeretném, ha nem szakadna 
meg a barátságunk. 

De hogyan lehetnénk barátok, ha barátság csak egyenrangú felek között 
létezhet? Éppen ezért visszaadom neked a panycsála birodalom felét. 


Drupada nagyokat sóhajtott, és reményvesztetten a fogát csikorgatta. Nagy 
nehezen összeszedte minden erejét, és kényszeredett mosollyal így válaszolt: 
—- Ó, Dróna, te valóban nemes lélek vagy. Legyünk hát újra barátok, s 
osztozzunk meg a panycsála birodalmon! 


Miután a bráhmanák elvégezték a szertartást, mellyel Drónát Észak- 
Panycsála urává koronázták, szabadon bocsátották Drupadát. A király úgy 
távozott, hogy hajdani birodalmának immár csak a felét mondhatta magáénak. 
Forrt benne a düh, s majd elsüllyedt szégyenében. Meg kell bosszulnia a 
becsületén esett csorbát! De hogyan? Ki tudná felvenni Drónával a harcot? 


Hiszen úgy tűnt, még a tanítványai is legyőzhetetlenek! A király 
gondolataiba merülve lassan belépett a palotába. 

A Pándavák úgy érezték, továbbra is rendkívül feszült a helyzet 
Hasztinápurában. Állandóan résen kellett lenniük, nehogy Durjódhana 
váratlanul újabb kelepcét állítson. Az öntelt Kaurava herceg kicsapongó életet 
élt. Öccseivel egyetemben a bor és a nők nyújtotta élvezetekbe merült, s 
kinevette a Pándavákat szigorú, erkölcsös életük miatt. Dhritarástra jó szívvel 
viseltetett unokaöccsei iránt, azonban saját fiaival szemben túlságosan elnéző 
volt, s nem tett semmit élvhajhász életmódjuk és a Pándavákkal szembeni 
ellenséges érzelmeik megfékezésére. 


Egy nap hírnök érkezett látogatóba Dhritarástrához a közeli Mathurából. 
Mathurá a Jaduk és a Vrisnik székhelye volt. Lakóit baráti érzelmek fűzték a 
Kurukhoz, s Kunti, a Vrisni-család leszármazottja révén rokonok is voltak. Az 
ő bátyjának, Vaszudévának volt egy Krisna nevű fia, akiről a bölcsek azt 
állították, hogy maga a Legfelsőbb Úr, aki emberi formában szállt alá a földre. 
Miután Krisnának fülébe jutott, hogy nagynénje, Kunti, s ifjú fiai számára 
milyen feszültséggel teli a helyzet Hasztinápurában, a városba küldte 
tanácsadóját, Akrúrát, hogy puhatolja ki, hogy is állnak a dolgok valójában. 

Miután Akrúra baráti fogadtatásban részesült a Kuruk udvarában, első útja 
Kuntíhoz vezetett. 


A nemes hölgy repesett az örömtől, hogy újra láthatja, s nyomban 
kérdezősködni kezdett családtagjainak hogyléte felől. Elsősorban Krisna 
érdekelte, akit Istenként tisztelt, és szüntelenül hozzá imádkozott, hogy 
oltalmazza meg a fiait. 


— Unokaöcsém, Krisna, gondol-e néha rám és a fiaimra? — faggatta Akrúrát. 
— Tudja-e, hogy úgy szenvedek itt a tömérdek ellenség között, mint őz a 
farkasok között? 


Kunti biztosra vette, hogy Krisna mindenről mindent tud, s a figyelmét 
semmi nem kerülheti el. Akrúra hasztinápurai látogatása már önmagában is 
épp elég bizonyíték volt arra, hogy Krisna gondol rájuk. Egyszerűen csak meg 
akarta osztani az érzéseit Akrúrával. 


Akrúra kedvesen megnyugtatta. Igen, Krisna gyakran emlegette. Hallott 
Durjódhana ellenséges magatartásáról, és bizonyosan személyesen is 
meglátogatja őt hamarosan, ha majd végzett fontos mathurái teendőivel. 


Kunti hallotta, hogy Krisna nemrégiben végzett egy Kamsza nevű gonosz 
királlyal, aki annak idején ármánnyal ragadta magához Mathurá trónját. 
Kamsza többször is megpróbálta megöletni Krisnát és bátyját, Balarámát. A 
két fiú egy Vrindávana nevű kicsiny faluban nevelkedett. Mivel Kamsza 
egyszer olyan jóslatot hallott, hogy halálának Krisna lesz az okozója, számos 
démont uszított rájuk, hogy pusztítsák el őket. Krisna és Balaráma azonban 
mindegyikükkel végzett. Az isteni fiúk végül elmentek Mathurába, s magát 
Kamszát is megölték. 


— Hiaid egytől egyig félistenek sarjai — vigasztalta Akrúra a zokogó Kuntít. — 
Ezenkívül az Úr bhaktái, s így mindig a védelmét élvezik. A Kauravák nem 
árthatnak nekik. 


Akrúra néhány hónapig Hasztinápurában maradt, mert teljes képet akart 
nyerni a helyzetről. 


Amikor végül készen állt arra, hogy visszatérjen Mathurába, felkereste 
Dhritarástrát. Az okos mathurái miniszter látta, hogy végső soron minden a 
vak királytól függ. Dhritarástra — Kamszával ellentétben — első látásra nem 
tűnt bűnösnek, burkoltan azonban bátorította gonosz szándékú fiait. 


Hatalmánál fogva meg tudta volna akadályozni az összetűzést. 
Megfékezhette volna a gyűlölködő Durjódhanát, ha elküldi valami távoli 
országba. 


Dhritarástra némán hallgatta Akrúrát. 
— Ó, király, csupán örökös híján kerültél a trónra, mely a jog szerint Pándut 


illette. Következésképp az ő fiai élvezik az elsőbbséget, de legalábbis 
ugyanolyan joguk van a trónhoz, mint a te fiaidnak — egyformán kellene hát 
bánnod az összes herceggel. A bölcs egyenlően bánik minden élőlénnyel, mert 
mindegyikben a legfelsőbb lélek egyenrangú, szerves részét látja. A 
családtagok iránti szeretet csupán illúzió. Hatalmas király lévén az a 
kötelességed, hogy részrehajlás nélkül uralkodj, és mindig szem előtt tartsd az 
örök érvényű lelki igazságokat. 

Dhritarástra ellenvetés nélkül hallgatta Akrúra tanácsait. A  Vrisnik 
minisztere világosan megmondta: a vak király a vesztébe rohan azzal, hogy 
nem az erkölcs szellemében cselekszik. Ha nem bánik jól az erényes 
Pándavákkal, akkor végül csak bánat lesz az osztályrésze. 

- Mindennel egyetértek, amit mondtál, ó, bölcs Akrúra - sóhajtotta 
Dhritarástra. — Bárcsak meg tudnám fogadni a tanácsodat! Túlságosan 
ragaszkodom azonban a saját fiaimhoz. Talán azért, mert azt szeretném, ha 
bennük megvalósulna mindaz, amire én egész életemben hiába vágytam. 

Dhritarástra mindig átkozta a  vakságát. Mint a  Kuru-dinasztia 
leszármazottja, nagy harcos volt, ezt azonban soha nem tudta bebizonyítani. 
Pándu terjesztette el a világban a Kuruk dicsőségét, sőt, elnyerte a nép 
osztatlan szeretetét és csodálatát. Az emberek egyáltalán nem örültek, amikor 
Pándu az erdőbe vonult, s a vak Dhritarástrát ültette a trónra. 


— Mit tehetnék? — érvelt a király. — Én is csak ember vagyok, a vágyak és a 
gyűlölet játékszere. Az Úr teremtett olyannak, amilyen vagyok. Minden az ő 
legfelsőbb akarata szerint alakul. Most azért jelent meg, hogy megszabadítsa a 


földet terhétől, s ez bizonyosan így is lesz. Ki tudná útját állni a sors 
alakulásának? 


Dhritarástra is hallotta a bölcsek szavait: Krisna azért jelent meg, hogy a föld 
összes démoni elemét elpusztítsa. Talán Durjódhana és öccsei is közéjük 
tartoznak, s ha így van, mit lehet tenni? 


És miért kellene bárkinek is aggódnia? Krisna, ha valóban ő a Legfelsőbb, 
minden bizonnyal rendet fog teremteni. 


Akrúra belátta, hogy tanácsa süket fülekre talált. Dhritarástra még azzal is 
tetézte vakságát, hogy nem volt hajlandó szembenézni a tényekkel, de még 
csak felelősségteljesen cselekedni sem. 


Ennek csak egy dolog lehetett a vége, s ezt egy nap majd Dhritarástra is 
kénytelen lesz belátni. 

Tudatos politikájával, mellyel a Kauravákat részesítette előnyben a 
Pándavákkal szemben, ellentétet szít majd, mely végül elpusztítja az egész 
Kuru nemzetséget. Akrúra búcsút vett Dhritarástrától, majd elindult 
Mathurába. 


Akrúra távozása után Dhritarástrát aggodalom töltötte el. Talán mégiscsak 
tehetne valamit. 


Pándu fiainak valóban elsőbbségi joguk van a trónra, s amellett, hogy ezt 
jogos örökségüknek mondhatták, még erényesek, rettenthetetlenek és igen 
népszerűek is voltak. Judhisthira különösen alkalmas volt az uralkodásra — 
figyelemre méltó jártasságról tett tanúbizonyságot a vallás és a törvénykezés 
terén. A király kénytelen volt elismerni, hogy saját fiai bizony a nyomába se 
léphetnek a Pándava hercegeknek. Nehezére esett azonban akár csak 
elképzelni is, amint fiai félreállnak, és hagyják, hogy a Pándavák átvegyék a 
hatalmat. Arról nem is szólva, hogy akkor neki magának is vissza kellene 
vonulnia. 

Kétségek között örlődve, Dhritarástra Bhísmához, Vidurához és a 
bráhmanákhoz fordult tanácsért. Mindenki ugyanazon az állásponton volt: 
Judhisthirát kell trónörökössé kinevezni. 


— Ez az egyetlen erényes lépés, ó, király — jelentette ki Bhísma. — Sokszor 
fordultak hozzánk a nép küldöttei azzal, hogy a herceget nevezzük ki a trón 
várományosává. Most már megtanulta, amit kellett, és birtokában van a 
megfelelő képességeknek. Ne késlekedj a kinevezéssel! 


Dhritarástra egyetlen ellenérvet sem tudott felhozni. Hamarosan el is 
rendelte a szertartás bemutatását. A nép örömére Judhisthira lett a törvényes 
örökös, Durjódhanát azonban ez keserű csalódásként érte. A Kaurava herceg 
értetlenül állt a történtek előtt. Hogy is engedhetett meg az apja ilyesmit? 
Bhíma, tehetetlen dühe és megdöbbenése láttán, gúnyos megjegyzéseket tett 
rá, s közben szánalomra méltó arckifejezéseit utánozta. Durjódhana erre 
Karna és Duhsászana társaságában elviharzott Sakunihoz. 


Amikor megbizonyosodott róla, hogy négyükön kívül nincs más jelen, 
kifakadt: — Ó, bátyámuram! Én ezt nem bírom tovább! Bhíma aljas és gonosz. 
Judhisthira a trónörökös, én pedig egy senki lettem a palotában. Mit lehetne 
tenni? 


Miközben Durjódhana tovább tajtékzott dühében, Sakuni gondolataiba 
merült. Pár perc múlva felragyogott az arca: 


— Az hiszem, hamarosan kezdetét veszi a váránavátai ünnepségsorozat. A 
király soha nem mulasztja el, hogy képviselőt küldjön maga helyett a távoli 
városba, az évente megrendezésre kerülő ünnepségekre. Miért ne mehetnének 
idén a Pándavák? 

Durjódhana értetlenül bámult. Sakuni ajka enyhe mosolyra görbült: — Ezeken 
a meleg vidékeken gyakran üt ki véletlenül tűz. Szörnyű tragédia lenne, ha a 
Pándavák odavesznének egy ilyen tűzvészben, nemdebár? 


Durjódhana megigézve hallgatta, s egyetértése jeléül nagyot bólintott. 
Duhsászana nevetve rázogatta Sakuni kezét — egyedül Karnának voltak 
fenntartásai. Talpra ugrott. 


— Semmiféle árulásba nem vagyok hajlandó beleegyezni! Harcosok vagyunk, 
erős a karunk! Ha ellenséggel állunk szemben, menjünk inkább a csatatérre, 
és számoljunk el egymással úgy, ahogy illik! 

Sakuni odament hozzá és megfogta a kezét: — Drága gyermek, igazi hős 
vagy. De ne feledd, milyen hatalmasak a Pándavák. Soha nem tanácsos 
olyanokkal szembeszállni, akik erősebbek nálunk. Nem emlékszel, mi történt 
Kampiljánál? A saját szemeddel láthattad, ahogy Bhíma könnyedén ide-oda 
dobálta a panycsálákat. 


Karna savanyú képet vágott. Szívesen elfelejtette volna a Kampiljában 
történteket. Drupada rajtaütésszerűen támadt rájuk. Erősebb volt, mint 
gondolták, s a Pándavák — nem úgy, mint a Kauravák -— erről meg is 

győződhettek, mielőtt megtámadták volna Drupadát. 

— Mondj, amit akarsz, ó, Sakuni! Ami engem illet, én nem félek Bhímától, 
sem a testvéreitől. Jobban szeretem a nyílt harcot, s nem kívánok semmiféle 
gyáva ármánykodásban részt venni. Nem akarom, hogy titokban intézzünk 
ellenük támadást! 


Karna kiviharzott a szobából. Durjódhana megpróbálta útját állni, de Sakuni 
megnyugtatta: — Hagyd csak! Karna önfejű és lobbanékony, de téged soha 
nem hagyna cserben. És azt hiszem, nem is olyan sokára szükséged lesz az 
erejére és a hősiességére. 

Sakuni ekkor Durjódhana elé tárta tervét. A hercegnek latba kell vetnie 
atyjánál a befolyását, hogy mindenképpen eltávolíthassák a Pándavákat. A 
ravasz Sakuni részletesen elemezte a helyzetet. Bele tudta élni magát 
Dhritarástra gondolkodásmódjába. 

— Ha elég kitartóan győzködöd, atyád biztosan jóváhagyja a javaslatunkat, ó, 
herceg. 

Durjódhana bízott Sakuni józan ítélőképességében, s így készségesen 
beleegyezett a dologba. 

Nagybátyjával gondosan kidolgozták a terv minden részletét, majd 
elindultak, hogy találkozzanak a királlyal. 


Dhritarástra egymagában, gondterhelten ült a szobájában, állát a kezére 
támasztotta. Tudta, hogy Judhisthira beiktatása után Durjódhana egyre csak 
dúl-fúl magában. A ceremónia napja óta a herceg szinte nem is szólt hozzá. 
Ez annyira felzaklatta Dhritarástrát, hogy Sakunitól kért tanácsot. A sógora 
azt javasolta, hogy forduljon egy Kanika nevű bráhmanához, aki kitűnően ért 
a diplomáciai fortélyokhoz és a politikához. Ez a bráhmana Sakuni barátja 
volt, s ugyanolyan rókalelkűség jellemezte, mint magát Sakunit. Amikor a 
király tanácsért fordult hozzá, azt a választ kapta, hogy azonnal el kell 
pusztítania a Pándavákat. 


— Ó, király, nem kell, hogy lelkiismeret-furdalásod legyen, ha ellenségként 
tekintesz a testvérekre. Ne habozz sokáig! Irtsd ki őket gyökerestül, mielőtt 
még túlságosan megerősödnének! Különben veszélybe kerül a hatalmad. 


Kanika azt javasolta, hogy a király titokban szabaduljon meg tőlük. 
Látszólag legyen továbbra is barátságos hozzájuk, de adandó alkalommal 
csapjon le rájuk. - Nyílt szembenállás esetén a minisztereid nem 
támogatnának, s a nép is elégedetlenkedni kezdene, ha azt látná, hogy a 
Pándavák vesztét kívánod. 


Dhritarástra Kanika tanácsát mérlegelte. Hogy tudna valaha is ártani Pándu 
fiainak? Mi értelme lenne, ha ellenségként tekintene rájuk? Hát ártottak neki 
valaha is? 


Amikor azonban Durjódhanára gondolt, elbizonytalanodott. A fia soha nem 
lenne boldog addig, amíg a Pándavák itt vannak, s a trónt sem szerezhetné 
meg. Ez mindenesetre egyértelmű volt. Semmi esély nem volt rá, hogy a nép, 
vagy akár az idősebb Kuruk Durjódhanát válasszák Judhisthira vagy 
bármelyik öccse ellenében. Már eddig is több jelentés jutott el hozzá arról, 
amit az emberek beszéltek: "Hadd kerüljön Judhisthira a trónra már most. 
Miért uralkodjon felettünk a vak Dhritarástra?" 


A király tudta, hogy így vagy úgy, de döntenie kell. Vagy beszél Durjódhana 
fejével, és elfogadtatja vele a tényt, hogy Judhisthira lesz a következő király, 


vagy megfogadja Kanika tanácsát. Egyik lehetőség sem kecsegtetett túl sok 
jóval. 

Ahogy a király gondolataiba merülve ült, egyszer csak Durjódhana súlyos 
lépteire lett figyelmes. Amikor a herceg a színe elé járult, Dhritarástra érezte, 
mennyire izgatott. 

Megkérdezte, mi nyomja a szívét, mire Durjódhana így válaszolt: — 
Léptennyomon aggasztó híreket hallok a királyságról. Úgy tűnik, az emberek 
azt szeretnék, ha Judhisthira lenne a király, már most. Nincsenek 
megelégedve veled, drága atyám, és a jelek szerint én sem örvendek túl nagy 
népszerűségnek. 


Ahogy a herceg fel-alá járkált, megannyi arany ékszere és dísze egyszerre 
csilingelt. 

— Így hamarosan gyalázatos véget érünk. Ha Judhisthira lesz a király, a mi 
családunk nyomorúságos sorsra jut. Mit gondolsz, a durva és ellenséges 
Bhíma hogy fog bánni velünk? Köznevetség tárgyává válunk, mindenki 
megvetéssel fordul majd el tőlünk, s így kénytelenek leszünk elhagyni az 
otthonunkat. 


Durjódhana ekkor elmondta apjának, hogy kigondolt egy tervet, amivel 
rendezni lehetne a helyzetet. Pontról pontra, puhatolózva elmondott neki 
mindent, amiben Sakunival megegyeztek, s közben árgus szemekkel figyelte, 
miként reagál minderre az apja. A herceg számára nem volt teljesen világos, 
hogyan érez Dhritarástra a Pándavák iránt. Először azt javasolta, küldjék el 
őket Váránavátába a közelgő ünnep alkalmából, azzal az ürüggyel, hogy hadd 
pihenjék ki magukat. 

Durjódhana fojtott hangon beszélt, s állandóan ide-oda kémlelt a 
trónteremben, hogy véletlenül nem hallgatja-e ki őket valaki. 

— Ha már egyszer a testvérek abban a távoli városban vannak — ki tudja? 
Minden megtörténhet... Az is lehet, hogy soha többé nem térnek vissza. 


Dhritarástra ebből mindent megértett. Sietve felemelte a kezét, és hangos 
kiáltással rendreutasította a fiát: 


- Nem! Hallani sem akarok ilyen bűnös gondolatokról! Hogy is 
engedhetném meg, hogy valaha is kezet emelj Pándu fiaira? A bátyám mindig 
jó és nagylelkű volt hozzám. Ezt a királyságot is ő adta nekem, aminek a 
javait most élvezem. Sem iránta, sem a fiai iránt nem viseltetek 
rosszindulattal. Sőt, mindig is szerettem Pándut, s a fiai ugyanolyan kedvesek 


a számomra. 


De miközben ezeket a szavakat mondta, Dhritarástrában ismét feltámadt a 
bizonytalanságérzés. Judhisthira beiktatása óta folyamatosan ezzel az érzéssel 
küszködött. A hangja megtörtebb lett. 

— És különben is, mit fognak mondani az emberek, ha elküldjük a 
Pándavákat? Megtörténhet, hogy felkelést szítanak, és erőszakkal távolítanak 
el bennünket. És abban is biztos vagyok, hogy Bhísma és a többi idősebb 


Kuru is Pándu fiait pártfogolná. 

Durjódhana elmosolyodott. Már ő is gondolt erre az eshetőségre. — Ettől nem 
kell tartanunk, ó király. Nyerjük meg a nép jóindulatát azzal, hogy vagyont és 
címeket adományozunk nekik. 

Amint megszilárdítottuk a pozíciónkat, elküldhetjük a testvéreket. 
Távollétükben tovább erősítjük a helyzetünket a nép körében, amíg el nem 
érkezik koronázásom megfelelő pillanata. Ha király leszek, a Pándavák akár 
vissza is térhetnek. 


Dhritarástra előrehajolt. — Ez a gondolat már nekem is eszembe jutott, drága 
gyermekem, de megtartottam magamnak, nehogy bűnt kövessek el. Egy ilyen 
cselekedet nem fogja megnyerni sem Bhísma, sem Vidura, sem Dróna, sem 
pedig Kripa tetszését. Ezek a bölcs és erényes férfiak nem látnak különbségek 
a Kuruk és a Pándavák között. Ha rájönnek, hogy megpróbáljuk megfosztani 
a Pándavákat a jogaiktól — főleg úgy, hogy kezet emelünk rájuk —, talán nem 
fogják úgy vélni, hogy ugyancsak rászolgálunk a büntetésre? 

Durjódhana nemigen törődött ezzel az ellenvetéssel. Sakunival minden 
lehetőséget gondosan meghánytak-vetettek már. Közelebb húzódott atyjához. 

— Ó király, Bhísma mindig megőrzi semlegességét, sőt, esküvel fogadta meg, 
hogy megvédelmezi a hasztinápurai trónt. Ezen a trónon most te ülsz. Ami 
pedig a többieket illeti: Dróna fia, Asvatthámá hűséges támogatóm, s Dróna 
biztosan nem fog szembeszállni saját szeretett fiával. Kripa fizetett 
alkalmazottunk, a nővére pedig Drónához ment feleségül — következésképp 
biztosak lehetünk a támogatása felől. Vidura talán ellenünk fordul, de mit tud 
tenni? Megélhetését tekintve ránk van utalva, és egyébként sincs túl sok 
hatalom a kezében. 


Durjódhana konokul egyre csak arra buzdította az apját, hogy küldje el a 
Pándavákat. Nem győzte ecsetelni, mennyire szenved a jelenlétükben. A 
király egy darabig még vonakodott, de végül a fia iránti ragaszkodása 
kerekedett felül. Miután jóváhagyta a herceg javaslatát, így szólt: — Ügyelj rá, 
hogy erről csak legbizalmasabb tanácsadóid tudjanak! 

Durjódhana bólintott, majd alighogy távozott a király szobájából, 
hozzáfogott a szükséges előkészületekhez. Atyját közben továbbra is szörnyű 
kétségek mardosták. 


Ötödik fejezet 


Menekülés 


A nép körében szétosztott töménytelen adománynak köszönhetően a 
Kauravák lassan-lassan elnyerték  alattvalóik jóindulatát. Különféle 
szertartásaik jó alkalmat adtak arra, hogy elismeréssel és magas ranggal 
jutalmazzák a vezető polgárokat, s a népszerűségük így egyre nőtt. Ahogy 
közeledett a váránavátai ünnepség ideje, Dhritarástra rávette néhány 
miniszterét, hogy a Pándavák jelenlétében zengjenek dicshimnuszokat a 
városról. A miniszterek nem mulasztották el ecsetelni annak szépségét és 
kedvező éghajlatát, s a közelgő ünnepséget is égig magasztalták. 

A hatás nem maradt el: a fiatal Pándava hercegek érdeklődni kezdtek a város 
iránt. Ezt látva, Dhritarástra így szólt hozzájuk: 


— Az utóbbi időben nagyon sokat hallottam Váránavátáról és megannyi 
szépségéről. Mindeddig azt a szokást követtük, hogy egy küldöttség által 
képviseltettük magunkat az ünnepükön. Arra gondoltam, miért ne mehetnétek 
ti az idén. Biztosan jól szórakoznátok. 


Judhisthira mindjárt tudta, mire megy ki a játék. Már korábban észrevette, 
hogy a Kauravák mindent latba vetnek, hogy megnyerjék maguknak az 
embereket. Most végre kiderült, miért. 


Valami aljas terv volt készülőben — a herceg azonban tisztában volt vele, 
hogy nem sokat tehet ellene. Ő és testvérei nem dicsekedhettek valami nagy 
hatalommal. Napnál is világosabb, hogy a király a cinkos szerepét vállalta 
Durjódhana aljas terveiben. Ő rendelkezett a kincstár, a hadsereg és a 
tanácsadók felett — értelmetlen és talán veszélyes is lenne ellenkezni vele. 
Leplezve a benne dúló érzelmeket, Judhisthira így válaszolt: 


—- Legyen, ahogy te akarod. Azt hiszem, élvezni fogjuk a váránavátai 
nyaralást. 

Durjódhana majd kiugrott a bőréből, amikor meghallotta, hogy a Pándavák 
beleegyeztek az utazásba. Titokban beszélt egy bizalmasával, Purócsanával, 
és utasította, hogy azonnal menjen Váránavátába. 

— Építs házat gyúlékony anyagokból, de kívülről tűnjön úgy, mintha minden 
a legnagyobb rendben lenne. Vidd oda a Pándavákat, amikor pedig 
beköltöztek és kényelembe helyezték magukat. . . 

Durjódhana olyan mozdulatot tett, mint aki tüzet akar gyújtani. Purócsana 
mosolyogva bólogatott, mire Durjódhana így folytatta: 

— A világ, minden kincsével együtt, az én irányításom alatt áll. Semmiben 
nem fogsz hiányt szenvedni. Most menj, és tégy, ahogy mondtam. Teljesen 
rád bízom magam. 

Purócsana kiválasztott néhány megbízható mesterembert, és nyomban 
elindult Váránavátába. 


Néhány nap múlva a Pándavák is útra készen álltak. Elbúcsúztak 
feljebbvalóiktól és a szomorú alattvalóktól, akik nemigen örültek az 
elmenetelüknek. A Kauravák minden fondorlata ellenére még mindig a szelíd 
Pándavákat szerették a legjobban. Sokan közülük megsejtették, hogy a 
Kauravák valami rosszban sántikálnak. 

Amikor a Pándavák indulásra készen felszálltak szekereikre, Durjódhana és 
öccsei is ott álltak a tömegben, hogy búcsút intsenek nekik. — Ó, Pándu fiai, az 
istenek áldása kísérjen benneteket utatokon! A rossznak még az árnyéka se 
férkőzzön a közeletekbe! 


A Pándavák anyjukkal együtt elhagyták a várost. Hatalmas menet kísérte 
őket. Az emberek esdeklő hangon kérlelték a fivéreket, hogy maradjanak 
Hasztinápurában, s elítélő szavakkal illették Dhritarástrát, amiért elküldte 
őket. Judhisthira azonban lecsillapította őket. Közvetlenül a városkapukon 
kívül megállította a szekerét, s így szólt hozzájuk: — Drága barátaink, 
Dhritarástra a király. Apánk, tanítónk és feljebbvalónk ő, s nekünk feltétel 
nélkül követnünk kell az utasításait. Ez az örök dharma, amit maga Isten 
szabott ki ránk. Most pedig térjetek haza. Ha eljön az ideje, talán végezhettek 
majd nekünk valami szolgálatot. 


Az emberek kénytelenkelletlen visszafordultak, Vidura azonban előrelépett — 
beszélni akart Judhisthirával. Olyan nyelven szólt hozzá, amit kettejükön 
kívül senki más nem értett. Kémei jelentették a miniszternek, hogy mit tervez 
Durjódhana, de Judhisthirához hasonlóan ő sem látta bölcsnek, hogy nyíltan 
szembeszálljanak a királlyal. Karon fogta a herceget, s halkan így szólt hozzá: 


— A tűz nem árthat annak, aki elrejtőzik egy odúban vagy az erdő mélyén, s a 
csillagok éjszaka is megmutatják az utat. Hiába az ellenség elnyomása, azt, 
aki meghódította az érzékeit, sohasem lehet legyőzni. Sőt, az ilyen ember az 
egész világ ura lesz. 


Judhisthira egy bólintással jelezte, hogy megértette a mondottakat. A Kuru 
miniszter ezután megáldotta a testvéreket, s búcsút intett nekik. Amikor már 
jócskán maguk mögött hagyták a várost, Judhisthira elmondta anyjának és 
öccseinek, amit Vidurától hallott. 


- A gyanúm beigazolódott. Durjódhana kiagyalt valami tervet a 
megöletésünkre, s úgy tűnik, tűzzel akar minket elveszejteni. De nagybátyánk 
adott egy ötletet, hogyan menekülhetnénk meg. 


Aggodalmak között folytatták útjukat Váránavátába, ahová még a kora esti 
órákban meg is érkeztek. A város polgárai közül nagyon sokan elébük jöttek — 
örültek, hogy láthatják végre Pándu híres fiait. Ünnepélyes látványt nyújtott, 
ahogy az emberek színes zászlókat lengetve, hangszereken játszva, ezrével 
tűntek fel szebbnél szebb szekereiken. A város elöljárói üdvözölték a 
testvéreket, s a városba vezették őket, ahol Purócsana már várt rájuk. 
Elmondta nekik, hogy a király parancsára palotát épít, mely külön nekik 
készül, hogy legyen hol lakniuk amíg a városban tartózkodnak. A testvérek 
összenéztek, de nem szóltak semmit. 


Érkezésük után két héttel elkészült a palota. Purócsana nagy csinnadratta 
közepette körbevezette őket a hatalmas épületben. 


-— Drága hercegek, itt minden a ti kényelmeteket hivatott szolgálni. 
Semmiben nem fogtok hiányt szenvedni, s engedelmes szolgátokként én is itt 
maradok és a rendelkezésetekre állok. 


Miután Purócsana távozott, Judhisthira odament az egyik falhoz, s halkan 
megkocogtatta. 


— Ez a ház teljes egészében könnyen gyúló anyagokból készült — fordult 
öccseihez. — Nem érzitek az olaj és a lakk szagát? Semmi kétség: az aljas 
Purócsana fel akar gyújtani bennünket. 


Durjódhana eszköze — csupán az ő megbízatását teljesíti. Az okos Vidura jó 
előre figyelmeztetett bennünket erre a veszélyre. 


Bhíma felhorkant haragjában. — Akkor hát menjünk innen, de azonnal! 
Elegem van Durjódhana aljas terveiből! Számoljunk le vele! 


Judhisthira megrázta a fejét. — Nem, ennek még nem érkezett el az ideje. 
Mire megyünk öten a hatalmas Hasztinápura ellen? Hiszen gyenge akaratú 
atyja révén most már szinte az egész várost Durjódhana irányítja. 

Judhisthira azt a javaslatot is elvetette, hogy meneküljenek el Váránavátából. 


— Ha elfutunk, abból Durjódhana rögtön tudni fogja, hogy lelepleztük. 
Kémeket küld majd a nyakunkra, és addig nem nyugszik, míg a nyomunkra 
nem bukkan, s valahogy meg nem ölet bennünket. Jobb, ha egyelőre itt 
maradunk. Ne áruljuk el, hogy bármit is tudunk. Különösen Purócsanával 
legyünk óvatosak: ha rájön, hogy kiismertük aljas szándékait, bármire képes 
lehet. 

Testvérei, akik mindig is felnéztek rangidős bátyjukra, egyetértően 
bólintottak. Vidura szavaira emlékezve, Judhisthira így szólt: 


— Alagutat kell ásnunk a palota alatt. Ha felgyújtják, ott majd meghúzzuk 
magunkat. 


Ezután megbeszélték, hogy az elkövetkező napokat a környék felderítésével 
töltik. Ha majd elérkezik a menekülés ideje, legalább tudni fogják, merre 
menjenek. 

Néhány nappal azután, hogy beköltöztek a házba — melynek Purócsana az 
"Áldott hajlék" nevet adta —, egy idegen bukkant fel, s velük akart beszélni. 

— Tapasztalt bányász vagyok. Vidura küldött, s azt mondta, biztosan hasznát 
veszitek majd a tudományomnak. 

Judhisthira először arra gyanakodott, hogy ez is csak Durjódhana egyik 
újabb trükkje lehet, de amikor a bányász ugyanazon a titkos nyelven kezdett 
el beszélni, amellyel Vidura figyelmeztette a veszélyre, egyből megnyugodott. 
Meleg szavakkal üdvözölte a bányászt. 

— Isten hozott, nemes úr! Aki Vidura barátja, az a mi barátunk is! 

Judhisthira elmondta neki, hogy a ház valójában egy kelepce, s Purócsana 
azt tervezi, felgyújtja őket. A bányász megnyugtatta, hogy meg tudná építeni a 


palotától a közeli erdőbe vezető alagutat. 


— Egy hónap alatt be lehet fejezni. Úgy vélem, Purócsana tovább vár majd, 
mielőtt támadna. Előbb meg akar róla bizonyosodni, hogy vajon tényleg 
otthon érzitek-e magatokat. 


A bányász azonnal munkához látott, s a ház egy rejtett, belső szegletében el 
is kezdte az ásást. 


Ahogy egymás után teltek a napok és a hetek, a Pándavák idejük nagy 
részében a környéken sétáltak. Felderítették a városból kivezető utat, s éjszaka 
jól látható fehér rongydarabokkal jelölték meg. 


Több mint egy hónap telt el. A testvérek és anyjuk a lehető 
legtermészetesebben viselkedtek, de állandóan résen voltak: várták, hogy 
Purócsana mikor szánja el magát a nagy lépésre. Egyikük mindig fennmaradt 
éjszaka, s éberen figyelte, vajon nem hall-e szokatlan neszeket a házban, a 
fegyvereiket pedig mindig a kezük ügyében tartották. 


Judhisthira látta, hogy Purócsana mit sem sejt, s abban a hiszemben van, 
hogy gondtalanul élnek a palotában. Egy nap ezért így szólt a testvéreihez: — 
Azt hiszem, nekünk kell először cselekednünk, mielőtt Purócsanának alkalma 
nyílna a végzetes lépésre. Gyújtsuk fel mi magunk az épületet, hadd égjen el a 
palotával együtt ez a gonosz ember is. Az alagút immár kész, el tudunk 
menekülni, s közben mindenki más azt fogja hinni, hogy itt leltük halálunkat. 


Judhisthira tudta, hogy feltételezett haláluk híre hamarosan Hasztinápurába 
is elér. 

Inkognitójukat megőrizve nyugodtan utazgathatnak majd az országban, 
anélkül, hogy üldözéstől kellene tartaniuk. Először is elhagyják Váránavátát, s 
akkor jut majd idejük arra, hogy megfontolják, mi legyen a következő lépés. 

Másnap ünnep volt a városban. Kuntí elrendezte, hogy a házából ételt 
osszanak a város szegényeinek. A Sors akaratából egy bennszülött asszony és 
öt fia is megjelent a házban. Jó étvággyal ettek, s töménytelen mennyiségű 
bort megittak. Addig-addig kortyolgatták az italt, hogy jól lerészegedtek, majd 
mély álomba zuhantak. Mivel a szolgák képtelenek voltak lelket verni 
beléjük, otthagyták őket az épületben. 

Amikor leszállt az éj, s mindenki elment, a Pándavák visszavonultak a 
lakosztályukba. 


Purócsana szintén megszokott helyén aludt, az ajtó melletti szobában. Kint 
hatalmas vihar támadt. A Pándavák csendben ültek, amíg meg nem 
bizonyosodtak róla, hogy Purócsana mélyen alszik. Azután egyesével — 
középen Kuntíval — leereszkedtek az alagútba. Bhíma megvárta, hogy a 
többiek az alagút mélyére húzódjanak, aztán egy fáklyával felgyújtotta a 
bejárati ajtót, majd gyors mozdulatokkal a ház többi részét is. Visszaszaladt a 
titkos lejárathoz, s bemászott az alagútba. A ház percek alatt lángba borult. 


Purócsanának nem volt esélye a menekülésre. Az egész ház pokollá 
változott. Emberek ezrei özönlöttek az utcára, akiket felébresztett álmukból a 


tűzvész robaja. Amikor látták, hogy ég a Pándavák háza, a kétségbeeséstől 
sírva fakadtak. Ahogy a lángok fokozatosan alábbhagytak, vizet locsoltak az 
égő zsarátnokokra, s lélekszakadva kutatni kezdtek. Végül hat elszenesedett 
holttestet találtak. Nem tudták, hogy a bennszülött asszony és öt fia az. Abban 
a hiszemben, hogy Kuntí és a Pándavák maradványaira leltek, hangos 
jajveszékelésben törtek ki. 

— Ó jaj, ez biztosan a gonosz és szívtelen Durjódhana műve! Isteni 
unokatestvérei iránti irigységében a vesztüket okozta. Biztosan vak atyja is 
bűnrészes volt benne, különben hogy történhetett volna ilyesmi? 


Az emberek felfedezték, hogy az egész ház gyúlékony anyagokból épült. A 
bányásznak, aki szintén segített a kutatásban, gondja volt rá, hogy az alagút 
észrevétlen maradjon. Ezután hírnököket küldtek Hasztinápurába, hogy 
tájékoztassák a Kurukat a tragédiáról. 

A Pándavák távol az erdőben, az éj sötétjében bukkantak fel az alagútból. 
Fáklyáik segítségével megkeresték a fehér szövetjeleket, s elindultak az 
általuk kijelölt erdei ösvényen. A virrasztástól és a hosszú alagútban megtett 
úttól elcsigázva, ide-oda bukdácsoltak az erdőben. 


Miután már vagy egy órája meneteltek, Kunti a földre esett — nem bírt 
tovább menni. A testvérek körbeállták, és nagy levelekkel gyengéden legyezni 
kezdték az arcát. Félelemmel teli pillantásokat vetettek a sűrű erdő felé. 
Ekkor, legnagyobb meglepetésükre, Bhíma mind az ötüket felemelte. Anyját a 
nyakába vette, az ikreket a hóna alá fogta, Judhisthirát és Ardzsunát pedig a 
két karjára fektette. Ötükkel ily módon egyensúlyozva, szaladni kezdett, át az 


erdőn. 


Hamarosan elérte a Gangesz partját, s a földre helyezte anyját és négy 
testvérét. Mindnyájan ittak a tiszta vízből, s az arcukra is szórtak belőle, hogy 
elűzzék a fáradtságot. Ezután dél felé, a folyás irányában folytatták útjukat, 
egy átkelésre alkalmas sekély hely után kutatva. Ahogy a part mentén 
haladtak, egyszer csak egy jókora bárkát, s benne egy révészt pillantottak 
meg. Az ember megszólította őket, s ugyancsak abban a tájszólásban beszélt, 
amit Vidura használt, amikor óva intette Judhisthirát. A bányászhoz 
hasonlóan a révész is azt mondta, hogy Vidura küldte. 

- Meghagyta, hogy várjak itt a vízen, amíg ide nem értek. Már egy jó 
hónapja itt vagyok, készen arra, hogy mihelyst megérkeztek, fölvegyelek 
benneteket. 

Megkönnyebbült sóhajjal nyugtázták, hogy az ember a barátjuk, majd 
beszálltak a bárkába, amit vitorla és egy különleges hajtómű vitt előre. A 
jármű fürgén szelte a sötét vizet. A Pándavák lepihentek, s a pártfogójuk 
napkeltére jókora távolságra vitte őket Váránavátától. A folyó túlpartján 
kötöttek ki. Miután köszönetet mondtak a révésznek, s átadtak neki egy 
üzenetet, melyben hálájukat fejezték ki Vidurának, ismét a sűrű erdő felé 
vették útjukat. 


Továbbra is dél felé tartottak. A testvéreknek nem kis erőfeszítésébe telt, 

hogy áthatoljanak a sűrű aljnövényzeten. Különösen Kuntínak esett nehezére 
a járás. Mindenfelé tüskés bokrok meredeztek, a földön tekervényes indák és 
gyökerek futottak keresztül-kasul, melyekben minduntalan megbotlott és 
elesett. Bhíma és Ardzsuna közrefogták, s két oldalról segítették, ahogy egyre 
mélyebbre és mélyebbre hatoltak az erdőben. Átmenetelték a reggelt, s 
délutánra, Bhíma kivételével, mindegyikük halálosan kimerült. Judhisthira 
egy tisztáson megálljt parancsolt, s végre leültek pihenni. Szomorúan 
körülnézett, majd megszólalt: — Van-e ennél fájdalmasabb dolog? Itt vagyunk, 
eltévedtünk ebben a kietlen erdőben, nem tudjuk, merre menjünk, mit 
csináljunk. Még az sem biztos, hogy Purócsana ott pusztult a lángok között. 
Az is lehet, hogy megüzente a Kuruknak, hogy élünk, s most is kémek 
kutatnak utánunk. 


Mindenfelé madarak és különféle vadállatok hangjai visszhangzottak. Ahogy 
haladtak előre, olykor vérfagyasztó tigrisüvöltést hallottak a távolból. A fákon 
óriáskígyók tekeregtek, fenn, a lombok között pedig nagy testű, lomha 
majmok lendültek át egyik ágról a másikra. 


Judhisthira Bhímára nézett: — Ó, hős, mindnyájunk közül egyedül te nem 
vagy fáradt. A mindig erőtől duzzadó Váju fia lévén, s a nágák varázsitalával 
megtöltekezve, korlátlan erő birtokosa vagy. Kedves öcsém, most csak te 
tudsz megmenteni minket. Végy megint a karodba és a válladra minket, s 
vigyél át az erdőn! 


Bhíma örült, hogy a testvérei szolgálatára lehet. Amikor felállt, olyan volt, 
mint egy fiatal tölgyfa. Vállai szélesek voltak, akár egy hatalmas kapu, erős 
testén csak úgy feszültek az izmok. 

Ahogy bátyja kérte, ismét felemelte őket. Egyenesen a vadon sűrűjébe hatolt, 
mit sem törődve a megannyi akadállyal. Mint egy hatalmas elefánt, a 
mellkasával törte derékba a fákat, így vágott magának utat az erdőben. Ahogy 
rohant előre, olyan szél kerekedett a nyomában, hogy a bokrok a földig 
hajoltak, anyja és testvérei pedig kis híján eszméletüket vesztették. Széles 
patakokon úszott át, s közben erős kezével a víz felett tartotta a többieket. 


Amikor leszállt az éj, Judhisthira megállította, s Bhíma egy hatalmas 
banyanfa tövébe rakta le őket. Kuntí kimerülten a földre hanyatlott. 
Szomjúságtól cserepes ajakkal megkérdezte fiától, hogy nem tudna-e egy kis 
vizet szerezni. Bhíma felállt és egy ideig hallgatódzott. 


— A távolból vízi madarak hangját hallom. Egy tónak kell lennie a közelben. 
Várjatok itt, elmegyek és megnézem. 

Bhíma eltűnt az erdőben, s néhány mérfölddel odébb meg is találta a tavat. 
Levette felsőruháját, megmerítette a vízben, majd visszafutott anyjához és 
testvéreihez. Arra ért vissza, hogy mindnyájan mély álomba merülve aludtak a 
földön. Ahogy elcsigázott arcukat nézte, jajgatásban tört ki. 

— Ó jaj, van-e annál szomorúbb látvány, mint hogy nemes anyám és 
testvéreim a puszta földön alszanak? Jaj, akik nem leltek álomra Váránaváta 
legpuhább ágyain, most a hideg földön szenderegnek! 


Sokáig siránkozott, majd átkozni kezdte a Kauravákat. — Gonosz szívű 
emberek, örüljetek csak, amíg tehetitek! Az istenek bizonyosan kedvelnek 
titeket, különben követőitekkel együtt már rég átküldtelek volna a halál sötét 
birodalmába. De mit tehetnék, nem szeretném Judhisthirát magamra 
haragítani! 

Lihegve, ökölbe szorított kézzel a sötét rengeteget kémlelte. Nagy távolságot 
megtettek már, és biztos volt benne, hogy kell lennie valami városnak a 
közelben. Elhatározta, hogy reggelig ébren marad, s a testvéreitől nem messze 
leült egy farönkre. 


A banyanfa közelében élt egy ráksasza a húgával. A démon hallotta, amikor 
Bhíma átcsörtetett az erdőn, s most felült a fája tetejére és a levegőt 
szimatolta. Hatalmas szája torz vigyorra húzódott, s elővillantak több sorban 
elhelyezkedő, hosszú fogai. Odakiáltott a húgának: - Hé, Hidimbí, 
emberszagot érzek! Milyen rég ettünk utoljára emberhúst! Menj, keresd meg 
őket, aztán vágd el a torkukat, és hozd ide őket. Jól teleisszuk magunkat habos 
vérükkel, s jót mulatunk majd, te meg én! 

Hidimbií kotkodácsoláshoz hasonló vihogással lehuppant a fáról. Nesztelen 
léptekkel haladt a fák között, amíg oda nem ért a Pándavákhoz. Kikémlelt az 
ágak közül, s megpillantotta a farönkön üldögélő Bhímát. Szívében azonnal 
vonzalom ébredt a jóképű fiatalember iránt, akinek aranyló bőre, 
oroszlánszerű válla, lótuszszirom-szeme igencsak elbűvölte. A démonhölgy 
még életében nem látott ilyen vonzó férfit. Rögtön el is hessegette a 
gondolatát, hogy megölje. Talán meríthetne egy pillanatnyi élvezetet a 
húsából lakmározva, de szerelmes ölelésében sokkal, de sokkal több örömre 
lelne. 


Hidimbí ekkor misztikus ereje révén gyönyörű hajadonná változott. Mennyei 
ékszerek díszítették, karcsú derekát szoros selyemszári ölelte körül. Így 
lépkedett lassan Bhíma felé, szégyenlős pillantásokat vetve a földre. 

Léptei neszére Bhíma felpattant, de amikor megpillantotta a gyönyörű nőt, 
ismét visszaült. 


Hidimbí, egy mosolyt küldve a meglepett Pándava felé, így szólt: — Ó, 
legkiválóbb férfiú, ki vagy, és mit keresel itt? Kik ezek az isteni férfiak, akik a 
földön alszanak? És az a földöntúli szépségű hölgy, ő kicsoda? 


Bhíma gyanakvó pillantást vetett Hidimbíre. Tisztában volt vele, hogy a 
démonok képesek olyan formában megjelenni, amilyenben csak akarnak. 
Látva aggodalmát, Hidimbí megnyugtatta: — Ne félj! Nem akarok neked 
semmi rosszat. Hogy is akarhatnék, hiszen rabul ejtetted a szívem. Tudd meg, 
hogy Hidimbí vagyok, a gonosz ráksasza, Hidimba húga, aki hatalmában 
tartja a vidéket. Démon-bátyám a húsotokra áhítozik, és azért küldött ide, 
hogy hozzalak magammal titeket, én azonban jobban szeretnék a házastársi 
boldogság örömeiben osztozni veled. Légy a férjem, s én majd megmentelek 
gonosz bátyámtól! 

Bhíma megrázta a fejét. — Itt fekszik szeretett anyám és drága négy 


testvérem. Hogyan hagyhatnám cserben őket, hogyan engedhetném meg, 
hogy egy ráksasza lakmározzon belőlük, miközben én kéjes vágyaimnak 
hódolok? Ez egyszerűen képtelenség! 


— Akkor ébreszd fel őket, s én majd mindnyájatokat megmentelek. Elrepülök 
veletek egy mennyei vidékre, ahol békében élvezhetjük az életet. 


Bhíma nem állt kötélnek. — Nem ébresztem fel őket, csak mert megijedtem a 
bátyádtól. Ó, szépszemű leány, nincs az a ráksasza, nincs az az ember vagy 
égi lény, aki vitézségben felvenné velem a versenyt. Ó, félénk hölgy, maradj 
itt, vagy menj el — tégy, ahogy jónak látod. De ha akarod, akár a bátyádat is 
idehozhatod. Nekem egyre megy. 

Amíg beszélgettek, Hidimba kezdte elveszíteni a türelmét. Mit csinálhat a 
húga ennyi ideig? 

Leugrott a fájáról, és a nyomába eredt. 

Súlyos léptei hallatán Hidimbí sürgetni kezdte Bhímát. — Közeleg a bátyám! 
Hős ifjú, nem kétlem, hogy bátor vagy és erős, de sokszor láttam már 
ráksaszát ember felett győzedelmeskedni. 

Ébreszd fel gyorsan a családodat, s én majd elviszlek benneteket innen! 

Bhíma gúnyosan elnevette magát: — Ó, tiszta hölgy, egyet se félj. Ne hidd, 
hogy gyenge vagyok, mint a közönséges emberi lények. Nagy ám az én erőm! 
Figyeld csak, ahogy kiszorítom a szuszt ebből az emberevőből! 


Ebben a pillanatban Hidimba rontott a tisztásra. Olyan magas volt, mint két 
ember, fején hegyes fülek és élénkvörös haj éktelenkedett — úgy, ahogy volt, 
félelmetes látványt nyújtott! 

Amint meglátta a húgát, aki érzéki formájában állt Bhíma előtt, dühösen 
elbődült, s a haragtól tágra nyílt a szeme. 

— Te ostoba nő, hogy mertél ellenszegülni parancsomnak? Hát nem félsz a 
haragomtól? Úgy látom, attól sem riadsz vissza, hogy feláldozd a ráksaszák 
becsületét a kéj oltárán. Téged is megöllek ezekkel az emberekkel együtt, 
akiknek a kedvéért hatalmas árulást készülsz ellenem elkövetni! 


A démon széttárt karokkal rohant a húgára. Bhíma azon nyomban eléje lépett 
és felkiáltott: — Állj! — Majd megvető mosollyal hozzátette: — Te nyomorult, 
hogy mered békésen alvó testvéreim álmát megzavarni? És miért támadsz erre 
az ártatlan nőre? Ideküldted, de amint meglátott, eluralkodott rajta a vágy. A 
szerelem istenét okold ezért, ne őt! 


A démon megtorpant, s hitetlenkedve bámult Bhímára. Hogy merészel egy 
egyszerű ember csak így elébe állni? 


Bhíma visszafojtott hangon folytatta, hogy fel ne ébressze anyját és 
testvéreit. — Állj ki velem, gonosz lelkű! Nem fogom ölbe tett kézzel hagyni, 
hogy rátámadj egy nőre. Gyere velem az erdőbe, s én majd átküldelek a holtak 
földjére, miután darabokra zúztam a fejed. Örvendező 


keselyűk lakmároznak majd a húsodból. Ha megöllek, az emberek megint 
nyugodtan léphetnek majd be az erdőbe. 


Hidimba nevetésben tört ki, s közben hátravetette iszonytató fejét. — Te 
ember, ezek bizony vakmerő és öntelt szavak. Előbb bizonyíts, s utána 
hencegj az erőddel! Azt hiszed, erős vagy, ma azonban megtudod, mi az 
igazság. Ezek meg alhatnak itt kedvükre, amíg végzek veled. Miután kiittam a 
véred, őket is megölöm, bűnös húgommal egyetemben! 


Hidimba egyenesen Bhímára rontott, aki karjánál fogva elkapta, s erőnek 
erejével elvonszolta a rúgkapáló ráksaszát, jó messzire alvó családtagjaitól. A 
feldühödött démon kiszabadította magát, erős karjaiba zárta Bhímát, s szörnyű 
üvöltés kíséretében teljes erejéből összeszorította. 


Bhíma azonban csak tovább lépkedett, s magával vonszolva a démont, majd 
hatalmas mellkasát kidüllesztve kitört a halálos ölelésből. Ádáz harc vette 
kezdetét. A két küzdő fél szörnyű csapásokat mért egymásra. Minden erejüket 
megfeszítve ragadták meg a másikat, s dulakodásuk nyomán egymás után 
törtek derékba és dőltek ki a fák. 


Az ellenfelek üvöltése felébresztette a Pándavákat és anyjukat. Meglepetten 
néztek körül, s amikor észrevették a közelben álló Hidimbít, megigézve 
néztek a páratlan szépségre. 


— Ki vagy, ó, szeplőtelen hajadon? — kérdezte Kuntíi. — Apszarasz? Vagy más 
mennyei lény? Kérlek, mondd el, hogy kerültél ide. 


— Ebben a hatalmas erdőben lakom a bátyámmal, Hidimbával, aki a környék 
ráksaszáinak vezére — válaszolta Hidimbí. — Az ő parancsára vagyok itt, s 
azért jöttem, hogy megöljelek benneteket. Amikor azonban megpillantottam 
aranyló színű fiadat, Kámadéva letaglózott a nyilaival. Annyira hatalmába 
kerített a vágy, hogy képtelen vagyok uralkodni magamon. 


A démonhölgy arrafelé mutatott, ahol az ádáz küzdelem folyt. 


— Erős fiad elvonszolta innen Hidimbát. Látod az üvöltő ellenfeleket, az 
embert és a ráksaszát, amint félelmetes harcot vívnak egymással? 


Judhisthira és öccsei talpra ugrottak. Látták a démonnal viaskodó Bhímát, s a 
kézitusájuk nyomán keletkezett hatalmas porfelhőt is, amint a magasba szállt, 
s fennakadt a hold sugarain. 


Ardzsuna nyomban hozzájuk rohant, s mosolyogva így szólt Bhímához: — 
Drága bátyám, erőskarú hős, egyet se félj! Mi is itt vagyunk! Nem tudtuk, 
hogy elfáradtál a küzdelemben. Állj most félre, s én majd egykettőre végzek 
ezzel a démonnal. 


A csúfondáros szavak hallatán Bhíma szörnyű haragra gerjedt. — Ardzsuna, 
terád itt semmi szükség — mordult rá. — Ha egyszer a kezem közé kapom, 
onnan nem kerül ki többé élve a nyomorult! 

— Akkor cselekedj tüstént! — sürgette Ardzsuna. — Közeledik a hajnal, s a 
démonok szürkületkor mindig új erőre kapnak. 

Bhíma Hidimbára meredt, szemei dühtől vöröslöttek. A ráksasza nekirontott, 
ám Bhíma kitért a támadás elől, s elgáncsolta a szörnyet. Ahogy a démon a 
földre esett, Bhíma megragadta és a feje fölé emelte. Pörgetni kezdte, s a 


következő szavakat dörögte: — Mivel mások húsán tartottad fenn léha és 
bűnös életedet, dicstelen halál legyen az osztályrészed! Szétlapítlak, a 
semmivel teszlek egyenlővé, s ezzel megszabadítom az erdőt tüskés bokrától! 


Egyre csak forgott vele dühödten, majd hirtelen a földhöz vágta a ráksaszát. 
Hidimba minden porcikája ízzé-porrá tört, s egy szörnyű üvöltés szakadt ki a 
torkán. Bhíma ekkor megragadta, s kettétörte a gerincét. 

Amikor látták, hogy a démon holtan hever, testvérei körülállták Bhímát, 
megölelték, s nagy örömujjongás közepette gratuláltak neki. 

— Ó, hős, ne hidd, hogy valaha is kételkedtem benne, hogy képes vagy 
végezni a démonnal — mondta Ardzsuna. — De most már itt az ideje, hogy 
folytassuk utunkat. Azt hiszem, lennie kell a közelben egy városnak. 


A nap már felkelőben volt, s így láthatóvá váltak az erdei ösvények. Miután 
eldöntötték, hogy délnek veszik az irányt, a testvérek, középen Kuntíval, 
útnak indultak. Ahogy mentek, Hidimbí a nyomukba eredt. Bhíma 
hátrafordult, és vészjóslóan ráförmedt: — Közismert, hogy a ráksaszák 
elbűvölő fortélyokkal bosszulják meg magukat az ellenségeiken. Hidimbí, ha 
akarod, téged is a bátyád után küldelek! 


Bhíma csupán el akarta ijeszteni a ráksaszít, Judhisthira azonban rápirított: — 
Testvérem, legkiválóbb a férfiak közt, eszedbe ne jusson kezet emelni egy 
nőre! Az erényt még a saját életed árán is kötelességed megóvni. És különben 
1s, mit árthat nekünk ez a nő? 


Hiszen a nála jóval erősebb bátyjával is végeztél. Ő aztán igazán nem 
jelenthet veszélyt a számunkra. 


Hidimbí lehajtott fejjel állt. Összekulcsolt kézzel, esdeklőn nézett Kuntíra. 


— Nemes hölgy, te jól tudod, milyen fájdalmakat él át egy szerelemtől 
megsebzett nő! A szerelem fájdalma most fiadért, Bhímáért emészt. 
Mindenről lemondtam a kedvéért — a családomról, a barátaimról, sőt, még a 
dharmámról is. Ha hős fiad és te is elhagytok, hogyan tudnék tovább élni? 
Kérlek, higgy nekem! 


Hidimbí Bhímára pillantott. Találkozott a tekintetük, de az ifjú gyorsan 
másfelé nézett. A lány tovább kérlelte Kuntít, engedné meg, hogy férjhez 
mehessen a Pándavához. Kérte, hadd vigye el Bhímát a mennyek világába, 
ahol együtt élvezhetnék az életet. 

— Ó, kiváló hölgy, könyörögve kérlek, légy irgalmas hozzám, engedelmes 
szolgádhoz! 

Miután együtt töltöttünk egy kis időt, visszahozom neked Bhímát. 


Hidimbíi azzal érvelt, hogy Bhímával kötendő házassága az erénnyel teljesen 
összhangban állna, különösen azért, mivel az életét mentené meg. 

— Ha az ember megóvja a saját életét, bármi áron is, azt mindig kiváló 
erénynek tekintik. Sőt, maga az erény óvja meg az életet. Aki még nagy 
nyomorúság közepette is erényes marad, az erényesek között bizony az a 
legkiválóbb. 


Hidimbí reményteli tekintetet vetett Kuntíra és Judhisthirára, aki ott állt 
anyja oldalán, s elégedetten hallgatta, amint Hidimbí az erényről beszél. Azt is 
jól látta, hogy tulajdonképpen sem Kuntínak, sem Bhímának nincs kifogása a 
ráksaszí javaslata ellen. Így válaszolt hát: — Ó, karcsú derekú hölgy, jól 
beszéltél. Legyen úgy, ahogy mondottad. Házasodjatok össze Bhímával, s 
azután vidd magaddal az égi tájakra. De ne feledd: minden este vissza kell 
térnie! 

Hidimbí ragyogó mosollyal nézett Bhímára, aki meg így szólt: — 
Beleegyezem a házasságba, ó, áldott hölgy, de csak egy feltétellel. Amint fiat 
szülsz, el foglak hagyni. 

Hidimbi elfogadta Bhíma kikötését, s össze is házasodtak ott helyben az 
erdőben. A gandharva szertartás szerint keltek egybe: virágfüzért cseréltek 
egymással. Hidimbí ezután elvitte a testvéreket és Kuntít egy gyönyörűséges 
helyre, valahová a Himalája csúcsai közé. Építettek egy fakunyhót, ahol 
békésen éldegéltek, s táplálékuk gyanánt a környéken termő égi gyümölcsök 
szolgáltak. Nappal Hidimbí elment Bhímával, s újabbnál újabb mennyei 
helyeket mutatott neki. 

Együtt múlatták az időt a kristálypatakok puha partján és a lótuszokkal 
borított tavak mellett. Kéz a kézben járták a tarka virágokkal borított réteket 
és a mennyek lakói által látogatott illatos erdőket. Hidimbí édes dallamokkal 
kedveskedett hitvesének, s úgy öltözködött, mint egy istennő, nem szűnő 
örömöt szerezve ezzel Bhímának, aki a múló napokat perceknek érezte 
csupán. 

Néhány hónap múlva Hidimbi teherbe esett. Ahogy az az égi hölgyeknél 
lenni szokott, rövid idő múlva meg is szülte a gyermekét, egy fiút, aki 
nyomban ifjúvá cseperedett. Úgy állt ott a szülei előtt, mint egy sugárzó 
istenség. A feje teljesen kopasz volt, vonásai vadságot sugalltak, erőteljes 
fizikuma atyjára emlékeztetett. Meghajolt atyja és anyja előtt, majd látogatóba 
indultak a többi Pándavához. A fiú, akinek a Ghatótkacsa nevet adták, egy 
ideig a Pándaváknál maradt, akiket teljes odaadással szolgált. A testvérek igen 
hamar a szívükbe zárták. 


Végül Judhisthira így szólt: — Sokáig időztünk ezen a vidéken. Az egyezség 
értelmében itt az ideje, hogy Bhíma búcsút mondjon Hidimbínek. Ismét útra 
kell kelnünk. 


Kunti és fiai érzelmes búcsút vettek Hidimbítől és Ghatótkacsától. Mielőtt 
végleg elváltak volna, Bhíma fia még megjegyezte: — Abban a pillanatban, 
ahogy rám gondolsz, én ott termek előtted. Mindig tudd, hogy a szolgád 
vagyok. 

Hidimbí sírva ölelte magához Bhímát. — Találkozunk még valaha? — 
kérdezte. 

Bhíma azt felelte, hogy amint őt és testvéreit nem fenyegeti többé veszély, s 
letelepedhetnek a saját királyságukban, újból együtt fognak élni. Ezzel 
elváltak, a Pándavák pedig folytatták vándorútjukat dél felé. Szakállasan, 


csapzott hajjal úgy festettek, mint öt vándor aszkéta. Habár számos városon és 
erdei menedékhelyen át vitt az útjuk, senki sem ismerte fel őket. Az erdei 
bölcsek sokszor meséltek nekik a védikus tudomány rejtelmeiről. 


Egy nap, amint éppen egy ásramában időztek, Vjászadéva látogatta meg 
őket. Hódolatukat ajánlották a misztikus hatalma révén megjelent bölcsnek, 
aki megáldotta őket. Amikor leültek eléje, így szólt: 

— Ó, Bharata nemzetségének legkiválóbbjai! Egy ideje a tudomásomra jutott, 
hogy milyen helyzetbe sodort benneteket a sors. Igazságtalanul bánnak 
veletek a Kuruk, ezért eljöttem, hogy segítsek nektek. Ne bánkódjatok 
sorsotok miatt, mert végül minden a ti javatokat szolgálja majd. Minden az Úr 
legfelsőbb irányítása alatt áll. 


Vjászadéva azt tanácsolta nekik, hogy menjenek el a közeli Ékacsakrába, s 
húzzák meg magukat ott egy darabig. Ha majd eljön az ideje, tudatja velük, 
hogy mi a következő teendő. 

— Leányom, ne bánkódj — vigasztalta Kuntít a risi. — Fiad, Judhisthira 
hamarosan a világ ura lesz, s erényesen uralkodik majd a többi király felett. 
Testvérei segítségével hatalmas áldozatokat fog bemutatni, és bőséges 
adománnyal látja el a bráhmanákat. 

Miután megmutatta nekik az Ékacsakrába vezető utat, Vjászadéva elment. A 
testvérek egy bráhmana házában találtak menedékre, ahol békében éltek, 
anélkül, hogy bárki is gyanította volna ottlétüket. 


Hatodik fejezet 


A tűzből született hercegnő 


A váránavátai hírnökök elvitték Hasztinápurába a Pándavák halálhírét. 
Dhritarástra zokogott bánatában. Őszintén felzaklatták a hírek, bár 
szomorúságába némi bűntudat is vegyült. A fejét fogta és sírt. 

— Az én drága bátyám, Pándu, aki fiaiban élt tovább, ma meghalt! Gyászos 
nap ez a Kuruk történetében! 

A király kiadta a parancsot: végezzék el a gyászszertartást. Gyászoló 
polgárok ezrei merítkeztek meg a Gangeszben, hogy felajánlásokat 
mutassanak be az eltávozott lelkeknek. 


Hangosan siránkoztak, Kuntí és fiai nevét kiáltozták. Bhísmát különösen 
lesújtotta a hír, s visszavonult a lakosztályába, hogy egyedül lehessen a 
bánatával. Durjódhana és öccsei is úgy tettek, mintha szomorkodnának, belül 
azonban csak úgy repesett a szívük az örömtől. Vidurának sem volt oka a 
bánkódásra, jól tudta azonban, hogy senkinek nem beszélhet az igazságról. 


Valószínűleg még Bhísma is — aki pedig annyira szerette a Pándavákat — 
jelentené a dolgot a királynak, s az csak feszültséghez és zűrzavarhoz vezetne 
Hasztinápurában. Legjobb lesz kivárni, amíg az Úr kegyéből alkalmasabb 
pillanat nem kínálkozik. 


A Pándavák már egy ideje Ékacsakrában éltek. Bráhmanáknak adták ki 

magukat, s koldulással keresték a kenyerüket. Napközben a falut járták, 
alamizsnát gyűjtöttek. Amikor este hazatértek, Kunti már várta őket a 
vacsorával, amit két egyenlő részre osztott: az egyiket Bhíma kapta, a 
másikon a többiek osztoztak. 


Ékacsakrai tartózkodásuk alatt egyszer egy vándor bráhmana szállt meg 
abban a házban, ahol ők is laktak, s a vándorlása közben hallott történetekkel 
szórakoztatta őket. Tőle tudták meg, hogy hamarosan szvajamvara ceremóniát 
tartanak Drupada király fővárosában. Az ünnepség során a király lánya férjet 
választ magának. Érdeklődéssel hallgatták, amint a bráhmana Drupada lányát, 
Draupadít dicsérte: 


— Ez a páratlan szépségű, nemes hölgy nem halandó asszonytól született. A 
világ összes királya részt vesz majd a szvajamvarán. 


A Pándavákat elbűvölték a bráhmana szavai, s kérték, meséljen még 
Draupadíról. 

— Az ő története valójában Dróna születésével kezdődött — folytatta a 
bráhmana, — s a nagy ácsárja és a hatalmas Drupada király közötti 
kapcsolatban gyökerezik. 

A bráhmana elmesélte nekik, hogyan különbözött össze Dróna és Drupada. 
Ennek részleteit a Pándavák persze jól ismerték, ám csendben hallgatták a 
bráhmanát, ahogy az ácsárja Drupada felett aratott győzelmét ecsetelte. 


— Ezután szabadon engedte a királyt, de Drupadában csak úgy forrt a düh. 
Bosszút akart állni Drónán. Miután rájött, hogy csak egy hasonló hatalommal 
bíró másik bráhmana tudná felvenni a versenyt Dróna erejével, elment az 
erdőbe, hogy méltó ellenfelet keressen ellenlábasának. 


— Rá is akadt egy bráhmana-testvérpárra, akiket Jadzsának és Upajadzsának 
hívtak. Megkérte őket, hogy áldják meg egy olyan fiúval, aki meg tudja majd 
ölni Drónát. A testvérek bólintottak, s hozzá is fogtak, hogy áldozatot 
mutassanak be Drupada nevében. A király és a királyné odaült az áldozathoz, 
s nézték, ahogy a két bráhmana felajánlásokat tesz a hatalmas tűzbe. Ekkor 
legnagyobb ámulatukra egy ifjú emelkedett ki a lángok közül. Az arany 
páncélba öltözött, ragyogó harcos azonnal szekérre pattant, és bömbölve, íját 
rázva körbe-körbe száguldozott. A mennyekből megszólalt egy hang, mely 
hírül adta, hogy az ifjú Dróna elpusztítására született. 


— Ezután egy leány emelkedett ki a tűzből. Gyönyörű volt, akár a Szerencse 
istennője. Bőre a kék lótusz színében ragyogott, a szeme fekete volt, s a haja 
hosszú, éjsötét fürtökben omlott alá. 

Édes illat áradt a testéből, a dereka vékony volt, a csípője széles, karjai és 
lábai finom ívűek. 


Ismét felhangzott a mennyei hang: "Ez az isteni szépség minden nő között a 
legkiválóbb lesz. 


Beteljesíti majd az istenek szándékát: számtalan harcos pusztulását idézi 
majd elő." 

A bráhmana azt is elmondta nekik, hogy Drupada fiának a Dhristadjumna 
nevet adták, s hogy Dróna, bár tudta: a fiú arra született, hogy a halálát 
okozza, tanítványául fogadta, s megtanította a fegyverforgatás tudományára. 


Amikor a bráhmana mondandója végére ért, a Pándavák csak ültek némán. 
Meg voltak zavarodva. Megtudták, hogy szeretett gurujukat, Drónát meg 
fogják ölni, majd hallották a mennyei szépségű Draupadíról szóló leírást, s 
ettől még a lélegzetük is elállt. 

Amikor aznap este lefekvéshez készülődtek, izgatottságukat látva, Kuntí így 
szólt a fiaihoz: — Elég időt töltöttünk már itt. Úgy érzem, itt az ideje, hogy 
elinduljunk Drupada királysága, Panycsála felé. 

Judhisthira egyetértett vele. A testvérek mind nagyon szerettek volna részt 
venni Draupadí szvajamvaráján. Ekkor azonban eszébe jutott Vjászadéva 
utasítása. 


— A risi arra kért bennünket, hogy itt várjuk meg, amíg vissza nem tér — 
válaszolta anyjának. 


De ahogy kimondta Vjászadéva nevét, a bölcs abban a pillanatban megjelent 
előtte. Nyomban a lábához borultak, ő pedig így szólt hozzájuk: 


— Megéreztem, mi jár a fejetekben, ezért hozzátok siettem. Mindenképpen 
menjetek el Draupadí szvajamvarájára. 


A bölcs hozzátette még, hogy Ardzsuna legyen az, aki versenyre kel 


Draupadíi kezéért. — A hercegnő méltó menyasszony, és a Sors is arra rendelte, 
hogy a ti feleségetek legyen. 


— Ó, mindentudó risi, nem is késlekedünk: már holnap elindulunk 
Panycsálába! — lelkendezett Judhisthira. 


Vjászadéva ezután elbúcsúzott a testvérektől, akik másnap el is indultak 
Drupada városába, Kampiljába. Észak felé haladtak, éjjel-nappal úton voltak, 
s három napi gyaloglás után kiértek a Gangeszhez. Este volt, Ardzsuna egy 
fáklyával világította meg az utat. Ahogy közelebb értek a folyóhoz, egyszer 
csak egy különös hang rivallt rájuk a sötétből. 

— Állj! Embereknek egy lépést se tovább! Tudjátok meg, hogy Angaraparna 
vagyok, a gandharvák vezére. Éppen most fürdök a folyóban. A hozzánk 
hasonló mennyei lények csak éjszaka tartózkodhatnak a Gangeszben, míg az 
emberek kizárólag nappal fürödhetnek benne. Ha egy lépéssel is közelebb 
jöttök, az életetekkel játszatok. Nagy erő birtokosa vagyok, s lesújtok minden 
törvényszegőre. 

Ardzsuna magasabbra emelte a fáklyát és előrekémlelt. Egy gandharvát 
pillantott meg maga előtt: fényes szekéren ült. Nevetve egy lépést tett felé. 


— Te ostoba, hogyan lehetne bárkit, bármikor is eltiltani a Gangesztől? Ez 
ellentmond a vallás elveinek. Egy gyáva talán most visszahőkölne, ami 
azonban minket illet, nem ijedünk meg a szavaidtól. 


Angaraparnát elöntötte a méreg. Azonnal kifeszítette íját, s mérges 
kígyókként sziszegő 

nyilakat zúdított ellenfelére. Ardzsunának a szeme se rebbent. A nyilak egy 
részét pajzsával hárította el, a többit fáklyájával ütötte le. Nagyot nevetett, 
majd így kiáltott: — Gandharva, ne próbálj ráijeszteni azokra, akik értenek a 
fegyverforgatáshoz. Csak az idődet vesztegeted. Mivel a mennyek lakója 
vagy, mennyei fegyverekkel fogok harcolni ellened. Állj ki hát az 
Agnéjasztra, a tűzisten fegyvere ellen! 

Fáklyáját felemelve, Ardzsuna elmondta az égi fegyvert megidéző 
mantrákat, majd Angaraparna felé hajította a fáklyát. A misztikus erővel 
felruházott szövétnek a szekérnek csapódva felrobbant, s hamuvá égette a 
járművet, mire az eszméletét vesztett gandharva fejjel a földre esett. 
Virágfüzérekkel díszített hajánál fogva Ardzsuna megragadta, és Judhisthira 
elé vonszolta. 


Angaraparna felesége rémülten szaladt előre, s összetett kézzel kérlelte 
Ardzsunát, hogy engedje szabadon a férjét. Judhisthira Ardzsunára 
mosolygott és így szólt: — Ó, hős, ki ölne meg egy olyan ellenséget, aki 


csatában vereséget szenvedett, jó hírétől megfosztatott, védtelen, s ráadásul 
egy asszony oltalmazza? Engedd el hát! 

Ardzsuna szabadon engedte Angaraparnát. A felesége nyomban odaszaladt 
hozzá, és vizet hintett az arcára. Amikor a gandharva magához tért, talpra állt, 
s alázatos hangon ezekkel a szavakkal fordult Ardzsunához: 


— Többé nem leszek büszke, mert szégyenben maradtam egy emberrel vívott 
küzdelemben. Én azonban, bárhogyan is esett, úgy érzem, szerencsésnek 
mondhatom magam, hogy találkoztam veletek: veletek, ó, hősök, akik 
parancsolni tudtok az isteni fegyvereknek! Meghagytátok az életem, s én 
szeretném ezt meghálálni valamivel. 


Angaraparna egy csodás képességet ajánlott fel Ardzsunának. Ennek 
birtokában az ember a világon mindent képes látni, méghozzá a maga igaz 
valójában. Egy másik képességgel is meg akarta ajándékozni, mely lehetővé 
tette tulajdonosának, hogy a csatában bármikor illúziót,  délibábot 
teremthessen. 


— Mindezek mellé mennyei lovakat is adok neked, melyek úgy száguldanak, 
mint a gondolat. Ó, bűntelen, kérlek, kegyesen fogadd el ezeket az 
ajándékokat! 

— Nem fogadhatok el semmit az életedért cserébe — szabadkozott Ardzsuna. 
— A Védák kijelentik, hogy azt, aki bajban van, nem szabad megölni. 
Ráadásul bátyám is arra utasított, hogy bocsássalak szabadon. Kötelességből 
cselekedtem tehát. 


Ardzsuna megkérdezte, mi késztette a gandharvát arra, hogy párbajra hívja 
ki. — Mindannyian a Védákban jártas, erényes és kitűnő fegyverforgatók 
vagyunk. Mégis hibát találtál volna bennünk? 

— Amikor azt láttam, hogy megszegitek a szabályt, képtelen voltam 
uralkodni magamon -— válaszolta Angaraparna. — Egy ereje teljében lévő 
férfinak nem szabad eltűrnie, hogy a felesége előtt sértést kövessenek el 
ellene. Emellett bráhmana sem volt köztetek, és szentelt tüzet sem vittetek. 


Ezért feddtelek meg benneteket. 


A gandharva azt is elmondta, hogy Nárada risitől már sokat hallott a Kuruk 
nemzetségéről, és személyesen is ismerte a félisteneket, akik a Pándavákat 
nemzették. 


- Tudom, hogy mindannyian erényes hősök vagytok, s ennek 
köszönhettétek, hogy emberi voltotok ellenére le tudtatok győzni engem, a 
mennyek lakóját. Nagyon fontos azonban, hogy találjatok magatoknak egy 
nagy tudású papot, aki vezetőül szegődne hozzátok. Hamar legyőzik azokat a 
királyokat, akik mellett nem állnak bráhmanák, míg azok, akik bráhmanák 
támogatását élvezik, az egész világot meghódítják, s végül elérik a mennyek 
birodalmát. 

Ardzsuna megkérte, adjon tanácsot nekik, miként találhatnának papot 
maguknak. 


— Forduljatok északnak, amíg oda nem értek az Utkacsa nevű remetelakhoz — 
mondta Angaraparna. — Ott él Dhaumja, egy tündöklő fénnyel ragyogó bölcs. 
Ha jónak látjátok, őt elfogadhatjátok vezetőtökül. 

A Pándavák megköszönték a gandharva tanácsát, majd búcsút vettek tőle, s 
elindultak észak felé. Hamarosan meg is érkeztek Utkacsához. Dhaumja elé 
járultak, s a lába elé borultak. A risi, akit lenyűgözött alázatuk, vízzel és 


vadon termő gyümölccsel kínálta őket. Egyből látta, hogy hozzá hasonlóan ők 
15 vaisnavák, Visnu imádói, ezért amikor felkérték, hogy legyen a családi 
papjuk, készséggel beleegyezett. 


A testvérek arcán öröm ragyogott. Most, hogy Dhaumját vezetőjüknek 
tudhatták, úgy érezték, máris visszaszerezték a királyságot, legyőzték 
ellenségeiket, s elnyerték a panycsála hercegnő kezét. Ami pedig Dhaumját 
illeti, amikor ránézett az öt hősre, érezte, hogy saját érdemeiknek 
köszönhetően hamarosan a föld urai lesznek. 


A találkozást követő reggelen a Pándavák Dhaumjával együtt el is indultak 
Kampiljába. 

Útközben rengeteg bráhmanával találkoztak, akik szintén a szvajamvarára 
igyekeztek. 


Társaságukban a testvérek maguk is aszkétáknak tűntek. Csapzott hajukkal, 
hosszú szakállukkal senki sem ismerte volna fel őket az úton igyekvő 
bráhmanák tömegében. Néhány napi gyaloglás után egy Kampilja határában 
fekvő faluhoz értek. Egy fazekas házában szállásolták el magukat, s ugyanúgy 
éltek, mint Ékacsakrában: alamizsnát koldultak. 


A fivérek a szvajamvarával kapcsolatban újabb részleteket tudtak meg a 
falusiaktól. Drupada király szigorú próbatételt szabott annak, aki el akarja 
nyerni a lánya kezét: egy különleges íjat készíttetett, hatalmasat, méghozzá a 
legerősebb tölgyfából. Annak, aki Draupadí kezére pályázik, fel kell ajzania 
ezt az íjat, s a kilőtt nyíllal pontosan el kell találnia a célpontot. Egy hosszú 
rúd tetejére egy kis, fából készült madarat erősítettek. Alatta egy fémkorong 
forgott, melybe egy lyukat fúrtak. A sikeres íjásznak pontosan abban a 


pillanatban kell majd átlőnie rajta a nyilát, amikor az éppen elhalad a cél előtt. 


Ardzsuna felélénkült. Imádkozott, hogy bárcsak alkalma nyílna szerencsét 
próbálni a megmérettetésen. Ha elnyerhetné Draupadít, s ezzel Drupadát a 
szövetségesükké tenné, az lényegesen megerősítené Judhisthira helyzetét. 
Türelmetlenül várta, hogy végre felvirradjon az ünnepség napja. 


Kampiljába megállás nélkül, mindenfelől érkeztek a királyok és a hercegek. 
Drupada óriási pompával készült az eseményre. Hatalmas, százkapus arénát 
építtetett, melynek magas, fehér falai csak úgy szikráztak a napfényben. A 
szertartás napján tarka öltözetben, kígyózó sorokban özönlöttek be a kapukon 
az emberek, s a tengerként morajló tömeg ellepte a lejtős nézőteret. Az első 
sorok arany emelvényeken álló, drágakő-berakásos székein a királyi vendégek 
egymás után foglaltak helyet. Zengtek az üstdobok, kagylókürtök ezrei 
búgtak. A levegőben füstölők illata szállt, s abráhmanák védikus himnuszokat 
kántáltak. Aszkéta bráhmanák tömegei özönlöttek az arénába, s úgy tűnt, a 
testükből áradó ragyogás mindent bevilágít. 

Kuntíií a fazekas kunyhójában maradt, a Pándavák és Dhaumja pedig a 
bráhmanákkal együtt érkezett az arénába. Észrevétlenül helyet foglaltak az 
aszkéták között, s körülnéztek az amfiteátrumban. A királyok élén, öccsei 
társaságában, ott ült Durjódhana, mindannyian ragyogó aranypáncélt és 


aranydíszeket viseltek. Látva a herceget, amint felszegett fejjel, dölyfösen 
körülhordozza tekintetét, Bhíma éktelen haragra gerjedt. Legszívesebben azon 
nyomban odarohant volna, hogy nyakon ragadja Durjódhanát, de türtőztette 
magát: még nem kockáztathatták meg, hogy felismerjék őket. 


Az aréna egyik oldalán Drupada ült fiai és miniszterei társaságában. Mielőtt 
kezdetét vette volna a ceremónia, halomszámra osztotta szét az aranyat és az 
ékszereket a bráhmanák között, hogy lánya számára minden a lehető 
legkedvezőbben alakuljon. Amikor a bráhmanák odamentek, hogy átvegyék 
az adományokat, a Pándavák a helyükön maradtak. Miután lezajlott az 
adományozás, Drupada fia, Dhristadjumna állt fel, hogy bejelentse a 
szvajamvara kezdetét. Erős hangja dobszóként harsogott. 


— Draupadi hercegnő ezennel férjet választ magának! Annak, aki a kezére 
pályázik, ki kell állnia a próbát! Íme, az íj, és íme, a célpont. Az a nemes 
származású férfi, aki fel tudja ajzani az íjat, s le tudja lőni vele a madarat, 
elnyeri Draupadíi kezét. Erre a szavamat adom! 

Dhristadjumna rámutatott a félelmetes íjra, mely egy asztalon feküdt a 
célpontot tartó rúd tövében. Amikor ismét helyet foglalt, Draupadí lépett az 
arénába. Morajlás futott végig a tömegen. Lélegzetelállító szépségével: 
hibátlan arcvonásaival, karcsú  derekával, tökéletes, formás alakjával 
mindenkit megigézett. Úgy ragyogott, mint a telihold. Mindenki csak őt 
csodálta, ahogy méltóságteljesen a királyi emelvényhez lépett, hogy elfoglalja 
helyét. 

A földöntúli szépségű hercegnő láttán a királyok és hercegek felugrottak a 
helyükről. 

Ellenséges pillantásokat vetettek egymásra, és hangos szóval fogadkoztak: 
"Draupadi az enyém lesz!" "Jobb, ha már most hazamentek, mert a hercegnőt 
bizony én nyerem el!" "Vegyétek úgy, hogy ő máris az enyém!" Annyira 
égtek a vágytól, hogy még saját barátaikra is féltékenyek lettek. 

Az uralkodók lármásan kérkedtek s az erejüket fitogtatták. Nagy hangzavar 
támadt, úgyhogy Dhristadjumna ismét felállt, hogy lecsendesítse őket. 
Amikor mindenki visszaült a helyére, a küzdőtér fölött félistenek és 
különböző mennyei lények kezdtek gyülekezni, akik azért jöttek, hogy tanúi 
legyenek a nagy eseménynek. Arany járműveiken az égen maradtak, s 
mennyei virágesőt szórtak az arénára. 

A számtalan király között bátyjával, Balarámával együtt ott ült Krisna is. 
Amikor végignézett a tömegen, észrevette a Pándavákat. Elmosolyodott, majd 
Balarámához fordult, s a fülébe súgta: — Kedves bátyám, nézz csak oda! Látod 
Judhisthirát és a testvéreit? 

Balaráma óvatosan az öt ülő férfi felé pillantott, aztán derűs tekintettel 
Krisnára nézett. 


Mindketten nagyon megörültek, hogy a Pándavák épek és egészségesek. 


Drupada ekkor jelt adott, hogy megkezdődhet a próbatétel. Végignézett a 
királyokon. 


Egyikük sem tűnt valami méltó férjnek a lánya számára. Csak Krisna és a 
többi mathurái uralkodó látszott alkalmasnak, ők azonban nem vettek részt a 
versenyben. Egyetlen ember volt csak, akit Drupada szívesen fogadott volna 
vejéül: Ardzsuna. Amikor fülébe jutott a szóbeszéd, hogy a Pándaváknak 
valahogy sikerült megmenekülniük a váránavátai tűzvészből, a király olyan 
vitézi próbát eszelt ki, amiről biztosan tudta, hogy egyedül Ardzsuna képes 
kiállni. A bráhmanák Draupadí születésekor egyébként is azt jósolták neki, 
hogy a lánya Ardzsuna hitvese lesz. 


Tévesnek bizonyultak volna ezek a szavak? Hol van Ardzsuna? A király 
aggódva nézett körül. 


Amikor a Pándavák végül megpillantották Draupadít, szíven találta őket 
Kámadéva nyila. 

Tágra nyílt szemmel bámultak rá. A gyönyörű hölgy nem lesz sem 
Durjódhanáé, sem valamelyik cimborájáé — ez az egy biztos! Hogyan is 
részesülhetnének ezek a nyomorultak ilyen jutalomban? 

Ardzsuna feszülten figyelte a versengés egyik főszereplőjét: a félelmetes íjat. 
Nem hitte, hogy a Kauravák bármelyike is sikerrel járna. Érezte, hamarosan 
neki is alkalma nyílik arra, hogy versenybe szálljon a hercegnőért. 


Dhristadjumna egymás után szólította az uralkodókat, akik sorban az íjhoz 
léptek. De amikor megpróbálták megfeszíteni, igencsak megdöbbentek. Volt, 
aki megemelni is alig bírta, azoknak pedig, akiknek sikerült, minden erejüket 
össze kellett szedniük ahhoz, hogy akárcsak egy parányit is meghajlítsák. 
Fogcsikorgatva, megfeszített erővel küszködtek, de a visszapattanó íj végül 
rendre a földre vetette őket, s nagyokat nyögdécselve ott is maradtak egy 
darabig. A királyok és a hercegek, akik mind abban a reményben érkeztek, 
hogy majd elnyerik Draupadí kezét, megszégyenítő kudarcot vallottak, és 
sorra visszasomfordáltak a helyükre. 


Miután már vagy húsz uralkodó tett próbát, Karna lépett előre. A tömeg 
csodálattal morajlott fel, ahogy pillanatok alatt felemelte és felajzotta az íjat. 
Nyilat helyezett a húrra, s célzott. 


Judhisthira és öccsei érezték: eltökélte, hogy nem véti el a célt, s lelki 
szemeik előtt már látták is, ahogy telibe talál. Draupadí ekkor hirtelen felállt 
és felkiáltott: — Egy kocsihajtó fiához nem megyek feleségül! 


Karna dühösen feléje fordult. Nem szólhatott semmit. A hercegnő élt a 
kiváltságával, Dhristadjumna pedig már az elején közölte, hogy a próbatételen 
csak nemesi származásúak vehetnek részt. Félredobta hát az íjat, s felnézett a 
napra. Bosszúsan felnevetett, aztán a döbbenten hallgató tömeg előtt a helyére 
viharzott. 


Ekkor Durjódhana állt fel. Odament az asztalhoz, amelyre Drupada szolgái 
már visszahelyezték az íjat. Karnához hasonlóan ő is könnyedén felajzotta, 
majd egy aranyszárú nyílvesszőt tett a húrra. A tömeg visszafojtott lélegzettel 
figyelte, amint gondosan célba vette a madarat. Draupadi szívét balsejtelem 
gyötörte: mihez kezd, ha Durjódhana sikerrel jár? Hogy tudna hozzámenni 


ehhez a dölyfös herceghez? A többi uralkodó felé nézett, s amikor észrevette 
köztük Krisnát, imádkozni kezdett hozzá: bárcsak kudarcot vallana 
Durjódhana. Krisna mosolyogva figyelte a mozdulatlan Durjódhanát, amint a 
megfeszített íjat a célpontra szegezte. 


Nagyot pendült a húr, amikor a Kaurava kilőtte a nyílvesszőt. A felfelé ívelő 
nyíl pontosan áthaladt a lyukon, de egy hajszállal a célpont mellett süvített el. 


A herceg mérgében a földhöz vágta az íjat. Amikor a többiek látták, hogy 
még a hatalmas hasztinápurai herceg is kudarcot vallott, mindannyian a 
helyükön maradtak. Ezek után senki nem mert jelentkezni a próbatételre. 
Azok a hercegek, akik Krisnával együtt Mathurából érkeztek, hallották tőle, 
hogy Draupadít a sors Ardzsunának szánta, ezért nem is próbálkoztak. 
Drupada király egyre nagyobb aggodalommal kémlelte a nézőteret. Ardzsuna 
vajon eljött? Életben van még egyáltalán? 

Krisna és Balaráma a bráhmanák tábora felé pillantott. Ha Ardzsuna próbát 
akar tenni, akkor annak most étkezett el az ideje. Ezt a Pándava is felismerte, 
mert Dhaumjához fordult, aki jóváhagyólag bólintott. Ardzsuna felállt, s 
elszánt léptekkel a küzdőtér felé indult. Amikor a bráhmanák látták, hogy 
egyenesen az íj felé tart, üdvrivalgásban törtek ki, s a vállkendőiket lengették. 
Néhányukon aggodalom lett úrrá. Attól rettegtek, hogy ez a vakmerő ifjú 
bráhmana majd nevetség tárgyává teszi a rendjüket. 

-— Hogy sikerülne éppen neki, amikor Durjódhana és a hozzá hasonló 
hatalmas harcosok mind elbuktak? — kiáltották. 


Mások azonban bizakodóan várták a fejleményeket. — Látjátok fejedelmi 

tartását, határozott lépteit? Olyan, akár egy hatalmas oroszlán. Nézzétek 
széles vállait! Miért ne járna sikerrel? Egy bráhmana hatalma mindig 
nagyobb, mint egy harcosé. 


A királyi emelvény elé érve Ardzsuna meghajolt Drupada előtt, s 
megkérdezte: — Bráhmanák is tehetnek próbát? 

Drupada király kíváncsian nézett rá. — A bráhmanák mindig is a királyi rend 
fölött álltak — válaszolta. — Sőt, az ő hatalmuktól függ a biztonságunk, ahogy 
az istenek is Visnutól függnek. Próbát tehetsz. 


Ardzsuna megfordult és odament az íjhoz. Tisztelete jeléül összekulcsolt 
kézzel körbejárta, majd felemelte, s a kezével felmérte a súlyát. Egyetlen 
magabiztos mozdulattal meghajlította és felajzotta, majd fürgén egy 
nyílvesszőt helyezett a húrra. Az aréna közönsége némán, visszafojtott 
lélegzettel figyelte a nem mindennapi bráhmanát: úgy állt ott, akár a cövek, s 
a felhúzott íjat szilárdan tartotta erős kezében. Aztán... egyszer csak nagyot 
pendült a húr, s a felfelé süvítő arany nyílvessző éppen a közepén döfte át a 
célpontot, mely nagy koppanással a földre esett. 


Az arénában nagy hangzavar támadt. A bráhmanák ujjongva táncra 
perdültek, s a levegőbe dobálták felsőruháikat. A tömeg harsogott örömében, 
s hangszerek ezrei csendültek fel. A mennylakók nagy dobpergés kíséretében 
virágesőt szórtak az égből. Draupadí előrelépett, s Ardzsuna nyakába 


akasztotta az esküvői füzért. Amikor találkozott a pillantásuk, szégyenlősen 
lesütötte a szemét. Ő volt immár a férje, s nemsokára a hivatalos ceremóniára 
1s sor kerül. 


Drupada alaposan szemügyre vette Ardzsunát. Nincs abban semmi 
szégyellnivaló, ha a lánya egy bráhmanához megy férjhez. De ki ez az ember? 


Az uralkodók elborzadva látták, hogy büszkeségükben egy bráhmana alázza 
meg őket. Egy emberként álltak fel, s döbbenten néztek egymásra. 


-— Hogy engedhette meg ezt Drupada? — fakadtak ki. — Hát ennyire nem 
tiszteli a királyi rendet? Azzal, hogy egy bráhmanának adta a lányát, 
arcátlanul megsértett minket. Ezt nem tűrjük! 


A helyükről egyremásra felpattanó haragos királyokat látva, Judhisthira, 
nyomában öccseivel és Draupadíval, elindult a kijárat felé. A királyok közben 
egymást túlkiabálva vitatkoztak. 


Néhányuk azt javasolta, támadják meg Ardzsunát, mások tiltakoztak, 
mondván, hogy egy bráhmanát soha nem szabad bántalmazni. Az igazi bűnös 
Drupada, érveltek. Mivel tiszteletlenül bánt velük, megérdemli a halált. 


A királyok támadásra kész fegyvereikkel fenyegetően közeledtek Drupada 
felé. Judhisthira odaszólt Bhímának és Ardzsunának: 


— Drupada most már az atyánk, meg kell védenünk. Mint part az óceánnak, 
álljátok útját e vérszomjas királyoknak! 

A két herceg visszarohant a küzdőtérre. Ardzsuna felkapta az íjat, amivel 
telibe találta a célt, s egy kiáltással párbajra hívta a királyokat. Ott állt mellette 
Bhíma, aki tövestül kitépett egy fát, s úgy suhogtatta, mint egy hatalmas botot. 
A királyok meglepetten pislogtak. Miféle bráhmanák ezek? 


Amikor a királyok Drupada ellen fordultak, Krisna a helyén maradt. A két 
Pándavára mutatott az arénában, s így szólt Balarámához: 


— Ki más lenne e két dalia, ha nem Bhíma és Ardzsuna? Egyedül Bhíma 
képes gyökerestül kitépni egy fát, s Ardzsunán kívül vajon ki más tudta volna 
kiállni Drupada próbáját? 

Krisna a kapunál várakozó többi Pándavára mutatott. — Az meg ott, az a 

négy kubit magas, lótuszszemű, világos bőrű férfi, jellegzetes arcvonásaival, 


alázatos testtartásával — az ott Judhisthira. Oldalán az Asvinok jóképű fiai, 
Nakula és Szahadéva állnak. Ne legyek Vaszudéva fia, ha nem ez az igazság! 

Balaráma helyeselt: - Milyen csodálatos, hogy — unokaöccseink 
nagynénénkkel, Kuntíval együtt megmenekültek a tűzvészből! 

A királyok szembefordultak Bhímával és Ardzsunával. 

— Bráhmanákra tilos támadni, de ha ők támadnak, nem minősül bűnnek a 
velük való harc — vélekedtek egyesek, s fegyvert rántottak. 

Drupada egy jó köteg hosszúszárú nyilat hozatott Ardzsunának a katonáival. 
Karna, aki különösen mérges volt, amiért megtagadták tőle a próbatétel 
lehetőségét, előrelépett és rákiáltott: — Ó, bráhmana, készülj fel a 
nyílvesszőimre! 


Egy csokor fürge nyilat röpített Ardzsunára, aki saját nyilaival azonmód el is 
hárította őket. A két harcos között ádáz küzdelem kezdődött. Nyílvesszőik 
egymásnak ütköztek a levegőben, s dirib-darabra törve potyogtak a földre. 
Ardzsuna egy hatalmas nyílzáporral áttörte Karna védelmét, s eltalálta a karját 
és a lábát. Gyorsasága és ereje meghökkentette Karnát, aki fokozott 
ellentámadásba lendült: ezüst szárú nyílvesszők százait lőtte ki, melyek 
madárrajként szelték át a levegőt. Égi fegyvereket hívott segítségül: hatásukra 
íja csak úgy ontotta a nyilakat. Ardzsuna ügyesen ellenállt a támadásnak, s 
újabb fegyvereket idézett meg, hogy kivédje Karna égi fegyvereit. Végig 
sértetlen maradt, s csak nevetett ellenfelén. 


Mialatt folyt a küzdelem, Madra királya, Salja, Bhímára rontott. Az irdatlan 
erejű uralkodó megragadta Bhíma fáját, s félrehajította. A két férfi dulakodni 
kezdett egymással: vad kézitusa vette kezdetét. Olyanok voltak, mint két 
dühödt elefánt, akik a nőstényért küzdenek. Egy ideig birkóztak, s ide-oda 
dobálták egymást. Lábuk dobogásába még a föld is beleremegett. Kettejük 
közül Bhíma volt az erősebb, s most előnyhöz jutott: a feje fölé emelte Salját, 
s úgy a földhöz vágta, hogy az elalélt. Pedig a herceg még vissza is fogta 
magát, mivel az uralkodó Mádrí bátyja volt. 


A többi király elképedten bámulta, amint a két állítólagos bráhmana olyan 
erőről és ügyességről tett tanúbizonyságot, ami a legnagyobb harcosoknak is a 
dicsőségére vált volna. 


Karna belátta, hogy nem győzedelmeskedhet, ezért leeresztette az íját, s 
odakiáltott Ardzsunának: — Ó, bráhmana, nagy csodálattal tölt el páratlan 
vitézséged. Ki vagy? Nem sok harcos van, aki ellen tudna állni 
támadásomnak. Azt hiszem, csak lelki tanítómesterem, Parasuráma, vagy 
Indra, meg a tévedhetetlen Visnu képes rá — és talán Ardzsuna, Kunti fia. Nem 
te vagy valamelyikük véletlenül? 


Ardzsuna tartózkodóan elmosolyodott. — Érd be azzal, hogy egyszerű 
bráhmana vagyok, aki guruja kegyéből sajátította el a fegyverforgatás 
tudományát. Most itt állok előtted, készen arra, hogy legyőzzelek. Támadj, ha 
mersz! 


Karna nemigen tudta elképzelni, hogy csupán egy egyszerű bráhmanával van 
dolga. Jól tudta azonban, hogy a bráhmana hatalmát mindig tiszteletben kell 
tartani — okosabb lenne hát, ha elállna a párviadaltól. Draupadít már elnyerték, 
úgysem lenne tétje a küzdelemnek. Egy gyors, kimért mozdulattal meghajolt 
Ardzsuna előtt, majd sarkon fordult és távozott. 

Durjódhana elképedve figyelte, hogy vitézség dolgában Karna és Salja is 
emberére akadt a két bráhmana személyében. 

— Ezek ketten nem közönséges emberek -— mondta a körülötte álló 
királyoknak. — Minden bizonnyal nagy risik, vagy valamely nagy király 
nemzetségének hősi leszármazottai. Először tisztázzuk a származásukat, aztán 
majd folytatódhat a párviadal. 

Ekkor Krisna emelkedett szólásra. — Ó, uralkodói a földnek, nem látom 


értelmét a további küzdelemnek. Draupadít tisztességes úton, csodálatos 
módon nyerte el ez a bráhmana. Ne rontsuk el ezt a kedvező alkalmat 
vérontással — bráhmanák bántalmazásával pedig különösen ne. 

Krisna meggyőző érveinek végül meglett a foganatja — a királyok 
megbékéltek. Egymás után tették le fegyvereiket, s hagyták el a küzdőteret. 
Az alkalmat kihasználva, Ardzsuna és Bhíma csatlakozott a kapunál várakozó 
Judhisthirához. Draupadíval együtt sietve visszatértek a fazekas kunyhójába. 


Hetedik fejezet 


A kettéosztott birodalom 


Kuntí egymagában várta a kunyhóban, hogy hazatérjenek a fiai. Aggódott 
értük. Mi lesz, ha leleplezik őket? Durjódhana és öccsei is ott lesznek a 
szvajamvarán. Ha megtudják, hogy a Pándavák élnek, biztosan megpróbálják 
megöletni őket. Kuntínak eszébe jutottak Vjászadéva jóslatai. A híres bölcs 
bizonyosan nem tévedett — a sors útjai azonban kifürkészhetetlenek. 
Végső soron mindent a Legfelsőbb Úr irányít — az ő tervét pedig senki sem 
ismeri. 

Kunti azzal foglalta el magát, hogy vacsorát készített a fiainak. Ahogy a 
kunyhóban sürgölődött, egyszer csak Ardzsuna derűs hangja ütötte meg a 
fülét. 

— Drága anyám, visszajöttünk. Gyere, nézd, milyen csodálatos adományt 
kaptunk! 

Nagy megkönnyebbülésében Kuntíból önkéntelen kiáltás szakadt fel: — 
Annyira örülök, hogy sértetlenül visszaértetek! Az adományt pedig 
egyenlőképpen osszátok el egymás között! 


Ardzsuna és Judhisthira ekkor belépett a kunyhóba, kettejük között 
Draupadíval. Amikor Kuntí meglátta, a fejéhez kapott. 


— Jaj, mit találtam mondani! — A Kuru királynő azt hitte, veszélybe kerültek 
vallásos elvei. Az igazságot mindennél többre tartotta. Még tréfából sem 
beszélt a levegőbe — ha valamit kimondott, azt úgy is gondolta. Most azonban 
kijelentette, hogy a fiainak meg kell osztaniuk egymással Draupadít. De ez 
hogyan lenne lehetséges? Egy asszonynak nem lehet öt férje... Aggódva 
Judhisthirára pillantott. 


— Ne nyugtalankodj, anyám, mindenképpen megmenekülsz a bűntől — felelte 
Judhisthira, majd Ardzsunához fordult: — Elnyerted ezt a hajadont, szent 
házasságban kell tehát nőül venned. 


Ardzsuna elborzadva nézett a bátyjára. — Kérlek, ne taszíts a bűnösök útjára. 
Miféle erényes férfi az, aki nőtlen bátyja jelenlétében elfogadja egy hajadon 
kezét? Neked kell feleségül venned, nem pedig nekem. Utánad Bhíma 
következik, s csak azután én, végül pedig az ikrek. 

Ekkorra már a többi Pándava is a kunyhóban volt, s Ardzsuna szavainak 
hallatán mindannyian  Draupadíra néztek, aki mosolyogva fogadta 
pillantásukat. Mind az öt fivérnek nagyot dobbant a szíve, elméjük egészen 
összezavarodott. A panycsála hercegnő csak úgy sugárzott a szépségtől, 
testének természetes illata pedig az egész kunyhót betöltötte. A fivérek nem 
tudták levenni róla a szemüket. 

Öccseire pillantva, Judhisthira megijedt: attól tartott, hogy a gyönyörű 
Draupadí majd viszályt szít közöttük. Rövid gondolkodás után így szólt: — Ez 
az erényes leány mindannyiunk felesége legyen. Ezt parancsolta anyánk, s 


úgy vélem, Vjászadéva is erre utalt, amikor Draupadíi sorsáról beszélt nekünk. 
A fivéreknek eszébe jutottak a bölcs szavai, melyeket csak most értettek meg 
igazán. 
Mindannyiukon nagy boldogság lett úrrá. Draupadí valóban páratlan jutalom 
volt! 


Ebben a pillanatban kopogtak az ajtón: Krisna lépett be. Amikor 
megpillantotta Judhisthirát, aki fivérei között úgy ült a földön, mint Indra a 
legfőbb félistenek között, odament hozzá és megérintette a lábát. — 
Megismersz? Az unokatestvéred vagyok, Krisna. Ez pedig a bátyám, 
Balaráma. 

Krisna és Balaráma mindketten hódolatukat ajánlották Kuntínak: leborultak 
előtte, és megérintették a lábát. 

— Hogy találtatok meg bennünket? — kérdezte meglepetten Judhisthira. 


Krisna elmosolyodott. — A tüzet könnyű észrevenni, még akkor is, ha el van 
rejtve. Rajtatok kívül ki más tudta volna véghezvinni a szvajamvarán 
bemutatott  hőstetteket? A  jószerencsének hála, megmenekültetek a 
váránavátai tűzből, és ismét csak a jó szerencsének köszönhetően Durjódhana 
gonosz tervei is  meghiúsultak. Legyetek áldottak,  gyarapodjatok, 
terjeszkedjetek, mint a barlangban égő, fokozatosan mindent beborító tűz. 


A fivérek összekulcsolt kézzel mondtak köszönetet Krisnának, aki jobbnak 
látta, ha távozik is rögtön, mielőtt még bárkinek szemet szúrna a Pándaváknál 
tett látogatása. Balaráma társaságában lopva kiosont a kunyhóból. Most, hogy 
találkoztak mathurái unokatestvérükkel, és hallották biztató szavait, a fivérek 
biztosak voltak benne, hogy hamarosan visszaszerzik a királyságot. 


Anyjukhoz hasonlóan ők is mind szentül hitték, hogy Ő a mindenható, a 
Legfelsőbb Úr. 


A kunyhótól nem messze Dhristadjumna kifigyelte, hogy Krisna és a bátyja 
belép a házba, majd kisvártatva távozik onnan. Mivel kíváncsi volt, hogy ki 
nyerte el húga kezét, a panycsála herceg az arénától egészen hazáig követte a 
Pándavákat. Odakúszott a kunyhóhoz, és bekémlelt az ablakon. Látta, hogy az 
öt fivérnek és Kuntínak Draupadíi vacsorát szolgál fel: a férfiak közül négynek 
egyenlő adagot oszt, annak pedig, aki földhöz vágta Salját, annyit ad, mint a 
négynek együttvéve. Evés közben a fivérek harci dolgokról beszélgettek. 
Dhristadjumna hallgatta, amint harcosok módjára, nagy nevetések közepette 
megbeszélik a szvajamvarán lezajlott küzdelmet, s azt, milyen fejvesztett 
menekülésre késztették az uralkodókat. 


A Pándavák ezután nyugovóra tértek. Draupadí boldog mosollyal az arcán a 
lábukhoz feküdt, Kuntí pedig a fejükhöz. Dhristadjumna éppen eleget látott és 
hallott. Ezek az emberek biztosan nem bráhmanák. Minden jel szerint 
harcosok voltak, mégpedig valószínűleg álruhába öltözött királyok. Talán 
maguk a Pándavák? A herceg tovaosont, és sietve visszatért a palotába, hogy 
beszámoljon atyjának a látottakról. 


Drupada eközben aggódva várta a híreket a palotában. A fia már több órája 
elindult a bráhmanák után. Hová vitték a lányát? Miért nem maradtak a 
városban? Még a házassági szertartás is hátravan. Az ajkába harapott, s 
lenézett az erkélyről. Nagy megkönnyebbülésére, hamarosan megpillantotta a 
szapora léptekkel közeledő Dhristadjumnát. Elébe szaladt, hogy üdvözölje, s 
rögtön Draupadíról kezdte faggatni: — Hol van az én szeretett leányom? Kié 
lett? Valóban egy előkelő bráhmanáé — vagy talán egy királyi rendhez tartozó 
hatalmas harcosé? Az biztos, hogy nem alacsony sorból származó férfi nyerte 
el a kezét. Ó fiam, leghőbb vágyam az lett volna, hogy Ardzsunáé legyen. De, 
ó jaj, hol vannak most a Pándavák? Élnek-e még egyáltalán a hősök? 

Dhristadjumna mosolyogva nyugtatta meg apját: — Ó atyám, láttam, amint 
azok öten a várostól nem messze, egy fazekas házába viszik Draupadít. Ott 
egy hölgy fogadta őket, aki oly szép volt, akár a kék lótusz — csakis az 
édesanyjuk lehet. Draupadí vidáman szolgálta őket, majd lefeküdtek, s húgom 
a lábuknál vetette meg ágyát. 


Időközben beértek a palotába, s a herceg azt is elmesélte, hogy hallotta, 
amint az öt bráhmana harci dolgokról beszélgetett. 

-— A hangjuk mély, mint a mennydörgés, s úgy néznek ki, mint egy-egy 
ragyogó félisten. Nem fér hozzá kétség: a királyi rend tagjai. Az, ahogyan 
győztes nyílvesszőjük a célba talált, s a tény, hogy öten vannak és az 
anyjukkal utaznak, továbbá a nyelvhasználatuk és a megjelenésük: mind arra 
enged következtetni, hogy a vágyad valóra vált, atyám. Csakis Kunti és fiai 
lehetnek. 


Drupada felnézett a palota falán függő Visnu-képre, s imádkozott: bárcsak 
fia szavai igazak lennének. Nem merte elhinni, hogy tényleg Ardzsuna volt az, 
aki kiállta a próbát. De hát ki másnak sikerülhetett volna? 


Drupada a gondolataiba merült. — Ó, fiam, ha eljő a reggel, küldd el családi 
papunkat a fazekas kunyhójába, hogy próbálja meg kideríteni a kilétüket. 
Eközben készíttess hatalmas lakomát, a bráhmanákat pedig kérd meg: jelöljék 
ki a kedvező napot a házasságra. 


Másnap kora reggel Drupada papja el is ment a Pándavákhoz. Judhisthira 
nagy tisztelettel fogadta. Amikor hellyel kínálták, a pap, aki a fivéreket 
bráhmanáknak tekintette, így szólt: — Ó, imádandó ifjak, Drupadának örömtől 
repes a szíve, hogy a lányát ilyen csodálatos hőstettel nyertétek el a 
gyülekezetben. Szeretné azonban tudni, hogy kik vagytok. A király úgy véli, 
talán maguk a Pándavák, álruhában. Igaz volna ez? Mindig is az volt a 
leghőbb vágya, hogy Ardzsuna legyen a lánya férje. Vajon teljesült ez az 
óhaj? 

Judhisthira az öccseihez fordult: — Hozzatok vizet, és mossátok meg ennek a 
derék embernek a lábát. Drupada szent papja ő, illő tisztelettel kell hát 
fogadnunk. 


Bhíma tüstént eleget tett Judhisthira utasításának, aki így folytatta: — Ó 
bráhmana, a király megszabta, hogy mi az ára lánya elnyerésének. Ezt az árat 


megfizettük, következésképp nincs mit mondanunk a származásunkról. 
Minden kérdésére választ kapott azzal, hogy a nyíl eltalálta a célpontot. 


Judhisthira határozott szavai hallatán a pap nagy szemeket meresztett, 
Judhisthira azonban megnyugtatta. 


—- Ne aggódj, drága uram. A király régóta dédelgetett vágya hamarosan 
valóra válik. Azt hiszed, hogy egy alacsony sorból származó vagy alkalmatlan 
ember ki tudta volna állni a próbát? Menj vissza hát, és mondd meg 
Drupadának, hogy nincs oka a szomorúságra. 

Amikor a pap éppen távozni készült, egy újabb hírnök érkezett a palotából, s 
bejelentette: a lakoma elkészült a városban. 

— A király mindnyájatok részvételére számít. Azt üzeni továbbá, hogy, 
amennyiben ti is úgy akarjátok, az esküvői szertartást is be lehet mutatni. 

Judhisthira elmosolyodott és beleegyezése jeléül bólintott. A hírnök egy 
míves aranyszekérhez vezette őket, ők pedig anyjukkal és Draupadíval együtt 
beszálltak. Nemsokára meg is érkeztek a kampiljai palotába. Egy hosszú 
terembe vezették a csapatot, ahol már várta őket a lakoma. A terem padlóját 
drága szőnyegek, falait szemet gyönyörködtető festmények díszítették. A 
lakomához selyemmel borított arany ülőhelyeket hoztak. A fivérek teljesen 
otthonosan mozogtak a fényűző környezetben, s könnyed eleganciával helyet 
foglaltak. Jól öltözött szolgák hada nyüzsgött körülöttük, s ínycsiklandó 
ételekkel megrakott arany és ezüst edényeket raktak elébük. 


A bőséges lakoma után a Pándavák megmosták a kezüket és felálltak. 
Időközben a falak mellé asztalokat állítottak: néhány a bráhmanák áldozati 
kellékeivel, mások kereskedők által használt holmikkal, megint mások 
fegyverekkel és vértekkel voltak megrakva. 


A fivérek gondolkodás nélkül a fegyverek felé indultak, s érdeklődéssel 
tanulmányozni kezdték őket. Látva ezt, a király szívét melegség járta át. S 
ahogy elnézte erőteljes testalkatukat és oroszlánszerű mozdulataikat, amint a 
palota termeiben sétáltak, öröme csak tovább fokozódott. 


Semmi kétség, gondolta, ezek a férfiak a királyi rendhez tartozó harcosok. 
Drupada mosolygó arccal lépett oda hozzájuk: 


— Harcosokat vagy bráhmanákat tisztelhetünk bennetek? Vagy talán 
bráhmanáknak öltözött égiek vagytok, s azért jöttetek, hogy elnyerjétek a 
lányom kezét? Az igazság a legnagyobb erény, drága urak. Ezért kérlek, 
oszlassátok el a kétségeimet! 


Judhisthira a király szemébe nézett. — Ó, Panycsála uralkodója, örvendezz, 
mert teljesült a vágyad. Tudd meg, hogy ksatriják vagyunk, a királyi rend 
harcosai, a híres Pándu fiai. Én Judhisthira vagyok, ez meg itt Bhíma. Ez az 
ifjú itt, aki a rendkívüli íjászbravúrral elnyerte leányod kezét, Ardzsuna, ők 
ketten pedig az ikrek, Nakula és Szahadéva. A hölgy, aki az imént a női 
lakosztályba kísérte Draupadít, anyánk, Kunti. Ó, király, hasonlatosan a 
lótuszhoz, melyet egy tisztavizű tóból egy másikba ültetnek át, erényes 
leányod az egyik királyi családból a másikba került. Mostantól 


tiszteletreméltó apósunk és gurunk vagy. Ezzel mindent elmondtam neked. 


Drupadának néhány percig egy hang sem jött ki a torkán. Örömmámorban 
úszott: könnyek csorogtak a szeméből, s a tagjai remegtek. Amikor végre 
magához tért, így szólt: — Érhetett-e ennél nagyobb szerencse minket? Amikor 
hírét vettük a tűzvésznek, a legrosszabbra gondoltunk. Most már tudjuk: 
imánk meghallgatásra lelt. Ó, hős, mondd el, hogyan menekültetek meg 
Váránavátából! 

Judhisthira töviről hegyire mindent elmesélt. — Hogy engedhette meg 
mindezt a vak király? — fakadt ki Drupada, majd felajánlotta a Pándaváknak, 
hogy nyugodtan maradjanak csak nála, ameddig jónak látják. Végül 
Ardzsunára nézett és így szólt: — Lányom, Draupadíi, immár e hatalmas hősé, 
keljenek hát egybe a megfelelő szertartás szerint. A mai nap éppen kedvező 
erre. 

— Ó, király, lévén, hogy én vagyok a legidősebb, nekem kell elsőként 
megházasodnom - válaszolta erre Judhisthira. 

— Akkor vedd te nőül, vagy legyen bármelyikőtöké, ahogy jónak látod. 


A király a félistenekkel tekintette egyenlőnek mind az öt fivért. Judhisthira 
azonban megrázta a fejét. 


— Draupadi egyikünkhöz sem megy hozzá — mindannyiunk felesége lesz. 


Drupadának a lélegzete is elakadt, s hátrahőkölt a meglepetéstől. — Nem 
mond ez ellent az erkölcs szabályainak? Ó, Bharata leszármazottja, még soha 
nem hallottam olyan asszonyról, akinek öt férje lett volna. 

— Én már alaposan végiggondoltam mindezt, ó, király — nyugtatta meg 
Judhisthira. — Szívemben nincs helye a bűnnek, márpedig én semmi 
kivetnivalót nem találok abban, ha Draupadi mindannyiunk közös felesége 
lesz. Anyánk, a bűntelen Kuntí, szintén jóváhagyta döntésünket. Semmitől 
sem kell tehát tartanod — az erény nem fog csorbát szenvedni. 


Drupadát továbbra is kétségek mardosták. — Ne vedd zokon, kérlek, de 
szeretném másokkal is megtanácskozni a dolgot. Hallgassuk meg, mit 
mondanak a bölcs bráhmanák, s csak azután döntsük el, mi a teendő. Holnap 
azt teszem majd, ami a megfelelő. 


Ahogy beszélgettek, megérkezett Vjászadéva. A ragyogó risi láttán mindenki 
felállt, majd leborult előtte. A bölcs, kezét áldásra emelve, minden jelenlévőt 
üdvözölt, majd helyet foglalt. 


Drupada azonnal megkérdezte tőle, miként vélekedik  Judhisthira 
javaslatáról, mire a bölcs így válaszolt: 


— Jövetelem célja éppen az, hogy e kételyt eloszlassam. Véleményem szerint 
semmi bűnös nincs abban, ha leányod mind az öt fivérhez feleségül megy. De 
azt 15 elmondom neked, miért vélekedem így. 

Vjászadéva négyszemközt akart beszélni Drupadával. A király lakosztályába 
vonultak, s a bölcs egy régi históriába kezdett. Elmesélte, hogy előző életében 
az öt Pándava mindegyike hatalmas félisten volt. Valamennyien arra a sorsra 


rendeltettek, hogy Laksmínak, a szerencse istennőjének egyik inkarnációja 
legyen a feleségük. Ez az inkarnáció nem más, mint Draupadíi. 


Őt viszont a hatalmas istenség, Siva részesítette abban az áldásban, hogy öt 
férje lesz. 


- E nagy istenek tetteiben nem lehet hiba — fejezte be mondandóját 
Vjászadéva. — Engedd meg hát, hogy leányod a Pándavák felesége legyen. 

Drupada érezte, hogy kétségei azonnal szertefoszlanak a mindentudó risi 
szavai nyomán. 


Örömmel adta beleegyezését, s mindjárt hozzálátott a szertartás szükséges 
előkészületeihez. A palotát virágfüzérekkel és csodálatos drágakövekkel 
díszítették fel, s az udvaron felsorakozott, ragyogó páncélba öltözött katonák 
sorfala előtt Dhaumja meggyújtotta a szentelt tüzet. Amikor a Pándavák 
elfogadták Draupadi kezét, a lágy zeneszóval kísért szent mantrák dallamos 
énekébe az emberek örömujjongása vegyült. Drupada lánya, városszerte zajló 
hatalmas ünneplések közepette, öt egymást követő napon mind az öt fivérrel 
egybekelt. 


Amikor Krisna is értesült az eseményről, töméntelen kincset küldött 
nászajándékul a fivéreknek. Arany, ékszerek, drága kelmék, puha takarók, 
bőrök, lovak, elefántok, szekerek és tengernyi értékes kincs érkezett 
Mathurából. Hogy örömet szerezzen Krisnának, Judhisthira elfogadta az 
ajándékokat, s levélben köszönte meg unokaöccse nagylelkűségét. 


Boldog, gondtalan élet köszöntött ezután az öt testvérre, valamint hitvesükre 
és édesanyjukra a kampiljai palotában. 

Hamarosan az egész világot bejárta a hír: a Pándavák életben maradtak! 
Amikor tudomást szereztek arról, hogy a Kuruk milyen gyalázatosan bántak a 
Pándava-fivérekkel, a királyok többsége elítélte Dhritarástrát és a többi Kuru 
vezetőt. — Hogyhogy nem tanúsítanak egy csöppnyi szeretetet sem ezek iránt 
az erényes hősök iránt? — vélekedtek az emberek. 


Kémei még útban Hasztinápura felé tájékoztatták Durjódhanát, aki borzadva 
a fejéhez kapott. 


— Ez nem lehet igaz! — hörögte. Amikor rádöbbent, hogy halálos ellenségei 
nemcsak életben vannak, de még meg is erősödtek a Drupadával kötött 
szövetség révén, a herceg dúlt-fúlt tehetetlen dühében, s elkeseredetten 
Purócsanát átkozta, Duhsászana meg Ardzsunát bírálta: — A Pándava csalt, 
amikor álruhában vett részt a próbatételen! Ha felfedte volna a kilétét, soha 
nem jár sikerrel, mert egyből foglyul ejtettük volna. Bizony, nagy a sors 
hatalma, az emberi erőfeszítések pedig mind hiábavalóak! 


Durjódhana egyre kényelmetlenebbül érezte magát. — Drága öcsém — mondta 
Duhsászanának -—, most már van okunk az aggodalomra. Unokatestvéreink 
mellett hatalmas harcosok állnak. Drupada erejét már ismerjük, fiáról, 
Dhristadjumnáról pedig azt jósolták, ő lesz Dróna gyilkosa. Mihamarabb 
beszélnünk kell atyánkkal! 


Amint a városba értek, a Kauravák egyenesen a palotába siettek. A hercegek 
egyedül maradtak érzéseikkel: Hasztinápurában egészen más volt a 
közhangulat. Bhísma és Vidura is nagy örömmel nyugtázta a híreket. Vidura 
nyomban el is ment Dhritarástrához, s így szólt hozzá: — Jó hírt hozok, ó, 
király! A szerencsének hála, boldogság és nagy jövő vár a Kurukra! 


A vak király, azt gondolván, hogy Durjódhana győzött a szvajamvarán, 
felkiáltott: — Ez aztán a jó szerencse! Nyomban készíttess ékszereket a 
panycsála hercegnőnek! A legszebb drágaköveket adjátok neki! — A király 
Vidura keze után nyúlt. — Ó, bölcs, intézkedj, hogy Durjódhana és Draupadi a 
legnagyobb pompa közepette járuljon elém! Ez aztán az örömteli nap! 

Vidura erre elnevette magát. 


— Ó, király, nem jól érted! A hercegnőt Ardzsuna nyerte el. Fivéreivel túlélte 
a tűzvészt, s most mindannyian Kampiljában vannak. 


Dhritarástra visszaült a trónra, s tapsolni kezdett. — Milyen csodálatos! Úgy 
szeretem Pándu fiait, hogy talán még a tulajdon apjuk sem szerette így őket! 
Nagy örömömre szolgál ez a hír! 

Vidura vak bátyja arcvonásait fürkészte. — Ó, király, bárcsak még száz 
nyáron át kitartana benned ez az érzés! 


Ekkor Durjódhana és Karna lépett a szobába. Vidura láttán elmosolyodtak, s 
enyhén meghajoltak. Üdvözölték a királyt, de addig egy szót sem szóltak, 
amíg Vidura el nem hagyta a termet. Amikor Durjódhana megbizonyosodott 
róla, hogy biztosan nem hallhatja, amit mondanak, így szólt a királyhoz: 


— Ó, atyám, miért látod ilyen kedvező fényben ellenségeink sorsának 
alakulását? Miért örvendezel oly nagyon a sikerük fölött? Ó, legkiválóbb 
férfiú, az ő sikerük a mi nagy veszedelmünk. Haladéktalanul cselekednünk 
kell, nehogy azon kapjuk magunkat, hogy vagyonunkkal és követőinkkel 
együtt, mindannyiunkat elnyeltek. 


Dhritarástra megszorította a fia kezét. — Én is ugyanazt óhajtom, amit te, 
drága gyermekem, de nem akartam kimutatni az érzelmeimet Vidura előtt. 
Inkább azt mondd meg: szerinted mi szolgálja most az érdekünket? 


Durjódhana elmosolyodott, s  Karnára pillantott. —- Szerintem a 
következőképpen kellene cselekednünk: küldjünk hamarjában néhány 
megbízható és ügyes bráhmanát Kampiljába, akik viszályt szítanak majd a 
testvérek között, mondjuk Kuntí és Mádrí fiai között. Vagy ajánljunk föl 
hatalmas vagyont Drupadának, hátha cserben hagyja a Pándavákat, s a mi 
oldalunkra áll. Biztos vagyok benne, hogy Draupadít is férjei ellen 
hangolhatjuk. Mi sem könnyebb ennél egy olyan nő esetében, akinek öt férje 
van. Talán még a Pándavákat is kísértésbe vihetjük — gyönyörű hölgyeket 
küldünk az elcsábításukra, s Draupadí majd eltaszítja őket magától. 


Durjódhana egészen felélénkült, ahogy egymás után sorolta 
hajmeresztőbbnél hajmeresztőbb ötleteit. Egy képzeletbeli karddal a levegőbe 
suhintott: — Ha valahogy meg tudnánk öletni Bhímát, minden gondunk 
megoldódna. Nélküle a Pándavák fabatkát sem érnek. Biztosan vannak olyan 


kémek, akik megtalálnák a módját, hogy eltegyük láb alól. 

Durjódhana nagyot kacagott Bhíma halálának gondolatára. Beszédét a 
következő szavakkal zárta: —- Ha minden kötél szakad, egyszerűen 
visszahozatjuk őket ide, s aztán temérdek lehetőségünket és hatalmunkat latba 
vetve, eltöröljük őket a föld színéről. Ki tudna ebben megakadályozni 
bennünket? Karna, mit szólsz hozzá? 


Durjódhana a barátjához fordult, aki fejét rázva így válaszolt: — Ó, 
Durjódhana, nem hiszem, hogy jól megfontoltad volna, amit mondasz. Sem 
ármánnyal, sem összeesküvéssel, sem pedig árulással nem lehet legyőzni a 
Pándavákat. Magad is meggyőződhettél róla, hogy mindez nem jár sikerrel. 
Így volt ez már akkor is, amikor még csupán kisfiúk voltak, barát és 
szövetséges nélkül. Pedig akkor még itt éltek az orrunk előtt, a városban. 
Most meg felnőttek, hatalmuk van, tőlünk távol élnek, s a hatalmas Drupada a 


szövetségesük. 

Karna sorban megcáfolta Durjódhana javaslatait. Úgy gondolta, 
lehetetlenség viszályt szítani a testvérek között, akik mindenben szinte 
egyetlen személyként értettek egyet. Ami pedig Draupadít illeti, ha akkor 
elfogadta őket, amikor szegények, s úgyszólván számkivetettek voltak, hogy 
dobná el őket magától éppen most? 

— Öt erős férje van, mit kívánhat még? Az apja meg erényes, igazságos. A 
vagyon kedvéért nem fogja cserben hagyni a vejeit. 

Karna beszéd közben fel-alá járkált, majd csípőre tett kézzel megállt 
Dhritarástra előtt. 


— Ó, király, halld a javaslatomat! Szedd össze a hadsereget, s azonnal vonulj 
Kampilja ellen! A hatalmas túlerővel, jómagammal és Durjódhanával a 
csapatok élén, egykettőre szétverjük a  Pándavákat és Drupadát. A 
fondorkodásnak semmi értelme! Itt csak a vitézség győzhet! Gyorsan kell 
cselekednünk, mielőtt unokaöccsei támogatására Krisna felvonulhatna a 
Jádava csapatokkal. Ha erre sor kerül, igencsak nehéz dolgunk lesz. Mutassuk 
hát meg most az erőnket! Ha végeztünk ellenségeinkkel, te leszel a világ 
egyeduralkodója. 


— Ó, szúta, hatalmas hős vagy, ehhez nem fér kétség — dicsérte Dhritarástra 
Karnát. — Ily kiváló beszéd csak a te szádból hangozhat el. Mielőtt azonban 
ilyen lépésre szánnám el magam, tanácskoznom kell Bhísmával és a többi 
Kuruval. Az ő támogatásuk nélkül nem szállhatunk szembe ilyen hatalmas 
ellenséggel. 


Karna lehorgasztotta a fejét. Durjódhanára sandított, aki egy bosszús 
grimaszt vágott. Bhísma vagy Dróna sohasem értene egyet azzal, hogy 
megtámadják a Pándavákat. Megpróbált érvelni, Dhritarástra azonban 
rendíthetetlen maradt, s össze is hívta a tanácsot, hogy megbeszéljék, mit 
tegyenek. 


Amikor az összes Kuru vezér helyet foglalt a tanácsteremben, a vak király 
ismertette velük Karna javaslatát. Bhísma azonnal felpattant, s könnyezve a 


következőket mondta: — Pándu fiai a mi fiaink! Ó, király, ugyanolyan 
kedvesek ők a szívemnek, mint a te fiaid, s nem kevésbé méltók a 
védelmünkre. Soha nem tudnék beleegyezni, hogy harcba szálljunk 
velük. Kössünk inkább békét, s adjuk át nekik a királyság felét. Ez az egyetlen 
erényes út. Ha nekik nincs joguk a királysághoz, miért lenne hozzá joguk a 
Kauraváknak? Ráadásul a trón első birtokosa atyjuk, Pándu volt; miért ne a 
fiait illetné hát az elsőbbség? 


Bhísma szünetet tartott, s körülhordozta tekintetét az egybegyűlteken. Senki 
nem tudott vitába szállni vele. Egyikük sem kért szót, s ezzel egyértelművé 
vált, hogy haladéktalanul vissza kell adni a Pándaváknak az őket megillető 
helyet. Aztán újra beszélni kezdett: — Máskülönben bűn és gyalázat lesz a 
sorsunk. Amióta azt hallottam, hogy odavesztek a tűzben, nem mertem 
egyetlen teremtett lény szemébe se nézni. Mivel túlélték a szerencsétlenséget, 
szörnyű szégyenbélyegtől menekült meg a családunk. Csakis Isten kegyén 
múlott, hogy jó hírünket megőrizhettük — ne utasítsuk hát el ezt a kegyet. 
Öleljük keblünkre a Pándavákat! Ne harcoljunk ellenük, hiszen nincs az az 
erő, mely erényességükön és összetartásukon győzedelmeskedni tudna. Még 
Indra, az istenek királya sem foszthatja meg őket erőnek erejével atyjuk jogán 
örökölt birodalmuktól. 


Ezután Dróna emelkedett szólásra: — Egy igaz barát, ha kikérik a tanácsát, 
mindig az igazságot fogja mondani, még akkor is, ha az fáj. Ó, király, én is 
osztom Bhísma véleményét. Pándu fiainak meg kell kapniuk az őket megillető 
birodalmat. Ezt diktálja az örök erény. 


Dróna azt ajánlotta, hogy menesszenek azonnal hírnököket Kampiljába, s 
küldjenek értékes ajándékokat a Pándaváknak és Drupadának. 


— Az lesz a legjobb, ha saját fiaidat küldöd el. Hozzák vissza ők a 
Pándavákat Hasztinápurába. Fogadd őket szeretettel, ó, király, mert ők éppen 
olyanok, mintha a fiaid lennének. 


Ennek hallatán Karna arca elsötétült. Felugrott, s heves taglejtésekkel 
Bhísma és Dróna ellen ágált. 


— Ne bízz bennük, király! Noha a te kenyeredet eszik, nincs bennük semmi 
hála. Az ellenség pártját fogják, közben meg úgy beszélnek, mintha a barátaid 
lennének. Semmiképp se hallgass a tanácsukra! 


Dróna csak nevetett. — Gonosz ember vagy te, Karna. Nincs más vágyad, 
csak hogy valami módon árthass a Pándaváknak. Tanácsommal csak a Kuruk 
javát akartam szolgálni. Ha nem követitek, annak a Kuru nemzetség 
pusztulása lesz az ára. 


Karna felhorkant. Már éppen szólni akart, amikor Vidura felállt, s egy 
kézmozdulattal csendre intette. A Kuru főminiszter így szólt: 

— Ó, király, hallgatnod kellene Bhísmára és Drónára. Hiába töröm a fejem, 
nem tudok senkit, aki náluknál jobb barátunk lenne. Egyformán szeretik a 
Kauravákat és a Pándavákat is, bölcsek, s jól ismerik az összes szentírást. 
Tanácsaikkal csak a javadat akarják. Azok, akik nem értenek egyet velük, s 


kihasználják a fiaid iránti ragaszkodásodat, gonosz indulatokkal átitatott 
tanácsokat adnak. 


Vidura ekkor Durjódhanára nézett, s így folytatta: — Ki más próbálna 
háborúval kivívni olyasmit, amit békés eszközökkel is el lehet érni? Erre csak 
az képes, akit elátkoztak az istenek. 


A Pándavákat nem lehet csatában legyőzni. Egyenrangúak ők az égiekkel, s 
a mindenható Krisna támogatását élvezik. Tudjátok meg, hogy ahol Krisna, 
ott a győzelem is! 


Egyetértés moraja hullámzott végig a termen. Csak Durjódhana, Karna és 
Duhsászana fordították el a fejüket, s nemtetszésük jeléül mogorván néztek 
maguk elé. 


Mindenki Dhritarástrát figyelte. A vak király néhány pillanatig hallgatott, 
majd ezt mondta: — Úgy vélem, Bhísma, Dróna és Vidura igazat szólt. 
Kétségtelen, hogy e nagy hősök, a Pándavák, olyannyira az én fiaim is, mint 
amennyire Pánduéi. Amikor meghallottam, hogy életben vannak, minden 
szomorúságom. elszállt. Valóban nagy szerencse, hogy anyjukkal együtt 
megmenekültek, Purócsana pedig halott. Örülök annak is, hogy Drupadával 
szövetségre léptek. Ó, Vidura, menj el Kampiljába, s hozd el mindannyiukat. 
Bizony, nekik is joguk van a birodalomhoz — semmivel sem kevésbé, mint a 
saját fiaimnak. 

A király feloszlatta a gyűlést: döntése megmásíthatatlan volt. Durjódhana és 
testvérei kiviharzottak a teremből. Lépteik csak úgy dübörögtek a hatalmas 
mozaikpadlón, selyemköntösük lobogva szállt utánuk. Amikor már mindenki 
szétszéledt, Vidura lesegítette a királyt a trónról, s a lakosztályába vezette. 


Másnap reggel, tömérdek kinccsel, ékszerrel megrakodva, Vidura elindult 
Kampiljába. Egy csapat katona kíséretében utazott az erdőn át Drupada 
királysága felé. Hallotta, hogy Krisna is Kampiljában tartózkodik — 
látogatóban van a Pándaváknál. Amikor arra gondolt, hogy látni fogja, 
ujjongó érzések öntötték el a Kuru miniszter szívét. Sokszor hallott a risiktől 
isteni mivoltáról, s nem kételkedett benne, hogy Krisna maga a Legfelsőbb 
Úr, aki azért szállt alá a földre, hogy kifürkészhetetlen céljait megvalósítsa. 


Három napi utazás után a távolban előtünedeztek Kampilja magas tornyai. A 
templomok. aranykupoláiról visszatükröződő napsugarakban olyan volt a 
város, mint egy villámok szabdalta hatalmas felhő. Amikor Vidura elérte a 
város határát, hírnökei előreszaladtak, hogy tájékoztassák Drupadát. A 
panycsála király személyesen jött elé a Pándavákkal, hogy üdvözölje. 
Szeretettel és tisztelettel fogadták Vidurát, arghjafelajánlásokkal imádták, a 
Kuru miniszter pedig átadta nekik a  Hasztinápurából hozott értékes 
ajándékokat. Amikor végre mindannyian helyet foglaltak  Drupada 
lakosztályában, Vidura így szólt: 

— Ó, király, Dhritarástra szívélyes üdvözletét küldi neked. Minisztereivel 
örömmel nyugtázta a hírt, hogy családjaink szövetségre léptek. A királyi 
udvar valamennyi tagja, sőt Hasztinápura minden polgára szeretné már 


viszontlátni Pándu fiait, s nagyon szeretnék látni az erényes Kunti királynét és 
az isteni Draupadít is. Uram, kegyesen engedd meg, hogy magammal vigyem 
őket. 


Drupada elmosolyodott és bólintott: — Ó, bölcs férfiú, engem is nagy 
megelégedéssel tölt el, hogy szövetségre léptünk. Illő, hogy a hercegek most 
már visszatérjenek ősi birodalmukba, én azonban nem vagyok abban a 
helyzetben, hogy ezt megparancsoljam nekik. Itt van Krisna, a legfőbb 
tekintély. Ha ő megengedi, s ha Judhisthira és fivérei is úgy kívánják, nincs 
akadálya ennek. 

Drupada nem tudta, milyen fogadtatás vár a Pándavákra Hasztinápuránban. 
Ha olyan bánásmódban lesz részük, mint eddig is, akkor jobb, ha távol 
maradnak. De Krisna biztosan tudja, mi a leghelyesebb. Drupada kérdőn 
emelte rá tekintetét. Krisna Judhisthirához fordult, s egy kézmozdulattal 
jelezte, hogy beszéljen ő, mire a Pándava így szólt: — Ó, király, hallgatjuk 
parancsodat, s boldogan megtesszük, bármit is kívánsz. 

Krisna, aki egy drágakövekkel kirakott, emelt ülőhelyen foglalt helyet 
közvetlenül Drupada mellett, azt mondta: — Szerintem menjenek. Ó, király, 
közöttünk te vagy a legidősebb és a legtanultabb, mondd meg hát, mi a 
véleményed. 

Drupada egyetértett Krisnával. — A Pándaváknak nincsen nálad nagyobb 
jóakarójuk, ó, Krisna. Döntésed mindenképpen a javukat szolgálja majd. 
Tegyük meg a szükséges előkészületeket, hogy már reggel útnak 
indulhassanak. 


Miután érzékeny búcsút vettek Drupadától, a Pándavák Draupadíval együtt 
egy nagy arany szekérre szálltak, majd Vidurával és egy csapat hasztinápurai 
katonával az élen elhagyták a várost. A király és a királyné egy darabig 
gyalog követte őket: könnyek között búcsúztak el a lányuktól. Ragyogó 
szekerén Krisna is a hercegekkel tartott, a nyomában egy kiváló harcosokból 
álló különítménnyel. A Kampiljából kivonuló menet olyan volt, mint egy égi 
had, mely Indra fővárosából, Amarávatíból távozik éppen. 

Amikor megérkeztek Hasztinápurába, a város polgárai az utak mentén 
felsorakozva várták a fivéreket. Az emberek körülfogták a Pándavákat, s 
örvendezve üdvözölték őket: — Isten hozott benneteket! Pándu király ma 
feltámadt! 

Ahogy végighaladtak a város utcáin, a bráhmanák megáldották őket: — Ha 
valaha is végeztünk egy parányi jámbor cselekedetet, bárcsak azt kérhetnénk 
jutalmul, hogy a Pándavák száz évig éljenek a városunkban! 

Amikor Krisna elhaladt előttük, az emberek leborultak, s homlokukkal 
érintették a talajt. 

Virágszirmokat és rizsszemeket szórtak a földre, a tehetősebbek pedig 
drágaköveket dobáltak le házaik erkélyéről. 

A Pándavák szekerükből integettek az alattvalóknak. A testvérek sírva 
fakadtak örömükben, hogy újra láthatják szeretett városukat. Dróna, Kripa és 


a többi főminiszter fogadta a menetet, s egy gyönyörű palotába vezették 
Krisnát és a Pándavákat, amit Dhritarástra jelölt ki a számukra. 


Elmondták nekik, hogy másnap reggelre a király gyűlést hívott össze, ahol 
egyszer s mindenkorra határoz a királyság sorsáról. 

Másnap a Pándavák elfoglalták helyüket a hatalmas gyűlésteremben. 
Krisnának a király melletti díszhelyet kínálták fel, ahol kényelmesen 
elhelyezkedett. Testének ragyogása az egész termet betöltötte. Amikor már 
mindenki leült, Dhritarástra emelkedett szólásra. 


— Az istenek bizony kegyesek hozzánk: Pándu fiai ismét itt vannak 
közöttünk. Hogy elejét vegyük a Pándavák és a Kauravák közötti vitának, két 
részre osztom fel a birodalmat. Judhisthira, drága gyermek, te menj 
Khándavába. A királyságnak az a fele legyen a tiéd. 

A király szavait hatalmas csend követte. Bhísma és Vidura egymásra nézett. 
Dhritarástra kétségtelenül a királyság felét adta oda, Khándava hatalmas 
földterület volt — ám teljes egészében lakatlan. Még nagyon régen, egy risi 
átka folytán néptelenedett el, s ma nem volt rajta más, csak őserdő és sivatag. 
Judhisthirát azonban ez nem érdekelte. Bármilyen megoldást elfogadott volna, 
csakhogy a békét előmozdítsa. A Pándava észrevette, hogy a Khándava név 
hallatán Krisna elmosolyodik. Ő biztosan tudja majd, mi a teendő. Egyébként 
is, Dhritarástra volt a jog szerinti uralkodó, vagyis Isten képviselője. 
Judhisthira soha nem tagadta volna meg a parancsát. 

— Úgy lesz, ahogy kívánod, ó, király. Holnap útnak indulunk — mondta 
összekulcsolt kézzel. 


Másnap reggel Dhritarástra Khándava királyává koronázta Judhisthirát. A 
szertartást Vjászadéva végezte el, s amikor elérkezett a távozás ideje, ő is a 
Pándavákkal tartott. Krisna szintén elkísérte a fivéreket. Amikor elérték 
Khándavát, felkérte Vjászadévát, hogy jelölje ki a legalkalmasabb helyet a 
városalapításra. Krisna ezután odahívta Indrát. Amikor az istenség megjelent, 
ragyogón, mint a nap, így szólt hozzá: — Ó, félistenek királya, hintsd be 
mennyei nektároddal ezt a földet! Tedd gazdaggá és termékennyé, aztán pedig 
építs rajta egy mennyei várost a Pándavák számára! 

Indra rögtön neki is látott a feladatnak. Felkérte a mennyek építészét, 
Visvakarmát, hogy kezdjen hozzá a város építéséhez. Hamarosan hatalmas 
udvarházak nőttek ki a földből a széles utak mentén, magas, fehér 
márványpaloták emelkedtek a város közepén, mindenfelé gyönyörű kertek és 
gyümölcsösök virítottak. A félisten több száz, Visnunak és a fő istenségeknek 
szentelt templomot épített. A várost hatalmas gránitfalak szegélyezték, 
melyek körül széles vizesárok futott. Indra nektárja megtette hatását: a 
környező vidék termékeny, zöldellő tájjá változott. A város szomszédságában 
virágzó, illatos fákkal teli erdőségek nőttek, a fák között lótuszokkal benőtt, 
hattyúk és darvak lakta tavak bújtak meg. 

A Pándavák a központi palotába költöztek, mely a mennyei Méru hegyre, az 
istenek hajlékára emlékeztetett. A város hamarosan ezrével vonzotta oda a 


szentéletű bráhmanákat, akik beköltöztek a királyi negyed körül épített, nekik 
szánt házakba. A többi rendből is tömegesen érkeztek az emberek, hogy 
benépesítsék a várost, mely az Indraprasztha nevet kapta. 

Mivel szoros barátság fűzte a Pándavákhoz, Krisna néhány hétig a városban 
maradt. Ő és Ardzsuna különösen közel kerültek egymáshoz, és sok időt 
töltöttek együtt. Draupadí 15 minden alkalmat megragadott, hogy szolgálhassa 
Krisnát, s nagyon megkedveltette magát a Pándavák dicső rokonával. 


Nyolcadik fejezet 


A mennyei csarnok 


Nem sokkal Indrapraszthába költözésük után, a Pándavákhoz a mennyei 
bölcs, Nárada érkezett látogatóba. Draupadí illemtudóan fogadta, s szíves 
vendéglátásban részesítette. Isteni szépségét látva a bölcs megijedt, nehogy ez 
az öt fivér közötti nézeteltérés forrása legyen. Egy ősi történetet mesélt el 
nekik két aszuráról, akik egy nő miatt különböztek össze. Noha 
elválaszthatatlan jó barátok voltak, és őszinte szeretet fűzte őket egymáshoz, 
az irigység végül mindkettőjük vesztét okozta: szörnyű küzdelemben végeztek 
egymással. Nárada óva intette a Pándavákat: 


- Ne hagyjátok, hogy hasonló sorsra jussatok. Úgy vehetitek elejét 
mindenféle viszálykodásnak, ha Draupadíval kapcsolatban szigorú szabályt 
hoztok. 


A fivérek erre rá is álltak: megállapodtak, hogy mindegyikük csak 
meghatározott időt tölthet együtt Draupadíval. Ha bármelyikük megzavarná a 
másikat, amikor az kettesben van hitvesükkel, annak súlyos következménye 
lesz: a tolakodónak egy évre az erdőbe kell vonulnia, s ez idő alatt nem 
találkozhat Draupadíval. 


Ahogy telt-múlt az idő, Indraprasztha híre még az istenekig is eljutott. A 
Pándavák példamutató uralkodásának köszönhetően a polgárok igen jámbor 
életet éltek. Judhisthira mindig kikérte a bölcs bráhmanák tanácsát, s még 
azzal is törődött, hogy egyetlen alattvalója se szenvedjen semmiben hiányt. A 
birodalma felvirágzott és egyre gyarapodott. Sok király máris a hűbérurának 
tekintette. 


Draupadí alázatosan szolgálta mind az öt férjét, a fivérek pedig tartották 
magukat a megállapodáshoz, a kiszabott időhöz. Draupadí egy nap éppen 
Judhisthirával üldögélt kettesben a lakosztályában, amikor egy elkeseredett 
bráhmana érkezett a palotához, s fennhangon Judhisthirát hívta: 


— Ó, király, ments meg! Gonosz rablók elrabolták a teheneimet. Ne hagyd, 
hogy lábbal tiporják a törvényt! A királynak szent kötelessége, hogy 
megvédje alattvalóit. 

De Judhisthirához nem ért el a bráhmana jajszava — Ardzsuna azonban 
meghallotta, s így kiáltott: 

— Ne aggódj, jó bráhmana! Ígérem, hogy hamarosan kézre kerítem a 
rablókat. 

Rögvest a kézívéért indult, de rá kellett döbbennie, hogy Judhisthira és 
Draupadí éppen abban a szobában vannak, ahol ő a fegyvereit tartja. Az ajtó 
előtt megtorpant, és gondolkodóba esett. 

Nem szegheti meg a szabályt! Ugyanakkor, ha nem kapja el a tolvajokat, 
Judhisthira becsülete szenved csorbát. Az emberek elítélik majd a királyt, 
amiért nem védett meg egy bráhmanát. Ha azonban belép a szobába, annak 


csak az lesz a következménye, hogy neki, Ardzsunának, egy évre az erdőbe 
kell vonulnia. Ha időközben netalán meghal, még az is jobb, mint ha a bátyja 
nevéhez bűn és vádaskodás tapad. 


Ardzsuna határozottan bekopogott az ajtón, majd belépett. Odament a 
fegyvereihez, s közben nem nézett se jobbra, se balra. Judhisthira meglepődött 
ugyan egy kicsit, de szívélyesen üdvözölte. Az öccse csak annyit mondott, 
hogy majd később mindent megmagyaráz. Felkapta a fegyvereit, s a rablók 
nyomába eredt. Kisvártatva nyakon is csípte őket, s visszaszerezte a bráhmana 
teheneit. Ezután visszasietett a városba, s Judhisthira elé járult. Leborult 
előtte, majd elmondta neki, miért kellett bemennie a szobába. Aztán így szólt: 
— Most pedig kérlek, engedd meg, hogy egyezségünk értelmében az erdőbe 


vonuljak. 


Judhisthira értetlenül emelte fel a kezét: — De hát miért? Nem követtél el 
semmilyen bűnt. Csak a dharma elveit próbáltad megóvni. Ne megj el! 


Ardzsuna azonban tántoríthatatlan volt. — Gyakran mondtad nekem, hogy 
erényesen kell élni, megalkuvás nélkül. Ragaszkodnom kell az igazsághoz, 
mert ebben rejlik minden erőm. 


Megszegtem az egyezséget, tehát mennem kell. 


Könnyek áztatták Judhisthira arcát, de semmit nem tudott felhozni 
ellenérvként. Az öccsének igaza van: tartaniuk kell magukat a 
megállapodáshoz. Beleegyezése jeléül bólintott, Ardzsuna pedig felkészült az 
indulásra. Fivérei szomorúan tekintettek utána, amikor elhagyta a várost a 
számos aszkéta-bráhmanával, akik örömmel tartottak vele a zarándokúton. 
Judhisthira parancsára egy csapat szolga is elkísérte, akik tömérdek értékes 
holmit vittek magukkal, hogy Ardzsuna megajándékozhassa majd az útjába 
kerülő risiket. 


Ardzsuna úgy döntött, hogy a tengerpart mentén halad, s végiglátogatja a 
szent helyeket. 


Zarándokútja végén elérkezett a nyugati parton fekvő Dvárakába, ahol 
elidőzött egy darabig. 


Krisna segédletével sikerült elnyernie Szubhadrá, Krisna páratlanul szép 
húga kezét, s az év leteltével visszatért Indrapraszthába, ahová a hercegnőt is 
magával vitte. Örömtől ujjongó fivérei lelkendezve gratuláltak nekik, majd 
csodálattal hallgatták Ardzsuna kalandokban bővelkedő úti beszámolóját. 

Néhány nappal Ardzsuna hazatérte után Krisna és Balaráma is 
Indrapraszthába látogatott, kíséretükben Dváraká vezető személyiségeivel. A 
fővárosba érkezve nem győzték csodálni annak lenyűgöző építészeti remekeit. 
Indraprasztha maga volt a városok gyöngyszeme. Az utcákat patyolattisztára 
mosták, majd illatos vízzel locsolták fel, a város magas, fehér épületeit 
virágfüzérekkel és tarka zászlókkal díszítették fel. Ahogy a dvárakái menet 
elhaladt előttük, Indraprasztha gazdag polgárai csillogó drágaköveket szórtak 
az útra. Kagylókürtök ezrei búgtak, a bráhmanák pedig Krisnát és társait 
dicsőítő himnuszokat zengtek. 


A Pándavák tisztelettel és szeretettel köszöntötték a vendégeket, akiket 
Judhisthira saját fényűző palotájában szállásolt el. Krisna és Balaráma ekkor 
átadta neki a mesés kincseket, amit Szubhadrá hozományául szántak. 
Halomban állt ott az aranytégla, a sok drágakő, az értékes szőnyeg, a takaró. 
A két Jadu vezér több ezer, aranydíszekkel felékesített tehenet, ezer, holdhoz 
hasonlatos fehér lovat, ezer öszvért és ezer kitűnő harci szekeret is átadott 
nekik, legvégül pedig ezer hatalmas, tengerparton nevelt elefántot, melyek 
olyanok voltak, mintha csengettyűkkel és díszekkel felékesített hegyek 
lennének. Amikor mindent kiraktak, a Pándaváknak ajándékozott töménytelen 
kincs egy minden irányban szétterülő tarka tenger benyomását keltette. 


Judhisthira kegyesen elfogadta az összes ajándékot. Fivéreivel együtt 
feledhetetlen napokat töltött a Jadukkal, vidám szórakozások és beszélgetések 
közepette. A Jaduk végül hazatértek Dvárakába, Krisna azonban úgy 
határozott, tovább marad egy kicsit. Szerette volna még Ardzsuna társaságát 
élvezni. A két barát együtt járt vadászni az Indrapraszthát övező erdőkbe, ahol 
sokat nevettek és tréfálkoztak, miközben az erdőben élő risik biztonságát 
veszélyeztető vadállatokat űzték. 


Egy forró napon éppen együtt pihentek egy hatalmas banyanfa árnyékában, 
amikor nagy meglepetésükre egy bráhmana lépett elő a fák közül. Rézszínű 
bőrével, élénksárga hajával és szakállával meglehetősen furcsa jelenség volt. 
Vöröslő szemei olyanok voltak, mint egy-egy lótuszszirom, arányos testalkata 
erőtől duzzadt. 


Amikor megpillantották a bráhmanát, aki úgy ragyogott, mint a tűz, Krisna 
és Ardzsuna tiszteletteljesen felálltak, s kezüket összetéve üdvözölték. 


— Mit tehetünk érted? — kérdezte Krisna. 


-— Tudom, hogy az emberek közt ti vagytok a legkiválóbbak — mondta a 
bráhmana zengő hangon. — Azért jöttem, hogy ételt kolduljak tőletek. Be kell 
azonban vallanom, hogy nem vagyok közönséges bráhmana: Agni vagyok, a 
tűzisten. Szeretném felfalni ezt az egész erdőt, ebben kérem a segítségeteket. 


A félisten elmagyarázta, hogy már többször el akarta emészteni ezt a 
rengeteget, Indra azonban minden próbálkozását meghiúsította. 

— Él itt egy nága, aki jó barátja Indrának. Amikor fellángolok, hogy 
elnyeljem az erdőt, Indra mindannyiszor hatalmas esőt küld. Csak ti ketten 
tudnátok őt ebben megakadályozni. Nekem mindenképpen fel kell falnom ezt 
az erdőt, mert rengeteg gyógynövény terem benne. 


Agni elmesélte nekik, hogy megbetegedett, miután túl sok ghít evett egy 
áldozat alkalmával, amit Szvétaki király, Ardzsuna egyik őse mutatott be. Ha 
megehetné a gyógynövényeket, meggyógyulna. A hatalmas teremtő, Brahmá 
tanácsolta neki, hogy Ardzsunától és Krisnától kérjen segítséget. — Előző 
életükben Nara és Nárájana, a két isteni risi voltak — mondta Brahmá. — Most 
a földön jelentek meg, hogy beteljesítsék az istenek szándékát. Tőlük kérj 
segítséget! 


Ardzsuna összekulcsolt kézzel fordult az istenhez. 


- Nagyon szeretnék segíteni neked, s vannak is nagy erejű fegyvereim, 
melyekkel még az égieket is meg tudom fékezni. Nincs azonban olyan íjam, 
mely sokáig kiállná hatalmas erejüket. Emellett még egy kifogyhatatlan 
tegezre és egy megfelelő harci szekérre is szükségem lenne. 


Agni elmosolyodott. — Ezt mind megkapod! — majd Varunára, az alvilág és a 
vizek félistenére gondolt. Az istenség abban a pillanatban meg is jelent, Agni 
pedig így szólt hozzá: — Ó, mélységek ura, kérlek, add nekem azt az íjat és a 
két tegezt, meg a majom-zászlós szekeret, mely egykor Szóma királyé volt! 
Ardzsunának nagy szüksége van rájuk, hogy az istenek javát szolgálva 
végrehajthassa dicső tetteit. 


Varuna volt a mennyei fegyverek őre, melyeket az óceán mélyén rejtett el. 
Elő is varázsolta a szekeret és a fegyvereket, s Agni nyomban Ardzsuna 
rendelkezésére bocsátotta őket. A Pándava csodálattal bámulta az íjat. 


— Ez a Gándíva — mondta Agni. Embermagasságú volt, úgy ragyogott, mint a 
szivárvány, és csillogó drágakövek díszítették. A díszesen faragott íj minden 
részletében tökéletes volt: a gyengeség legkisebb jele sem látszott rajta. 
Ardzsuna, miután leborult Agni előtt, magához vette az íjat, s odalépett a 
hatalmas szekérhez, melyet Varuna varázsolt oda. A csodálatos jármű tele volt 
mennyei fegyverekkel, köztük a két kifogyhatatlan tegezzel. A szekér 
sejtelmesen csillogott, akár a nap ragyogását visszatükröző esti felhő, s a 
gandharvák földjéről származó, ezüstszínű mének toporzékoltak előtte. Egy 
hosszú, arany zászlórúd emelkedett ki belőle, s a rúd végén lobogó zászlót 
Hanumánnak, Ráma híres majom-szolgájának a képe díszítette, aki vad 
kiáltásokat hallatott. 


Amikor Ardzsuna a szekérre szállt és felöltötte az égi vértezetet, Varuna egy 
korongfegyvert nyújtott át Krisnának. 


— Íme, ez itt örök fegyvered, a Szudarsana — mondta, s átadta neki a 
tűzkerékhez hasonlatos tündöklő diszkoszt. — Ha a te kezed hajítja el, e 
borotvaéles fegyver a három világ bármelyik teremtményével képes végezni. 
Ez meg a buzogányod, a Kaumódaki, mely tönkre tudja zúzni a daitják és 
dánavák seregeit. 

Varuna, miután átadta a két fegyvert, leborult Krisna előtt, majd eltűnt. 
Ardzsuna, ahogy ott állt tetőtől talpig páncélban a szekéren, úgy ragyogott, 
akár a nap. Krisna odaült a kocsihajtó-ülésre, s kézbe vette a gyeplőt, azzal, 
hogy majd ő hajtja a szekeret. Hősi elszántsággal Ardzsuna így szólt Agnihoz: 


— Ó, hatalmas istenség, lángolj fel, ahogy csak tudsz. Ha a Gándívát 
tudhatom fegyveremül és Krisnát kocsihajtómul, akár a mennyek összes 
lakója ellen is kiállok! 


Agni nyomban fel is vette lángoló alakját, és körülölelte az erdőt. Hatalmas 
lángok csaptak fel, sűrű, fekete füstfelhő terült szét az égen. A fülsiketítően 
recsegő-ropogó fa füstje kellemetlen, fojtogató szaggal töltötte meg a levegőt. 
A hatalmas erdő tavai mind felforrtak és kiszáradtak, s a sziklák fehéren 


izzottak a tűzben. 


Mennyei birodalmában Indra aggódni kezdett. Nága-barátja, Taksaka nagy 
veszélyben van! 


Az istenek királya óriási felhőket küldött az erdő fölé. Nagy mennydörgések 
közepette csak úgy ontották magukból a vizet. Az erdőtűz azonban olyan 
rettenetes erővel lángolt, hogy az eső még a levegőben elpárolgott. Indra 
ekkor még nagyobb felhőket küldött a táj fölé, s kisvártatva hatalmas 
vízoszlopok zúdultak a lángokra. 


Ardzsuna erre megidézte a Vajavja szélfegyvert. Az égre lőtte, s menten 
eloszlatta vele az összes felhőt. Indra haragra gerjedt. Számtalan égi harcost 
hívott, hogy szálljanak szembe  Ardzsunával. Egyszeriben  aszurák, 
gandharvák, jaksák és nágák ezrei jelentek meg az égen, s valamennyien lőni 
kezdtek Ardzsunára. 


A Pándava hihetetlen ügyességgel hárította el támadásukat. Az egyfolytában 
kör alakúra feszített Gándívából egymás után lőtte ki a mennyei fegyverek 
erejével felruházott nyílvesszőket. 


Krisna bámulatosan irányította a szekeret: ide-oda cikázott, s ügyesen 
kisiklott az égből hulló fegyverek elől. 


Látva, hogy Ardzsuna sikeresen veri vissza a mennyei hadsereget, Indra 
maga jelent meg a legfőbb istenségek társaságában. Jóllehet lenyűgözte fia 
ereje, eltökélte, hogy bebizonyítja neki saját felsőbbrendűségét. 

A félistenek sorban célba vették Ardzsunát: Jamarádzsa halálhozó botjával, 
Szúrja a dárdájával, Varuna a pányvájával, Indra pedig félelmetes villámaival. 
Rajtuk kívül a félistenek egész serege lőtte ki még a fegyverét Ardzsunára, de 
ő csak állt rendíthetetlenül a szekerén, s fürge nyilaival az összes ráküldött 
fegyvert kivédte. Olyan elképesztő sebességgel lőtte ki nyílvesszőit, hogy úgy 
tűnt, mintha egybefüggő vonalat alkotva hagynák el az íjat. Két karjának 
puszta erejével és a Gándívával elhárította a félistenek támadását, akik őszinte 

ámulattal dicsőítették vitézségét. 
Ekkor egy hang szólalt meg az égből: 


— Ó, Indra! Barátod, Taksaka nincs itt. Hagyd abba a csatát! Az erdő s a 
benne élő bűnös lények pusztulását a sors rendelte így. Ardzsunát és Krisnát 
úgysem tudod legyőzni. 


Brahmá hangját felismerve, az istenek visszavonultak. Agni még tizenöt 
napig falta az erdőt. 


A tűzvész elől rémült ráksaszák és démonok hordái menekültek a szélrózsa 
minden irányába, de Ardzsuna egytől egyig leterítette őket a nyilaival. Krisna 
olyan szédületes iramban hajtotta szekerét az erdő körül, hogy úgy látszott, 
mintha minden oldalán egyszerre lenne ott. Egyetlen démon sem tudott 
elmenekülni Ardzsuna elől. 

A démonok dánava-ágának Maja nevű vezére a tűzvész idején a föld alá 
rejtőzött. Amikor a lángok kezdtek alábbhagyni, előbújt, s megpróbált 
elmenekülni. Illúziókeltő képessége révén sikerült kijátszania Ardzsunát, 


Krisna azonban észrevette. Már éppen ráemelte korong-fegyverét, amikor a 
ravasz démon Ardzsunához szaladt, és a lábai elé borult. 


— Ó, hős! Kérlek, oltalmazz meg! — rimánkodott. 


Ardzsuna mindig tartotta magát a vallásos elvekhez, ezért nem utasíthatta 
vissza. Intett Krisnának, hogy ne ölje meg Maját. A démon összetett kézzel 
hálálkodott: — Ó, Ardzsuna, megmentetted az életemet. Mivel hálálhatom 
meg? 

— Nem fogadok el semmilyen fizetséget. Csak azt tettem, ami a kötelességem 
— válaszolta habozás nélkül Ardzsuna. 


— Hát ne tekintsd fizetségnek, csak hadd végezzek valami szolgálatot, amivel 
örömet szerezhetnék neked - erősködött Maja. 

— Ó, dánava, ha valóban meg akarsz örvendeztetni, akkor kérlek, tégy 
valamit Krisna kedvéért. 


Maja várakozón tekintett Krisnára, aki így szólt: — Ó, dánava, van valami, 
amivel igen nagy örömet szerezhetnél nekem. Építs Judhisthirának egy 
mennyei gyűléscsarnokot Indrapraszthában, de olyat, aminek nincs párja a 
világon. 

Krisna jól tudta, hogy Maja építészi tudománya felülmúlhatatlan, s a 
mennyei bolygókon számtalan gyönyörű épület öregbíti már a hírnevét. A 
dánava beleegyezett Krisna kérésébe, s velük tartott Indrapraszthába. Némi 
gondolkodás után megrajzolta a gyűlésterem tervét, majd felkerekedett, hogy 
elhozza a Himalájából a szükséges építőanyagokat. 


— Nagy mennyiségű mennyei drágakövet rejtettem el ott. Rajtam kívül senki 
a világon nem ismeri a rejtekhelyet — magyarázta. — Idehozom őket, s 
nyomban munkához látok. 


Maja távozása után Krisna felkereste Judhisthirát, s engedélyt kért tőle, hogy 
elhagyhassa Indrapraszthát. A Pándavák nagyon elszomorodtak erre a hírre. 
Krisna szeretettel megölelte őket, s megígérte nekik, hogy hamarosan ismét 
ellátogat hozzájuk. Érzékeny búcsút vett Kuntítól, Draupadítól és 
Szubhadrától. Amikor kikísérték, mindannyian a könnyeikkel küszködtek: 
nem akarták sírással elrontani távozásának pillanatát. 


Amikor Krisna elhagyta Indrapraszthát, a Pándavák elkísérték egy darabon. 
Szekerének gyeplőjét maga Judhisthira fogta. Ardzsuna egy aranynyelű 
jakfarok légyűzővel legyezte, Bhíma pedig egy napernyőt tartott a feje fölé. 
Az ikrek előrementek, hogy utat törjenek a búcsúztatására összesereglett 
tömegben. Amikor végül elváltak egymástól, az öt fivér még ott maradt, s 
egészen addig kísérte tekintetével a szekeret, amíg az el nem tűnt a távolban. 


Lassan visszasétáltak a városba, s egyre csak dvárakái barátjukra gondoltak. 


Néhány nap múlva Maja visszatért egy nagy csapat ráksasza kíséretében, 
akik a csarnokhoz szükséges építőanyagot szállították. A drágakövek mellett 
hozott még egy hatalmas botot is, melyet Bhímának ajándékozott, valamint 
egy mennyei kagylókürtöt, a Dévadattát, amit Ardzsunának adott. 


— Ennek a botnak az ereje százezer másikkal felér, a kagylókürt hangja pedig 
rettegést kelt majd az ellenség soraiban. 


Egy kedvező csillagállású napon a dánava munkához látott. Kijelölt egy 
ötezer négyzetkubitnyi területet, s égi hatalmát latba vetve, megkezdte az 
építkezést. Több mint egy évig dolgozott. Ezer meg ezer aranyoszlopot emelt 
a csodálatos csarnok alátámasztására. Az egyre növekvő épület gyülekező, 
tornyosuló felhőkre emlékeztetett. Földi és égi fénnyel ragyogott egyszerre — 
olyan volt, mintha tűzben égne. Tágas volt, elbűvölő, elmét nyugtató, hűsítő. 
Falai és kapui drágakövekkel voltak kirakva, számtalan kép és mennyei ék 


díszítette. 


Káprázatos kristálylépcsőivel, arany boltíveivel és gyönyörű tavaival túltett 
még a Jaduk gyűléstermén, a Szudharmán is, melyet egyenesen a mennyei 
régiókból hoztak le egykor a földre. 


Judhisthira ekkor belépett a terembe. Hogy az események kedvezően 
alakuljanak, rengeteg adományt osztott szét a több ezer bráhmana között. 
Nagy ünnepséget rendeztek a városban: atléták, színészek, dalnokok, birkózók 
és zenészek szórakoztatták csodálatos mutatványaikkal és előadásaikkal a 
közönséget. A folyamatosan zajló szertartások során pazar kellékekkel 
imádták Visnut és az összes félistent. 


Amikor Judhisthira teljes díszben helyet foglalt a hatalmas központi 
teremben, sok-sok mennyei risi érkezett az univerzum minden tájáról. A 
megannyi holdként ragyogó bölcset díszhelyekre ültették. Közöttük is a 
legkiválóbb Nárada volt, akit Judhisthira és fivérei a legnagyobb tisztelettel 
imádtak. 

Miután helyet foglalt a Pándavák mellett, Nárada Judhisthirához fordult: — 
Ó, király, védelmezed-e népedet, erényesség hatja-e át az elmédet? Követed-e 
az élet négy célját — a vallást, a gazdasági gyarapodást, az élvezeteket és a 
felszabadulást? S ha igen, vajon mindegyiket a maga idejében? 


Nárada hosszasan faggatta a figyelmesen hallgató királyt, s kérdései 
valójában az uralkodás művészetére vonatkozó fontos tanítások voltak. A risi 
univerzum-szerte híres volt bölcsességéről és tudásáról. Tudták róla, hogy 
Visnu nagy szolgája ő, aki ismeri az Úr isteni tervét. Tettei mindig e terv 
előmozdítására irányultak. A Pándavák és az egész gyülekezet néma csendben 
hallgatta szavait. Nárada kifejtette, hogy egy király legfontosabb kötelessége 
az, hogy a birodalmában minden élőlényt megvédjen, de nem csupán anyagi 
szükségleteikről gondoskodva, hanem úgy is, hogy megteremti számukra az 
élet célja — a lelki felemelkedés — felé való előrehaladás feltételeit. 


Amikor Nárada befejezte beszédét, Judhisthira így válaszolt: -— Ó, 
mindentudó bölcs, tökéletes szavaiddal bemutattad, milyen az igaz vallás és 
az erkölcsös élet. Mindenben követni fogom tanácsaidat. Tanításodnak 
köszönhetően tudásom ma sokat gyarapodott. Az Úr kegyéből arra törekszem, 
hogy nemes elődeim nyomdokait követve mindig eleget tegyek a 
kötelességemnek, — noha korántsem rendelkezem ugyanazokkal a 


képességekkel, mint ők. 

Nárada csodálattal nézte a mennyei termet. Elragadtatását látva, Judhisthira 
megkérdezte tőle: látott-e már ehhez foghatót az univerzumban. Jól tudta 
ugyanis, hogy a bölcs gyakori látogatója a félistenek magasabb szférákban 
fekvő bolygóinak. Nárada ekkor ecsetelni kezdte, hogy milyen gyűléstermeket 
látott eddig. A sort Indráéval kezdte. Lebilincselő leírása közben Judhisthira 
több ősének nevét is megemlítette, akik már a mennyei birodalomba 
emelkedtek. A bölcs elmondta neki, hogy atyja, Pándu, Jamarádzsa hatalmas 
gyűléstermében él. Amikor azt is megtudta, hogy a nagy király, Hariscsandra, 
Indra bolygóján lakik, Judhisthirában felébredt a kíváncsiság. 


— Hogy lehet az, hogy atyám, Hariscsandrával ellentétben, nem jutott el az 
istenek királyának hajlékára? — tudakolta. — Mi lehet az a jámbor tett, amit e 
király megcselekedett, de atyám nem? 


Nárada elmesélte, hogy Hariscsandra bemutatta a nagy rádzsaszúja- 
áldozatot. A rádzsaszúját az a király mutathatja be, aki a királyok királyává 
válva az egész világ uralkodója lett. A szertartás alatt bráhmanák százezreinek 
kell hatalmas mennyiségű adományt szétosztani. Az a király, aki sikeresen 
bemutatja ezt az áldozatot, s ezáltal az erény útjára tereli az egész világot, 
méltó lesz arra, hogy elérje Indra lakhelyét. 

— Ó, király, atyád megkért, hogy adjak át neked egy üzenetet: az a kívánsága, 
hogy mutasd be a rádzsaszúja-áldozatot. Ezáltal magadat is és őt i5 felemeled 
Indra mennyei bolygójára — mondta végül Nárada. 


Nárada és Pándu egyaránt jól tudta, hagy az istenek szeretnék, ha Judhisthira 
bemutatná az áldozatot. Mindez egy isteni terv része volt, mely arra irányult, 
hogy megszabadítsa a világot a démoni erőktől. Pándu halála óta sok gonosz 
király került hatalomra, s bűnös céljaik érdekében kiszipolyozzák a földet. 
Judhisthirának a hűbéreseivé kell tennie őket, s csak azután mutathatja be a 
rádzsaszúját. Nárada tudta, hogy Judhisthira és fivérei kedvesek Krisnának, 
aki eszközül akarja felhasználni őket a vallásosság visszaállítására irányuló 
tervében. 


— Ó, király, vedd fontolóra a rádzsaszúja bemutatását, de tudnod kell, hogy 
nem lesz könnyű feladat: sötét és hatalmas erők leselkednek rád. Lehet, hogy 
a nyomában olyan háború tör ki, melyben a világ összes királya és harcosa 
elpusztul. Elmondtam, amit tudnod kell. Tégy hát legjobb belátásod szerint — 
zárta szavait a bölcs. 


Nárada hozzátette még, hogy hamarosan Dvárakába látogat Krisnához. 
Judhisthira attól félt, hogy nem rendelkezik kellő hatalommal és vagyonnal a 
rádzsaszúja bemutatásához, ezért így szólt: 

— Kegyesen kérd meg a tévedhetetlen Urat, hogy látogasson el ismét 
Indrapraszthába. Még soha nem volt ennyire szükségem a segítségére és a 
tanácsára. 

Nárada beleegyezett, majd felállt, s a többi risivel együtt a levegőbe 
emelkedett és eltűnt. 


Csodálatos gyűlésterméből — melyet Majaszabhának nevezett el — Judhisthira 
igazságosan és együttérzőn uralkodott Indraprasztha felett. Erényes 
uralkodásával elnyerte a félistenek támogatását: királyságának nyugalmát 
semmilyen természeti csapás sem zavarta. Az eső kellő időben esett, a föld 
bőséges termést hozott. Az emberek magas kort értek meg, egészségben és 
derűben, s mindenük megvolt, amit csak kívántak. Mindenki követte a 
vallásos elveket és Isten iránti odaadásban élte életét. Judhisthirával szemben 
senki nem táplált ellenséges érzelmeket, ezért sokan Adzsátasatrunak, 
"ellenségnélkülinek" nevezték. 


Teltek-múltak az évek, a Pándavák békésen uralkodtak Indrapraszthában. 
Draupadí eközben mindegyiküktől szült egy-egy fiúgyermeket, akik atyáikhoz 
hasonlóan testben-lélekben ragyogtak, virultak, akár az istenek a mennyben. 


Judhisthira azonban nem volt teljesen elégedett. Folyvást a rádzsaszújára 
gondolt. Mivel felismerte, hogy a félistenek, sőt maga az Úr óhajtja ezt, arra 
vágyott, hogy bemutassa az áldozatot. Nárada figyelmeztetése azonban 
aggodalommal töltötte el, s egyre csak az alkalmas pillanatra várt. Amikor 
végre úgy érezte, hogy kellőképpen megszilárdította hatalmát, elhatározta, 
hogy nekivág a feladatnak. Összehívta valamennyi tanácsadóját, hogy 
megbeszéljék, mi legyen a teendő. Amikor mindenki egybegyűlt, így szólt: — 
Úgy érzem, be kell mutatnom a rádzsaszúját. Habár jómagam nem dédelgetek 
magamban világuralmi terveket, szeretném teljesíteni az Úr vágyát. 


Judhisthira úgy vélte, az áldozat jó feltételeket teremt majd ahhoz, hogy az 
egész világ a tudatára ébredhessen: Krisna a Legfelsőbb Úr. Ha az emberek 
felismerik Krisna legfelsőbb rendű helyzetét, s imádni kezdik őt, jó úton 
haladnak majd az élet célja, a végső felszabadulás felé. Egy uralkodó számára 
ennél üdvösebb cél nem is létezhet. 


A miniszterek mind egyetértettek vele. Nálánál alkalmasabb személyt 
nemigen szemelhettek volna ki az uralkodói posztra. Ha erényes uralma az 
egész földre kiterjedne, minden olyan lenne, mint a mennyekben. Dhaumja 
emelkedett szólásra: 


— Ó, nagy király, mindenképpen alkalmas vagy az áldozat bemutatására, 
melynek révén az egész világ uralkodója leszel. Először azonban el kell 
nyerned a többi király beleegyezését. 


Judhisthira elhatározta, hogy négy öccsét elküldi a világ minden tájára, hogy 
a maguk oldalára állítsák a királyokat. Azokat pedig, akik nem hajlandók 
elfogadni a fennhatóságát, le kell igázniuk. A Pándava király tudta, hogy 
lesznek olyanok, akik ellenszegülnek majd. 


Megtanácskozta minisztereivel, mi lenne a legüdvösebb. Mindnyájan azon a 
véleményen voltak, hogy először ki kell kérni Krisna tanácsát. Judhisthira 
némán imádkozott. Krisna biztosan megérti majd a vágyát, s Nárada is átadta 
már az üzenetet... Ha jönni kíván, hamarosan úgyis megérkezik 
Indrapraszthába. 


Kilencedik fejezet 


Helyreáll az erény 


Dvárakába is eljutott a Pándavák fenséges gyűléscsarnokának és egyre 
növekvő gazdagságának a híre. Krisna örült, hogy Judhisthira igazságosan 
uralkodik népén. Hírét vette annak is, hogy Szubhadrának fia született: 
Abhimanju. Mindezek hallatán ismét felébredt benne a vágy, hogy 
Indrapraszthába látogasson. 


Krisna mindennap elment saját gyűléscsarnokába, a Szudharmába, hogy 
találkozzon alattvalóival. Ezt a termet még Visvakarmá, az istenek építésze 
emelte Indrának, aki akkor ajándékozta meg vele Krisnát, amikor az Dvárakát 
építtette. A teremnek volt egy különleges tulajdonsága: a benne lévőket 
minden anyagi szenvedéstől képes volt megszabadítani. Krisna, akárhányszor 
belépett a csarnokba, leborult Ugraszéna király, Dváraká uralkodója előtt. 
Ezután helyet foglalt egy drágaköves trónon a király oldalán. Nem ő volt 
ugyan az uralkodó, mégis a legfontosabb jelenlévőt tisztelték benne. 
Dvárakában mindenki tudatában volt isteni mivoltának, s így legfőbb 
vezetőjüknek fogadták el, különösen azok után, hogy megölte Kamszát. 
Kamsza Ugraszéna gonosz lelkű fia volt, aki atyjától erőnek erejével magához 
ragadta a trónt. 


Amikor az emberek helyet foglaltak a csarnokban, udvari bolondok, 
táncosok és zenészek szórakoztatták őket. A bráhmanák védikus himnuszokat 
énekeltek, s az egész teremben mridanga-dobok, fuvolák és csengettyűk 
hangja zengett. A különböző előadások, bemutatók után aztán kezdetét vették 
a napi teendők. 


Egy nap hírnök érkezett egy távoli országból. Az illő fogadtatás után 
elmondta, hogy ő egy király, aki Dzsarászandhától, Magadha tartomány urától 
szökött meg. Dzsarászandha, a szövetséges királyokkal együtt, az összes 
környező birodalmat lerohanta. Miután legyőzte az ottani uralkodókat, foglyul 
ejtette és bebörtönözte őket. 


— Ez az elvetemült azt tervezi, hogy összes foglyát felajánlja áldozatul 
Bhairaví istennőnek. Azért jöttem tehát, hogy menedéket és védelmet kérjek 
tőletek — magyarázta a hírnök. — Ó, Krisna! Mindenható Úr! Mentsd meg, 
kérlek, ezeket a királyokat, és egyszer s mindenkorra vess véget 
Dzsarászandha rémuralmának! 


Közismert tény volt, hogy Krisna sokszor legyőzte már harcban 
Dzsarászandhát, de Magadha királyának valahogy mindig sikerült élve 
megmenekülnie. Gyűlölte Krisnát, amiért az végzett barátjával, Kamszával, 
aki ráadásul két lánya révén a veje is volt. Hatalmas hadsereg élén többször 
felvonult Dváraká ellen, de Krisna minden alkalommal megfutamította. 


Krisna megvigasztalta a hírnököt, s hellyel kínálta a csarnokban. Ezután 
Ugraszénához és minisztereihez fordult, hogy megbeszéljék a további 


teendőket, de éppen amikor megszólalt volna, Nárada lépett a terembe. A 
gyülekezet minden tagja felállt, hogy tisztelegjen a bölcs előtt. 


Náradát díszhelyre ültették, s az imádati szertartást személyesen Krisna 
végezte el. Amikor a szertartás véget ért, Krisna így szólt hozzá: 


— Isteni bölcs, jelenléted nagy öröm és megtiszteltetés a számunkra. Te 
kétségtelenül mindent tudsz. Kérlek, mondd el, hogy megy a sora 
Judhisthirának! Mivel foglalkozik mostanában? 


Nárada elmosolyodott. — Uram, ugyan mi az, amiről ne lenne tudomásod? Te 
mégis eljössz ebbe a világba, és úgy cselekszel, mintha közönséges ember 
lennél. Így állhat elő az a furcsa helyzet, hogy én tájékoztatlak róla: 
Judhisthirának minden tekintetben jól megy a sora. Az embernek az 
Amarávatíban uralkodó Indra jut róla eszébe. Most az a vágya, hogy 
bemutassa a rádzsaszúját, s azért imádkozik, hogy ebben te segíts neki. Arra 
kér hát, minél előbb menj Indrapraszthába. 


Krisna megköszönte Náradának az értékes felvilágosítást, majd fő 
tanácsadójához, Uddhavához fordult. 


— Te mit gondolsz, ó, bölcs férfiú, hogyan tudnánk eleget tenni e vigasztalan 
király, s ugyanakkor a jámbor Judhisthira kérésének is? 


Uddhava felállt, s így felelt: — Úgy vélem, ó, Krisna, hogy egyszerre meg 
lehet valósítani mindkét dolgot. Ha elmész Indrapraszthába, fel tudod 
hatalmazni unokatestvéredet, Judhisthirát, hogy bemutassa a rádzsaszúját. 
Ehhez azonban előbb le kell győznie Dzsarászandhát. 


Következésképp a királyok is megszabadulnak rabságukból. 


4.2 


Uddhava arra figyelmeztette a jelenlévőket, hogy Dzsarászandhával nem lesz 
könnyű elbánni. 

— Tudomásunk van róla, hogy hatalmas hadsereget gyűjtött maga köré. Hogy 
elkerüljük az összetűzést, melyben akár milliók is elpusztulhatnak, azt 
javaslom, hívjuk ki párharcra, s nézetem szerint erre Bhíma lenne a 
legalkalmasabb.  Bráhmanának álcázva járuljon Dzsarászandha elé, s 
kolduljon tőle egy párviadalt. Dzsarászandha büszke a nagyvonalúságára, s 
egy bráhmana kérését sohasem utasítaná vissza. És ó, Krisna, ha te is 
Bhímával tartasz, bizonyosan győzedelmeskedni fog. 


A Jaduk gyülekezete egyetértett Uddhava javaslatával. Meghányták-vetették, 
hogyan kellene elbánni Dzsarászandhával, aki — tudták — csak idő kérdése, és 
ismét Dváraká ellen vonul. 


Krisna is egyetértett a javaslattal, s kijelentette, hogy azonnal útnak indul 
Indrapraszthába. A hírnököt pedig megbízta, hogy térjen vissza a bebörtönzött 
királyokhoz, s nyugtassa meg őket: hamarosan kiszabadulnak. Ezután 
engedélyt kért Ugraszénától, majd felkészült az utazásra. 

Másnap hatalmas menet hagyta el Dvárakát. Krisna teljes pompával kelt útra 
— vele tartott az összes Jadu-vezér és feleségeik is. Katonák ezrei kísérték 
őket, hogy minden oldalról biztosítsák védelmüket. A lassan haladó menet 


olyan volt, mint a part felé hömpölygő tenger. 

Amikor Indraprasztha határához értek, a futárok hírül vitték Judhisthirának, 
hogy megérkeztek, s a város örömujjongásban várta őket. A király fivéreivel 
együtt rohant a vendégek elé: alig várta, hogy üdvözölje őket. A menet az 
udvari zenészek muzsikaszava és a bráhmanák himnuszai közepette haladt 
előre a népes utcákon. 


Amikor minden Jadut elszállásolt a város palotáiban, Judhisthira odament 
Krisnához, hogy a rádzsaszújáról tanácskozzon vele. Leültek egy kényelmes 
arany kanapéra, s Judhisthira így szólt: — Leghőbb vágyam, hogy bemutassam 
e nagy áldozatot, mégis aggódom. Nem lesz könnyű. Te mit gondolsz? 
Megpróbáljam? Ó, Krisna, a te tanácsod mindig elfogulatlan, s mindig 
fenséges bölcsességgel teli. Kérlek, mondd el, miként vélekedsz! 


Krisna először Judhisthirára, majd körülötte ülő öccseire nézett. Meleg nap 
volt, s a szolgák hosszú nyelű pávatoll-legyezőkkel hűsítették őket. A közeli 
templomokból imádatot végző bráhmanák hangja hallatszott, ami kellemes és 
megnyugtató atmoszférát teremtett. Ragyogó drágaköves gyűrűkkel ékes 
kezét felemelve Krisna így szólt: — Ó, Judhisthira, négy erős fivéreddel 
minden tekintetben méltó vagy arra, hogy elvégezd a rádzsaszúja-áldozatot, s 
a föld urává válj. Úgy vélem, a fő akadályt Dzsarászandha jelenti. Ez a sötét 
lelkű király szövetségre lépett a hasonló érzületű uralkodókkal, s haderejük 
már-már legyőzhetetlen. Befolyása immár a világ egész középső részére 
kiterjed, s a fennmaradó területekkel is nagyra törő tervei vannak. Késedelem 
nélkül meg kell fékezned. 

Krisna megkérdezte Judhisthirát, hogy szerinte mit kellene tenni 
Dzsarászandhával. 


Judhisthira a testvéreihez fordult, s Bhíma meg is szólalt: — Az én 
véleményem az, hogy nem lenne bölcs dolog háborúba bonyolódni ezzel a 
gazemberrel, különösen nem a saját földjén: túl sok emberélet lenne az ára. 
Ha az embernek erős ellenséggel van dolga, fortélyhoz kell folyamodnia. Úgy 
vélem, Krisna ügyes diplomáciai érzékével, az én erőmmel, s Ardzsuna 
legyőzhetetlenségével a  tarsolyunkban,  elbánunk majd a gonosz 
Dzsarászandhával. 


Krisna egyetértett Bhímával. — Valóban minden lehetséges eszközt be kell 
vetni Dzsarászandha megfékezésére. Szintén a világ ura akar lenni, s több 
mint nyolcvan király van a fogságában. Ha ez a szám eléri a százat, 
áldozatként fel fogja ajánlani őket Bhairaví istennőnek, hogy megalapozza a 
saját világuralmát. 

Judhisthira még mindig nyugtalan volt. Nem tetszett neki az az ötlet, hogy 
mindössze három embert küldjenek a hatalmas Dzsarászandha ellen, még 
akkor sem, ha az egyikük Krisna. 


Judhisthira ugyan tudatában volt annak, hogy Krisna a Legfelsőbb Úr, ezt a 
tudását azonban messze túlszárnyalta a szeretet, amit Krisna iránt érzett. 


— Hogyan tehetném kockára a ti életeteket saját önző vágyaim kedvéért? — 


aggódott a Pándava király. — Bhíma és Ardzsuna olyan, mintha a két szemem 

volna. Drága Krisna, te pedig olyan vagy, mintha a szívem lennél. Azt 

hiszem, nem is tudnék élni nélküled. Dzsarászandhát pedig szerintem még 

magának Jamarádzsának is nehéz lenne legyőznie — rólunk nem is beszélve. 
Ekkor Ardzsuna szólalt meg. A hangja tele volt hősies eltökéltséggel. 


- Nem hiszem, hogy bármi okunk lenne megijedni Dzsarászandhától. 
Tetterősek vagyunk és izmosak, kiváló fegyverzetünk, erős hatalmunk van. 
Szövetségeseinkre mindig számíthatunk. 


Vitézségéről híres nemzetség sarjai vagyunk. Mit tud elérni az az ember, 
akinek nincs elég bátorsága? Hírnevünket és erényességünket mind 
elveszítjük, ha nem szállunk szembe Dzsarászandhával. Ha azonban 
felvesszük vele a harcot, még ha vereséget szenvedünk is, mindkettő 
gyarapodni fog. 

Ardzsuna beszédét hallva, Krisna elismerően bólintott: — Ez ám a megfelelő 
beszéd egy Bharata-sarj szájából! Vagy megöljük Dzsarászandhát, vagy, ha ő 
öl meg minket, a mennyek világa vár ránk. 


4 e 


Judhisthira Dzsarászandha életéről kérdezte Krisnát, aki el is mesélte, hogy a 
gonosz uralkodó két darabban született Brihadratha király két feleségétől. 


— A királyt azzal áldotta meg egy risi, hogy fia fog születni. Adott neki egy 
bűvös mangót, hogy etesse meg az idősebbik feleségével. A király azonban, 
mivel két fiúra vágyott, elfelezte a feleségei között. Amikor azok egy-egy fél 
fiút hoztak világra, a két torzszüleményt az erdőbe vetette. Egy Dzsará nevű 
ráksaszí talált rájuk. Amikor összeragasztotta őket, a csecsemő hatalmas 
üvöltéssel életre kelt. Dzsará visszaadta a gyermeket atyjának, akit "Dzsará 
által összetettnek" neveztek el. 


— Induljunk, most azonnal! — fejezte be Krisna. — Ütött Dzsarászandha órája! 
Biztos vagyok benne, hogy Bhíma legyőzi majd a párharcban. 


Judhisthira megenyhült: — Eltökéltségedet látva, ó, Krisna, Dzsarászandhát 
máris holtnak, a fogoly királyokat szabadnak, a rádzsaszúját pedig sikeresnek 
tekintem. Van-e lehetetlen azok számára, akiknek te vagy a vezetője? 
Induljatok, amikor jónak látjátok. 

Krisna úgy döntött, nyomban elindulnak. Javaslatára mindhárman 
bráhmanának öltöztek, s gyalog vágtak neki az útnak. Jópár napig 
vándoroltak. Útközben koldulással szereztek élelmet, s a földön aludtak. Nagy 
sokára odaértek a  Góratha-hegyhez, melynek tetejéről már látszott 
Dzsarászandha székvárosa, Girivradzsa. A csodálatos ligetekkel és 
erdőségekkel körbevett város, számos kastélyával és palotájával, pazar 
látványt nyújtott. 

A város felé mutatva, Krisna így szólt: — E bevehetetlen várost minden 
oldalról öt hegy védi. 


Közelítsük meg a legnagyobb hegyen, a Csaitjakán keresztül, mely a főkapu 
előtt magasodik! 


Krisna a hegytetőre vezette őket. Puszta kézzel nekiestek a csúcsnak, s 
legördítették a lejtőn. 


A hatalmas szikla nyomán megcsuszamlott a hegy, s iszonyatos kőgörgeteg 
zúdult a mélybe. 


Hangos kiáltásokkal rohantak le az így keletkezett lejtőn. A hegy lábánál 
volt egy hatalmas dob. 


2 al 


Egy ráksasza bőréből készült, akivel még Dzsarászandha végzett annak 
idején. Ha ráütöttek, egy álló hónapon át zengett, s Dzsarászandhának mindig 
gondja volt rá, hogy zengjen: ezzel igyekezett elijeszteni a lehetséges 
támadókat. Ardzsuna és Krisna nem sokat teketóriáztak — ripityára törték a 
dobot. 


Ezután felkapaszkodtak a várfalra, s elindultak a királyi palota felé. Az őrök 
hátrahőköltek a meglepetéstől, amint a három bráhmana kinézetű alak 
végiglépdelt a főúton. A belőlük sugárzó elemi erő félelemmel vegyes 
tiszteletet ébresztett a katonákban, s meg sem kísérelték feltartóztatni őket. 
Még a palotaőrök is kővé dermedtek a meglepetéstől, amikor szinte 
berobbantak a kapun, s rettenthetetlenül masíroztak a király udvara felé. 
Udvari bráhmanái rettenetes ómenekre hívták fel Dzsarászandha figyelmét, 
ezért a király éppen áldozatot mutatott be a baj elhárítására. Amikor észrevette 
a három közeledő bráhmanát, sietve felkelt, s így szólt: — Isten hozott 
benneteket! Kérlek, helyezzétek magatokat kényelembe, s engedjétek meg, 
hogy illő szertartást mutassak be az imádatotokra. 


Dzsarászandha azonnal előkészületeket tett, hogy látogatóit lábmosással, 
arghjafelajánlásokkal és egyéb áldásos eszközökkel imádják. Teheneket is 
hozatott, hogy megajándékozza velük tiszteletreméltó vendégeit. Krisna 
azonban felemelte a kezét, s visszautasította az összes felajánlást. 

- Nem fogadhatjuk el az  adományodat, ó, király, de fogadd 
jókívánságainkat: üdvözülj mihamarabb! 

Dzsarászandha gondosan végigmérte szokatlan vendégeit. Nem hasonlítottak 
egyetlen bráhmanára sem, akikkel eddigi életében találkozott. Erőt sugárzó 
testfelépítésük, vakmerő fellépésük ksatrijákra vallott. Amikor észrevette 
alkarjukon az íjhúr ejtette sebeket, biztos volt benne, hogy csakis harcosok 
lehetnek. Mivel azonban bráhmanákként járultak elébe, így szólt hozzájuk: 


—- Nem hagyhatom, hogy úgy távozzatok az udvaromból, hogy ne adtam 
volna valamit nektek. Egy királynak az a kötelessége, hogy adománnyal lássa 
el a bráhmanákat. 


Eközben az őrök halkan tájékoztatták a királyt, hogy miket csináltak a 
vendégei, mielőtt a palotába értek volna, s Dzsarászandha ettől csak még 
gyanakvóbb lett. 


— Nem hiszem, hogy bráhmanák volnátok. Minden jel arra vall, hogy a 
harcosok rendjéhez tartoztok. Miért a falon átmászva léptetek be a 
városomba? Így csak ellenség közelít. S a város határában elkövetett 
erőszakos tetteitek is arra utalnak, hogy ellenséges szándékkal jöttetek. Kik 


vagytok hát, és mit akartok? 


— Annak a képviseletében vagyunk itt — válaszolta Krisna —, aki a világ 
uralkodójának címére pályázik. Való igaz, hogy az ellenségünknek tekintünk. 
Ha nem fogadod el békével a feltételeinket, akkor a saját bőrödön 
tapasztalhatod meg vitézi erőnket. 

— Mit követtem el ellenetek, vagy bárki ellen akár? — tiltakozott meglepetten 
Dzsarászandha. 


— Mindig eleget teszek királyi kötelességeimnek. Hát ártottam én valaha 
egyetlen élőlénynek is? 

Krisna mosolyogva rázta a fejét: — Nem mondasz igazat, ó, király! Sok 
embert tartasz rabságban, sőt, áldozatként akarod őket felajánlani. Ebben a 
pillanatban is tömlöcödben senyvednek, nagy kínok között. Hát hogyne lenne 
ez bűn? Ha tényleg erényes vagy, bocsásd őket szabadon, most azonnal! 
Különben közelebbről is megismerkedhetsz az erőnkkel. Adományt kínáltál 
nekünk, de mi csak egy dolgot kérünk tőled: állj ki ellenünk! Nemsokára 
átküldünk a Halál birodalmába! Tudd meg, hogy én Krisna vagyok, ők pedig 
Bhíma és Ardzsuna. 


Dzsarászandha hahotázni kezdett: — Hát persze! Az én régi jó ellenségem, 

Krisna! Szóval kénytelen voltál csellel próbálkozni, miután semmilyen más 
módon nem tudtál megölni. Hát tudd meg, hogy tévedsz, amikor azt mondod: 
bűnös vagyok. Az általam fogva tartott királyokat becsületes csatában 
győztem le, életük fölött tehát én rendelkezem. És hiába próbálsz rám 
ljeszteni: nem engedem el őket. Inkább harcolok! Mondjátok meg, mit 
akartok: sereg sereg ellen, párbaj, vagy én egyedül kettőtök, vagy akár 
mindhármótok ellen! 


— Büszkeségedet hamarosan letörjük, ó, király — nevetett Krisna. — Azt 
kérjük tőled, állj ki párbajra ellenünk. Válassz közülünk valakit, tetszésed 
szerint. 


Dzsarászandha lassan bólintott, s gondosan végigmérte három ellenfelét. 
Végül azt mondta: — Bhímát választom, mert egyedül benne látok magamhoz 
méltó ellenfelet. 


Bhíma az ajkába harapott, s villódzó tekintettel Dzsarászandhára nézett: — 
Készen állok! 


Magadha királya két irdatlan buzogányt hozatott, s a választás jogát 
átengedte Bhímának. 

Elindultak a város szélén fekvő arénához. Nagy tömeg követte őket: 
mindenki látni akarta a küzdelmet. 


Nem sokáig várattak magukra: magasra tartott buzogányaikkal azonnal 
egymásnak estek. Az összeverődő fegyverek körül csak úgy szikrázott a 
levegő. A buzogányok rövid időn belül pozdorjává törtek, s a két ellenfél 


puszta kézzel folytatta a küzdelmet. Mindketten kitűnő birkózók voltak, s 
egymás után vetették be bámulatosabbnál bámulatosabb fogásaikat. Ha 


valamelyikük gyorsabb volt, ügyesen megragadta a másikat, majd megemelte, 
s messzire hajította ellenfelét. Először úgy tűnt, hogy Bhíma, aztán úgy, hogy 
Dzsarászandha kerekedik felül. Üvöltve rohantak egymásra, s ököllel- 
tenyérrel ütlegelték a másikat. Az egész város recsegő-ropogó hangoktól 
visszhangzott. Mindketten felettébb élvezték a küzdelmet. Nevettek az 
elragadtatástól, amikor  összekapaszkodtak, s többször is elismerően 
megcsóválták a fejüket a másik ereje és ügyessége iránti nagyrabecsülésük 
jeléül. 

Egész nap küzdöttek. Amikor eljött az este, nyugovóra tértek, de 
megegyeztek, hogy másnap ismét találkoznak. Így küzdöttek huszonnyolc 
napon át, anélkül, hogy bármelyikükön is a fáradtság jelei mutatkoztak volna. 
A huszonnyolcadik napon Bhímában felmerült a gondolat, hogy vajon vége 
lesz-e valaha is e harcnak. Úgy tűnt, minden tekintetben emberükre akadtak a 
másikban. Krisna is látta ezt, s azon törte a fejét, hogyan tudna segíteni 
Bhímának. Arról szó sem lehetett, hogy személyesen támogassa a 
küzdelemben, hasznos tanácsot azonban adhatott neki. 


Kézbe vett egy fűszálat, s amikor Bhíma odanézett, kettéhasította, s a földre 
dobta a két darabot. 


Bhíma rögtön megértette Krisna jelzését. Mivel Dzsarászandhát két darabból 
ragasztották össze, az illesztés mentén vélhetően gyengébb volt. Amikor 
megfelelő alkalom kínálkozott, a földre vetette Dzsarászandhát. Gyorsan 
megragadta az egyik lábát, a másikra meg rálépett, s egy hatalmas ordítással 
kettészakította ellenfelét. 


Az alattvalók, királyuk halála láttán, nagy sírásban törtek ki. Ardzsuna és 
Krisna hangos örömkiáltások közepette ölelték át Bhímát. Együtt tértek vissza 
a városba, hogy megvigasztalják Dzsarászandha fiát, Dzsajatszénát, akit 
Magadha királyává neveztek ki. Dzsajatszéna, aki jámborabb volt, mint 
megboldogult atyja, elfogadta Judhisthira uralmát. Kijelentette, hogy el fog 
menni a rádzsaszújára, majd szabadon engedte a fogva tartott királyokat. Az 
uralkodók hálás köszönetet mondtak Krisnának és a két Pándavának, 
Dzsajatszéna pedig megszervezte, hogy kiki hazatérhessen otthonába. 

Krisna, amikor megérkeztek Indrapraszthába, egyenesen Judhisthirához 
sietett. A lábaihoz borult, és így szólt: — Ó, király, a jó szerencsének hála 
Dzsarászandha halott, fivéreid pedig jól vannak. 

Judhisthira boldogan keblére ölelte Krisnát, aki engedélyt kért a távozásra, s 
megígérte, hogy visszatér, mire elkezdődik az áldozat. Ehhez először az 
összes többi király beleegyezését is meg kell szerezniük a Pándaváknak. 
Krisna sok szerencsét kívánt nekik ehhez, majd visszatért Dvárakába. 

Judhisthira összeült a fivéreivel. Ideje volt, hogy elinduljanak, s 
feltérképezzék a világot. 

Hatalmas seregek élén Ardzsuna észak, Bhíma kelet, Szahadéva dél, Nakula 
pedig nyugat felé indult. 

Kalandozásaik során több száz királlyal találkoztak, akik különböző 


tartományok fölött uralkodtak. A legtöbben szeretettel idézték fel azokat az 
időket, amikor ők vagy atyáik találkoztak a Kuru nemzetséggel, s mivel 
tudták, hogy Judhisthira erényes uralkodó, boldogan elfogadták a feltételeket. 
Voltak azonban néhányan, akik ellenséges érzéseket tápláltak Judhisthira 
uralmával szemben. Ilyen esetekben a Pándavák először diplomáciai 
eszközökkel próbálták megnyerni az ellenszegülőket, s ha ez nem sikerült, 
csatára került sor. Egyes királyok, habár nem voltak ellenségesek a 
Pándavákkal szemben, büszkeségből szintén a harcot választották. De végül 
ők is sorra vereséget szenvedtek a négy erős fivértől és a Kuruk hadseregétől. 
Senki nem tudott ellenállni a rendkívüli haderőnek, s hamarosan az egész 
földgolyó Judhisthira uralma alá került. 


Tizedik fejezet 
A nagy áldozat 


Judhisthira is hírül vette, milyen csodálatos hódításokat visznek végbe a 
fivérei, ezért hozzáfogott az áldozat előkészületeihez. Testvérei sorra 
hazatértek, s hatalmas mennyiségű ajándékba kapott kincset és hadizsákmányt 
hoztak magukkal. Judhisthira kincstára egyre inkább parttalan óceánhoz 
kezdett hasonlítani. Száz év alatt sem lehetett volna kiüríteni. 


Az áldozat idejének közeledtével, a hatalmas Jadu és Vrisni seregek élén, 
Krisna ismét Indrapraszthába látogatott. Feleségei és miniszterei is elkísérték. 
Ahogy végigvonultak az utcákon, a várost lódobogás és szekérzörgés zaja 
töltötte be. Krisna újabb kincsekkel gazdagította a királyi kincstárat. A 
Pándava uralkodó nagy szeretettel fogadta barátját, szívélyesen átölelte, s így 
szólt: 


— Ó, Krisna, egyedül neked köszönhetem, hogy az egész föld az irányításom 
alá került. Mindez csakis a te kegyedből sikerülhetett. A te kegyed az is, hogy 
korlátlan gazdagság birtokosa lettem, amit szeretnék a bráhmanák szolgálatára 
és Visnu imádatára fordítani. Ó, Uram, ülj oda az áldozathoz. Ha te mutatod 
be, minden bűnömtől megszabadulok. 

— Ó, legkiválóbb a királyok között, kétségtelenül kiérdemelted, hogy a világ 
ura légy — magasztalta Krisna Judhisthira erényeit. — Kezdődjék hát az 
áldozat, de a bráhmanák vezetésével. Engem valami csekélyebb feladatra 
jelölj ki. Várom a parancsaidat. 


Judhisthira szeméből könnyek hullottak. — Ó, Krisna, ha te, az Érzékek Ura 
itt vagy, s ugyanazt kívánod, amit én, biztosan siker koronázza majd 
törekvésemet! 


Vjászadéva is megérkezett Indrapraszthába: őt bízták meg az áldozat 
levezetésével. Ki is választotta a seregnyi papot, akik a hat áldozati tűzre 
ügyeltek, s a szent mantrákat énekelték. A város szélén kijelöltek egy 
hatalmas területet, s nagy gonddal megépítették az oltárokat. 


Sok száz király érkezett Indrapraszthába, s azokban a palotákban helyezték 
el őket, melyeket Judhisthira kifejezetten az áldozat alkalmából építtetett. A 
városba özönlő bráhmanáknak tágas lakosztályokban adtak szállást, melyek 
mindennel el voltak látva, amit csak kívánni lehetett. 


Amikor a Kuruk megérkeztek Hasztinápurából, Judhisthira személyesen 
sietett üdvözlésükre. 


Boldog volt, hogy viszontlátta Bhísmát, Drónát, Kripát és nemzetségének 
idősebb tagjait. Lábuk elé borult, s nagy tisztelettel így szólt: 


— Amim csak van, mind a tiétek. A szolgátok vagyok. Kérlek, vezessetek. 

Bhísma felsegítette és átölelte. Dicsőítő szavakat mondott Judhisthirától, s a 
hangja elcsuklott a boldogságtól. A Kuruk elöljáróit mind nagy örömmel 
töltötte el, hogy be akarja mutatni a rádzsaszúját. Még Dhritarástra is boldog 


volt, s bár nem tudott eljönni, jókívánságait küldte a Pándava királynak. 
Végtére is, a Pándavák a Kuru nemzetség dicsőségét öregbítették, s ismét 
megalapozták világuralmi helyzetét. 

— Szerencsés nap a mai — szólalt meg Bhísma. — Gyermekem, repes a szívem 
az örömtől, hogy tanúja lehetek a sikerednek. Ma azért gyűltünk egybe, hogy 
a szolgálatodra legyünk. Adj nekünk valami feladatot, s mi készséggel 
végrehajtjuk azt. 

Miután Vjászadévával megtanácskozta a dolgot, Judhisthira arra kérte fel 
Bhísmát és Drónát, hogy vállalják az áldozat megszervezését. Durjódhana a 
Judhisthirának hozott töménytelen ajándék átvételét felügyelte, Duhsászana az 
ételosztásért felelt, Asvatthámá pedig a bráhmanákról gondoskodott. A többi 
tekintélyes Kuru is mind-mind fontos megbízatást kapott. Amikor minden 
feladatot kiosztottak, Krisna, a  bráhmanák  áldásainak reményében, 
felajánlotta, hogy érkezésükkor majd ő mossa meg a lábukat. 


Az áldozati teret ragyogó risik töltötték meg: himnuszokat énekeltek a 
Száma-védából, s felajánlásokat öntöttek a lángok közé. Közülük is a legfőbb 
Nárada volt. Amikor megérkezett, csodálattal nézett körbe az arénában. 
Tudta, hogy itt most valami isteni terv bontakozik ki. Soksok félisten is eljött, 
hogy tanúja legyen az áldozatnak. Az arénában körkörösen elhelyezett arany 
emelvényeken foglaltak helyet. A jelenlévő királyok közül is sokan az égiek 
kiterjedései voltak, s ott volt maga a Legfelsőbb Úr is. 

A több napon át tartó áldozat során felajánlásokat mutattak be a főbb 
félistenek számára. 


Amikor merőkanalakból ghít öntöttek a hat áldozati tűzre, hat fehér 
füstoszlop szállt a magasba. 


A mantrákat szakavatott papok énekelték, egy másik csapat bráhmana pedig 
arra ügyelt, hogy semmilyen hiba ne csússzon a szent szövegek kántálásába. 
Ez azért volt fontos, nehogy gonosz erők szennyezzék be az áldozatot. Erős, 
állig felfegyverzett harcosok állták körül az arénát, készenlétben arra, hogy 
azonnal közbelépjenek, ha valamilyen veszély fenyegetne. 


Amikor befejeződtek az áldozati szertartások, Judhisthirát császárrá 
koronázták. A bráhmanák elkészítették a szóma növényből nyert italt, amit az 
arénában ülő kimagasló személyiségeknek ajánlottak fel. A hagyomány 
szerint először a legfontosabb résztvevőt kellett megkínálni az italból, ezért 
Bhísma így szólt Judhisthirához: — Ó, király, neked kell kiválasztanod a 


jelenlévők közül a legjelesebb személyiséget. Neki ajánld először imádatodat, 
majd sorban a többieknek, érdemeik szerint. 


Judhisthira tanácsadóihoz fordult: — Ti vajon kit tartotok méltónak arra, hogy 
elsőként részesüljön az imádatban? 


Némi bizonytalanság támadt. Volt, aki Brahmát, az univerzum hatalmas 
teremtőjét javasolta az első helyre, de felmerült még Siva, Vjászadéva és több 
nagy risi neve is. Judhisthira nagyon jól tudta, hogy ő kit szeretne elsőként 


imádatban részesíteni, de nem akart független döntést hozni, hogy azután 


részrehajlással vádolják. Ezért inkább Bhísmához fordult: — Ó, nagyúr, te kit 
tartasz a legméltóbbnak az egybegyűlt kiválóságok közül? 


Bhísmának szemernyi kétsége sem volt. — Ahogy a nap a legragyogóbb az 
összes fénylő égitest között, úgy az emberek között Krisna a legragyogóbb. 
Erejének, tudásának és vitézségének nincs párja. Részesüljön elsőként ő az 
imádatban! 

Judhisthira arca egyetértést sugárzott. Jelt adott Szahadévának, aki felállt, s 
bejelentette, hogy elsőként Krisnát fogják imádatban részesíteni. Szavait 
elsősorban a félistenekhez és a risikhez intézte, s Krisna számtalan dicsőséges 


tulajdonságát ecsetelve, a jóváhagyásukat kérte. 

— Ha Krisnát, a minden élőlény szívében jelen lévő Urat imádjuk, azzal 
mindenkit elégedetté teszünk — mondta zengő hangon. 


Egyetértő moraj söpört végig az istenek és a bölcsek seregén. 
— Úgy van! — kiáltották egybehangzóan. 


Judhisthira leszállt a trónról, és személyesen fogott hozzá Krisna 
imádatához. Krisna nagyon kedvelte a Pándava királyt: nyájasan, mosolyogva 
fogadta az arghjából és szóma-italból álló felajánlást. 

A jelenlévő uralkodók között ott ült Csédi királya, Sisupála is, aki esküdt 
ellensége volt Krisnának. Különösen amiatt gyűlölte, mert elrabolta és 
feleségül vette a gyönyörű hercegnőt, Rukminít, éppen azon a napon, amikor 
hozzá kellett volna feleségül mennie. Amikor a csédi fejedelem látta, hogy 
Krisna részesül elsőként az imádatban, nagy haragra gerjedt. Felpattant és 
gyalázkodni kezdett. 


— Azonnal hagyjátok abba ezt a komédiát! — kiabálta hadonászva. — Bhísma, 
neked elment a józan eszed! Már hogy lenne Krisna itt a legfontosabb 
személyiség!? Még csak nem is király! És nem is a legidősebb, nem is a 
legbölcsebb. Egyszerűen nincs is olyan dolog, amiben ő lenne a 
legkiemelkedőbb. Oly sokan vannak itt, akik nála jóval méltóbbak lennének 
az imádatra. 


Sisupála ekkor Krisnához fordult: — Ami pedig téged illet, Dzsanárdana, 
hogy van merszed elfogadni az imádatot? Mint egy kutya, aki ellopja az 
áldozati felajánlást, s magában nyalja fel a földről, úgy ülsz itt te is! 
Sütkérezel a tévedésből neked juttatott tiszteletben, melyben a tudatlan 
Judhisthira részesít. A király ma végre színt vallott: megmutatta, milyen 
ember is ő -— aljas és képmutató! Ugyanez igaz Bhísmára, sőt, magára 
Krisnára is. Egy percig sem maradok itt tovább! 

Sisupála nagy léptekkel elindult a kijárat felé. Moraj söpört végig a 
gyülekezeten: volt, aki egyetértett vele, mások bíráló megjegyzéseket tettek. 
Judhisthira utána szaladt, s megpróbálta jobb belátásra bírni, mondván, hogy 
Bhísma a gyülekezet legbölcsebb tagja, s döntését a jelenlévő risik is mind 
támogatják. De Sisupála hajthatatlan volt. Hátrafordult, s idegesen Bhísma 
arcába nevetett. 


Bhísma ezután pontról pontra megindokolta, hogy miért Krisnára esett a 
választása. Beszélt Krisna transzcendentális helyzetéről is. 

— Nem férhet hozzá kétség: egyedül ő méltó rá, hogy elsőként részesüljön az 
imádatban — mondta, majd nyugalmat erőltetve magára, így folytatta: — A 
Krisna iránti irigység annyira elvakította Sisupálát, hogy nem tudja felmérni 
Krisna valódi helyzetét. Ezért kritizálja léptennyomon. 

Csédi királya úgy viselkedik, mint egy ostoba gyermek, ezért nem is kell 
vele törődni. 


Judhisthira folytatta az imádatot, Sisupála meg döbbenten figyelte. Végül 
már nem bírta tovább türtőztetni magát. Az összegyűlt királyok felé fordult, s 
ezt süvöltötte: — Hogy tudjátok ölbe tett kézzel tűrni ezt az őrültséget?! 
Keljetek fel! Álljatok csatarendbe, s a vezetésem alatt szálljunk szembe a 
Pándavákkal! 


A királyok felbolydultak. Olyanok voltak, mint egy felkorbácsolt óceán. A 
legtöbben egyetértettek Krisna imádatával, de sokan voltak azok is, akiket 
felhergelt Sisupála beszéde. 


Vitatkozni kezdtek, erős karjukkal hadonásztak, s egyesek már a 
fegyvereikért nyúltak. 


Amikor látta: félő, hogy az áldozat kudarcba fullad, Judhisthira aggódni 
kezdett, Bhísma azonban határozott hangon megnyugtatta: 

— Egyet se félj, ó, Kuruk legjobbika! Ez a Sisupála csak addig ontja magából 
a zagyvaságait, amíg Krisna hagyja. Krisna olyan, mint az alvó oroszlán, a 
királyok meg, akik ellene ágálnak, mint megannyi ugató kutya. Napnál is 
világosabb, hogy az Úr arra készül, hogy visszavonja azt az energiát, amivel 
Sisupálát felruházta. Ezért tévelyedett el Csédi királyának intelligenciája. Az, 
aki a halál szakadékának szélén áll, hajlamos arra, hogy őrültségeket 
beszéljen. 

Sisupála erre Bhísmára förmedt. Durva sértéseket vágott a fejéhez, 
ugyanakkor egyfolytában szapulta Krisnát is, aki némán figyelte az 
eseményeket. Sisupála az unokatestvére volt. Krisnának eszébe jutott, mit 
ígért Sisupála anyjának, akinek azt jósolták, hogy Krisna fogja megölni a fiát. 

"Ó, áldott hölgy, megkegyelmezek neki, még ha a legnagyobb sértéseket is 
vágja a fejemhez. Ha kell, száz sértést is eltűrök tőle." 


Krisna türelmesen hallgatta a Sisupála szájából ömlő gyalázkodást. A csédi 
fejedelem végül a következő szavakkal zárta kirohanását: 


- Én bizony egy pillanatig se tűröm tovább ezt az égbekiáltó 
igazságtalanságot. Te egy nyomorult rabszolga vagy, Krisna! Nem érdemelsz 
imádatot! Gyere, állj ki velem! Hadd küldjelek át Bhísmával és a Pándavákkal 
együtt a Halál birodalmába! 

— Ez az ember a rokonom, mégis mindig rosszat akar nekem — válaszolta 
Krisna higgadtan. — Egyszer eljött Dvárakába, amikor nem voltam otthon, és 
felgyújtotta a várost. Sok embert megölt vagy foglyul ejtett, néhányuknak 


pedig elrabolta a feleségét. Egy másik alkalommal galádul álruhát öltött, és 
megbecstelenített egy ártatlan hercegnőt. A legnagyobb jóindulattal sem lehet 
benne semmilyen jó tulajdonságot felfedezni. Ígéretet tettem, hogy száz 
sértést eltűrök tőle, ezt a számot azonban már réges-rég túllépte. Ezért most 
magam végzek vele. 


Krisna beszéde után a gyülekezet elmarasztalta Sisupálát, de ő megint csak 
Krisnára támadt: — Mi félnivalóm lenne egy ilyen gyenge embertől? Hát mit 
tudsz te ártani nekem? 

Sisupála kardot rántott, miközben lankadatlanul szórta Krisnára a szitkokat. 
Aztán... Egy pillanat műve volt az egész: Krisna felpattant, s elhajította 
csakra-fegyverét. A fénylő korong villámként süvített célpontja felé. Sisupála 
kétségbeesetten próbálta a kardjával elhárítani, de az már ott volt a nyakánál, s 
lemetszette a fejét. A halott király nagy robajjal esett a földre, mint egy 
sziklaszirt, mely a magasból a tengerpartra zuhan. Ekkor, mindenki 
legnagyobb ámulatára, fénycsóva hagyta el a testét, és Krisnáéba olvadt. A 
felhőtlen égből eső hullott és mennydörgés hallatszott. A gyülekezet néma 
csendben várt. Sisupála támogatóiban még forrt az indulat, de félelmükben 
nem mertek megszólalni. 


A csendet a risik törték meg. Magasztalni kezdték Krisnát: — Nagyszerű! 
Derék! Már régen kiérdemelte a halált! A te kegyedből most elérte a 
felszabadulást! 


A gyülekezet lassan-lassan megnyugodott. Judhisthira meghagyta fivéreinek, 
hogy végezzék el Sisupála halotti szertartását, Sisupála fiát pedig Csédi 
királyává koronázták. A  rádzsaszúja sikeres véget ért, melynek 
záróakkordjaként Judhisthira hatalmas menynyiségű adományt osztott szét. 


A királyok egymás után elbúcsúztak, és hazatértek birodalmukba. Judhisthira 
kérlelte Krisnát, hogy maradjon még egy pár napig. Ő bele is egyezett, de a 
kíséretét előreküldte. Indrapraszthai tartózkodása alatt személyesen Draupadí 
szolgálta Krisnát, aki nagyon a szívébe zárta a Pándava királynét. Egy nap 
éppen a Draupadítól kapott gyümölcsöt hámozta, amikor az éles kés 
megcsúszott a kezében és elvágta az ujját. Kibuggyanó vére láttán Draupadíi 
gondolkodás nélkül letépett egy darabot finom szárijából, s odaadta 
Krisnának, amit ő ezekkel a szavakkal köszönt meg: 


— Ó, áldott hölgy, ezt az ajándékot egyszer még visszafizetem neked. 


Draupadíi szerényen lesütötte a szemét, és köszönetet mondott Krisnának, aki 
a selyemdarabbal bekötötte az ujját, majd kisietett a szobából. 

Durjódhana elhatározta, hogy a rádzsaszúját követően néhány napig még 
Indrapraszthában marad. Ámulattal töltötte el a Pándavák gazdagsága. 
Irigykedve rótta a város utcáit, s tátott szájjal bámulta a sok száz tekintélyes 
palotát és kastélyt. A herceget mindenekfölött a csodálatos Majaszabhá 
nyűgözte le, s meg is kérte a királyi szolgákat, hogy vezessék körbe az 
épületben. 

Sakuni is vele tartott, s a két férfi lassan körbejárta a hatalmas termet. Az 


elébük táruló pompa áhítattal töltötte el őket. Úgy érezték magukat, mintha 
Indra gyűléstermének padlóit rónák a mennyben. A mérhetetlenül tágas 
csarnokban százával sorakoztak a szobák, melyeket a márványfalakba 
ágyazott mennyei drágakövek fénye világított meg. Kristályvizű tavakat 
láttak, partjukon illatos virágzuhatagokkal felfuttatott boltíves aranyárkádok 
álltak. Az isteneket és istennőket ábrázoló, finoman megmunkált szobrok már- 
már megszólaltak, s mindenfelé égi zene édes dallama szállt. 


A mennyei környezet láttán Durjódhana irigysége nőttön-nőtt. Olykor 
ingerülten a szolgákra förmedt, s közömbösséget tettetve masírozott át a 
termen. Végül a csarnok közepén elhelyezkedő hatalmas medencéhez ért. A 
tökéletesen sima víztükör olyan volt, mint egy üveglap. Az egészet úgy 
tervezték meg, hogy a vízfelszín tökéletesen visszatükrözze a medence 
márványfenekét. 

Teljesen úgy tűnt, mintha a hozzá vezető padló folytatása lenne, ám 
Durjódhana ezt nem vette észre. Az is elkerülte a figyelmét, hogy a szolgák 
mind oldalra kanyarodnak. Egyenesen belesétált a tóba, s ahogy éktelen 
kiáltással a vízbe esett, aranysisakja lerepült a fejéről. 


A Pándavák egy közeli erkélyről figyelték a jelenetet. Amikor látták, hogy 
Durjódhana peckesen belesétál a vízbe, Bhíma majd kipukkadt a nevetéstől. 
Számos hölgy is jelen volt — szájukra szorított kézzel kacagtak. Durjódhana, 
anélkül, hogy egy pillantást vetett volna rájuk, kimászott a medencéből, és 
csuromvizesen megállt a parton. Egyre fokozódó zavara láttán Judhisthira 
ráparancsolt az öccseire, hogy hagyják abba a nevetést, s tüstént száraz 
ruhákért küldött. A Kaurava hercegben forrt a düh. Nagyon nehezen viselte a 
megaláztatást, különösen Bhíma és Draupadí nevetése bosszantotta. Még 
mindig nem gyógyult ki teljesen a kudarcból, ami a panycsála hercegnő 
kezéért rendezett viadalon érte. 


A herceg átöltözött, s folytatta csarnoki körsétáját. Azonban újra meg újra 
beleesett Maja illúziókeltő építészeti megoldásainak csapdájába. Nekiment 
egy látszólag nyitott ajtónak, ami valójában zárva volt: feltartott fővel 
egyenesen belesétált, s jól beverte a fejét az átlátszó kristályba. Ezután ki 
akart nyitni egy hasonló ajtót, ami már nyitva volt, s átkozódva esett előre. 

A szolgák alig bírták visszafojtani a nevetésüket, ahogy a dühös herceg 
kimasírozott a csarnokból. 


Judhisthira részvéttel figyelte küszködését, s odaszaladt hozzá, hogy 
megvigasztalja. De Durjódhana csak nevetett, majd elviharzott. Krisna 
megnyugtatta Judhisthirát: Durjódhana csak azt kapta, amit megérdemelt. A 
Kaurava herceg Sakunival együtt visszatért Hasztinápurába, s ezután másra 
sem tudott gondolni, csak a bosszúra. 


Krisna is úgy döntött, hazatér, s érzékeny búcsút vett a Pándaváktól. 


— Úgy szeressétek az alattvalóitokat, mintha a saját gyermekeitek lennének — 
szólt hozzájuk. — Nyújtsatok nekik menedéket, ahogy egy nagy fa nyújt 
menedéket a madaraknak. 


Krisna távozása után Judhisthira odament Vjászadévához, s megkérdezte 
tőle, hogy szerinte sikerült-e a rádzsaszúja. 


— Korábban azt hallottam Náradától, hogy az áldozat bemutatásakor nagy 
veszély leselkedhet ránk. Amikor Krisna megölte Sisupálát, vajon sikerült 
elhárítani a veszélyt? Vagy láttál más baljós előjeleket is? 

— Nyugtalanító előjelek tapasztalhatók — felelte Vjászadéva. — Minden jel 
arra mutat, hogy tizenhárom év múlva háború tör ki, melyben elpusztul a 
ksatriják rendje. A sors akaratából te leszel a háború oka, bár Durjódhana 
hibájából fog kitörni. Ó, király, ne bánkódj emiatt, mert az idő végtelen 
hatalmát senki se tudja legyőzni. Tudd meg: mindez Isten akarata szerint 
történik majd Így. 

Miután a bölcs megáldotta Judhisthirát, távozott, s a Himalájába vonult, 
hogy lemondásokat végezzen. Szavai annyira felzaklatták Judhisthirát, hogy 
az így szólt fivéreihez: — Ha ennyi halálnak leszek az okozója, akkor talán az 
lenne a legjobb, ha most azonnal véget vetnék az életemnek. 


— Ó, király, szedd össze magad! — bátorította Ardzsuna. — A bölcs azt 
mondta, hogy Isten akarja így, tedd hát a kötelességed eltökélt szívvel. 


Judhisthira gondolataiba merülve hallgatott. — Ettől a naptól fogva senkivel 
nem szállok vitába — szólalt meg végül -, mert a háborúnak mindig ez a 
gyökere. Soha nem fogok senkivel sem durván beszélni, s mindig az erény 
útját járom. Mindig engedelmeskedem feljebbvalóim parancsának, s így 
elkerülök minden összetűzést. 


Miután ekképp fogadalmat tett, Judhisthira megnyugodott egy kissé. A 
testvéreivel újra a birodalom kormányzásához látott. Maga is rájött, hogy 
egyfajta isteni terv van kibontakozóban. 


Tudta, hogy nem egy démonszívű király csak vonakodva fogadta el a 
fennhatóságát, miután a fivérei legyőzték őket. Hisz maga is láthatta: az 
áldozat közben felpattantak, hogy Sisupálát támogassák. § az is biztos volt, 
hogy Durjódhana nem fogja sokáig tűrni, hogy a Pándavák alárendeltje legyen 
—- különösen azok után nem, hogy olyan csúfosan megszégyenült a 
gyűléscsarnokban. Judhisthirának be kellett látnia, hogy Vjászadéva szavai 
minden bizonnyal valóra válnak. 


Tizenegyedik fejezet 


Minden elveszett 


Hasztinápura felé menet Durjódhana nagyon nyomorultul érezte magát. 
Szüntelenül sóhajtozott, s érdektelenül bámulta az elhaladó tájat. Még az 
embereket se nagyon vette észre, akik az út mentén integettek a királyi 
menetnek. Sakuni megérintette a vállát: — Mi bánt, ó, király? Nagyon 
lehangoltnak látszol. 

Durjódhana üres tekintettel fordult Sakuni felé: — Ó, nagybátyám, lángol a 
szívem. Judhisthira gazdagsága és hatalma láttán nem tudok uralkodni a 
féltékenységemen. Az egész világ tart a Pándaváktól. Amikor Sisupálát olyan 
igaztalanul megölték, senkinek sem volt bátorsága kiállni ellenük... Holmi 
adófizető polgárok módjára a világ királyai sarcot hoztak nekik. 


A Kaurava herceg levette drágakővel kirakott sisakját, az ülésre dobta, s a 

gyűrűivel kezdett játszani. 

— Kedvem lenne búcsút mondani az életnek. Hát miféle ember az, aki 
tétlenül nézi, hogy ellenségei dúskálnak a jóban? Soha nem leszek képes a 
Pándavák nyomába érni, s mindeddig arra sem sikerült rájönnöm, hogyan 
pusztíthatnám el őket. A sors valóban hatalmas, az ember törekvései pedig 
hiábavalóak. .. 

Durjódhana arcán a kétségbeesés könnyei peregtek végig. Könyörgött 
Sakuninak, hogy tárja Dhritarástra elé az aggodalmait. Sakuni atyaian 
átkarolta a vállát. 


— Hát miért irigykedsz a Pándavákra? — kérdezte alig érezhető szarkasztikus 
éllel a hangjában. 


-— A jószerencse révén minden próbálkozásuk sikerrel járt: elnyerték 
Draupadí kezét és meghódították a földet. Mi van ezen bánkódnivaló? A 
leigázásukra tett összes kísérleted kudarcot vallott — miért siránkozol hát? 

Durjódhana értetlenül nézett nagybátyjára. Vajon mire akar kilyukadni? 

Sakuninak mosolyra húzódott a szája. — Ó, király, az ő gazdagságuk — a 
Kuru gazdagság! — akár a tiéd is lehet. Azt mondod, senkinek sincs bátorsága 
kiállni ellenük, de ez nem igaz. Annyi erős harcost tudhatsz magad mellett: a 
testvéreidet, Drónát, Karnát, Kripát, Szómadattát, s még sokáig sorolhatnám. 
Az ő segítségükkel az egész világ fölött átvehetnéd az uralmat. 

Durjódhana maga elé meredt. Hasztinápura már feltűnt a távolban, akár egy 
sötét felhő a horizonton. 

— Hallod, igazad van, bátyám — fordult vissza Sakunihoz. — Ki tudna 
legyőzni minket? Üzenjünk hadat a Pándaváknak! Ha legyőzzük őket, mi 
leszünk a világ urai — s enyém lesz csodálatos csarnokuk is, megannyi 
kincsével együtt! 


— Nem, nem ez a legcélravezetőbb politika — vágta rá sietve Sakuni. — A 


Pándavák, Krisna támogatásával, legyőzhetetlenek. Valami más módot kell 
kieszelni, ha el akarjuk intézni őket. Akkor valóban uralmad alá hajthatod a 
földet. 


Sakuni a kockákat babrálta, melyeket mindig magánál hordott. Össze- 
összekoccantotta őket, majd hirtelen felragyogott az arca. 

— Megvan, királyom, már tudom is a módját! 

Durjódhana érdeklődve hajolt előre. — Hát akkor oszd meg velem is, kedves 
bácsikám! Hogyan tudnék egyszer s mindenkorra megszabadulni az 
ellenségeimtől? 


— Úgy tudom, Judhisthira szeret kockázni — válaszolta Sakuni, sötét bajszát 
pödörgetve. — Azonban nem játszik valami jól. 


Durjódhana elmosolyodott: rögtön értette, miről van szó. Még ha Judhisthira 
jó kockajátékos is, egy biztos: Sakunin nem tesz túl. A gandhára király 
minden idejét azzal töltötte, hogy a játék legkiválóbb művelőivel gyakorolt. 
Jóformán azt csinált a kockával, amit akart. Durjódhana még olyan 
szóbeszédet is hallott, hogy Sakunit azzal áldotta meg az apja, hogy sose 
veszítsen kockajátékon. A herceg mindenesetre nem emlékezett rá, hogy ez az 
áldás valaha is csődöt mondott volna. 


— Csak hívd ki, ó, király, s én majd elintézem a többit — folytatta Sakuni. — 
Majd én játszom a nevedben, s elnyerem neked az egész világot. Efelől biztos 
lehetsz. 


A szekér a városhoz ért, s a hatalmas kapu szárnyai kitárultak. Az őrök 
tiszteletteljes kiáltásokkal üdvözölték a tovahaladó Durjódhanát. Miközben 
sebesen hajtottak a palota felé, a herceg azt ajánlotta Sakuninak, hogy 
menjenek egyenesen Dhritarástrához. 


— Mondd el neki is, amit nekem mondtál az imént. Kérjük ki a beleegyezését. 


Sakuni egyetértett, s a két férfi egyenesen a trónterembe sietett, ahol 
Dhritarástra egymagában üldögélt. Miután leborultak előtte, Sakuni szólalt 
meg először: — Ó, nagy király, fiadat mélységes bánat emészti. Ha jónak látod, 
tudakold meg tőle, mi nyomja a szívét. 

Dhritarástra arcára meglepetés ült ki. — Ó, Durjódhana, fiam, miért 
szomorkodol? Hát lehetséges volna, hogy bánat költözött a szívedbe? Minden 
vagyonom a tiéd, te rendelkezel fölötte. Ezernyi szolga lesi parancsodat. A 
legjobb ételeket eszed, a legszebb harci méneket és szekereket birtoklod, 
pazar pompával berendezett palotákat, elragadó kerteket tudhatsz a 
magadénak. Számtalan gyönyörű hölgy csak arra vár, hogy téged 
szolgálhasson. Talán még az égiek sem élnek fényűzőbben. Miért bánkódsz 
hát? 

Durjódhana kifakadt: a Pándavákat irigyli. Gazdagságuk és befolyásuk 
messze túlszárnyalja az övét. A herceg elmesélte, mit látott Indrapraszthában. 


— Judhisthira annyi hűbéradományt kapott a rádzsaszúján, hogy volt, amit 
vissza kellett küldeni! Egyszerűen már nem bírták hová tenni. Milliószámra 


hozták az elefántokat, a lovakat, a teheneket, a tevéket, s az arany meg a 
drágakőhalmok hegyként tornyosultak. Az áldozat idején százezresével 
ültették le a bráhmanákat a lakomához, s ez ment szünet nélkül. 


A gazdagság, amit látott, döbbenetes volt, tette hozzá Durjódhana. Még az 
istenek is eljöttek megnézni az áldozatot, s ajándékokkal halmozták el 
Judhisthirát, akinek vagyona egy parttalan tengerhez hasonlít. Durjódhanának 
szinte elcsuklott a hangja, miközben a látottakat ecsetelte atyjának. 


Dhritarástra nem mondott semmit. Sakuni ekkor megszólalt: — Én tudom a 
módját, hogy ez a végtelen gazdagság hogyan lehetne mind a miénk. Ó, 
igazságos, hívd ki Judhisthirát kockajátékra! Nem tud majd nemet mondani. 
Ha beleegyezik, hagyd, hogy én játsszam vele. Mindenét elnyerem. Ó, király, 
egyeduralkodóként élvezheted majd az egész földet, minden javával együtt. 


— Ó, atyám, add a beleegyezésed! Sakuni nem fog veszíteni — tette hozzá 
sietve Durjódhana, mielőtt még a király válaszolhatott volna. 


Dhritarástra bizonytalan volt. — Talán, de előbb hadd tanácskozzam meg ezt 
Vidurával. Ő mindig tudja, mi a legjobb. 

Durjódhana arca eltorzult a haragtól. — Tudod jól, hogy Vidura a 
Pándavákhoz húz! Hogy is egyezne ebbe bele? Ó, atyám, én nem tudok úgy 
élni, hogy az ellenségeimnek közben ilyen jól megy a sora. Inkább megölöm 
magam, s akkor majd élhetsz boldogan Vidurával. És egyébként is, mi 
szükséged van rám? 


Durjódhana tisztában volt vele, hogy befolyásolni tudja az apját. A vak 
király a végén mindig engedett neki. Dhritarástrát, ahogy arra számított is, 
meghatották a fenyegetései. 

— Rendben van, majd valahogy meggyőzöm Vidurát — egyezett bele végül. — 
Parancsold meg a királyi építészeknek, hogy emeljenek egy csarnokot, olyat, 
mint Judhisthiráé. Ha elkészült, tudasd velem, s akkor majd megszervezzük a 
játékot. 

Miután Durjódhana és Sakuni elégedett mosollyal távozott, Dhritarástra 
behívatta Vidurát. 


Tudta, hogy a testvére ellenezni fogja a kockajátékot, de képtelen volt addig 
bármit is csinálni, amíg vele meg nem beszélte. Amikor belépett, s 
Dhritarástra elmondta neki, mi jár a fejében, Vidura nyomban tiltakozni 
kezdett: 


— Ó, király, a szerencsejáték mindig vitához vezet. Én ehhez nem járulok 
hozzá. Vigyázz, nehogy még jobban elmérgesedjen a már amúgy is feszült 
viszony fiaid és a Pándavák között. 

Dhritarástra válasza határozott volt. — Kedves öcsém, már döntöttem ebben a 
kérdésben. Akár helyes, akár nem, a játékot megtartjuk. Minden a sorson 
múlik. Ha a sors kegyeltjei vagyunk, és az istenek is mellettünk állnak, akkor 
nem lesz vita. Máskülönben, mit tehetnénk? 


Vidura felkelt a helyéről és odament az ablakhoz. A palota gyönyörű kertjeit 


nézte, amiket a király sohasem látott. 


— Érvelésed téves, ó, Bharata sarja. Mivel szabad akaratunk van, a tetteinkért 
mindig vállalnunk kell a felelősséget. Valóban minden Isten kezében van: 
megadja nekünk a tetteinkért járó következményeket. Rajtunk múlik, hogy 
miként cselekszünk. Gondolkozz csak el rajta őszintén, hogy miért akarod 
ennyire ezt a kockajátékot. Ha alantas célok vezérelnek, az eredmény nem 
lesz kedvező. 


Dhritarástra nem mondott semmit, így hát Vidura lassan az ajtó felé indult. A 
fejét csóválta, s azért imádkozott, hogy a király bárcsak jobb belátásra térne, 
noha ehhez nem sok reményt fűzött. 


Dhritarástra ugyan nem volt ostoba, de valójában elvakult és kapzsi fia 
irányítása alatt állt — s ez közeli katasztrófával fenyegetett. Vidura jól tudta, 
hogy küszöbön áll a Kali-kor. Ha a kockajátékot tényleg megrendezik, az 
minden bizonnyal ennek a félelmetes korszaknak lesz majd a nyitánya, hiszen 
a világ vezetőinek megsemmisüléséhez fog vezetni. Ez esetben viszont 
Dhritarástra szavai nem is voltak teljesen megalapozatlanok. Valóban a 
Legfelsőbb Úr irányít mindent. Ha ő akarja, hogy kitörjön egy nagy háború, 
akkor az ki is fog törni bizonyosan. 

Miközben Vidura az Úr kifürkészhetetlen tervén gondolkozott, az ajtóhoz 
ért, s kilépett a teremből. 


Ahogy a hasztinápurai gyűlésterem építési munkálatai előrehaladtak, 
Dhritarástrát egyre nagyobb aggodalom töltötte el. Noha minduntalan 
figyelmen kívül hagyta Vidura intő szavait, érezte, hogy a szerencsejáték nagy 
veszélyeket rejt magában — különösen, ha a fiai és a Pándavák közti 
játszmáról van szó. Ha háború tör ki köztük, melyben szinte a világ összes 
királya érintve lenne valamelyik oldalon, az szörnyű katasztrófához vezetne. 

A király elhatározta, hogy még egyszer, utoljára, megpróbálja jobb belátásra 
bírni a fiát. 

Négyszemközt leültek, s így szólt hozzá: 

— Fiam, felejtsük el ezt a kockajátékot. Vidura nem helyesli, és nekem is 
kétségeim vannak. A szerencsejáték nézeteltérést szül, mely szörnyű 
viszályba torkollhat. Azt sem értem, hogy egyáltalán mi haszna ennek az 
egésznek. Mindened megvan. Hatalmas birodalom fölött uralkodsz. Mit 
akarsz még? 


Durjódhana számított rá, hogy apja majd ellenezni fogja a kockajátékot, 
különösen azután, hogy tanácskozott Vidurával. A herceg azonban a 
játszmában látta a legnagyobb, s talán az egyetlen esélyét annak, hogy 
legyőzze a Pándavákat. 


— Az egész életem egy nyomorult fabatkát sem ér! — siránkozott. — Hogy 
élhetnék békében, ó, királyok királya, miközben ellenségeink élnek és 
virulnak, mint istenek a mennyben? Az áldozat idején az én tisztem volt, hogy 
átvegyem a hűbéri ajándékokat. A nap végére mindig teljesen kimerültem. 
Nap mint nap, reggeltől estig csak hozták a tömérdek kincset, az értékes 


drágaköveket, a mesés ékszereket! Soha még ahhoz fogható kincset nem 
láttam: az övékéhez képest a mi gazdagságunk egy halom üveggyöngy 
csupán. 

Durjódhana azt is elmesélte, milyen balesetek érték a gyűlésteremben: 
beleesett a tóba, nekisétált a csukott ajtónak. . . 


— Amikor bevágtam a fejem a tömör kristályba, forgott velem a világ. Erre 
odaszalad hozzám a két iker, karon fog, és azt mondja: "Az ajtó arra van, ó, 
király." Legszívesebben ott helyben szörnyethaltam volna! 


Dhritarástra szó nélkül hallgatta fia beszámolóját. A herceg még hosszasan 
ecsetelte a rádzsaszúja pazar részleteit, majd kérlelőre fogta a dolgot: — Hogy 
tudnék így élni? Hát nem az a ksatrija elsődleges kötelessége, hogy kihívja az 
ellenséget? Ha nem teszünk ellenük semmit, a Pándavák addig terjeszkednek, 
míg végül bekebeleznek minket is, és a vagyonunkat is. Ha azonban nyílt 
harcra hívjuk ki őket, akkor igen valószínű, hogy mi is Sisupála sorsára 
jutunk. A kockajáték a legbiztonságosabb és a legbiztosabb módszer. 

A királynak még mindig volt némi kétsége: — A hatalmasokkal való 
ellenségeskedés nem jó politika, fiam, és az sem tetszik, hogy ilyen érzéseket 
táplálsz Pándu fiaival szemben. Ez semmi jóra nem vezet. Azt hiszed, a 
kockajátékkal majd eléred a célodat, de jól jegyezd meg a szavaimat: ennek 
szörnyű háború lesz a vége. 


Durjódhana elhessegette atyja kételyeit: — Mi csak egy egyszerű, barátságos 
versenyt szeretnénk rendezni. Ha Judhisthira úgy dönt, hogy felteszi a 
vagyonát, lelke rajta: miért minket kellene ezért kárhoztatni? Ha azonban így 
tesz, ó, atyám, akkor biztos, hogy veszíteni fog. Sakuni legyőzhetetlen 
kockajátékos. 


Dhritarástra ezúttal sem tudott ellentmondani a fiának. Már nyúlt is a 

csengőért, s hívatta a szolgáit. Amikor beléptek, még hozzátette: 


— Tégy, ahogy jónak látod. Nekem továbbra is kétségeim vannak, mert nem 
tudom elképzelni, hogy egy vallástalan tett hogyan vezetne tartós 
boldoguláshoz. Mindazonáltal megparancsolom Vidurának, hogy hozza ide a 
Pándavákat. 


Durjódhana mosolyogva nézte, ahogy a szolgák kivezetik atyját a teremből. 
Nyomban Sakunihoz sietett, hogy tudassa vele a kedvező híreket. 


A király parancsára Vidura hamarosan elindult Indrapraszthába. Tele volt a 
szíve balsejtelemmel. Amikor belépett a Pándavák városába, mindenütt a 
határtalan jólét jeleit látta. 

Drágaköves, színarany diadalívek alatt haladt át, finom selymekbe öltözött, 
gazdagon felékszerezett polgárokat látott fényes, finomművű hintókon. 
Változatos formájú, hétszintes paloták szegélyezték a simára kövezett, 
drágakövektől csillogó sugárutakat. Aranyhímzéses takaróval díszített 
elefántok bukkantak fel előtte: ormányukkal illatosított vízzel locsolták az 
utakat. Hallotta a kagylókürtök búgását, a csengők, dobok szavát, a hatalmas 
márványtemplomokban folyó Visnu-imádat szent hangjait. Amikor a távolban 


megpillantotta a Majaszabhát, az egész teste libabőrös lett. A csarnok úgy 
ragyogott, mint az istenek palotája, s kellemes illat lengte körül. A szolgák 
bevezették a központi terembe, ahol ott ült Judhisthira, fivérei és miniszterei 
között. 


Amikor a Pándavák észrevették nagybátyjukat, azonnal felálltak, és a 
lábaihoz borultak. 


Judhisthira örömtől könnyes szemmel üdvözölte. Vidura szeretettel átölelte, 
Judhisthira azonban rögtön látta, hogy arcán aggodalom ül. 

- Úgy látom, bánt valami, bácsikám. A béke szolgálatában jössz? 
Hasztinápurában minden rendben? 

Vidura lesütötte a szemét. — Mi jól vagyunk, ó, király. Azért jöttem, hogy 
meghívjalak: kegyesen tekintsd meg az új gyűléscsarnokot, amit a király 
építtetett. Arra gondolt, hogy talán szívesen összejönnél egy kockajátékra az 
unokatestvéreiddel. 


Judhisthira egy pillantást vetett a fivéreire. Vidura bólintott, s halkan azt 
mondta: — Azt hiszem, ó, Kuntíi fia, magad is nagyon jól tudod, mik a 
szándékai. 

— Igen, bátyám, és azt is tudom, hogy a szerencsejáték vitát és ellentétet szül. 
Hogyan egyezhetnék hát bele? 


Judhisthira vívódott. Úgy érezte, képtelen visszautasítani Dhritarástra 
meghívását, s a harcosok erkölcsi kódexe is előírta, hogy a kihívást — 
vonatkozzék bár harcra vagy kockajátékra — egy ksatrija sohase utasítsa 


vissza. Előérzete azonban azt súgta, hogy a játéknak szerencsétlenség lesz a 
vége — különösen, amikor emlékezetébe idézte Vjászadéva szavait. 


Vidura széttárta a karját, jelezve, hogy teljesen tanácstalan. — Én 
megpróbáltam lebeszélni a királyt, de ő hajthatatlan volt. Durjódhana és 
Sakuni meggyőzték. Sakuni jelenleg is naphosszat a legjobb játékosokkal 
gyakorol, hogy felkészüljön a játszmára. Vele kell majd megmérkőznöd. 


— Ha egyszer kihívtak, nem fogom visszautasítani — válaszolta Judhisthira. — 
Köt a fogadalmam. Nem szívesen veszek részt benne, de Dhritarástra 
vágyának engedelmeskedve, veled megyek Hasztinápurába. 


Judhisthira a fivéreire nézett: arcuk nyugtalanságot tükrözött. 


— Ezt az egész világmindenséget az Úr akarata mozgatja — mondta. — 
Erkölcsi és vallásos kötelességeink által gúzsba kötötten, minket is magával 
sodor a sors. Holnap indulunk. 


Másnap reggel Judhisthira, fivéreivel és Draupadíval együtt, ragyogó 
szekerére szállt. Úgy hagyta el Indrapraszthát, mint égi hajlékát a gazdagság 
félistene. A királyi fogat előtt szent himnuszokat énekelve bráhmanák egész 
serege vonult. 

Aznap este, amikor a kíséret megérkezett Hasztinápurába, a Kuru-nemzetség 
öregjei fogadták őket. Dhritarástra palotájához kísérték a vendégeket, akik 
hamarosan nyugovóra tértek. 


Másnap reggel az új csarnokba vezették az öt fivért. Az épület alapterülete 
megegyezett a Majaszabháéval, s több ezer füstarannyal díszített, tarka 
márványoszlop tartotta. Pazar, kézi szövésű szőnyegek borították a padlót, s a 
benyílókban gyönyörűen faragott üléseket helyeztek el. Számtalan ablakon át 
özönlött be a napfény, s ahogy a Kuruk körülvezették őket, a Pándavák 
lenyűgözve szemlélték a művészi kivitelezés csodálatos részleteit — jóllehet a 
gyűléscsarnok nem is vetekedhetett az övékével. 


A csarnokot a Hasztinápurába látogató sok-sok király és herceg népesítette 
be. A Pándavák üdvözölték őket — a rangidősek előtt leborultak, a náluk 
fiatalabbakat pedig szívélyesen köszöntötték. Azután helyet foglaltak az 
értékes kelmékkel bevont vadonatúj üléseken, melyek finom, csillogó 
drágakövekkel voltak kirakva. Velük szemben, Karna és Sakuni társaságában, 
Durjódhana és testvérei ültek le. Amikor mindenki elhelyezkedett, Sakuni 
szólalt meg: — Ó, király, már nagyon vártunk. Hódoljunk hát együtt a baráti 
kockajáték örömeinek. De mielőtt még elkezdenénk, beszéljük meg a 
szabályokat. 


Judhisthira a vigyorgó Sakunira nézett: — Ó, Gandhára uralkodója, mi jó 
származhat egy szerencsejátékból? A csaló játék különösen bűnös dolog, s a 
bölcs az ilyesmit mindig elkerüli. 


Sakuni csak nevetett. — Annak, aki birtokában van a játék ügyes fogásainak, 
nincs mitől tartania. És különben is, a túlzó tétek azok, amik a bajt okozzák, 
nem maga a játék. Játsszunk előre megszabott tétekkel, s akkor nem lesz 
okunk az aggodalomra. 


— A risik mindig óva intettek attól, hogy tapasztalt szerencsejátékosokkal 
üljek le játszani. Ó, Sakuni, ne próbáld megszerezni tőlem a vagyont, amivel a 
bráhmanákat kívánom szolgálni. Ami engem illet, én nem vágyom arra, hogy 
bármit is szerencsejátékon nyerjek el, úgyhogy mi értelme lenne, hogy 
játsszak? 

Sakuni mosolyogva hajolt előre. — Értelek, ó, király. Ha félsz attól, hogy 
netalán veszítesz, inkább ne játsszunk. Az ember nyilvánvalóan azért 
versenyez, hogy nyerjen — mi sem természetesebb ennél. De ha úgy érzed, 
hogy én bármilyen szempontból tisztességtelen vagyok, akkor inkább álljunk 
el a játéktól. 

Judhisthira a rangidős Kurukra nézett. Dhritarástra vakon, de minden apró 
hangot hallva ült tanácsadói élén. Nem fűzött megjegyzést a dologhoz. Két 
oldalán ott ült Bhísma és Vidura — látszott, hogy mindketten kényelmetlenül 
érzik magukat. Az egész terem néma maradt, ahogy Judhisthira körülhordozta 
a tekintetét. Végül Sakunihoz fordult, és így szólt: — Ó, király, sohasem 
utasítom vissza a kihívást. Játszani fogok, de ki lenne méltó ellenfél a 
számomra? Ki tudná tartani a tétjeimet? 

Judhisthira jól tudta, hogy Sakuni a tétek terén nem tudja felvenni vele a 
versenyt, s ezért nem játszhat ellene becsületes játékot, még akkor sem, ha 
ügyesebb nála. Durjódhana azonban sietve közbeszólt: 


— Hadd játsszon a nagybátyám, ó, király. Én majd biztosítom a téteket. 
Fogadj, amire akarsz: drágakőre, aranyra vagy bármilyen kincsre. 

A Pándavák egymásra néztek — éppen erre számítottak. Egyértelmű, hogy ez 
nem baráti játszma. 


— Még sosem hallottam olyat, hogy egyvalaki játszik, s egy másik meg fogad 
— mondta Judhisthira. — Ha azonban senkinek nincs ellenvetése, kezdődjék a 
játék. 

Judhisthira ismét a Kuruk öregjeire nézett, de senki sem szólalt meg. Sakuni 
kezébe vette csontfehér kockátt. 

— Mi hát a tét, ó, király? — kérdezte. 

Judhisthira levett a nyakából egy hibátlan igazgyöngyökkel díszített, hosszú 
arany nyakéket. 

— Íme az első tétem. 

— Tartom! — vágta rá Durjódhana, ujjait végigsimítva a nyakában lógó nehéz 
aranyláncokon. 

Sakuni lehunyta a szemét, összedörzsölte a kockákat, majd könnyed 
mozdulattal elhajította őket. — Kali! — harsogta, ahogy a kockák végiggurultak 
a táblán. Amikor megálltak, pont a Kalikombinációt mutatták. Sakuni 
felkiáltott: — Ez az! Nyertem! 


—- Ne légy oly büszke magadra, Sakuni. Az egész játékot csak azért 
agyaltátok ki, hogy legyőzzetek. De még nincs vége! Most sok százezer 
kincseskorsót teszek fel, mind színültig tele arannyal. Lássuk, nyersz-e 
megint. 

Judhisthira ritkán kockázott. Valójában idegenkedett ettől a játéktól: jól 
tudta, hogy a királyok gyengéje, s gyakran pusztulásuk okozója. De mivel 
elfogadta a kihívást, most már nem hátrált meg. Egy erős ksatrija mindig 
rettenthetetlenül küzd, legyen szó akár csatáról, akár szerencsejátékról. 


Judhisthira hatalmas tétjének hallatán Sakuni Durjódhanára pillantott, aki 
mosolyogva intett. 

Judhisthira kezébe vette a kockákat, s miközben hangosan bejelentette 
dobását, elgurította őket. . . 

De más eredmény jött ki. 

— Nincs szerencséd — mondta Sakuni, majd felvette a kockákat és dobott. 
Ismét kijött, amit bemondott. — Megint én nyertem! — kiáltotta. 

— Akkor most legyen a tét felbecsülhetetlen értékű, drágakővel és arannyal 
díszített, tigrisbőrrel borított szekerem, az eléje fogott nyolc hófehér harci 
ménnel együtt. Te dobsz, Sakuni. 

Judhisthira megint csak veszített; a kockák úgy pördültek, mintha Sakuni 
parancsolna nekik. 

A Pándava, akit láthatólag magával ragadott a játékszenvedély, egyre 
magasabbra emelte a téteket, s minden egyes dobásnál veszített. Szép lassan 


minden vagyonát eljátszotta. Nem hallatszott más, csak a tétek meg a kockák 
koccanása, melyet minden alkalommal Sakuni kiáltása követett: — Lám csak! 
Megint nyertem! 


Durjódhana és testvérei meg csak nevettek, s a játék folytatására biztatták 
Judhisthirát. — Mi lesz a következő tét, király? — gúnyolódtak. — Gazdagságod 
határtalan! 

Akárhányszor Sakuni elkiáltotta magát,  Dhritarástra mindannyiszor 
előrehajolt, s izgatottan kérdezte Vidurától: — Mi is a nyeremény? — A játék 
előrehaladtával — Vidura egyre jobban  elkedvetlenedett. Már-már 
elviselhetetlen volt látnia, hogy Judhisthirát úgyszólván kirabolják. A 
Pándavának nem sok esélye volt rá, hogy kockában legyőzze Sakunit. Ez 
napnál is világosabb volt, de nem tiltakozott senki — legkevésbé Dhritarástra 
nem. Mindenki csak ült némán. 


Bizonyosan a mindenható sors keze mozgatta őket, egy magasabb rendű terv 
szerint. 


A kockák sorra Sakuni bemondásának megfelelően álltak meg a táblán, amit 
Judhisthira mindannyiszor rezzenéstelen arccal vett tudomásul, s újabb 
hatalmas tétet jelentett be. Sakuni szokatlan kockáival egyetlen dobást sem 
tudott megnyerni. 


Judhisthira fivérei belesápadtak az aggódásba, ahogy a bátyjuk egyremásra 
veszítette el a téteket. Különösen Bhíma szenvedett. Elviselhetetlen volt 
számára  Durjódhana gúnyolódó viselkedése. Az erős  Pándava 
tehetetlenségében ökölbe szorította a kezét, s legszívesebben felpattant volna, 
hogy nyílt párbajra hívja ki Durjódhanát. De anélkül, hogy Judhisthira 
parancsot adott volna rá, nem mondhatott semmit. Ardzsuna és az ikrek 
ugyancsak némán ültek, s borzadva figyelték, ahogy a bátyjuk egyfolytában 
veszít. 


Egyszer csak Vidura ugrott talpra — már nem bírta tovább türtőztetni magát. 
Félbeszakították a játékot, ő pedig hangosan beszélni kezdett: 


— Ó, nagy király, Kuruk vezére, jól figyelj szavamra, mely kellemetlen lesz, 
akár az orvosság a haldokló számára. Már akkor figyelmeztettelek, amikor ez 
az elvetemült, bűnös Durjódhana megszületett, hogy el fogja pusztítani 
nemzetségünket. Közel az idő, amikor ez bekövetkezik. Cselekedj, amíg nem 
késő! Parancsold meg Ardzsunának, hogy ölje meg. Nincs más választásunk. 
Egy méltatlan fiúról minden esetben le kell mondani a nemzetség érdekében. 
Ha nem így cselekszel, hamarosan elnyel a szomorúság óceánja! 

Minden szem Vidurára tapadt. Durjódhana a fogát csikorgatta mérgében. A 
vak király azonban szótlan maradt. 

— Az erényes Pándavákban sokkal nagyobb örömed telik majd, mint a 
gonosz lelkű 

Durjódhanában - folytatta Vidura. — Vedd meg az öt tigrist ennek a sakálnak 
az árán. Nehogy úgy tégy, mint az a király, akinek volt egy aranyat hányó 
madara, de kapzsiságból felvágta a hasát, s kioltotta az életét. 


Vidura ezután felhívta a király figyelmét a Pándavákkal való barátság 
előnyeire. Amikor látta, hogy a szavai teljesen hatástalanok maradnak, a velük 
való ellenségeskedés veszélyeit kezdte sorolni. 


— Hatalmas tűz támadt, te pedig, ó király, önként bele akarsz sétálni. Ez az öt 
hős most olyan, mint öt feldühödött mérgeskígyó. Ne ingereld őket tovább. 
Ha felsorakoznak a harcra, még az égiek sem mernek szembenézni velük. 
Kapzsi fiadat követve szörnyű viszály felé rohansz, mely gyökerestül ki fogja 
irtani a Kuruk nemzetségét. A zűrzavar óráján ki lészen menedéked? 


Durjódhana egyszerre kirobbant. Haragos pillantásokat lövellt Vidura felé, 
aki még soha az életben egy jó szót nem mondott róla, s üvöltött, ahogy a 
torkán kifért: — Ó, Vidura, most végre kiderült, ki is vagy valójában: a barát 
álruhájába bújt rosszakaró! Mindig csak ellenségeinket dicsőíted, minket meg 
egyfolytában ócsárolsz! S mi még ostobán el is tartunk, mint az az ember, aki 
kígyót melenget a keblén. Mit gondolsz, ki vagy te, hogy ilyen aljas 
tanácsokat adsz? Mi a bajod velem? Csak az vagyok, akinek Isten teremtett! 
Ha helytelenül cselekszem, akkor Istent hibáztasd, ne engem, mert az ő 
irányítása alatt állok. Értelmetlen hebehurgyaságokat beszélsz. Nem vagyunk 
kíváncsiak a véleményedre! Menj ahová tetszik! A hűtlen feleség, akármilyen 
jól is bánnak vele, mindig elhagyja a férjét. 

Vidura kétségbeesetten rázta a fejét — különösen Durjódhana Istenről 
mondott gunyoros szavai fájtak neki. Az istentelen herceg egyszerűen csúfot 
űzött Vidura hitéből. Miután kiadta a mérgét, önelégült mosollyal visszaült a 
helyére. Vidura megint Dhritarástrához fordult: — Ó, király, ítéld meg magad 
fiad szavait. Én csupán a te érdekedben próbálok tanácsot adni. Olyan embert 
könnyű találni, aki, hogy megnyerje gazdája jóindulatát, mindig csak kellemes 
dolgokat mond, ritka azonban az olyan, aki a kellemetlen igazságot is 
kimondja. Ó, Bharata sarja, cselekedj megfontoltan és őszinte alázattal. Hagyj 
fel a Pándavák gyötrésével, s tagadd meg fiadat! 


Dhritarástra még mindig nem szólt semmit. Vidura leült, s a kezébe temette 
az arcát. Mi tudná észhez téríteni a királyt? 


Durjódhana csak nevetett, s intett Sakuninak. — Ó, Judhisthira — szólalt meg 
a gandhára király -—, tekintélyes vagyont elvesztettél már. Szeretnél megállni? 
Vagy maradt még valamid, amit fel tudnál tenni? 


Judhisthira egyenesen Sakuni szemébe nézett: — Gazdagságom milliókban, 
tízmilliókban, milliárdokban és százmilliárdokban mérhető, sőt, még ennél is 
nagyobb számokban. Miért kérded? Most mindezt a vagyont felteszem. Dobj 
hát! 

Sakuni elmosolyodott, s a kockák ismét végiggurultak a táblán. Megint az 
jött ki, amit bemondott, s nevető hangja megint felharsant: 

— Nyertem! 

Judhisthira ezután feltette a földjét, a jószágait, a hadseregét, a szolgáit — és 
mindet elvesztette. Amikor az egész birodalmat eljátszotta,  Sakuni 
csúfondáros pillantást vetett rá. 


— Úgy tűnik, mindent elvesztettél, ó, király. Hogyan folytatódjon így a játék? 

Judhisthira alig kapott levegőt. Hogy lehet, hogy minden egyes dobásnál 
vesztett? Már-már felfoghatatlan volt. Végtelen gazdagságából semmi nem 
maradt. Most már minden Durjódhanáé. 


Vajon az Úr akarta így? Judhisthira zavartan hallgatott. Hogy tudja ezentúl 
teljesíteni királyként ráháruló kötelességét: a bráhmanák védelmét és 
szolgálatát? Meg kell próbálnia valamit visszanyerni! De mit tudna feltenni? 

Judhisthira a testvéreire nézett. Talán még van visszaút! 


— Ezek a hercegek szintén a vagyonomhoz tartoznak — fordult Sakunihoz. — 
Most a halovány bőrű Nakulával, Mádrí erőskarú és erényes fiával játszom. 


Pillanatokon belül Nakula is elveszett. Judhisthira hitetlenkedve rázta a fejét. 
A dolgok tényleg túl messzire mentek. De most már nem lehetett visszakozni. 

Fojtott hangon megtette a következő tétet is: 


— Itt van Mádrí másik fia, a hasonlóképp erős, a mindnyájunknak oly kedves 
Szahadéva. Nem szabadna kockára tennem, most mégis ő a tét. 


Néhány pillanat múlva újra Sakuni vidám rikkantása hasított a csöndbe: — 
Lám, nyertem! — Kaján mosollyal Judhisthirára sandított. — Úgy tűnik, Bhíma 
és Ardzsuna közelebb áll a szívedhez, mint az ikrek. 

— Ostoba! Meg ne próbálj viszályt szítani közöttünk, akiknek a szíve egy! — 
fortyant fel Judhisthira. — A játszmának még nincs vége. Itt van Ardzsuna, az 
örökkön tettre kész, aki mindig átvisz minket a csata tengerén. Ő a következő 
tétem! 


A terem teljesen elnémult, amikor a kockák ismét elgurultak. Durjódhana 
türelmetlenül előrehajolt. Mind elnyerte Judhisthira vagyonát, az azonban, 
hogy a fivérei is a birtokába kerülnek, a legmerészebb álmait is felülmúlta! A 
kockák egyre lassultak, majd megálltak. . . 


— Nyertem! — hangzott fel ki tudja hányadszor. — Ó, király, három fivéred 
már elveszett. Na, megállsz? 


Judhisthira Krisnára gondolt. Talán próbára akarja tenni? Hihetetlennek tűnt, 

hogy az Úr megengedte volna, hogy még kedves barátja, Ardzsuna is 
elvesszen. Vajon vissza lehet még fordítani a dolgokat? Lesütött szemmel így 
szólt: — Habár méltatlan, hogy kockára tegyem, őt, ki vezetőnk és 
menedékünk, mégis felteszem az oroszlánhoz hasonlatos Bhímát, a 
buzogányforgatók legkiválóbbját, az ellenség rettenthetetlen aprítóját. 


Sakuni becsukott szemmel dobott. Bhíma elveszett. Judhisthiráról patakzott 
a veríték. Már csak egy dolgot tehetett. Nem távozhat a teremből úgy, hogy 
négy öccsét a Kauravák rabszolgájává tette — mert minden bizonnyal ez fog 
történni velük. Mély lélegzetet vett, és azt mondta: 


— Én, a legidősebb Pándava még mindig megmaradtam. Legyek hát én a 
következő tét. Ha magamat is elvesztem, mindent meg fogok tenni, ami egy 
rabszolga kötelessége. 


A közönség soraiban ülő királyoknak a lélegzete is elakadt. Döbbenten 


figyelték a pördülő 

kockákat, — melyek — mintha megint — csak  Sakuni parancsának 
engedelmeskedtek volna. 

— Elvesztél! — kiáltott fel Sakuni. — Ami pedig egy bűnös emberre vall, 
hiszen még volt olyan érték a birtokodban, amivel fogadhattál volna. Van még 
egy tét, mely igen kedves neked. Miért nem fogadsz Draupadíra? Általa 
visszanyerheted magadat. 

Judhisthira némán gyötrődött. Hogy tudná kockára tenni Draupadít? Az a 
kötelessége, hogy megvédje, nem pedig az, hogy tudatosan veszélynek tegye 
ki! De mi más választása maradt? 


Rajta kívül mindene elveszett. Ha az Úr meg akarja menteni, az már csak 
Draupadi révén lehetséges. 

— Azt, aki se nem alacsony, se nem magas, akinek alakja tökéletes, s a két 
szeme olyan, mint egy-egy lótuszszirom, akinek testéből lótuszillat árad, aki 
minden szépség, kellem és erény tárháza, és aki minden női tökéletesség 
birtokában van — őt játszom meg most. 


Amikor Judhisthira kimondta ezt, öccsei hitetlenkedve néztek egymásra. A 
Kuruk elöljárói felkiáltottak: — Szégyen! Gyalázat! — Sok király könnyes 
szemmel, szomorúan hajtotta le a fejét. 

Bhísmát, Drónát és Kripát kiverte a verejték, Vidura pedig nagyokat 
sóhajtva, kétségbeesetten nézett vak bátyjára. Dhritarástra azonban 
előrehajolt, s türelmetlenül kérdezte: — Elnyerte a tétet? Elnyerte már? 


Sakuni egészen kipirult az izgalomtól. Oldalán a hangosan nevetgélő 
Durjódhanával, Duhsászanával és Karnával, elgurította a kockákat, s az 
eredmény elkerülhetetlen volt. Hangja visszhangot vert a döbbent csöndben: 

— Elnyertük! Elnyertük Draupadít! 

Felpattant és azonmód táncra perdült, miközben gúnyosan ezt hajtogatta: — 
Van még egy téted, van még egy téted, mi kedves néked, mi kedves néked. 
Tedd meg Draupadít, tedd meg Draupadít, király, ó király! — A lesújtott 
Judhisthira csak ült némán, s lélegezni is alig tudott. 

Durjódhana, győzelmének pillanatait kiélvezve, Vidurához fordult: — 
Bácsikám, ugyan, hozd már ide Draupadít! Hadd bízzuk meg a Pándavák 
kedves feleségét valami alantas szolgálattal. 


Vidura szinte nem bírt Durjódhanára nézni. — Ó, te gonosz ember, te ostoba, 
hát nem látod, hogy meredek szakadék szélén állsz? Félelmetes kígyók 
vannak a fejeden. Ne ingereld őket tovább, ha nem akarsz a Halál 
birodalmába menni! 


Vidura ekkor Dhritarástrához és a többi egybegyűlthöz fordult: — Az a 
véleményem, hogy Draupadít nem lehetett elveszteni, mivel Judhisthira már 
eljátszotta magát, amikor a feleségét tette fel tétként. Dhritarástra fia olyan, 
mint a bambusz, mely halála pillanatában hoz gyümölcsöt: vagyonokat nyer a 
kockán, s közben nem látja, milyen félelmetes szörnyűségek várnak rá 


hamarosan. Ő lesz a Kuruk pusztulásának okozója! Amikor a barátok bölcs 
szavára fittyet hánynak, amikor a kísértés és a kéj kerül hatalomra, tudjátok 
meg, hogy félelmetes, mindent elsöprő pusztulás közelít! 

Durjódhana megvetően legyintett: — Elég volt belőled, Vidura! — nevetett. 
Körülnézett, s amikor észrevette a fő palotaszolgát, odakiáltott neki: — 
Prátikámin, hozd ide Draupadít! Nincs mitől tartani. Csak Vidura dühöng itt 
őrült módjára. Egyszerűen képtelen elviselni a sikerünket. 


A Pándavák lehajtott fővel ültek. Úgy tűnt, Judhisthira kővé dermedt a 
fájdalomtól. 

Lelkiismeret-furdalás gyötörte. Hogy ragadtathatta így el magát? Mindent 
eljátszott, s rabszolgasorsba juttatta nemcsak a fivéreit, de Draupadít is. Ez 
szörnyű hiba volt. De most már mit tehetett? A Kuru öregek, az egyetlen 
Vidura kivételével, némán ültek. Úgy látszott, nem ítélik el a szerencsejátékot, 
s azt sem, hogy Draupadít rabszolganőként akarják a gyülekezet színe elé 
cipelni. Hallgatásuk felért egy néma beleegyezéssel. Judhisthira tehetetlen 
volt — szörnyű érzések mardosták a szívét. Fivérei egyértelműen az ő 
hibájából kerültek ilyen kilátástalan helyzetbe. 

Amikor látták, hogy legidősebb bátyjuk is szolgasorsra jutott, s hogy 
Dhritarástra egy szót sem szól erre, Judhisthira öccsei alig bírták türtőztetni 
magukat. A legszívesebben ott helyben nyílt párbajra hívták volna a 
kárörvendő Durjódhanát, de Judhisthira parancsa nélkül semmit nem tettek. 
Néma borzalommal figyelték, amint a prátikámin a hölgyek lakosztálya felé 
indul. 


Tizenkettedik fejezet 


Gonosz erők kerekednek felül 


A prátikámin szomorúan, nehéz szívvel sietett Draupadí szobája felé. 
Osszetett kézzel megállt a Pándavák hitvese előtt, s remegő hangon belefogott 
mondandójába. 


— Ó, királyné, Judhisthira elvesztett kockán. Durjódhana parancsára jöttem, 
hogy a gyűlésterembe vigyelek. 


Draupadíi letette a hímzését, arcára hitetlenkedő arckifejezés ült. 


— Prátikámin, ugye, csak tréfálsz? Ki tenné fel szerencsejátékon tétként a 
saját feleségét? Nem akadt más, amibe fogadhatott volna? 


— Királyném, a király addigra már mindenét elvesztette, beleértve fivéreit, 
sőt még saját magát is. Csak azután tett meg téged. 


Draupadíi sejtette, hogy csak a Kauravák újabb galádságáról lehet szó, de 
akkor is furcsállotta, hogy elvesztették. Érezte, hogy elfutja a méreg. 


— Ó, szolga, menj vissza a gyülekezetbe, és a nevemben tudakolj meg egy 
dolgot. Kérdezd meg azt a szerencsejátékost, hogy kit vesztett el először: saját 
magát, vagy engem. Ha erre választ kaptál, akkor magaddal vihetsz, feltéve, 
ha tényleg az uram óhajtja így. 

A prátikámin leborult, és távozott Draupadí szobájából. Amikor visszaért a 
gyűlésterembe, feltette Judhisthirának Draupadí kérdését. Judhisthira nem 
válaszolt. Csak ült sóhajtozva, lehorgasztott fővel, mint aki nincs egészen 
magánál. 

Durjódhana bezzeg csak nevetett. — Miért nem maga Draupadíi teszi fel a 
kérdést Judhisthirának, hogy mi is hallhassuk, mit beszélnek? Eredj, 
prátikámin, és hozd ide végre a királynét! 

A szolga lassan visszasomfordált Draupadíhoz, s könnyes szemmel 
tolmácsolta Durjódhana üzenetét. — Ó, királyné, úgy látszik, küszöbön áll a 
Kuruk pusztulása. Ha a gyengeelméjű 

Durjódhana fejébe vette, hogy megszégyenít, akkor nem sokáig marad 
gazdag ember. 


Draupadínak megesett a szíve az elkeseredett szolgán. — Bizonyosan az Úr 
rendelte így — mondta szelíden. — A boldogság és a boldogtalanság szüntelen 
körforgásban követi egymást, aszerint, hogy a sorsunk mit szab ki ránk. 
Nekünk éppen ezért egyedül az élet legmagasabb rendű célját, a vallást kell 
követnünk. Ha féltve őrizzük, ontani fogja ránk áldásait. Ne hagyjuk hát, hogy 
a Kuruk most a vallás elveit megtagadva meggyalázzanak, engem, a védtelen 
nőt, amikor ráadásul ilyen kínos helyzetben vagyok! 

Draupadíi ezzel arra utalt, hogy havi tisztulásának időszakában van. Csupán 
egyetlen anyagot tekert magára, s a szokásnak megfelelően elvonult a 
társaságtól. Elképzelhetetlen volt, hogy ebben az állapotban egy nyilvános 


gyűlés színe elé citálják. 

— Még egyszer utoljára menj vissza a gyűlésterembe, ó szolga, és kérdezd 
meg a Kuruk erényes öregjeit, mint vélekednek erről. Ha úgy gondolják, nem 
ellenkezik az erkölccsel, ha eléjük viszel, akkor veled megyek. 

A szolga visszament a terembe, és elismételte Draupadí szavait. Mindenki 
szemlesütve ült. 

Durjódhana  eltökéltsége és  Dhritarástra cinkos egyetértése láttán 
tehetetlennek érezték magukat. 


Judhisthira felnézett. 


— Nekünk most már Durjódhana parancsol. Ha azt az utasítást adta, hogy 
hozzák ide Draupadít, legyen akarata szerint. Mondd meg a királynénak, hogy 
jöjjön ide, és álljon a feljebbvalói színe elé, még akkor is, ha csak egy darab 
szári fedi és senkinek sem szabadna megpillantania. 

Judhisthira Dhritarástrát és Bhísmát nézte. A vak király izgatottságában kissé 
előrehajolt, Bhísma arcán azonban mély fájdalom tükröződött. Lassan ingatta 
a fejét, de semmit nem szólt, amikor Durjódhana ismét ráparancsolt a 
szolgára: — Jól hallottad: eredj Draupadíhoz és hozd ide! Most már a férje is 
erre kéri. 


A szolga zavarodottságában csak topogott egyhelyben. Félt Draupadíi 
haragjától, mert úgy érezte, az egész világot hamuvá tudná égetni vele, 
azonban Durjódhanával sem akart ellenkezni. 

A Kaurava herceg kezdte elveszíteni a türelmét. Duhsászanához fordult. 

— Ez az ostoba szolga megijedt Bhímától. Menj, öcsém, hozd ide te 
Draupadít. A Pándavák úgysem tehetnek semmit, hiszen a rabszolgáink. 

Duhsászana megvető mosolyt küldött a Pándavák felé, majd felállt és 
kivonult a teremből. 


Mint egy kutya az oroszlánbarlangba, úgy lépett be Draupadi lakosztályába. 


— Jöjj, hercegnő, hisz becsületes úton nyertünk el. Mutasd meg magad 
újdonsült uraid, a Kauravák előtt! 


Draupadí elhúzódott a sokatmondón bámuló herceg elől, majd hirtelen 
mozdulattal talpra szökkent és Gándhárí nevét kiáltozva kirohant a szobából. 
Duhsászana dühösen elordította magát és a nyomába eredt. Amikor utolérte, a 
hajánál fogva durván megragadta, és a terem felé kezdte vonszolni. Draupadí 
egész testében remegett. Hiába kiáltozott, hiába viaskodott, Duhsászana csak 
annál erőszakosabban húzta, mit sem törődve azzal, hogy öt hatalmas hős a 
védelmezője. 


Amikor Draupadíi látta, hogy teljesen hiábavaló a küzdelme, fojtott, megvető 
hangon így szólt Duhsászanához: — Te otromba nyomorult, hogy mersz a 
gyülekezet elé vonszolni? Hát nem látod, hogy gyengélkedem? 

— Na és aztán? — felelte gorombán Duhsászana. — Mostantól a rabszolgánk 
vagy, akkor meg mit számít, hogy egy szál pendelyben vagy-e vagy 
meztelenül? Gyerünk, foglald el a helyed a szolgálók között! 


Duhsászana végigvonszolta a szánalmasan jajveszékelő Draupadít a palota 
folyosóin, majd a gyűlésteremben Durjódhana elé lökte. A Pándava királyné 
ott feküdt a földön kibomlott száriban és összekuszált hajjal, s magában 
buzgón Krisnához és Ardzsunához imádkozott. 


Draupadíi szánalomra méltó helyzete láttán Vidura, Bhísma és Dróna 
leplezetlen zokogásban tört ki. Kétségbeesetten néztek Dhritarástrára, de ő 
csak annyit mondott: — Mi történik? Itt a panycsála hercegnő? 


Draupadí megértette, hogy még férjei sem tudnak szót emelni az érdekében. 
Gyorsan rendbe szedte az öltözékét és befedte a haját, majd haragosan 
felpattant, mint egy lángnyelv, és feddőn így szólt a Kurukhoz: 


— Ebben a gyülekezetben sok nagy tudású férfiú van; isteni erényekkel ékes, 
az odaadó áldozatok bemutatásában jártas mind. Néhányan közületek 
feljebbvalóim, sőt, guruim vagytok. Hogy engedhettétek hát, hogy ebben az 
állapotban elétek vonszoljanak? 


Ekkor Duhsászanához fordult. A szemei villámokat szórtak, amikor 
megszólalt: — Lelketlen gazember! Ne merj még egyszer hozzám nyúlni! A 
Pándavák ezt akkor sem fogják megbocsátani neked, ha Indrával az élen az 
égiek mind egy szálig a pártfogásukba vesznek! 

Ismét a Kurukhoz intézve szavait, így folytatta: — Judhisthirát az erkölcs 
finomabb törvényei kötik, melyeket csak a hozzá hasonlóan nemes lelkű 
férfiúk képesek megérteni. A legkisebb mértékben sem hibáztatom azért, amit 
tett. Most kiderült, hogy ti, Kuruk mind ugyanolyan lelkületűek vagytok, mint 
Duhsászana és gonosz fivérei. Másként hogy tudtátok volna szótlanul 
végignézni, hogy így megalázzanak? Ó jaj! Ma oda lett Bharata 
nemzetségének nagysága! 

Draupadí egy pillantást vetett férjeire, akik úgy ültek a helyükön, mint öt 
feldühödött tigris, készen arra, hogy bármikor lecsapjanak. Ez a szemérmes és 
egyszersmind haragos pillantás sokkal jobban fájt nekik, mint amikor 
elvesztették a vagyonukat, a birodalmukat, mindenüket. 


Draupadíi pillantása Duhsászana figyelmét sem kerülte el. Hangos nevetéssel 
ismét megragadta, és még erőszakosabban kezdte cibálni a hercegnőt. 
Durjódhana, Karna és Sakuni együtt nevettek vele, és még meg is tapsolták. 
Négyükön és a vak királyon kívül a teremben mindenki más hangosan 
jajveszékelt. 

Draupadí kitépte magát Duhsászana kezei közül és könyörgőn Bhísmára 
nézett. Az idős Kuru vezér mély lélegzetet vett és így szólt: 


— Ó, áldott hölgy, kérdésedre nehéz válaszolni. Egy rabszolga valóban nem 
rendelkezik saját vagyonnal, következésképp nem is tehet fel semmit a 
kockára. Egy feleség azonban mindig a férj felügyelete alatt áll. Judhisthira 
előbb hagyná el a világot és annak minden gazdagságát, mint hogy az 
erkölcshöz hűtlen legyen. Jól tudta, hogy Sakuni kockában legyőzhetetlen, 
mégis beleegyezett a játékba és mindenét elvesztette. Mindezek tudatában én 
nem tudom eldönteni a kérdést. 


Draupadí megrázta a fejét, hosszú fekete hajfonata úgy himbálózott a hátán, 
mint egy dühös kígyó. 

— Hogy állíthatod, hogy Judhisthira önszántából játszott? Eleve minden úgy 
lett előkészítve, hogy veszítsen. Habár nem mestere a játéknak, rávették, hogy 
gonosz és minden hájjal megkent hazárdjátékosokkal játsszon. Hát hol itt az 
erkölcs? 


Duhsászana durva szitkokat zúdított Draupadíra, és ráparancsolt, hogy 
maradjon csöndben. Ő térdre esett és némán zokogva a kezébe temette arcát. 
Bhíma nem bírta tovább. Elviselhetetlen volt a kín, hogy Draupadít ilyen 
állapotban látja, s végül kitört belőle a fortyogó düh. 

Judhisthirára emelte tekintetét és így szólt: 


— Milyen szerencsejátékos az olyan, aki, még ha végső elkeseredésében is, 
de a saját feleségét teszi fel tétként?! Amikor elvesztetted a vagyonunkat, a 
királyságot, sőt minket magunkat is, nem éreztem haragot, hisz urunk és 
parancsolónk vagy. De ha ennek az ártatlan Draupadínak a szenvedését látom, 
aki a te játékszenvedélyed miatt jutott ilyen helyzetbe, képtelen vagyok 
uralkodni a dühömön. Szahadéva, hozzál tüzet! Hadd égessem meg a király 
kezét! 


Erre már Ardzsuna is izgatott lett; karon ragadta Bhímát. 


— Megállj, Bhíma! Az erkölcstelenek társaságában te is kivetkőzöl 
magasrendű erkölcseidből? Ne tégy ostobán ellenségeink kedvére! Judhisthira 
jelleme makulátlan, s azon felül imádatra méltó feljebbvalód ő. Azzal, hogy 
akarata ellenére idejött és játszott, csak jellemességéről tett tanúbizonyságot. 


Ardzsuna szemrehányása kijózanította Bhímát: szégyellte és bánta már a 
kirohanását. — Igazad van, Ardzsuna -— válaszolta lehorgasztott fővel. — 
Bocsáss meg, amiért Draupadí sorsa miatt érzett haragom elvette a józan 
eszemet. 


Durjódhana száz testvére között volt egy, Vikarna, akit mélységesen 
felháborítottak a történtek. Nem akart hinni a szemének, s úgy érezte, nem 
hagyhatja szó nélkül a Pándavákat ért égbekiáltó méltánytalanságot. 
Elérkezettnek látta az időt, hogy szólásra emelkedjen: — Draupadí kérdése 
nem maradhat válasz nélkül! Ha mi, a gyülekezet tagjai nem tudunk döntést 
hozni az ügyben, nagy bűnt veszünk magunkra. Azt javaslom, hallgassuk meg 
a jelenlévők elfogulatlan véleményét. 


Vikarna végigjártatta tekintetét a gyülekezeten; arra számított, hogy Bhísma, 
Dhritarástra, Dróna vagy Vidura majd csak mond valamit. Ök azonban 
hallgattak. 


— Ha senki másnak nincs véleménye, akkor én majd elmondom az enyémet: 
szerintem Draupadít nem nyerték el! A szentírásokban az áll, hogy egy király 
négyféle bűnös szenvedély — a vadászat, a nők, az ivás és a szerencsejáték — 
rabja lehet. Ha valaki e négy valamelyikének hatása alatt cselekszik, a tetteit 
nem szabad komolyan venni. Judhisthira a játékszenvedélytől tébolyultan, a 
gonosz Sakuni hergelésére tette fel tétként a panycsála hercegnőt, ráadásul 


azután, hogy magát már elvesztette. Ebből következik, hogy Draupadít 
semmiképp sem nyerhették el a Kauravák! Ez ellenkezne a dharmával! 


Vikarna szavait Zajos tetszésnyilvánítás fogadta. A királyok közül többen is 
felálltak és megéljenezték, Sakunit pedig elítélték. Karna azonban nagyon 
dühös lett. Talpra ugrott, és izmos karját lengetve csendre intette a 
gyülekezetet. Mennydörgő hangja az egész termet betöltötte. 


— Elég legyen már ebből a sok ostobaságból! Hát mit tudsz te az erkölcsről, 
Vikarna? Sok kiváló személyiség van a körünkben, mindegyikük sokkal 
tanultabb nálad, mégis hallgatnak. Nyilvánvalóan úgy gondolják, hogy 
Draupadít becsületes úton nyertük el. Hogy veszed a bátorságod ahhoz, hogy 
másként vélekedj? Judhisthira kockán elvesztette a feleségét, minden 
vagyonával együtt. Ezt aligha lehet kétségbe vonni. 


Karna lenézett a síró Draupadíra. Még mindig élénken éltek emlékezetében a 
szavak, amiket a hercegnő mondott neki a szvajamvarán. Azt a megaláztatást 
soha nem fogja elfelejteni. Ahogy felidézte magában a fájó pillanatot, érezte, 
hogy elönti a düh. 

— Ha azt hiszed, hogy ez a nő másmilyen bánásmódot érdemel, hát jól 
jegyezd meg amit mondok: egy erényes asszony soha nem menne feleségül öt 
férfihoz, dacolva a vallás elveivel! Jóformán egy prostituálttal van dolgunk, 
úgyhogy az is mindegy lenne, ha meztelenül hozták volna ide. Duhsászana, 
vedd le a ruháját, és a Pándavákét is! Hiszen most már mind a rabszolgáink! 


Durjódhana megtapsolta Karnát és intett Duhsászanának, hogy siessen. 
Duhsászana a hajánál fogva talpra rántotta Draupadít, majd megfogta a szárija 
végét, és a halálra vált gyülekezet szeme láttára nekilátott, hogy erőszakkal 
levetkőztesse. 


Draupadí megpróbált ellenállni Duhsászanának, de hasztalan. Szárija 
kicsúszott a keze közül, ahogy a Kaurava egyre erősebben húzta. 
Kétségbeesetten a férjeire nézett, de azok nem mozdultak. A hercegnő látta, 
hogy az egész gyülekezetben senki sincs, aki a pártját fogná. Ekkor Krisnára 
gondolt, s teljesen átadva magát menedékének, magasba emelt karral 
imádkozni kezdett. 

— Ó, Góvinda! Ó, Krisna! Ó, Uram! Ó, emberek védelmezője, minden baj 
elpusztítója, ments meg! Ó, univerzum lelke, nézd, elmerülök a Kuru- 
óceánban. Mindjárt elalélok ebben a gonosz gyülekezetben. Könyörgöm, 
ments meg! 


Krisna sok száz mérföld távolságból meghallotta szánalomra méltó 
segélykiáltását, s azonnal válaszolt. Felfoghatatlan energiái révén 
kiterjesztette . magát, és  Hasztinápurába sietett. Pillanatok alatt a 
gyűlésteremhez ért, láthatatlanul belépett, és egy végtelenül hosszú szárival 
látta el Draupadít. Duhsászana egyre csak húzta, húzta az anyagot, 
legnagyobb ámulatára azonban Draupadíi teljesen felöltözött maradt. Tarka 
szárija egyre nagyobb halomban tornyosult a padlón. 


A herceg elszántan próbálta levetkőztetni, de egy idő után teljesen kimerült: 


látta, hogy erőfeszítései hiábavalóak. 


A gyülekezetben ismét nagy izgalom támadt. A királyok mind megtapsolták 
Draupadít, Duhsászanára pedig szitkokat szórtak, és felszólították, hogy 
hagyja békén a panycsála hercegnőt. A verítékben fürdő Kuru lerogyott 
Durjódhana mellé, és hitetlenkedve csóválta a fejét. 


Bhíma farkasszemet nézett vele, mintha a pillantásával akarná hamuvá 
égetni. Amikor a gyülekezet elcsendesedett, felállt, és mennydörgő hangon 
így szólt: — Ó, királyok, jól figyeljetek a szavamra! Olyan fogadalmat teszek, 
amilyet eddig még senki emberfia. Ha nem tépem föl a csatamezőn ennek az 
aljas gazembernek a mellkasát, és nem iszom meleg véréből, ne léphessek be 
soha őseim birodalmába! 


Amint Bhíma kimondta szörnyű fogadalmát, Durjódhana és fivérei 
borzadállyal teli felháborodással bámulták. A jelen lévő királyok azonban 
hangos szóval dicsőítették a Pándavát, a Kurukat pedig felszólították, hogy 
válaszoljanak Draupadi kérdésére. Mindenfelé dühös hangok visszhangzottak 
a teremben: — Szégyelld magad, Dhritarástra! Miért nem szólsz semmit? Hová 
lett a becsületed? 


Ekkor Vidura emelkedett szóra, s karját felemelve intette csendre a 
közönséget. 


— Ebben a gyülekezetben lábbal tiporják a vallás elveit. Minden jóérzésű 
embernek kötelessége, hogy az igazságosság és az erkölcs révén enyhítsen a 
hozzá menedékért forduló bajba jutottak szenvedésein. Akik a gyülekezetben 
nem emelnek szót a bűn ellen, azok ugyanúgy bűnrészesek. Eddig csak 
Vikarna szólt. Most mindannyiunk kötelessége, hogy őszintén kifejtsük 
véleményünket Draupadíi kérdésével kapcsolatban. 


Mialatt beszélt, Vidura végig egyenesen Dhritarástrára nézett. Elmondott egy 
ősi szentírási példázatot arról, milyen fontos, hogy az esdeklőnek az igazat 
mondja az ember. A vak király azonban még mindig nem szólt semmit. Látva, 
hogy senki sem törődik Vidurával, Karna odaszólt Duhsászanának. — Vidd ezt 
a szolgálót, Draupadít a belső szobákba, ahová való! 


Duhsászana ismét megragadta Draupadít, és megindult vele a terem kijárata 
felé. Ő összetett kézzel, esdeklőn nézett a Kuruk öregjeire, és így szólt: — 
Mielőtt elhurcolna ez az emberek leghitványabbika, hadd fejezzem ki 
tiszteletteljes hódolatomat előttetek. Bocsássatok meg, amiért ezt eddig 
elmulasztottam, de nagy bajomban egészen elfeledkeztem magamról. 


zz 


Miközben Duhsászana a hajánál fogva egyre csak rángatta Draupadít, ő 
könyörögve fordult a Kurukhoz: 


— Úgy látszik, beköszöntött a gonoszság sötét kora. Hogyan tűrhetitek, hogy 
lányotokkal így bánjanak? Hát mivé lett erkölcsötök? Ebben az állapotban 
még a napnak meg a szélnek sem szabadna megpillantania, itt mégis királyok 
gyülekezete előtt kínoznak. 


Draupadí megint nekik szegezte a kérdést. — Ó, Kuruk, mondjátok meg 
nekem igaz lelketekre, szolga vagyok vagy sem? Én, Judhisthira erényes 


felesége, a királyi sarj, Krisna barátja és a ti rokonotok? Mondjátok meg, mit 
diktál az erkölcs, s én örömmel követni fogom parancsotokat. De nem bírom 
tovább elviselni, hogy a Kuruk hírnevének bemocskolója a kezével illessen! 


Bhísma, könnyáztatta arccal így válaszolt: — Ó, te áldott, te nemes hölgy, az, 
hogy még ilyen nehéz körülmények között is a valláshoz folyamodsz, csak 
erényedet és hírnevedet gyarapítja. Az erkölcsi törvények fölöttébb 
szövevényesek, nehéz köztük eligazodni; magam sem egykönnyen tudnék 
válaszolni a kérdésedre. Mivel azonban a Kuruk utat engedtek a kéjnek és a 
tudatlanságnak, azt bizonnyal megmondhatom, hogy pusztulásuk nincs 
messze. Itt ülnek szemlesütve, s ahogy elnézem őket, nem hiszem, hogy 
egyhamar válaszolnának neked. Szerintem egyedül Judhisthira tudna 
megfelelni a kérdésedre. 


Minden tekintet Judhisthirára szegeződött, aki még mindig kábultan ült és 
képtelen volt megszólalni. A gyülekezetben senki nem szólt, nyilvánvalóan 
Durjódhana hatalmától féltek. A Kaurava herceg mosolyogva intett 
Duhsászanának, hogy engedje el Draupadít. Ezután felállt és így szólt a 
hercegnőhöz: 


- Ó, Draupadi, úgy vélem Bhísmának igaza van. A férjednek kell 
megválaszolnia a kérdésedet. Ha kijelenti, hogy hazudott, amikor feltett 
tétként, s így még mindig az urad, szabadon engedünk. Ha a fivérei is 
ugyanezt vallják, akkor őket is hamisan játszotta el, s ebben az esetben ők is 
szabadok lesznek. A nagylelkű Kurukat mind nagy szomorúsággal tölti el 
helyzeted, amit Judhisthira idézett elő. Döntse el hát ő a kérdést. 


Némi zajongás támadt a gyülekezetben, amint a királyok közül sokan 
megtapsolták Durjódhanát. Mások hangosan siránkoztak: "Ó, jaj!" "Ó, 
borzalom" felkiáltások hallatszottak innen is, onnan is. Megint mindenki 
Judhisthirára nézett, és türelmetlenül várta, vajon mit válaszol. Mielőtt 
azonban bármit is mondhatott volna, Bhíma, aki már nagyon bánta 
előző kirohanását, talpra szökött és így kiáltott: 


-— Ha Dharma emelkedett fia nem lenne urunk és feljebbvalónk, akkor nem 
kegyelmeztünk volna a Kuruknak, annyi szent. Judhisthira a gurunk és az 


életünk ura. Ha ő úgy veszi, hogy a Kuruk elnyerték, akkor minket is 
elnyertek, s mi ehhez tartjuk magunkat. 


Bhíma vöröslő szemeit Durjódhanára és öccseire emelte. — Csak azért nem 
öltem meg a puszta kezemmel ezeket a nyomorultakat, ahogy az oroszlán 
végez az apró állatokkal, mert Judhisthira nem adott rá parancsot! 

Látva, hogy Bhíma dühe menten kirobban, Bhísma, Dróna és Vidura 
megijedtek, és csitítani kezdték: — Nyugodj meg, Bhíma! Tudjuk, hogy 
mindenre képes vagy. 

Karna erre szapulni kezdte a Kuruk három bölcs öregjét, s azzal vádolta 
őket, hogy uruk érdekével szemben mindig a Pándavákat támogatják. Azután 
Draupadíhoz fordult és álságos hangon biztatta: 

- Ó, gyönyörű hölgy, válassz magadnak új férjet, A Pándavák a 


rabszolgáink, nincs többé joguk hozzád. Mostantól a Kauravák az új gazdáid. 
Eredj a szolgák lakrészébe, ott várd a parancsukat. Judhisthira nyilvánvalóan 
haszontalannak ítélte az életét és a férfiasságát, ha az egész gyülekezet színe 
előtt képes volt elkockázni téged. 


Bhíma, aki még mindig állt, fenyegetően meredt Karnára. Lassan ismét 
helyet foglalt Judhisthira mellett, mint a parázsló tűz, mely bármelyik 
pillanatban lángra lobbanhat. 


Durjódhana nevetett és cinkosan Karnára pillantott, majd a Pándavákhoz 
fordult. — Rajta, hősök, mondjátok meg végre: tényleg elnyertük Draupadít 
vagy nem? 

Győzelmi mámorában, s hogy bátorítsa Karnát, Durjódhana lemeztelenítette 
fatörzshöz hasonlatos jobb combját; egy mosollyal odakínálta Draupadínak, 
hogy foglaljon helyet az ölében, ahogy az egy feleséghez illik. 


Bhíma felüvöltött haragjában, mennydörgő hangja betöltötte az egész termet. 
—- Ha nem zúzom péppé ezt a combot ádáz küzdelemben, akkor soha ne 
léphessek be a mennyei régiókba! 

Olyan volt, mint egy égő fa, mely szikrákat és lángokat lövell ki minden 
hasadékából. Az egész gyülekezet felbolydult, s ismét Vidura emelkedett 
szólásra. 


— Ó, Dhritarástra, Bhíma szavai nyomán úgy érzem, valami sors küldte nagy 
szerencsétlenség azzal fenyeget, hogy mindannyiunkat maga alá gyűr. A fiaid 
az erkölcsi törvényekre fittyet hányva szerencsejátékot űztek ebben a 
gyülekezetben, most meg egy hölgyön civakodnak. Ó jaj, a Kuruk 
dicsőségének napja leáldozott! 


Vidura kijelentette, hogy Draupadít semmiképpen nem nyerték el a 
Kauravák, mivel Judhisthira azután vesztette el, hogy saját magát már 
elkockázta. 


Durjódhana a bánat sújtotta Pándavákra mosolygott. — Ahhoz fogom tartani 
magam, amit Judhisthira fivérei mondanak. Ha kijelentik, hogy Judhisthira 
többé nem a gazdájuk, akkor Draupadíi szabad. 


Ardzsuna azonnal visszavágott: — Dharma fia mindenképpen vezetőnk és 
urunk volt, mielőtt elkezdődött volna a játszma. De elvesztette magát, 
úgyhogy döntsék el a Kuruk, hogy most ki fölött parancsol! 


Ardzsuna beszéde közben egyszerre több kedvezőtlen előjel is 
megnyilvánult. Dhritarástra közeli áldozati termében felüvöltött egy sakál, 
szamárordítás és félelmetes madarak vad süvítése hallatszott. Bhísma, Dróna 
és Kripa aggódva kiáltotta: — Nyugalom! — Vidura a királyt sürgette, hogy 
tegyen valamit, mielőtt bekövetkezne valami katasztrófa. 

Dhritarástra végre ráeszmélt, hogy a dolgok túl messzire mentek, s szidni 
kezdte a fiát. — Durjódhana, te gonosz lelkű nyomorult, azzal, hogy 
megsértetted Draupadít, végpusztulást hozol a fejünkre ! 


A király ezután megpróbálta kiengesztelni Draupadít. — Ó, Pánycsali, eleget 


szenvedtél. Nyugodj meg. Tisztaságodhoz, erényességedhez nem fér kétség; 
menyeim között te vagy a legkiválóbb. Kérj tőlem egy áldást, bármit, amit 
csak akarsz. Szeretném jóvátenni a hitvány bánásmódot, amiben részed volt 
Itt. 

Draupadí könnyáztatta arcát a vak király felé fordította. 

— Ó, király, Bháraták legjobbika, ha tényleg jót akarsz nekem, szabadítsd fel 
Judhisthirát a rabszolgaságból. 

— Máris szabad! — válaszolta Dhritarástra. — Most kérj tőlem egy második 
kegyet. A szívem arra vágyik, hogy adjon még neked valamit. 


— Ó, király, bocsásd szabadon a többi Pándavát is, s add vissza nekik harci 
szekereiket és fegyvereiket. 

— Fölöttébb áldott leány, úgy lesz. Kérj még egy áldást, azt is megadom. 

Az ómenektől és Vidura ismételt figyelmeztetéseitől megrettent Dhritarástra 
kész volt mindent visszaadni a Pándaváknak, Draupadí azonban csak annyit 
felelt: — Ó, király, a kapzsiság elpusztítja az erényt. Nem kérek más áldást, 
mert erényes tetteikkel a férjeim minden gazdagságot elő tudnak teremteni. 

Karna gúnyosan felnevetett. — Milyen férfiak ezek a Pándavák, hogy egy 
nőnek kell megmentenie őket? 


Bhíma dühbe gurult, de Ardzsuna lecsendesítette. — Megállj, hős. Nagy 
emberek sohasem veszik komolyan az alacsonyabb rendűek gonosz 
megjegyzéseit. Mindig csak arra a kis jóra próbálnak emlékezni, amit a sértő 
fél valaha értük tett. 


Bhíma haragja nem csillapult. Judhisthirához fordult: — Ó, királyok királya, 
kérlek, engedd, hogy ellenségeinket itt és most, az utolsó szálig megöljem. 
Vagy inkább a palotán kívül végezzek velük? Mi lenne a helyesebb? 


Bhíma dühödt pillantást vetett a Kauravákra, mint egy oroszlán, mely a 
szarvascsordát méregeti. Ardzsuna lefogta a karját és esdeklő tekintettel 
próbálta megnyugtatni, de Bhíma szinte lángolt a haragtól. Judhisthira 
átölelte, és kedvesen annyit mondott: — Nyugodj meg, drága öcsém. 

Judhisthira ezután Dhritarástra elé járult és így szólt hozzá: — Ó, király, te 
vagy urunk és parancsolónk. Mondd meg, mit tegyünk, s mi engedelmeskedni 
fogunk szavadnak. 


— Menj békével, ó Adzsátasatru — mondta a Kuru király. — Azt parancsolom, 
hogy kormányozd országodat bőségben és gazdagságban. Élj békében, és 
próbáld meg elfelejteni a nyers szavakat, amelyek ma elhangzottak itt. A 
hozzád hasonló jámbor emberek ellenségeiknek csak jótetteire emlékeznek, a 
rossztetteiket elfelejtik. 

Dhritarástra . hosszasan szónokolt, hogy megpróbálja  megbékíteni 
Judhisthirát. Arra kérte, tartson fenn baráti viszonyt a Kauravákkal. 

— Szánd meg öreg és vak nagybátyádat s nagynénédet, Gándhárít. Gondolj 
ránk mindig úgy, mint atyádra és anyádra. Nem a rossz szándék vezérelt 
ebben a játszmában. Csak azt szerettem volna látni, milyen gyengéi és erényei 


vannak a fiaimnak, s milyenek neked. Te páratlan erényességről tettél 
tanúbizonyságot. Most az áldásaimmal térj vissza Indrapraszthába, s honoljon 
testvéri szeretet közted és fiaim között. 


Durjódhana mérges pillantást vetett atyjára, de nem szólt egy szót sem. 
Nemigen tudott volna mit mondani. Dhritarástra olyan áldásokat adott 
Draupadínak, amiket ő most már aligha tudott semmissé tenni. A Kaurava 
sötét szemével Karnára és Duhsászanára nézett, akik csak a fejüket csóválták. 

Miután leborultak Dhritarástra és a Kuru vének előtt, a Pándavák 
Draupadíval együtt szekereikbe szálltak, és elindultak Indrapraszthába. 
Dhritarástra felállt, hogy elhagyja a termet, s a gyülekezet feloszlott. A 
királyok között egyesek Judhisthirát, mások Durjódhanát dicsőítették. 


A világtalan uralkodó Vidura oldalán távozott a teremből. Ha arra gondolt, 
milyen szégyentelenül bántak a fiai Draupadíval, aggodalom kerítette 
hatalmába. Hogy fogják a Pándavák megbocsátani ezt a gyalázatot? 
Különösen Bhíma. Szörnyű fogadalmakat tett. Nem valószínű, hogy valaha is 
elfelejti őket. A Kuruk királya a szobájába lépett, és leült, hogy elmondja esti 
imáit. A szíve tele volt önváddal. Miért nem cselekedett előbb? 


Tizenharmadik fejezet 


A Kuruk sorsa megpecsételődik 


Amikor a kockajáték végeztével mindenki szétszéledt, Durjódhana titkos 
tanácskozásra hívta össze Sakunit, Karnát és Duhsászanát. A királyt 
mélységesen elítélték a gyengeségéért. 

Nyilvánvaló hibát követett el, amikor kegyében részesítette hatalmas 
ellenségeiket, különösen azután, hogy már legyőzték őket. 


— Az öreg egy kézmozdulattal visszaadta nekik mindazt a töménytelen 
kincset, amit oly nagy erőfeszítések árán sikerült elnyernünk! — siránkozott 
Duhsászana. — Gyűlölt ellenségeink most ismét erősek! 


Durjódhana a gondolataiba merült. 


- Igazad van, öcsém, de azt hiszem, nincs veszve minden: még 
visszafordíthatjuk a dolgok menetét. 


A hercegnek nem kerülte el a figyelmét, hogy atyja milyen mohón 
kérdezősködött a játszma alakulása felől. Szemmel láthatólag élvezte fiai 
sikerét, s csak a félelem késztette végül arra, hogy közbeavatkozzon. Erre a 
félelemre alapozva talán még jobb belátásra bírhatják. 


— Menjünk tüstént a királyhoz! — javasolta Durjódhana. — Rá kellene végre 

döbbentenünk, hogy lépésével — milyen komoly veszélyt hozott 
mindannyiunkra. Amikor megengedte a  Pándaváknak, hogy minden 
vagyonukkal együtt visszatérjenek birodalmukba, hatalmas veszedelembe 
sodort bennünket. 


— Akkor fogjuk hamar a fegyvereinket és eredjünk utánuk! — heveskedett 
Karna. — Ha rajtaütésszerűen támadunk rájuk, talán leszámolhatunk velük, 
mielőtt még Indrapraszthába érnek. 


— Nem, kedves barátom, ennek még nincs itt az ideje — intette le Durjódhana. 
— Először meg kell szilárdítanunk a hatalmunkat. Szövetségeseket kell 
magunk köré gyűjtenünk, s meg kell szerveznünk a hadsereget. Csak ezután 
kelhetünk harcra Pándu hatalmas fiai ellen. Kezdetnek alkalmazzuk azt a 
stratégiát, hogy legyengítjük őket. 

— Ez fölöttébb bölcs, ó, király — helyeselt Sakuni, miközben szórakozottan 
rázogatta a kockákat a tenyerében. — Azt hiszem, beszélned kellene 
atyáddal... 


Durjódhana a kockákra nézett és bólintott. Ezúttal nem szabad hibázniuk. 
Karnával együtt azonnal atyja lakosztályába sietett, ahol az öreg király éppen 
esti imáját fejezte be. 

— Ó, király, be kell vallanom: félek — kezdte a herceg. — A Védákban 
egyértelműen az áll, hogy a veszélyes ellenséggel egyszer s mindenkorra 
végezni kell, hogy milyen eszközzel, az nem számít. A Pándavák olyanok, 
akár a mérges kígyók. Azzal, hogy súlyosan megsértettük őket, úgyszólván a 


fejünkre ültettük őket. Kétség sem fér hozzá, hogy halálos veszéllyel 
fenyegetnek. Gyorsan kell cselekednünk, mielőtt minden elveszne. Ha túl sok 
időt hagyunk nekik, hatalmas hadsereget gyűjtenek maguk köré, és döntő 
csapást mérnek ránk. 

Dhritarástra némán hallgatta a fiát. Neki is éppen ilyen félelmei voltak. A 
Kuruk olyan tüzet lobbantottak lángra a kockajátékkal, ami akár a gyökerükig 
is elemésztheti őket. De most már mit lehet tenni? 


Durjódhana érezte, hogy atyja minden idegszálával rá figyel. Behízelgőn 
beszélni kezdett. 


— Halld a tervem, királyi atyám. Küldj egy futárt Judhisthira után, és hívasd 
vissza egy végső játszmára. Nem lesz, csak egyetlen, mindent eldöntő tét: a 
veszteseknek tizenkét évre az erdőbe kell vonulniuk, s ha ez letelt, még egy 
évre valamelyik városba, emberek közé kell költözniük. Ezalatt rangrejtve 
kell maradniuk, mert ha felismerik őket, újabb tizenkét évnyi száműzetés vár 


rájuk. Ha nem, visszakaphatják a királyságukat, amikor visszatérnek. 
Dhritarástra azonnal megrázta a fejét. A szerencsejáték már eddig is 
félelmetes következményekkel járt. Hogy engedélyezhetné az újabb játékot? 
Mit fog szólni Vidura? 
De Durjódhana nem tágított. 


— Ez a legbölcsebb politika, atyám. Biztos, hogy Sakuni nyer, s akkor bőven 
lesz időnk rá, hogy megerősítsük pozíciónkat — Judhisthira vagyonából! Amíg 
a Pándavák az erdőben lesznek, úgy megerősödünk majd, hogy még ők sem 
jelenthetnek veszélyt a számunkra. Adj engedélyt a végső játszmára, s 
döntsük el a kérdést most azonnal! 

Dhritarástra megint érezte azt a szinte hipnotikus erőt, amivel a fia a 
hatalmába tudta keríteni. 


Tizenhárom év nagy idő, s a Pándavákkal való ellenségeskedés most már 
kész tény. Ezek után nehéz lenne elkerülni az összecsapást. Ha azonban el 
lehetne tenni őket az útból, megszűnne a veszély is. Talán mindenkinek ez 
lenne a legjobb — az ő fiainak meg biztosan, hiszen Sakuni elég jó esélyekkel 
pályázik a győzelemre. 

— Jól van, hívasd vissza a Pándavákat, és készítsd elő a végső játszmát — 
mondta a király szinte sóhajtva. Még mindig kétségek mardosták, de 
pillanatnyilag ez látszott a legjobb megoldásnak. Legalább nyernek egy kis 
időt, s azalatt talán a kedélyek is lecsillapodnak. 

Amikor azonban a rangidős Kuruk meghallották, hogy a Pándavákat újabb 
játszmára akarják kihívni, mélységesen felháborodtak. Mindannyian 
ellenezték az ötletet. Megpróbálták lebeszélni a királyt, de az rájuk sem 
hederített. Már határozott. 

Gándhárínak ugyancsak aggályai voltak. Egy olyan időpontban, amikor 
tudta, hogy a férjét biztosan egyedül találja, felkereste a lakosztályában és 
megpróbált a lelkére beszélni. 


- Vidura már annak idején is azt tanácsolta, hogy hagyjuk sorsára 
Durjódhanát, de te nem hallgattál rá. Most oda jutottunk, hogy talán 
mindannyiunkat a pusztulásba visz. Ó, Bharata sarja, ne hallgass az ostobák 
tanácsára, akik semmivel sem jobbak, mint a gyerekek. Ne éleszd újra a tüzet, 
amit egyszer már sikerült eloltani. Állj a sarkadra, légy vezére a fiaidnak, s 
vezesd őket az erény ösvényén! Okos vagy, úgyhogy bizonyosan te is belátod, 
milyen következményekkel jár, ha nem így cselekszel. 

Miután végighallgatta királynői hitvese intő szavait, Dhritarástra néhány 
pillanatra gondolataiba merült. 

— Ha elérkezett a Kuruk pusztulása, mit tehetnék én? — szólalt meg végül. — 
Ha Isten akarja így, ki szegülhetne ellene? Történjék, aminek történnie kell, 
legyünk túl rajta minél hamarabb! Ó, nemes hölgy, a játszmát megtartjuk. 
Tekintsd úgy, hogy a sors rendelte így. 

A bekötött szemű királyné még egy ideig próbálta jobb belátásra bírni a 
férjét, de az eltökélt volt. Végül egy tehetetlen vállrándítással belátta, hogy 
nincs mit tennie. Úgy tűnt, a Kuruk végét valóban elrendelte a sors. 
Durjódhanához való ostoba ragaszkodása teljesen felülkerekedett a király 
józan eszén. Gándhári hívatta szolgáit, és távozott a szobából. 

Dhritarástra utasítására a prátikámint egy fürge paripán a Pándavák után 
küldték. Amikor utolérte őket, leborult Judhisthira előtt és lélekszakadva így 
szólt: — Ó, Pándu fia, a király parancsát hozom! Arra kér, gyere vissza, s még 
egyszer utoljára vesd el a kockát. 


Judhisthirát nem lepte meg ez a fejlemény. Sokkal inkább azon döbbent 
meg, amikor Dhritarástra visszaadta a vagyonát és a birodalmát. Rögtön tudta, 
hogy a királyt csakis Durjódhana bírhatta rá, hogy megmásítsa az 
elhatározását, ezért így szólt a testvéreihez: — Isten elrendeléséből minden 
teremtmény csak azt kapja, amit tetteiért megérdemel. Akár részt veszek 
ebben a játszmában, akár nem, tetteink gyümölcseit meg fogjuk kapni 
mindenképp. 

A kockajáték kihívást jelent, s ráadásul a kihívó fél maga a király. Hogy 
tudnám hát visszautasítani, noha tudom, hogy az számomra semmi jóval nem 
kecsegtet? Az emberek elméje bizony megzavarodik, amikor közel a 
szerencsétlenség órája. 


A Pándavák nehéz szívvel, de visszafordították lovaikat Hasztinápura felé. 
Visszatértük láttán barátaikat és jóakaróikat szomorúság fogta el. Nem volt 
nehéz kitalálniuk, mi fog történni. 

Amikor a fivérek a gyűlésterembe léptek, ugyanaz a látvány fogadta őket, 


mint előző alkalommal. A vak király a trónon ült, oldalán a Kuruk öregjeivel, 
s a kockajátékhoz is minden elő volt készítve. 


A Pándavák újfent elfoglalták helyüket, Sakuni pedig kajánul mosolyogva 
köszöntötte őket: — Isten hozott újra nálunk, Judhisthira! A király visszaadta 
minden vagyonodat, s ez így 15 van rendjén. De hadd játsszunk még egyszer 
utoljára, te meg én, egy fölöttébb értékes tétért. 


2.2 


Sakuni elmagyarázta, mi a tét. Amikor a jelenlévő királyok meghallották, 
hogy a veszteseknek tizenhárom évre száműzetésbe kell vonulniuk, a 
felháborodástól elállt a lélegzetük. 


— Ezt nem szabad hagyni! -— kiabálták innen is, onnan is. — Durjódhanát meg 
kell állítani, mielőtt végpusztulásba sodorná magát és egész nemzetségét! 


De kiáltásaik süket fülekre találtak, s a játék elkezdődött. Judhisthira kezébe 
vette a kockákat, és így válaszolt: — Ó, Sakuni, leghőbb vágyam, hogy mindig 
teljesítsem kötelességemet, hogy is tudnék hát nemet mondani egy kihívásra? 
Tartom a tétet. 


Judhisthirát a végzetszerűség furcsa érzése kerítette hatalmába. Nyilvánvaló 
volt, hogy pillanatokon belül mindenét elveszíti, és nem marad más 
választása, mint hogy az erdőbe vonul. 


Ugyanígy nyilvánvaló volt az is, hogy a Kuruk hamarosan csúfos véget 
érnek, mivel letértek az erény útjáról. Judhisthirának megint eszébe jutott 
Krisna. Vajon ő akarta így? Mit fog tenni, ha tudomást szerez a történtekről? 


Judhisthira felkészült a legrosszabbra, és eldobta a kockákat. Nagy 
koppanással gurultak végig a táblán, s megint csak nem a kívánt eredmény 
jött ki. A Pándava némán figyelte Sakuni dobását. — Nyertem! — harsant fel az 
immár elmaradhatatlan kiáltás, amint a kockák megállapodtak. 


A királyi közönségből ismét elkeseredett kiáltásokat lehetett hallani. — 
Szégyen-gyalázat! Ez példátlan! — Durjódhana és testvérei ellenben majd 
kiugrottak a bőrükből jókedvükben. 

Duhsászana teljesen el volt ragadtatva. 

— Mától fogva Durjódhana a világ teljhatalmú ura! — ujjongott. — Legyőztük 
és nyomorúságba döntöttük a Pándavákat! Akárki akármit is mond, az istenek 
ma nekünk kedveztek. Kunti fiainak a büszkeség és a gazdagság elvette az 
eszét, s csak nevettek Durjódhana szenvedésén, de lám, most kénytelenek 
koldusként az erdőbe vonulni! 


Duhsászana örömében táncra perdült, s közben egyre csak sértegette a 
Pándavákat. Rájuk parancsolt, hogy vegyék le királyi köntöseiket, és öltsenek 
őzbőrt, amit Durjódhana azonmód be is hozatott a szolgáival. Miután 
válogatott sértéseket vágott a Pándavák fejéhez, akik némán tűrték a 
gyalázkodást, Duhsászana Draupadíhoz fordult: — Apád ostobán ezekhez a 
tehetetlenekhez adott hozzá. Hát most megnézheted magad. Minek szolgálod 
őket? Hiszen úgysem származik belőle semmi hasznod! Gyere, válassz 
helyettük inkább a Kauravák közül magadhoz méltó férjet! 


Bhíma hirtelen megindult Duhsászana felé, ahogy az oroszlán ront rá az 
őzre. Judhisthira rosszallását látva azonban nagy nehezen megfékezte magát, 
de azért fennhangon szidalmazni kezdte a Kaurava herceget. 

— Aljas gazember, Sakuni kocka-tudományán felbátorodva most fennhéjázón 
mindenféle ostobaságot beszélsz, de tudd meg, hogy a harcmezőn 
keresztüldöföm a szíved, ahogy most te döföd át a miénket szavaid méregbe 


mártott nyilaival! 


Duhsászana erre nagy hahotában tört ki, s táncolni kezdett Bhíma körül. 
UJjal mutogatott rá és durvábbnál durvább sértésekkel illette. Bhíma azonban 
eltökélte, hogy kitart az erény mellett, ezért uralkodott magán, és nem ölte 
meg ott helyben a herceget. 

A Pándavák felöltötték az őzbőröket, és lassan kivonultak a teremből. 
Durjódhana fogta magát és beállt mögéjük, s kajánul Bhíma öles lépteit 
utánozta. Erre Bhíma kimérten csak annyit mondott: 

- — Meglátjátok, eljön a nap, — amikor végzek  Durjódhanával. 
Buzogányviadalban leterítem, s a lábamat a fejére teszem. Ardzsuna Karna 
gyilkosa lesz, Szahadéva pedig a szerencsejátékos Sakunit öli meg. 


Ardzsuna Karna szemébe nézett és így szólt: — Bizony úgy lesz, ahogy 
mondtad, Bhíma. A nagy emberek ígéretei sohasem üres szavak. Ez a 
rosszindulatú, semmirekellő és irigy gazember az én kezem által fog 
elpusztulni, mindazokkal együtt, akik elég ostobák ahhoz, hogy mellé 
álljanak. 

Szahadéva is megfogadta, hogy megöli Sakunit, Nakula pedig arra tett 
ígéretet, hogy nem kíméli majd Durjódhana embereit. 


Judhisthira leborult Dhritarástra és az idősebb Kuruk előtt, s már éppen 
távozni készült, amikor Vidura lépett oda hozzá, hogy néhány vigasztaló szót 
mondjon neki búcsúzóul. 

— Ó, Judhisthira, Bháraták legjobbika, ne mardosson szégyen vagy önvád, 
hiszen ellenfeleid tisztességtelen eszközökkel győztek le. Minden a sors 
elrendezéséből alakult így, hogy végül majd ez is a javadra váljon. Meglátod, 
a száműzetés jó alkalom lesz arra, hogy az erdei risik értékes tanításai révén 
gyarapítsd a tudásod, és megszabadulj a világi ragaszkodásoktól. Ezáltal csak 
még jobban megerősödsz majd. Ó, Kunti fia, légy áldott! Te soha nem 
követtél el semmilyen bűnt. Reméljük, hamarosan visszatérsz, s magaddal 
hozod a sikert is. 


Mielőtt nekivágtak volna a nagy útnak, Draupadí elköszönt Kuntítól. Sírva 
borult a lába elé, s Kunti vele együtt zokogott. 


— Gyermekem, légy erős -— próbálta vigasztalni el-elcsukló hangon. — 
Tündöklő tulajdonságaiddal a Kuruk ékessége voltál. Szerencséjük, hogy a 
haragod nem égette hamuvá őket. Most menj, s utadon kísérjenek áldásaim. 
Erényességed mindentől megóv majd, s meglátod, hamarosan jobbra fordul a 
sorsod. 


A Kuru királyné magához ölelte Draupadít. Kikísérte a palotából, s amikor 
megpillantotta őzbőrbe öltözött fiait, a bánat sújtotta barátok és az örvendező 


ellenségek gyűrűjében, fájdalmában felkiáltott. Odaszaladt hozzájuk, és 
egyesével mindegyiküket megölelte. 


— Ó, fiaim, hogy lehet, hogy a hozzátok hasonló erényes férfiakat ilyen 
sorscsapások érik? — siránkozott. — Ó, miért is hoztalak benneteket ide a 


hegyekből? Miért nem léptem föl én is atyátok halotti máglyájára, mint 
Mádrí? A hercegnő biztosan előre látta a közelgő vészt, s inkább követte 
urunkat. 


Kunti égnek emelte a karját, s hangos szóval Krisnát szólította. 


— Ó, Dváraká lakója, hol vagy? Miért nem mentesz meg a fiaimmal együtt? 
A bölcsek azt mondják, te kezdet és vég nélküli vagy, s mindig megvéded a 
hozzád törekvőket. Most kiderült volna, hogy mégsem így van? 


Kunti csak sírt egyre, megállíthatatlanul tört fel belőle a zokogás. A Kuruk 
vezéreit okolta és Pándut szólongatta. Vigasztalan volt. Vidura ekkor 
odalépett hozzá, kedves szavaival lelket öntött belé, s karonfogva elvezette, 
miközben fiai elindultak a városkapu felé. Száműzetésüknek gyorsan híre 
ment, s a szomotú alattvalók — akiket mélységesen felháborított az események 
e váratlan fordulata — mind az utcákra tódultak. Áldásokat és jókívánságokat 
kiáltottak a lassan tovahaladó fivérek felé, akik bánatukban képtelenek voltak 
bárkinek bármit is mondani. 


A Pándavák távozása után Dhritarástrát nagy aggodalom fogta el. Most már 
maga is belátta, milyen égbekiáltó igazságtalanság történt. Bármikor közbe 
tudott volna avatkozni, mégis szó nélkül hagyta, hogy bátyja gyermekeit 
kirabolják és porig alázzák. Nagy zavarában a vak király Viduráért küldött, és 
félénken tudakolta tőle: 

— Te is ott voltál, amikor a Pándavák elhagyták a várost? Kérlek, részletesen 
meséld el, mit láttál! 


— Amikor a hősök és hitvesük távoztak Hasztinápurából, olyan ómeneket 
tapasztaltam, melyek nagy veszedelem közeledtét jelzik — válaszolta Vidura. — 
Ardzsuna homokot szórt szét, jeléül annak a megszámlálhatatlan nyílnak, amit 
a csatában a fiaidra fog kilőni, Bhíma meg két erős karját paskolta, miközben 
— efelől nincs kétségem — az járt a fejében, miként mér majd döntő csapást a 
Kauravákra. Judhisthira leszegett fejjel ment, mert tudta: a haragja oly 
mérhetetlen, hogy hamuvá égetné azt, akire ránéz. 


Vidura elmondta, milyen baljóslatú előjeleket tapasztalt még: a derült ég 
villámokat szórt, a föld megremegett, sakálok üvöltöttek, keselyűk és hollók 
rikoltoztak élesen. 

-— E jelek mind-mind szörnyű pusztulás képét vetítik előre ó, király, mely 
tetteid eredményeként sújt majd le ránk. 

Vidura és Dhritarástra beszélgetése közben váratlanul Nárada, a bölcs jelent 
meg a teremben, más kiváló risik társaságában. Egyenesen a királyhoz intézte 
szavait, s így szólt: — Pontosan tizennégy év múlva, Durjódhana végzetes 
hibájából, a Kuruk az utolsó szálig el fognak pusztulni. 

Ekkor a bölcs a megrettent Kauravák tekintetétől kísérve eltűnt. Durjódhana 
jobbnak látta, ha tüstént felkeresi Drónát, s testvérei, Karna és Sakuni 
társaságában a sokat tapasztalt tanítóhoz sietett. Úgy érezte, nála jobb 
menedékre most úgysem talál. Amikor odaértek, Durjódhana összetett kézzel, 
alázatosan szólította meg: 


— Ó, bráhmana, hatalmas veszély leselkedik ránk a Pándavák részéről. 
Kegyesen adj tanácsot, mi lenne a legokosabb ebben a helyzetben. A gurunk 
vagy, s amellett páratlan harcos. Könyörgöm, vigyél át bennünket a félelmetes 
Pándava-óceánon! 


Dróna kényszeredetten elmosolyodott. Akkor bezzeg a legkevésbé sem 
voltak kíváncsiak a véleményére, amikor azt tanácsolta nekik, hogy adják oda 
a Pándaváknak a királyságból jogosan rájuk eső részt. Ennek dacára 
kötelességének érezte, hogy megvédelmezze a Kurukat, hiszen egész életében 
ők gondoskodtak róla. 

— Mindent megteszek, ami tőlem telik, bár a risik megmondták, hogy 
mennyei származásuknak köszönhetően a Pándavákat lehetetlen megölni. Ha 
száműzetésük ideje lejár, haragvó szívvel, megerősödve térnek majd vissza, S 
követelni fogják, hogy szolgáltassunk elégtételt nekik. Ott lesz velük 
Dhristadjumna is, akit a sors gyilkosomul rendelt. Mindez nem sok reménnyel 
kecsegtet. Az elkövetkező tizenhárom év alatt mutassatok be minél több 
áldozatot, s élvezzétek az életet, ahogy csak tudjátok, mert ha letelik a 
száműzetés, nagy szerencsétlenség vár rátok. 


Dróna szavai nyomán Dhritarásta aggodalma még tovább fokozódott. Mint 
ilyenkor mindig, most is Vidurához fordult megnyugtatásért: 

— Drága öcsém, a Pándavák elmentek, és addig nem is fognak visszajönni, 
amíg a megállapodás szerinti idő le nem telik. Judhisthira soha nem szegi meg 
a szavát. Gondoskodnunk kellene azonban róla, hogy ez idő alatt semmiben se 
szenvedjenek hiányt. Ha kell, küldök nekik katonát, szekeret, szolgát — amit 
csak akarnak. 

A vak király üres gesztusára Vidura csak legyintett. A Pándavák a történtek 
után úgysem fogadnának el semmit. Dhritarástra megint akkor próbál gátat 
építeni, amikor már az összes víz elfolyt. 

A király nagyokat sóhajtva, magába roskadva ült, amikor szekérhajtója és 
titkára, Szandzsaja lépett a terembe. Szandzsaja Vjászadéva tanítványa volt, s 
noha alacsony sorból származott, mindenki tisztelte bölcsességéért. Rögtön 
látta, hogy gazdáját aggodalom gyötri, ezért így szólt hozzá: 

— Ó, világ ura, most az egész föld a lábaid előtt hever, minden gazdagságával 
együtt. Miért bánkódsz hát? 

— Aki a Pándavákat ellenségei közt tudhatja, annak hogy is ne lenne meg 
minden oka az aggodalomra? — válaszolta Dhritarástra. 

— Felség, ezt egyedül hatalmas oktalanságodnak köszönheted. 

Szandzsaja, mivel már nagyon régóta szolgálta szeretettel a királyt, teljes 
bizalmát élvezte, és őszintén beszélhetett vele. 

— A te jóváhagyásoddal gonoszlelkű és szégyentelen fiad a gyülekezet színe 
elé hurcolta és súlyosan megsértette a Pándavák erényes feleségét. Ez a tett a 
világ pusztulásához fog vezetni. Nagy ellenségeskedés támad, melynek során 
a föld uralkodói mind elpusztulnak. Ha valaki vereségre rendeltetett, azt az 


istenek megfosztják a józan eszétől. Az ilyen ember rossznak véli a jót és 
jónak a rosszat. Másként hogy is történhetett volna ilyen utálatos bűn ebben a 
gyülekezetben? 


Dhritarástra szégyenében lehorgasztotta a fejét. — Ó, Szandzsaja, nagyon 
félek Draupadí haragjától. Lesújtó pillantásai az egész világot fel tudnák 
perzselni. Amikor azt a gyalázatos sértést elkövettük ellene, egyszeriben 
minden nagyon baljóslatú lett. Gándhárí és a palota hölgyei hangos 
jajveszékelésbe kezdtek — azóta is egyfolytában sírnak. A bráhmanák aznap 
megtagadták, hogy meggyújtsák az áldozati tüzet, s mindenfelé szörnyű 
ómeneket tapasztaltak. Ezért adtam Draupadínak azokat az áldásokat. De 
Durjódhana iránti szeretetem hatása alatt ismét megfosztottam a Pándavákat 
minden vagyonuktól, és a vadonba küldtem őket. 


A vak király még siránkozott egy darabig. Elmondta Szandzsajának, hogy 
biztosra veszi: a Pándavák szörnyű bosszút forralnak. Minden tanácsadója 
arra inti, hogy készüljön fel ezekre az időkre; különösen Vidurának vannak 
baljós előérzetei. Mialatt a király beszélt, éppen bejött a terembe, s 
Dhritarástra nyomban megkérdezte tőle: — Ó, Vidura, mondd meg, mit 
csináljak! Mi lenne a legjobb a Kuruk és a magam szempontjából? Hogyan 
kerülhetnénk el a teljes megsemmisülést? 


— Felség — válaszolta Vidura, — a bölcsek azt mondják, a jó szerencse forrása 
az erény. Sakuni vezérlete alatt gonosz lelkületű fiaid lábbal tiporták az 
erényt, amikor kockán legyőzték Judhisthirát. Ezt egyedül úgy lehet 
helyrehozni, ha visszahelyezed a Pándavákat az őket megillető rangba. Add 
vissza nekik a birodalmat! 


Dhritarástrának egyáltalán nem volt ínyére ez a tanács. Ő inkább azt szerette 
volna hallani Vidurától, hogy a Kuruk miként szilárdíthatnák meg a 
hatalmukat. Tisztában volt vele, hogy a fiai tisztességtelenül viselkedtek, de 
az egésznek mégiscsak az lett az eredménye, hogy ők, sőt valójában ő maga, 
páratlan gazdagságra tett szert. A vak király már nagyon hozzászokott a 
gondolathoz, hogy ő a világ császára. Világéletében fájlalta, hogy bár idősebb 
volt Pándunál, a vaksága miatt nem kerülhetett a trónra. Végül csak azért lett 
ő az uralkodó, mert Pándu az erdőbe vonult. Most azonban úgy látszott, a sors 
a föld teljhatalmú urává tette. Hogy is tudna csak úgy lemondani erről? 


Vidura figyelmét nem kerülte el Dhritarástra csalódott arckifejezése, ezért 
keményen így szólt: 

— Ó, király, ha nem fogadod meg a tanácsom, pusztulás vár rád. Sem Bhíma, 
sem Ardzsuna nem arról híresek, hogy megkegyelmeznének ellenségeiknek. 
Gyorsan kell cselekedned. Fordíts végre hátat annak a nyomorult 
Durjódhanának, kegyvesztettként zavard el Sakunit, s öleld kebledre Pándu 
erényes fiait! Vedd rá Duhsászanát, hogy az egész udvar előtt kérjen 
bocsánatot Draupadítól. Ezután illő ceremóniával ültesd a trónra Judhisthirát. 
Mi egyebet tanácsolhatnék? A mostani körülmények között ez az egyetlen 
helyes út. 


Dhritarástra egyre nagyobb haragra gerjedt. Vidura megint csak arra akarja 
rávenni, hogy a Pándavákkal szemben tagadja meg a saját fiait! Hogy lehetne 
ilyen tanácsot megfogadni? 

Durjódhana mindig is mondta, hogy Vidura egy barát álruhájába bújt 
ellenség. Úgy látszik, igaza volt! 

— Vidura, szavaid egyáltalán nem a javamat szolgálják — válaszolta öccsének 
nyersen a király. 

— Miért pártolod mindig a Pándavákat? Azt várod tőlem, hogy a kedvükért 
hagyjam cserben a saját véreimet? Eddig nagyra becsültelek, de most úgy 
érzem, gonosz tanácsot adsz. Képtelen vagyok megfogadni. Most pedig tégy, 
ahogy jónak látod: maradj, vagy menj el, nekem mindegy. Akármilyen jól 
bánnak a hűtlen feleséggel, az úgyis elhagyja az urát. 

Dhritarástra ingerülten felpattant és a szolgáit hívatta. Egy kézlegyintéssel 
elbocsátotta  tanácsadóit, és — visszavonult belső  termeibe.  Vidura 
kétségbeesetten meredt maga elé. Ennél rosszabb már nem is történhetett 
volna. — A Kuruk sorsa megpecsételődött — sóhajtotta, majd ő is kiment a 
gyűlésteremből. Elhatározta, hogy a Pándavák után ő is az erdőbe vonul. 


Tizennegyedik fejezet 


Száműzetésben 


A Pándavákat még Hasztinápura határán túl is követték egy darabon az 
alattvalók tömegei, akik hangos szóval bírálták a  Kuru vezéreket. 
Könyörögtek a fivéreknek, hogy ne menjenek el, s nem győzték magasztalni 
erényeiket. Annyira el voltak keseredve, hogy Judhisthirának megesett rajtuk 
a szíve, s vigasztalni kezdte őket: 

— Ó, Hasztinápura jámbor polgárai, nagy megtiszteltetés a számunkra, hogy 
ekkora szeretettel halmoztok el minket, s olyan erényeket tulajdonítotok 
nekünk, melyekkel nem is rendelkezünk. Sajnos azonban nem mehetünk 
vissza. Az irántunk érzett szeretetetekre kérlek benneteket, térjetek haza, és 
szolgáljátok Dhritarástra királyt! Hasztinápurai barátainkat és rokonainkat 
mind bánat emészti távozásunk miatt, kérlek, ne hagyjátok magukra őket 
ezekben a nehéz időkben! 


Amikor az alattvalók látták, hogy Judhisthira döntését nem lehet 
megváltoztatni, — kénytelenkelletlen beletörődtek, hogy nélküle kell 
hazamenniük. Hangos sírás és jajveszékelés közepette, lassan visszamentek a 
városba. 


A Pándavák ekkor szekereikre szálltak, és sebesen maguk mögött hagyták 
Hasztinápurát. 


Késő este értek az erdő szélére, s éjszakára egy hatalmas banyanfa alatt 
ütöttek tanyát. Százával érkeztek hozzájuk a remete-bráhmanák, hogy 
láthassák őket, s az általuk gyújtott tüzek narancsvörös fénybe vonták az 
éjszaka sötétjét. Himnuszokat és imákat énekeltek, melyek vigaszt nyújtottak 
a bánattól sújtott Pándaváknak és hitvesüknek. Ahogy a bráhmanákkal együtt 
körülülték a szent tüzeket, a fivérek olyanok voltak, mint mennyei lények 
sokaságától körülvett, tündöklő istenek. 


Amikor eljött a reggel, a Pándavák nekikészülődtek, hogy bevegyék 
magukat az erdőbe. A bráhmanák is a nyomukba szegődtek, ám Judhisthira 

megállította őket. A sűrű rengetegre mutatott, s így szólt: 


—- Ó, mindig igaz férfiúk, miként tudnánk gondoskodni rólatok ezen a 
szörnyű vidéken? Az erdő teli van veszéllyel. Kérlek, maradjatok a város 
közelében, ahol könnyebben találtok magatoknak táplálékot. 


A bráhmanák nem szívesen engedték volna el egyedül a Pándavákat, s 
biztosították Judhisthirát, hogy az erdőben is könnyedén elő tudják majd 
teremteni az élelmüket. — Hozzá vagyunk szokva az önmegtartóztató élethez — 
mondta a vezetőjük, Saunaka. — Engedd meg, hogy elkísérjünk benneteket, s 
meglátod, még hasznotokra válnak az imáink meg a szentírásokban szerzett 
jártasságunk. 

— Akkor hát legyen, ahogy kéred — felelte Judhisthira vonakodva. Ahogy 
végignézett a körülötte álló ragyogó risiken, nagy szomorúság fogta el. 


Indrapraszthában több százezer bráhmanát tartott el, most meg néhányról is 
alig tud gondoskodni. Ez annyira elkeserítette, hogy a földre roskadt és sírva 
fakadt. 


— Ó, jaj! Szégyen Dhritarástra fiaira! Ím, koldusbotra jutottunk! Hogy tudok 
majd a szemetekbe nézni, kik jóakaróim és guruim vagytok, s nem érdemlitek 
meg a szenvedést, ha arra kényszerültök, hogy az erdőben a földet túrjátok 
étel után? 

Saunaka szánakozón nézte a zaklatott Pándavát. — Ó, király, ezernyi 
fájdalom, száz és száz félelem közt őrlődik nap mint nap a balga — nem úgy a 
bölcs. A szenvedés és a fájdalom csak a testet sújtja. A szentírásban járatosak 
tudják, hogy valódi önmagunk nem azonos a testtel, s hogy a szenvedés csak 
illúzió. Ó, kiváló hős, az olyan ember, mint te, soha nem kerül az illúzió 
hatása alá, mert nem ragaszkodik a testéhez, sem más anyagi dologhoz. A 
szenvedés valódi oka a ragaszkodás, ezt te is tudod, drága gyermek. Állapodj 
hát meg ebben a tudásban, s szedd össze magad! 

A risi tanította még egy ideig Judhisthirát, akit sikerült kigyógyítania a 
csüggedésből. A Pándava csak úgy itta minden szavát — mindig is szerette 
hallgatni a bölcseket. Ez az egy vigasza legalább meglesz az erdőben: bőven 
adódik majd alkalma ilyen tanításokban részesülni. 


— Családos életedet sikerre vitted ó, király, melynek legmagasztosabb 
pillanata akkor jött el, amikor bemutattad a nagy rádzsaszúja-áldozatot. Most 
itt az idő, hogy szert tégy a ragaszkodásnélküliség szent erényére. Gyakorold 
a jógát és a meditációt, s akkor maradéktalan lelki sikert érsz el — fejezte be 
mondandóját Saunaka. 

Miután fájdalma elcsendesedett, Judhisthira felkelt a földről és köszönetet 
mondott a risinek. 


A Pándavák ekkor elindultak az erdőbe. Középen Draupadí ment, mögöttük 
pedig a bráhmanák, akik áldáshozó himnuszokat énekeltek a Védákból. 
Északnyugati irányban haladtak, s hamarosan átszelték Kuruksétra hatalmas 
mezejét. Amikor a Szaraszvatí folyóhoz értek, megpillantották maguk előtt a 
Kámjaka-erdőt. A folyópartot remetelakok szegélyezték, s a vándorok mély 
meditációba merült risiket pillantottak meg a lágyan hullámzó folyóban. A 
késő délutáni nap sugarai visszatükröződtek a vízen, amitől a folyó olyan volt, 
mint egy hosszú aranyszőnyeg. 


Judhisthira úgy határozott, hogy ezen a gyönyörű és nyugalmas vidéken 
telepednek le, s kunyhókat építettek maguknak lakóhelyül. Békésen éltek, a 
nappal vadászattal, az este lelki bölcsességek hallgatásával telt. A fájdalmas 
hasztinápurai események még élesen éltek emlékezetükben, de a bölcsek 
társasága megnyugvással töltötte el őket. Néha azon merengtek, vajon 
viszontlátják-e valaha otthon maradt barátaikat és rokonaikat. Legnagyobb 
meglepetésükre azonban, Kámjakába érkezésük után mindössze néhány 
nappal, egyszer csak Vidurát pillantották meg. 


Judhisthira felpattant és Bhímához fordult: — Nézd csak, az ott mintha 


Vidura lenne. Vajon minek köszönhetjük a jövetelét? Talán a gonoszlelkű 
Sakuni a fegyvereinket is el akarja nyerni? Ó, Bhíma, ha megint kihívnak 
kockára, én nem fogok tudni nemet mondani, de Ardzsuna Gándívája nélkül 
nem hiszem, hogy vissza tudjuk hódítani a birodalmat. 

A Pándavák szeretettel és tisztelettel üdvözölték nagybátyjukat, majd 
leültették, és jövetelének okáról érdeklődtek. Vidura tájékoztatta őket a 
Hasztinápurában történtekről. A Pándavák csüggedten csóválták a fejüket; 
Dhritarástra viselkedése a jövőre nézve nem sok jót ígért. 


— Mivel a király semmibe veszi tanácsaimat, eljöttem hozzátok, hogy a ti 
szolgálatotokba állítsam szerény tudásomat — mondta Vidura. — Ó, 
földkerekség urai, legyetek türelemmel. Viseljétek némán a rosszat, ami 
osztályrészetekül jutott. Lélekben megerősödve várjátok türelemmel, amíg 
eljön a ti időtök. Nemsokára visszaszerzitek minden gazdagságotokat, ebben 
nem kételkedem. 


A Pándavák nagyon megörültek Vidurának. — Ó, nagybátyám, mindenben 
rád fogok hagyatkozni - lelkendezett Judhisthira. 

Vidura és a Pándavák már jó ideje beszélgettek, amikor egy újabb szekér 
hangja ütötte meg a fülüket. Amikor közelebb ért, látták, hogy Szandzsaja az. 
Mindnyájan felálltak, hogy üdvözöljék, majd hellyel kínálták, s feszült 
figyelemmel hallgatták beszámolóját a Vidura távozása óta bekövetkezett 
eseményekről. 


— Amikor az öreg király meghallotta, hogy Vidura elment, ájultan esett 
össze. Miután magához tért, így szólt hozzám: "Ó, jaj, kegyetlenül 
megsértettem bölcs testvéremet, aki pedig magával az igazság istenével, 
Jamarádzsával azonos. Azóta bánat ül a szívemen. Kérlek, menj, és hozd 
vissza minden áron!" 


Szandzsaja Vidurához fordult: — Ó, Kuru sarja, bátyádat, a királyt bűnbánat 
emészti. Kérlek, térj vissza Hasztinápurába, és enyhíts a szomorúságán. 

Vidura nem kérette magát. Habár Dhritarástra a legtöbbször nem fogadta 
meg a tanácsát, mégiscsak az volt a legjobb, ha a közelében marad. Akkor 
legalább az esélye meglesz rá, hogy észhez térítse a vak uralkodót. 
Megáldotta a Pándavákat, majd szekerére szállt, és Szandzsajával együtt 
visszament Hasztinápurába. Amikor megérkezett, a király trónjáról felállva 
üdvözölte és a keblére ölelte. 


- Bocsáss meg, kérlek - engesztelte. -— Amikor elmentél, nagyon 
elveszettnek éreztem magam. Te valóban bűntelen vagy, és soha, a legkisebb 
mértékben sem ártottál nekem. Hogy lehettem mégis ilyen kegyetlen veled? 


— Kedves bátyám, megbocsátok — mondta Vidura szeretettel a királynak. — 
Az, hogy a Pándavákat pártfogoltam, természetes, hiszen az ember 
együttérzőbb azokkal, akik bajban vannak. Fiaid és Pándu fiai egyformán 
kedvesek nekem, de most a Pándavák azok, akik szenvednek. 


A fivérek biztosították egymást, hogy egyikük szívében sincs harag a másik 
iránt, majd mindketten nyugovóra tértek. 


Durjódhanát nagy örömmel töltötte el Vidura távozása. Amikor meghallotta, 
hogy mégis visszatért, s ráadásul kibékült a királlyal, elkedvetlenedett. 
Nyomban hívatta Sakunit, Karnát és Duhsászanát, hogy megtanácskozza 
velük a legújabb fejleményeket. 

— Attól félek, az agyafúrt Vidura előbb-utóbb meggyőzi majd a királyt, hogy 
hozassa vissza a Pándavákat. Ha ez bekövetkezik, én meghalok, az biztos. 
Egyszerűen nem bírom elviselni, ha jól megy a soruk. 


POSTA 


Durjódhana dobolni kezdett csupa gyűrű ujjaival, majd kisvártatva felpattant, 
s elindult fel-alá a fényűzően berendezett szobában. Időnként megállt az ablak 
előtt, és üres tekintettel az alattuk elterülő kastélykertre meredt. Nem tudott 


másra gondolni, csak a Pándavákra, s a szemei nyugtalanul jártak ide-oda. 


—- Nem szabad megengedni, hogy visszajöjjenek! Ha a király visszahozza 
őket, én esküszöm, mérget iszom, tűzbe vetem magam, vagy beledőlök a 
kardomba! 


Sakuni odament hozzá és átkarolt a vállát. — Királyom, világ ura, mi lelt? 
Már hogy jönnének vissza a Pándavák? Beleegyeztek, hogy tizenhárom évre 
az erdőbe vonulnak. Judhisthira soha nem fogja megmásítani a szavát. De ha 
mégis, minek aggódni? Még mindig megvannak a kockáim. .. 

Durjódhana elfordult Sakunitól, s az asztalhoz lépett, amelyiken egy 
boroskancsó állt. 


Felkapta, aztán megint lerakta. Teljesen úgy tűnt, hogy a Pándavákkal való 
végső leszámolás megszállottja lett. Hogy is tudná élvezni az életet, amíg 
életben vannak?! 


Karna tudta, mi jár barátja fejében. Hirtelen felpattant, és kivont karddal így 
kiáltott: — Ide hallgassatok, ó, föld urai! Egy emberként induljunk el most 
azonnal, és támadjuk meg a Pándavákat! Gyengék, nincsenek szövetségeseik, 
és szorult helyzetben vannak. Nem nehéz döntő csapást mérni rájuk. 
Cselekedjünk gyorsan, mielőtt ismét megerősödnének! Ha megszabadítjuk a 
földet ellenségeinktől, zavartalan békében élhetünk tovább! 


Karna vakmerő szavai hallatán a társaság éljenzésben tört ki. Mindannyian 
egyetértettek vele. 


Durjódhana kiadta a parancsot az azonnali indulásra, mire kirohantak a 
palotából és nagy harci szekereikre szálltak. A herceg rövid időn belül 
összegyűjtött egy falanxnyi katonát, és már éppen indult volna kifelé a 
városból, amikor Vjászadévát pillantotta meg maga előtt. A bölcs felemelt 
kézzel megálljt parancsolt a seregnek. Durjódhana jobbnak látta, ha nem húz 
ujjat a risivel, nehogy az valami átkot találjon mondani rá. Kénytelenkelletlen 
hátraarcot csinált, és visszament a palotába. 

Vjászadéva ezután egyenest Dhritarástrához ment. — Ó, király, egyáltalán 
nem tetszett, ahogy a Pándavákkal bántál — szólította meg. Tizenhárom év 
múlva majd viselned kell tetted következményeit, amikor visszatérnek, hogy 
halálos nyílzáport zúdítsanak a Kurukra. Gonosz fiad úgy látszik, hajlamos az 
öngyilkosságra, mert az imént kirohant, hogy megtámadja a Pándavákat. 


Miért nem fékezed meg? Okos vagy, tudnod kell hát, mi lesz a vége, ha ez így 
folytatódik. 

Dhritarástra alázatosan hallgatta atyja szavait. Vjászadéva azt javasolta, 
küldje el Durjódhanát az erdőbe, hogy szolgálja a Pándavákat. Akkor talán a 
herceg levetkőzi unokatestvéreivel szembeni irigységét, s talán ők is 
megkedvelik majd. 


— Bizony, elvakított a tudatlanság, amikor engedélyt adtam a kockajátékra. 
Mindenki figyelmeztetett, hogy ne tegyem, de a fiam iránti túlzott 
ragaszkodásom miatt nem hallgattam rájuk — válaszolta a király. 


— Úgy van, ahogy mondod, ó, király. Túlságosan kedveztél a fiaidnak Pándu 
gyermekeivel szemben. Ez nem is csoda, hiszen minden ember számára a fiú a 
legbecsesebb dolog. Te is nagyon kedves vagy a szívemnek. Csak a szeretet 
mondatja velem, hogy a legjobban tennéd, ha rávennéd Durjódhanát: béküljön 
ki a Pándavákkal. 


Vj]ászadéva jelenlétében Dhritarástra képes volt a dolgokat a maguk igazi 
valójában látni. 

UJjait vak szemére szorítva így szólt: 

— Ó, nagy tudású bölcs, minden úgy van, ahogy mondod. Erre már Vidura, 
Bhísma és Dróna is figyelmeztetett, úgy látszik azonban, képtelen vagyok azt 
tenni, amit kell. Kérlek, oktasd a fiamat helyettem is. Vezesd a helyes 
ösvényre. 

Vjászadéva felállt, s tiszteletük jeléül a jelenlévők is mind felemelkedtek 
ülőhelyükről. A bölcs a kitartó koplalástól és lemondástól lesoványodott 

vállára terítette kendőjét, s búcsúzóul így szólt a gyülekezethez: 


— Én most elmegyek, de Maitréja, a híres risi nemsokára idelátogat. Majd ő 
megfeddi a fiadat a Kuruk érdekében. Ó, király, legyen rá gondod, hogy 
haladéktalanul kövessék a risi tanácsait, nehogy mérgében megátkozza fiadat. 


A bölcs távozott, Maitréja pedig hamarosan valóban megérkezett. 
Bevezették a Kuruk gyűléstermébe, és a díszhelyre ültették. A risi körülnézett 
a hatalmas csarnokban, melyet a hosszúkás ablakokon beragyogó napsugarak 
világítottak meg. A fény visszaverődött a Kuruk ékszereiről, akik olyanok 
voltak, mint egy mennyei lényekből álló gyülekezet. 


Amikor tudatták Dhritarástrával, hogy Maitréja ott van, a király először a 
hogyléte felől érdeklődött, majd a Pándavákról kérdezte: — Találkoztál a 
fivérekkel vándorlásaid során? Jó egészségnek örvendenek? A családjainkat 


ze 


összefűző testvéri szeretet a régi? 


— Nem olyan régen találkoztam a Pándavákkal az erdőben. Őzbőr ruhát 
viseltek, és risik társaságában voltak -— mesélte Maitréja, hangjában 
aggodalommal vegyes jóindulat érződött. — Tőlük értesültem a veszélyről, 
mely a szerencsejáték nyomán a Kurukra leselkedik. Azért jöttem 
Hasztinápurába, hogy a Kuruk javán munkálkodjam. Ó, király, hogy 
hagyhattad, hogy idáig fajuljanak a dolgok? Hogy eshetett meg ilyen szörnyű 


bűn ebben a gyülekezetben? — korholta Dhritarástrát. — Te vagy a teljhatalmú 
uralkodó, ezért a felelősség is téged terhel! 


Maitréja Durjódhanához fordult, aki a homlokát ráncolta, és kerülte a bölcs 

tekintetét. — Ó, erős karú Durjódhana, jól figyelj arra, amit most a te 
érdekedben mondani fogok. Ne húzz ujjat a Pándavákkal! Ezek a hősök isteni 
hatalommal bírnak. Nézd meg Bhímát: egy szál maga elbánt nem egy 
rettenetes erejű ráksaszával — Hidimbával, Bakával, Kirmirával -, s a 
hatalmas Dzsarászandhával is végzett. Ki tudna szembeszállni vele és 
fivéreivel — különösen, ha Krisna, aki barátjuk és rokonuk, mellettük áll? Ó, 
herceg, köss békét a fivérekkel. Ne rohanj önként a vesztedbe. 


Durjódhana nem válaszolt, és még mindig nem nézett Maitréjára. Ráérősen 
kinyújtotta a lábát, a combját paskolta, meg a lábujjával a padlóra rajzolgatott, 
hogy a risi is lássa: a legkevésbé sem törődik a szavaival. Ezzel a 
viselkedéssel sikerült is alaposan megsértenie. 


Maitréja szemei villámokat szórtak a haragtól. Mintha valami sorsszerűség 
hatására cselekedne, dühtől remegő hangon abban a pillanatban szörnyű átkot 
mondott: — Ne félj, arcátlan, hamarosan learatod majd tetteid gyümölcsét! A 
nagy háborúban, mely bűnös tetteid nyomán tör ki, Bhíma a buzogányával 
darabokra töri majd a combodat! 


Dhritarástra megrémült. Próbálta kiengesztelni a risit, kérlelte, hogy legyen 
elnéző, de Maitréja nem engedett. — Ez most már így lesz — hacsak a fiad ki 
nem békül a Pándavákkal... 


Dhritarástra megkönnyebbült egy kicsit, hogy a bölcs hajlandó volt enyhíteni 
az átkon, és sietve másra terelte a szót: — Ó, nagy bölcs, kérlek, mesélj nekünk 
arról, hogyan ölte meg Bhíma Kirmirát! Eddig még csak a másik két 
ráksaszáról hallottunk. 

Maitréja tagadólag rázta meg a fejét. — A fiad jelenlétében egy szó nem sok, 
annyit sem vagyok hajlandó mondani. Vidura is tudja, mi történt, kérdezd 
meg őt - s ezzel felállt, és kivonult a teremből. 


Dhritarástra megkérte Vidurát, hogy mesélje el, hogyan halt meg Kirmira. 


— Judhisthirától hallottam a történetet, amikor meglátogattam őket az 
erdőben. Elmesélte, hogyan találkoztak egyik éjjel a ráksaszával, amint 
átkeltek az erdőn. A démon égő fáklyával a kezében a fivérek előtt termett, s 
hegyként állta el előlük az utat. Már az üvöltése is elég volt ahhoz, hogy a 
halálra vált madarak és kis erdei állatok mind lepotyogjanak a fákról. 
Draupadíi úgyszólván elalélt a félelemtől, az ikreknek kellett támogatniuk. 


Vidura ezután részletesen elmesélte, Bhíma hogyan vágta földhöz a démont 
és törte el a gerincét. — Magam is láttam a ráksasza irdatlan és véres holttestét, 
amikor visszafelé tartottam Hasztinápurába. 

Durjódhana már alig várta, hogy Vidura befejezze beszámolóját; nyomban 
felpattant és kiviharzott a csarnokból. Megpróbált közömbösnek tűnni, de a 
lelke mélyén nagyon megrémült. 


Dhritarástra elgondolkozva ült a trónján. Ismét eszébe jutott a kockajáték 
alkalmával elkövetett végzetes mulasztása. 


Tizenötödik fejezet 


Erkölcsi tanítások az erdőben 


Amikor Dvárakában hírét vették a Pándavák száműzetésének, Krisna, 
Balarámával és a Jaduk vezéreivel együtt útra kelt, hogy meglátogassa őket az 
erdőben. Mikor észrevette a puszta földön üldögélő, őzbőrbe öltözött 
Pándavákat, haragosan felkiáltott: — A föld egy napon még inni fog 
Durjódhana, Karna, és Duhsászana véréből! Levágjuk őket minden 
követőjükkel együtt, s az erényes Judhisthirát ültetjük a trónra — ezt kívánja az 
erkölcs örök törvénye! 


Krisna szinte lángolt a dühtől, szemei vörösen izzottak. Jól tudván, hogy 
haragja képes akár az összes teremtett lényt is elemészteni, Ardzsuna jobbnak 
látta, ha minél előbb megnyugtatja. 


Magasztalni kezdte Krisna felfoghatatlan hatalmát, az előző korokban 
alászállt megannyi inkarnációját, s az általuk véghezvitt csodás tetteket. 


— A nagy risitől, Vjászadévától tudom, hogy te vagy a teremtés oka, minden 
létező kezdete és vége. O, Krisna, bármire vágysz, az nyomban létrejön. 


Ardzsuna hosszasan dicsőítette  Krisnát, s végül egész lényén 
transzcendentális érzések uralkodtak el. Elnémult, és könnyes szemmel egyre 
csak Krisnát nézte. 


Krisna elégedett volt Ardzsunával, s úgy tűnt, lecsillapodott a haragja. 


— Te az enyém vagy és én a tiéd — válaszolta neki nagy szeretettel. — Ami az 
enyém, az a tiéd is. Aki téged gyűlöl, az engem is gyűlöl, s aki téged követ, az 
az én követőm is. Ó, hős, te Nara vagy, én pedig Nárájana. Különleges céllal 
születtünk meg ebben a halandó világban; senki sem értheti meg igazi 
mivoltunkat. 


Draupadíi férjei között ült. Összekulcsolt kézzel ő is magasztalni kezdte 
Krisnát, a létező világok Urát, majd így szólt: 

— Ó, Uram, a Pándavák felesége, Dhristadjumna húga, s mindenekelőtt a te 
barátod vagyok. Hogy történhetett meg mégis, hogy olyan gyalázatosan 
megsértettek? 


Draupadí a tenyerébe temette arcát és sírva fakadt. Fogadalmat tett, hogy 
addig nem fésüli meg a haját, amíg Duhsászanát meg nem ölik, így ébenfekete 
tincsei most rendezetlenül omlottak zokogástól lágyan rázkódó vállaira. 
Felemelte könnyáztatta arcát, s remegő hangon panaszolta: — Úgy látszik, 
pártfogó nélkül maradtam... Nem számíthatok sem férjeimre, sem bátyáimra, 
sem barátaimra, senkire, mert itt ültök mindnyájan, és nem tesztek semmit. Ki 
fog enyhíteni fájdalmamon, melyet Karna okozott, amikor a gyülekezet színe 
előtt megsértett és kigúnyolt? Ó, Krisna, nálad keresek menedéket! 

— Szépséges hölgy — vigasztalta szelíden Krisna —, meggyalázóid feleségei 
hamarosan ugyanúgy fognak zokogni, mint most te, ha majd látják nyilakkal 
átlőtt, vérbe fagyott férjeiket holtan feküdni a csatamezőn. Ne szomorkodj. 


Mindent megteszek, ami a hatalmamban áll, hogy segítsem a Pándavákat. 
Férjeid megint királyok lesznek, te pedig királyné. Tudd meg, a menny 
leszakadhat az égből, a Himalája kettéhasadhat, de az én szavaim sohasem 
bizonyulnak valótlannak. 


Draupadí megnyugodott, de azért Ardzsunára nézett -— valamiféle 
megerősítést várt tőle Krisna szavaira. Ardzsuna elkapta a tekintetét, s így 
szólt: — Ó, gyönyörű hölgy, ne sírj! Amit Krisna mond, az úgy is lesz. Nem 
lehet másként. 

— Ó, Judhisthira — mondta Krisna — amikor a kockajátékot bejelentették, nem 
voltam abban a helyzetben, hogy elmehettem volna. Különben hívatlanul is 
betoppanok, és megmentelek ettől a gyalázattól: szembesítem a Kurukat a 
szerencsejáték eredendően bűnös voltával, s véget vetek a játéknak. 


Krisna, még mindig mérgesen, kijelentette, hogy ha Dhritarástra nem fogadta 
volna meg a tanácsát, akkor erőnek erejével kényszeríti. 


- És ha Dhritarástra barátai közül bárki is megpróbált volna 
megakadályozni, vagy az enyémmel ellentétes tanácsot adni, azt nem élték 
volna túl. 


— Uram, hol voltál, amikor a nagy kockajáték lezajlott? — tudakolta 
Judhisthira. 


— Éppen csatát vívtam egy Sálva nevű démoni királlyal, aki a távollétemet 
kihasználva Dvárakára támadt — felelte Krisna. — Amikor hazaértem a 
rádzsaszújáról, barbár dúlás nyomai fogadtak, s megtudtam, hogy fiam, 
Pradjumna, néhány Jadu harcossal üldözőbe vette a támadót. Ekkor utánuk 
siettem, hogy a segítségükre legyek. 


Judhisthira kérésére Krisna részletesen elmesélte a Sálvával vívott csatát, 
mely a király halálával végződött. Megemlítette, hogy a gonosz uralkodó 
annak idején egy csodálatos léghajót kapott Sivától ajándékba, amit arra 
használt, hogy sanyargassa vele Dváraká népét. Amikor Krisna utolérte őket, 
a léghajót darabokra zúzta, Sálvát pedig a Szudarsana-csakrával lefejezte. 

A Pándavák megéljenezték Krisnát, ő pedig így zárta mondandóját: — Emiatt 
nem tudtam elmenni a kockajátékra. Különben Durjódhana már rég nem élne. 
De most már mit lehet tenni? Nehéz megállítani a folyót, ha egyszer 
átszakította a gátat. 


Krisna tudta, hogy Judhisthira addig nem jön elő az erdőből, amíg a 
tizenhárom év az utolsó napig le nem telik. Csak ezután segíthet neki 
visszaszerezni a királyságát, ha szükség lesz rá. 

Néhány órai kedélyes együttlét után Krisna elbúcsúzott a Pándaváktól, és 
pompás szekerére szállt. Miután kíséretével együtt távozott, Judhisthira úgy 
döntött, még beljebb hatolnak az erdőbe. A fivérek néhány bráhmanával 
együtt elindultak a sűrűbe, s addig mentek, amíg egy Dvaitavana nevű nagy 
tóhoz nem értek. A tavat hattyúk népesítették be, a partján pedig risik ültek 
elmélyült meditációban. Judhisthira elhatározta, hogy letelepszenek. A tó 
körül a táj, virágba borult fáival olyan volt, mint maga a mennyország. A fák, 


melyek édes illattal töltötték meg a levegőt, arany  gyümölcsöktől 
roskadoztak, lombjuk közt pávák, kakukkok és vidám dalú énekesmadarak 
játszadoztak. 


Dhaumja különféle szertartásokat mutatott be, hogy megszentelje a területet, 
ahová a fivérek házaikat építették. Megkezdődött a békés élet. Draupadí azzal 
szolgálta az ott lakó remetéket, hogy élelmet gyűjtött nekik az erdőben, a 
férjei pedig napközben, a vadászat során, harci ügyességüket gyakorolták. A 
szentírások útmutatásainak megfelelően szabályozták az erdő vadjainak 
népességét, s így mindenféle támadástól és veszélytől megóvták a risiket. A 
bölcsek ezt azzal viszonozták, hogy lelki tanításokban gazdag történeteket 
meséltek nekik a Védákból. 


Judhisthira az erdei életet kellemes közjátéknak tekintette, egyfajta 
megkönnyebbülésnek a fárasztó, sőt nem ritkán kíméletlen királyi teendők 
alól, s egyáltalán nem búslakodott gazdagságának és királyságának elvesztése 
miatt. Dharma szelíd fia felettébb élvezetesnek találta a risik társaságát, 
mindvégig tudta azonban, hogy Istentől kapott kötelessége az, hogy 
uralkodjon az emberek fölött, s magában mindig arra az időre gondolt, amikor 
majd száműzetésük véget ér. 

Draupadí ezzel szemben egyáltalán nem élvezte az erdei tartózkodást. A 
kockajáték fájó emléke izzó vasként égette a szívét. Úgy érezte, Judhisthira 
túl könnyedén belenyugodott a sorsába. Egyértelmű volt, hogy a Kauravák 
bűnösen cselekedtek. Bármelyik erényes uralkodó kötelességének tekintette 
volna, hogy azonnal megbüntesse őket. Akkor Judhisthira miért elégedett meg 
azzal, hogy szelíden száműzetésbe vonult? 


Egyik este, amikor a Pándavák együtt üldögéltek, Draupadí kérdőre vonta 
Judhisthirát. 


- Uram, amikor eszembe jut, hogy  Durjódhana boldogan él 
Hasztinápurában, míg mi a kietlen erdőben tengődünk, elönt a méreg. Téged 
ez nem dühít fel? Nem rendít meg, hogy bűnös emberek által, egy bűnös 
cselekedet következtében ismeretlenségre és magányra lettél kárhoztatva? 
Nézz végig magadon, fakéreg és őzbőr a ruhád, pedig ezelőtt a legfinomabb 
selyemből készült kelméket viselted. Most gyékényszőnyegen ülsz, a 
drágaköves trón helyett. A tested a folyó iszapjától sáros — régen a legdrágább 
balzsamokkal hűsítették. Hogy tudod mindezt ilyen csöndes beletörődéssel 
viselni? 

Draupadí megint elsírta magát. Reményvesztettség lett rajta úrrá. Tudta, 
hogy Judhisthiránál jobban senki nem ismeri az erkölcs törvényeit, ennek 
ellenére már-már úgy érezte, szelíd nemeslelkűsége nem is erény, hanem hiba. 
Nehezen tudta megemészteni férjének ezt a mostani hangulatát. 


— Nézd meg erős fivéredet, Bhímát, ahogy időről időre rád emeli tekintetét! 
Csak az irántad érzett szeretet akadályozza meg abban, hogy nyomban fel ne 
pattanjon és el ne pusztítsa a Kauravákat. Ardzsuna, akit szintén a 
legvégsőkig elszomorít a sorsod, mindig azon igyekszik, hogy megbékítse 


valahogy. Az ikreket szintén bánat sújtja. Miért nem teszel semmit? A 
megbocsátásnak és a haragnak egyaránt megvan a maga ideje, kiváltképp 
nagy uralkodók esetében. Nekem úgy tűnik, te ezt a kettőt felcserélted. Hát 
most nem annak az ideje jött el, hogy ádáz haraggal elpusztítsd Durjódhanát?! 


Judhisthira együttérzőn nézte Draupadít. Sokat szenvedett, s jól tudta, még 
most is nagyon fáj neki, ami történt. Judhisthira úgy élte át hitvese fájdalmát, 
mintha a sajátja volna. Még mindig élénken élt benne a kép, amikor Draupadít 
behurcolták a terembe. Azt a pillanatot soha nem fogja elfelejteni. Egyedül 
csak a kapzsiságát okolhatja, hogy hitvese és fivérei ilyen nyomorú sorsra 
jutottak. Mégsem a harag a helyes válasz — legalábbis egyelőre nem. 


Judhisthira aranyszínű vonásain visszatükröződött a tűz fénye. Kezét 
felemelve, nyugodtan válaszolt: 


— Arról akarsz meggyőzni, ó, felettébb okos hölgy, hogy számomra most az 
egyetlen helyes út a harag; én azonban kételkedem ebben. Harag révén az 
ember olykor elérhet pillanatnyi sikereket, de a végeredmény mindig 
pusztulás. A düh elhomályosítja az ítélőképességet, s olyan tettekre sarkallja 
az embert, melyeket egyébként sosem követne el. A bölcs ezért tartózkodik a 
haragtól. 

— Én a megbocsátás erényét sokkal többre tartom. A jellemes embernek 
mindig előnyére válik, ha megbocsátást gyakorol, mert ha nem volnának 
megbocsátó emberek, hamarosan az egész világot bekebelezné a káosz. Ha a 
királyok szabad utat engednének haragjuknak, abba előbb-utóbb mindenki 
belepusztulna. Ha pedig az alattvalók nem viselnék el feljebbvalóik 
dorgálását, gyorsan gyökeret verne a bűn, s elpusztítaná az emberiséget. Egy 
régebbi korban a nagy risi, Kasjapa egyszer azt mondta: "A megbocsátás: 
erény, áldozat, tisztaság, igazság, jámborság és vallásosság. Aki megbocsátó, 
az eléri az örök boldogság birodalmát." 

— Éppen ezért nem vagyok hajlandó lemondani a megbocsátás erényéről — 
folytatta Judhisthira. — Bármilyen más megoldás biztos összecsapáshoz vezet. 
Bhísma, Dróna, Vidura és Kripa mindannyian azt fogják tanácsolni 
Dhritarástrának, hogy békés úton oldja meg ezt az ügyet. Ha nem fogadja meg 
a tanácsukat és nem adja vissza a birodalmunkat, el fog pusztulni, de ezt nem 
én szeretném előidézni. A megbocsátás és az alázat — e Durjódhana számára 
teljesen ismeretlen két erény — egyaránt az önfegyelmezett tulajdonságai, 
melyek mindig győzelemre visznek. Ezért akarom elsajátítani őket, ó, szelíd 
hölgy. 

Draupadíi tanácstalannak tűnt. — Nem értem, hogy vezetne az erény sikerhez, 
ha egyszer ilyen balszerencse jutott osztályrészedül. Nem ismerek senkit, aki 
nálad erényesebb, önfegyelmezettebb, vagy akár alázatosabb lenne. A 
büszkeségnek még akkor sem fedeztük fel benned a nyomát, amikor a világ 
császárává koronáztak. Előbb hagynál el engem vagy öcséidet, minthogy 
lemondj az erényességről. S mindennek dacára, ó, király, a sors úgy rendezte, 
hogy elméd összezavarodjon, s te elkockáztál mindent. Szinte el sem tudom 


hinni! 

Draupadí még nem öntötte ki a szívét teljesen. — Merőben szokatlan 
viselkedésedre az egyetlen magyarázat az lehet, hogy az Úr legfelsőbb 
akaratának hatása alatt cselekedtél. Végső soron minden Isten elrendeléséből 
történik. Csak azt nem értem, hogy tudott olyasmit elrendelni, ami ennyire 
ellentmond az erénynek. Hogy engedheti, hogy a bűnös Durjódhana éljen és 
viruljon, te pedig szenvedj? Ez már-már felfoghatatlan! 

Judhisthira tudta, hogy a fájdalom és a harag zavarta meg Draupadíi eszét. 

— Ó, isteni hölgy, úgy látom, istentagadó kételyek támadták meg az elmédet 
— válaszolta neki gyengéden. — Soha nem szabad az erényesség gyümölcseire 
vágyva erényesnek lenni. Ez a bűnös lelkület megfosztja az embert az 
eredménytől, s ugyanígy az is, ha az erény hathatósságában kételkedik. A 
valódi erény mindig dicsőséges eredményt hoz. Magad is láthattad Nárada, 
Vjászadéva s a többi kiváló bölcs mérhetetlen hatalmát, melyre mind 
erényességük révén tettek szert. Ezek a risik a jámborságot és az erényt tartják 
a legfontosabb kötelességnek. 


Judhisthira még hosszasan oktatta Draupadít. Elmagyarázta neki, hogy néha 
az a látszat, hogy a bűnös emberek boldogulnak, de végül ők is elpusztulnak. 
Egyre jobban lealacsonyodnak, s egyre alantasabb létállapotokba kerülnek. 


— Sem a bűnnek, sem az erénynek nem azonnal érnek be a gyümölcsei, ó, 
szelíd hölgy, hanem a maguk idején. Ez egy felettébb titokzatos jelenség, 
mely előtt még az istenek is értetlenül állnak. A munka eredményeit — melyek 
neve karma -— a Legfelsőbb Gondviselés osztja ki, s egyedül ő érti rejtélyeit. 
Soha ne beszélj róla elítélőn, ó, Draupadí, mert ő soha nem részrehajló vagy 
rosszindulatú. 


Miközben Judhisthira beszélt, leszállt az este, s a risik által gyújtott tüzek 
bevilágították a tópartot. A tűzropogás tücsökciripeléssel és esti imáikat 
mormoló risik hangjával keveredett. 

Sokan közülük a Pándavák köré ültek, és hallgatták Judhisthirát. Amikor 
beszéde végéhez ért, egyetértésük jeléül bólogattak. 

Draupadínak azonban még mindig voltak kétségei. — Mindent elfogadok, 
amit mondtál, ó, Bháraták legkiválóbbja. Istentől nyilvánvalóan saját tetteink 
visszahatásait kapjuk, nekünk azonban mindig módunkban áll újabb tetteket 
elkövetni. Továbbra is törekednünk kell tehát az erényességre, ahogy te is 
mondtad. Akkor miért nem teszel erőfeszítést arra, hogy visszaszerezd a 
királyságod? Nem ez lenne a leghelyesebb? 


Bhíma végig feszülten figyelt. Draupadí szavai nem hagyták nyugodni, s 
amikor mondandója végére ért, Bhmímából szinte feltartóztathatatlanul törtek 
ki a szavak: — Ó, király, ez az aszkétaélet nem neked való! Hisz hogy tudnád 
gyarapítani erényeidet ebben a kietlen erdőben? Te király vagy, az a dolgod, 
hogy gazdag légy, adományozz és védd meg a népet, nem pedig az, hogy úgy 
élj, mint egy jógi! Miféle csekélyke erény származik abból, ha megtartod 
bűnös embereknek adott szavadat? 


Bhíma szavaiból csak úgy sütött a szenvedély. Draupadíhoz hasonlóan ő sem 
tudta elviselni a gondolatát, hogy a Kauravák jólétben élnek, miközben 
Judhisthira az erdőben sorvadozik. 


Indulatos hangját visszaverte a tó tükre: 


— Ó, Bháraták ura, szem elől tévesztetted volna kötelességed? A 
kétségbeesés megfosztott volna férfiasságodtól? Miért hagyod mihaszna 
módjára, hogy a vagyonodat Durjódhana élvezze? Olyan ő, mint a dögevő 
sakál, mely ellopja az oroszlán zsákmányát. Az ő szemében minden erényed 
és megbocsátásod gyengeség csupán. Őrültség volt, nem más, ami 
visszatartott bennünket attól, hogy megöljük őket, amikor megtehettük volna. 
Ne hagyjuk, hogy ez az őrültség újból erőt vegyen rajtunk. Induljunk azonnal, 
és végezzünk a Kauravákkal, ahogy az férfiakhoz illik! 


Judhisthira nyugalmat erőltetett magára, mialatt Bhíma kiadta magából 
régóta visszafojtott mérgét. A Pándava király egyfajta rendreutasítást érzett 
öccse szavai mögött, de nem próbált védekezni. Amikor Bhíma végre 
befejezte, Judhisthira néhány percig szótlan maradt, majd így szólt: 


— Ó, Bhíma, nem kárhoztatlak azért, hogy kemény szavaid lándzsáival döfsz 
belém, mert egyedül az én hibám, hogy ilyen helyzetbe kerültünk. Nagyobb 
önuralmat kellett volna tanúsítanom a kockajáték alatt. Nyilvánvaló volt, hogy 
Sakunit nem lehet legyőzni. És mégis — habár egész valómat büszkeség és 
balgaság töltötte el -, továbbra is úgy érzem, hogy minden eleve el volt 
rendelve. 


Judhisthira megint szótlanságba merült, ahogy visszagondolt a játszma 
napjára. Mi lelte azon a balvégzetű napon? Akkor úgy érezte, egyedül az 
erény vezérli, az eredmény azonban nyomorúság lett mindenki számára, akit 
szeretett. Valaminek csak kellett lennie, ami arra késztette, hogy a 
természetével szögesen ellentétben cselekedjen! De most már mit lehetett 
tenni? 


A megállapodás létrejött, nem lehetett megmásítani — s ha mégis, az 
majdnem biztosan tömeges mészárláshoz vezetne. 


— Ó, Bhíma, én nem tudom megszegni a szavam. Az igazság mindenki 
számára a legfennköltebb erény és kötelesség. Itt kell maradnunk tizenhárom 
évig, az igazságnak megfelelően. Bizonyosan jönnek majd jobb idők is, mivel 
az erény mindig elnyeri jutalmát. 

Amikor látta, hogy Bhímában még mindig forr a tehetetlen düh, Judhisthira 
immár szigorúbb hangon folytatta. 


— Ó, erőskarú hős, nem szabad meggondolatlannak lennünk. A büszkeség és 
szenvedély vezérelte tetteknek bánat a vége. Hadd mondjam el, hogy 
szerintem mit eredményezne a javaslatod, amit a jelek szerint pillanatnyi 
elmezavar szült. 

Judhisthira elsorolta a sok királyt és harcost, akik a Kauravákat támogatnák. 
A hatalmas Kuruk mellett, beleértve Bhísmát, Drónát, Kripát és a tucatnyi 
egyéb harcost, akik mind készek fél kézzel elbánni hatalmas hadosztályokkal, 


ott van az a számtalan uralkodó, akiket még a Pándavák igáztak le a 
rádzsaszúja idején. Ezek a királyok Durjódhana oldalára állnak, annyi szent. 


— Biztosra veheted, hogy amióta eljöttünk, Durjódhana legfőbb gondja az, 
hogy mennél nagyobbra növelje katonai erejét. Most már óriási vagyon fölött 
rendelkezik, melynek révén hatalmas és legyőzhetetlen hadsereget gyűjthet 
maga köré. Nekünk ezzel szemben semmink sincs, magunk vagyunk az 
erdőben, és még egy kisebbfajta hadsereget sem tudunk kiállítani. 


Judhisthira Karnát is megemlítette, akitől különösen tartott. Amikor arra 
gondolt, hogy Karna miként hajtotta végre ugyanúgy az összes, Ardzsuna által 
bemutatott harci mutatványt a vitézi tornán, Judhisthirát nagy nyugtalanság 
fogta el. 


- Én a lobbanékony, mindig dühös Karnát tekintem a legnagyobb 
veszélynek. Veleszületett páncél védi és jártas minden fegyvernemben. 
Egyáltalán nem lesz könnyű ellenfél. Ezért érzem úgy, hogy a győzelem 
korántsem biztos, ha most szállnánk harcba a Kurukkal. 


Bhíma eltöprengett, de nem szólt semmit, csak ökölbe szorította a kezét. 
Amikor jobban belegondoltak Judhisthira szavaiba, a fivérek szinte 
reménytelennek látták, hogy valaha is sikerülhet visszaszerezniük a 
királyságot. Hogyan tudná bárki is legyőzni az olyan hősöket, mint Bhísma, 
Dróna, Kripa és Karna, még akkor is, ha égi származású az illető? 

A fivérek elgondolkozva ültek, amikor egyszer csak Vjászadéva jelent meg a 
körükben. 

Odaült melléjük, és biztosította őket, hogy megérti aggodalmukat. 

— Ó, Judhisthira, láttam, mi jár a fejedben, ezért sietve idejöttem. Jól figyelj, 
s én elmondom neked, miként arathatsz győzelmet ellenségeid felett. 

Vjászadéva megígérte Judhisthirának, hogy megtanítja egy pratiszmriti nevű 
misztikus tudományra, mely használóját azzal a képességgel ruházza fel, hogy 
minden próbálkozása sikerrel jár. 

— Add majd át ezt a tudást Ardzsunának is. Ennek birtokában elmehet az 
istenekhez, és elsajátíthatja tőlük égi fegyvereik titkait, melyekkel, ha eljön az 
idő, nagy tetteket fog végrehajtani. 

Miután megtanította Judhisthirának a pratiszmriti mantrákat, Vjászadéva 
távozott. Judhisthira a risik által megjelölt kedvező csillagállású napon átadta 
a tudományt Ardzsunának, s meghagyta neki, hogy kezdje el a mennyei 
fegyverek utáni kutatást. Ardzsuna tetőtől talpig páncélt öltött, vállára vette 
Gándíva íját és két kifogyhatatlan tegezét. Miután érzékeny búcsút vett 
fivéreitől és Draupadítól, a bráhmanák áldásaitól kísérve elindult észak felé. 
Úti célja a Himalájában található Mandára-hegy, az istenek hajlékára vezető 
átjáró volt. 


Tizenhatodik fejezet 


Ardzsuna találkozik az istenekkel 


Ardzsuna a pratiszmriti mantráknak köszönhetően, melyeket menet közben 
végig mormolt magában, szédítő sebességgel haladt az erdei ösvényeken. Az 
erdőlakó teremtmények nem győztek szétszaladni az útjából, ahogy íját 
lövésre készen tartva elszáguldott mellettük. Már az első nap végén 
megérkezett a Mandára-hegyhez, s nekivágott ormainak. A kéklő csúcs felé 
vezető út mentén számtalanféle tarka virágot, fát, valamint csillogó sziklákra 
aláhulló, kristálytiszta vízeséseket látott. Sziddhák, csaranák, gandharvák és 
más mennyei lények játszadoztak a kellemes erdei ligetekben. A levegő 
virágillattól volt nehéz, s egzotikus madarak dala visszhangzott mindenütt. 


A hegycsúcs felé félúton egy széles fennsíkhoz ért. Ardzsuna körülhordozta 
tekintetét a tájon. 


A hely éppen alkalmasnak látszott rá, hogy ott maradjon lemondásokat 
végezni. Tudta, hogy a félisteneket csak akkor pillanthatja meg, ha ők 
hajlandók felfedni magukat előtte, ehhez pedig előbb el kell merülnie a jóga 
és a meditáció gyakorlásában. Amint a mennyei vidékben gyönyörködött, 
egyszer csak egy hangot hallott, mely mintha az égből szólna hozzá. — Állj! — 
parancsolta a hang. 


Amikor első meglepetéséből felocsúdott, Ardzsuna egy bráhmanát pillantott 
meg maga előtt az egyik fa tövében. Teste szinte lángolt a lelki ragyogástól. 
Összetapadt hajfürtjei rendezetlenül omlottak széles vállára, és egyszerű 
háncsruhát viselt. 

— Ó, gyermek, ki vagy, hogy fegyveresen és páncélban jössz ide? A vidéket 
békés bráhmanák lakják, erőszakra itt nincs szükség. Dobd el az íjad — 
mondta. 


Ardzsuna tisztelete jeléül meghajolt a bráhmana előtt, majd bemutatkozott. 
Egyúttal azt is a tudomására hozta, hogy nem hajlandó megválni fegyvereitől. 
A bráhmana ekkor elmosolyodott, s felfedte kilétét: Indra, a mennyek királya 
állt Ardzsuna előtt. 

— Fiam, nagy örömömre szolgál, hogy láthatlak — mondta. — Kérj tőlem 
valami áldást. 

Ardzsuna nagyon megörült. Ha maga a nagy Indra jött elé, akkor küldetését 
minden bizonnyal siker koronázza majd. 

— Ó, magasztos, szeretném megtanulni tőled az isteni fegyverek forgatásának 
művészetét — válaszolta összetett kézzel. 


— Mi szükséged fegyverekre? — mosolygott rendületlenül Indra. Amit itt 
látsz, az már jóformán a menny. Mi az, amit a harccal el akarsz érni? Csak 
egy szavadba kerül, s én nyomban a boldogság birodalmába emellek. 


Ardzsuna tisztelettudó volt, ám határozott: 


— Uram, nem vágyom mennyei élvezetekre. Fivéreim egy kietlen erdőben 
várják visszatértemet. Teljesen rám bízták magukat. Hogy hagyhatnám 
cserben őket a saját boldogságomért? 


Amikor Indra látta, hogy Ardzsunát milyen szomorúsággal tölti el a 
testvéreire való emlékezés, vigasztalón így szólt: 


- Ó, gyermek, akkor keresd fel a hatalmas félistent, Sivát. Ha sikerül a színe 
elé járulnod, minden vágyad valóra válik. 


Ekkor Indra eltűnt, Ardzsuna pedig maga maradt a fa alatt, ahol az előbb 
még isteni atyja ült. 

Ardzsuna nem vesztegette az időt, nyomban az aszkézis gyakorlásába 
merült. Íját a fa törzsének támasztotta és levette páncélját. Miután megfürdött 
egy közeli hegyi patakban, a környéken növő hosszúszálú fűfélékből 
kezdetleges ruhát készített magának, amit a dereka köré kötött, majd 
kusafüvet szórt a földre, és leült meditálni. Elméjét Sivára összpontosította, s 
a szent óm szótagot kezdte vibrálni. Teltek a napok, majd a hetek, miközben ő 
rendületlenül ült egyhelyben. Ételt alig vett magához, elméjét és érzékeit 
teljesen az irányítása alá vonta. Amikor eltelt így egy hónap, felállt, a 
magasba nyújtotta karjait, s ebben a testtartásban folytatta meditációját. 
Naponta háromszor fürdött, enni pedig mindössze egyszer evett egy héten. 
Egy újabb hónap után fél lábra állt, csak száraz leveleken élt, s a légzését már 
oly mértékben uralta, hogy minden órában csak egyszer vett levegőt. A 
kumbhaka nevű módszer segítségével végül teljesen beszüntette a légzését. 


A környéken élő nagy risik hamarosan felfigyeltek Ardzsuna lemondásaira. 
Kegyetlen aszkézisének hatalmával olyan lelki erőket szabadított fel, hogy 
már-már veszélybe került az univerzum fennállásának rendje. A risik, akik 
kitalálták, mire vágyik Ardzsuna, egy emberként járultak Siva színe elé. 

— Ó, Mahésvara, ó, mindenható! — fohászkodtak a félistenhez. — Nézd, 
milyen szigorú lemondásokat végez Ardzsuna a Mandára-hegyen! Attól 
félünk, ha nem állítja meg valaki, az egész világot elpusztítja. Urunk, nálad 
keresünk oltalmat. Arra kérünk, kegyesen próbáld megfékezni őt. 

Siva áldásra emelte kezét és így válaszolt: — Ne féljetek! Még ma teljesítem 
Ardzsuna vágyát. 


A megkönnyebbült bölcsek távoztak, Siva pedig nyomban vadásszá 
változott; magas termetével, aranyló bőrével fénylő hegyhez hasonlított. 
Hitvese, Umá, s megannyi női szellem társaságában szállt alá a földre, akik 
mindannyian vonzó alakot öltöttek magukra. Amint megérkeztek Ardzsuna 
tisztására, ragyogó fénybe vonták az egész tájat, melyre furcsa nyugalom 
ereszkedett: a madarak abbahagyták dalukat, s még a fürge patakok is némán 
folytak tovább. 


Ebben a pillanatban egy hatalmas mennyei démon érkezett a tisztásra, s a 
meditáló Ardzsuna láttán feltámadt benne a harci düh: egy hatalmas vadkan 
képében, hangos fújtatással rárohant. 


Ardzsuna tágra nyitotta félig lecsukott szemét, s mérgesen meredt a sebesen 


közeledő vadra. Egy másodperc múlva már fel is kapta íját, s egy nyílvesszőt 
feszített a húrra. 


— Gonosz pára! — kiáltotta. — Nem tudom, ki vagy, de mivel meg akarsz 
sebezni, habár én semmit nem ártottam neked, átküldelek a Halál 
birodalmába! 


Amint azonban éppen kilőtte volna a nyilát, a háta mögött felhangzott egy 
másik hang. 

— Megállj csak! Az a vad az enyém! Én láttam meg először, és már meg is 
céloztam a nyilammal. 

A hangra fittyet hányva, Ardzsuna kilőtte nyilát, de ugyanabban a 
pillanatban Siva is kilőtte az övét. A két nyílvessző egy mennydörgésszerű 
csattanással egyszerre fúródott a vágtató vadkanba. A fájdalmában felüvöltő 
démon holtan esett össze, s fokozatosan visszanyerte természetes alakját. 


Ardzsuna körülnézett, és meglátta a vadászt. Rámosolygott, de amikor 
megszólalt, a hangja szigorú volt: 

— Ki vagy, és mi keresnivalód van itt hölgyek társaságában? És legfőképpen: 
miért lőtted le ezt a ráksaszát, akit először én vettem célba? Ekkora sértést 
nem hagyhatok annyiban! Az életeddel kell fizetned érte! 


Siva közelebb ment egy pár lépést. — Te csak ne aggódj miattunk — 
válaszolta. — Vadászok vagyunk, itt lakunk az erdőben. Éppenséggel én 
kérdezhetném tőled, hogy ki vagy. Fejedelmi sarjnak tűnsz, aligha vagy 
idevalósi. 

Ardzsuna lövésre készen tartotta íját. — Egyetlen hű társam a Gándíva, s itt 
élek, félelmet nem ismerőn. Láthatod, hogy ezzel a hatalmas démonnal is 
könnyedén végeztem. 


Siva nevetésben tört ki. — Ezt én öltem meg, nem te. Én pillantottam meg 
először, s az én nyilam terítette le, úgyhogy nincs mire olyan büszkének 
lenned. Kettőnk közül pedig én vagyok az, akit sérelem ért. Készülj fel, mert 
kilövöm rád villámsebes nyilaimat. Védd ki őket, ha tudod! 


Mielőtt még Siva felemelhette volna íját, Ardzsuna süvítő nyílzáport zúdított 
rá — a nyílvesszők azonban egytől egyig eltűntek Siva testében. A félisten 
saját nyilaival válaszolt, de Ardzsuna ügyesen kivédte a támadást. A Pándava 
számolatlanul lőtte ki a nyilakat ellenfelére, de azok hatástalanok maradtak a 
szokatlan vadásszal szemben. Ardzsuna hitetlenkedéssel vegyes tisztelettel 
meredt rá. 


— Ez már igen! — kiáltotta a csodálat hangján. — Eddig nem sok emberrel 
találkoztam, aki sértetlenül ellen tudott volna állni a Gándívából kilőtt 
nyilaimnak. 

Ardzsunát most már kezdte furdalni a kíváncsiság, hogy ki lehet a titokzatos 
ellenfél. Az biztos, hogy a vadász valami mennyei lény, sőt, talán maga Siva. 
Lehet, hogy a nagy isten látogatta meg álruhában. De akárki volt is, 
támadóként jött, ezért kötelessége volt megküzdeni vele. Ardzsuna tudta: ha 


az idegen nem Siva, csak idő kérdése, és végez vele. Megint felemelte íját, s 
újabb sorozat halálos nyilat lőtt ki rá, melyek ismét csak eltűntek a vadász 
testében. 


Ardzsuna százával és ezrével lőtte ki a nyílvesszőket, anélkül, hogy azok a 
legkisebb sebet ejtették volna ellenfelén. Legnagyobb ámulatára egyszer csak 
látta, hogy mindeddig kifogyhatatlan tegezei kiürültek. 


Ardzsuna csodálattal szemlélte rendíthetetlen ellenségét. A vadász csak állt 
és mosolygott, s úgy látszott, egyáltalán nem sebzik meg a nyilak. Ardzsuna 
ekkor odarohant hozzá, és ütlegelni kezdte a Gándívával. A vadász meg se 
rezzent. Hirtelen elkapta Ardzsuna íját, s azt is behúzta a testébe. Ardzsuna 
gyorsan a kardjáért nyúlt, és lesújtott Siva fejére, a kard azonban egyszerűen 
darabokra tört. 


Ardzsuna mindent bevetett, hogy legyőzze a vadászt. Fákat tépett ki, azzal 
próbálta agyonütni, majd hatalmas sziklákat dobott rá. Amikor ezekkel is 
kudarcot vallott, a puszta öklével ment neki. A vadász visszaütött; Ardzsuna 
úgy érezte, mintha villám sújtott volna le rá. 


Ekkor erős karjai közé fogta, és megpróbálta kipréselni belőle a szuszt. Siva 
is megragadta őt, s összekapaszkodtak. Testükből füstgomoly és szikrák 
csaptak ki, amint hihetetlen erővel dulakodtak. 

Az istenek istenének hatalmas erejű szorításában Ardzsuna előtt elsötétült a 
világ. Tetőtől talpig elkékült, és ájultan térdre esett. A párviadal szabályainak 
megfelelően Siva ekkor hátralépett. Ardzsuna kisvártatva magához tért, s 
tekintetét a még mindig sértetlen vadászra emelte. Most már biztos volt 
benne, hogy csakis a magasztos Siva lehet. Véresen és elcsigázva leborult 
ellenfele előtt. Földből csinált egy Siva-képet, és virágszirmokkal imádni 
kezdte. Látta, hogy a vadászt is virágok borítják el. Ardzsunát határtalan 
boldogság töltötte el. Valóban a nagy istenség állt előtte! 


Siva ekkor az egész fennsíkot betöltő, mennydörgő hangon így szólt 
Ardzsunához: — Elégedett vagyok veled, Ardzsuna. Nincs még egy harcos, aki 
bátorság és eltökéltség dolgában felvenné veled a versenyt, erőd pedig 
majdnem akkora, mint az enyém. Hamarosan megszerzed az összes fegyvert, 
melyekre ellenségeid legyőzéséhez szükséged lesz. Most pedig felfedem 
előtted valódi formámat. 


Ardzsuna összetett kézzel, tisztelettudón leborult Siva előtt, amint az felvette 
eredeti alakját. 


Amikor megpillantotta az önragyogó, háromszemű istenséget, nagy 
szigonyával, kékes nyaka körül az isteni kígyóval, Ardzsuna imádkozni 
kezdett hozzá, s a bocsánatáért esedezett, amiért rátámadt. Siva megnyugtatta, 
hogy már rég megbocsátott neki. Visszaadta Ardzsunának a Gándíva íjat, s 
megígérte neki, hogy a tegezei megint kifogyhatatlanok lesznek. 


— Most pedig kérj tőlem valamit — mondta, s áldásra emelte kedvező jelekkel 
ékes kezét. 


— Kérlek, taníts meg fegyvered, a Pasupata használatának tudományára — 


mondta Ardzsuna. 


Siva bele is egyezett, és beavatta Ardzsunát azokba a mantrákba, melyekkel 
meg lehetett idézni a fegyvert. Miután elmondta őket, meg is jelent a Pasupata 
emberi alakban, s a Pándava szolgálatába ajánlotta magát. Siva ezután így 
szólt Ardzsunához: — Most pedig indulj el a mennyekbe! Ott majd a többi 
isteni fegyvert is megkapod. Én most elmegyek. 


Az ámuló Ardzsuna szeme láttára Siva kíséretével együtt a levegőbe 
emelkedett. A Pándava még sokáig nézett utánuk, alig akarta elhinni, hogy 
ekkora szerencse érte. Aztán egyszerre egy lángoló fénykört pillantott meg az 
égen. A fénykör fokozatosan formát öltött, s Ardzsuna látta, hogy Indra 
közeledik égi elefántja, Airávata hátán. Az istenség a közeli hegygerincen 
szállt le; vele volt az összes vezető félisten is. Úgy ragyogtak, mint megannyi 
nap, az egész vidéket fénybe vonták. 

Villámcsapásként felcsattanó hangján Indra így szólt: — Ó, bűntelen 
Ardzsuna, hamarosan nagy dolgokat viszel majd végbe az istenek javára. Az 
összes istenség át fogja neked adni a fegyverét. Ezután el kell jönnöd a 
mennyekbe, s ott majd megtanítalak minden harci tudományomra. 


Indra parancsára a félistenek egyesével odamentek Ardzsunához, és átadták 
neki fegyvereiket. Ezután Indrával együtt távoztak, Ardzsuna pedig egyedül 
maradt a fennsíkon. 


Hirtelen fülsiketítő hang hallatszott az égből. Amikor felnézett, egy hatalmas 
szekeret látott leereszkedni, melyet több száz aranyszínű paripa húzott. Ahogy 
felé száguldott, olyan volt, mintha ketté akarná szelni az égboltot. Az ágyúval, 
kardokkal, lövegekkel, buzogányokkal és lángoló villámokkal felszerelt jármű 
Ardzsuna mellett állt meg. A kocsihajtó leszállt és így szólt: — Mátali vagyok, 
Indra kocsisa. Azért jöttem, hogy magammal vigyelek az istenek királyának 
lakhelyére. 


Ardzsuna tiszteletét ajánlotta a Mandára-hegynek, majd felszállt a csodálatos 
szekérre, s az mindjárt az égbe emelkedett. Hamarosan el is érte a magasabb 
szférákba vezető mennyei ösvényeket. Ardzsuna minden irányban ezernyi égi 
járművet pillantott meg. Látott még számtalan fénylő planétát, ragyogó 
risiket, s csatában megölt harcosokat, akik mennyei formát kaptak. Mátali 
elmondta, hogy ők a földről csillagoknak látszanak. 


A szekér fokozatosan közeledett Indra második napként ragyogó bolygója 
felé, melyet illatos szellők hűsítettek s mennyei fák és virágok borítottak. A 
levegőből kecsesen sétáló sziddhákat és más, tökéletességet elért lényeket 
lehetett látni a gyönyörű tájon. 

Ardzsunának a szája is tátva maradt a csodálkozástól a bolygó lenyűgöző 
pompája láttán, mire Mátali megjegyezte: 

— Ide istentagadók nem tehetik be a lábukat. Ó, tisztalelkű, csak olyanok 
juthatnak el ebbe a birodalomba, akik áldozataik és lemondásaik révén 
méltóvá váltak rá — hősök, akik sohasem hátráltak meg a csatában, risik, akik 
szigorúan betartották fogadalmaikat. A bűnösök még álmukban sem 


pillanthatják meg. Íme, ez Amarávatíi, Indra székvárosa. 


A szekér áthaladt egy csillogó mennyei drágakövekkel díszített aranykapun, 
majd az elbűvölő ligetekkel teli, Nandana nevű híres gyönyöradó kerten, ahol 
az istenek szépséges apszaraszok társaságában múlatták az időt. A 
legkülönfélébb pompás kastélyok mellett haladtak el, míg végül Indra 
hatalmas palotájához értek. Ardzsunát itt gandharvák fogadták, s elragadó 
dalokkal magasztalták. Bráhmanák és dalnokok védikus himnuszszavától 
kísérve ezután Indra elé vezették, aki nyomban leszállt trónusáról, és atyaian 
átölelte. Az istenek királya széles aranyüléséhez vezette és maga mellé ültette 
Ardzsunát, s vigasztaló szavakkal biztosította afelől, hogy ő és fivérei 
hamarosan visszakapják királyi rangjukat. Ezután különféle nektári ételeket és 
italokat hozatott neki, vacsora közben pedig ének-és tánctudományukkal 
gandharvák és apszaraszok gondoskodtak szórakoztatásáról. Végül egy 
lakosztályba kísérték, amit kifejezetten a számára rendeztek be. 


Ardzsuna megkezdte életét Indra káprázatosan gazdag lakhelyén. Isteni atyja 
megtanította a mennyei fegyverek tudományára, melyeket csak a félistenek 
ismertek, különös tekintettel saját fegyvere, a Vadzsra-villám használatára. 
Indra utasítására a gandharvák királyától, Csitraszénától a mennyei tánc és 
ének fortélyait is elsajátította. Atyja elmondta, hogy ez a tudás egyszer még 
nagy hasznára válik. 

Öt év telt el így. Ardzsuna ezalatt mindig csak száműzetésben lévő fivéreire, 
a kockajátékra meg a Draupadi ellen elkövetett sértésekre gondolt. Habár 
felfoghatatlan élvezetek vették körül, elméje mindig nyugtalan volt — szerette 
volna már viszontlátni fivéreit. Ahogy távozásának ideje egyre közeledett, egy 
este Urvasí, Indra egyik apszarasz-társnője látogatta meg. Amikor ajtajában 
meglátta a zavarba ejtően gyönyörű hölgyet, Ardzsuna meghajolt és szerényen 
lehunyta a szemét. 


— Kérlek, fáradj beljebb és foglalj helyet — mondta zavartan. — Minek 
köszönhetem látogatásodat e kései órán? 


Urvasít Indra kérte meg rá, hogy keresse fel Ardzsunát, a félisten ugyanis 
észrevette, hogy többször is rápillantott az apszaraszra a gyülekezetben. 
Miután a mennyei hölgy illedelmesen mosolyogva mindezt előadta, így szólt: 


— Azért jöttem, hogy a szolgálatodra legyek. Ó, hős, ha meglátlak, s 
tengernyi erényedre gondolok, Kámadéva kerít a hatalmába. Add át magad 
nekem, s csillapítsd a vágyam! 


Ardzsuna szinte eszméletét vesztette a mennyei hölgy mámoros illatától, de 
uralkodott érzékein, és kerülte az apszarasz tekintetét. Miközben Urvasí 
beszélt, befogta a fülét. 

— Ó, áldott hölgy — válaszolta —, sohasem tudnálak feleségemmé fogadni. 
Nem tudok másként tekinteni rád, mint anyámra. 

Ardzsuna elmondta, hogy csak azért nem tudta levenni róla a szemét, mert 
csodálattal töltötte el a gondolat, hogy sok ezer évvel azelőtt feleségül ment 
egyik kiváló őséhez, akinek fiat szült — Ardzsuna egyik híres ősatyját. 


— Hogy is tudnék így házastársi kapcsolatra lépni veled? — kérdezte. 
Urvasí mosolya szinte bearanyozta Ardzsuna szobáját. 


— Nem kell attól tartanod, hogy ezzel bűnt követsz el. Az apszaraszokat nem 
kötik a világi erkölcs szabályai. Mi bárkivel szabadon léphetünk kapcsolatra 
az itt lakók közül. Dinasztiádnak más leszármazottai is élvezték bájainkat, s 
erre most neked is alkalmad nyílik — felelte a hölgy sokat ígérőn. A hangja 
olyan volt, mint ezernyi aranycsengettyű csilingelése. 


Urvasí kérlelte Ardzsunát, hogy ne utasítsa vissza, de ő képtelen volt 
beleegyezni. Világosan a hölgy tudomására hozta, hogy nem tud másként 
tekinteni rá, csak mint anyjára. Urvasít vérig sértette, hogy megtagadták a 
kérését; remegett az indulattól. Finom szemöldökeit összevonta, s dühösen 
kifakadt: 

— Mivel visszautasítottál egy nőt, aki atyád parancsára jött, egy nőt, akit 
megsebeztek a szerelem nyilai, veszítsd el férfiasságod, s élj nők között! 

A magából kikelt apszarasz ekkor felpattant és kiviharzott a szobából. 
Ardzsuna első megdöbbenésében nyomban Indrához sietett, és beszámolt neki 
a történtekről. Indra nevetve csak annyit mondott: 


— Gyermekem, az biztos, hogy nem sokan rendelkeznek a tiédhez fogható 
önfegyelemmel. Az átok miatt pedig ne aggódj:  száműzetésetek 
tizenharmadik évében nagy hasznát látod majd. Miután egy évet eltöltöttél 
eunuchként, vissza fogod nyerni férfierődet. 


Indra megígérte neki: másnap megteszi a szükséges előkészületeket, hogy 
visszatérhessen a földre, mire Ardzsuna igen megkönynyebbült. Köszönetet 
mondott Indrának, és visszament a szobájába — többé nem is gondolt az 
átokra. 


Tizenhetedik fejezet 


Földi mennyország 


Miután Ardzsuna a Himalájába ment, a négy Pándava továbbra is a Kámjaka 
erdőben maradt. 


Nagyon hiányzott nekik a fivérük, s imádkoztak, hogy mihamarabb 
visszatérjen. A napjaik vadászattal, élelemgyűjtéssel teltek, s gyakorta 
hallgatták a bráhmanák bölcs tanításait; a tartalmas napirendnek köszönhetően 
gyorsan röpült az idő. A környék risijei közt volt egy Vrihadasva nevű, aki 
egy este meglátogatta őket az ásramájukban. Ez a risi igen jól értett a 
kockajáték misztikus tudományához, s miután Bhíma elmondta neki, 
mennyire aggódik, hogy Sakuni esetleg megint kihívja a bátyját kockára, ha 
majd visszatérnek az erdőből, kitanította Judhisthirát a játék művészetére. 

— Kockában ezután még Sakuni sem tud majd legyőzni! — biztatta. 


Vrihadasva távozása után nem sokkal Nárada látogatta meg a fivéreket. Azt 
javasolta nekik, hogy amíg Ardzsuna visszatértét várják, látogassák végig a 
Himalája vidékein fekvő szent tírthákat. Hosszan ecsetelte, milyen lelki 
érdemeket szerez az, aki e zarándokhelyek közül bármelyik tizenkettőt 
meglátogatja. Azzal búcsúzott a fivérektől, hogy Lómása risi hamarosan 
megérkezik hozzájuk. 


— Ő majd elvezet benneteket ezekre a szent zarándokhelyekre — mondta, s 
távozott ásramájukból. 

Néhány nappal később, Nárada jóslatának megfelelően, valóban megérkezett 
hozzájuk a híres risi, Lómása. Elmondta nekik, hogy a felsőbb szférákban 
utazgatva találkozott Ardzsunával. 

— Fivéreteket Indra maga mellé vette a trónjára. Ardzsuna előzőleg már 
elnyerte Siva hatalmas erejű fegyverét, most pedig isteni atyja oktatja a 
harcművészetekre. 


Lómása elmondta azt is, hogy üzenetet hoz Indrától, melyben a mennyek 
királya Náradához hasonlóan arra kéri Judhisthirát és testvéreit, hogy 
látogassák végig a Himalájában fekvő megannyi zarándokhelyet. 

— E szent tírtháknál sok emelkedett bölccsel fogtok találkozni, s ezáltal nagy 
lelki erőre tesztek majd szert — tette hozzá Lómása. — Én már bejártam ezeket 
a helyeket, úgyhogy ismerem a hozzájuk vezető utat. 


Ardzsuna sikerén örvendezve, Judhisthira így válaszolt: — Hát érhet-e ennél 
nagyobb szerencse minket, mint hogy az istenek királya személyesen törődik 
a boldogulásunkkal? Ezt a szerencsét a te jelenléted teszi teljessé, ó, bölcs. 
Kérlek, vigyél el minket a tírthákhoz! 


Judhisthira ekkor a velük élő bráhmanákhoz fordult. Tudta, hogy a Himalája 
csúcsaira vezető út, ahol a szent helyek többsége fekszik, nem lesz könnyű. 
Nem akarta fölösleges szenvedésnek kitenni a bráhmanákat, s arra is felhívta a 
figyelmüket, hogy az élelem és az innivaló megszerzése szintén nehézségekbe 


ütközhet. 


— Az időjárás ilyenkor meglehetősen zord, s az utakon is számos veszély 
leselkedik a vándorokra. Ha úgy gondoljátok, visszatérhettek Hasztinápurába, 
ahol Dhritarástra király majd gondoskodik a megélhetésetekről. 

A bráhmanák közül sokan úgy döntöttek, visszamennek Hasztinápurába, s 
szomorúan búcsút vettek a Pándaváktól. Ezután a fivérek Lómása és Dhaumja 
vezetésével útnak indultak, mindössze pár tucat bráhmana és néhány szolga 
kíséretében. Judhisthira mindjárt az út elején a következő kérdéssel fordult 
Lómásához, ügyelve rá, hogy fivérei és Draupadí is jól hallják: — Ó, 
legkiválóbb risi, úgy vélem, nem vagyok híjával az erénynek, mégis annyi 
bánat jutott osztályrészemül. Ellenségeimnek ezzel szemben szinte semmi 
erénye sincs. Miért megy mégis olyan jól a soruk? 

Lómása bólintott. — Ez ellentmondásosnak tűnik, kedves gyermekem, 
mégsem szabad bánkódnod miatta, mert a bűn révén elért siker hamarosan 
semmivé lesz. Van rá példa, hogy a bűnös bőségben él egy darabig, de aztán 
eléri a végzet, s elpusztul, úgy, hogy még írmagja sem marad. 


A társaság tagjai egyesével haladtak egymás mögött a szűk erdei ösvényen. 
Bhíma Draupadít vitte, a négy fivér pedig állandó készenlétben tartotta a 
fegyvereit. Az ikrek elöl mentek a risikkel, kivont karddal éberen figyelve 
minden irányban. Közismert volt, hogy a ráksaszák előszeretettel látogatják a 
hegyi utakat, s a Pándavák semmit nem akartak a véletlenre bízni. 


22 


-— Egy előző korban tanúja voltam, miként sikerült a daitjáknak és a 
dánaváknak, a két hatalmas démoni fajnak, lemondásaik révén az istenek fölé 
emelkedniük — folytatta Lómása. — Hatalmas vagyonra tettek szert, s emiatt 
büszkeség töltötte el őket. Minden erényes tettel felhagytak, kizárólag a 
bűnnek és a bujálkodásnak éltek. A bőség istennője, Laksmí, ezért hamarosan 
el is pártolt tőlük. Egyremásra sújtotta őket a balszerencse. Amikor átadták 
magukat csalódott dühüknek, már nem sok kellett hozzá, hogy csúfos véget 
érjenek. Az istenek eközben lemondásokkal teli és erényes életet éltek, szent 
helyeket látogattak, szolgálták a bráhmanákat, s így megtartóztatták magukat 
a bűntől. Ezért aztán Laksmí melléjük szegődött, s ismét jóra fordult a sorsuk. 


— Ó, Judhisthira, nektek is ugyanígy ki kell tartanotok az erényes élet mellett, 
s meglátjátok, hamarosan visszatér majd a jó szerencsétek. Dhritarástra fiai 
olyanok, mint a démonok. Nem kétséges, hogy ugyanolyan véget érnek, mint 
ők. 

A Pándavák immár Lómása szavaiban megnyugodva folytatták erdei 
vándorútjukat. Közben számos tírthához ellátogattak, megfürödtek a szent 
tavakban, s részesültek a szent helyeken élő risik lelki tanításaiban. A risik 
lebilincselő történeteket meséltek nekik őseikről és a régmúlt idők királyairól, 
a fivérek pedig áldozatokat mutattak be ősatyáiknak és imádták az aszkéta 
risiket. 


Dhritarástra még korábban küldött utánuk néhány kincses korsót az erdőbe, 
amit Judhisthira most elhozatott a szolgáival az útra, hogy tudjanak belőle 


adományozni a bölcseknek. 


Hosszas vándorlás után végül elérték a Mandára-hegyet. Amint a lenyűgöző 
hegyóriás felhőbe burkolózó csúcsát kémlelték, Lómása megjegyezte: — 
Nézzétek, amott van Kuvérának és jaksa-követőinek szent hajléka. Ötven 
mérföldnyire nyúlik föl a mennybe, bűnös oda be nem teheti a lábát. 
Összpontosítsátok . elméteket, és óvatosan  haladjatok. Erényeitek és 
lemondásaitok révén beléphettek majd e birodalomba, s találkozhattok az 
égiekkel. 

Lómása elmondta, hogy Ardzsuna hamarosan alászáll a menynyekből, a 
Mandára-hegy csúcsára. — Másszuk meg a hegyet, s ott várjuk be fivéreteket. 
Ott majd Kuvérával is találkozni fogunk, s bizonyosan elnyerjük áldásait. 


A hegy lábától nem messze terült el Szuvaka király birodalma, s a társaság 
nála pihent meg éjszakára, mielőtt nekivágott volna a hegyoromnak. A király 
példás vendégszeretettel fogadta s minden jóval elhalmozta őket. Miután 
összes szolgájukat és vagyonukat a gondjaira bízták, reggel elindultak, hogy 
folytassák útjukat a Mandára-hegy teteje felé. Lómása imákat ajánlott Gangá 
istennőnek, akinek forrásvidéke a hegy csúcsainál terült el. Hosszan 
imádkozott hozzá, hogy vegye védelmébe a zarándokokat. 


Judhisthira így szólt öccseihez: — Tartsátok tisztán elméteket, s gondosan 
vigyázzatok Draupadíra. Meglep, hogy Lómása aggódik — úgy látszik, az 
előttünk álló út tartogathat kellemetlen meglepetéseket. 

Bhíma a vállára emelte Draupadít, s azzal elindultak hegynek fölfelé. A 
göröngyös talajon meglehetősen nehéz volt a járás. Sűrű erdő és bozótos 
borította, sehol egy ösvény, s a földön sziklák hevertek szanaszét. Időnként 
félelmetes vadállatok üvöltése hallatszott, s az arcukba fújt a heves szél. Az 
egész napos felfelé menetelés után egy tisztásra értek, ahol a kemény 
megerőltetéstől kimerülten lepihentek. Amikor körülnéztek, olyan érzés fogta 
el őket, mintha a mennybe érkeztek volna. A földet kékes pázsitszőnyeg és 
tengernyi vadvirág borította. A lótuszokkal benőtt, tisztavizű, hattyúkkal, 
darvakkal és gólyákkal benépesített tavakat tarka virágba borult fák 
szegélyezték. Az egész vidéket mintha önnön ragyogása vonta volna fénybe. 


A távolban nagy, fehér szikláknak látszó képződményeket pillantottak meg. 
Lómása felvilágosította őket, hogy azok Naraka, a hatalmas démon csontjai, 
akit hajdanán Visnu ölt meg. 

Útközben elmesélte nekik a démon történetét. 

Miután maguk mögött hagyták a mennyei tájat, hóborította, veszélyes 
ösvényeken vezetett felfelé az útjuk. A fivérek nem gondoltak másra, csak 
Ardzsunára, s ez erőt adott nekik ahhoz, hogy lankadatlanul folytassák lassú 
és nehéz útjukat a távolba vesző csúcs felé. A kapaszkodó azonban olyannyira 
veszélyessé vált, s a szél oly vadul fújt, hogy úgy érezték, egy tapodtak sem 
bírnak továbbmenni. A tagjaik jéggé fagytak, s Bhíma kivételével 
mindannyian a végsőkig el voltak csigázva. 

Bhíma óvatosan lefektette a földre a szinte eszméletlen Draupadít. 


Judhisthira egy sziklára roskadt, s elkeseredetten tört ki: 

— Ó, jaj nekünk! A vadon vándorai lettünk! A gyönyörű Draupadí mindjárt 
elájul. Lótuszkezei és lótuszlábai elkékültek a hidegtől. Ó, hát van-e nálam 
nyomorultabb ezen a földön? Játékszenvedélyem vég nélküli szenvedésbe 
döntötte az ártatlan hercegnőt. Nemes atyja hiába adta nőül a Pándavákhoz 
abban a reményben, hogy velünk majd boldog lesz. Most itt fekszik a puszta 
földön — legyőzte a nélkülözés és a bánat. 


Lómása és Dhaumja szelíd szóval próbálták vigasztalni Judhisthirát, s 
mantrák segítségével erőt öntöttek Draupadíba. Az ikrek egy őzbőrt terítettek 
a földre, s a hercegnő arra pihent le, miközben ők a lábait masszírozták. 


Judhisthira felnézett a hatalmas hegyre. Lehetetlennek tűnt, hogy akár egy 
tapodtat is továbbmenjenek. Tanácstalanul Bhímához fordult: 


— Most hogyan tovább? 


Bhímának eszébe ötlött, mi lenne, ha odahívná a fiát, Ghatótkacsát. — Ő 
biztosan fel tud vinni minket ezen a meredek hegyszoroson. 


Judhisthira, látva, hogy önerejükből úgysem tudják véghezvinni tervüket, 
áldását adta rá. 

Bhíma erősen a fiára gondolt — s Ghatótkacsa néhány pillanat múlva 
csakugyan megjelent előttük. Leborult a Pándavák és a risik előtt, 
megérintette a lábukat, és így szólt: — A szolgátok vagyok. Parancsoljatok 
velem! 


Bhíma megölelte fiát, Judhisthira pedig így szólt: — Ó, Bhíma, az lenne a 
legjobb, ha hősies és derék fiad Draupadít vinné, aki olyan neki, mintha az 
édesanyja lenne. Úgy érzem, a segítségével el fogjuk érni úti célunkat. 


Ghatótkacsa elmosolyodott, s hatalmas szájából elővillantak több sorban 

elhelyezkedő, éles agyarai. 


— Akkor én a királynőt viszem, ráksasza követőim meg a többieket. 
Mondjátok meg, merre menjünk. 


Jó néhány megtermett ráksasza tűnt fel az égen, s Ghatótkacsa parancsára 
összekulcsolt kézzel a Pándavák elé járultak. Ők a fivéreket vették a vállukra, 
míg  Ghatótkacsa Draupadít vitte tisztelettudóan. Lómása, misztikus 
hatalmánál fogva, önerejéből emelkedett a levegőbe a ráksaszákkal együtt, 
ragyogón, mint a nap. Ahogy sebesen szelték a levegőt, lenn a mélyben égiek 
lakta csodálatos vidékeket láttak. Miután átrepültek az uttara Kuruk országa 
fölött, végre elérték a Gandhamádana nevű óriási hegycsúcsot. Lómása 
utasítására a ráksaszák egy hatalmas badari-fa mellett szálltak le. 


— Ez itt Badarikásrama — mondta a bölcs —, Nara és Nárájana risi ősrégi 
remetelakja. 

A fivérek ámulva néztek körbe. A badari-fa koronája úgy terült szét, mint 
egy buja lombból készült, nagy zöld esernyő. Frissességet és nyugalmat 
árasztott, s oltalmazón nyújtogatta ágait. 


Lombja közt a gyümölcseiből csorgó méztől megittasult madarak 


játszadoztak. A közelben megpillantották a Gangesz kristálytiszta vizét, ott, 
ahol a szent folyó a  mennyekből alászállt a földre. Mindenfelé 
remetekunyhókat lehetett látni, s az egész vidék az ott élő bölcsek szent 
énekétől zengett. A táj, melyet nem érintettek a nap és a hold sugarai, önnön 
misztikus kisugárzásának fényében fürdött, s úgy tűnt, mintha nem is ebben, 
hanem egy különálló, transzcendentális világban létezne. A Pándavák 
megérkezésük pillanatától fogva úgy érezték, minden testi és szellemi kínjuk 
elcsendesül. Elfeledték éhségüket, szomjúságukat, s elméjüket mélységes 
nyugalom árasztotta el. 

A risik közül néhányan, akik belső látásuk révén tisztában voltak vendégeik 
kilétével, elébük mentek, hogy köszöntsék őket. A Pándavák tiszteletük jeléül 
testük teljes hosszában a földre borultak, a bölcsek pedig megáldották őket. A 
fivérek, miután elfogadták a mennyei gyümölcsökből és virágokból álló 
felajánlásokat, egy folyóparti házikóban szállásolták el magukat. Judhisthira 
megkérte Ghatótkacsát, hogy Ardzsuna megérkezéséig maradjon velük, 
amikor is majd visszaindulnak Kámjakába. Ottlétük legnagyobb részét a risik 
társaságában töltötték; igyekeztek minden alkalmat megragadni, hogy 
részesüljenek értékes tanításaikban. 

Eközben Hasztinápurában Dhritarástra megtudta V]jászadévától, hogy 
Ardzsuna a mennyekbe emelkedett. Arról is értesült, hogy a Pándava, szigorú 
lemondásai révén, az összes félisten kegyét elnyerte. Dhritarástra már eleve 
folytonos aggodalomban élt, s a legújabb hírek hallatán ez a végletekig 
fokozódott. A száműzetésre kiszabott idő gyorsan telt. A Pándavák egykettőre 
megérkeznek, mielőtt még felocsúdhatna. Vajon milyen hangulatban lesznek? 
Judhisthira békés természetű, Bhíma azonban képtelen uralkodni a dühén. 
Draupadíi sem hagyná soha, hogy a férjei elfelejtsék a gyülekezetben 
történteket. Ardzsuna meg sorra szerzi meg az istenek fegyvereit. 

Ennek csakis egy oka lehetett, amire Dhritarástra gondolni sem mert. 
Szandzsajáért küldött: szüksége volt a vigasztalásra. 

Alighogy titkára belépett, a király kertelés nélkül elétárta félelmeit: — 
Szandzsaja, te is hallottad, hogy Ardzsuna újabban mivel foglalatoskodik? Az 
az ellenségpusztító hős halandó testben a mennybe emelkedett, s miután Siva 
megajándékozta a Pasupatával, a többi égi fegyvert is megkapta az istenektől. 
Mi reménye maradt gonosz fiaimnak? 

Hamarosan mindannyian, összes követőjükkel együtt ott fekszenek majd 
kiterülve a csatamezőn... 

Dhritarástra keserű könnyekre fakadt — lelki szemei előtt már látta a szörnyű 
katasztrófát. 

Durjódhanának a  Pándavákkal szemben tanúsított engesztelhetetlen 
magatartása elkerülhetetlen háború képét vetítette előre. 

A vak király a homlokát kopogtatva, gondterhelten folytatta: — Éjjel-nappal 
ezen töröm a fejem, mégsem tudok egyetlen harcost sem, aki méltó ellenfele 
lehetne a bősz, soha nem hátráló, büszke és hatalmas Ardzsunának. Ó, 


Szandzsaja, még a hegyoromba csapó villám sem éget el mindent, Ardzsuna 
nyilai azonban kérlelhetetlenül mindent elpusztítanak. Néha már látom 
magam előtt, amint harci szekerének kerékzörgésére seregeink rémülten 
szétszaladnak. 


Szandzsaja csak hallgatta némán. A Pándavák távozása óta a gazdája 
hányszor, de hányszor siránkozott ugyanígy — mégsem tett semmit annak 
érdekében, hogy megfékezze Durjódhanát. 


Nem kapott semmilyen büntetést a kockajáték során tanúsított gyalázatos 
viselkedéséért, és Karna sem, amiért parancsot adott rá, hogy vetkőztessék le 
Draupadít. Sőt, Durjódhana nemhogy büntetést nem kapott, de Karna 
támogatásával most ő uralkodott a birodalmon. Dhritarástra meg egyre inkább 
átadta magát a mélabúnak: néha órákig ült egyedül, magába roskadva, s a 
jövőtől rettegett. 


— Amit mondasz, az mind igaz, felség — fordult Szandzsaja a király felé. — A 
felfoghatatlanul erős Pándavák nagy haragra gerjedtek, amikor erényes 
hitvesük elszenvedte azokat a sérelmeket. Nem hiszem, hogy valaha is 
megbocsátanának a Kauraváknak. A fiaid nagy veszedelmet zúdítottak 
magukra — semmi kétség, a Pándavák mind egy szálig végezni fognak velük. 

Titkára kemény szavaira Dhritarástra összerezzent. — Jó szekérhajtóm, 
vakságom és tehetetlenségem láttán Durjódhana bizony úgy bánik velem, 
mint egy bolonddal — panaszolta sírós hangon. — Semmibe veszi a szavam, 
csak megy a saját feje után. Kapzsi gazemberekkel veszi körül magát, s álnok 
tanácsaik hatására nem képes helyesen ítélni. Ardzsuna már puszta 
szórakozásból kilőtt nyilaival is el tudja pusztítani összes fiamat, a haragjában 
kilőtt nyilakról nem is beszélve. Az isteneket már legyőzte Khándavánál, s 
most a halhatatlan Sivát is elégedetté tette. Fivéreivel és Krisnával egyesülve, 
az utolsó emberig ki fogják irtani seregeinket. 


Szandzsaja vigasztaló szavakkal próbálta enyhíteni öreg gazdája aggodalmát. 
Úgy tűnt, a király tisztában van a helyzettel, most már csak az volt a kérdés, 
vajon képes lesz-e helyesen cselekedni, ha a Pándavák visszatérnek. 
Derűlátásra azonban nemigen volt ok: hiába korholta időnként Durjódhanát, a 
király ugyanúgy ragaszkodott hozzá, mint valaha. 


A Pándavák már jó ideje éltek békésen a Gandhamádana-hegyen. Élvezték a 
mennyei környezetet — de közben szüntelenül Ardzsunára gondoltak. Aztán 
egy nap, nem sokkal azután, hogy elmondták reggeli imáikat és elköltötték 
étküket, ragyogó fényességet pillantottak meg az égen. A fény egyre nagyobb 
lett, s ahogy közeledett a hegyhez, a fivérek látták, hogy valójában egy 
mennyei szekér az. Túláradó örömükre, Ardzsunát pillantották meg rajta, 
csillogó selyemköntösben, csodálatosan felékszerezve, ragyogó koronával a 
fején. Amikor az égi jármű földet ért, Ardzsuna leugrott róla, s leborult 
Dhaumja és Judhisthira előtt. Ezután megérintette Bhíma lábát, s fogadta 
ölelését; az ikrek pedig a hódolatukat ajánlották neki. Ardzsuna ekkor nagy 
szeretettel köszöntötte Draupadít is, aki olyan volt, mint a reggeli nap 


üdvözlésére kinyíló lótuszvirág. Sok-sok napsugár-ragyogású mennyei 
drágakővel ajándékozta meg, melyeket Indrától kapott. 

Judhisthira üdvözölte Indra kocsihajtóját, Mátalit, s olyan imádatban 
részesítette, mintha maga Indra volna. Amikor az istenekről kérdezte, Mátali 
kedves szavakkal tolmácsolta neki Indra jókívánságait. Azután szekerére 
szállt, és visszahajtott a mennyekbe. 


A fivérek mind Ardzsuna köré gyűltek, alig várták, hogy hallhassák 
kalandjait. Ardzsuna mindent töviről hegyire elmesélt, kezdve onnan, hogy 
megérkezett a Gandhamádana-hegyhez, s találkozott Indrával és Sivával, 
egészen addig, hogy visszaindult a mennyekből. Arról is beszámolt, hogy 
kevéssel az indulás kitűzött időpontja előtt Indra megkérte, hogy tegyen meg 
neki valamit, daksina gyanánt a kapott fegyverekért: győzze le a niváta- 
kavacsa nevű démoni fajt, mely már régóta háborgatta az istenek nyugalmát. 


— Indra megajándékozott egy áthatolhatatlan páncélmezzel, s a fejemre tette 
koronáját, mondván: "Menj, s arass győzelmet minden ellenséged fölött!" — 
Ezután indultam harcba, az ő szekerén! 


Fivérei néma ámulattal hallgatták, amint Ardzsuna elmesélte nekik a 
kozmikus csata minden részletét. Véres harc árán, az összes birtokában lévő 
mennyei fegyver bevetésével, Ardzsunának végül sikerült legyőznie a 
démonokat. 

Amikor Ardzsuna beszámolója végéhez ért, fivérei nagy éljenzésben törtek 
ki. 

— Ó, Dhanandzsaja, olyan szerencsések vagyunk, hogy ismét itt vagy a 
körünkben! — lelkendezett Judhisthira. — S annak is nagyon örülünk, hogy 
elnyerted ezeket a káprázatos fegyvereket. Úgy érzem magam, mintha máris 
visszahódítottuk volna a földet, s legyőztük volna a Kauravákat! 


Judhisthira kíváncsiságból megkérte Ardzsunát, hogy mutassa meg a 
fegyvereket. Ardzsuna felállt, s gondolatait arra összpontosította, hogy 
megidézze őket. Hirtelen azonban a fivérek mindenféle rendellenes természeti 
jelenségre lettek figyelmesek: a föld megremegett, az eget sötét felhők lepték 
el. A bráhmanák nem tudták tovább fennhangon szavalni a Védákat, s minden 
teremtményen levertség vett erőt. Ahogy a Pándavák meglepetten pillantottak 
körül, egyszer csak Nárada risit látták, amint feléjük közeledik. 


— Az istenek küldtek — szólította meg őket. — Ó, Ardzsuna, csak akkor idézd 
meg a fegyvereket, ha alapos okod van rá, különben isteni erejük még 
elpusztítja az egész a világot! — A bölcs ekkor Judhisthirához fordult. — Ó, 
király, a Kauravák elleni háborúban épp elégszer láthatod majd, milyen 


ügyesen forgatja Ardzsuna a fegyvereit. 


A Pándavák leborultak, Nárada pedig eltűnt, magukra hagyva őket a sok 
tervvel, amit most, hogy Ardzsuna visszatért, mind meg kellett beszélniük. 
Miután megtanácskozták a dolgot Dhaumjával és Lómásával, úgy döntöttek, 
Badarikásramában maradnak. Még öt év volt hátra a száműzetésből, mielőtt 
valamely lakott területre kellett költözniük. Úgy gondolták, a legjobb, ha ezt 


az időt a kiváló badarikai risik társaságában töltik. 


Így telt el négy év, s a fivérek a bölcsek tanításainak hallgatása és a 
lemondásaikból nyert belső erő révén gyarapították lelki tudásukat. A 
negyedik év végén Ardzsuna és Bhíma odamentek Judhisthirához, s 
javasolták neki, hogy térjenek vissza a Kámjaka-erdőbe. 

— Ó, király, immár a száműzetés tizenegyedik évét is letöltöttük. Irántad 
érzett szeretetből, s az erkölcsre való tekintettel, nem öltük meg Dhritarástra 
fiait. Közeledik azonban visszatérésünk napja. Ideje búcsút venni e mennyei 
vidéktől, s azt is ki kell még gondolnunk, hogy hol töltsük el az utolsó évet. 


Judhisthira egyetértett velük, s miután tanácsot kért a risiktől, az azonnali 
indulás mellett döntött. Nyár lévén, elhatározta, hogy gyalog teszik meg a 
visszautat; mivel pillanatnyilag nem volt rájuk szükség, elbocsátotta 
Ghatótkacsát és társait. Érzékeny búcsút vett Bhíma fiától, s megkérte, jöjjön 
el megint és legyen a segítségükre, ha a Kauravákkal kitörne a háború. Ezután 
az erdei ösvényeken lassan visszaereszkedtek Kámjakába, ahová éppen az 
esős évszak beköszönte előtt érkeztek meg. Egy fennsíkon telepedtek le a 
Dvaitavana-tó mellett, onnan figyelték a szakadatlanul hulló esőt, mely 
elárasztotta a vidéket, s túláradó, bugyogó patakokban ömlött keresztül az 
erdőn. 


Tizennyolcadik fejezet 


Démoni befolyás 


Ahogy a Pándavák száműzetése a végéhez közeledett, Durjódhana egyre 
magabiztosabb lett. 

Tizenegy évig úgyszólván az ő kezében volt az egész hatalom, ő 
kormányozta a birodalmat, s korlátlanul élvezhette az uralkodás minden 
előnyét. Atyja teljesen átengedte neki az államügyek intézését, ő pedig — a 
világszerte kötött szövetségek révén — lankadatlan eltökéltséggel növelte a 
birodalom erejét és befolyását. Úgy érezte, a Pándavák soha jobbkor nem 
térhetnének vissza — ha egyáltalán visszatérnek —-, mert minden tekintetben 
készen áll a fogadásukra. Az elszegényedett testvérek biztosan lesoványodtak 
és elgyengültek a hosszas erdei tartózkodás alatt. Nem lesz túl nehéz elbánni 
velük. Miközben a Kaurava herceg pompás trónján ült, s arcán tökéletes 
elégedettség tükröződött, Sakuni hangja ragadta ki álmodozásából. 


— Ó, emberiség uralkodója, nincs már a földön senki, aki a vetélytársad 
lenne. A Pándaváknak vége, már rég nem jelentenek számodra veszélyt. 
Gazdagságuk, mely régen annyi fájdalmat okozott neked, most a te 
boldogságodat szolgálja. A világ királyai behódoltak neked, és számtalan 
bráhmana imádatát élvezed. Amit elértünk, azt egyedül a józan eszünknek 
köszönhetjük. 

Durjódhana összekulcsolta a kezét, s arcán elégedett mosollyal végigtekintett 
a hatalmas csarnokon, ahol a nagy kockajáték zajlott. Azóta egymás után 
járultak trónja elé a világ fejedelmei, hogy beszolgáltassák neki adójukat, 
ahogy annak idején Judhisthirának tették. 


— Most, hogy immár megszilárdítottad a helyzetedet, meglátogathatnád a 
Pándavákat — folytatta Sakuni. — A bölcsek szerint az az igazi vagyon, amit 
barátok és ellenségek egyaránt annak tartanak. Hadd szenvedjen Judhisthira és 
négy fivére úgy, ahogy te szenvedtél hajdanán; hadd lássák, milyen pompában 
élsz, s hogy a Kuruknak micsoda előkelő holdudvara vesz körül, miközben ők 
az erdőben rohadnak! 

Durjódhana a kajánul mosolygó Sakunira nézett. Egészében tetszett neki 
nagybátyja ötlete, de azért voltak kétségei. 

— Azt hiszem, atyám nem egyezne bele a javaslatba — mondta, mivel tudta, 
hogy amikor a Pándavák kerülnek szóba, Dhritarástra mindig aggályoskodik. 
— Azonnal kitalálná, mi vezérel, s félne a következményektől. Az öreg meg 
van róla győződve, hogy a száműzetésben még jobban megerősödtek. 

— A király miatt ne aggódj — szólt közbe Karna, aki szintén vonzónak találta 
Sakuni javaslatát. 

Szerette volna faháncsruhában látni a Pándavákat és rátarti feleségüket. — 
Biztosan találunk majd valami ürügyet a kirándulásra. 

Durjódhanát nem kellett sokáig győzködni. Felkelt a trónjáról, s átkarolta 


Karnát. 


— Jól van, találjunk ki valami indokot, amivel meggyőzhetnénk a királyt. Mi 
okozhatna számunkra nagyobb örömet, mint Judhisthirát, Ardzsunát és 
legfőképpen Bhímát nyomorban látni? Ha ezek a felfuvalkodott emberek 
szembesülnek hatalmas vagyonommal, már nem éltem hiába. 


A három férfi még tanácskozott egy ideig. Végül eszükbe jutott valami, 
amiről úgy gondolták, biztosan beválik. Értesültek róla, hogy a Pándavák a 
Dvaitavana vidékén élnek, éppen ott, ahol a  Kuruk legeltetik a 
tehéncsordáikat. Gyakran megesett, hogy a királyi rend tagjai személyesen 
mentek ki a legelőkre, hogy ellenőrizzék a jószágot. 


Miután kiagyalták a tervet, másnap reggel, ahogy mindig is szokták, 
tiszteletüket tették Dhritarástránál. Beszélgetésük alatt egy tehénpásztor 
érkezett a királyhoz, akit Durjódhana már jó előre kioktatott. Elmondta, hogy 
a dvaitavanai tehenek ügyében jött: itt az ideje, hogy megjelöljék a borjakat. 
Karna rögtön élt is az alkalommal, s megjegyezte: — Ó, király, hadd menjünk 
el Dvaitavanába, majd mi gondoskodunk a tehenekről. Legalább kellemesen 
kipihenjük magunkat az elbűvölő környezetben. Az a vidék ráadásul 

kitűnő vadászterület is. 
Dhritarástra bizonytalan volt. 


— Úgy hallottam, a Pándavák is arrafelé laknak. Ha ott látnak benneteket, 
abból biztosan baj lesz. Ardzsuna a mennyekben járt, megszerezte az istenek 
égi fegyvereit. Minden oka megvan rá, hogy mindnyájatokkal végezzen. Sem 
ő, sem Bhíma nem fogják elfelejteni soha Draupadí meggyalázását és az 
ellenük elkövetett sértéseket, s ha ne adj" isten meglátnak benneteket, menten 
felperzselnek a haragjukkal. 


Sakuni igyekezett eloszlatni a király aggodalmait. 


— Soha nem fordulna elő, hogy Judhisthira nem tartja meg a fogadalmát. 
Nem fogja megengedni a fivéreinek, hogy most, a száműzetés ideje alatt, 
megtámadják a Kauravákat. De mindegy, bárhogyan is alakul, távol tartjuk 
magunkat tőlük, ne aggódj. 

Dhritarástra még mindig bizonytalankodott, de fia lelkesedése láttán végül 
engedett. 


Durjódhana nyomban felállított egy ütőképes hadsereget, s összes 
testvérével, valamint feleségeivel és sógornőivel együtt elindult az erdőbe. 
Több ezer szekér, elefánt, ló és egy hatalmas gyalogság alkotta a városból 
kivonuló menetet. A nők fehér paripák vonta elegáns szekereken utaztak, s a 
legelőkelőbb ruhájukat, a legdrágább ékszereiket vették föl. 


Amikor megérkeztek a Dvaitavana-tóhoz, megtudták, hogy Judhisthira 
éppen áldozatot mutat be a túlparton. Durjódhana elhatározta, hogy a 
közelben ütteti fel a tábort, hogy a Pándaváknak mindenképpen legyen majd 
alkalma látni annak pompáját. Előreküldte az embereit, hogy keressenek 
táborozásra alkalmas helyet, de amikor a tó közelébe értek, egy hang 
szólította meg őket a vízből: 


— Állj! Ki merészel idejönni? Tudjátok meg, hogy Csitraszéna, a gandharvák 
királya vagyok! 

Ez a tó és a környező erdőség az enyém. Távozzatok innen, de tüstént, ha 
kedves az életetek! 

Durjódhana katonái ekkor megpillantották a ragyogó  gandharvát: 
apszaraszok és más égi lények társaságában fürdőzött a tóban. Sietve 
visszatértek Durjódhanához, és tájékoztatták a fejleményekről, de a Kaurava 
hercegnek esze ágában sem volt Csitraszénának engedelmeskedni. 


Parancsot adott az embereinek, hogy szálljanak szembe a gandharvákkal. 
Nagy erőkkel tértek vissza, s villámgyors kerekű harci szekereiken, hangos 
csatakiáltások közepette rohamot indítottak a tó irányába. A vízből ekkor sok 
ezer  gandharva emelkedett ki, s felsorakoztak a tóparton, hogy 
szembeszegüljenek támadóikkal. 

Ádáz küzdelem kezdődött. A gandharvák százszámra vágták le Durjódhana 
katonáit. Egy hatalmas ordítással ekkor Karna is bekapcsolódott a csatába, és 
tanúságot tett káprázatos íjásztudományáról. Több ezer, mantrákkal 
felruházott nyílvesszőt lőtt ki rájuk. Százával hulltak a porba a gandharvák. 
Durjódhana is magához vette fegyvereit, s vállvetve harcolt egymás mellett a 
két barát. Hamarosan megfutamították a gandharvákat. Csitraszéna erre már 
jobbnak látta, ha maga is harcba száll. Amikor megjelent a csatamezőn, s 
egyfolytában lőtte ki halálos nyilait, olyan volt, mintha táncolna. Mivel a 
hadviselés minden misztikus formájában jártas volt, igencsak meghökkentette 
ellenfeleit. Innen is, onnan is, mintha száz Csitraszéna rohant volna rájuk. 
Nyilak süvítettek feléjük minden irányból, az égből hatalmas buzogányok és 
csatabárdok hulltak. 


Vezetőjükön felbuzdulva, a többi gandharva is magához tért, és újult erővel 
kapcsolódott be a harcba. Körülvették Karnát, s zuhatagokban ontották rá 
lövedékeiket. Lovait és kocsihajtóját leterítették, a szekerét darabokra zúzták. 
Karna úgy érezte, reménytelen helyzetbe került az iszonyú túlerővel szemben. 
Kiugrott törött szekeréből, és menekülőre fogta a dolgot: egy másik szekérre 
pattant, s szélsebesen az erdőbe hajtott. 


Amikor a gandharvák kerekedtek felül, egyedül Durjódhana és öccsei állták 
a támadásukat, fokozatosan azonban legyőzte őket a rájuk rontó sok ezer 
mennybéli harcos. Csitraszéna személyesen vette célba Durjódhanát. 
Összezúzta a szekerét, őt pedig száz lángoló nyíllal terítette le. Durjódhana 
ájultan esett a földre — Csitraszéna gyorsan ott termett, s megragadta a hajánál 
fogva. Miközben a többi gandharva az öccseit kapta el, megkötözte és foglyul 
ejtette Durjódhanát. A gandharvák ezután a Kaurava táborba rohantak, és a 
hercegek feleségeit 15 magukkal hurcolták. 

Néhányan a menekülő Kuru katonák közül átszaladtak a tó másik oldalára, 
és Judhisthira lábai elé vetették magukat. Könyörögtek neki, hogy segítsen. 
Judhisthirában szánalmat ébresztettek a siralmas állapotban lévő katonák, 
Bhíma azonban csak nevetett panaszszavukon. 


— Úgy látszik, a gandharvák már véghezvitték helyettünk, amit akartunk, s 
ezzel nagy erőfeszítéstől kíméltek meg minket. Durjódhana nyilván azért jött 
ide, hogy kárörvendjen rajtunk. Ugyan miért mentenénk meg? Egye csak 
meg, amit főzött! 

Judhisthira azonban nem értett vele egyet. Felemelte a kezét, hogy csendre 
intse Bhímát. 


— És a tisztességgel mi lesz, drága öcsém? Ezek az emberek félnek, és a 
védelmünket kérik. 


Emellett Kuruk vagyunk, s a családunkat érte támadás. Ha magunk között 
vagyunk, lehet, hogy mi vagyunk öten, ők meg százan, de amikor egy Kuru- 
ellenség jő, akkor bizony százöt fivér vagyunk. Cselekednünk kell! Amellett, 
hogy foglyul ejtették unokatestvéreinket, az aljas gandharvák még a Kuru 
hölgyeket is megsértették a jelenlétünkben. 


Judhisthira utasította fivéreit, hogy tüstént induljanak a  Kauravák 
megmentésére. Majd rámosolygott Bhímára, s hozzátette: 


— Esküdt ellenséged rád van utalva. Mi okozhatna neked nagyobb örömöt 
annál, mint hogy most megmented őt? 


Ardzsuna tüstént felpattant és magához vette fegyvereit. 


- A gandharvák vagy szabadon eresztik a Kauravákat, vagy a vérükkel 
öntözöm meg a földet! 


Bhíma tudomásul vette Judhisthira szavait, s csatlakozott Ardzsunához. Az 
ikrek is velük tarottak, csak Judhisthira maradt az erdőben, hogy folytassa az 
áldozatot. Mind a négy fivér szekérre szállt, melyeket a Kuru katonák 
bocsátottak a rendelkezésükre, s üldözőbe vették a gandharvákat. Amikor a 
katonák látták, hogy négy lángoló tűzcsóva gyanánt, magasba tartott 
fegyverekkel rohannak a csatába, örömujjongásban törtek ki. 


A gandharvák pillanatok alatt ismét csatarendbe álltak, s felkészültek a 
Pándavákkal való összecsapásra. Mielőtt megtámadta volna őket, Ardzsuna 
megpróbált érvekkel hatni rájuk. 

— Hé, égiek — kiáltotta -, nem helyes, hogy közönséges emberekkel 
csatároztok, az meg kiváltképp nem az, hogy elfogjátok a feleségeiket. 
Judhisthira parancsára jöttünk, hogy követeljük a szabadon eresztésüket. 
Kérlek benneteket, engedelmeskedjetek, hogy elkerülhessük a felesleges 
vérontást. 


A gandharvák csak nevettek, s megtagadták a foglyok szabadon bocsátását. 
— Csitraszéna a vezérünk, rajta kívül nem engedelmeskedünk senkinek! 


Ardzsuna dühbe gurult, s azonnal kilőtt rájuk egy sorozat aranyszárnyú 
nyilat. Válaszképpen a gandharvák is kilőtték nyílvesszőiket, majd 
körülfogták a négy fivért, s mindenféle lövedéket zúdítottak rájuk. A 
rettenthetetlen Pándavák ügyesen kivédték a rohamot, s folytatták a támadást. 


Különös csata vette kezdetét: négy emberi lény több ezer gandharva ellen! 
Ardzsuna egyre dühödtebben nézett égi ellenfeleire, s misztikus fegyvereket 


idézett meg, melyekkel több százat sikerült közülük megölnie. 


A fivérek erőteljes támadásától szorongatva, a gandharvák a levegőbe 
emelkedtek, de Ardzsuna egy sűrű nyíl-hálót lőtt ki rájuk a Gándívájából, s 
megállította őket. Ekkor Csitraszéna is bekapcsolódott a harcba, de egy 
Ardzsunával folytatott rövid és heves párviadal után felkiáltott: 

— Hé, Pártha! Én a barátod vagyok, Csitraszéna! 

Amikor a Pándavák látták, hogy a gandharva király békés szándékkel közelít 


feléjük, visszavonták fegyvereiket. Ardzsuna megkérdezte tőle, hogy miért 
támadtak a Kurukra. 


— Csak azért jöttek ide, hogy kárörvendjenek rajtatok, ó, dicső hősök — 
válaszolta Csitraszéna. 

— Indra rájött erre, s parancsot adott, hogy ejtsem őket foglyul. Kérlek, 
engedd meg, hogy elvihessem őket. Hitvesetekkel együtt gyalázatosan 
megsértettek benneteket; jogos tehát, hogy börtönnel lakoljanak. 


Ardzsuna azt felelte, hogy minden bűnük dacára a Kauravák a családtagjaik, 
s Judhisthira kéri szabadon bocsátásukat. 


— Azt hiszem, bátyád nem tudta, hogy a gonoszlelkű Kauravák miért jöttek 
ide — érvelt Csitraszéna. — Vigyük őket Judhisthira színe elé, s nézzük meg, 
mit dönt. 


Ebben meg is állapodtak, s a négy testvér Csitraszénával és a gandharva 
sereggel együtt Judhisthirához ment. Magukkal vitték a láncra vert 
Durjódhanát és öccseit is. Judhisthira megköszönte Csitraszénának, hogy nem 
ölte meg a Kauravákat. 


— Ezzel megmentetted családunk becsületét, mely akkor maradna igazán 
sértetlen, ha szabadon is engednéd őket — mondta, tiszteletteljesen összetéve 
kezeit. 


Csitraszénát . annyira lenyűgözte  Judhisthira türelme,  alázata és 
könyörületessége, hogy azonnal igent mondott. Ott helyben szabadon engedte 
a sáros, csapzott Kauravákat, feleségeiket pedig visszavitette a Kuruk 
táborába. Megjelent Indra is, és amritát — mennyei nektárt — hintve rájuk, 
életre keltette az elesett gandharvákat. Az égiek egytől egyig a levegőbe 
emelkedtek és eltűntek. 


Judhisthira ekkor szelíden Durjódhanához fordult: — Ó, gyermek, ne légy 
még egyszer ilyen vakmerő. A felelőtlen és meggondolatlan ember soha nem 
lesz boldog. Ó, Kuru herceg, menj most haza békében a fivéreiddel, s ne 
keseredj el. 


Durjódhana teljesen meg volt semmisülve. Képtelen volt válaszolni, vagy 
akár csak Judhisthirára nézni. Megfordult, s úgy ment el, mint egy fabáb, aki 
szinte azt sem tudja, mint csinál. Öccseivel együtt felszálltak szekereikre, s 
visszaporoszkáltak a táborba, a Pándavák pedig folytatták áldozatukat. 


A Kauravák úgy döntöttek, hogy azonnal visszatérnek Hasztinápurába. El is 
indult a szomorú karaván, mely csöppet sem emlékeztetett arra a kevély 


menetre, mely Hasztinápurából elindult. 


Amikor már megtettek vagy tíz mérföldet, Karna utolérte őket. A 
sebhelyekkel borított harcos egyenesen Durjódhanához ment. 


— Királyom, sajnos ott kellett hagynom a csatát, mert féltettem az életemet — 
mondta. — Nagyon megszorongattak a gandharva seregek, úgyhogy az erdőbe 
menekültem. De látom, ti épen és egészségesen megúsztátok a csatát. Ma 
nagy hőstettet hajtottatok végre: legyőztétek ezeket az emberfölötti lényeket! 
Kérlek, meséljétek el, hogyan csináltátok! 

Durjódhana sóhajtott és bánatosan a barátjára nézett. Amikor megszólalt, 
könnyek csordultak ki a szeméből. 


-— Te még nem tudod az igazságot... O, jaj, nekem végem. Barátom, 
számomra az élet minden vonzereje elveszett. 


Karna döbbenten hallgatta Durjódhana beszámolóját. 


— Ellenségeim jót mulatnak rajtam, a barátaim meg bánkódnak - én így nem 
tudok tovább élni! Hogy mehetnék emelt fővel vissza Hasztinápurába? Mit 
szólnak majd a Kuru vezérek, ha meglátnak? Ó, jaj, csak egy nyomorult 
vagyok, aki megérdemli a halált — fejezte be kesergését a csüggedt herceg. 


A nagy szerencsétlenségben Durjódhana belátta, milyen ostoba volt. Csak az 
őrület vitte rá, hogy az erdőbe jöjjön. Miért nem fogadta meg Vidura tanácsát? 
Pedig többször is figyelmeztette őt! Most aztán viselheti hibája keserű 
következményeit. 

A zokogó herceg most Duhsászanához fordult: — Az olyan semmirekellő és 
pökhendi alakok, mint én, nem élvezhetik sokáig a boldogságot, még akkor 
sem, ha gazdagok. Képtelen vagyok tovább folytatni nyomorult létemet. Ó, 
öcsém, itt és most átadom neked a királyságot. Vedd át a helyem, és 
kormányozd a földet. Én egy tapodtat sem mozdulok innen - itt, ezen a helyen 
vetek véget az életemnek. 

Ekkor Durjódhana, megrendült fivérei és barátai szeme láttára eldobta vértjét 
és királyi öltözetét, s mindössze egy ágyékkötőben, a jógík testtartásában leült 
a földre, azzal az eltökélt szándékkal, hogy nem vesz többé ételt magához. 
Duhsászana kétségbeesetten a lábai elé vetette magát. 


— Jaj, kedves bátyám, ne tedd ezt velem! Hogy tudnék én nélküled 
uralkodni? 


Karna is megpróbálta lebeszélni Durjódhanát az elhatározásáról — könyörgött 
neki, s hosszasan győzködte, hogy nincs abban semmi szégyellnivaló, ha az 
ember égiektől szenved vereséget. 


— Ne tedd magad nevetség tárgyává ezzel az ostoba lemondással. Ó, hős, 
talpra fel! A Pándavák csak a kötelességüket tették azzal, hogy megvédtek, 
hiszen a királyuk vagy. Ezen fölösleges bosszankodni. 

Sakuni is megtett mindent, hogy jobb belátásra bírja Durjódhanát, de a 
herceget nem lehetett eltéríteni a szándékától. A fejébe vette, hogy meghal. 
Ahogy egy idő után mindenki kifogyott a szóból, lassan a meditáció transzába 


merült — eltökélt szándéka volt, hogy kitart prája-fogadalma mellett: halálig 
koplal. 

Az alsóbb régiókban a démonok is ráeszméltek arra, mit is jelent Durjódhana 
elhatározása. 


Mivel a legutóbbi háborúban vereséget szenvedtek a félistenektől, a daitják 
és a dánavák a bosszúállás lehetőségein munkálkodtak. Sokuk a földön 
született meg uralkodóként vagy harcosként, abban a reményben, hogy majd 
sikerül legyőzniük a jámboréletű királyokat, akik rendszeres áldozatokat 
mutattak be a félisteneknek. Most megijedtek, hogy Durjódhana vezetése 
nélkül törekvésük kudarcot vall, ezért különféle varázslatokkal megidéztek 
egy hatalmas boszorkányt, aki képes volt Durjódhanát a színük elé vinni. S 
valóban, a boszorkány, misztikus ereje révén, asztráltestében el is hozta 
bolygójukra a Kauravát. 


Durjódhana, akárha álmot látna, a dánavák gyülekezetében találta magát. 
Vezetőjük tisztelettel szólította meg: 


— Ó, királyok királya, hatalmas hős, mire jó ez az elhamarkodott fogadalom? 
Az öngyilkosok kivétel nélkül pokolra jutnak. Aki eldobja magától az életet, 
az megvetés tárgya lesz a földön, és bezárulnak előtte a kedvező régiók kaput. 
Elhatározásod tehát ellentétes a saját érdekeddel is, s amellett teljesen 
haszontalan. Most pedig elmesélem neked, hogyan aratsz majd hamarosan 
teljes sikert. 


A dánava elmondta Durjódhanának, hogy a földön sok ezer hatalmas démon 
született meg, hogy csatlakozzon seregéhez a Pándavák elleni harcban, más 
égi démonok pedig Bhísma, Dróna, Kripa és a nagy Kuru harcosok szívét 
kerítik majd hatalmukba. Így minden gátlásukat levetkőzve, kérlelhetetlenül 
legyilkolnak majd mindenkit, aki a csatában az útjukba kerül. 


— Ardzsunától pedig nem kell tartanod, ó, király, mert barátod, Karna nem 
más, mint a hatalmas Naraka — az a démon, akit korábban maga Visnu ölt 
meg. Azért öltött testet, hogy segítsen neked a földön. S még ha nem is öli 
meg Ardzsunát, ott lesz az a sok százezer daitja, akik a szamsaptakát, a 
legyőzhetetlen hadsereget alkotják majd, mely állandó küzdelmet vív majd 
vele. Biztos lehetsz a sikerben: minden ellenséged el fog pusztulni. Bátorság, 
türelem! Hamarosan eljön majd a te időd! 

Durjódhana ekkor visszakerült a testébe, mely még mindig meditációba 
merülve ült az úton. 


Kinyitotta a szemét, s csodálkozva nézett szét maga körül... Élesen 
emlékezett a találkozásra. 


Vajon csak álom volt? Mindenesetre teljesen valóságosnak tűnt, az ígéret 
pedig, mellyel kecsegtetett, túl jó volt ahhoz, hogy csak úgy elfelejtse. A 
herceg úgy döntött, nyomban felkel és visszamegy Hasztinápurába. Misztikus 
élményét pedig senkivel nem osztja meg - hátha kiderül, hogy csak 
hallucináció volt az egész. Belül azonban egy hang határozottan azt súgta 
neki, hogy a dolog valóban megtörtént. Mosolyogva talpra állt. 


Amikor öccsei látták, hogy eszében sincs meghalni, örvendezve körülállták. 
Karna megölelte, és könnyes szemmel így szólt: 

— Hála a jó szerencsének, megjött az eszed, drága barátom! Királyom, egy 
halott nem igázhatja le ellenségeit. Ne halj ilyen dicstelen halált. Menj, arass 
győzelmet, s tedd halhatatlanná a neved! Mi okod a bánatra, ha egy olyan 
barát áll melletted, mint én? Megesküszöm, ha a Pándavák visszatérnek a 
száműzetésből, összetöröm őket. Efelől biztos lehetsz. 


Durjódhana is megölelte Karnát. — Úgy legyen! — felelte, s kiadta a parancsot 
a hasztinápurai visszatérésre. A gondolatai már a körül jártak, hogyan fogja 
megszervezni a hadsereget. 


Tizenkilencedik fejezet 
Az istenek közbelépnek 


A Pándavák, nem sokkal a gandharvákkal vívott csata után, közös vadászatra 
indultak az erdőbe. Dhaumjának meghagyták, hogy a távollétükben vigyázzon 
Draupadíra. Ezalatt Szindhu tartomány királya, Dzsajadratha, éppen 
remetelakjuk mellett haladt el kíséretével és seregével, útban egy másik 
birodalom felé, s a szekeréről véletlenül megpillantotta Draupadít, aki virágot 
szedett a réten. A királyt teljesen lenyűgözte a Pándavák hitvesének szépsége, 
és szinte eszét vesztette a hirtelen rátörő vágytól. Megálljt parancsolt 
kíséretének, s csak állt, nem tudta levenni a szemét a gyönyörű hölgyről. 
Draupadí megérezte, hogy nézi valaki; gyorsan betakarta a fejét a szárijával, 
felkapta a kosarát és visszasietett a házba. 


Dzsajadrathát teljességgel megigézte Draupadíi tökéletes alakja, amit sejteni 
engedett a könnyű nyári szári. Meg kell kapnia ezt a nőt! Leugrott a 
szekeréről, s néhány bizalmasával együtt a kunyhóhoz sietett. 

— Itt vagy, gyönyörű hajadon? — kiáltotta be az ajtón. — Ki vagy, s kihez 
tartozol? Apszarasz lennél? Mit keresel ebben a kietlen erdőben? 
Dzsajadratha, a szindhu fejedelem vagyok. 


Draupadít mindjárt balsejtelem fogta el. Érezte, hogy a király tisztességtelen 
szándékkal közeledik felé, ennek ellenére udvariasan válaszolt: — Isten hozott 
minálunk, király. Draupadí vagyok, a Pándavák felesége. Férjeim hamarosan 
hazaérnek. Ha vársz egy kicsit, Judhisthira illő vendégszeretettel fogad majd. 

Dzsajadratha, akin teljesen úrrá lett a vágy, egy lépéssel közelebb jött. 

— Meglep, hogy kitartasz a Pándavák mellett. Gyönyörű csípőjű hölgy, te 
náluk sokkal jobbat érdemelnél. Férjeid elvesztették rangjukat és minden 
vagyonukat — hagyd el őket, s légy az én feleségem! Fordíts hátat ennek a 
nyomorúságos erdei életnek, helyette oszd meg velem a Szindhu birodalom 
gazdagságát. 

Draupadi összeráncolta a szemöldökét, és hátrálni kezdett Dzsajadratha elől. 
A gyanúja beigazolódott. Nagyon haragudott rá, ha valaki becsmérlő 
szavakkal illette a férjeit. Arcába szökött a vér, s szigorúan rendreutasította a 
királyt: — Hogy mersz így beszélni? Nem szégyelled magad?! Ilyen ajánlatot 
csak egy kutya tenne! A bölcsek sohasem bírálják az odaadó lemondást 
végzőket, még akkor sem, ha azok szegények. 

Dzsajadratha nevetett. A dühös Draupadí, aki megpróbált elmenekülni előle, 
csak még jobban elbűvölte. Most már nem is leplezve szándékát, nyíltan 
elállta előle a kunyhó bejáratát.  Draupadi erre még vadabb 
szemrehányásokkal illette. 

— Ostoba! Közel van már pusztulásod perce! Egy alvó oroszlán bajszával 
játszol! Ha Ardzsuna és Bhíma hazaérnek, azt se tudod majd, merre menekülj! 

A  szenvedélytől elvakult  Dzsajadratha nem törődött  Draupadí 


figyelmeztetésével. Csak annál inkább nevetett, s megpróbálta karon ragadni. 
Draupadíi segítségért kiáltott, és ökölbe szorított kézzel hadonászni kezdett 
maga körül. Sikerült is halántékon találnia támadóját, olyannyira, hogy az 
elterült a földön. De amikor az ajtó felé vetette magát, az ismét talpra ugrott, 
erős karjaiba kapta, s a szekere felé vonszolta a kézzel-lábbal tiltakozó 
hercegnőt. 


A dulakodásra Dhaumja is előjött kunyhójából, s amikor meglátta 
Dzsajadrathát és a síró Draupadít, felkiáltott: 

— Megállj, király! Addig nem viheted el ezt a hölgyet, amíg le nem győzöd a 
Pándavákat. Ezt mondja a ksatriják törvénye. Meglásd, hamarosan megkapod 
majd gonosz tetted visszahatását! 


Dzsajadratha rá se hederített. A szekerébe húzta Draupadít, s a lovak közé 
csapott. A szekér egyre gyorsabban távolodott, de Dhaumja utána szaladt, s 
kemény szavakkal ostorozni kezdte a királyt. Módjában állt volna átkot 
mondani rá, a risi azonban nem tette; tudta, hogy a Pándavák már a közelben 
vannak. Majd ők elbánnak a bűnös királlyal. 


S valóban, nem sokkal azután, hogy Dzsajadratha és emberei elviharzottak, a 
Pándavák visszaértek. Judhisthira rossz ómeneket észlelt, s szorongó szívvel 
vágtatott vissza a remetelakhoz. Amikor megpillantotta a földön síró 
Dhatréjikát, Draupadí szolgálóját, tudta, hogy félelmei beigazolódtak. A lány 
elmondta Judhisthirának, mi történt. 

-— A galád Dzsajadratha elragadta Draupadít, mit sem törődve Indrához 
hasonlatos férjeivel! Ó, hősök, ha utána eredtek, hamar el fogjátok kapni, mert 
csak az imént vágtatott el. 


Dhatréjiká megmutatta, merre ment Dzsajadratha, s az öt testvér tüstént 
üldözőbe vette. 


Íjhúrjukat pengetve, fújtatva és lihegve vágtattak teljes iramban az erdei 
ösvényeken. Nemsokára meglátták maguk előtt a  porfelhőt, melyet 
Dzsajadratha csapata vert fel. Amikor katonái közelébe értek, észrevették 
Dhaumját, aki még mindig ott szaladt a sereg nyomában és hangosan 
jajveszékelt. Judhisthira megvigasztalta a risit, s mondta neki, hogy menjen 
vissza az ásramába. 


— Derék bölcs, nyugodj meg. A gonosztevő hamarosan elnyeri büntetését. 

Amikor Bhíma elüvöltötte csatakiáltását, a katonák ereiben megfagyott a 
Vér. 

Szembefordultak a Pándavákkal. Bhíma rájuk küldött egy sereg halálos 
nyílvesszőt, de Ardzsuna leállította: 


— Mit nyerünk azzal, ha megöljük ezeket a szegény katonákat? Nekünk 
Dzsajadratha kell! 

Bhíma leeresztette az íját. Ardzsunával ezután áttörték és szétzilálták a 
katonák sorait, s közben Dzsajadratha felé vágtattak. Látták, hogy több száz 
szekérharcos fedezi. Nyílzáporral fogadták a közeledő Pándavákat, majd nagy 


buzogány-és kardlengetéssel rájuk rontottak. 

Ardzsuna dühödten emelte fel a Gándívát, és sorra lőtte le ellenfeleit. Íjából 
százával repültek ki a nyílvesszők. A csatamezővé változott tisztást 
hamarosan levágott fejek, karok, bezúzott vértek és csillogó sisakok 
borították. Ardzsuna lankadatlan rohamát széttört szekerek és miszlikbe 
aprított harcosok jelezték. A hollók és keselyűk elégedett károgással szállták 
meg a csatamezőt, s a sakálok is bőségesen belakmározhattak a mindenfelé 
szétszórt, csonka tetemekből. 

A seregében véghezvitt mészárlás láttán Dzsajadratha halálra rémült. 
Gyorsan kilökte Draupadít a szekeréből, és bemenekült az erdőbe. Bhíma 
megragadta a buzogányát és üldözőbe vette, Judhisthira azonban rákiáltott: 


— Hős! Ne feledd, hogy ez Gándhárí lányának, Duhsalának a férje. Nem 
szabad megölnünk. 


Draupadíi, akit Szahadéva vett fel a szekerébe, nehezen tudta megemészteni 
Judhisthira szavait. 

— Miért kellene meghagyni az életét? — kiáltotta méltatlankodva. — Az 
ellenséget, aki elrabolja más feleségét, habozás nélkül meg kell ölni! 


Judhisthira vigasztalni kezdte hitvesét, és visszavitte a remetekunyhóba. 
Bhíma és Ardzsuna eközben Dzsajadratha nyomába eredt, az ikrek pedig 
maradék embereit késztették menekülésre. 


A szindhu király már jó mélyre behatolt a rengetegbe. Ardzsuna kilőtt az 
íjából négy, mantrákkal megerősített nyílvesszőt, melyek teljes két mérföldet 
repültek, és leterítették Dzsajadratha négy lovát. A király kiugrott a 
szekeréből; remegett, mint a nyárfalevél. Letért az ösvényről, s a bozótosban 


próbált utat törni magának. A Pándavák hamarosan utolérték. 

— Király, miféle hősiességre vall, hogy elrabolod hitvesünket? — kiáltotta 
Ardzsuna. — Állj ki és küzdj! Micsoda dolog, hogy embereid harcolnak, te 
meg mented az irhád? 

Dzsajadratha hátra se nézett, csak törtetett át rémülten az erdőn. De Bhíma 
leugrott a szekeréről és utánaeredt. Amikor sikerült elkapnia, a Pándava 
szaporán csépelni kezdte, majd a hajánál fogva megragadta. 

— Ne öld meg! - figyelmeztette Ardzsuna bátyjuk parancsára. 

Bhíma csak nagy nehezen tudta türtőztetni magát. Belerúgott a félig ájult 
királyba, és a földre dobta. 

— Judhisthira mindig nagyon kegyes — sziszegte a fogai között. — Jól van, 
nem ölöm meg, de az ősi szokás értelmében a rabszolgánknak tekintem. — 
Bhíma ezzel elővett egy borotva hegyű nyilat, s levágta vele Dzsajadratha 
haját, annak jeléül, hogy csatában vereséget szenvedett és rabszolga lett. 

— Vigyük ezt a nyomorultat Judhisthira elé, döntsön ő a sorsa felől — mondta 
végül. 

A két fivér visszavitte Dzsajadrathát az ásramához. Addigra Draupadí már 
megnyugodott, s megszánta a megalázott királyt, különösen pedig a feleségét, 


Duhsalát, akivel jó barátnők voltak. 


— Judhisthirának igaza van. Hagyjuk meg az életét. Úgyis a rabszolgánk, s ez 
már épp elég súlyos büntetés — mondta. 

Judhisthira odament Dzsajadrathához, aki remegve térdelt a földön. 

— Vésd jól az eszedbe, hogy aki gyenge, az ne ingereljen másokat. Most 
elmehetsz, de többet ne kövess el hasonló hitvány tettet. Áldás kísérjen 
utadon, s szíved gyarapodjon az erényben. 


Dzsajadratha felállt és némán elkullogott. Csak a bosszúra tudott gondolni. 
Mivel rájött, hogy sohasem lesz képes csatában legyőzni a Pándavákat, 
elhatározta, hogy valahogy megpróbálja elnyerni Siva kegyét. Talán e 
hatalmas isten áldásával sikerül majd legyőznie őket. Az erdő mélyén szigorú 
aszkézisbe fogott. Egy gondolata volt: ártani a Pándaváknak. Sok-sok 
hónapon át alig vett ételt magához, s szünet nélkül imádkozott Sivához. Az 
isten végül megjelent előtte. 

— Mi a kívánságod? -— kérdezte tőle. 

— Ó, mindenható, szeretném legyőzni a Pándavákat — felelte az elragadtatott 
király. 

Siva elnevette magát. — Ez lehetetlen. A fivérek Krisna védelme alatt állnak. 
Senki nem győzheti le őket, még én sem. Egy dolgot azért megadhatok neked: 
Ardzsunát kivéve, aki a halhatatlan bölcs, Nara inkarnációja, egy alkalommal 
mindegyik fivért feltartóztathatod majd a csatában. 


zzz 


Siva ezzel eltűnt, Dzsajadratha pedig visszatért királyságába. Azon tűnődött, 
vajon mikor jön el a nap, amikor alkalma nyílik majd használni az áldást. 


A dánavákkal való találkozása után Durjódhana új reményekkel tért vissza 
Hasztinápurába. 


Más fényben látta már az őt támogató királyokat és harcosokat, mert tudta, 

hogy közülük sokan mennyei démonok inkarnációi. Ha mindannyian 
egyesülnek, a Pándaváknak nem sok esélyük lesz, hogy elkerüljék a 
vereséget. 


zzz 


Bhísma a dvaitavanai eseményekben épp ellenkezőleg, kitűnő alkalmat látott 
arra, hogy jobb belátásra bírja Durjódhanát. Nem sokkal visszatérése után 
megszólította a herceget: — Most magad is láthattad, milyen erősek a 
Pándavák, s hogy hozzájuk képest milyen keveset ér Karna. Ardzsuna 
legyőzésével kapcsolatos reményeid legfőbb záloga a szúta fia, de tudd meg, 
hogy ő Ardzsunának a negyedével sem ér fel. Drága gyermekem, köss békét a 

Pándavákkal, mielőtt még túl késő lenne. 


Durjódhana csak mosolygott és nem szólt semmit. Ugyan, mit tud ez az öreg 
Bhísma? 

Hamarosan ő is eljátssza majd a maga szerepét a Pándavák tönkreverésében, 
amikor a démonok megszállják! Erre a gondolatra Durjódhanából akaratlanul 
is kitört a nevetés. Felpattant és kiment a szobából, faképnél hagyva a 
szomorúan fejét csóváló Bhísmát. 


Durjódhana egyenesen Karnához sietett, és elmondta neki, amit Bhísmától 
hallott. Karnának nagyon fájtak az agg harcos szavai. Ha csak tehette, Bhísma 
mindig ócsárolta őt. Karna nem értette, miért. Úgy érezte, már épp eléggé 
bebizonyította a Kuruk iránti lojalitását. Egyetlen vágya Durjódhana sikere 
volt, s az életét is kész volt feláldozni a Kuru hercegért. Akkor meg miért 
gúnyolódik rajta örökké ez a Bhísma? 

Karna megkérte Durjódhanát, hadd tegyen érte valamit, amivel 
bebizonyíthatná, micsoda erő lakozik benne. 


— A Pándavák annak idején meghódították a földet. Ennek most te élvezed a 
gyümölcseit, de ha megengeded, útra kelek, s a te nevedben újra meghódítom 
az egész világot. Az agyalágyult és csalárd Bhísma majd megbánja még amit 
mondott, ha látja vitézségemet és a Kuruk iránti hűségemet. 

Durjódhana szemei felcsillantak az örömtől. Megölelte barátját, és 
megígérte, hogy ütőképes hadsereget bocsát majd a rendelkezésére. Karna 
nemsokára már úton is volt a rettenthetetlen Kuru sereggel. A világ minden 
zugát bejárta, s másodszor is megszilárdította a Kuru birodalmat, ugyanúgy, 
ahogy azelőtt a Pándavák tették. Kihasznált minden alkalmat, hogy 
megerősítse a már fennálló szövetségeket, s hogy diplomáciai tárgyalások 
útján új barátságokat kössön. Azt a királyt pedig, aki ellenállt, hamarosan 
legyőzte csatában megállíthatatlan seregével, melynek élén ő maga harcolt. 
Küldetése végén győzedelmesen tért haza, s átadta Durjódhanának a hatalmas 
mennyiségű sarcot és hadizsákmányt, amit összegyűjtött. 

Amikor Durjódhana látta, hogy Hasztinápurába bevonul a kincsek alatt 
roskadozó szamarak, tevék és elefántok végeláthatatlan menete, felkacagott 
örömében. Az erős Karnával az oldalán, a világgal a lábai előtt, s a dánavák 
támogatásával, hatalma megingathatatlan! A herceg már most legyőzöttnek 
tekintette a Pándavákat. Miközben a tágas palotakertben sétálgattak, így szólt 
Karnához: 


— Kedves barátom, most az a leghőbb vágyam, hogy bemutassam a 
rádzsaszúját, de még sokkal nagyobb pompával, mint ahogy annak idején 
Judhisthira tette. 

A bráhmanák azonban felvilágosították, hogy a rádzsaszúját — bármennyire 
vágyik is rá —, csak Judhisthira halála után tarthatja meg. 

— Sajnos az áldozatok közül a legnagyobbat nem mutathatja be két olyan 
király, akik egy időben élnek a földön — mondta csalódottan, s ápolt, 
szandálba bújtatott lábával belerúgott egy virágba. 

Karna megállt és Durjódhanára nézett. Amikor megszólalt, ünnepélyes volt a 
hangja. 

— Ó, király, itt és most fogadalmat teszek: amíg meg nem ölöm Ardzsunát, 
tartózkodom a hústól és mindenfajta fényűzéstől. Ha pedig bárki adományt 
kér tőlem, nem fogom visszautasítani. 

Durjódhana mosolyogva ölelte keblére Karnát. Most még inkább hitt a végső 
sikerben; magabiztosan lépett be a palotába, s elégedetten hajtotta álomra a 


fejét. 

Karna ünnepélyes fogadalma után Indra úgy érezte, elérkezett az idő, hogy 
segítsen a Pándaváknak. Tudta, hogy Judhisthira leginkább Karnától tart. 
Habár Ardzsuna mindeddig nagyobb vitézségről tett tanúbizonyságot, 
Judhisthira még mindig úgy érezte, hogy Karna — veleszületett páncélja miatt 
— nagy veszélyt jelent, s nem egykönnyen lehet majd megölni. Indra ezért egy 
reggel bráhmanának öltözve elment, hogy meglátogassa Karnát. 


Karna éppen a Gangeszből lépett ki, miután áldozott a napistennek. Ez volt 
az a napszak, amikor adományt szokott osztani a papoknak . Ezen a napon 
egy ragyogó bráhmanát látott, amint éppen feléje tart. Tisztelettudóan 
üdvözölte, s megkérdezte tőle, mit kíván. 


— A testedet borító páncélt szeretném elkérni — válaszolta Indra. 

Karna nyomban tudta, kicsoda valójában a bráhmana. Álmában a napisten 
ugyanis figyelmeztette, hogy Indra megpróbálja majd megszerezni tőle a 
páncélját. Szúrja azt tanácsolta neki, hogy ne adja oda, Karna azonban nem 
tagadhatta meg a kérést. Azért megpróbálta eltéríteni a bráhmanát a 
szándékától. 

— Kérj bármi mást, megkapod. Minek neked a páncélom? Annyi aranyat 
kapsz tőlem, hogy egy életre elbúcsúzhatsz a gondjaidtól. 

De Indra ragaszkodott a páncélhoz. Karnának nem volt más választása, oda 
kellett adnia. 


— Jól van, ha így kell lennie, hát legyen. Ó, bráhmana, tudom, hogy Indra 
vagy. Szúrja már tudatta velem jöttödet. Ó, istenek ura, a tiéd lehet a 
páncélom, de cserébe azt kérem, teljesítsd egy kívánságomat. 


— Bármit kérhetsz — a villámomat kivéve — egyezett bele Indra. 


Szúrja meghagyta Karnának, hogy ha semmiképp nem tudja elkerülni, hogy 
oda kelljen adnia a páncélját Indrának, akkor kérje el az istenségtől a Sakti- 
fegyvert, egy hatalmas dárdát, mellyel szemben még az istenek is 
tehetetlenek. Karna megmondta Indrának, hogy ezt a fegyvert kéri, mire a 
félisten így válaszolt: 


— Jól van, megkapod a legyőzhetetlen fegyvert, de egy feltétellel: csak 
egyszer használhatod. 

Ellenfeledet mindenképpen legyőzöd vele, de aztán a fegyver visszatér 
hozzám. 


— Elfogadom a feltételt. Csak egy hatalmas ellenségem van, akinek a halálát 
kívánom - válaszolta Karna. 


Egy borotvaéles tőrrel ekkor Karna lemetszette magáról a veleszületett 
páncélt. Miközben elméjét fogadalmára s eltökélt erény-vágyára rögzítette, 
csak mosolygott a fájdalmon, amint az arany vért elvált a testétől, s átadta a 
még vértől csöpögő páncélt Indrának. Az isten megköszönte, cserébe pedig 
átnyújtotta neki a Saktit. Ezután felszökött a mennyekbe, abban a 


megnyugtató tudatban, hogy a Pándavák ügye jó úton halad. 


Az erdőben a Pándavák tudták, hogy hamarosan találniuk kell egy falut vagy 
egy várost, ahol eltölthetik száműzetésük utolsó évét. Mindeddig még 
egyetlen alkalmas hely sem jutott az eszükbe. Hogy tudnák megőrizni 
inkognitójukat, anélkül, hogy el kellene válniuk? Az elszakadás gondolata 
elviselhetetlen volt, különösen Draupadí számára. S még így sem lenne semmi 
biztosíték arra, hogy nem lepleződnek le. A fivéreket az egész világon 
mindenütt ismerték, s mindenki tudta, hogy nemsokára elhagyják az erdőt. 
Durjódhana már biztosan mindenfelé szétküldte kémeit. Lelepleződésük 
elkerülhetetlennek látszott — ebben az esetben pedig újabb tizenhárom év 
száműzetés vár rájuk. Judhisthira soha nem szegné meg a szavát. 


Egy nap, amikor a fivérek a közeli jövőről beszélgettek, lélekszakadva egy 
bráhmana szaladt oda hozzájuk. A sűrű rengeteg felé mutogatva, izgatottan 
magyarázta: — Ó, hősök, segítsetek rajtam! Most kellene bemutatnom a napi 
áldozatot, de minden kellékem, mely egy batyuba volt kötve, fennakadt egy 
szarvas agancsán, az állat pedig a batyuval együtt elfutott a rengetegbe. 


Judhisthira azonnal talpra ugrott. Egy ksatrijának minden körülmények 
között az a kötelessége, hogy megvédje a bráhmanákat. Magához vette íját, s 
fivéreivel a sarkában az erdőbe futott. Kisvártatva meg is pillantották maguk 
előtt a szarvast. Minden igyekezetük ellenére azonban nem tudták sem 
elfogni, sem eltalálni a nyílvesszőjükkel. Az állat, üldözőivel a nyomában, 

egyre mélyebbre hatolt a sűrűbe. 


Egy idő után azonban a szarvas eltűnt a szemük elől. A Pándavák bevárták 
egymást, s kimerülten és verejtékezve leroskadtak egy farönkre. Bosszantotta 
őket, hogy nem tudták visszaszerezni a bráhmana áldozati kellékeit, s a sűrű 
lombokat fürkészték, hogy vajon merre mehetett a szarvas. Judhisthira végül 
így szólt Nakulához: — Kedves öcsém, hozz nekünk valahonnan egy kis vizet! 
Hadd frissítsük fel magunkat, s aztán majd folytatjuk a keresést. 


Nakula letette az íját, s fürgén felmászott az egyik fára. Nem messze 
vízimadarakat látott körözni a levegőben. Akkor tónak is lennie kell valahol a 
közelben, gondolta, felkapott hát egy üres tegezt, s elindult vízért. Hamarosan 
egy lótuszokkal és vízililiomokkal benőtt, tisztavizű 


tóhoz ért. Letérdelt a partján, s már éppen ivott volna a vízből, amikor egy 
szigorú hang szólította meg: 


— Állj! — parancsolta. — Ó, gyermek, ez a tó az enyém. Csak akkor ihatsz a 
vizéből, ha előbb megfelelsz a kérdéseimre. 


Nakula körülnézett, de nem látott senkit. Mivel már nagyon kínozta a 
szomjúság, úgy döntött, előbb iszik a csábító vízből, s csak azután jár utána a 
hang forrásának. Tölcsért formált a tenyeréből, s az ajkához emelte a vizet. 
Amint az első csepp a szájához ért, holtan esett össze. 


Egy idő után Judhisthira nyugtalankodni kezdett, s megkérte Szahadévát, 
hogy menjen a testvére után. Szahadéva hamarosan rátalált a tó partján heverő 
Nakulára.  Megrendülten rogyott térdre fivére mellett, s felkiáltott 
fájdalmában. Nakula testének ragyogása nem halványult el, mindazonáltal 


halottnak tűnt: nem lélegzett, nem dobogott a szíve. Szahadéva meg volt 
zavarodva. Ő is majd elepedt a szomjúságtól, a víztükör fölé hajolt hát, hogy 
igyon belőle. A hang neki is megálljt parancsolt, s közölte, hogy előbb meg 
kell felelnie néhány kérdésre. 


"Ez fölöttébb különös" — gondolta Szahadéva, majd alaposan körülnézett, de 
nem látott senkit. Kezét már belemerítette a vízbe. Kínzó szomjában egy 
maréknyit a szájához emelt — s abban a pillanatban ő is holtan rogyott a 
testvére mellé. 


Amikor már vagy egy órája egyik iker sem tért vissza, Judhisthira szólt 
Ardzsunának, hogy menjen utánuk. Ardzsuna magához vette íját, s óvatosan 
haladt előre az erdőben. Nemsokára megtalálta az ikreket a tóparton. 
Halottnak tűntek. Ardzsunából fájdalmas kiáltás tört fel. Egy nyílvesszőt 
helyezett az íjhúrra, s körülnézett, de dulakodásnak nem látta nyomát. Ki 
ölhette meg az ikreket, harc nélkül? Minden nagyon békésnek tűnt; a hatalmas 
víztükör nyugalmat árasztott, a környező fák lágyan lengedeztek a szélben. 
Csak néhány madár törte meg a táj csendjét, amint nagy szárnycsattogással 
leszállt a vízre. 

Fivéreihez hasonlóan Ardzsuna is majd meghalt szomjan. Letérdelt a partra, 
s már nyúlt is a víz felé, amikor felcsendült a hang: 


— Ne igyál a vízből! Először válaszolj a kérdéseimre! 


Ardzsuna talpra ugrott és lövésre emelte íját. Sehol nem látott senkit, ezért 
minden irányban lőni kezdte nyilait, melyekre olyan mantrát olvasott rá, hogy 
még a láthatatlan célpontot is eltalálják. Mindenfelé Ardzsuna nyílvesszői 
borították el az eget, ellenségnek azonban nyomát sem lehetett látni. A hang 
ismét megszólalt: 


— Ne vesztegesd az időd, Ardzsuna. Felelj meg a kérdéseimre, mert ha nem, 
és iszol a vízből, halál fia vagy. 

Ardzsunának a fejébe szökött a vér: törődik is ő holmi figyelmeztetéssel! Ha 
iszik a vízből, az talán majd elővarázsolja ezt a titokzatos beszélőt. Akkor 
majd lehet szó kérdésekről. Inni kezdett, de pár korty után ő is a fivérei mellé 
hanyatlott. 


Judhisthira eközben az erdőben egyre nyugtalanabb lett. Odaszólt Bhímának: 
— Mit csinálhatnak öcséink? Ó, ellenség végzete, azt hiszem, neked kell 
megtalálnod és visszahoznod őket. 


Bhíma felpattant és keresztülvágtatott az erdőn. Amikor megpillantotta 
három öccsét elnyúlva a vízparton, meglepődött. Csak nem meghaltak? 
Bhíma, legnagyobb borzadályára, életnek semmi jelét nem tudta felfedezni 
rajtuk. Milyen nagyhatalmú lény ölhette meg őket? El sem tudta képzelni. 
Bhíma lélekben felkészült rá, hogy bármelyik pillanatban felbukkanhat a 
szörnyű ellenség, s akkor majd neki is ki kell vele állnia párbajra. Addig is 
legjobb lesz, ha csillapítja szomját és úrrá lesz kimerültségén. Amikor 
azonban már éppen ivott volna, a hang megálljt parancsolt. 


Bhíma tudta, hogy a hang csakis azé lehet, aki megölte fivéreit. Na, majd 


mindjárt elbánik vele! Előbb azonban iszik egyet, s aztán kezdődhet a harc. A 
víz fölé hajolt. Amint az első csepp az ajkához ért, holtan rogyott három öccse 
mellé. 

Az egyedül maradt Judhisthirát rossz előérzetek gyötörték. Ahogy múlt az 
idő, s a fivérei még mindig nem jöttek vissza, elhatározta, hogy utánuk ered. 
Áttörte magát a bozótoson, és futva haladt a távoli madárhangok irányába. 
Egyszer csak egy tisztáshoz ért, és meglátta a tavat. 


Amikor észrevette a parton fekvő öccseit, nagy jajveszékelésben tört ki. 


Szinte eszét vette a képtelenségnek tűnő látvány. Odarohant fivéreihez és 
lerogyott a földre. Eletnek semmi jele. 


Judhisthira könnyes szemmel nézett körül. A békés tó olyan volt, mintha 
egyenesen a mennyekből ereszkedett volna alá. A levegőt édes illat töltötte 
be, s a part menti fákat piros, kék és sárga virágok borították. De nyilván 
valami sötét veszély leselkedik a látszólag békés tájkép mögött. 

Judhisthira gondolkozni kezdett. Habár fivérei halottnak tűntek, a testük még 
mindig ragyogott, mintha a lelkük még nem hagyta volna el — életlevegőjük 
azonban elszállt. Ki az, aki ezt képes megcsinálni? Nem úgy tűnt, mintha 
harcban ölték volna meg őket. Talán maga a halál istene vette el az életüket? 
De miért? Judhisthira a tóra nézett. A válasznak ott kell lennie! 


Valamiképpen ez a tó okozta a halálukat. Judhisthira fejest ugrott a vízbe. 
Amikor a felszínre bukkant, megszólalt a hang: 


— Ó, gyermek, ne igyál a vízből. A tó az enyém. Először válaszolj a 
kérdéseimre, ha nem, te is meghalsz, mint a testvéreid. 


Judhisthira körülpillantott. — Ki vagy? — kiáltotta. 

— Darumadár vagyok, és itt élek a tavon. A fivéreid nem törődtek a 
figyelmeztetésemmel, ezért elragadta őket a halál. Ne akarj te is az ő sorsukra 
jutni. 

Legnagyobb ámulatára, Judhisthira egy hatalmas darvat pillantott meg az 
egyik közeli faágon. 

— Félisten vagy? — kérdezte tőle. — Egy egyszerű madár biztosan nem tudta 
volna megölni a testvéreimet. 


A daru abban a pillanatban hatalmas és félelmetes lénnyé változott: nagy, 
vörös szemei izzottak, a fülei hosszúak és hegyesek voltak, a testéből ragyogó 
fény áradt, és úgy bömbölt, mint a menynydörgés: 

— Tudd meg, hogy jaksa vagyok, s a fivéreid saját hibájukból haltak meg. 
Megtiltottam, hogy igyanak a vízből, de nem fogadták meg a szavam. Ez a víz 
az enyém. Annak, aki inni akar belőle, először válaszolnia kell a kérdéseimre. 

— Ó, jaksa, semmiképp sem akarom elvenni, ami a tiéd. Tedd föl a 
kérdéseidet, s ha tudok, válaszolok rájuk — felelte Judhisthira félelemmel 
vegyes aggodalommal. 

— Jól van. Akkor mondd meg nekem, hogyan emelkedik ki a lélek az anyagi 
lét mocsarából? Ki szegődik társául, ki vezetőjéül, s mire támaszkodik? 


— A lelket az Istenről szóló tudás emeli fel. Társai a jámbor erények, vezetője 
az örök dharma, támasza pedig az igazság. 

A jaksa elmosolyodott, és újabb kérdéseket tett föl, Judhisthira meg sorra 
mindegyiket megválaszolta. Már vagy fél órája tartott a faggatás, amikor 
végül a jaksa így szólt: — Ó, Pándu fia, halld utolsó kérdésemet: mi a világon a 
legcsodálatosabb dolog? Mi a világ sora, s hogyan tudja meglelni az ember az 
örök dharma ösvényét? 

Judhisthira, aki a tóparton térdelt a jaksa előtt, így felelt: — A 
legcsodálatosabb dolog az, hogy habár nap mint nap megszámlálhatatlan 
élőlény távozik a halál hajlékára, az ember mégis azt hiszi, hogy ő nem fog 
meghalni. A világ sora az, hogy az idő itt minden élőlényt elpusztít, az örök 
dharma útjára pedig a nagy szentek szívében lehet rálelni. 

A jaksa elégedettnek látszott. 

— Helyesen válaszoltál a kérdéseimre — szólt elismerően Judhisthirához. 
Melyik fivéredet támasszam fel? 

Judhisthira gondolkozott egy pillanatig, majd így felelt: — Nakulát hozd 
vissza az életbe. 

— Megleptél! — csodálkozott a jaksa. — Azt hittem, Bhímát vagy Ardzsunát 
fogod választani. 

Judhisthira elmondta, azért esett Nakulára a választása, mert igazságos akart 
lenni mindkét anyjával szemben. Ha nem az ikrek valamelyikét választja, 
akkor Mádrínak nem marad élő utóda. 

— A magam kedvéért soha nem térnék le az erényesség útjáról — mondta. 

— Kitűnő! — mondta a jaksa elégedetten. — Mivel mindig erényes maradtál, és 
sohasem ártottál senkinek, az összes fivéredet feltámasztom. 

Alighogy a jaksa ezt kimondta, Judhisthira látta, hogy az öccsei 
megmozdulnak. Szemüket dörzsölve felültek, és kábán tekingettek maguk 
körül, mintha mély álomból ébredtek volna fel. 

Judhisthira magánkívül volt az örömtől. Köszönetet mondott a jaksának és 
megkérdezte: — Ó, kiváló lény, ki vagy? Egy félisten? Vagy talán atyám, a 
vallás ura? 

Judhisthira tudta, hogy közönséges jaksa nem tudta volna előidézni az öccsei 
halálát — s az életbe sem tudta volna visszahozni őket. 

— Valóban atyád vagyok, ó, legkiválóbb Bhárata. Dharma áll előtted. Azért 
jöttem, hogy lássalak és próbára tegyelek. Drága fiam, minden jámbor erény 
megtalálható benned, s dicsőséged mától még fényesebben ragyog. Kérj tőlem 
egy áldást! 

Judhisthira mélyen meghajolt az isten előtt, s azt kérte tőle, hogy a bráhmana 
kapja vissza áldozati kellékeit. Dharma erre elmondta neki, hogy ő volt az, aki 
szarvas képében elragadta a batyut. 

— Itt van, vedd el, de kérj még valamit. 

— Hatalmas istenség, hamarosan elkezdődik száműzetésünk utolsó éve, 


melyet rangrejtve kell eltöltenünk. Kérlek, add meg, hogy bárhová menjünk 
15, bármennyire is saját valónkhoz híven viselkedjünk, senki ne ismerjen fel 
bennünket. 

— Úgy lesz. Kegyem révén egy teljes évig nem fognak felismerni. Kedves 
Judhisthira, te a részem vagy — ugyanúgy, ahogy barátod és jóakaród, Vidura 
15. Hadd adjak neked még egy áldást, mielőtt távoznék. 

— Uram, már az is boldoggá tesz, hogy láthatlak, de mivel szeretnél 
megáldani, csak azt kérem tőled, hogy legyek mindig könyörületes, 
önmegtartóztató és igazságos. 

Viharos-mennydörgésszerű hangon így szólt Dharma: — Te már így is az 
erény megtestesülése vagy. Minden úgy lesz, ahogy óhajtod. 

A félisten ekkor eltűnt. Judhisthira és fivérei talpra ugrottak és összeszedték 
a bráhmana holmijait, s még mindig a különös élmény hatása alatt, 
visszatértek remetelakjukba. 


Huszadik fejezet 
Egy utolsó lecke 


Az esős évszak véget ért, s Dhaumja asztrológiai számításai szerint 
elérkezett a száműzetés utolsó éve, amit a Pándaváknak emberlakta területen 
kellett eltölteniük. Meghányták-vetették a dolgot, s úgy határoztak, Viráta 
városába mennek. Nem volt messze, s királyához — akit szintén Virátának 
hívtak — jó barátság fűzte őket. Bíztak Dharma áldásában, így aztán arra 
jutottak, az lesz a legjobb, ha együtt maradnak. Azt azonban semmiképp sem 
akarták, hogy valamilyen váratlan fordulat miatt meghiúsuljon a tervük, ezért 
alaposan átgondolták, milyen álruhában jelenjenek meg. 


— Én verhetetlen kockajátékosként mutatkozom majd be a királynak — 
mondta Judhisthira, jól tudván, mennyire szeret kockázni a király. — Elhitetem 
vele, hogy valaha Judhisthira bizalmas szolgája voltam. Elkápráztatom az 
ügyességemmel, s aztán a barátja és tanácsadója leszek. 


Bhíma úgy döntött, szakácsnak áll be a királyhoz, hiszen ehhez a 
mesterséghez igazán jól értett. Nakula, aki hajdanán kiválóan bánt a lovakkal, 
úgy gondolta, a királyi ménes istállóiban talál majd szolgálatot magának. 
Szahadévának jó érzéke volt a tehenekhez, elhatározta hát, hogy tehénpásztor 
lesz, s a király csordáját fogja terelgetni. Ardzsunának eszébe jutott Urvasí 
átka s az, amit Indra mondott az átok hallatán. 


— Meg van írva a sorsomban, hogy a harmadik nem képviselője leszek. Mint 
Brihannala mutatkozom majd be, s fölajánlom a királynak, hogy énekelni és 
táncolni tanítom a palota ifjú hölgyeit. Most legalább hasznát vehetem annak, 
amit annak idején a gandharváktól sajátítottam el. 


Fivérei hitetlenkedve néztek Ardzsunára: igencsak nehezükre esett 
elképzelni őt, a vitéz harcost egy eunuch szerepében... Mily kifürkészhetetlen 
a sors! 


Már csak Draupadí volt hátra. Ő azt találta ki, hogy cselédlánynak öltözik, s 
beáll szolgálónak a palotába. 

Eldöntötték hát, hogyan maradjanak álruhájuk mögé bújva még mindig az 
ismeretlenségben. 

Judhisthira meghagyta Dhaumjának, hogy Drupada városában, Kampiljában 
várja ki, míg a száműzetés utolsó esztendeje is letelik. Az öt hős fivér aztán 
felkerekedett, s elindult Virátába, a matszják birodalmába. 


Viráta határába érve elhatározták, hogy nem viszik magukkal a fegyvereiket, 
hanem a város falain kívül helyezik biztonságba őket. Őzbőrbe varrták 
valamennyit, s a batyut egy fa égbenyúló ágaihoz kötözték. "Szegény anyánk 
földi maradványait hoztuk ide..." — híresztelték el a helybéliek között. 

Ott álltak hát a város, Viráta határában, s külön-külön indultak útnak: 
minden nap másikuk lépte át a város kapuját. Ott aztán egyenesen a királyi 
palotába mentek. Viráta király ámulva nézte az öt daliás ifjút. Megjelenésük 


tekintélyt parancsolt, akárha királyok lettek volna, a nép védelmezői, s öles, 
méltóságteljes, határozott léptekkel járultak az uralkodó elé. A király szeme 
leginkább Ardzsunán akadt meg: a hős Pándava szárit viselt, izmos alkarját, 
melyet íjának húrjától mindenütt hegek borítottak, teljesen elfedték a 
csilingelő  karperecek, kardíszek. Viráta figyelmesen hallgatta életük 
történetét, s minden szavukat elhitte. "Micsoda szerencse, hogy ilyen nemes 
lelkeket vezérelt hozzám az ég!" — gondolta, s azon nyomban a szolgálatába 
fogadta őket. 

Az istenek elrendezése folytán egy pillanatig sem gyanította, hogy az öt 
Pándava áll előtte. 


Draupadí megjelenése alaposan felkavarta a város kedélyeit. Lélegzetelállító 
szépsége láttán — melyet cselédruhája sem halványíthatott el — a férfiak szinte 
eszüket vesztették. A Pándavák gyönyörű hitvese a királynéhoz sietett, s arra 
kérte, hadd lehessen a szolgálója. A királyné először hallani sem akart róla. 
Attól félt, a szépséges jövevény megzavarja majd a király fejét, ám Draupadí 
megnyugtatta: 

— Öt nagyhatalmú gandharva felesége vagyok. Ők vigyáznak majd rám, én 
pedig egy pillantást sem vetek más férfira! 

Békés élet köszöntött Viráta városában a Pándavákra és Draupadíra. Bármit 
kért tőlük a király, lelkiismeretesen teljesítették. Szerényen éltek, s csak ritkán 
találkoztak. Nehéz esztendő volt, különösen Draupadí számára, aki nem 
hagyhatta el a cselédek lakrészét, így nem láthatta férjeit. Az idő azonban 
gyorsan elröpült, és hamarosan már csak néhány hét volt hátra 
száműzetésükből. Senki nem sejtette, ki rejtőzik az álruhák mögött, így aztán 
gondolataikat egyre inkább az kötötte le, hogyan szerzik majd vissza 
birodalmukat, ha a száműzetés véget ér. 


Egy napon azonban Draupadíi újra veszélybe került. A királynak volt egy 
nagy erejéről híres sógora, Kícsaka, akit a Pándavák hitvesének elbűvölő 
szépsége teljesen rabul ejtett. Draupadí hiába figyelmeztette, hogy öt férje 
védelmezi,  Kícsaka mégis megpróbálta erőnek erejével elcsábítani. 
Kétségbeesésében Draupadíi titokban Bhímához szaladt. 


— Ments meg ettől az elvetemült, aljas gazembertől! — kérlelte. — Előbb 
dobom el magamtól az életet, mint hogy engedjek neki! 


Bhíma félt a leleplezéstől, ám Draupadínak végül sikerült meggyőznie. 
Draupadíi aztán egy éjjel találkára hívta Kícsakát, s úgy intézte, hogy Bhíma is 
ott legyen. A mit sem sejtő Kícsaka így a hős Pándavával találta szemben 
magát, aki tajtékzó haragjában nyomban nekitámadt, s egy rettenetes ütéssel 
Jamarádzsa birodalmába küldte. 


A király nem hitt a fülének, amikor meghallotta, hogy legyőzhetetlennek hitt 
sógorát megölték, Draupadí azonban váltig bizonygatta, hogy gandharva férjei 
végeztek vele. Viráta király nem tehetett mást, elhitte a történetét. Ettől 
kezdve félelemmel teli gyanakvással figyelte a panycsála hercegnőt. 
Legszívesebben nyomban elküldte volna a palotából, de amikor hallotta, hogy 


hamarosan amúgy is elhagyja a várost, megnyugodott. 


Eközben Kícsaka halálának híre Hasztinápurába is eljutott. A Pándavák 
száműzetésének utolsó esztendejében a Kauravák kémek ezreit menesztették 
szerte a világba, hogy az öt fivér nyomára bukkanjanak. Nem akadt azonban 
egyetlen egy sem, aki hírt hozott volna róluk: sehol sem látták őket. 
Durjódhana szívébe egyre inkább befészkelte magát az aggodalom. Bízott 
benne, hogy ha háborúra kerülne sor, legyőzné a Pándavákat, legszívesebben 
azonban elkerülte volna az összecsapást. A hadviselés rettentő kincseket 
emésztene föl, és milliók életébe kerülne. S hogy ki kerülne ki győztesen 
belőle, azt előre soha nem lehetett tudni. 


Nyugtalanságának tüzét csak szította, hogy a család öregjei egyremásra 
intették. Bhísma, Dróna, Kripa és Vidura igencsak borúlátón tekintettek arra 
az időre, amikor a Pándavák száműzetése véget ér. 


— A Kuruknak írmagjuk sem marad, ha ez a háború kitör! — figyelmeztették. 
Mindannyian meg voltak róla győződve, hogy a Pándavákat lehetetlen 
legyőzni. Amikor rájöttek, hogy Durjódhanának esze ágában sincs visszaadni 
az öt fivérnek a birodalmat, mindent megpróbáltak, hogy jobb belátásra bírják. 

— Keservesen megbánod még a napot is, amikor hadat üzentél a 
Pándaváknak! — mondták. 


Durjódhana azonban ügyet sem vetett a tanácsukra. Akit csak tudott, 
igyekezett szövetségesének megnyerni a háborúhoz. Kegyetlen, véres 
csatának ígérkezett — de mennyivel jobb lett volna, ha a Pándaváknak 
valahogy a nyomára bukkanhatna! Kícsaka halálának hírére mélyen 
eltöprengett. Jó hír volt, hiszen Viráta vitéz sógora mindig is szálka volt a 
Kuruk szemében: a hűbéres királyok számtalanszor kértek már tőlük védelmet 
az örökké harcra szomjazó Kícsaka ellen. Legyőzni azonban sosem tudták, és 
Durjódhana már jó ideje azon törte a fejét, hogyan végezhetne vele. S most 
végre halott! De ki tehette? Vajon ki tudott felülkerekedni rajta? Nem sok 
ember volt, aki a halálba küldhette Kícsakát; Bhíma mindenesetre közéjük 
tartozott. Már az is gyanút ébresztett Durjódhanában, hogy a matszját az éj 
leple alatt, titokban ölték meg. Ha Bhíma volt az, valószínűleg nem volt más 
választása. 


Durjódhana, némi tanakodás után, szólásra emelkedett a Kuruk tanácsában. 


— Most, hogy Kícsaka a halál birodalmába távozott, a matszják elvesztették 
védelmezőjüket. Végre bosszút állhatunk rajtuk a sok erőszakért, amit 
Kícsaka oly hosszú időn át büntetlenül követett el. Azt javaslom, egy percig 
se tétovázzunk: rohanjuk le őket azonnal, s szerezzük vissza elrablott 
kincseinket! Kényszerítsük térdre őket, s tegyük őket a hűbéreseinkké! 

Durjódhana szavait általános tetszés fogadta. Fel is állították a hadsereget, s 
hamarosan már csak a lovak patái nyomán kerekedett porfelhőt lehetett látni, 
amint a katonák elvágtattak a matszja birodalom felé. 

Viráta királynak eközben főtt a feje, hogy kit nevezzen ki Kícsaka utódául. 
Az öt jövevényre gondolt, akik nemrég érkeztek a birodalmába, s akik közül 


mindegyik alkalmasnak látszott a hadvezéri posztra. Nem telt bele sok idő, 
ragyogó alkalom nyílt rá, hogy bebizonyosodjék, mennyire igaza volt. Egy 
napon, amint a trónteremben üldögélt, egy tehénpásztor futott hozzá 
lélekszakadva: 

— Felség! Felség! Siess hamar! Egy rettentő sereg épp a csordádat hajtja el a 
mezőkről! 


A király azonnal fegyverbe szólította hadseregét, és Ardzsuna kivételével a 
Pándaváknak is fegyvert és páncélt adatott a kezébe. 


— Akinek termete hegyekkel vetekszik, karja pedig oly erős, akár az elefánt 
ormánya, az harcoljon! — mondta. 


Viráta a sereg élére állt, és eszeveszett iramban vezette hadait a legelők felé. 
Szikrázó arany páncélzatában — melyet száz napkorong és száz ragyogó szem 
díszített —- csillogó fény ölelte körül, amint hatalmas szekerén 
feltartóztathatatlanul száguldott az ellenség felé. Hatvanezer harcos követte, 
közöttük a négy Pándava. 


A Kuruk kettéosztották seregüket. Az egyiket, melynek élén Trigárta királya, 
Szusarmá állt, a csorda elhajtásával bízták meg, míg ők maguk egy másik 
oldalról a város ellen indultak. Viráta és serege a trigártai katonákra csapott le, 
s bősz csatakiáltásokkal máris nyílvesszők özönét zúdította rájuk. 


A trigárták szembefordultak a matszjákkal. A két hadsereg összecsapott, s 


ádáz csata vette kezdetét. Sűrű porfelhő emelkedett a magasba lábuk nyomán, 
ahogy a harcosok egymásnak estek. 


Csattogtak a fegyverek, katonák és állatok fülsiketítő üvöltése töltötte be a 
levegőt. Százával estek el a katonák, levágott kezek és lábak hullottak a 
véráztatta földre, törzsüktől elválasztott fejek gurultak mindenfelé, még rajtuk 
a harci sisak és a ragyogó fülbevalók. 


Eközben Durjódhana és a Kuruk elérték a város túlsó határát. Viráta 
királynak itt is legelészett néhány csordája, így aztán a katonák ezeket is 
elhajtották. A halálra rémült tehénpásztorok hanyatt-homlok menekültek a 
városba, és futottak Bhumindzsajához, Viráta fiához, aki azért maradt otthon, 
hogy a király távollétében gondját viselje az ország ügyeinek. A herceg épp a 
palota hölgyeinek társaságát élvezte. Amint meghallotta, hogy a Kuruk 
elhajtották a király teheneit, vakmerően kijelentette: 


-— Majd én megmutatom, milyen harcos vagyok! Ma tanúi lehettek 
hősiességemnek! A dölyfös Kuruk hamarosan megbánják ostoba tettüket! Azt 
sem tudják majd, merre szaladjanak! Visszaszerzem a tehéncsordát, ők meg 
azt fogják hinni, maga Ardzsuna szállt szembe velük! 


Tudta azonban, hogy egyedül sohasem győzheti le a Kuru sereget, ezért így 
folytatta: — De ó, jaj! Egyetlen kocsihajtó sem maradt, aki a segítségemre 
lehetne. Minden vitéz harcos az apámmal tartott, s most a város túloldalán 
csatáznak. Hogyan harcolhatnék, ha nem találok egy ügyes kocsihajtót, aki 


hajtaná lovaimat? 


A herceg a mellét döngetve egyre az erejével kérkedett, s Ardzsunához 
hasonlította magát. 


Draupadí azonban megelégelte hencegését: képtelen volt elviselni, hogy 
Ardzsunával egy napon meri említeni magát. 


— Ó, nemes herceg! Van itt valaki, aki szíves-örömest lenne a kocsihajtód. 


Brihannala az, aki hajdanán Ardzsuna lovainak gyeplőjét tartotta harci 
szekerén. Nincs nála kiválóbb kocsihajtó, elhiheted! 


Bhumindzsaja úgy bámult Draupadíra, mint aki nem hisz a fülének. 


— Brihannala? Hogy egy eunuchot kérjek meg arra, vezesse a szekerem? — 
kérdezte hahotázva. 


— Ha őt választod, mind egy szálig legyőzöd majd a Kurukat, meglásd! 


Minden szem a hercegre szegeződött, akinek ámulatában még a szája is tátva 
maradt. Most aztán tényleg meg kellett mutatnia, hogy nem hiába 
büszkélkedett az erejével. 


— Jól van! — nyelt egyet. — Próbára teszem az ügyességét. 


Nyomban hívatta Brihannalát az asszonyok lakosztályából. Páncélt adatott 
rá, harci szekeréhez vezette, s nem telt bele sok idő, már száguldottak is 
sebesen ki a városból, hogy szembeszálljanak a Kurukkal. Amikor azonban a 
távolban megpillantották a sereget, Bhumindzsaja szívét rettentő félelem 
szorította össze. A Kuru hadsereg úgy hullámzott előttük, mint a végtelen 
óceán, égbenyúló zászlórúdjaik erdeje szinte eltakarta előlük a napot. 

— Állj meg! — parancsolta a herceg Brihannalának — Ez esztelenség! A 
vesztünkbe rohanunk! 


Hogyan tudnék legyőzni egy ekkora hadat? Nézd csak, kik vannak közöttük: 
Bhísma, Dróna, Kripa, Karna és a hős uralkodó, Durjódhana! Még a 
félisteneknek is össze kellene szedniük minden vitézségüket, hogy fölébük 
kerekedjenek. 


Ardzsuna hátravetette hosszú hajfonatát, s fenyegetően pillantott a hercegre. 


— Harcos vagy, kötelességed hát, hogy helyt állj a csatában! Annyit kérkedtél 
az erőddel; gyáva módjára most már nem menekülhetsz el. Ami engem illet, 
én biztos, hogy nem futamodom meg egy ilyen sereg elől! 


Bhumindzsajának azonban maradék bátorsága is az inába szállt. Félelmében 
úgy reszketett, mint a nyárfalevél, s kijelentette, hogy még ha gúny 
céltáblájává válik is, ha mindenki rajta fog nevetni, akkor sem hajlandó részt 
venni a harcban. 

Ardzsuna elengedte a gyeplőt, és körülpillantott, hol találja meg a fát, 
melynek ágai között annak idején elrejtették a fegyvereiket. 

— Rendben van, hercegem! — mondta. — Ha megengeded, majd én harcolok 
helyetted. Te tartsd a gyeplőt! 

Bhumindzsaja nem tudta levenni a szemét a Kuru hadseregről. Melyik 
halandó merne szembeszállni velük, s ami a fő: melyik kerülne ki élve a 
csatából? Ennek a Brihannalának elment a józan esze... Mindenesetre 


igencsak magabiztosnak látszik. A herceg látta, hogy Brihannala egy 
szemernyit sem fél, így aztán megnyugodott. 

— De hogyan akarsz megküzdeni ekkora haddal? — kérdezte tőle. 

Ardzsuna a távolban egy fára mutatott, amelynek ágai között még mindig ott 
rejtőzött a titokzatos batyu. 

— Hajts ahhoz a fához, és megtudod! — felelte a hercegnek. 

Bhumindzsaja fogta a gyeplőt, és a fa alá vezette a szekeret. 

— Most mássz fel, és hozd le azt a csomagot! — mondta neki Ardzsuna. A 
herceg így is tett. 

Amikor aztán Ardzsuna felvágta az őzbőrt, Bhumindzsajának még a 
lélegzete is elállt ámulatában, amikor a veszedelmes fegyvereket meglátta. 

— Kinek a fegyverei ezek? Mintha dühödten sziszegő kígyók bújtak volna 
elő, készen arra, hogy bármelyik pillanatban támadjanak, ahogy kedvük tartja! 

Ardzsuna úgy gondolta, elérkezett az idő, hogy Bhumindzsaja előtt feltárja 
az igazságot. 

— Ó, herceg! A Pándavák fegyvereit látod magad előtt. Én vagyok Ardzsuna, 
és négy fivéremmel együtt élek Viráta városában. Ez a szivárványszínben 
szikrázó, ragyogó íj a híres Gándíva. 

A hercegnek tátva maradt a szája. Ardzsunára nézett, aztán az íjra, aztán 
megint Ardzsunára. 

— Igazat beszélsz? Hogyan tudtátok ily sokáig titokban tartani a kiléteteket? 
Bizonyítsd be, hogy valóban Ardzsuna vagy! Ardzsunának tíz neve van. 
Sorold fel mindet, s akkor elhiszem, amit mondtál! 

— Az istenek védelmeztek bennünket — felelte Ardzsuna, s aztán felsorolta a 
hercegnek mind a tíz nevét. Bhumindzsaja tágra nyílt szemmel hallgatta. 
Visszagondolt rá, hogyan bukkant fel egy esztendővel azelőtt városukban 
Ardzsuna és a négy titokzatos férfi, a szépséges leánnyal együtt, s hirtelen 
megvilágosodott előtte az igazság. 

— Ó, uram, én erről mit sem sejtettem! — vetette magát a földre Ardzsuna 
előtt. — Kérlek, bocsáss meg, ha bármivel is megsértettelek ! 

Ardzsuna megnyugtatta a herceget, s aztán így szólt: — Most azonban harcra 
fel, nézzünk a Kuruk szemébe! Már régóta várok erre a pillanatra. . . 

Ardzsuna megszabadult karkötőitől, és kesztyűt húzott. Leült a szekéren, s 
égi fegyvereire gondolt. Azok nyomban megjelentek elméjében. 

— Itt vagyunk, Pándu gyermeke! Parancsolj velünk! — mondták. 

— Maradjatok az emlékezetemben! — felelte nekik Ardzsuna. A mezőn túl 
sorakozó Kurukra pillantott. Hamarosan rájönnek, kivel állnak szemben; de 
most már nem számít: a száműzetésnek vége. Ez a csata méltó befejezése 
lesz! Ardzsuna felhúrozta a Gándívát, s megpendítette a húrt. 

Hangja úgy kapott szárnyra, mintha két hatalmas hegy ütközött volna össze. 
Megremegett a föld, megrázkódtak a fák. 


A rémisztő hang hallatán a Kuruk mintha sóbálvánnyá váltak volna. Nem 
hajtották már a teheneket, és meglepetten néztek körbe. Bhísma és Dróna 
azonnal tudták, hogy a hang Ardzsuna Gándívájától származik, s a tudat, hogy 
a Pándavák élnek, örömmel töltötte el a szívüket. Annak azonban, hogy 
hamarosan meg kell vívniuk Ardzsunával, már korántsem örültek annyinak: 
rettentő félelem járta át őket már a gondolatra is. 


— Felség! — szólt Dróna Durjódhanához. — Ennek az íjnak a hangjából, a föld 
remegéséből és számos más előjelből ítélve biztosra veszem, hogy Ardzsuna a 
közelben van! 


Durjódhana a távolban a magányos harci szekérre pillantott, amely 
szélsebesen közeledett feléjük a mezőn át. Ardzsuna lenne? Erre igazán nem 
számított. De hiszen a Pándavák száműzetése még nem ért véget! Ha 
Ardzsuna felfedi magát, újabb tizenhárom év vár rájuk a rengetegben. 


Dróna beszámolt neki a baljós jelekről, melyek nagy veszélyt jósoltak a 
Kuru hadseregnek. 


— A katonák kedvetlenek, elhagyta őket minden erő. Gyászos melankólia 
kerítette hatalmába őket, s varjak csapnak le rájuk a magasból vészjósló 
károgással. Készülj a csatára! Ha Ardzsuna áll velünk szemben, sokszorosan 
megbánod még, amit eddig tettél... 


Durjódhana tekintete elsötétült. Talán inkább Ardzsuna lesz az, aki 
hamarosan szánja majd tetteit! Bhísmához lépett, s így szólt: 


— Dicső nagyatya! Úgy látszik, Ardzsuna közeleg. Kiszámoltad-e az időt? 
Letöltötték-e már száműzetésüket? 


— Nem kétséges, hogy Pártha az — felelte Bhísma. Akárcsak Durjódhana, 
Kícsaka halálának híre őt is elgondolkodtatta, s ő is arra a következtetésre 
jutott, hogy a Pándavák Virátában vannak. Már ki is számolta, mennyi ideje 
voltak távol: a tizenhárom esztendő véget ért. 

Bhísma szavait Karna nevetése szakította félbe. 


— Mit számít, hogy vége-e a száműzetésnek vagy sem? Ardzsunát ma saját 
kezemmel küldöm a halálba, s ezzel letörlesztem Durjódhanával szembeni 
adósságomat. Ha úgy tetszik, akár le is tehetitek a fegyvert. Egymagam 
végzek valamennyiükkel, még ha mind az öt fivér csatába száll is e 
harcmezőn! 


Kripa lesújtó pillantást vetett ahencegő Karnára. 


— Úgy látszik, már elfelejtetted azt a kis kalandot a gandharvákkal. Akkor 
vajon hová tetted a vitézséged? Ki volt az, aki végül Durjódhana 
megmentésére sietett? 


Bhísma és Dróna hangosan helyeseltek, s mindketten Karnára néztek. Karna 
tajtékzott a dühtől. Magasba emelte íját, s a messzeségben Ardzsunára 
pillantott. Válaszra sem méltatta a Kurukat. Majd elhallgatnak, ha legyőzi 
Ardzsunát! A gandharvák annak idején váratlanul támadtak, de most föl volt 
készülve. 


— Pándu erényes fiai eleget tettek a megállapodásnak — szólalt meg újra 
Bhísma. — Száműzetésük ideje lejárt. Nem kell tőlük tartanunk, hiszen 
sohasem követnének el bűnt. Fogadjuk őket szeretettel! Ó, Durjódhana! Add 
vissza nekik birodalmukat, s kerüljük el a fölösleges öldöklést! 


Durjódhana nem látott a dühtől. 


— Soha, semmit nem vagyok hajlandó visszaadni nekik! — vicsorogta. — A 
csatamezőn fogunk egyesülni! 


Bhísma fájdalmasat, mélyet sóhajtott. Emlékezetében megjelent az a régi 
nap, amikor a trónról lemondva nőtlenségi fogadalmat tett. Apja akkor 
megáldotta, hogy maga választhatja meg halálának pillanatát. Cserébe Bhísma 
megesküdött, hogy bár sohasem foglalja el a hasztinápurai trónt, örök életében 
védelmezni fogja. Dhritarástra oldalára kellett hát állnia, s ez azt jelentette, 
hogy Durjódhanát támogatja. A kötelesség útja bizony nem volt mindig 
könnyű. 

Dróna kiadta az első parancsokat a csatára. Az égből hirtelen néhány 
nyílvessző hullott a lábához, majd Bhísmáéhoz és Kripáéhoz is. 

— Ardzsuna üdvözli így rég nem látott feljebbvalóit — mondta Dróna. — 
Tiszteletét ajánlja velük, ám készüljetek: amit ezután lő ki, többé nem a 
hódolat jele lesz! 


Ardzsuna eközben Bhumindzsaját látta el tanácsokkal. 


— Óvatosan közelítsd meg a sereget! Különösen Karnán tartsd rajta a szemed. 
Ó és Durjódhana világéletükben a halálomat akarták. A többiek azonban, 
Bhísma, Dróna és Kripa, soha nem kívánnának rosszat nekem. 


A matszják hercege megindult szekerével a Kuruk hada felé. Ardzsuna 
kezében lövésre készen ott feszült a Gándíva íj. Ha teheti, nem fog sem 
feljebbvalói, sem Durjódhana vagy fivérei életére törni. A száműzetésnek 
vége: először békés úton kell egyezségre jutniuk. Ez volt Judhisthira 
határozott kívánsága is. Talán ez a csata észhez téríti Durjódhanát. Ha majd 
látja fegyvereinek erejét, melyek égi démonok egész seregeit győztek már le, 
talán hajlandó lesz békét kötni. 

— Vigyél egyenesen Durjódhanához! — mondta kocsihajtójának. Tekintetét a 
Kaurava hercegre szegezte, s aztán nem telt el egy pillanat, íjából ezer meg 
ezer nyílvessző süvített szélsebesen Durjódhana felé, akár egy félelmetes 
sáskahad. A Kuruk nyomban a herceg mellett teremtek, hogy segítségére 
legyenek. Dróna és Kripa nyílvesszőikkel kivédték Ardzsuna nyilait, aki erre 
mosolyogva még nagyobb erővel támadott, s az eget hirtelen mantrákkal 
irányított nyílvesszői töltötték be. Két tanítóját kímélve — akik vonakodva 
szálltak ellene harcba — egyenesen Durjódhana felé vágtatott. Acélnyilainak 
záporában, melyek — Durjódhanának úgy tűnt — minden irányból zuhogtak 
testére, tántorogva próbálta tartani magát, ám még az is nehezére esett, hogy 
íját felemelve védekezzen. Ardzsuna nyilai százával fúródtak harci szekerébe, 
darabokra törték zászlórúdját, lovai húsába mélyedtek, majd páncélján 
félrecsúszva a földre hulltak. 


— Gyorsan! Gyorsan! Meneküljünk innen! — kiáltotta halálra vált 
kocsihajtójának Durjódhana. 
A kocsihajtó a lovak közé csapott, s a szekér már el is porzott. 


— Engedjük útjára most az egyszer ezt a gyáva férget — mondta Ardzsuna. — 
Hajts Karnához! Nézd, ott áll üvöltve harci szekerén, zászlaján ott díszeleg az 
elefánt-gúzs! 

Bhumindzsaja arany szekerének rúdját megfordítva Karna felé hajtott. Amint 
a közelébe értek, Karna testvére ugrott eléjük, s szöges nyílvesszők félelmetes 
áradatával támadt Ardzsunára. A hős Pándavának azonban nem okozott 
gondot, hogy kivédje a nyilakat. Ajkán eltökélt mosollyal gyors 
egymásutánban négy nyilat lőtt ki íjából, s megölte ellenfele négy lovát, majd 
egyetlen félhold-hegyű nyilával Karna szeme láttára lefejezte fivérét. 

Karna dühében felüvöltött. — Villámsebes nyilakkal vágott vissza 
Ardzsunának, aki nem hagyta annyiban, s a két harcos nyilak ezreit lőtte ki 
egymásra. Mintha a nap és a hold csaptak volna össze az égen, olyan volt a 
harc. Aztán mind a ketten égi fegyverekhez folyamodtak, melyek beragyogták 
a mennyeket. Mindketten emberfeletti ügyességgel védték ki ellenfelük 
minden támadását, minden erejüket bevetve igyekeztek felülkerekedni a 
másikon. Harci szekereik sebesen cikáztak ide-oda, és ahogy szemkápráztató 
sebességgel íjukba illesztették és útjára engedték nyilaikat, kezük villámgyors 
mozdulatait lehetetlen volt szemmel követni. A mezőn összesereglett többi 
harcos ámulva figyelte kettejük csatáját. 


Ardzsuna lassanként megtörte Karna ellenállását: nyilai áthatoltak pajzsán, 
és páncéljába mélyedtek. Karna két karja, lába és mellkasa telis-tele volt 
kiálló nyílvesszőkkel. Ardzsuna támadása elől, melynek ereje egy pillanatra 
sem lankadt, Karna kénytelen volt meghátrálni. 


Fájdalmas kiáltás hagyta el ajkát, s miután visszavonulást parancsolt 
kocsihajtójának, megfutamodott a csatából. 


Ardzsuna ekkor Durjódhana hadseregét vette célba. Sebesen közéjük hajtott, 
s Gándíva íjának húrja megállás nélkül ontotta magából a halálos nyílvesszők 
áradatát. Körülötte hullott az ellenség, s úgy tűnt, senki sem férkőzhet a 
közelébe. Bármilyen irányból érte támadás, azonnal visszavágott, rettentő 
vérfürdőt rendezve a Kuru hadsereg katonái között. 


Bhísma és a Kuruk többi idős vezére elismerően figyelték a csatát. 
Egyáltalán nem kívántak komoly harcba bocsátkozni szeretett 
Ardzsunájukkal. Akárcsak Judhisthira, ők is abban reménykedtek, hogy békés 
úton rendeződik majd a Kuravák és a Pándavák közötti viszály. 


Amikor Durjódhana látta, hogyan győzi le a felbőszült Ardzsuna a sereget, s 
rádöbbent, hogy az idős hadvezérek nem hajlandók ellene bevetni minden 
erejüket, úgy döntött, nem harcol tovább. Még nem érkezett el az idő, hogy 
győzelmet arasson a  Pándavák fölött. Jobb, ha először összehívja 
szövetségeseit, s verhetetlen sereget állít fel belőlük. Bhísma, Dróna és Kripa 
támogatását is meg kell nyernie a csatához. S amikor az idő megérik rá, 


mennyei szövetségesei, a dánavák és a daitják is mellé állnak majd. Az a 
háború másképp fog végződni, arról gondoskodik. .. 

A herceg visszavonulót fújt, s a Kuruk Viráta városának hátat fordítva 
sebesen Hasztinápura felé vették útjukat. Durjódhana fejében egymást 
kergették a gondolatok, miként készülhetne fel legjobban az elkövetkező 
csatára. Az idős vezérek ezalatt azon töprengtek, hogyan lehetne elkerülni a 
vérontást. 


A város túlsó oldalán eközben Viráta király döbbenten figyelte négy új 
katonáját, akik harc közben emberfölötti vitézségről tettek tanúbizonyságot. 
Kik lehetnek ezek a titokzatos idegenek? 


Különösen szakácsa tűnt ki a többiek közül: szinte egyedül mészárolt le egy 
egész hadsereget. 


Buzogányát megsuhintva lovasokat, elefántokat küldött a halálba, szekereket 
zúzott porrá. De a másik három harcos is addig soha nem látott erővel 
küzdött. Nekik négyüknek volt köszönhető, hogy a trigárták a szélrózsa 
minden irányába menekültek a csatatérről. Amint a matszják Viráta városa 
felé hajtották szekereiket, a király mélységes tisztelettel pillantott a négy 
harcosra. Ha mindig az oldalán állnának, még attól sem kellene tartania, ha az 
istenek és a démonok fognának össze birodalma ellen. 


Városába érve a király megtudta, hogy fia, Brihannalát téve meg 
kocsihajtójának, a Kuruk ellen indult. 


— A fiamat halálos veszély fenyegeti! — mondta Judhisthirának rémülten. — 
Mi esélye lehet a Kurukkal szemben? 


— Egyet se félj! — nyugtatta meg Judhisthira. — Ha Brihannala vezeti a 
szekerét, még a mennyek hadaival is képes szembeszállni! 


Viráta hitetlenkedve bámult miniszterére. Komolyan beszél? Egyetlen 
eunuch az egész Kuru hadsereg ellen? Azonnal parancsot adott tábornokainak, 
hogy fordítsák vissza hadaikat. Ebben a pillanatban azonban egy hírnök 
érkezett lélekszakadva. 


— A Kurukat legyőztük, visszavonulnak! Fiad már úton van a város felé. 
A király az égieknek hálát adva emelte magasba két karját. 


— Hisz ez csodálatos! — kiáltotta boldogan. — Sohasem hittem volna, hogy a 
fiamban ilyen vitézség lakozik! Hamar, hamar! Díszítsétek föl a várost! Ezt 
meg kell ünnepelnünk! 


Ahogy a herceg átlépte a város kapuit, apja nyomban odafutott és szorosan 
magához ölelte. 


— Dicső tettet hajtottál végre, fiam! Áruld el, hogyan győzted le a Kurukat! 
A herceg megrázta a fejét. 


— Nem, atyám, nem én voltam, aki legyőzte őket. Ez az ember — mutatott 
Ardzsunára — nem eunuch. Ardzsuna ő, Pándu híres fia! O volt az, aki 
megfutamította a Kuruk seregét! 


A király szeme tágra nyílt csodálkozásában. Judhisthirára nézett, akit most 


másik három fivére vett körül. Vajon honnan tudta? 


— Fiad igazat beszél — szólalt meg Ardzsuna. — Az az ember pedig, aki egy 
esztendeig tanácsosodként szolgált, nem egyszerű udvaronc. A körültekintő, 
igaz és mindig megbocsátó Judhisthira áll előtted, aki méltó arra, hogy Indra 
megossza vele trónját, aki szünet nélkül áldozatokat végez, és aki soha le nem 
lép az erény útjáról. 

Viráta a szeme sarkából szemügyre vette Judhisthirát. Igaz vajon, amit 
hallott? Hogy is nem ismerte föl! Aztán újra Ardzsunára nézett. 

— Akkor e három másik harcos nem lehet más, mint. . . 


— Igen, felség! Erőskarú, hegyként előtted tornyosuló szakácsod, aki a 
finomabbnál finomabb falatokat készítette számodra, Bhíma. Két oldalán az 
ikrek, Nakula és Szahadéva állnak. Palotád asszonyok számára fenntartott 
belső lakosztályában pedig Draupadí rejtőzik, s nap mint nap szolgálja a 
királynét. Mindannyian hálásak vagyunk neked. Egy évig olyan biztonságban 
éltünk városod falain belül, mint magzat az anyaméhben. 


Viráta szeme könnybe lábadt. Hát persze! Hogy erre nem jött rá előbb! Ki 
más harcolhatott volna oly hősiesen a csatában, ha nem ők? 


— Ó, micsoda szerencse ért! — kiáltott fel, s két kezét összetéve leborult 
Judhisthira előtt. — O, bűntelen! Tiéd az egész birodalmam, minden földjével, 
kincsével és hadseregével együtt. 


— Már így is az adósod vagyok, felség — felelte Judhisthira. — Biztos vagyok 
benne, hogy Isten kegyéből hamarosan visszakapom saját birodalmamat. 

— Akkor legalább hadd adjam a lányomat Ardzsunának! — mondta Viráta. — 
Mi mást ajánlhatnék fel? 

— Jobban szeretném a menyemmé fogadni — válaszolta Ardzsuna. — Táncolni 
tanítottam, s közben úgy bántam vele, mint apa a leányával. Nem tudnék 
máshogy nézni rá. Úgy vélem azonban, méltó hitvese lenne fiamnak, 
Abhimanjunak. 


Viráta boldogan beleegyezett. Ha rokoni kapcsolatba kerül a Pándavákkal, 
az több lesz, mint amit valaha is remélt. Intézkedett, hogy azonnal szállásolják 
el őket a palotájában, s nyomban futárokat menesztett, hogy vigyék meg a hírt 
mindenhová: a hercegek száműzetése véget ért, s most az udvarában élnek. 
Minden baráti és szövetséges királyt meghívott a városába, s rövidesen 
vendégek özönlötték el Viráta palotáját. Krisna és Balaráma i5 megérkezett 
Dvárakából, Abhimanjuval és családjuk számos más tagjával együtt. Eljött 
Drupada király is, fiai és rettentő serege kíséretében, s az elkövetkező néhány 
hét alatt számtalan király tette még tiszteletét Virátánál. 

Elérkezett Abhimanju és Uttará — Viráta leánya — menyegzőjének napja. 
Ardzsuna fia istenként ragyogott, s a szépséges Uttarával az oldalán mintha 
csak Visnu lett volna a szerencse istennőjének társaságában. Az egész város 
örömmámorban ünnepelt, s a király temérdek kincset osztott szét a bráhmanák 
és a város többi lakója között. 


Huszonegyedik fejezet 


Háborús előkészületek 


Alig ért véget Abhimanju menyegzője, a Pándavák már arról tanácskoztak 
Krisnával, mi legyen a következő lépés. Hasztinápurából nem érkezett hír, s 
úgy tűnt, a Kauraváknak eszük ágában sincs tartani magukat a kockajáték után 
létrejött megállapodáshoz. A Pándaváknak már vissza kellett volna kapniuk a 
birodalmukat. Krisna azt javasolta, hívják össze az esküvőn résztvevő 
királyokat, s együtt vitassák meg a dolgot. Viráta messzemenően egyetértett. 
Azonnal gyűléscsarnokába hívatta az uralkodókat, s kezdetét vette a nagy 
tanácskozás. 


Először Krisna emelkedett szólásra. Úgy állt föl ékkövekkel kirakott 
trónusáról, mint amikor a hold kel fel s hág az óceán fölé. Hangját mint egy 
mély dob zengését verték vissza a hatalmas gyűlésterem falai. 


— Jól tudjuk, hogy Judhisthirát Sakuni jogtalanul fosztotta meg vagyonától és 
birodalmától — mondta. — Ő ennek ellenére eleget tett a Kauravákkal kötött 
megállapodásnak. A  Pándava fivérek tizenhárom esztendőt töltöttek 
száműzetésben. A kiszabott idő lejárt, s most szeretnék visszakapni a 
birodalmat, mely jog szerint őket illeti. 


Az öt Pándava tekintete Krisnán nyugodott. Készek voltak elfogadni, 
bárhogy határozzon is. 

Számukra az volt a legfontosabb, hogy neki örömet szerezzenek, s ehhez 
képest minden, még a földkerekség uralma is csak mellékes jelentőséggel bírt. 
Látták azonban, hogy Krisna most azt akarja, szerezzék vissza a 
királyságukat. Úgy tűnt, nincs messze az idő, amikor be kell váltaniuk a 
kockajáték idején tett fogadalmaikat. 

Krisna körbehordozta tekintetét a gyülekezeten. 

— Judhisthira sohasem tenne olyat, ami ellenkezik a becsülettel, fivérei pedig 
mindenben hűségesen követik őt — folytatta. — A történtek ellenére még 
mindig jót akar Durjódhanának, s talán még van remény a békés rendezésre. 
Küldjünk hát követet Hasztinápurába, hogy megtudjuk, mik a szándékaik. Ha 
azonban megtagadják a Pándaváktól a trónt, úgy vélem, egyedül háborúval 
válaszolhatunk. Végzünk a Kauravákkal, minden csatlósukkal együtt! Ó, 
uralkodók! Ha kitör a háború, s úgy érzitek, a Pándavák igazságos harcot 
vívnak, arra buzdítalak mindnyájatokat, hogy lépjetek szövetségre velük, s 
egyesítsétek erőiteket a csatában. Mi a válaszotok? 

Helyeslő moraj futott végig a gyülekezeten. A királyok összenéztek, majd 
bólogatni kezdtek. 

Egyetértettek Krisna szavaival. Amint elült a zaj, Balaráma állt fel 
ülőhelyéről, s intett, hogy szólni kíván. Minden szem rászegeződött. Hófehér 
bőrével, ékkövekkel kirakott sisakjában, nyakában fehér lótuszokból font 
füzérrel Krisna fivére mindenkit elkápráztatott szépségével. 


Kezét fegyverén, az arany ekén nyugtatva így szólt: — Krisna helyesen 
beszélt. A Kuru birodalmat meg kell osztani a Pándavák és a Kauravák között. 
Küldjünk követet Hasztinápurába a Kauravákhoz, de ügyeljünk rá, hogy 
mindenképpen megadjuk nekik a kellő tiszteletet. Végtére is Judhisthira 
hibája volt, hogy szerencsejátékra adta a fejét és elvesztette a birodalmat: 
gyenge kockajátékos létére elfogadta Sakuni kihívását. Békülő szándékkal 
kell a Kauravákhoz közelednünk. A háborút minden áron el kell kerülnünk. 


Judhisthirában újra feltámadt a lelkifurdalás. Balarámának igaza van. Az ő 
ostobaságának köszönhető, hogy ilyen helyzetbe kerültek. Szótlanul lehajtotta 
fejét, Bhíma és Ardzsuna azonban vádlón Balarámára néztek. Tudták, hogy 
Krisna bátyja kedveli Durjódhanát, tanítványát, akit őavatott be a 
buzogányforgatás titkaiba. Amikor azonban legutóbb az erdőben találkozott a 
Pándavákkal, Balaráma haragosan kikelt a Kauravák ellen. Nem értették, 
miért olyan elnéző most velük. 


Amint Balaráma elhallgatott, a hatalmas Jadu harcos, Szátjaki állt fel. Jó 
barátja és tanítványa volt Ardzsunának, s Balaráma szavai tőrként hasítottak a 
szívébe. 


-— Hát senki nem emeli fel a szavát egy ilyen javaslat hallatán?! — 
mennydörögte haragosan. — Hogyan állíthatod, hogy Judhisthira volt a hibás, 
és a Kauravák nem csaltak álnok módon? 


Rávették Judhisthirát, hogy olyasvalaki ellen álljon ki, aki mestere a 
kockázásnak és a szerencsejátéknak! Judhisthira egyáltalán nem akart 
játszani, és a királyságát sem akarta feltenni tétként. A gonosz szívű Kauravák 
rántották bele a játékba, akiknek a szeme előtt egyetlen cél lebegett: 
mindenéből kiforgatni őt, bármi áron! 

Szátjaki indulatosan megszorította kardja markolatát, megállt a terem 
közepén, s végignézett a királyok seregén. 

— Bármi történt is a múltban — mondta —, Judhisthirának vissza kell végre 
kapnia a trónt. Születésénél fogva őt illeti, és nemes jelleme révén — melyet 
senki sem vitathat — szintén méltó rá. Az egész világot kormányozni tudná! 
Ha a Kauravák nem hajlandók az egyezségre, én a magam részéről kész 
vagyok háborúzni velük. Nemes vitézek! Fogjatok fegyvert, és álljatok 
mellém! Mind egy szálig leöljük a trónbitorlókat, és Judhisthirát császárrá 
koronázzuk! 

Szátjaki dühtől lángoló arccal nézett farkasszemet Balarámával, és döngő 
léptekkel visszatért üléséhez. Balaráma csak mosolygott. Jól tudta, milyen 
közel állnak a Pándavák a hirtelen haragú, szenvedélyes Szátjaki szívéhez. 


Ezután Drupada állt fel, hogy az összegyűlt királyokhoz szóljon. 
Bölcsességéért mindenki tisztelte, s a terem néma csöndben figyelte minden 
szavát. Drupada egyenesen Krisnára nézett, s így szólt: 

- Úgy vélem, fel kell készülnünk a harcra. Elküldöm  papomat 
Hasztinápurába, de nem hiszem, hogy békés úton megegyezhetnénk. A 
háború elkerülhetetlen. Küldjünk hát követeket a baráti és szövetséges 


birodalmakba, mert hamarosan nagy szükségünk lesz a segítségükre. 

Durjódhana minden bizonnyal ugyanezt teszi most. Sok nemes király lesz, 
aki készséggel segíti majd azt, aki először kéri meg rá. 

Drupada felsorolta azokat az uralkodókat — több mint ötven nevet —, akiket 
nézete szerint azonnal fel kellene keresniük. Amikor mondandója végére ért, 
Krisna hangosan helyeselt, s azt javasolta, hogy vegyék komolyan Drupada 
tanácsát. 

— Én magam most Dvárakába indulok — mondta. — Uralkodók! Tegyetek meg 
mindent, hogy békés úton rendeződhessen a viszály! Ha igyekezetetek 
kudarcba fullad, azonnal szóljatok! Minden erőmmel azon leszek, hogy 
elsimítsuk az ellentéteket. 

A tanácskozás ezzel véget ért. Viráta nagy tisztelettel imádatban részesítette 
Krisnát és Balarámát, s útjukra bocsátotta őket. Ettől kezdve minden figyelmét 
a háborúra való készülődés kötötte le. Sebes futárokat küldött a világ minden 
tájára, s hamarosan hatalmas seregek kezdtek gyülekezni udvarában. A 
Virátába özönlött hadak a város körül ütöttek tábort. Az emberek és állatok 
tömege sötét felhőként borult a vidékre, s rettentő lármájuk az óceán 
morajával vetekedett. A király gondoskodott róla, hogy valamennyi harcos 
megkapja, amire csak szüksége van. 

Amikor végre a tengernyi hadsereg készen állt, Drupada Hasztinápurába 
küldte követét. 


— Beszélj a Kurukkal okosan és szelíden — mondta neki. — Próbáld 
meggyőzni őket, hogy Judhisthira jogosan követeli a trónt. Azt ugyan biztosra 
veszem, hogy Durjódhanát nem tudod eltéríteni szándékától, az idős Kuru 
vezérek szívét azonban megnyerheted. Így legalább elhintheted közöttük a 
viszály magvát, s ezzel időt nyerünk, hogy  felkészülhessünk az 
elkerülhetetlenre: a háborúra. S ki tudja? Talán Dhritarástra mégis elfogadja 
követelésünket, s azt teszi majd, amit tennie kell. 

A pap útnak indult Hasztinápurába, Viráta pedig folytatta a háborús 
előkészületeket. 


Virátából hazatérve Durjódhana másra sem tudott gondolni, csak arra, 
hogyan tudna minél erősebb hadsereget felállítani. A  Pándaváktól 
elszenvedett újabb megaláztatástól még mindig forrt benne a düh. Az meg 
sem fordult a fejében, hogy visszaadja unokafivéreinek a birodalmat. 


Rögvest követeket menesztett szövetségeseihez. A viszály rendezésére 
csupán egyetlen utat ismert el. Ha bárki megpróbálta meggyőzni az 
ellenkezőjéről, jó tanácsa süket fülekre talált. 

Amikor meghallotta, hogy Krisna visszatért Dvárakába, elhatározta, hogy 
személyesen keresi fel és kér tőle segítséget. Krisna és a Jadu hadsereg 
legyőzhetetlen volt. Durjódhana tudta, hogy ha ő ér oda előbb, Krisna aligha 
utasítja vissza a kérését. A Jaduk vezére mindig azt hangoztatta, hogy nem 
részrehajló sem a Kauravák, sem a Pándavák iránt. Durjódhanának mindeddig 
nem volt rá oka, hogy segítséget kérjen tőle, a Pándavák azonban már 


többször fordultak hozzá a bajban. Krisna sohasem utasította vissza őket. 
Most eljött az idő, hogy végre a Kauraváknak is tegyen valami szívességet. 


Durjódhana sebes paripája hátára pattant, s már száguldott is Dváraká felé, 
nem is sejtve, hogy Arjuna is épp akkor hagyja el Virátát. Judhisthira ugyanis 
belátta, hogy a háborút lehetetlen elkerülni, így aztán úgy döntött, legjobb 
lesz, ha Ardzsuna kedves barátja, Krisna segítségét kért. 


Ardzsuna egy kicsivel Durjódhana után ért oda Krisna dvárakái palotájához, 
s még éppen látta, amint a Kuru herceget Krisna szobájába kísérik. Ardzsuna 
Durjódhana nyomába eredt, s amikor belépett a szobába, látta, hogy Krisna, 
ágyán heverve, mélyen alszik. Durjódhana közvetlenül a feje mellé ült, s 
önelégülten mosolygott Ardzsunára. "Elkéstem!" -— gondolta Ardzsuna. 
Megállt Krisna lábánál, és könnybe lábadt szemmel, nagy szeretettel nézett rá. 


Krisna rövidesen felébredt. Ahogy kinyitotta a szemét, Ardzsunát pillantotta 
meg, aki végtelen szeretettel hajolt meg előtte. Felült, s ekkor Durjódhanát is 
észrevette az oldalán. 

Üdvözölte látogatóit, s rögtön szolgájáért kiáltott, hogy hozzon nekik valami 
frissítőt. Udvariasan a hogylétük felől érdeklődött, majd megkérdezte, mi 
járatban vannak. 


Ardzsuna Durjódhana felé intett, hogy ő beszéljen először. 


— Ó, Késava! — szólt Durjódhana. — Mindenki tudja, hogy nem teszel 

különbséget a Kauravák és a Pándavák között. Azért jöttem, hogy a 
segítségedet kérjem a háborúhoz, mely hamarosan kitör a kettőnk seregei 
között. 


Krisna leültette vendégeit egy fehér kerevetre, Durjódhana pedig Ardzsunára 
pillantva folytatta: 


— Ardzsuna tanúsíthatja, hogy előtte érkeztem hozzád. Éppen ezért nekem 
van jogom először kérni tőled, hogy segíts. Így szokás ez a nemes, kiváló 
férfiak között, s te, Krisna, a kiválók közt is a legkiválóbb vagy. 

Krisna elgondolkodva nézett rájuk, majd lassan bólintott, s így felelt: — Nem 
vonom kétségbe, hogy te érkeztél előbb, uralkodó, ám Ardzsuna volt az, akit 
először megpillantottam. Így hát mindkettőtöknek felajánlom a segítségem. A 
szentírások kimondják, hogy ha segítségről van szó, a fiatalabbé az elsőbbség, 
ezért most Ardzsunáé a választás joga. Választhatja egymillió rettentő erejű 
harcosból álló seregemet, a nárájanákat, vagy engem, egy szál egyedül. Én 
magam azonban nem fogok harcolni; leteszem a fegyvereimet, s amíg a 
háború tart, nem nyúlok hozzájuk. Válassz hát, Kuntí fia! — nézett végül 
lótuszsziromhoz hasonló szemével Ardzsunára. 


Ardzsuna egy pillanatig sem tétovázott. 

— Téged választalak, ó, Krisna! — felelte. — Ha te mellettem állsz, mi mást 
kívánhatnék? 

Durjódhana, akit Krisna szavai hallatán egyre nagyobb nyugtalanság fogott 
el, széles mosollyal nyugtázta, hogy Ardzsuna ezúttal nem a józan eszére, 


hanem az érzelmeire hallgatott. 


— Rendben van! -— vágta rá gyorsan. — Nekem maradt a hadsereg. Nem is 
rabolom tovább az idődet, Krisna! Engedelmeddel most távozom. 


Krisna szobáját elhagyva, Durjódhana alig tudta megállni, hogy hangosan fel 
ne kacagjon. 


Egy egymillió főt számláló sereg! A nárájanák veszedelmes, kérlelhetetlen 
harcosok hírében álltak. Majd meglátjuk, mi lesz erre a Pándavák válasza! 
Durjódhanának ekkor eszébe jutott barátja és jóakarója, Balaráma. Biztos volt 
benne, hogy ő sem tagadja meg tőle a segítségét. A palotájába sietett hát, ahol 
nyomban Balaráma elé vezették. 

Balaráma végighallgatta Durjódhanát, majd így szólt: — Hős harcos! Viráta 
tanácskozásán melletted emeltem szót, Krisna azonban nem értett egyet 
velem. Tudd meg, hogy ha tőle elszakítanának, egy pillanatig sem tudnék 
tovább létezni. Úgy döntöttem hát, hogy egyik sereget sem támogatom. Nem 
veszek részt a háborúban! Menj, és erőd legjavát beleadva küzdj meg ellenük, 
ó, király! Szerencse kísérje törekvésedet! 


Balaráma felemelkedett ültéből, s megölelte Durjódhanát. Tudta, hogy 
Krisna a Pándavák oldalára állt, ezért a szemében a Kauravák már vereségre 
voltak ítélve. Durjódhana csalódottan sietett ki a palotából, hogy 
Kritavarmához, a nárájana hadsereg vezéréhez induljon. A Jaduk tábornoka 
egy csöppet sem örült, hogy Krisna ellen kell harcolnia, ám kötelességének 
eleget téve hamarosan hadrendbe állította seregét, s Durjódhana oldalán 
elhagyta Dvárakát. 


zzz 


Ardzsuna eközben Krisnával útra kelt Virátába. A fényűző város határát 
elérve, hömpölygő emberáradatot pillantottak meg: hadak érkeztek a világ 
minden tájáról. Szátjaki szintén követte őket Dvárakából egy hatalmas sereg 
élén. Feltűnt Drupada király a két fiával és egy rettentő szakasz katonával. 
Viráta is felállította seregét, s rajtuk kívül még számtalan uralkodó vonult 
hadba harcosaival. Hét roppant hadtest állt készen a harcra: a gyalogosok, 
lovasok, szekéren és elefánton harcoló katonák száma meghaladta a 
kétmilliót. 

Hasztinápurában még ennél is népesebb hadsereg várta a háború kezdetét 
tizenegy falanxnyi harcossal. A városban és a környező falvakban szinte 
mozdulni sem lehetett tőlük. Csillogó kardjukat, buzogányukat, lándzsáikat, 
bárdjaikat és megszámlálhatatlan alakú és fajtájú íjaikat szorongatva sűrű 
esőfelhőhöz hasonlítottak, melyet ezernyi villám fénye világít meg. Lépteik 
súlya alatt rengett a föld, s a városban a kiáltások, a fegyvercsörgés és az 
állatok ordítása okozta kibírhatatlan hangzavaron kívül szinte semmit sem 
lehetett hallani. 


Nem sokkal azután, hogy mindkét oldal felsorakoztatta seregeit, Drupada 
papja megérkezett Hasztinápurába. Átverekedte magát az utcákon hemzsegő 
katonákon, majd Dhritarástra, Bhísma és Vidura elé járult, akik tisztelettel 
fogadták. A trónterembe kísérték, ahol már összeült a vezérek tanácsa. 


Megbecsülésük jeléül imádatban részesítették, majd megkérték, árulja el 
küldetése célját. 

A pap megállt Dhritarástra trónja előtt, s így szólt: — Békével jöttem, s békét 
akarok. Mindnyájan tudjátok, hogy Dhritarástra és Pándu fiait egyformán 
megilleti a Kuru birodalom. A Kauravák azonban megfosztották a Pándavákat 
jogos jussuktól. Minden eszközzel üldözték unokafivéreiket, sőt, az életükre 
törtek, ám Istennek hála, a Pándavák élnek. Judhisthira mindezek ellenére 
nem akar rosszat a Kauraváknak. Egyetlen óhaja van csupán: szeretné 
visszakapni birodalmát. Ne legyen háború! Ez a kívánsága. 


A pap elhallgatott. Lassan körbenézett a teremben. A király mellett Bhísmát, 
Dronát, Kripát és Vidurát pillantotta meg, sok más rangos Kuru miniszter 
társaságában. Durjódhana és fivérei a túloldalon ültek Karnával és Sakunival. 
A hatalmas gyűlésteremben számtalan király volt még jelen, s néma csöndben 
hallgatták a pap szavait. Judhisthira követe érezte, hogy hiábavaló lenne a 
józan észre hivatkoznia, így hát a Pándavák haderejét kezdte ecsetelni. 

— Hét hatalmas hadsereget állítottak ki, és a legyőzhetetlen Krisna is az 
oldalukon áll. 


Számtalan uralkodót megnyertek ügyüknek, s mindegyik Pándava fivér 
atiratha: harcosok tízezreivel képes egyedül is szembeszállni. Ardzsuna már 
egymagában is erősebb, mint a ti egész seregetek! Adjátok hát vissza a 
birodalmukat. Ne rohanjatok a vesztetekbe, s ne pusztítsátok el a világot 
hiábavalóan! 


Durjódhana dobolni kezdett ujjaival a térdén. Tisztában volt vele, hogy 
serege kétszer akkora, mint a Pándaváké. És nem felejtette el a dánavák 
ígéretét sem. Ez a háború biztos, hogy beváltja majd a hozzá fűzött 
reményeket. Mitől kellene félnie? 


Bhísma illendően megköszönte a papnak, hogy eljött Hasztinápurába, s nem 
sajnálta a kedves szót a magasztalására. Egyetértett vele, hogy Ardzsuna 
egymagában is képes lenne megsemmisíteni a Kuru hadsereget: ez sokszor 
bebizonyosodott már. 


Karnának ez már sok volt. Úgy ugrott fel, mint akibe tűt szúrtak, s Bhísma 
szavába vágott: — Ó, bráhmana, ne vesztegesd az életlevegőd, s ne próbálj 
ránk ijeszteni! A Kauravák nem követtek el bűnt. Judhisthirát becsületes 
játékban győzték le, s ő a megállapodás szerint vonult az erdőbe. Ha tudni 
akarod, én még azt sem hiszem el, hogy letöltötte a száműzetés teljes idejét! 


Akkor meg milyen jogon követeli a birodalmat? Durjódhanát nem lehet 
holmi fenyegetésekkel elrettenteni: ő mindig az igazság útján jár. Töltsék csak 
le a Pándavák a száműzetésük idejét, s aztán járuljanak alázatosan Durjódhana 
elé! Biztosan menedéket ad majd nekik. 


Durjódhana sohasem fogadta el, hogy a számítások szerint a Pándavák 
letöltötték a kiszabott időt. Az ő hűséges bráhmanái mást mondtak, s ennyi 
neki bőségesen elég volt. De hát ez nem is számított többé: akár letöltötték, 
akár nem, a háborút immár semmi sem állíthatta meg. 


— Mire való ez a sok beszéd? - torkolta le haragosan Bhísma Karnát. — Talán 
nem emlékszel, hányszor bizonyult Ardzsuna ügyesebbnek nálad a harcban? 


A teremben szinte alig volt valaki, aki szavaira indulatosan föl ne ugrott 
volna: ki vele értett egyet, ki Karnával. Dhritarástra felemelte jobb kezét, s a 
hangzavar elült. 


— Bhísma helyesen szólt — mondta. — A javunkat akarja. Időre van 
szükségem, hogy végiggondoljam, mi a teendő. A tanácskozást ezennel 
feloszlatom. Ó, bráhmana! Térj most vissza a Pándavákhoz, s tudasd velük, 
hogy hamarosan megkapják válaszomat: Szandzsaja fogja elvinni nekik. 


A bráhmana távozott, s ezzel véget ért a tanácskozás. A gyűlésterem lassan 
kiürült. Egyedül a vak király ült még mindig elgondolkozva trónján. Jó ideig 
töprengett, mielőtt Szandzsaját hívatta. 

Bhísma helyesen ítélte meg a helyzetet: a Pándavák — különösen Ardzsuna — 
ereje minden képzeletet felülmúlt. A bölcsesség azt diktálta, hogy teljesítsék 
követelésüket, ám Durjódhana ebbe sohasem egyezne bele. Az elmúlt 
tizenhárom évben, amíg unokafivérei nem voltak a közelében s a világot 
kormányozhatta, a herceg már-már békésnek tűnt. Bizonyos, hogy harc nélkül 
nem lesz hajlandó lemondani az uralkodásról. 

Az öreg király meglazította selyemtunikáját. Ahogy már egy jó ideje mindig, 
most is úgy érezte, a végtelenségig kimerült. Hány éjszakán át virrasztott már 
ébren az aggodalomtól, hogy háborúba keverednek a Pándavákkal! Talán még 
megtalálhatná a módját, hogyan beszélje le az igazságos Judhisthirát a harcról, 
úgy, hogy közben Durjódhana is elégedett legyen. Pándu erényes és jámbor 
fiai bizonyára nem ragaszkodnak a világi javakhoz és a gazdagsághoz. "Mit 
meg nem tennék, ha elejét vehetném a harcnak!" — gondolta. 


Hirtelen elhatározással magához hívatta Szandzsaját. 


— Bölcs Szandzsaja, kérlek, menj most a Pándavákhoz! Szeretnek téged, és 
szívesen fogadnak majd. Ezek a hős harcosok állhatatosan járják az erény 
útját, s egyikükben sem tudok egy szemernyi hibát sem felfedezni. Csak az én 
gyengeelméjű fiam és gonosz követői akarhatnak nekik rosszat! Durjódhana 
azt hiszi, amiatt, hogy nagyobb sereg áll mögötte, legyőzheti őket, de nem 
gondolt bele, mit tesz. Meggyőződésem, hogy az öt fivér Krisnával az oldalán 
legyőzhetetlen ellenség. 

Dhritarástra sokszor hallotta már, amint a bölcsek Krisna hatalmáról 
beszéltek. Úgy mondták, ő az eredete mindennek, még az istenek halhatatlan 
Urának, Visnunak is. Mit számított, hogy fegyvert fog-e vagy sem? Ha 
valóban Isten, akkor puszta akaratával képes legyőzni bármilyen ellenséget. 


Szandzsaja egyetértően hümmögött, s felemlítette azt a számtalan démont, 
akivel Krisna végzett. Az öreg szekérhajtó maga is hitt Krisnában, hiszen 
annyit hallott róla Vjászdévától. 

— Ó, Szandzsaja, én Judhisthirától is tartok! — folytatta a király. — Hosszú 
ideig végzett lemondásokat, s az erény tántoríthatatlan híve. Felmérhetetlen 
lelki erőre tett szert, s ha egyszer magunkra haragítjuk, úgy égünk majd porrá 

dühétől, mint szalmaszálak a lángoló tűzben! 

— Indulj azonnal! — határozott végül. — Mondj nekik bármit, amivel 
megbékítheted és elégedetté teheted őket. Nyugtasd meg a Pándavákat, hogy a 
jóakarójuk vagyok. Így szól hát ajánlatom Judhisthirának. 

Szandzsaja figyelmesen hallgatta a királyt. Minden szót alaposan az 
emlékezetébe vésett, majd azonnal útnak indult Viráta városába. 


Huszonkettedik fejezet 
Krisna békekövetségbe megy 


Amikor a Pándavák meghallották, hogy Szandzsaja megérkezett a palotába, 
azonnal hívatták. 


Nagy szeretettel üdvözölték, s miután rokonaik hogyléte felől érdeklődtek 
tőle, Judhisthira így szólt: 

— Noha békére vágyunk, kétlem, hogy valaha is megnyerhetnénk Durjódhana 
barátságát. Ó, Szandzsaja, úgy tűnik, a háborút már semmi sem állíthatja meg! 

—- Úgy van, ahogy mondod — felelte a kocsihajtó, amint két kezét 
tisztelettudóan összetéve meghajolt Judhisthira előtt. — A herceg ostoba 
tanácsadókra hallgat, s nem lehet jobb belátásra bírni. Micsoda 
megbocsáthatatlan módon viselkedett veletek is! Atyja, az öreg király 
mélységesen bánja, amit a fia tett. Tartós békét kíván kötni veletek, ezért egy 
üzenettel küldött hozzátok. 

Judhisthira arra kérte, a királyok gyülekezete előtt adja át Dhritarástra 
üzenetét, hogy mindenki hallhassa. A gyűlésterembe kísérték, s hamarosan 
mindenki odasietett. Szandzsaja felállt. 


— Íme, halljátok Dhritarástra szavait: Pándu fiai becsületes, erényes férfiak, 
akik sohasem követnének el bűnt. Judhisthira szelíd, nagylelkű és mindig 
megbocsátó. Hogy is tudna olyat tenni, amivel valamennyiünkre pusztulást 
hoz? Bizony, áldott az, aki a saját érdekeit képes feláldozni másokért. 


Mindenki értette, mi van a szavak mögött, de ha valakiben maradt volna 
szemernyi kétség, Szandzsaja azt is eloszlatta: 


— Ó, király! Ó, Pándu fiai! Dhritarástra azt kéri: ne kezdeményezzetek 
háborút, melyben minden rokonotok elhull! Lehet, hogy a birodalmat 
visszaszereznétek, de miféle öröm származna belőle ilyen áron? 


Szandzsaja lassan körbenézett a királyok gyülekezetén, s esdő tekintetéből 
azt lehetett kiolvasni: ne harcoljatok! Jó ideig beszélt még, ám arról, hogy a 
Pándavák visszakapnák a birodalmukat, egy szót sem ejtett. 


Amikor elhallgatott, Judhisthira a mosolygó Krisnára pillantott, és 
nyugodtan így szólt: — Ó, Szandzsaja! Mikor mondtam én valaha is olyat, 
amiből az derült volna ki, hogy háborút akarok? Átkozott, aki háborúval 
próbálja elérni, ami békés úton is megszerezhető. Béke azonban csak akkor 
várhat ránk, ha uralkodunk az érzékeink fölött. Aki csak az érzékeinek él, azt 
nagyon hamar utoléri a szenvedés. Dhritarástra és fiai nem törődnek ezzel az 
igazsággal, ezért cselekedeteik sohasem hozhatnak békét és boldogságot. 


A Pándava uralkodó felállt. Köntöseiben és ékszereiben olyan volt, akár egy 
Indra tiszteletére felemelt zászló. 

— Úgy tűnik — folytatta —, hogy a király meg sem akarja fékezni kapzsi és 
kéjsóvár fiát. Elégszer lett volna már alkalma erre, s a bölcs Vidura sem 


sajnálta tőle a jó tanácsot. Fiával együtt egyedül kívánják uralni a földet, és 
élvezni mások tulajdonát, amit csalással kaparintottak meg. Nyilvánvaló, 
hogy nem gondolták végig, milyen következményekkel jár bűnös vágyuk. 
Judhisthira a királyokra nézett, akik néma csöndben hallgatták minden 
szavát. 


— Ezek a királyok itt mind tisztában vannak a helyzettel, s valamennyien 
készek arra, hogy fegyvert fogjanak. Ó, Szandzsaja! Vésd jól az 
emlékezetedbe: ha Indrapraszthát nem kapjuk vissza, a háborút semmi nem 
állíthatja meg. A vérontás azonban nem szükségszerű. A  Kauravák 
megtarthatják Hasztinápurát. Legyenek boldogok a virágzó birodalmukkal. 
Mi csak annyit kérünk tőlük, adják vissza, ami jogosan minket illet. 

Judhisthira újra Krisnára nézett. 


— Itt van a körünkben Krisna. Mindent tud az erkölcsről és a vallásról. 
Mondja meg ő, mi a helyes. Bárhogyan határoz is, aszerint fogok cselekedni. 
Ő mindenki legkiválóbb jóakarója, s vonakodás nélkül követnünk kell 
utasítását. 

Krisna felállt, s testének ragyogása fénnyel árasztotta el a termet. Csillogó 
sárga selyemből készült ruhájában, drágaköves ékszereiben a nap aranyló 
sugarai által övezett sötét felhőnek tűnt, melyet villámok cikázó fénye világít 
be. Kezét kecsesen felemelve így szólt: — Judhisthira nem hibás semmiben. 
Csupán arra vágyik, hogy Istentől kapott kötelességének királyi mivoltában 
eleget tegyen. Vissza kell kapnia Indrapraszthát. Ha nem, fegyvert fog, hogy 
teljesíthesse kötelességét. 


Ze 2 


- Meggyőződésem, hogy a Kauravák bűnösen cselekedtek — folytatta 
határozottan. — Emlékezz csak, Szandzsaja, arra a sok szégyenletes 
eseményre, ami tizenhárom esztendővel ezelőtt a Kuru gyülekezetben történt! 
Judhisthira akkor eltűrt minden erőszakos tettet, s ezzel bebizonyította, hogy a 
béke híve. Most Dhritarástrán a sor. Minden a Kuru uralkodón múlik. Ha 
helyesen cselekszik, megakadályozhatja a háborút. Ha nem, hamarosan 
rettentő vérontásnak nézünk elébe. Magam megyek Hasztinápurába, hogy 
tárgyaljak vele. Vagy békés úton visszaadja a Pándavák tulajdonát, vagy 
mindent elveszít a csatatéren! 


A terem helyeslően felmorajlott. Ardzsuna, aki tudta, hogy a Kauravák nem 
fogják tiszteletben tartani az egyezséget, már megkérte Krisnát, hogy menjen 
Hasztinápurába, és térítse őket jobb belátásra. Ardzsuna és fivérei iránti 
szeretetből Krisna akkor bele is egyezett. 


Judhisthirának nem volt több hozzáfűznivalója, így hát arra kérte 
Szandzsaját, vigye meg Dhritarástrának Krisna és az ő üzenetét, majd fivéreit 
15 megkérte, szóljanak hozzá, s üzenjenek ők is az uralkodónak. Aztán búcsút 
vett az öreg kocsihajtótól, s az visszatért Hasztinápurába. 

A városba érkezve, Szandzsaja Dhritarástrához sietett, aki már alig várta. A 
vak király kikérte Vidura tanácsát, s a bölcs miniszter félreérthetetlenül 
tudtára adta, hogy a vesztébe rohan. Vidura megpróbálta észhez téríteni 


fivérét, s figyelmeztette, hogy nem tagadhatja meg a Pándaváktól a jogaikat. 
Krisna az ő oldalukra állt, a királynak tehát hiábavaló abban reménykednie, 
hogy csatában sikerül majd legyőznie őket. 


Dhritarástra azonban még mindig bizonytalankodott: egyszer ezt gondolta, 
máskor meg éppen az ellenkezőjét. Valóban ilyen fontos lenne ez az ügy 
Krisnának? Semmit nem tett azért, hogy a Pándaváknak ne kelljen 
nincstelenként száműzetésbe vonulniuk. Most még azt is megfogadta, hogy 
nem fog fegyvert, s nem harcol. A hadseregét odaadta Durjódhanának. Ki 
tudna eligazodni rajta? Akármire készül, a Kauravák most akkor is erősebbek. 
Sokkal nagyobb hadsereget állítottak ki. Olyan legyőzhetetlen vitézek 
harcolnak soraik között, mint Bhísma, Dróna, Kripa és még sokan mások. 
Lehet, hogy Judhisthira éppen emiatt döntött úgy, hogy a háború nem a 
legbölcsebb dolog. 


A háború elkerüléséhez fűzött reményei azonban hamarosan szertefoszlottak, 
amikor Szandzsaja átadta Judhisthira, a többi Pándava és Krisna üzenetét. 

— A Pándavák vissza akarják kapni őseik földjét — mondta Szandzsaja a 
Kuruk gyülekezete előtt. — Ha ez nem teljesül, nem várnak tovább a 
háborúval. 


Az öreg kocsihajtó szóról szóra elismételte Ardzsuna üzenetét, melyben 
jogaikat követelte. A Pándava halálosan megfenyegette a Kauravákat, s újra 
megfogadta mindazt, amire a kockajáték során fivéreivel már egyszer a 
szavukat adták. 


— A Kauravák megfizetnek a tengernyi bűnért, amit elkövettek — idézte fel 
Szandzsaja Ardzsuna haragos szavait. — Ugy pusztulnak majd el, ahogy a 
kiszáradt mezőt emészti fel a tűz! 


Krisna hajtja majd harci szekerem; senki nem állíthat meg. Ha pedig valaki 
Krisnát akarja legyőzni, vállalkozása reménytelenebb, mint ha puszta kézzel 
próbálná eloltani a lángoló tüzet, vagy nyakába kötött sziklával átúszni az 
óceánt. 

Szandzsaja a többi Pándavától is hasonló üzenetet hozott: békéről addig nem 
lehet szó, amíg a birodalmukat vissza nem kapták. Durjódhana megvető 
arckifejezéssel, némán hallgatta szavait, majd mosolyogva Karnára nézett. 
Bhísma észrevette közönyét, s felemelkedve így szólt: — Biztosak lehettek 
benne, hogy ha Ardzsuna egyszer mond valamit, az úgy is lesz. Ő és Krisna 
valójában a két halhatatlan bölcs, Nara és Nárájana — sőt: még náluk is 
többek! 

Megismerni sem lehet őket, nemhogy fölébük kerekedni! Durjódhana 
teljesen hiábavalóan reménykedik abban, hogy Karna legyőzi majd 
Ardzsunát. Az ő ereje Ardzsuna erejének parányi töredékével sem ér fel! 

— Már megint engem sértegetsz?! — ugrott talpra Karna indulatosan. — Mi 
okod van rá? Majd meglátod még, milyen erős vagyok, amikor lemészárolom 
a Pándavákat! 


Bhísma szomorúan, egyszersmind bosszúsan nézett Karnára. 


— Ostoba! Jobb, ha nem vesztegeted az életlevegőd fölösleges beszédre. Csak 
hiú reményeket ébresztesz Durjódhanában! Legfőképp a te hibád, hogy ilyen 
szerencsétlenség ért bennünket. És láttuk már eleget, milyen vitéz vagy. Talán 
emlékeztesselek rá? Arra, ami Dvaitavanában és Virátában történt? Nem 
hinném, hogy elfelejtetted volna. 


Karna felhördült. Legközelebb minden másképp lesz! Nem fogja elvéteni a 
célt. Az Indrától kapott Sakti-fegyver majd kellőképpen ellátja Ardzsuna 
baját. Nagy hiba volt, hogy elfelejtette magával vinni, amikor Viráta ellen 
indultak. 


Bhísma azonban olvasott Karna gondolataiban. 


— Meglátod, kudarcot vall majd hőn szeretett Sakti-fegyvered, amikor 
Ardzsuna és Krisna ellen próbálod bevetni! Gurud és a bráhmanák átkától 
sújtva mi esélyed lehet? 


Karna arca megrándult, amint Bhísma életének e két szerencsétlen 
eseményére emlékeztette. 


Eszébe jutott, hogyan sértett meg egy bráhmanát, akinek egyszer vadászat 
közben lelőtte egyik tehenét. A bráhmana szomorúságában és haragjában 
megátkozta: "Abban a pillanatban, amikor a csatában halálos ellenségeddel 
szembekerülsz, a föld nyeli majd el szekered kerekét!" Még magához sem tért 
az átok okozta döbbenetből, amikor sikerült magára haragítania a bölcs 
Parasurámát is, aki a fegyverforgatás művészetére oktatta. Hogy tanulhasson 
tőle, korábban azt hazudta neki, hogy bráhmana, ám a bölcs rájött a csalásra, s 
megátkozta: "Amikor a legnagyobb szükséged lenne rá, el fogod felejteni, 
hogyan kell használni a leghatékonyabb fegyvert, a Brahmásztrát!" 


Karna egész testében remegett a dühtől, amikor Bhísma letorkolta. Úgy 
érezte, ennél többet képtelen lenyelni. Amikor a Kuruk nagyatyja elhallgatott, 
Karna indulatosan felpattant. 


— Ó, Bhísma! Csak gúnyolódsz rajtam és kételkedsz erőmben. Hát tudd meg, 
hogy nem fogok a parancsnokságod alatt harcolni! Csak akkor fogok fegyvert, 
ha te elestél. És akkor majd meglátja a világ, micsoda erő lakozik bennem! — 
kiáltotta, s kiviharzott a teremből. 

Bhísma felnevetett. 


— A szúta fia nem tudja fékezni indulatát, s a szenvedély mindig a hatalmába 
keríti. Ami eszébe jut, azt rögtön ki 15 mondja, mit sem törődve azzal, vajon 
1gaz-e, értékes-e a szó, ami elhagyja ajkát. Abban a pillanatban, hogy becsapta 
a szent bölcset, Parasurámát, minden érdemét és kiválóságát elveszítette. 


Dhritarástra egyre növekvő aggodalommal figyelte két legerősebb harcosa 
vitáját. 

— Nem kétséges, hogy rettentő veszedelem előtt állunk. Nem hiszem, hogy 
valaha is  legyőzhetnénk  Kuntí isteni születésű fiait. Ebbéli 
meggyőződésemben csak megerősített, hogy megtudtam, kicsoda is Ardzsuna 


és Krisna. Ó, Durjódhana, ne akarj háborút! Élj békében unokafivéreiddel. 


Ennek a hatalmas és virágzó birodalomnak még a fele is több, mint amire 
bárkinek szüksége lehet. 


Durjódhana nem tudta tovább türtőztetni magát. Felpattant hatalmas, csillogó 
trónusáról, s körbenézett a jelenlévőkön. Karna hirtelen távozása feldühítette, 
s most haragosan így kiáltott: — Mást sem hallok, mint hogy a Pándavák 
milyen hatalmasak! Ők talán nem földi halandók, akárcsak mi? Őket is le 
lehet győzni! Már egyszer sikerült arra kényszerítenünk őket, hogy 
remeteként az erdőbe vonuljanak. Mire ment akkor Ardzsuna a híres erejével? 
Hol volt akkor Krisna segítsége? Nincs mitől tartanunk. Még nem láttátok az 
én erőmet! Misztikus hatalmamnál fogva képes vagyok ellenállni a lángoló 
tűznek, hegyeket zúzhatok porrá, és ha akarom, hatalmas tavak vize válik 
előttem szilárddá, hogy a sereg átkelhessen rajta. Ha kell, egymagam végzek a 
Pándavákkal! 


Durjódhana jó darabig magasztalta nekitüzesedve saját nagyszerűségét. 
Amikor végre elhallgatott, testvérei hangos éljenzéssel ünnepelték. Csak 
Bhísma, Vidura és Dróna csóválták szomorúan a fejüket. A vak királyra 
néztek. Hiába inti a fiát, intelmei üres szavak maradnak, ha mellette nem 
cselekszik kemény kézzel. Erre azonban a legcsekélyebb jel sem utalt. 
Egyértelmű volt, hogy Dhritarástra többé-kevésbé lemondott a hatalmáról a 
herceg javára. 


Dhritarástra újra időt kért, hogy gondolkodhasson, s feloszlatta a 
gyülekezetet. Napok teltek el. Vidura és Szandzsaja eközben felváltva 
próbálta megingatni a királyt elhatározásában. 

Szandzsaja még Vjászadévát is elhívta, hogy beszéljen a királlyal, s a bölcs 
világosan elmagyarázta neki, hogy minden, ami történik, Krisna 
elrendezésének köszönhető. 


— Ó, király! — mondta komoran a risi. — Krisna meg akarja szabadítani a 

földet terhétől. Sok démon el fog pusztulni, köztük fiaid 15. 


Dhritarástra azonban nem hitt neki. A fiai iránti ragaszkodás egyre éltette 
benne a reményt, hogy győztesen kerülnek majd ki a harcból. "Minden úgy 
történik, ahogy a sors elrendeli — gondolta. — Ha Isten azt akarja, hogy a 
Kuruk elpusztuljanak, hiábavaló lenne bármit is tenni ellene." 


Viráta városában eközben a Pándavák Krisnával tanácskoztak. Azután, hogy 
hallották Szandzsajától az üzenetet, nem sok kétségük maradt afelől, hogy 
Dhritarástra nem hajlandó visszaadni királyságukat. Már több mint egy hónap 
telt el azóta, hogy Szandzsaját visszaküldték a válasszal, a Kauraváktól 
azonban nem érkezett hír. Egyetlen esély volt már csak a békére: ha Krisna — 
ahogy ígérte — Hasztinápurába látogat. 

—- Ó, Krisna! — fordult barátjához Judhisthira, amint Viráta palotájában 
beszélgettek. — Nincs nálad hűségesebb barátunk, s ezt mi sem bizonyítja 
jobban, mint hogy hajlandó vagy kérésünket elvinni a Kauravákhoz. Attól 
félek azonban, nem fogadnak majd szívesen. Uram! Csak nevetnek majd, 
amikor tisztelettel előterjeszted kérésed. Különösen Durjódhana nem fog 


hallgatni a baráti szóra, amit gyengeségünk jelének vél majd. Egyedül az 
erőszakból ért, semmi másból. 

Krisna arany trónuson ült a Pándava testvérek körében. Éjfekete, göndör 
hajfürtök keretezték arcát, fején gyémántokkal kirakott korona ragyogott. 
Cápa alakú fülbevalóján megcsillant a napfény, ahogy Judhisthirához fordult. 


— Igazad van, ó, Pándava, mégis mennem kell. Minden esélyt meg kell 
adnunk a Kauraváknak, mielőtt a háború kitörne. 


A rokonai ellen vívott háború gondolata mélységesen elszomorította 
Judhisthirát. Szíve szerint az egész viszálykodást elfelejtette volna, ám tudta, 
hogy Krisnának más a vágya, és ksatrija lévén is a harc volt a kötelessége. 


-— A háborún kívül nem látok más lehetőséget arra, hogy visszakapjuk a 
birodalmunkat — sóhajtott fel. — A királyoknak kötelessége, hogy ha úgy 
hozza a sors, akár szeretteik ellen is fegyvert fogjanak. De hogy tudnék hadat 
üzenni a család olyan tiszteletre méltó tagjainak, mint Bhísma és Dróna? Nem 
lenne becsületesebb fejet hajtani és átengedni nekik a birodalmat? Ó, Krisna, 
kérlek, adj tanácsot! 


— Te nem üzensz hadat senkinek, uralkodó — felelte Krisna. — Egyes-egyedül 
Dhritarástrán múlik, hogy lesz-e harc. Ha nem cselekszik úgy, ahogy a 
becsület megkívánja, magára vessen, azokkal együtt, akik mellette állnak. Ha 
egy tiszteletre méltó idősebb családtag, egy tanító vagy egy feljebbvaló 
elhagyja az erény útját, megérdemli, hogy megtagadják. Nem terheli bűn a 
lelkedet, ha ilyen körülmények között megölöd a Kurukat. 

-— Mindent megteszek, hogy diplomáciai eszközökkel meg tudjuk 
akadályozni a háborút, s ezzel a Kuruk megmeneküljenek a pusztulástól. 
Senki sem vádolhat majd téged, ó, Judhisthira, hiszen te békét akarsz. A vérre 
szomjazó Durjódhana és ostoba követői azok, akik háborúra vágynak. És azt 
hiszem, kívánságuk hamarosan meg is valósul... 


— Ha a Kuruk nem is adnák vissza az egész birodalmat — mondta Judhisthira 
-, legalább öt falut kérjünk tőlük. Mindegyikünknek jutna egy, ahol 
uralkodhatnánk, s ezzel eleget tehetnénk ksatrija kötelességünknek. Nem 
vágyunk hatalmas birodalomra. 


Krisna mosolyogva felállt, s már indult is. A Pándavák követték, s miközben 
Szátjakival az oldalán csillogó szekerére szállt, tisztelettel körbejárták, majd 
búcsút intettek neki. Dáruka, Krisna kocsihajtója a négy pompás mén közé 
csapott. A lovak megindultak, s a szekér már hajtott is sebesen Hasztinápura 
felé. Egész nap meg sem álltak, s estére elérték a város határát. A 
Hasztinápurába vezető országút mentén ezrével álltak az emberek, hogy 
üdvözöljék a követeket. 

Virágszirommal, rizzsel szórták fel előttük az utat, s Krisna boldogan lépte át 
a városkaput, hogy végre találkozzon a Kuru vezérekkel. 

Az ünnepélyes fogadtatás után Krisna Kuntíhoz sietett, aki Vidura házában 
lakott. A Kuruk dicső királynéjának szeméből örömkönnyek fakadtak, amikor 
viszontlátta Krisnát. Sokáig hallgatta némán a fiairól szóló híreket s a 


vigasztaló szavakat, majd ő is üzenetet küldött Judhisthirának: "Eljött az idő, 
amikor értelmet nyer, hogy egy ksatrija asszony fiat szült. Ne tétovázz, 
harcolj!" — kiáltotta, s szemében megcsillant a Kauravák iránti harag. Amikor 
annak idején meghallotta, hogy mi történt Draupadíval a  Kuruk 
gyülekezetében, szinte eszét vesztette. 


A Kauravák most végre elnyerik méltó büntetésüket! 


— Ó, Krisna! Jól tudom, ki vagy — mondta, amikor Krisna indulni készült. — 
Te vagy a mindenható Legfelsőbb Személy, akinek akarata maga az igazság. 
Kérlek, add az áldásod, hogy mindig neked tetszőn cselekedjem! Ez a leghőbb 
vágyam. 


zz 


Krisna megnyugtatta Kuntít, hogy az ő szívéhez is közel áll a királyné, s 
hogy minden kívánsága teljesülni fog, majd visszatért Dhritarástra palotájába. 
A király a teljes gyülekezetet összehívta, s amikor Krisna belépett, mindenki 
tisztelettudóan felállt. Egy díszes ülést ajánlottak fel neki, a király trónjától 
nem messze. Miközben a helyére kísérték, Nárada vezetésével egy sereg risi 
érkezett — mintha ragyogó planéták sora szállt volna alá az égből. 
Valamennyien elfoglalták helyüket az első sorokban, s a terem elcsöndesedett. 
Mindenki lélegzet-visszafojtva figyelte, mit fog mondani Krisna. 


Amikor már a légy zümmögését sem lehetett hallani, Krisna Dhritarástrára 
nézett. 


— Ó, Bháraták vezére! Legyen béke a Kauravák és a Pándavák között! Ne 
kelljen egyik oldalnak sem elveszítenie hőseit. Ezért jöttem el hozzátok, ó, 
király! Ez üzenetem lényege. 

- A Kuru-dinasztia tagjai mindig is híresek voltak erényességükről, 
kedvességükről, együttérzésükről és igazságosságukról. Neked mint a Kuruk 
uralkodójának kötelességed megőrizni a család hagyományait. Nem kellene 
mást tenned, mint visszaadni a Pándaváknak a birodalmukat. Akkor 
elkerülhetnénk a háborút. Ha azonban nem így cselekszel, a vérontást semmi 
sem állíthatja meg. Ezek a királyok és mindazok, akik  Virátában 
összesereglettek, kegyetlenül le fogják mészárolni egymást. Gondolj csak 
bele, hogyan fogsz majd érezni, amikor bármelyikük halálhírét hallod! 

Krisna után a risik is sorban felálltak, hogy elmondják véleményüket. 
Kivétel nélkül arra figyelmeztették Dhritarástrát, hogy ha háborúba keveredik 
a Pándavákkal, az végzetes következményekkel járhat. 

Durjódhana kihívóan nézett körül a teremben. Se Krisna szavára, se a risik 
tanácsára nem hallgatott. 

— Az vagyok, akinek Isten teremtett! — kiáltotta. — Nem tudok változtatni 
rajta! Az fog történni, amit a sors elrendel, s a sors is Isten kezében van. 

Durjódhana mosolyogva a risikre nézett. Mindig arról prédikálnak, hogy 
mindent Isten irányít. A Kaurava herceg ezzel mélységesen egyetértett. 

Dhritarástra egyre kényelmetlenebbül érezte magát fia kitörése miatt. Vizet 
kért, majd így szólt: 


— Ó, Krisna, ó, risik, s ti bölcs férfiak valamennyien! Én is békére vágyom, 
ám a kezem meg van kötve. A fiam nem hallgat sem az én szavamra, sem az 
idős vezérekére. Próbáljátok jobb belátásra bírni! Ez a Kuruk egyetlen 
reménye. 

Krisna Durjódhanára pillantott, aki szandálba bújtatott lábával közönyösen 
rajzolgatott a mozaikpadlón. Halvány mosollyal az arcán nézett vissza 
Krisnára. 

— Ó, Durjódhana, Bháraták legkiválóbb sarja! — mondta neki Krisna szelíden. 
— Csak jót akarok neked. Bűnös konokságod mindenkit elrémiszt és 
mindenkire veszedelmet hoz, s még te sem leszel általa boldog. Köss békét 
unokafivéreiddel! Ez atyád vágya, a család bölcs öregjeié, a risiké, az enyém 
és a Pándaváké is. Ez a béke soha nem hanyatló hírnevet hozna számodra, s 
általa minden vágyad teljesülne. Ha azonban olyan ostoba és hitvány 
emberekre hallgatsz, mint Karna, Sakuni és Duhsászana, ne is reméld, hogy 
szerencsével jársz. 

Karna összeráncolta a szemöldökét. Tisztelte Krisnát, s bántották a szavai. 
Nem értette, miért vette védelmébe a Pándavák ügyét. Durjódhana az uralmon 
lévő Kuru király fia. Miért ne őt illetné a birodalom? A Pándaváknak ide 
kellene jönniük, és alázatosan földet kérniük tőle, amin uralkodhatnának. A 
nagylelkű Durjódhana biztosan nem tagadná meg tőlük, ha illendően 
viselkednének vele. De miért teljesítené a kérésüket, ha csak követeket 
küldenek és fenyegetőznek? 

Durjódhana közönye láttán Krisna hangja megkeményedett. 

— Ostoba, aki abban reménykedik, hogy életben marad, miután a felbőszült 
Bhímával, a vitéz Ardzsunával összemérte erejét. Hiszen Ardzsuna legyőzte a 
félisteneket, a gandharvákat, a daitjákat és a dánavákat 15! Kerüld el a háborút 
a Pándava fivérekkel, ha nem akarod, hogy neked és dinasztiádnak hamarosan 
írmagja se maradjon! 


Durjódhana egy szót sem szólt. Krisna tanácsát rendkívül sértőnek találta, s 
majd szétvetette a düh, ahogy körülnézett a teremben. Bhísma, Dróna és 
Vidura egymás után emelkedtek szólásra, és mindegyikük Krisnával értett 
egyet. Végül Dhritarástra is felszólalt. 

— Kísérd el Krisnát Virátába, és hozd vissza a Pándavákat! — tanácsolta 
fiának. — Nyerd el Judhisthira áldását, aki az erény mintaképe, és öleld a 
kebledre Bhímát! Add áldásodat Ardzsunára és az ikrekre, s élj együtt 
békében unokafivéreiddel. Ez egyszer ne légy engedetlen, drága fiam. Itt az 
ideje, hogy félretedd minden ellenséges érzületedet. 

Hogy megölelje Bhímát, halálos ellenségét?! Durjódhanának még az arca is 
eltorzult a gondolatra. Most már eleget hallgatott! 

— Valamennyien engem szapultok és a Pándavákat dicsőítitek! — kiáltotta, s 
indulatosan talpra ugrott. — Mi rosszat tettem? Judhisthira tisztességes 
játékban vesztett a kockán, s most viselnie kell a következményeket. 
Különben is: már eleve oda se kellett volna neki adni a fél birodalmat. Ezt a 


hibát is csak azért követtem el, mert még ifjú voltam és tapasztalatlan. A 
birodalom Dhritarástráé, s nekem, alázatos szolgájának az a célom, hogy azt 
megőrizzem neki. Semmiféle fenyegetés vagy erőszak nem ingathat meg 
elhatározásomban. Ha a Pándavák földet akarnak, harcoljanak érte! Ksatrija 
vagyok, a harc a kötelességem. Ettől sem félelem, sem semmi más nem 
téríthet el! 


Durjódhana újra körülhordozta tekintetét a termen, majd kimért hangon így 
zárta beszédét: — Tudd meg, Krisna, hogy ameddig atyám nevében én 
uralkodom e birodalom fölött, még annyi földet sem adok a Pándaváknak, 
amennyi egy tű hegye alatt elfér! 


Krisna hosszan rápillantott. Hangja szigorúan, kérlelhetetlenül zengett a 
hatalmas teremben, amint választ adott Durjódhana szavaira. 


FZÉTd 


— Ostoba! Azt hiszed, a te lelkeden nem szárad bűn, ám minden jelenlévő jól 
tudja, mi az igazság. Világéletedben irigy voltál a Pándavákra gazdagságuk 
miatt, s  összeszövetkeztél Sakunival, hogy győzze le  Judhisthirát 
kockázásban. És ki más lett volna képes úgy bánni unokafivére feleségével, 
ahogy te bántál Draupadíval? Ó, Kuruk! Nagyon sokkal tartozom ennek a 
nemes, erényes hölgynek, aki örök időkre megvásárolt, amikor e 
gyülekezetben kétségbeesetten engem szólított. A becsületén esett sérelmet 
minden áron meg kell torolni. 


Durjódhana felhorkant, s arca eltorzult a dühtől. Hirtelen felugrott, s 
kiviharzott a teremből, nyomában miniszteretvel és fivéreivel. 


— Ó, Kuruk! — mondta aztán Krisna. — Fogjátok el Durjódhanát, és vessétek 
tömlöcbe! Számotokra ez az utolsó remény, másképp valamennyien a 
vesztetekbe rohantok. 


Minden tekintet Dhritarástrára szegeződött, a vak király azonban hallgatott. 
Szóban ellent tudott mondani a fiának, de arra, hogy tegyen is valamit ellene, 
már nem volt ereje. Ha most nem ad parancsot, hogy hajtsák végre Krisna 
javaslatát, a háború kitör. 


Közben kinn az előcsarnokban Durjódhana gyors tanácskozásra hívta össze 
legközelebbi bizalmasait. Már régebben kitervelték, hogy elfogják Krisnát, s 
Durjódhana úgy érezte, elérkezett a megfelelő pillanat. Ha most nem tesz 
valamit, Krisna még a végén ráveszi az apját valami ostoba lépésre. Parancsot 
adott embereinek, hogy térjenek vissza a terembe és fogják körül Krisnát. 
Amikor a katonák a széles bejáratokon át berontottak, Durjódhana maga is 
belépett. 


Krisna észrevette, mire készül, s odakiáltott neki: — Ó, Kaurava! Végtelen 
ostobaságodban azt hiszed, egy magányos és könnyen sebezhető ellenféllel 
van dolgod. Tudd meg hát, mi az igazság! — Azzal felnevetett. Ebben a 
pillanatban teste vakító fénnyel felvillant, s nőni kezdett, egyre magasabbra és 
magasabbra, míg végül úgy látszott, betölti az egész termet. Istenek tódultak 
ki belőle: Brahmá a fejéből jelent meg, Siva a mellkasából, Agni a szájából. 
Ott volt Indra és számtalan más mennyei lény is, s az öt Pándava szintén ott 


állt Krisna oldalán. Rémisztő alakjából ragyogó fény és hatalmas, gomolygó 
füst áradt. 

A katonák, akik kivont kardjukkal éppen Krisnára akartak támadni, ijedten 
visszahőköltek, s kezükkel eltakarták a szemüket. Senki sem tudta elviselni a 
látványt. Egyedül a risik, valamint Bhísma, Dróna, Vidura, Szandzsaja és 
Szátjaki tudtak Krisnára nézni, amint megmutatta kozmikus formáját. Krisna 
Dhritarástrának is szemet adott, mellyel láthatta őt, s az öreg király számtalan 
mennyei risit és ragyogó félistent pillantott meg, akik imáikat ajánlották 
Krisnának. 

Odakinn hirtelen sebes szélvihar támadt. Minden sötétbe borult, 
mennydörgés rázta meg az eget és a földet. A tanácsteremben uralkodó 
zűrzavar közepette Krisna egyszer csak visszavonta misztikus formáját, és 
magához intette Szátjakit. Belekarolt, majd kisétált a teremből és szekerére 
szállt. Lassan minden elcsendesedett. Kitisztult az ég, elült a szélvihar, csupán 
szelíd szellő fújdogált a nyomában. A Kuruk vezérei kezüket összetéve 
szekeréhez kísérték Krisnát. Vidura kivezette a királyt a teremből, aki megállt 
Krisna szekere előtt, s így szólt: — Ó, Dzsanárdana! Láthattad, mennyire nincs 
hatalmam a fiaim fölött. Megtettem, ami tőlem telt. Ne hibáztass, ha kitör a 
háború. Én békét akarok. 


Arany holdak százaival díszített szekerének fehér tigrisbőrrel borított 
üléséről Krisna rámosolygott Dhritarástrára. Aztán a többi Kurura nézett. 


— Ó, Bharata sarjai! — mondta. — Mindent láttatok. Tanúi lehettetek, hogyan 
sétált ki a teremből a neveletlen Durjódhana, és hogyan vallotta be a föld 
hatalmas uralkodója, hogy semmit nem tud tenni az ügy érdekében. 
Engedelmetekkel, most visszatérek Judhisthirához. 

A szekér megindult, s már száguldott is a széles országúton. A déli kapun át 
hagyta el a várost, s hamarosan már csak egy kavargó porfelhő látszott belőle. 
Egy darabig még hallani lehetett a kerekek robaját, ám lassan az is elült. A 
Kuruk lassan visszaballagtak palotájukba. 


Krisna béketárgyalásai nem jártak sikerrel. Küszöbön állt a háború. 


Huszonharmadik fejezet 


Időtlen bölcsesség a csatamezőn 


Miután Krisna elhagyta Hasztinápurát, Kunti eltöprengett Karna sorsán. Úgy 
érezte, vagy ő, vagy Ardzsuna hamarosan távozik az élők sorából. Vagy talán 
egy másik Pándava fivér hal meg Karna kezétől? Szúrja rendkívüli 
képességekkel megáldott fia nem is sejtette, hogy a Pándavák a testvérei. Nem 


fog kegyelmezni nekik a háborúban — bár valószínűbb, hogy ő maga fog 
elesni. 


Krisna ellenségeként vajmi kevés esélye volt az életben maradásra. 


Kunti nagyon szerette elsőszülött fiát, s úgy érezte, elérkezett az idő, hogy 
végre megtudja az igazságot. Ezelőtt sohasem vitte rá a lélek, hogy bárkinek 
15 elmondja, és nem is volt rá szükség. 

Attól a naptól, hogy először meglátta, Kuntí tudta, hogy a fia jól van. 
Durjódhana hatalmas birodalommal ajándékozta meg, s a Kauravák 
befogadták maguk közé. Most azonban úgy sejtette, a Durjódhanával való 
barátság végzetes lehet a számára. Kuntí kora reggel a Gangesz partjára ment, 
ahol Karna a napistent imádta. A vízből kijövet Karna meglepődve látta, hogy 
a parton a Kuru királynő várja. 

— Nemes hölgy! — üdvözölte összetett kézzel. — Minek köszönhetem ezt a 
szerencsét? Mivel lehetek a szolgálatodra? 

Kunti fiára nézett, akinek erős, izmos testéről patakokban folyt le a szent 
folyó vize. 

Visszaemlékezett, hogyan bízta őt ugyanennek a folyónak a gondjaira sok- 
sok évvel azelőtt. 


Szemét elárasztották a könnyek. 


— Drága gyermekem! — mondta elcsukló hangon. — El kell mondanom 
valamit. Az anyád vagyok. Szúrjától, imádott istenségedtől születtél. 


Kunti remegő hangon mesélte el, hogy annak idején attól félt, szégyent hoz a 
család hírnevére, ha megtartja gyermekét. 


— Egy kosárban a folyóra tettelek, s imádkoztam az Úrhoz, hogy óvjon meg. 
Az ő kegyéből Adhiratha és felesége megtaláltak, s fölneveltek. 


Karna megdöbbenésében szólni sem tudott. Abban egy percig sem 
kételkedett, hogy Kunti igazat mond: a királynő messze földön híres volt 
erényességéről és igazmondásáról. Térdre esett, és két kézzel a fejéhez kapott. 
Azt tudta, hogy Adhiratha a Gangesz partján találta. Veleszületett páncélzata 
láttán a kocsihajtó azt hitte, a félistenek hagyták ott. Karnát mindig is 
foglalkoztatta, hogy kik lehetnek a szülei, de az álmában sem jutott volna 
eszébe, hogy Kunti az anyja. Most ott térdelt előtte, s a döbbenettől egyre csak 
rázta a fejét. 

— Úgy igaz, ahogy mondom, gyermekem -— folytatta Kunti. — A Pándavák 


testvére vagy, sőt, a legidősebb közülük. Az ő oldalukra kell állnod. Ne 
kövess kapzsi, álnok embereket, mert a vesztedbe rohansz. Maradj meg 
inkább az erény útján, és csatlakozz fivéreidhez! 


Karna még mindig nem jutott szóhoz. Teljesen meg volt zavarodva. Úgy 
tűnt, iránta érzett szeretetében Kuntí valóban aggódik érte. De miért nem 
mondta el mindezt korábban? Most már késő. Hogyan tagadhatná meg 
Durjódhanát azok után, amit a Kaurava érte tett? Akár testvére a 
Pándaváknak, akár nem, most már nincs más választása, harcolnia kell 
ellenük. Elnyomta magában a fejében cikázó őrült gondolatokat, s úrrá lett az 
anyja iránt hirtelen feltámadt természetes szeretetén. Nyugalmat erőltetett 
magára, s így szólt: — Hiszek szavadnak, nemes hölgy, de tanácsodat nem 
tudom megfogadni. Hogyan hihetném, hogy jót akarsz nekem? Eldobtál 
magadtól, amikor megszülettem, s ezzel nagy szenvedést zúdítottál rám. Nem 
részesülhettem a ksatrijáknak kijáró szertartásokból, és mint szútát, 
megbélyegeztek. Most jössz csak hozzám, amikor a többi fiadat veszély 
fenyegeti. 

Karna felállt, s a ragyogó napra emelte tekintetét. Nem csoda hát, hogy 
mindig oly erősen vonzódott e félisten imádatához! Újra Kuntíra nézett, 
akinek szeméből patakokban folyt a könny. 


Aztán mély lélegzetet vett, s így folytatta: 


- Nem hagyom el Durjódhanát, aki uram és mesterem ebben az életben. 
Azonban, hogy ne érezd hiábavalónak ezt a látogatást, megígérem, hogy a 
háborúban Ardzsunán kívül egyetlen fiadat sem ölöm meg, még akkor sem, ha 
alkalmam lesz rá. Ha azonban úgy hozza a sors, hogy Ardzsunát megölhetem, 
megteszem, s ezzel örök dicsőséget szerzek nevemnek. Ha pedig nekem kell 
meghalnom az ő kezétől, a mennyekbe jutok. Nincs harmadik út. 


Kunti remegve tárta ki karját Karna felé. Ahogy Karna tétován előrelépett, 
Kunti megölelte, s így szólt: 


- A Kuruk hamarosan véres csatában pusztulnak el. Emlékezz majd 
ígéretedre, drága fiam! Légy áldott! Indulnom kell. 


Karna meghajolt előtte, Kuntií pedig sajgó szívvel, sietve útnak indult a város 
felé. Tudta, hogy az egyik fiát hamarosan el fogja veszíteni. 


A Pándavákat a legkevésbé sem lepte meg, hogy Krisna dolgavégezetlenül 
tért vissza Hasztinápurából. Soha nem hitték igazán, hogy Durjódhana egyik 
napról a másikra megváltozik. 


Krisna biztatására Judhisthira azonnal megtette az előkészületeket a 
háborúra. Fivéreivel és Krisnával egyetértésben Dhristadjumnát tette meg 
seregei parancsnokává. Ahogy a hatalmas had felkerekedett, Viráta városának 
nyugalmát rettentő hangzavar verte fel. Mindenütt emberek nevetése, 
kiáltozása, kagylókürtök búgása, elefántok trombitálása és dobpergés 
hallatszott. A harcoló egységeken kívül Judhisthira egy szakácsokból, 
felcserekből, hadmérnökökből és ügyes kezű mesteremberekből álló külön 
sereget állított fel, hogy csapatait segítsék. A népes had hosszú mérföldes 


sorokban menetelt a Virátából kivezető úton, mintha csak a hömpölygő tenger 
árasztotta volna el a földet. Bhíma és az ikrek haladtak az élen, közvetlenül 
mögöttük Dhristadjumna, középen ragyogó harci szekerén Judhisthira, 
mellette pedig Ardzsuna, akinek Krisna hajtotta a szekerét. 


A menetet számos bráhmana is elkísérte. Szünet nélkül énekelték a Védák 
himnuszait az igazságért vívott háború erényeiről. A harcosok derűs szívvel 
néztek a csata elé: tudták, hogy vagy dicső győzelem vár rájuk, vagy hősi 
halál, mely a felső bolygókra emeli őket. 


A sereg megállíthatatlanul haladt Kuruksétra mezeje felé, ahol a csatát 
készültek vívni. Hat napig meneteltek, mire elérték céljukat. Ott aztán 
letáboroztak a Hiranvatí-tó partján, s hamarosan egész sátorváros borította a 
környéket. A Pándavák a Kuru vezérekre vártak, hogy megtanácskozzák 
velük a harc szabályait, mielőtt kezdetét venné a háború. 


Hasztinápurában Durjódhana serege szintén útra kelt. Ő maga vezette a 
hadat, melynek fegyvereit harci szekerek megszámlálhatatlan sokasága vitte 
Kuruksétrára. Íjak, nyilak, bárdok, lándzsák, szöges buzogányok és súlyos 
dárdák kerültek a  szekerekre bombákkal, ágyúgolyókkal, robbanó 
lövedékekkel és a kilövésükre szolgáló gépezetekkel együtt. Hatalmas 
kosarakban mérges kígyókat, óriási üstökben melaszt és homokot. vittek 
magukkal, amelyet felhevítve majd az ellenségre zúdítanak. 


A harci szekerek, lovasok, gyalogosok és elefántok szinte végeláthatatlan 
sorait járva Durjódhana szívét repeső öröm töltötte el. A Pándavák még a 
látványát sem tudják majd elviselni ennek a seregnek! Akár telihold idején a 
háborgó tenger, olyannak tűnt a hadsereg, s fénylő páncélzatba bújt, csillogó 
fegyvereket szorongató hős harcosaival kápráztatóan ragyogott. Ekkor a 
Kauravák vezére is pompás harci szekerére szállt, melyet aranyló napok és 
bősz vadállatok képe díszített, s amelyen minden elképzelhető fegyver a 
rendelkezésére állt. 


Miközben folyt a lázas készülődés, Durjódhana Bhísmához sietett. 


— Ó, nagyatya! — szólította meg. — Senki sem érhet a nyomodba sem erény, 
sem vitézség tekintetében. Mindig a Kuruk legkiválóbb védelmezője voltál. 
Arra kérlek, légy vezérünk e háborúban. Vezess minket, ahogy Karttikéja 
vezeti a mennyek seregeit! 


Bhísma Durjódhanára pillantott, aki összetett kézzel állt előtte. Elérkezett hát 
a nap, amitől annyira tartott: a Kuruk egymással háborúznak. Azóta tudta, 
hogy ez be fog következni, amióta Draupadít megsértették. Azzal is tisztában 
volt, hogy a Pándavák ellen kell majd harcolnia. 


Amellett, hogy megfogadta, mindig védelmezni fogja Hasztinápura trónját, 
évekig élt Dhritarástra pártfogása alatt, s úgy érezte, tartozik neki annyival, 
hogy csatába száll a kedvéért, még ha ez azt is jelentette, hogy Durjódhana 
oldalán kell harcolnia. Kesztyűbe bújtatott kezét felemelve válaszolt. 


— Rendben van. Vezetem a sereged, uralkodó, egy dolgot azonban tudnod 
kell. A Pándavák épp oly kedvesek nekem, mint a Kauravák. Egyiküket sem 


fogom megölni. 

Durjódhanának nem okozott meglepetést Bhísma válasza. Nem számít, 
gondolta. Amíg a Kuru nagyatya a Pándavák csapatait pusztítja — s ezt 
kétségkívül megteszi majd —, a többi harcos elbánik a Pándavákkal. Karna 
Ardzsunával számol majd le, ami pedig Bhímát illeti. . . 


Durjódhana megsimogatta arany buzogányának nyelét. Hamarosan eljön az 
ő ideje! 

— Van még valami, amit tudnod kell — folytatta Bhísma. — Nincs olyan 
harcos, beleértve engem is, aki Ardzsunát le tudná győzni. Most pedig, hogy 


Krisna is az ő oldalán harcol, a félistenek és a démonok együttvéve sem 
tudnának felülkerekedni rajta. 


— Majd meglátjuk! — mosolyodott el Durjódhana. Őt aztán nem hatotta meg, 
amikor Krisna megmutatta misztikus hatalmát. Bármelyik varázsló vagy jógi 
könnyedén megtenné ugyanezt. 


Krisna eddig nagyon keveset tett azért, hogy a Pándavák ne veszítsék el 
birodalmukat. És ha nem harcol, a háborúban sem tehet majd sokat. 


— Irány Kuruksétra! — kiáltotta. — Győzelemre fel! 


Durjódhana hangja  megörvendeztette katonái szívét. — Felharsant 
csatakiáltásuk, megcsörrentek a fegyverek, s a hatalmas hadsereg lassan 
elindult Hasztinápurából, élükön a herceggel. Talpuk alatt megrázkódott a 
föld, ahogy harcra szomjazva felkerekedtek. 

Pár nap múlva elérték Kuruksétrát, s néhány mérföldnyire a Pándaváktól 
tábort vertek. 


Durjódhana nyomban haditanácsot hívott össze, s tágas sátrában hamarosan 
ott is volt minden tábornoka. 


— Dicső hős! — szólt Bhísmához. — Amíg te és Dróna vezetitek a hadsereget, 
még az istenektől sem tartok. Itt az idő, hogy kidolgozzuk stratégiánkat. 
Kérlek, beszélj seregünk és az ellenség erősségeiről és gyenge pontjairól! 

— Ó, király! — felelte Bhísma, kezét kardja elefántcsont markolatán 
nyugtatva. — Elmondom mindazt, amit a csatára összesereglett harcosok 
erejéről tudok. Vannak közöttük rathák, akik ezer katonával képesek felvenni 
a harcot, mahárathák, akik tízezerrel, és atirathák, akik hatvanezer, sőt ennél is 
több — megszámlálhatatlanul sok -— ellenféllel tudnak megküzdeni. 


Bhísma név szerint is sokat megemlített közülük mindkét seregből, 
erejüknek megfelelő sorrendben. Durjódhana seregében Drónát, Kripát, 
Kritavarmát, Asvatthámát és magát a herceget sorolta az atirathák közé. A 
Pándavákat legyőzhetetlen harcosoknak nevezte, különösen kiemelve 
Ardzsuna erejét. 

- Gándíva-íjának, — misztikus fegyvereinek, mennyei  szekerének, 
áthatolhatatlan páncéljának köszönhetően még a közelébe sem mehet senki, 
amikor harcol. Még inkább igaz ez most, hogy Krisna áll az oldalán. Egyedül 
Dróna vagy én tudnánk megszorongatni. Ő azonban fiatal, míg mi mindketten 


öregek vagyunk, s erőnk már nem a régi. Sereged sorai között rettentő 
pusztítást fog véghezvinni. 


Ahogy Bhísma Ardzsunáról beszélt, a Durjódhana sátrában összegyűlt 
királyok úgy érezték, karjukat elhagyja minden erő. Bhísma ezután Sikhandin 
vitézségét ecsetelte. 

— Előző életében hercegnő volt, akit fivérem, Vicsitravírja kedvéért 
elraboltam. Mélységes gyűlölet élt benne irántam. Amikor meghalt, egyedül a 
halálomra gondolt, s Drupada fiaként született meg újra. 


Bhísma elmesélte az egész történetet. Sok-sok évvel azelőtt elrabolta Kási 
király három leányát, hogy Hasztinápurába vigye őket, feleségül a fivére 
számára. A legidősebb azonban, akit Ambának hívtak, már egy másik 
királynak adta a szívét. Bhísma ezért elengedte, ám szíve választottja nem 
akarta befogadni a hercegnőt, mondván, hogy egy másik férfi érintése 
beszennyezte. A kétségbeesett Ambá az erdőbe vonult, és szigorú vezeklésbe 
fogott, hogy elnyerje Siva áldását. Siva végül meg is jelent előtte, s 
megáldotta, hogy következő életében legyen férfi, aki képes lesz megölni 
Bhísmát. 

— Vjászadévától tudom, hogy Ambá először Drupada király leányaként 
született meg, és csak azután változott Siva kegyéből férfivá, hogy fölserdült. 
Nem fogok tehát harcolni ellene, még akkor sem, ha az életemre tör. Szentül 
megfogadtam, hogy nem emelek kezet nőre, olyanra, aki női nevet visel, vagy 
aki nőnek látszik. Sikhandin valójában nő, valahogy azonban férfiteste van. 


A királyok tisztelettel néztek a nemes Bhísmára. Tudták, hogy soha nem 
fogja megszegni fogadalmát. Harc közben ügyelniük kell, nehogy 
Sikhandinnak alkalma nyíljon olyankor Bhísmára támadni, amikor egyedül 
van. 


Lassan leszállt az éj, ők pedig nekiláttak, hogy kidolgozzák a haditervet. 
Közeledett a másnap reggel, a csata kezdete. 


Kora hajnalban a két sereg parancsnokai találkoztak, hogy megegyezzenek a 
harc szabályaiban. Minden harcos csak vele egyenlő erejű harcossal vívhat, 
ugyanabban a fegyvernemben. Senki nem sújthat le fegyverével a másikra 
anélkül, hogy előtte ne figyelmeztetné, és menekülőket sohasem szabad 
megtámadni. A csatatéren szolgáló segédek és felcserek teljes védelmet 
élveznek. 


A tábornokok jó ideig tárgyaltak, majd felálltak, hogy visszatérjenek 
hadseregükhöz, és elfoglalják helyüket csapataik élén. Dhristadjumna, aki 
nem bízott benne, hogy a becstelen Kauravák betartják majd a szabályokat, 
amelyekben megegyeztek, utánuk szólt: — Ó, Kuruk! Nem mi leszünk azok, 
akik elsőként megszegik a szabályokat. Ám ha észrevesszük, hogy nem 
tartjátok be őket, többé mi sem tekintjük magunkra nézve érvényesnek a 
megállapodást. 

Dhristadjumna, aki arany páncéljában úgy ragyogott, mint a tűz, szekerére 
szállt, s a csatatérre hajtott. Tű alakzatba rendezte csapatait, melynek hegyénél 


ő, Bhíma és az ikrek álltak. 


Judhisthira középen foglalta el helyét, körülötte számos nagy 
szekérharcossal. Nem messze tőle Ardzsuna készült a harcra, Sikhandinnal az 
oldalán. A Pándavák tudták, diadaluk azon múlik, hogy sikerül-e minél 
hamarabb legyőzniük Bhísmát. Ahogy Ardzsuna támadásba lendült, zászlóján 
Hanumán olyan csatakiáltást hallatott, hogy a lovak és az elefántok 
rémületükben kiengedték ürüléküket. 

A Pándavák harci alakzata láttán a Kauravák is csatasorba rendeződtek. 
Élükön Bhísma állt. 


Roppant szekerén, fehér sisakjában, fehér zászlójával és a feje fölé boruló 
fehér ernyővel hatalmas fehér hegynek látszott. Őt követte Durjódhana, óriási 
lótuszkék elefántja hátán. 

Lantosok és dalnokok vették körül, akik szünet nélkül a dicsőségét zengték, 
s ezer meg ezer kiváló harcos vigyázott rá. 


Amikor Judhisthira a Kuru seregre pillantott — mely számtalan meredező 
zászlajával olyan volt, mintha csak cápákkal teli óceán hömpölyögne felé -—, 
elszorult a szíve. Ardzsunához fordult, s így szólt: 

— Ó, erőskarú! Hogyan fogjuk valaha is legyőzni ezt a sereget? A Nagyatyát 
soha, senki nem ölheti meg, és hány ádáz, rettentő harcos veszi körül 
védelmezőn! Szinte reménytelen a győzelem. 

— Ó, bűntelen, a csatákat nem csupán vitézséggel nyerik! — felelte bátyjának 
Ardzsuna. — Az erénynek is része van benne. Ahol becsület van és igazság, s 
ahol ott van Krisna, ott biztos a győzelem. 


22 


Judhisthira azonban nem volt teljesen meggyőződve arról, hogy igazságos 
ügyért harcol. 


zz 


Talán nem az ő ostobasága okozta, hogy a viszály kirobbant? Talán nem 
azért fogott fegyvert, mert birodalomra és gazdagságra vágyik? Krisna 
jelenléte mindenesetre megnyugtató volt. "Igen! 

Az, hogy ő áll a háború mögött, minden más érvet elsöpör" — gondolta. 
Egyetértően bólintott Ardzsunának, aki gyorsan a sereg élére vágtatott. 


Amint Ardzsuna a Pándava erők élén álló Dhristadjumna mellé hajtotta 
szekerét, az parancsot adott, hogy fújják meg a csata kezdetét jelző 
kagylókürtöket. Ardzsuna és Krisna mennyei kürtje hosszan, erőteljesen 
búgott fel. Bhíma és az ikrek szintén teljes erejükből kagylókürtjükbe fújtak, s 
a felzendülő félelmetes hang megremegtette odaát a Kauravák szívét. 
Válaszul ők is ajkukhoz emelték kagylókürtjüket, s ahogy megszólaltak a 
dobok, harsogni kezdtek a trombiták, fülsiketítő lárma töltötte be a csatateret. 

Ardzsuna ekkor Krisnához fordult: 


4 


— Ó, Uram, ó, tévedhetetlen! Kérlek, hajts szekeremmel a Kauravák 
közelébe! Hadd lássam őket harcra készen, s hadd tudjam meg, kik fogtak ma 
fegyvert, hogy a gonosz lelkű Durjódhana kedvében járjanak! 


Krisna a lovak közé csapott, s a kecses harci szekeret a harcmező közepére 


vezette. Aztán a Kauravákra mutatott. 


— Íme, a hatalmas Kuru sereg ó, Pártha! — mondta. — Valamennyien itt 
vannak. 


Ardzsuna a mező túloldalára nézett: valóban felsorakozott az egész Kuru 
hadsereg. Ő azonban szintén Kuru volt. Hogyan emelhetne fegyvert e halálos 
összecsapásban saját rokonaira? 

Mily kegyetlen a végzet! — hasított belé hirtelen, s egyre inkább hatalmába 
kerítette az aggodalom. Ott állt előtte Bhísma, Dróna, Kripa és sokan mások, 
akiket gyerekkora óta szeretett, s akik szintén szerették. Ahhoz, hogy 
Judhisthira megnyerje a csatát, mindannyiukat meg kell ölniük. Ardzsunának 
a puszta gondolat is elviselhetetlen volt. Egész testében reszketett. Szája 
kiszáradt, s remegő hangon így szólt Krisnához: 


— Ó, Késava, azt hiszem, képtelen vagyok harcolni! Mi jó származhat abból, 
ha az ember elpusztítja saját rokonait? Ugy látom, ez a háború csak bűnt és 
szerencsétlenséget hoz ránk! 


Ardzsuna kezéből kiesett az íj, ő pedig szekere ülésére roskadt. Nem volt 
szíve fegyvert fogni. Virátában egészen más volt. Akkor nem akarta megölni 
egyetlen rokonát sem, és az idős Kuru vezérek sem vetették be ellene minden 
erejüket. Most azonban nem fognak kegyelmezni. 


Ebből a háborúból csak az egyik fél térhet haza. Ardzsuna szeméből 
kicsordult a könny. 


— Ó, Késava, hogyan harcolhatnék egy olyan birodalomért, amelyben nem 
lesznek többé ott azok, akiket szeretek? Miféle boldogság származna abból? 


Ardzsunán szánakozás vett erőt. Bhísma olyan volt, mintha az apja lenne. 
Dróna sem volt kevésbé kedves a szívének, és sok-sok kedves idős rokon 
sorakozott még mellettük. Még Durjódhanát és fivéreit is sajnálta, hiszen oly 
ostobák voltak. Ardzsuna homlokán gyöngyözni kezdett a veríték, ahogy 
könyörgőn Krisnához fordult. 


— Nem fog-e eluralkodni rajtunk a bűn, ha megöljük a bölcs vezéreket, akik 
mindannyian a tanítóink? Az egész emberiség pokolra jut így, hiszen a 
vallásosság az idősek nélkül nem maradhat fenn. 


Ardzsuna szenvedélyesen sorolta érveit az erkölcsről vallott nézetei alapján, 
míg végül szekere ülésén magába roskadva így szólt Krisnához: — A 
Kauravák megölhetnek: nem fogok fegyvert, és nem állok ellen. Képtelen 
vagyok a harcra. 


Krisna mosolyogva pillantott le a könnyező Ardzsunára. Ez a viselkedés 
igazán nem vallott a hős vitézre. Még mindig a gyeplőt tartva, így felelt: — Ó, 
Ardzsuna! Miért hagyod, hogy efféle gyengeség kerítsen hatalmába? Ez 
igazán nem méltó ahhoz, aki ismeri az élet valódi értékeit. Ó, dicső hős, kelj 
fel! Ne add át magad e lealacsonyító tehetetlenségnek! 

Ardzsuna zavartan hallgatta, amint Krisna sorban megcáfolja minden érvét, 


aztán tovább sorolta kétségeit. 


— Drága Krisna, megértem, hogy a bűnös ellenségnek pusztulnia kell, ám 
azok között, akik most velünk szemben állnak, számtalan tiszteletre méltó 
személyiséget látok. A vezetőink ők, akikkel nemhogy csatázni, de még 
vitatkozni sem szabad! 


Ardzsuna Krisna kérlelhetetlen arckifejezése láttán megértette, mennyire 
nem örül szavainak. 


Tudta, hogy végül úgyis követnie kell Krisna utasítását. Elhatározta hát, 
hogy kiönti szívét kedves barátjának. 

— Ó, Krisna! Úgy látszik, képtelen vagyok megkülönböztetni a jót a rossztól. 
Egészen meg vagyok zavarodva, csak benned reménykedem. Kérlek, taníts! 
Mondd meg, miért kell harcolnom! Tanítványként hódolok most meg előtted. 


Krisna szája széles mosolyra húzódott: boldog volt, hogy Ardzsuna kész 
tanítójának elfogadni. A két sereg között, akiknek harcosai izgatottan lesték, 
mit fog tenni Ardzsuna, Krisna tanítani kezdte barátját. 


— Érveid félreértésen alapszanak, ó, Pártha — magyarázta. — Elfelejtetted, 
hogy a test a lélek számára csupán ideig-óráig tartó ruha. A lélek boldogsága 
fontosabb, mint az anyagi testé. Ha megérted, milyen tettek szolgálják a lélek 
javát, az mindenkinek a hasznára válik majd. 


— Az örök lélek a Legfelsőbb Lélek része. Otthona a lelki világ, a határtalan 
boldogság birodalma, nem pedig ez az átmeneti, nyomorúságos anyagi világ. 

Krisna leeresztette a lovak kantárát, s jobb kezét felemelve állt Ardzsuna 
előtt. 


— Úgy kell tehát cselekedned — mondta —, hogy te és mindenki más is a lelki 
világ felé haladjon. Az ember boldogsága azon múlik, elégedetté tudja-e tenni 
a Legfelsőbb Urat. Drága barátom, ez a Legfelsőbb Úr én vagyok. Minden, 
legyen az lelki vagy anyagi, belőlem árad. Minden rajtam nyugszik, mint 
gyöngysor a fonálon. Én vagyok mindennek a kezdete, a közepe és a vége. Az 
élőlények nekem köszönhetik létüket, s rajtam múlik életük is. Minden 
tetteddel engem próbálj hát elégedetté tenni! 

Ardzsuna feszült figyelemmel itta Krisna minden szavát. Ő mindenki 
legkedvesebb jóakarója, s egyedül ő a tudója annak is, hogyan került a lélek 
az anyagi világba, s hogyan juthat ismét ki onnan. Az ő kegyéből lassanként 
fellebben az élőlényekről a tudatlanság fátyla, s akkor felismerhetik valódi 
természetüket: azt, hogy Krisna örök, szerető szolgát. 

— Az illúzió, azaz a májá rabjaként az emberek azt gondolják, akkor lehetnek 
csak boldogok, ha saját érzékeiket szolgálják, ha saját elképzeléseiket követik. 
Ez azonban minden esetben szenvedéshez vezet. Örök boldogság csak arra 
vár, aki lemond erről az illúzióról, és hozzám fordul. 


Krisna majdnem egy órán át oktatta Ardzsunát, és minden kérdésére mély és 
időtlen bölcsességgel adott választ. Ardzsuna kedvéért újra megmutatta 
kozmikus formáját, hogy a Pándava teljes tündöklésében láthassa. Ardzsuna 
kétségei eloszlottak. Krisna mindenek felett álló hatalmát nem lehet 


megkérdőjelezni. Megértette, hogy ha Krisna azt akarja, hogy harcoljon, 
akkor ez nemcsak számára, de azok számára is a legjobb, akik az ő kezétől 
pusztulnak majd el a csatatéren. Megnyugodott. Tudta, hogy Krisna sohasem 
vezetné félre. Kötelessége volt, hogy harcoljon, igaz, e kötelesség 
végrehajtása nem volt éppen könnyű dolog. 

Bhísma harci szekerére pillantva így szólt: 


— Kedves Krisna! Illúzióm immár szertefoszlott. Úgy cselekszem, ahogy 
tanítottál! — Azzal megragadta íját, s megkérte Krisnát, hogy hajtsa vissza a 
szekeret a sereg élére. Percek kérdése volt, hogy kezdetét vegye a háború. 


Huszonnegyedik fejezet 
Elkezdődik az öldöklés 


Mialatt a hadsereg  Kuruksétrára indult, Dhritarástrának egy perc 
nyugodalma sem volt a palotában. Átkozta vakságát, amiért most nem állhat a 
Kuruk élére. Végül is ő az oka, hogy kirobbant a háború. Ha most ott lehetne 
a harcban és láthatná a fiai ellen hadba vonuló Pándavákat, talán véget 
vethetne az  ellenségeskedésnek, és békében  visszaadhatná nekik 
birodalmukat. Így azonban nem tehet mást, csak ül ölbe tett kézzel és vár. 

Szandzsaját hívatta, hogy mondja el, mi történik. 

— Elérték már a seregek Kuruksétrát? Ó, Szandzsaja, mily hatalmas a sors 
keze! Noha láttam, hogy ostobaság, amit Durjódhana tesz, nem tudtam 
megállítani. Biztosan Isten elrendelése ez a háború, s így talán nem is olyan 
borzasztó... Mivel szerezhetne nevének nagyobb becsületet egy harcos, mint 
hogy hősi halált hal a csatában? 


Szandzsaja felsóhajtott. Szerette Dhritarástrát, de bosszantotta, hogy 
minduntalan elhárítja magától a felelősséget. Sok mindenen keresztülmentek 
már együtt. Most, hogy semmi sem mentheti meg a közeli pusztulástól, talán 
rádöbben az igazságra. 

— Ó, király! Azt mondják, ember tervez, Isten végez. A Úrtól csupán saját jó 
és rossz tetteink eredményét kapjuk. Ám Istennek is megvannak a maga 
vágyai. Csak akkor lehetünk valóban boldogok, ha megértjük, mire vágyik, s 
alávetjük magunkat akaratának. Másképp bűnt követünk el, s a jutalmunk 
szenvedés. 

Ebben a pillanatban Vjászadéva lépett Dhritarástra szobájába. 

— Nagy király! Fiaidnak és szinte valamennyi harcosnak ütött az utolsó órája. 
Az idő hozta így, s ellene tenni lehetetlen. Ha akarod, isteni látással 
ajándékozlak meg, hogy tanúja lehess a csatának. 

— Nem akarom látni, amint fiaim elesnek — felelte Dhritarástra. — Ó, bölcs! 
Elég, ha csak hallom, mi történik a csatamezőn. 

— Legyen, ahogy kívánod. Akkor hát Szandzsaját áldom meg e képességgel. 
Mindent látni fog, ami a csatában történik. Ó, király! A győzelem mindig a 
becsület oldalán áll. Hasztinápurára baljós árnyak borulnak. 

Vjászadéva beszámolt az általa tapasztalt rossz előjelekről. Dhritarástra 
szívét félelem szorította össze. Könyörögni kezdett a bölcsnek, hogy ne őt 
okolja a történtekért. 

— Megtettem minden tőlem telhetőt, hogy fiaimat az erény útjára tereljem! — 
mondta. 

Vjászadéva azonban dühösen rákiáltott: 

— Te idézted elő azt a rettenetes mészárlást, aminek hamarosan tanúi 
leszünk! De még megelőzheted a bajt. Add ki a parancsot, hogy a Pándavák 


kapják vissza birodalmukat, s akkor a háborúnak vége, még mielőtt 
elkezdődne! 


Dhritarástra szótlanul lehajtotta a fejét. Nem tudott mit mondani. Szíve 
mélyén még mindig a lehetetlenben reménykedett: hogy fiai valahogyan 
győztesként kerülnek ki ebből a csatából. 

Vjászadéva tudta, mire gondol. 

— Ne hidd, hogy a csatát mindig az a sereg nyeri, amelyik több katonából áll! 
Elég ötven jól képzett harcos, aki nem hátrál meg és segíti egymást, s egy 
egész hadat képesek megsemmisíteni. A győzelem sohasem biztos. Ahogyan 
már annyiszor hallottad: végül mindig az erény és az igazság dönt. 


A király nem tudott mit szólni, s Vjászadéva kiviharzott a teremből. 
Fapapucsának kopogása még sokáig visszhangzott a  márványpadlós 
előcsarnokban. Szandzsaja lehunyta a szemét, s hirtelen kibontakozott előtte a 
csatatér képe. Krisnát és Ardzsunát pillantotta meg, s hallhatta párbeszédüket, 
melyről hűségesen beszámolt a királynak. 

Amikor Dhritarástra meghallotta, hogy Krisna a legfelsőbb hatalomnak 
nevezi magát, és megtudta, hogyan mutatta meg újra kozmikus formáját, úgy 
érezte, fiai győzelmével kapcsolatban az utolsó reménysugár is elveszett. Mi 
esélyük lehetne ilyen erők ellen, még ha a legnagyobb Kuru harcosok állnak 
is mellettük? 


— Mit tettek fiaim és Pándu gyermekei, miután hallották Krisna szavait? — 
kérdezte Dhritarástra. A legrosszabbtól tartott, mégis utolsó szalmaszálként 
kapaszkodott a halvány reménybe, hogy fiai megnyerik a csatát. Feszült 
figyelemmel hallgatta Szandzsaját, aki minden egyes mozzanatról beszámolt 
neki, ami a csatatéren történt. 


A harcosok hangos üdvrivalgással fogadták a szekerén visszatérő Ardzsunát. 
Az imént még mindnyájan aggódva figyelték, amint mozdulatlanul megállt a 
két sereg között, s jól látták, hogy valamiféle bizonytalanság vett erőt rajta. 
Úgy tűnt azonban, mostanra visszanyerte eltökéltségét. 

Íját magasba emelte, s felkészült a harcra. Megszólaltak a harsonák, a dobok 
és a kagylókürtök, s hangjuk egyetlen fülsiketítő lármában egyesült. 


Már épp megindult volna a támadás, amikor Judhisthira hirtelen levette 
páncélját, s leugrott szekeréről. Fivérei és a többi harcos legnagyobb 
ámulatára a mezőn át elindult a Kauravák serege felé. Fegyvertelenül, 
mellvért nélkül egyenesen Bhísma szekeréhez ment. 

— Úgy látszik, a nyomorultnak végül inába szállt a bátorsága, s most 
kegyelemért könyörög Bhísmához! — nevettek a Kauravák. 

Judhisthira azonban ügyet sem vettet gúnyolódásukra. Két kezét összetéve 
megállt a Kuru hadvezér előtt, aki nyomban leugrott szekeréről, hogy 
köszöntse. Judhisthira leborult elé, s megragadta a lábát. 

— Ó, legyőzhetetlen hős! Kérlek, adj engedélyt, hogy harcolhassunk ellened! 
Kérlek, add az áldásod a harchoz! 


Bhísma elmosolyodott: Judhisthira követte az ősi szabályt, miszerint ha 
valaki egy feljebbvalója ellen harcol, előtte fel kell ajánlania neki a tiszteletét, 
s az engedélyét kell kérnie. 


— Ó, Kunti fia — felelte —, harcolj, s legyen tiéd a győzelem! Gyermekem! 
Noha tudom, hogy igaz ügyért fogtál fegyvert, arra kényszerülök, hogy 
ellenségeid táborában harcoljak. Az ember bizony a pénz rabszolgája, s emiatt 
állok most tehetetlenül előtted. Szeretnék azonban valami jót tenni veled! Kérj 
tőlem bármit, azonnal teljesítem. 


Judhisthira szeme könnybe lábadt. 


— Ó, Nagyatya, áruld el, hogyan lehet téged megölni! — mondta elcsukló 
hangon. 

Csillogó ezüst és arany páncéljában, aranyborítású íjával az oldalán, mely 
majdnem olyan magas volt, mint ő, Bhísma félelmetes harcosnak látszott. 
Száz éves 1s elmúlt már, de erejéből semmit sem veszített. Kezét Judhisthira 
vállára tette, s így szólt: — Nincs e két seregben olyan férfi, aki legyőzhetne, 
még az istenek királyának segítségével sem. Nem érkezett még el az idő, 
amikor meg kell halnom. Gyere vissza később, akkor majd válaszolok a 
kérdésedre. 


Judhisthira meghajolt, s Drónához lépett, aki szintén leszállt szekeréről, hogy 
üdvözölje. 

Judhisthira Bhísmához hasonlóan harci tanítójának is hódolatát ajánlotta, s 
tőle is engedélyt kért a harcra. Akárcsak Bhísma, Dróna is megáldotta 
Judhisthirát. 


— Ó, király! Hogyan szállhat szembe veled bárki is? — mondta neki. — Amíg 
Krisna vezeti lépteid, a győzelmed nem lehet kétséges. A  Kuruk 
gazdagságának rabszolgája vagyok, s nem harcolhatok az oldaladon, de kérj 
tőlem valamit! 


— Ó, mesterem! — felelte megrendülten Judhisthira. — Mondd meg, kérlek, 
hogyan győzhetlek le! 


- Amíg én élek, és fegyveremet felemelve látod, sohasem lehetsz 
győzedelmes — mondta Dróna. — Sem ember, sem félisten nem állhat meg 
előttem, amikor nyilaim minden irányba záporoznak. Csakis akkor győzhet le 
bárki is, ha íjamat leengedem. Ó, király! Amikor egy napon megbízható 
forrásból szörnyű hírt hallok, két karom lehullik, s nem tart többé fegyvert. 

Dróna áldásra emelte kezét, s harci szekerére szállt.  Judhisthira 
elgondolkodva Kripához indult, hogy az ő engedélyét is elnyerje. Kripa 
szekerének közelében hirtelen mérhetetlen bánat fogta el. Kezét 
összekulcsolva, lehajtott fejjel állt meg tanítója előtt. Először Bhísma, aztán 
Dróna, most pedig Kripa. .. Mindhármójukat apjának tekintette, s most mind a 
hármat meg kell ölnie. Judhisthira sohasem hallott tőlük egyetlen rossz szót 
sem, és nem emlékezett rá, hogy bármikor durván bántak volna vele. 


Judhisthira szenvedése láttán Kripa szelíden így szólt: — Ó, nagy király! 


Harcolj, s győzz! Ne vesztegesd az időd azzal, hogy engem próbálsz megölni, 
mert legyőzhetetlen vagyok — még atyámtól, Gautama risitől kaptam ezt az 
áldást. De mindennap ébredés után imádkozni fogok, hogy te kerülj ki 
győztesen a csatából. 

Judhisthira végül Saljához, Mádrí bátyjához ment. A háború előtt 
Durjódhana volt az, aki elsőként felkereste és a segítségét kérte, s a nemes 
szívű Salja nem tudta visszautasítani. Miután őis engedélyt adott 
Judhisthirának a harcra, szomorúan nézett unokaöccsére. 


— A Kauravák lekötelezettje lettem — mondta. — Ó, gyermekem! Örök hírnév 
és dicsőség legyen veled! Nem kívánok mást, mint hogy sikeres légy. 


Judhisthira lassú léptekkel visszatért saját seregéhez. Újra felöltötte 
páncélját, majd szekerére szállt, és átkiáltott a Kauravákhoz: 

— Ha bárki közületek át akar állni a mi oldalunkra mielőtt a csata elkezdődne, 
lépjen elő, szívesen fogadjuk! 


Gándhárítól született száz fián kívül Dhritarástrának volt még egy fia, aki 
egy szolgálólány méhéből született. Ebben a hercegben, Jujutszuban nyoma 
sem volt Durjódhana ördögi gonoszságának. Most, Judhisthira hívó szavára, 
előre lépett. 


— Ó, bűntelen! — kiáltott vissza a Pándava vezérnek. — Befogadsz-e, ha 
átállok hozzátok? 


— Csak gyere, és harcolj ostoba fivéreid ellen! — felelte Judhisthira. — Azt 
hiszem, dinasztiájuk utolsó élő leszármazottja leszel! 


Durjódhana ajkát összeszorítva, dühösen nézte, amint féltestvére átáll a 
Pándavákhoz. 


Ekkor megszólaltak a dobok, felharsantak a trombiták: elérkezett a pillanat, 
hogy a két sereg támadásba lendüljön. A harcosok boldog csatakiáltással 
törtek előre: vagy győzelem vár rájuk, vagy dicső halál. Nem volt harmadik 
út. 

A két sereg úgy közelített egymás felé, mint két hatalmas óceán. Bhíma a 
Pándava sereg élére vágtatott, szörnyű kiáltása halálos félelemmel töltötte el a 
Kauravák szívét. Ahogy rémült ellenségei közé hajtott, feje fölött a 
buzogányát forgatva pusztító szélvésznek látszott. Végre eljött a nap, amikor 
szabadjára engedheti felgyülemlett haragját! 


A Kauravák összeszedték bátorságukat, és fegyvereiket magasba emelve, 
rettentő ordítással rohantak Bhíma felé. Bhíma mellett feltűnt néhány Pándava 
katona, és hamarosan ádáz harc tört ki. Egyik fél sem adta könnyen, s egyik 
sem hátrált meg. Az íjak húrja szakadatlan pengett, s fegyverropogáshoz 
hasonló hanggal csattant a harcosok bőrből készült karvédőjén. Mindenhol 
hosszú tollú nyílvesszők szelték süvítve a levegőt, s röptüket a katonák 
mellvértje állította csak meg. Hullottak a lándzsák, dárdák, buzogányok és 
vaslövedékek mindkét seregre. A harcosok szinte eszüket vesztve üvöltöttek 
és fújták kagylókürtjeiket. Fegyverek csattogtak, állatok ordítottak, 


gyalogosok törtettek át a csatatéren mennydörgő léptekkel. Harci szekerek 
száguldottak mindenhol zörgő kerekekkel, s a fülsiketítő hangzavart a 
szakadatlan dobpergés tette teljessé. A katonák őrjöngve vetették magukat az 
ellenségre, mit sem törődve azzal, hogy az életük forog kockán. 


Amikor kitört a harc, számtalan baljós előjelet lehetett tapasztalni. 
Mennydörgés rázta meg a levegőt, s az égen vörös és kék villámok cikáztak. 
A magasból undorító váladék hullott. Viharos szél támadt, és itt is, ott is 
villám csapott körülöttük a földbe. A harcosokat azonban még ez sem 
rettentette el: teljes erőből küzdöttek. Hatalmas szekérharcosok csaptak össze 
egymással, hogy halálos nyilak özönét zúdítsák ellenfelükre. A gyalogság a 
gyalogsággal harcolt, s a katonák buzogánnyal meg karddal pusztították az 
ellenség sorait. Az elefántháton küzdők az ellenség elefántjaira támadtak, s a 
felbőszült, roppant állatok vadul trombitáltak. A lovasok hosszú lándzsáikat 
messze előretartva rontottak a szembenállók lovasaira. 


A neves, nagy hősök mindkét oldalon előre kiszemelt ellenfeleikkel 
küzdöttek.  Bhíma  Durjódhanával harcolt,  Dhristadjumna  Drónával, 
Szahadéva Sakunival, míg Ardzsuna Bhísmával. Számtalan kiváló harcos 
csapott össze a háború első csatájában. Ezrével hullottak az emberek, fejük, 
karjuk lekaszabolva. A véráztatta, iszapos földön úgy ragyogtak az elesett 
katonák arany ékszerei, akár a csillagok az esti égbolton. 


Ekkor mindkét hadsereg oldaláról ráksasza csapatok törtek előre. A 
Ghatótkacsa vezette egyik sereg a Pándavák mellett harcolt, míg a Kauravák 
ráksasza hadának élén a vitéz Alambusa állt. E szörnyű teremtmények 
darabokra téptek minden embert, aki az útjukba került az ellenség soraiból, s 
rettentő mészárlást vittek véghez. A csatatér hamarosan Jamalókához, a halál 
rémisztő birodalmához kezdett hasonlítani. Emberek üvöltöttek az iszonyú 
fájdalomtól, mint az elátkozott lelkek, akik a pokol kínjait élik át. Úgy 
harcoltak, mintha démonok szállták volna meg őket. Nem volt kegyelem. 
Ebben a végzetes zűrzavarban a katonák saját rokonaik vérét ontották, mert 
kiáltásukat, melyről felismerhették volna egymást, elnyomta a csatazaj. 


Bhísma végre kitört Ardzsuna szorításából, s a Pándava had tengerébe 
vetette magát. Szekere, melynek zászlaja egy pálmafa jelét viselte, utat vágott 
az ellenség sorai között, s nyomában csak a pusztulás maradt. Nyílvesszői 
körös-körül minden irányba süvítettek, s aki a szeme elé került, már nem volt 
többé az élők sorában. Az idős Kuru harcos mintha megfiatalodott volna, s 
úgy tűnt, harc közben szinte táncol szekerén. Nyilait olyan erővel lőtte ki 
íjából, hogy hatalmas elefántokat döntött le velük a lábukról. 


Az első nap harcai során több tízezer katona esett el. Jobbára Bhísma 
hősiességének köszönhetően, a  Kauravák kerültek fölénybe. Amikor 
Dhritarástra ezt megtudta Szandzsajától, jókedvre derült, ám rögtön bűntudata 
támadt. Milyen alávaló dolog ennyi ember halálának örülni! 


És hogyan is reménykedhet abban, hogy saját unokaöccsei elesnek? Úgy 
érezte, csapdába esett. 


Akár győznek, akár veszítenek, rá csak szenvedés vár. 


— Mi jó származhat mindebből, ó, Szandzsaja? — kesergett lehorgasztott 
fejjel. — Vidurának sajnos igaza volt, és a nemes Bhísma és Dróna is helyesen 
szóltak. Bárcsak hallgattam volna Krisnára! 


A csata második napja éppen úgy kezdődött, mint az első: Bhísma rettentő 
pusztítást végzett. 

A Kuruk hatalmas hőse láttán, akinek nyomában a halál járt, ahogy átvágott 
a Pándavák seregén, Ardzsuna haragra gerjedt. Hogyan harcolhat ily 
eltökélten Durjódhana gonosz ügyéért? 

— Ó, Dzsanárdana! — kiáltotta Ardzsuna Krisnának. — Hajts sebesen oda, ahol 
Bhísma küzd! 


Úgy látom, az egész hadseregünket készül lemészárolni. Megölöm, nem 
várok vele tovább! 

— Légy óvatos — figyelmeztette Krisna. — Odahajtok! 

Ardzsuna utat vágott magának a Bhísmát védő szekérharcosok között. Nyilai 
végtelen egymásutánban követték egymást. A nyilak süvítése, íja húrjának 
szüntelen pengése és csattanása az alkarját védő páncélon egyetlen 
mennydörgő hanggá olvadt össze. Ide-oda cikázott szekerén, s egyik rátámadó 
katonát a másik után vágta le. 

Bhísma a távolban észrevette Ardzsuna zászlajának rúdját, és Hanumán 
vérfagyasztó üvöltését is tisztán hallotta. Ardzsuna szekere az elé fogott négy 
krémszínű harci ménnel hamarosan keresztültört a Bhísmát körülvevő 
hadtesten. Ardzsuna megfújta kagylókürtjét, hogy harcba hívja a Kuru hőst. 
Bhísma Ardzsunára pillantott, s szívét hirtelen elöntötték a szeretetteljes 
érzések. Gondolatban tiszteletét ajánlotta Krisnának, egyre azon ámulva, hogy 
barátja a kocsihajtója lett. Áhítattal figyelte, s az iránta érzett szeretet szinte 
teljesen a hatalmába kerítette. A következő pillanatban azonban már eszébe 
jutott kötelessége. Újra a harcra terelte figyelmét, s tovább záporozta halált 
hozó nyilait a Pándava seregre. 

Dróna, Kripa és Durjódhana Bhísma mellett küzdöttek, s most mind 
Ardzsunára támadtak. A Bhísmát segítő harcosok közül sokan mások is a 
Pándava hős felé fordították fegyvereiket. 


— Megállj! Küzdj meg velem! Védd magad! — hallatszott mindenfelől. 


Ardzsuna mosolyogva fogadta a minden oldalról őt érő heves támadást. Egy 
szempillantás alatt minden ellenfelét nyílvesszők tucatjaival árasztotta el. A 
Gándívából kilőtt sebes nyilak özönében a harcosok tántorogva igyekeztek 
állva maradni szekerükön, s aztán magukhoz térve még dühösebben lendültek 
ellentámadásba. Nyílvesszők zápora hullott mindenfelé, ahol Ardzsuna 
egymaga katonák tucatjaival vette fel a harcot. A vad összecsapás láttán 
Pándava harcosok siettek Ardzsuna segítségére és támadtak a nagy Kuru 
hősökre. Ezer és ezer Kaurava harcos nyomult előre Ardzsuna felé, ám heves 
támadása úgy csapott le rájuk, mint vihar az óceánra. Szerte mindenhol 


nyílvesszők borította holttestek hevertek, mellettük széttépett páncélok, 
pozdorjává zúzott íjak, összetiport zászlók, darabokra tört szekerek. Sokan a 
halál  megtestesülésének látták  Ardzsunát, s  szekerükről  leugorva, 
kétségbeesetten menekültek előle. 

Durjódhana Bhísmához vágtatott. 

— Ó, nagyúr! — kiáltotta. — Gyorsan csinálj valamit! Ardzsuna úgy mészárolja 
az embereinket, ahogy a paraszt aratja az érett búzát! A te kedvedért Karna 
letette a fegyvert, másképp biztosan útját állta volna már a dühöngő 
Pándavának! 


Bhísma vonakodott attól, hogy Ardzsunával harcoljon. Amellett, hogy 
nagyon szerette Pándu fiát, azt is tudta, hogy amíg Krisna mellette van, nem 
győzheti le. Durjódhana könyörgő tekintete láttán azonban úgy érezte, 
fájdalmas kötelességének eleget kell tennie. Parancsot adott kocsihajtójának, 
hogy vigye Ardzsuna elé, s közben egyre csak átkozódott. 


— Pokolba a harcosok kötelességével! 


Amint Ardzsuna meglátta a felé közeledő Bhísmát, minden figyelmét a Kuru 
vezérre összpontosította. Tajtékzó dühe még nem csillapodott le, s először tíz, 
aztán száz, majd ezer nyilat lőtt ki rá. Bhísma valamennyit kivédte saját 
nyilaival. Ardzsuna ekkor olyan nyílzáport zúdított rá, amely szinte 
áthatolhatatlan hálót szőtt Bhísma köré, ám a Kuruk nagyatyja egy pillanat 
alatt megszabadult a nyílvesszőktől, és nyomban visszavágott. A két hős 
egymást biztatva vívta csatáját, ám egyikük sem tudott fölülkerekedni a 
másikon. 


Krisna, akinek mellkasát számtalan nyíl sebezte véresre, piros 
virágkoronában pompázó kinsuka-fához hasonlított. Bámulatra méltó 
ügyességgel vezette Ardzsuna szekerét, ide-oda cikázva Bhísma előtt, aki így 
minduntalan elvétette célpontját. De Bhísma is kápráztató sebességgel 
száguldott szekerén, s a két harcos úgy kerülgette egymást, mint két dühödt 
oroszlán. 


Dübörgött a föld a harci szekerek kerekei alatt, mintha megnyílni készülne 
épp. A harcosok ámulva figyelték a csatát. Abban, ahogy Bhísma és Ardzsuna 
a fegyvert forgatták, a legapróbb hibát sem tudták felfedezni. Többnyire 
azonban látni sem lehetett őket, olyan felhőt vont köréjük a nyilak özöne. A 
magasból a mennyek lakói csodálattal figyelték a harcot. 

— Ezt a két harcost sem földi halandó, sem mennyei ellenség nem képes 
legyőzni — mondták. 

— Ez a csata soha nem ér véget, annyi bizonyos! 

Miközben Ardzsuna Bhísmával vívta harcát, a csatatér más pontjain is ádáz 
összecsapásokra került sor. Dróna Dhristadjumnával szállt szembe, és az ő 
csatájuk sem volt kevésbé látványos. 

Acélhegyű nyilak ezreit lőtték ki egymásra dühödten, s Dhristadjumna, aki 
nem felejtette el, hogy Dróna elpusztítására született, szünet nélkül támadott. 


A hős tanító azonban minden támadását visszavette. 


Bhíma eközben mélyen a kalinga sereg sűrűjébe hatolt. Hangos nevetéssel 
árasztotta íjából nyilai özönét, s nyílvesszői minden akadály nélkül fúródtak 
keresztül embereken és állatokon. 

Bhíma körül hullott az ellenség. A nisádák bátran szembeszálltak vele, ő 
azonban úgy mészárolta le őket egymás után, mint oroszlán az őzeket. Aztán 
véres harc tört ki közte és a kalinga király között, aki egy tetőtől talpig 
páncéllal borított elefánt hátán küzdött. Az állat üvöltve próbálta hegyesre 
faragott agyarára tűzni Bhímát. Ekkor Bhíma leugrott szekeréről, acélos 
fénnyel csillogó kardját magasra emelte, s teljes erejéből lesújtott a király 
fejére. A királynak azonmód kettéhasadt a teste, s hátasa két oldalán hullott 
alá. Bhíma ekkor levágta az elefánt ormányát, mire a vérben úszó állat a 
földre roskadva kimúlt. 


Bhíma félreugrott, hogy az elefánt maga alá ne temesse, és a még életben 
maradt kalingákat vette célba. Egy sólyom sebességével csapott le rájuk, s 
ahogyan fényes kardja meg-megvillant, fejek és végtagok röpültek 
mindenfelé. A Kaurava sereget páni félelem kerítette hatalmába. 

Bhíma ide-oda szökellt, mint egy őrjöngő táncos, és ahová lépett, ott halál 
várt mindenkire. Az ellenség félelemtől reszketve figyelte, s nem telt bele sok 
idő, ezrével hevertek a földön a lekaszabolt Kaurava katonák. A vértengerben 
páncélok és szekerek darabjai úsztak az arany nyeregtakarók és csillogó 
csöngettyűk mellett, melyek nemrég még az elefántok hátát ékesítették. 


A Kaurava had halálos félelmében messze menekült a Pándava harcos elől. 
Bhíma diadalmasan felkiáltott, s hosszan megfújta kagylókürtjét. A hang 
messzire zengett a csatatéren, és hallatán a Kauravák testén minden szőrszál 
az égnek meredt. Menekültek, amerre láttak, ám közben lement a nap, s a 
csata aznapra véget ért. A két sereg abbahagyta a harcot, s visszavonult a 
csatatérről. A harcosok kimerülten vánszorogtak vissza táborukba, a levágott, 
megcsonkított katonák holttestei körül pedig elégedett vijjogással gyülekezni 
kezdtek a keselyűk. 


Huszonötödik fejezet 


Az ősz harcos 


Már több mint egy hete dúlt az ádáz csata, s mindkét oldal rengeteg harcost 
veszített. 


Durjódhana követelőzésére Bhísma nagy pusztítást vitt végbe a Pándavák 
soraiban, de Dróna és a Kuru sereg kimagasló harcosai sem maradtak el 
mögötte. A másik oldalon, Bhíma és Ardzsuna vezetésével, a Pándava hősök 
15 tízezrével vágták le a Kauravákat. Bhíma, aki egy pillanatra sem feledte 
fogadalmát — azt, hogy az utolsó szálig megöli Dhritarástra fiait —, minden 
kínálkozó alkalommal célba vette őket. Durjódhana keserű könnyeket 
hullatott tehetetlen dühében, amikor azt látta, hogy a könyörtelen Bhíma 
halomszámra aprítja drága öccseit. A Kaurava herceg meg akarta állítani, de 
még a közelébe se nagyon tudott férkőzni a dühöngő Pándavának. Hiába 
fedezte magát hatalmas Kuru harcosokkal, amikor nagy ritkán szembetalálta 
magát vele, Bhíma mindannyiszor visszaverte. 


Dhritarástra, valahányszor azt hallotta Szandzsajától, hogy valamelyik fia 
meghalt, szívet tépő jajveszékelésben tört ki. Hánykolódott a trónján, s 
hullottak a könnyei. 

— Üldöz a balsors! Bhíma mind megöli a fiaimat. Ó, jaj, elnyel a bánat 
óceánja! 

Nyolcnapi küzdelem után Durjódhanán csüggedés vett erőt. Azt remélte, 
hogy addigra jókora fölényben lesz a serege, de az események nem így 
alakultak. Lehet, hogy minden látszat ellenére a dánavák is segítették, de ezt 
nehezen tudta volna megmondani. Igaz, a Pándava sereg 15 nagyon sok embert 
vesztett, de a Kauravák veszteségei még tetemesebbek voltak. Tizenegy nagy 
hadosztályából mindössze hat maradt meg. A Pándavákat meg kell állítani, 
különben hamarosan az egész hadserege megtizedelődik! Minden reménye 
Bhísmában és Drónában volt, ők azonban igencsak kesztyűs kézzel bántak 
Pándu fiaival. 

Ez járt a fejében Durjódhanának, amikor a nyolcadik nap estéjén 
meglátogatta Bhísmát. 

— Ó, Nagyatya, úgy látszik tehetetlenek vagyunk a Pándavákkal szemben, 
akik lassan teljesen megsemmisítenek bennünket. Állandóan szétzilálják harci 
alakulatainkat, szétmorzsolják ütőerőnket. Azt hiszem, az istenek nekik 
kedveznek. 


Bhísma felsóhajtott. Már az is épp elég szörnyű volt, hogy a Pándavák ellen 
kellett harcolnia, Durjódhana szűnni nem akaró vádaskodása pedig csak 
tetézte a dolgot. Az öreg harcos felemelte két erős karját: tele volt sebekkel és 
sebhelyekkel. 

— Íme, igyekezetem bizonyítéka, ó, király. Legjobb képességeim szerint, 
minden erőmet bevetve harcoltam. Tízezreket öltem már meg! A Pándavákat 


azonban sem én, sem más nem tudja megölni. Védelmezi őket erényük, s az 
erény Ura maga. Puszta erőfeszítéssel semmire nem megyünk ellenük. 


Bhísma szinte már sajnálta Durjódhanát. Az ostobasága mindenképpen 
szánalomra méltó volt, s talán most egy kis alázatot is tanul. A Pándavák 
harcban tanúsított kiválósága és ereje megszégyenítő volt. Ez talán észhez 
téríti, s békét köt majd az unokatestvéreivel, mielőtt minden elveszne. Sajnos 
azonban erre nem sok esély van. Inkább az utolsó emberig harcolni fog, de 
egy jottányit sem enged. 


Durjódhana sejtette, mire gondol Bhísma. -— Én nem hiszem, hogy a 
Pándavák legyőzhetetlenek. Azt azonban tudom, hogy te az vagy. Nem lehet 
megölni addig, amíg te magad nem akarsz meghalni. A segítségeddel az 
isteneket és a démonokat is mind le tudnánk győzni. Hogy lehet akkor, hogy 
öt halandó emberrel nem bírsz? 


Durjódhana szeméből könnyek hullottak. Összetett kézzel könyörgött 
Bhísmának, majd a földre esett, és megragadta a lábát. 

- Uram, könyörgöm, légy kegyes hozzám —- kérlelte. — Végezz a 
Pándavákkal, öld meg őket, ahogy Indra öli meg a démonokat! Azt ígérted, 
hogy mindig megvéded a Kurukat. Váltsd be hát ígéreted! 


Bhísma nem nézett a hercegre. Még hogy védje meg a Kurukat!? 
Durjódhana úgy látszik, elfelejtette, hogy a Pándavák is Kuruk. Sőt, ami azt 
illeti, lehet, hogy hamarosan ők lesznek az egyetlen életben maradt Kuruk. 

Durjódhana tovább könyörgött: — Ó, Gangá fia, ha úgy érzed, az irántam 
táplált gyűlöleted vagy a Pándavák iránti szereteted miatt képtelen vagy 
megölni őket, akkor inkább ne harcolj tovább. Hadd álljon be Karna. Ő 
legalább fogadalmat tett, hogy megöli Ardzsunát. 

Bhísmát szíven ütötték Durjódhana szavai. Mi olyat tud Karna, amit ő ne 
tudna? Durjódhana talán már elfelejtette Karna és Ardzsuna korábbi 
összecsapásait? Mi döbbenthetné rá, hogy a reményei hiábavalóak? Ha a saját 
szemével látná, hogy még ő, az úgynevezett legyőzhetetlen Bhísma sem tudja 
megölni a Pándavákat, akkor talán engedne. 


Bhísma gyönyörű, drágakő berakásos tegezéért nyúlt, mely tele volt hosszú, 
ölyvtollas aranynyilakkal. Kivett belőle öt csillaghegyű nyilat. Leterített a 
földre egy vásznat, és óvatosan elhelyezte rajta őket. Lehunyta a szemét, és 
halkan védikus mantrákat kezdett mormolni. Néhány perc múlva kinyitotta a 
szemét, s Durjódhanára nézett. 


— Ó, király, ezt az öt nyilat most minden aszketikus erőmmel felruháztam. 
Holnap olyan harcot vívok, amilyet még nem látott a világ. Támadást indítok 
a Pándavák ellen, és minden erőmmel azon leszek, hogy megöljem a 
fivéreket: mindegyiket egy-egy nyílvesszővel. Csak Krisna tudná megmenteni 
őket, de ő megfogadta, hogy nem vesz részt a harcban. Meglátjuk, mi fog 
történni holnap. 


Bhísma vezér biztosra vette, Krisna valahogy szerét ejti majd, hogy 
megmentse a Pándavákat. 


Nem tehet mást, mint hogy a védelmükre kel: a Kuru vezér ugyanis minden 
erejét be fogja vetni. 


És akkor, miután a rettenthetetlen Bhísma kudarcot vall, Durjódhanának 
egyszerűen be kell látnia, hogy reménytelen ügyért harcol. 

Durjódhana talpra ugrott, az arca csak úgy ragyogott a boldogságtól. Ezt 
akarta hallani. 


Örömében tapsolt, és Bhísmát magasztalta. Amikor azonban eszébe jutott 
Krisna, gondterhelt lett. A Jadu hercegtől minden kitellett. Az öt nyílvesszőre 
nézett, s így szólt: — Hadd vigyem magammal a nyilakat ma éjszakára! 
Gondosan vigyázok majd rájuk, s holnap, mielőtt kezdetét veszi a csata, 
visszaadom őket. 


Durjódhana fogta a nyilakat, s örvendezve tért vissza a szálláshelyére. A 
Pándavák sorsa ezzel megpecsételődött! Bhísma híres volt arról, hogy mindig 
megtartja a szavát. Biztos, hogy mindent meg fog tenni azért, hogy 
tévedhetetlen nyílvesszőivel megölje mind az öt fivért. Krisna egyébként is 
csak Ardzsuna mellett volt ott. Még ha meg is szegi a fogadalmát, s 
bekapcsolódik a harcba, hogy tudná megmenteni a többieket? Durjódhana, 
arcán elégedett mosollyal, álomra hajtotta a fejét. 


Judhisthira a sátrában ült fivérei társaságában. Véget ért a csata nyolcadik 
napja is, s úgy látszott, az ő oldalukra billen a mérleg. A Kauravákat hatalmas 
veszteségek érték, s hadseregüknek már csak legfeljebb a fele volt meg. Ő 
közel sem veszített annyi embert, s mostanra a két sereg létszáma nagyjából 
kiegyenlítődött. A Pándava király azonban nem sok okot látott az örömre. 
Annyi embernek kell meghalnia, csak azért, hogy ő visszaszerezze a 
királyságát! 

A világ hamarosan tele lesz özvegyekkel és árvákkal. Szörnyű, tragikus volt 
ez az egész! De mi más választása lehetett volna? Ő mindent elkövetett a béke 
érdekében. Most csak a kötelességét tette azzal, hogy harcolt. A kötelességét, 
amivel Krisna bízta meg. Egy isteni terv volt kibontakozóban — Judhisthirának 
erre gyakran kellett emlékeztetnie magát. Krisnára nézett, aki úgy ült öccsei 
között, mint a telihold a ragyogó planéták gyűrűjében. 

Krisna, akin látszott, hogy foglalkoztatja valami, odaszólt Judhisthirának: — 
Ó, kiváló hős, újabb és újabb hadi sikereket érsz el. A Kauravák lassan 
teljesen felmorzsolódnak a seregeddel szemben, s számíthatunk rá, hogy 
semmilyen eszköztől nem riadnak majd vissza, hogy megfordítsák a csata 
menetét. Most is érzem, hogy valamilyen szörnyű tervet forralnak. 


Krisna Ardzsunára nézett. Az aznapi csatában elesett Iraván, Ardzsuna fia. 
Egy nága hercegnőtől született, akit Ardzsuna még az egyéves zarándokútja 
során vett nőül. Iraván egy egész hadosztálynyi erős nága harcost hozott 
magával, de szörnyű tusa után ma elesett Alambusa kezétől. Az egyedüli 
vigaszt legfeljebb az jelentette, hogy Ghatótkacsa ezután megölte Alambusát, 
s levágott fejét Durjódhana szekerébe dobta. Ardzsunát azonban nagy bánat 
emésztette fia halála miatt. 


— Ó, hős, felejtsd el bánatodat! Fiad a véget nem érő boldogság birodalmába 
jutott. Létezik-e magasztosabb halál egy hős számára, mint csatában 
meghalni? — vigasztalta Krisna. 


Könnyek peregtek végig Ardzsuna arcán. A Pándavának nagyon fájt, hogy 
nem tudott segíteni a fiának — messze volt Iravántól, amikor megölték. 
Durjódhanának napról napra az volt a taktikája, hogy egy hatalmas 
hadosztálynyi katonát rendelt ki Ardzsuna ellen — a vad szamsaptakákat és 
nárájanákat —, hogy távol tartsák a Kuru fővezérektől. Így hát Ardzsuna csak 
akkor értesült a szörnyű hírről, amikor visszatért a csatából. De Krisnának 
igaza volt. Nem szabad keseregni a harc közben elesett hős halálán. Minden 
ksatrijának az a vágya, hogy így érje utol a vég. 

— Fel a fejjel, Ardzsuna, annál is inkább, mert még egy feladat vár ma rád! — 
folytatta Krisna. 


— El kell menned Durjódhanához, hogy elkérd tőle az áldást, amivel tartozik 
neked. 


Ardzsuna nagyot nézett. Hogy ő, Durjódhanához menjen? Persze, jól 
emlékezett rá, hogy a Kaurava megígérte: bármikor kérhet tőle egy 
szívességet. Akkor történt az eset, amikor Ardzsuna megmentette a 
gandharváktól. A zilált és megalázott Durjódhana azzal próbálta kiköszörülni 
a büszkeségén esett csorbát, hogy megígérte, visszaadja a szívességet, ha 
egyszer majd Ardzsuna kerül bajba. Krisna nyilván elérkezettnek látta erre az 
időt. Ardzsuna kezdett kíváncsi lenni. 


— Persze, megteszem, amit csak akarsz, Krisna. Mondd meg, mit kérjek tőle. 

Krisna beszámolt Ardzsunának az öt nyílvesszőről. — Menj azonnal, és kérd 
el őket Durjódhanától. 


Ardzsuna nyomban útnak is indult. Egyedül, fegyvertelenül, támadástól mit 
sem tartva, belépett a Kauravák táborába. Este, amikor a csata szünetelt, a két 
sereg harcosai gyakran összejöttek barátkozni, beszélgetni. Az őrök 
tisztelettudóan üdvözölték Ardzsunát, majd a fáklyával megvilágított sátrak 
sorai között egyenesen Durjódhana központi szállásához vezették. 

A Kaurava herceg meglepetten ült fel, amikor Ardzsuna belépett. — Isten 
hozott, hős! Mi szél hozott ide ilyen kései órán? 

Ardzsuna emlékeztette a szívességre, amivel tartozik neki. 

— Emiatt jöttem, ó, király. Add ide, kérlek, az öt nyilat, amit ma Bhísmától 
kaptál. 

Durjódhana hirtelen szólni sem tudott a megdöbbenéstől, de persze nem 
utasíthatta vissza a kérést: lehajolt a nyilakért. A tenyerére helyezte, majd 
átnyújtotta őket Ardzsunának. — Honnan tudtál róluk? — kérdezte. 


— A mindentudó Krisnától — felelte Ardzsuna, és elvette a nyilakat. Aztán 
elköszönt az elképedt Durjódhanától, s visszament a saját táborába. A 
Kaurava meg csak ült az ágyán, és a fejét csóválta. Krisna ravasz ellenfél volt. 
Valóban ő lenne a Legfelsőbb? Különben honnan tudott volna a nyilakról? 


Pedig annyira emberinek látszott... Ha tényleg ő Isten, akár egy pillanat alatt 
véget vethet a háborúnak — egyszerűen megparancsolja a földnek, hogy 
nyíljon meg, s nyelje el az összes Kauravát. Az egésznek valahogy nem volt 
semmi értelme. Durjódhana megint visszafeküdt, és az immár üres vásznat 
bámulta, amelyen az előbb még a nyilak hevertek. Hogy fogja így Bhísma 
megtartani az ígéretét? 

Amikor másnap reggel Bhísma meghallotta, hogy Krisna utasítására 
Ardzsuna elkérte a nyílvesszőket, kényszeredetten elmosolyodott. Nem érte 
meglepetésként a dolog. Krisna mindig megtalálja a módját, hogy megmentse 
híveit. Végigtekintett a Pándavák csatarendjén, s felhúzta bőr ujjvédőit. 

— Krisna miatt meghiúsult a tervem, mert nem tudok újabb öt nyilat 
ugyanazzal az erővel felruházni. Ennek ellenére a legvégsőkig küzdeni fogok. 
Egyedül Ardzsunát veszem célba. Ha Krisna nem hazudtolja meg azt az 
ígéretét, hogy nem vesz részt a harcban, akkor ma tanúja lehet szeretett barátja 
halálának! 


A csatába induló Bhísma bősz elszántsága láttán Durjódhana reményei 
végük! De Bhísmának le kell győznie Ardzsuna iránti szeretetét. 
Durjódhanának megint eszébe jutottak a dánavák. Szállják meg Bhísmát 
most! Itassák át minden démoni dühükkel! Durjódhana vad csatakiáltást 
hallatott, majd kijelölte a Bhísmát fedező nagy Kuru harcosok posztjait. 


A háború kilencedik napján a két sereg újra egymásnak rontott. Rikoltozó 
ragadozó madarak röpködtek a csatatér fölött. Az ég vörös volt, mintha 
lángolna, s nagy szélvihar tombolt. Kőzápor hullott a magasból. A lovak 
szeméből patakzott a könny, s meg-megbotlottak futás közben. E baljós 
előjelek szörnyű mészárlás árnyékát vetítették előre, a harcosok azonban 
elszántan rohantak az ellenség sorai felé. Bősz ordítással estek egymásnak, 
könyörtelenül kaszabolták, vágták, döfték egymást hosszú kardjaikkal és 
tőreikkel. Az eget újabb és újabb nyílzápor festette sötétre. Számolatlanul 
röpültek a lándzsák a levegőben, mint megannyi ezüst-és aranyszárnyú kígyó. 

Bhísma, ígéretéhez híven, hatalmas mészárlásba kezdett. Olyan volt, mint 
maga a megszemélyesült halál, amely eltökélte, hogy minden teremtett 
lénnyel végez. Íjáról vég nélküli vonalban repültek a nyilak. 
Megállíthatatlanul tört előre Ardzsuna felé, s mindenkit félresöpört, aki az 
útjába került. A nap még delelőre sem hágott, amikor már tízezer 
szekérharcost levágott. 

Ott feküdtek szanaszét a csatamezőn, körülöttük darabokra tört páncélok, 
zászlók és szekerek hevertek nagy összevisszaságban. 

A Bhísma által véghezvitt mészárlás láttán Krisna így szólt Ardzsunához: — 
Ó, Pártha, eljött az idő, hogy  szembeszállj Bhísmával. Emlékezz 
kötelességedre, és ne habozz! Öld meg most, mielőtt elpusztítaná egész 
hadseregedet. 

Ardzsunát, aki maga is derekasan vágta a rendet a Kauravák soraiban, nagy 


szomorúság töltötte el. Arrafelé nézett a csata hömpölygésében, ahol Bhísma 
állt. 


— A harcos kötelessége bizony nagy teher, Krisna. Könyörtelenül hajszolva 
vagyont és hírnevet, megöli azokat is, akiket nem szabadna megölnie. Mégis, 
legmagasztosabb kötelességem az, hogy neked tetszően cselekedjem, Uram. 
Vigyél hát a Nagyatyához. Végzek vele. 

Krisna a mennyei mének közé csapott, s a szekér szembefordult Bhísmával. 
Amikor a szorongatott Pándava csapatok látták, hogy összecsapásra készül a 
Kuru hadvezérrel, éljenezni kezdtek. Bhísma elüvöltötte jellegzetes 
csatakiáltását, s nyomban száz nyílvesszőt lőtt ki Ardzsunára. De Krisna 
ügyesen úgy irányította a szekeret, hogy az pont kisiklott a nyilak elől. 


Ardzsuna kilőtt egy félhold-hegyű nyílvesszőt, s kettétörte Bhísma íját. Az 
idős harcos azonnal felajzott egy másikat, de egy pillanat múlva Ardzsuna azt 
15 derékba törte. Bhísma a csodálat hangján kiáltotta felé: — Kitűnő! Ez már 
igen! 

A Kuru hős szekérhajtója hirtelen megfordította a szekeret, s így Bhísmának 
volt ideje felajzani egy harmadik íjat is. Temérdek nyílvesszőt lőtt ki 
Ardzsunára, s az ifjú harcost sűrű nyílfelhő borította el. Bhísma több helyen is 
eltalálta, s támadásának erejétől egészen elszédült. 

Krisna is több sebből vérzett, amitől olyannak hatott, mint egy vörös oxidot 


kibocsátó nagy, fekete hegy. 


Miközben Ardzsunát támadta, Bhísma továbbra is szakadatlanul rohamozta a 
Pándava sereget. Hosszú acél nyílvesszői minden irányban süvítettek, és 
mintha vajba hatolnának, úgy fúródtak a harcosok, lovak és elefántok testébe. 
Bhísma hangos nevetéssel forgott ide-oda a szekerén, íja egyfolytában körré 
feszítve ontotta lövedékeit. Olyan volt, mint a Pusztító maga. 


Jajgató katonák menekültek szerteszét: rettegve mentették az életüket. 


Ardzsuna érezte, hogy egyszerűen képtelen teljes erejéből harcolni. Csak 
ímmel-ámmal verte vissza Bhísma támadásait. Krisna is észrevette ezt, és 
aggódni kezdett. Ha Bhísmát nem állítják meg, egytől egyig mindenkit 
lemészárol a csatatéren. Valamiféle démoni harag szállta meg. 

Mennyei fegyvereket vetett be, melyek segítségével ezrével lőtte ki 
halálhozó nyilait. Vadul száguldottak át a csatamezőn, s válogatás nélkül 
mindenkit letaroltak, aki az útjukba került, egy másik részük pedig 
Ardzsunára záporozott. Krisna elgondolkodott. Egyértelmű volt, hogy 
Ardzsuna képtelen felülkerekedni Bhísma iránti szeretetén és tiszteletén. A 
Kuru harcos kíméletlenül támadta, Ardzsuna azonban csak gyengén 
védekezett, kihíva ezzel maga ellen a sorsot. Krisna belátta, neki kell tennie 
valamit, ha meg akarja állítani Bhísmát. 

Eldobta a gyeplőt, s leugrott a szekérről. Felkapott egy közelben heverő 
szekérkereket, s a feje fölé emelte, mintha kedvenc fegyvere, a Szudarsana- 
csakra lenne. Bhísma felé rohant, mint egy elefántra támadó oroszlán. Sárga 
selyemruhája viharfelhőn táncoló villámként cikázott a poros levegőben. A 


Krisna testéből áradó ragyogás a keréknek is fényességet kölcsönzött, mely 
így úgy ragyogott, mint az őseredeti lótusz, amelyből Brahmá született. Sötét 
karja volt a lótusz szára, izzadságcseppektől csillogó gyönyörű arca pedig, 
ahogy feltűnt a kerék mögött, a lótusz harmatos porzószála. 


E csodálatos látvány, s a lényén eluralkodó transzcendentális érzések 
hatására, Bhísma leeresztette fegyverét. Teste minden ízében remegett, s 
könnyek csorogtak a szeméből. A világok Ura megszegte ígéretét, hogy 
megoltalmazza szeretett barátját! 

— Ó, Legfelsőbb, leborulok előtted! — kiáltotta. — Sújts le rám menten! Ha te 
ölsz meg, a legnagyobb szerencse lesz osztályrészem, ami csak halandónak 
juthat, s nevemet csodálattal emlegeti majd az utókor. 

Ardzsuna megrémült. Az ő hibája volt, hogy Krisna megtagadta fogadalmát. 
Az Úr nem fogott fegyvert, mégis bekapcsolódott a küzdelembe. Az ostobák 
minden bizonnyal elítélik majd látszólagos szószegéséért, s Ardzsuna ezt nem 
vette volna a lelkére. Jóvá kell tennie mulasztását, azt, hogy nem adott bele 
mindent a Bhísma elleni harcba. Leugrott a szekérről, és Krisna után vetette 
magát. 

Krisna, amikor Bhísma közelébe ért, dühösen rárivallt: — Te vagy a hibás e 
nagy vérfürdőért! Egy bölcs miniszternek minden eszközt meg kell ragadnia, 
hogy féken tartsa gonosz királyát. Ha a szó nem használ, erőt kell alkalmazni! 


Miközben Krisna Bhísmát korholta, Ardzsuna beérte. Utána vetette magát, s 
a lábánál fogva megragadta. Mit sem törődve a belékapaszkodó Ardzsunával, 
Krisna tovább futott. 


— Ó, Uram, te mindig igazat szólsz. Mit mondhatnék? Bizony, a végzet 
mindenható -— válaszolta Bhísma, még mindig elmerülve a Krisna iránti 
csodálat és szeretet tengerében. 

A Krisnába kapaszkodó Ardzsuna a földet szántotta a lábával. Krisna egyre 
lassabban futott, de még tíz lépést megtett Ardzsunával. — Ó, Uram, állj meg! 
— kérlelte a Pándava. — Ne szegd meg az ígéreted! Fiaim és fivéreim életére 
esküszöm, hogy teljes erőmből folytatom a harcot. Meglásd, olyan csatát 
vívok, amilyet még soha! 

Krisna leeresztette a kereket, de még mindig haragos pillantásokat lövellt 
Bhísma felé. Földre dobta rögtönzött fegyverét, s Ardzsunával együtt 
visszament a szekérhez. Ebben a pillanatban a nap elérte a nyugati horizontot 
— aznapra véget ért az öldöklés. A harcosok mindkét oldalon visszavonultak, s 
csodálattal gondoltak a Krisna és Bhísma között lejátszódott jelenetre. Bhísma 
egyfolytában Krisnára gondolt. Az a kép, ahogy dühösen rohan felé a feje fölé 
tartott kerékkel, örökre bevésődött a szívébe. 

Amikor a  Pándavák visszaértek  táborhelyükre,  Judhisthirán nagy 
nyugtalanság lett úrrá. 

Bhísma alapos irtást végzett a soraikban. Még Ardzsunát is megölte volna, 
ha Krisna nem lép közbe. Egyértelmű volt, hogy a rettentő Kuru harcos 
leszámolt magában minden gyengéd érzéssel, ami a Pándavákhoz fűzte. Ha 


rövid időn belül nem állítják meg, biztos a vereség. 

Miután az öt fivér és szövetségeseik összegyűltek a királyi sátorban, 
Judhisthira tanácstalanul fordult Krisnához: — Ó, Késava, mit csináljunk 
Bhísmával? Még ránézni is alig tudunk, amikor felemelt fegyvereivel ott áll a 
csatamezőn. A leghatalmasabb félistenek sem képesek kiállni ellene. Ha 
szembeszállunk vele, olyan sorsra jutunk, mint a lángokba repülő tehetetlen 
lepkék. 

Judhisthira lehorgasztotta a fejét. Nem érzett magában erőt és elszántságot a 
háború folytatásához. Krisna azonban megpróbált lelket önteni belé: — Félre a 
bánattal, ó, király! A te oldaladon olyan harcosok állnak, akik még a 
félisteneknél is hatalmasabbak. Ha Bhísma miatt aggódsz, ne félj, mert ha 
kell, magam ölöm meg. Egyszemélyes szekéren indulok harcba, és saját 
kezűleg végzek vele. 


a át 


Krisna Judhisthira és fivérei iránti szeretetéről beszélt. Féltő gondoskodással 
rájuk nézett, és így szólt: — Aki ellenséges veletek szemben, az engem is az 
ellenségei közé számíthat. Ardzsuna a barátom, a rokonom és a tanítványom. 
Érte a véremet is odaadnám, s tudom, ő is kész feláldozni értem az életét. 


Judhisthira nagyon meghatódott Krisna szavain, de megrázta a fejét: — Az 
nem lehet, hogy te öld meg, Uram. Nem szabad meghazudtolnod az 
ígéretedet, ahogy az ma majdnem megtörtént. 

Judhisthirának eszébe jutott, amit Bhísma a csata elején mondott neki. — Azt 
hiszem, maga Bhísma fogja elárulni nekünk, hogy miképpen lehet őt 
legyőzni. Menjünk is, kérdezzük meg tőle. 

Amikor Bhísma halálára gondolt, Judhisthirát elöntötte a bánat. Zokogásban 
tört ki. — Ó, jaj, milyen nyomorult dolog is a harcos kötelessége! Annak a 
halálán kell munkálkodnunk, aki atyánk helyett atyánk lett, amikor árva 
kisgyerekek voltunk! Azt, aki mindig a boldogulásunkon fáradozott — még őt 
15 meg kell most ölnünk! 

Krisna szelíden vigasztalta a zaklatott Judhisthirát, de aztán komolyabb 
hangon hozzátette: — Szedd össze magad, király. Bhísma döntött úgy, hogy 
Durjódhanát követi, s ezzel megpecsételődött a sorsa ebben a háborúban. 
Igazad van, meg kell látogatnunk, hogy megkérdezzük tőle: milyen módon 
lehet végezni vele. Ez a nemes hős biztosan elmondja majd nekünk. 

Krisna javaslatára mind az öt fivér vele tartott. Mindnyájan levették 
vértjüket, s nyomban elindultak a Kauravák táborába. Bhísma arca 
felragyogott az örömtől, amikor a sátrába léptek. 

Egy kézmozdulattal a selyemszőnyegeken elhelyezett díszes ülőhelyek felé 
intett. 

— Isten hozott mindnyájatokat. Kérlek, foglaljatok helyet. Mit kívántok 
tőlem? Vegyétek úgy, hogy már meg is van, még akkor is, ha nagyon nehéz 
véghezvinni. 

Judhisthira összekulcsolt kézzel állt elé. Amikor Bhísma idős arcára nézett, 


mely sugárzó szeretettel mosolygott rá, a Pándavának elszorult a torka. 
Néhány percig nem is tudott megszólalni. Krisna a vállára tette a kezét, hogy 
lelket öntsön belé. Judhisthira mély lélegzetet vett, letérdelt Bhísma elé, s így 
szólt: 


— Ó, hatalmas hős, hogyan tudnánk legyőzni téged? Ezt a kérdést már 
egyszer feltettem neked, s akkor azt válaszoltad, hogy majd jöjjek el újból. 
Mondd meg hát, kérlek, végtelenül bölcs férfiú, miképpen tudnánk legyőzni a 
csatában. Mert mi bizony úgy látjuk, legyőzhetetlen vagy. 


Bhísma lassan bólintott. Ahogy lenézett Judhisthirára, érezte, hogy a szíve 
meglágyul. Pándu erényes fiai bizonyosan nem érdemlik meg, hogy bármiféle 
szenvedésben legyen részük. Csakis az Úr valamely felsőbb elrendezése 
folytán történhetett, hogy ennyi baj jutott osztályrészükül. Az agg Kuru a sors 
kegyetlen  fintorának érezte, hogy neki mintegy eszközként kellett 
közreműködnie a szenvedésükben. Krisnára nézett, majd így válaszolt 
Judhisthirának: — Igazat szóltál, ó, király. Amíg felemelt fegyverrel állok, 
soha nem tudtok legyőzni. Csak akkor férkőzhet a közelembe bárki is, ha 
leeresztem fegyvereimet. Most pedig halld a fogadalmam: soha nem emelek 
fegyvert fegyvertelenre, tehetetlenre, rettegőre, meghódoltra és nőre. 


Bhísma ezután Sikhandinról kezdett beszélni, akiről elmondta, hogy a 
bukását fogja okozni. — Korábban nő volt, s olthatatlan gyűlöletet érez 
irántam. Nem fogok rálőni, még akkor sem, ha megtámad. Állítsátok hát az 
első sorba, s Ardzsuna segítségével támadjatok rám teljes erőből. Nincs más 
esélyetek. 

Judhisthira köszönetet mondott az ősz harcosnak, és felállt. Bhísmával 
együtt a többiek is felemelkedtek helyükről. Érzékeny búcsút vettek 
egymástól, s a Pándavák visszaindultak táborhelyükre. Némán lovagoltak az 
éjszaka sötétjében, s rettegő szívvel gondoltak a következő napra, Bhísma 
közelgő halálára. 


Huszonhatodik fejezet 


Két tábornok eleste 


A tizedik nap reggelén ismét felharsant a számtalan kagylókürt, dob és 
harsona hangja. 


Fülsiketítő lárma töltötte be a levegőt. A két hadsereg csatarendbe állt, aztán 
hangos csatakiáltások közepette egymásnak esett. Mivel Durjódhana tisztában 
volt vele, hogy a Pándavák fő célpontja Bhísma lesz, legjobb embereit 
vezényelte ki a védelmére. Bhísma érezte, hogy ez lesz az utolsó napja a 
csatában, ezért elszánta magát, hogy a legvégsőkig, az utolsó csepp erejéig 
harcol. Ezúttal is hatalmas mészárlásba kezdett. Nyilai sűrű felhők gyanánt 
süvítettek széjjel. Idős korát meghazudtolva úgy harcolt, mint egy ereje 
teljében lévő ifjú. Megállás nélkül forgott a szekerén, íja egyfolytában 
pengett. Az ostromolt Pándava erők úgy érezték, mintha tucatnyi Bhísma 
harcolna ellenük, s ahol elhaladt, ijedten rebbentek szét. 


A seregeiben véghezvitt pusztítás láttán, Dhristadjumna néhány kiváló 
Pándava hőst vezényelt Bhísma bekerítésére. Sikhandinnal együtt Ardzsuna is 
elindult a nagy harcos felé. 


Amint lőtávolságba értek, az erős Sikhandin, felidézve előző életét és 
Bhísma iránti gyűlöletét, dühödt csatakiáltást hallatott, s egy tucat nyílvesszőt 
lőtt ki rá. A karján és a mellkasán találták el Bhísmát, s átfúródtak a 
páncélján. Bhísma mérges volt ugyan, de mosolyogva kiáltotta: — Sikhandin, 
teveled nem harcolok. A hatalmas teremtő nőnek alkotott meg, s én most is 
annak tekintelek. 

Sikhandint elöntötte a düh. Elhatározta, hogy mindenképp válaszlépést 
csikar ki Bhísmából. 


Újabb nyílzáport zúdított rá, és visszakiáltott: — Mondhatsz akármit, nem 
törődöm vele. Csak a gyávaságod próbálod palástolni. Állj ki velem, itt és 
most! Ígérem, nem úszod meg élve! 

Bhísma azonban elfordult tőle, s a körülötte lévő harcosokra támadt. 
Mennyei lövegeket idézett meg, s továbbra is ezrével kaszabolta az ellenfél 
katonáit. A Kauravák közül többen előrejöttek, hogy fedezzék. Ardzsuna 
szállt velük szembe, s a Gándívából kilőtt nyílvesszőivel sorra terítette le őket. 
Mindkét oldalon nagy harcosok kapcsolódtak be a csatába, s ádáz párbajok 
kezdődtek mindenfelé a harctéren. Bhísma és Ardzsuna közben hatalmas 
mészárlást vitt véghez az ellenség soraiban. Sikhandint állandóan maga 
mellett tartva, Ardzsuna lankadatlanul rohamozta Bhísmát. Nagy Kaurava 
hősök próbáltak közéjük állni, de Ardzsuna sorban visszaverte őket. 

Ekkor állatbőrökbe öltözött, bunkósbotokat és lándzsákat rázó barbár 
harcosok  hordája támadt Ardzsunára. Vadlovaikon minden oldalról 
rárontottak. Lándzsáik és hegyes nyilaik ezrével zúdultak rá. Krisna fürgén 
megfordította a szekeret, és elhajtott a támadás sűrűjéből. 


Ardzsuna misztikus fegyvereket idézett meg, melyek borotvaéles 
nyílvesszők rajait bocsátották a támadókra. A szétlyuggatott barbárok iszonyú 
hörgéssel rogytak a földre, véres holttesteik teljesen elborították a csatamezőt. 


Ardzsuna megkerülte szekerével legyilkolt ellenfeleit, s elszántan Bhísma 
felé hajtott. A Kuruk nagyatyját Durjódhana, Kripa, Salja és Dhritarástra 
számos fia védte. Ardzsuna négy fivére is ott termett, hogy szembeszálljanak 
velük, s megtisztítsák Ardzsuna előtt a Bhísmához vezető utat. A két nagy hős 
ezután úgy esett egymásnak, mint két feldühödött oroszlán. 


Nyílzáport zúdítottak egymásra, s mennyei fegyvereket idéztek meg. A 
feléjük süvítő misztikus lövedékeket mindketten saját égi fegyvereikkel 
semlegesítették. Mindkét harcos félretette a másik iránti szeretetét, s ellenfele 
vitézi erényeit magasztalva, megfeszített erővel vetette bele magát a harcba. 
Könyörtelenül küzdöttek egymással, s közben azt fürkészték, hol támad 
valami rés az ellenfél védekezésében. Egyikük sem talált azonban sebezhető 
pontot a másikon. 

Harcosok ezrei zárták körül Sikhandint, hogy elvágják előle a Bhísmához 
vezető utat. 


Drupada vitéz fia a leghalványabb félelemérzés nélkül nyomult előre. Utat 
vágott magának a Kauravák között, s közben egy pillanatra se vette le a 
szemét Bhísmáról. 


Úgy tűnt, mintha Bhísmát szórakoztatná az Ardzsunával való küzdelem, s 
közben még arra is volt gondja, hogy a körülöttük lévő Pándava erőkön eddze 
a nyilait. Százával, ezrével hullottak el a katonák, amikor a Kuru harcos 
kilőtte tévedhetetlen nyílvesszőit. Ezrével jöttek azonban helyettük az újak, s 
úgy fogták közre szekerét, mint napot eltakaró felhők. Csak úgy záporoztak a 
nyilak, lándzsák, csatabárdok, tüskés buzogányok, dárdák, furkósbotok és 
acélgerelyek. 

A támadók ádáz szorításában Bhísma csak mosolygott. Egyetlen vágya volt: 
hősként meghalni. Vértezete darabokra tört, ő maga több sebből vérzett. A 
fájdalomról tudomást sem véve folytatta a harcot, s százával vágta le 
támadóit. Ardzsuna csak ámult, hogy a Kuruk vezére még ilyen fergeteges 
támadás céltáblájaként is félelmetes ellenfél tudott maradni. Szünet nélkül 
forgott a szekerén, s minden oldalon visszaverte a támadásokat. Ardzsuna 
szakadatlanul lőtte ki nyilait, ám Bhísma sorra levágta őket. 


Amikor Sikhandin felbukkant az oldalán, Ardzsuna érezte, hogy Bhísma 
számára elérkezett a vég. Maga elé állította Sikhandint, közvetlenül mögéje 
állt, majd egy tökéletesen célzott nyílvesszővel félbetörte Bhísma íját. 
Ardzsuna és Sikhandin csillaghegyű nyilakat lőttek ki, s mély sebeket ejtettek 
a Kuru hősön. Sikerült leteríteniük szekérhajtóját és a lovait is, s ezzel 
megállásra kényszerítették a csatamező kellős közepén. Ardzsuna ekkor egy 
félhold-hegyű nyíllal derékba törte a zászlórúdját is. 


Bhísma nyomban felkapott egy aranyberakásos íjat, de Ardzsuna azt is 
szétzúzta, csakúgy, mint a feléje hajított hatalmas lándzsát. Amikor látta, hogy 


Ardzsuna sorra hatástalanítja a fegyvereit, Bhísma megadta magát a sorsnak. 
Ez volt a vég. Tekintetét szeretettel Krisnára függesztette, aki ügyesen 
kormányozta Ardzsuna lovait. Mi értelme szembeszállni ekkora hatalommal? 
Ezt Durjódhanának már réges-régen be kellett volna látnia. 


Bhísma ekkor mégis egy utolsó, elkeseredett támadásba lendült. Hirtelen 
hátrafordult a szekerén, s pillanatok alatt egy újabb íjat ajzott fel. Fergeteges 
nyílzáport zúdított Ardzsunára és Sikhandinra. Mindketten több tucat, 
közelharcban használatos nyíllal válaszoltak a támadásra, melyek úgy 
fúródtak bele Bhísma erős testébe, mint a hegyoldalon odvaikba igyekvő 
kígyók. 

Bhísma megszédült, s hátraesett a szekerén. Habár mindkét támadója 
eltalálta, meg volt róla győződve, hogy csakis Ardzsuna nyílvesszői 
teríthették le. Minden erejét összeszedve felállt, s teljes körívbe hajlított íjjal 
várta az újabb támadást. Amikor azonban azt látta, hogy Sikhandin áll 
közvetlenül előtte, leeresztette az íját. 


Ekkor Ardzsuna lépett színre: húszasával lőtte ki a nyilakat, melyek 
folyamatos vonalban hagyták el a Gándívát. Bhísma egész testébe nyílvesszők 
fúródtak. Ardzsuna heves támadása végül ledöntötte a lábáról: előrebukott, s 
kiesett a szekérből. A megrendült Kauravák szeme láttára egy villámsújtotta 
faóriás módjára dőlt el a földön. Akár egy ágyon, úgy feküdt a testéből kiálló 
nyílvesszőkön. Saját akaratából életben maradt — úgy döntött, kivárja, míg a 
nap eléri kedvező északi pályáját, s csak azután hagyja el a testét. 

A Kauravák soraiban nagy zűrzavar támadt. Kezükből kiesett a fegyver, s 
fejvesztetten rohangáltak ide-oda. Amikor a nap lement, a földre rogytak, és 
jajveszékelni kezdtek. Néhányuk elájult, mások álltó helyükben kővé 
meredtek. Dróna, aki Durjódhanától értesült a szörnyű hírről, ájultan esett ki 
szekeréből. Amikor magához tért, parancsot adott a Kauraváknak a 
visszavonulásra, s a sereg szomorúan vonult vissza táborhelyére. 

A Pándava harcosok örömükben megfújták kagylókürtjeiket, s táncra 
perdültek a csatatéren. 

Halálosztó ellenfelüket végre leterítették! Ardzsuna azonban mélységesen 
elszomorodott. 

Fivéreivel együtt odament Bhísmához, és megkérdezte tőle, hogy van-e 
valami kívánsága. 

— Ne bánkódjatok miattam — felelte az ősz Kuru. — Életem olyan véget ért, 
melyre minden hős harcos vágyik. Atyám áldása folytán életben maradok, s 
majd akkor hagyom el a testem, ha a nap észak felé tart, és a magasabb 
bolygókra emelkedem. 

A Pándavák Bhísma hőstetteit magasztalták, s tiszteletük jeléül körbejárták 
az elesett hőst. 

Bhísma ekkor jóga-transzba merült, ők pedig visszatértek a táborba. Érezték, 
hogy már nincs messze a győzelem napja. 


Bhísma elestének híre porig sújtotta Dhritarástrát. Sokáig rázta a zokogás. 
Annyira gyötörte a lelkiismeret-furdalás, hogy leesett a trónjáról, s ide-oda 
hánykolódott szobája márványpadlóján. — Hát kőből van az én szívem, hogy 
nem szakad meg e hír hallatán? — A király hangos jajveszékelése az egész 
palotát betöltötte. 


A Kauravák táborán eluralkodott a végső elkeseredés. Még Karna is 
hangosan elsírta magát, amikor meghallotta, hogy Bhísma elesett. Annak 
ellenére, hogy az agg Kuru gyakran kemény szavakkal illette, Karnának el 
kellett ismernie, hogy nemes lelkű, kiváló harcos. Azzal is tisztában volt, 
hogy a Kuru nagyatya csak az ő érdekében mondta, amit mondott. És most 
elesett... Karna a fegyvereire nézett. Eljött az ő ideje. 


Felvirradt a csata tizenegyedik napja. A Kauravák Drónát nevezték ki új 
hadvezérüknek, s Durjódhana szívében új remény ébredt: a harcművészet 
nagymestere vezeti csatába a seregét! 


Ismét teljes erőből tombolt a harc. A nagy harcosok mindkét oldalon 
folytatták a mészárlást, tömegével küldték az ellenfél katonáit a Halál 
birodalmába. Sokan a csatamezőn hevertek, s nevetve várták halálukat: éltető 
erejük egy utolsót lobbant, majd elindultak a mennyek felé. A Kauravák élén 
Dróna, Karna, Kripa és Asvatthámá rontott a Pándava hadosztályok közé, míg 
a másik oldalon Bhíma, Ardzsuna és a többi hatalmas Pándava harcos 
tizedelte a Kauravák sorait. 


Bhísma elvesztése nagyon elcsüggesztette a Kuru sereget, s hatalmas 
ellenségeik láttán egyre inkább kezdték megadni magukat a sorsnak. 
Durjódhana a végsőkig kétségbeesett. Könyörgött Drónának, valahogy találja 
meg a módját, hogy legyőzzék a Pándavákat. 

— Még ha az összes fivért nem is lehet megölni - s ezt végül el kell ismernem 
—, legalább Judhisthirát ejtsd foglyul. Vagy kaszaboljatok le valaki mást nagy 
harcosaik közül! 


Dróna erre egy hatalmas, áthatolhatatlan csatasorba rendezte a Kauravákat, 
abban a reményben, hogy így majd sikerül bekeríteniük és elkapniuk 
Judhisthirát. Terve azonban meghiúsult, amikor Ardzsuna fia, Abhimanju 
áttörte az alakulatot, s véres utat vágott magának a Kuru hadsereg szívéhez. A 
tizenhat éves harcos ugyanolyan erős volt, mint az atyja. A Kauravák 
tehetetlenek voltak a támadásával szemben, mígnem végső kétségbeesésükben 
megszegték a csata szabályait. Hat legerősebb harcosuk körülzárta 
Abhimanjut, s egyszerre támadtak rá minden oldalról. Ádáz rohamukat még 
akkor sem szakították félbe, amikor az ifjú hős elvesztette a szekerét és a 
fegyvereit. Csak így sikerült végül leteríteniük. A halálos csapást Duhsászana 


fia mérte rá félelmetes buzogányával. 
Dróna gondoskodott róla, hogy Ardzsunát eközben cselesen kívül rekesszék 


a csata sűrűjéből. 


A másik négy Pándavát Dzsajadratha tartóztatta fel, akit a Sivától kapott 
áldás rendkívül erőssé tett. Ardzsunának majd megszakadt a szíve, amikor 


megtudta, hogy fiát ilyen kegyetlenül és tisztességtelenül ölték meg. Vad 
dühében szörnyű fogadalmat tett, hogy megöli Dzsajadrathát. 


— Az ő hibája, hogy fiam most holtan fekszik. Ha a fivéreim időben odaértek 
volna, a fiam még mindig élne. Ezért az aljas és hitvány tettért a szindhu 
uralkodónak az életével kell lakolnia! 


Aki ebben meg akar akadályozni, azt Dzsajadrathával együtt küldöm a Halál 
birodalmába! Ha naplementéig nem ölöm meg, holnap tűzbe lépek! 


Ardzsuna fogadalma hallatán Durjódhana megszervezte, hogy az egész 
hadsereg Dzsajadrathát védje. Szörnyű csata kezdődött, melynek során 
Ardzsuna egymagában megsemmisítette a fennmaradó Kauravák negyedét. 
Krisna isteni segítségével aztán áttörte védőseregüket, s a távolban végre 
megpillantotta Dzsajadrathát. Amikor végül a szindhu fejedelem közelébe 
került, Krisna, még mielőtt a nap ténylegesen alábukott volna a horizonton, 
azt az illúziót keltette, hogy lement a nap. A Dzsajadrathát körülvevő erős 
Kuru harcosok, abban a hiszemben, hogy Ardzsuna kudarcot vallott, nagy 
örömujjongással eresztették le fegyvereiket. 


Krisna ekkor véget vetett az illúziónak. Az így keletkezett zűrzavarban 
Ardzsuna — Durjódhana és legnagyobb harcosai szeme láttára — végzett a 
szindhu uralkodóval. 


Hatalmas kő esett le Judhisthira szívéről. A nap végén immár 
megkönnyebbülten ölelte át Krisnát, s a szeméből könnyek potyogtak. 


— Ó, Góvinda, annak, akit a kegyedben részesítesz, semmi sem lehetetlen! 
Ellenségeinket ma a bánat óceánja nyelte el, mi pedig félelmetes veszélytől 
menekültünk meg! 


A Kauravák körében egyre fokozódott a kétségbeesés. Tizenhárom napi 

csata után seregük tizenegy hatalmas hadosztályából mindössze három 
hadosztálynyi katona maradt. Emberek milliói haltak meg. Durjódhana 
azonban még mindig nem engedett. Drónát tette felelőssé, hogy Ardzsunának 
sikerült végeznie Dzsajadrathával. 


— Kesztyűs kézzel bánsz ellenségeinkkel, ez most már biztos. Az én hibám, 
nekem kellett volna okosabbnak lennem. Tudtam, hogy szereted a 
Pándavákat, de a hatalomvágy annyira elvakított, hogy megbíztam benned. 


Dróna már nem először hallott ilyen szemrehányásokat az elkeseredett 
Kaurava hercegtől. 

Fáradtan sóhajtott. Lehúzta hosszú kesztyűjét, mire láthatóvá váltak sebekkel 
borított, izmos karjai. Miközben a felcserek ellátták a sérüléseit, megjegyezte: 
— Mi haszna, hogy nyílhegyes szavaiddal sebeket ejtesz rajtam, ó, király? Már 
számtalanszor megmondtam, hogy senki nem tudja megölni Ardzsunát. Most, 
hogy a nagy Bhísma elestét is megértem, tudom, hogy a sorsunk 
megpecsételődött. A kockák, melyeket Sakuni dobott el a Pándavák 
ellenében, most lángoló nyilak képében térnek vissza. Ó, király, tanácsadóid 
annyiszor figyelmeztettek már! Hogy hihetted azt, hogy utálatos bűnöd, 
Draupadí megsértése, büntetlen marad? 


Dróna szánakozón nézte a szerencsétlen Durjódhanát. Fivérei felét Bhíma 
már lekaszabolta. 


Mi végre volt olyan csökönyös? Az idős tanár jól tudta, hogy a harc egyedül 
Durjódhana halálával végződhet — még akkor is, ha rajta kívül senki más nem 
marad élve. Dróna felállt, s elindult a szálláshelyére. Fényezett aranyvértjében 
úgy ragyogott, akár a nap. Bátorításképpen még odaszólt a lehangolt 
Durjódhanának: 


— Bármennyire keserű is, nem tudok megválni a kötelességemtől. Holnap 
majd meglátod: mindent beleadok a harcba. Lángoló fegyvereimmel még 
egyszer a seregeid élére állok. S most halld fogadalmamat: amíg a Pándavák 
megmaradt csapatai mind egy szálig meg nem semmisülnek, nem veszem le a 
vértemet! 


Durjódhanának felderült az arca. Még van remény! A Pándava hadtestek 
szintén megtizedelődtek. A két hadsereg, méretét tekintve, most nagyjából 
egyenlő volt. Ha Dróna egyszer elhatározza magát, akkor van esély a 
győzelemre. Különösen, ha fogadalmához híven, Karna is megöli Ardzsunát. 
Durjódhana a barátjára nézett. 


— Ó, nagy hős, azt hiszem, számodra is elérkezett az idő, hogy megmutasd, 
milyen vitéz vagy! Még mindig a birtokodban van Indra tévedhetetlen 
fegyvere. Vesd be, s terítsd le vele Ardzsunát! Akkor miénk a győzelem! 


Karna megfontoltabb volt. Miután a szemtanúja volt, hogy Ardzsuna milyen 
elképesztő ügyességgel harcol az egész Kaurava hadsereg ellen, azon 
tűnődött, hogy talán tényleg igaz, amit Dróna a Pándaváról mondott. 
Ardzsuna talán tényleg megölhetetlen. Az mindenesetre biztos, hogy 
Krisnával az oldalán félelmetes ellenfél. "Krisnának eddig sikerült távol 
tartania tőlem és halálos Sakti-fegyveremtől — gondolkodott Karna. — Előbb 
vagy utóbb azonban biztos, hogy találkozunk. Vajon akkor mit fog tenni 
Krisna? Indra azt mondta, hogy a Sakti nem téveszti el a célt, s az istenek 
szava mindig igaz. S ha Krisna valóban a Legfelsőbb Isten, akkor ő az, aki 
valóra váltja az istenek ígéreteit." 


— Mindent megteszek, amit egy barát megtehet — mondta Karna, s ránézett 
Indra sugárzó fegyverére, melyet attól fogva, hogy megkapta az istenségtől, 
minden nap nagy tisztelettel imádott. — Nem fogom kímélni magam, jóllehet 
úgy érzem, a sors mindenhatósága ellen nem lehet küzdeni. Dacára hatalmas 
seregünknek, rettenthetetlen harcosainknak, mindeddig nem jártunk sikerrel. 
Mindent megpróbáltunk a Pándavák ellen, ezek az állhatatos hősök azonban 
még mindig előttünk állnak, életerőtől duzzadón. Ez csakis balvégzetünknek 
tudható be. Nézzük meg hát, vajon holnapra mit tartogat számunkra a sors. 
Amint alkalom kínálkozik rá, bevetem a Saktit Ardzsuna ellen. 

A csata tizennegyedik napján azonban Karna megint nem tudott ellensége 
közelébe férkőzni, mert más Pándava harcosok tartották fel. Mindenfelé 
szörnyű párbajok zajlottak a két fél között. 


Bhíma úgy aprította Dhritarástra megmaradt fiait, mintha maga Jamarádzsa 


lenne. A halálra vált Durjódhana szeme láttára egymás után terítette le a 
hercegeket. Dühödt vihar gyanánt tombolt a Kauravák között. A buzogányát 
olyan gyorsan pörgette maga körül, hogy nem is lehetett szemmel követni. 
Emberek, lovak, szekerek repültek a levegőben. A rémült Kaurava katonák 
velőtrázó sikoltozással menekültek a dühöngő Bhíma csapásai elől. — Ez nem 
15 ember! — ordították Bhíma szinte tébolyult nevetése hallatán. 


Ugyanebben az időben, a csatamező egy másik pontján Ghatótkacsa és 
Asvatthámá, a misztikus fegyverek két szakavatott mestere között dúlt 
félelmetes párharc. Bhíma fia egyremásra varázsolta a csatatérre az illuzórikus 
jeleneteket, az élethű ráksasza katonák délibábhordátt. 


A levegőből harcolt, s mindig változtatta az alakját. Egyszer hatalmas 
hegyként jelent meg, melynek csúcsáról egy szökőkút lándzsákat, dárdákat, 
kardokat és lángoló nyílvesszőket ontott. Iszonyú kaszabolást vitt végbe a 
Kauravák között, akik nem győztek segítségért kiáltozni Drónához. 
Asvatthámá  rettenthetetlenül állta  Ghatótkacsa támadásait. Mennyei 
fegyvereket szólított magához, melyekkel sikerült visszaszorítania az irdatlan 
ráksaszát, és megsemmisítenie seregének java részét. 


Karna folyvást azon volt, hogy valahogy szembekerüljön Ardzsunával. 
Iszonyú pusztítást vitt véghez a Pándava seregben. Hagyományos és égi 
fegyvereinek együttes erejével sok ezer embert kaszabolt le. A feldühödött 
Bhímának ádáz küzdelem után végül sikerült megfutamítania. Karna azonban 
átrendezte erőit, s kisvártatva újra bekapcsolódott a harcba. Amikor ismét 
összeakadt Bhímával, újult erővel estek egymásnak. Bhíma azonban, 
Ardzsuna fogadalmát tiszteletben tartva, nem akarta megölni, s végül úgy 
döntött, otthagyja a küzdelmet. Karna üldözőbe vette, de mivel ő sem 
felejtette el, hogy mit ígért Kuntínak, ő sem akarta megölni Bhímát. Csak a 
szekeréről gúnyolta a gyalogos Pándavát, s még rá is vágott az íjával. 

— Nézd, hogy iszkol a tehetetlen! Az evésben bezzeg vitézkedsz! Menj, a 
csatatér úgysem olyan fiúknak való, mint te. Szaladj vissza gyorsan 
Ardzsunához és Krisnához! Kérd meg őket, hogy védjenek meg! 


Bhíma forrt a dühtől, de visszafogta magát. Karnát hamarosan úgyis utoléri a 
végzete. A Pándava dühösen ökölbe szorította a kezét. Némán követte 
tekintetével a csata sűrűjébe visszahajtó Karnát. Ardzsuna a közelben van. 
Karnának most már nincs sok ideje hátra... Bhíma újra bekapcsolódott a 


harcba, s eltökélte, hogy Dhritarástra összes maradék fiával végez. 


Az ikrekkel külön-külön vívott két egymást követő tusában Karna valahogy 
felülkerekedett rajtuk, de mindkétszer tiszteletben tartotta Kuntínak tett 
ígéretét. Még Judhisthirát is sikerült megszorongatnia egy ádáz párbajban, de 
nem akarta előnyét kihasználva a végsőkig erőltetni a küzdelmet. Csak egy 
Pándavát akart megölni. Időről időre rápillantott a Sakti-lövedékre. 

Lement a nap, de a harc tombolt tovább. Már mindkét oldal elvesztette 
katonáinak háromnegyedét. Nyilvánvaló volt, hogy a háború hamarosan véget 
ér. Sötétség borult a küzdő felekre, akik a sok ezer fáklya fényénél dühödten 


igyekeztek kicsikarni a győzelmet. Lángoló nyílvesszők világították be az 
eget, s látni engedték az alant zajló hátborzongató jeleneteket. A felborult 
szekerek lángoló háttere előtt sötét alakok kapaszkodtak össze halálos 
viadalban. 


Állandóan érezni lehetett a vér fojtogató szagát, s a levegőt ordítások, 
sikolyok és fegyvercsörgés fülsiketítő egyvelege töltötte be. 


Karna egyre elszántabban törte át magát a Pándava erőkön, Krisna ezért így 
szólt Ardzsunához: — Karna egész seregünket el akarja pusztítani. Meg kell 
állítania valakinek, de úgy érzem, neked még nem jött el az időd. Még mindig 
nála van a Sakti. Látod ott a távolban Ghatótkacsát? Parancsold meg neki, 
hogy álljon ki Karnával. Éjszaka lévén, a ráksasza ereje megkétszereződött. 
Rajtad kívül talán ő az egyetlen, aki meg tudja állítani Karnát. 


Ardzsuna Ghatótkacsa óriási szekere felé nézett, melyet száz démoni 
fenevad húzott. Miután magához tért Asvatthámától elszenvedett vereségéből, 
Bhíma fia éppen visszatért a csatába. Vele tartott tízezer roppant ráksasza is, 
akiket az alsóbb régiókból szólított magához. Miután meghallgatta Ardzsunát, 
elvigyorodott, s Karna felé fordult. Vérfagyasztó csatakiáltást hallatott, s száz 
acélhegyű nyilat lőtt ki rá. Félelmetes küzdelem vette kezdetét. 


Sokáig dúlt köztük a harc. Noha Karna minden erejét és fortélyát bevetette, 
nem tudott felülkerekedni ellenfelén. Ghatótkacsa féktelen dühvel harcolt, egy 
pillanatra sem feledve, milyen aljasul viselkedett Karna az atyjával és a 
nagybátyjaival. Eltökélte, hogy megöli. Karna hátrálni kényszerült. Lovait és 
szekérhajtóját elvesztette, s mozdulatlan szekeréből próbálta elhárítani a 
ráksasza lankadatlan támadásait. Küzdelmük láttán Durjódhana aggódni 
kezdett Karna életéért. 


Ghatótkacsáról egyszerűen lepattantak Karna fegyverei, még leghatalmasabb 
mennyei lövegei is. 

Amikor a ráksasza végül leugrott szekeréről és kivont handzsárával Karna 
felé rohant, az elborzadt Durjódhana felkiáltott: — Vesd be a Saktit, Karna! 
Nincs más esélyed! 

Karna tudta, hogy barátjának igaza van. Majdnem biztos, hogy a démon 
megöli, ha nem állítja meg. Úgy meg mi haszna lenne a Saktinak Ardzsuna 
ellen? Karna kirántotta a fegyvert arany tokjából. Ráolvasta a mantrákat, az 
íjhúrra helyezte, s azonnal kilőtte a rárohanó ráksaszára. A fegyver izzó 
tűzgolyóként süvített Ghatótkacsa felé. Amikor látta, hogy jön, gyorsan 
óriásira növekedett. A fegyver a mellkasán találta el, és áthatolt a testén. Egy 
velőtrázó ordítással, mely az egész harctéren végigvisszhangzott, Ghatótkacsa 
kilehelte lelkét. Amint hatalmas teste a földre zuhant, több ezer Kauravát 
temetett maga alá. 

A Pándavák kétségbeesetten kiáltottak fel. Krisna azonban nevetve tapsolni 
kezdett. 


Ardzsuna meglepetten nézett rá. — Mire véljem ezt a komolytalan 
megnyilvánulást ebben a szörnyű pillanatban ó, Késava? 


— Most, hogy már kilőtte a Saktit, Karnát akár halottnak is tekintheted, a 
Kauravákat pedig legyőzöttnek! — válaszolta Krisna. — Amióta meghallottam, 
hogy Indrától megkapta a fegyvert, nagyon aggódtam. Az életed komoly 
veszélyben forgott. De most, hogy elvesztette veleszületett páncélját és 
leghalálosabb fegyverét, megnyugodtam.  Ártalmatlanná vált, mint a 
feldühödött mérges kígyó, akit varázsigék bűvölnek el. A fegyver visszatért 
Indrához -— többször nem lehet használni. 

Ardzsunának a fejébe villant, hogy Ghatótkacsa Krisna javaslatára szállt 
szembe Karnával. 


Rádöbbent, hogy ezúttal is csak Krisna védelmező közbenjárásának 
köszönheti, hogy életben maradt. Krisna segítsége nélkül a háború mostanra 
már véget ért volna — de nem a Pándavák győzelmével. 


Jócskán éjszakába nyúlt a harc, így a katonák mindkét oldalon hálásak voltak 
Ardzsunának, amikor azt javasolta, pihenjenek le másnap reggelig. Ahol 
abbahagyták a harcot, legott leheveredtek a mezőre. A fényes hold felkelt a 
felhőtlen égen, s halovány fénybe vonta a pusztítás mezejét. Mindenki aludt, 
ember, állat egyaránt: azt lehetett volna gondolni, hogy mindkét hadsereg az 
utolsó szálig megsemmisült. De amikor felvirradt a csata tizenötödik napja, a 
katonák mozgolódni kezdtek, majd elfoglalták állásaikat, s folytatódott a 
küzdelem. 


Dróna, ígéretéhez híven, amerre csak megfordult a csatamezőn, teljes 
felfordulást hagyott maga után a Pándavák sorai között. Nagy küzdelemben 
legyőzte Virátát és Drupadát is. Amikor megtudta, hogy atyja elesett, 
Dhristadjumnát fájdalom és harag öntötte el. A panycsála herceg csak egy 
dologra tudott gondolni: a végzet arra rendelte, hogy ő legyen Dróna gyilkosa. 
A Kuru tanító nyomába eredt, azzal az eltökélt szándékkal, hogy végez vele. 
Dróna azonban minden támadását kivédte. Még Ardzsunát is elhárította, 
amikor a Pándava arzenáljának minden égi fegyverét ráküldte. Közben 
tízezrével mészárolta le a Pándava hadsereg katonáit. 


Dróna ereje kétségbe ejtette Judhisthirát. Bhíma és Ardzsuna tanácsát kérte: 
— Dróna kiirtja egész hadseregünket! Hogy lehetne megfékezni? 


Krisna komolynak látszott. — Igazat szólsz, ó, király - válaszolta 
Judhisthirának. — Dróna puszta tekintetével is hamuvá tudna égetni minket. 
Azonban már elárulta nekünk, hogyan lehet megállítani. Le kell, hogy engedje 
a fegyverét, s ezt akkor fogja megtenni, ha valami nagyon kellemetlen hírt 
hall. Azt hiszem, ha meghallja, hogy fia, Asvatthámá elesett, fegyverét 
leeresztve, abbahagyja a harcot. 

Ardzsuna hirtelen Krisnához fordult. — Ezt nem tudom elfogadni, ó, Késava. 
Hogyan csaphatnánk be ilyen galádul a nemes tanítót? — mondta éles hangon. 


Bhímának azonban tetszett az ötlet. Tüstént oda is szaladt egy elefánt- 
hadosztályhoz, és megölt egy állatot, akiről tudta, hogy ugyanúgy hívják, mint 
Dróna fiát. Ezután nekiiramodott, s meg sem állt Drónáig, majd többször 
egymásután elkiáltotta magát: — Asvatthámá meghalt! 


Dróna leeresztette az íját. Bhímára meredt. Igaz lenne? A tanító nehezen 
tudta elképzelni. 


Asvatthámá, bráhmana-hatalmánál és az atyjától tanult harci tudományánál 
fogva úgyszólván legyőzhetetlen volt. Bhímát mindenki szeszélyesnek 
ismerte. Könnyen előfordulhat, hogy haragból vagy tréfából valótlanságot 
beszél. Dróna nem akart hinni neki. Ismét felemelte íját, s folytatta a harcot. 


Krisna ekkor győzködni kezdte Judhisthirát, hogy menjen oda Drónához, és 
erősítse meg Bhíma állítását. — Ments meg minket Drónától, ó, király. Ebben 
az esetben a hazugság bizony jobb, mint az igazság. Ha az ember 
valótlanságot állít, hogy életeket mentsen, az nem minősül bűnnek. 


Judhisthira elbizonytalanodott. Egész életében soha nem mondott semmit, 
ami akár csak kétértelmű lett volna. Erre most Krisna arra kéri, hogy olyasmit 
mondjon, ami egyértelműen hazugság. De mégis Krisna utasítása szerint kell 
cselekednie! Másképp lehetetlen megakadályozni Drónát abban, hogy az 
egész Pándava sereget elpusztítsa. Judhisthira, vonakodva bár, de elindult 
Dróna felé, majd elkiáltotta magát: — Meghalt Asvatthámá! — s halkan 
hozzátette: — Az elefánt. . . 


Amikor Judhisthira ezeket a szavakat kimondta, Dróna úgy érezte, menten 
megszakad a szíve. Akkor hát igaz! Judhisthira soha nem tudna hazudni. 
Karja tehetetlenül hanyatlott alá. 


Odaszólt Durjódhanának: — Ó, király, leteszem a fegyvert. Ez a világ, összes 
gazdagságával együtt, elvesztette számomra minden vonzerejét. Harcolj teljes 
erődből, mert én elmegyek. 


A bánattól porig sújtva, Dróna leroskadt a szekerében és zokogni kezdett. 
Aztán lehunyta a szemét, és lassan megnyugodott. A misztikus transz 
állapotába került, majd elméjét a jóga céljára összpontosítva, kilépett a 
testéből, s a magasabb szférákba emelkedett. 

Amikor Dróna hírül vette fia halálát, éppen Dhristadjumnával küzdött. 
Drupada fia, amikor egyszer csak azt látta, hogy Dróna leül a szekerében, s 
meditációba merül, gyorsan a földre ugrott, s megragadott egy hosszú kardot. 
Odarohant Dróna szekeréhez, s egy suhintással lecsapta a fejét. Egy 
diadalittas ordítással felkapta a fejet, és a Kauravák közé dobta. 


Durjódhana lesújtva állt a csatatéren. Összes tábornokával és emberével 
elmenekült az ujjongó Pándavák elől. Judhisthira vegyes érzelmekkel meredt 
idős tanára holttestére. Most, hogy ő is meghalt, a Kauravák számára nincs 
többé remény. De csalás kellett hozzá, hogy végül le tudják győzni. Ez 
nagyon fájt Judhisthirának — annál is inkább, mert ő volt az, aki a 
döntő hazugságot kimondta. Mindazonáltal a Kauravák alkalmaztak elsőként 
tisztességtelen eszközöket, amikor megölték Abhimanjut. Nem várhattak hát 
egyebet cserébe, ahogy arról már a kezdet kezdetén megállapodtak. 
Ugyanakkor, ha az ember Krisna utasítását követi, cselekvése mindig mentes 
marad a bűntől. 


A nap leáldozott, s Judhisthira visszavezényelte csapatait a táborba. A két 


sereg ismét nyugovóra tért. 


Huszonhetedik fejezet 
Méltó befejezés 


A tizenötödik nap éjszakáján Durjódhanának nagyon nyugtalan álma volt. 
Hánykolódott az ágyban, szörnyű aggodalmak gyötörték. Mi ez az egész? 
Először Bhísma, most meg Dróna - két olyan harcos, akiket még az égiek sem 
tudtak volna legyőzni. Bár minden erejükkel küzdöttek — s talán a dánaváktól 
is kaptak némi segítséget -, a Pándavák leterítették őket. Milyen erő 
támogatta vajon az öt fivért? Hogy tudnák valaha is legyőzni őket? Igen, hiba 
volt szembeszállni velük. De most már késő! Amikor annyi kiváló hős áldozta 
érte az életét, most aligha hagyhatta abba a küzdelmet. Halál vagy győzelem — 
csak ez a két választás van. És még nincs elveszve minden! 


Ott van Karna. Reggel átveheti a parancsnokságot a megmaradt Kauravák 
fölött. Talán egy utolsó nagy erőfeszítéssel meg tudja majd ölni Ardzsunát. 


Felvirradt a tizenhatodik nap, s a két sereg ismét felsorakozott a harcmezőn. 
Hadvezérükkel, Karnával az élükön a Kauravák elüvöltötték csatakiáltásaikat, 
s a Pándavákra vetették magukat. 


Hamarosan ismét elkeseredett küzdelem folyt mindenütt. 


Karna, akit addig ismeretlen lelkesedéssel töltött el hadvezéri rangja, úgy 
harcolt, mint azelőtt még soha. A Pándava sereg közé hajtatott, s lángoló 
nyílvesszőket lőtt ki minden irányba. 


Gyalogosok, lovasok, szekérharcosok és elefántharcosok miszlikbe vágott 
holttestei jelezték útját. Fegyvertársa és segítője Asvatthámá volt, aki égett a 
vágytól, hogy bosszút álljon könyörtelenül meggyilkolt atyja haláláért. 

Ardzsuna a szamsaptaka és a nárájana seregek megmaradt katonáival 
küzdött, akikkel többször összecsapott már a háború során. Még mindig 
tartotta magát a tisztességes harc szabályaihoz, így nem vetette be az istenek 
szörnyű fegyvereit. Ettől eltekintve azonban erejét nem kímélve küzdött. A 
Pándava nem ismert kegyelmet. Mivel siettetni akarta a háború befejezését, 
tömegével gyilkolta le ellenfeleit a Gándívából záporozó perzselő nyilakkal. 


Bhíma sorra vágta le Dhritarástra fiait. A két had borzasztó erővel kaszabolta 
egymást. A tizenhetedik nap közepére az eredeti hatmillióból mindössze 
félmillióan maradtak. 


Amikor Ardzsuna végre legyőzte a szamsaptaka és a nárájana sereget, 
Krisna arra biztatta, hogy szálljon szembe Karnával. 


— Sújts le végre erre a gonosz lelkű ostobára! Hiúsítsd meg Durjódhana 
maradék reményeit, és vess véget a háborúnak! Hogy is élhetné túl Karna, ha 
a Gándívával a kezedben szállsz szembe vele! 


Krisna szavai felpezsdítették Ardzsunát. Készen állt a küzdelemre. A 
távolban látta, amint Karna magas zászlója utat tör magának a Pándava 
seregben. Ardzsuna elszántan megmarkolta az íját. Krisna a lovak közé 
csapott, ő pedig módszeresen kaszabolni kezdte az útjába kerülő csapatokat. 


Amikor látták, hogy hadvezérük felé nyomul, több Kaurava hős is rárohant 
Ardzsunára. 


Kripa, Kritavarmá és hatan Durjódhana öccsei közül együttes erővel 
támadtak rá. Ardzsuna azonban most nem olyan hangulatban volt, hogy bárki 
is meg tudta volna állítani. Dühödten verte vissza támadóit. Több sornyi 
szekérharcos rohant rá és lelte halálát szélsebes nyílvesszői záporában. 
Hatalmas elefántok dübörögtek feléje, de őket is ledöntötték Ardzsuna 
halálhozó nyilat. 

A távolban küzdő Karna észrevette ellenfelét. Tudta, hogy elérkezett végső 
összecsapásuk pillanata. Kettejük közül az egyik nem kerül ki élve ebből a 
harcból. Karna tisztelettel nézte tántoríthatatlan ellenségét. Krisna, aki biztos 
kézzel, csillogó ékszerekkel díszes harcosok csapatai között hajtotta Ardzsuna 
szekerét, olyan volt, mint egy sötét felhő a csillagokkal teliszórt égbolton. A 
mögötte álló, szünet nélkül nyilazó Ardzsuna pedig egy másik felhő, egy 
villámokat szóró felhő volt. Karna szekérhajtójához fordult: — Vigyél 
Párthához! Az ő ideje lejárt. És Krisnáé is. Hamarosan végzek a két harcossal 
— és aztán az egész Pándava sereggel. 


Durjódhana látta, hogy barátja Ardzsuna felé közelít. A legkiválóbb 
Kauravákat sietve Karna mellé rendelte. Egy emberként rohantak Ardzsunára, 
de csillaghegyű nyilak fogadták őket, melyek egész testüket szétlyuggatták. 
Ekkor ért oda Bhíma is, és csatlakozott a fivéréhez. 


Durjódhana húsz megmaradt öccse támadt rá, élükön Duhsászanával. A sötét 
lelkű herceg láttán Bhíma megnyalta a száját, és elmosolyodott. Duhsászana 
haragosan felüvöltött, s egy arannyal és drágakővel kirakott, csillogó nyilat 
lőtt ki Bhímára, mely egy mennydörgésszerű hang kíséretében telibe is találta 
a Pándava mellkasát. Bhíma megszédült az ütéstől, s térdre esett a szekerén. A 
zászlórúdba kellett megkapaszkodnia, hogy visszanyerje az egyensúlyát. 


A Kauravák nyílvesszőrajokat és egyéb lövedékeket lőttek ki a sebesült 
Bhímára. Mivel azt hitték, hogy halálos ellenségük kilehelte a lelkét, 
felujjongtak az örömtől. De Bhíma hamarosan magához tért, és ismét harcra 
készen magasodott fel szekerén. Kihívóan Duhsászanára nézett, és rákiáltott: 


— Üss, amíg bírsz, nyomorult! Nemsokára úgyis kileheled a párád. 
Szomjazom a véredre! Ismerkedj meg a buzogányommal! 

Bhíma szekere a herceg felé lódult, aki őrjöngve, gyors egymásutánban lőtte 
ki rá a nyilait. 

Bhíma, sebesen pörgő buzogányával, egytől egyig mindet leszedte. Kiugrott 
a szekeréből, és Duhsászanára rontott. A herceg óriási erővel egy lángoló 
dárdát hajított felé, de Bhíma könnyedén darabokra törte. Néhány pillanat 
alatt ott termett ellensége mellett, s egyből rávetette magát. Hatalmas erővel 
úgy homlokon sújtotta, hogy a Kaurava húsz lépésnyire repült a szekértől. 

Miközben Duhsászana valahogy talpra küzdötte magát, Bhíma kirántott 
karddal újra a közelében termett. Egy jól irányzott mozdulattal fejbe rúgta, 
mire a Kuru herceg elterült a földön. 


Megragadta a karját, majd egy kardsuhintással levágta és a magasba emelte. 


— Ez az a kar, mely megszentségtelenítette Draupadí haját! — üvöltötte. A 
Kauravák elborzadva látták, hogy Bhíma feltépi Duhsászana mellét, s a 
tenyerében szájához emeli gőzölgő vérét. Amikor felállt, a vér kétoldalt 
csorgott le az arcán. Ellenségei egymás hegyén-hátán menekültek, s rémülten 
kiáltozták: 

— Mentsetek meg Bhímától! Hisz ez egy vérszomjas ráksasza! 

Bhíma Ardzsuna és Krisna felé fordult, s odakiáltott nekik: — Beváltottam a 
szavamat: bosszút álltam Draupadín. Hamarosan teljesítem a másik 
fogadalmamat is, s lesújtok Durjódhanára. Csak akkor fog megnyugodni a 
lelkem. 


Döbbenetükből magukhoz térve, tízen Duhsászana testvérei közül Bhímára 
rohantak. A  Pándava fürgén visszaszállt szekerébe, s borotvaéles 
aranyszárnyú nyílvesszőivel összes támadóját leterítette. Közöttük volt 
Vikarna is. Amikor Bhímának eszébe jutott, hogy a hercegek közül egyedül ő 
volt az, aki a kockajáték alatt mellettük emelt szót, nagyon szomorú lett, hogy 
meg kellett ölnie. Leugrott a szekeréről, s összetett kézzel körüljárta az elesett 
Kauravát. 


— Ó, hős, azzal hogy megöltelek, fogadalmamat és ksatrijaként rám háruló 
kötelességemet teljesítettem. Kívánom, hogy elérd az erényes lelkek 
birodalmát. 


Karna tanúja volt Duhsászana megölésének, s mélységesen megrendült. De 
összeszedte magát, s felkészült az Ardzsunával való küzdelemre, aki egyre 
csak feléje igyekezett. Amikor a két nagy harcos végül szemtől szemben állt 
egymással, az istenek az égre gyűltek, hogy tanúi legyenek a párharcnak. 
Felharsantak a mennyei kürtök és virágeső hullott mindkét küzdő félre. 


A két hős vad nyílvesszőrajt zúdított egymásra. Eltökélt céljuk volt, hogy a 
másikat megöljék, s úgy álltak ott, mint két nap, mely a világok elpusztítására 
kelt fel. Állandóan körívbe hajlított íjuk vakító napkoronára hasonlított, 
nyílvesszőik pedig megannyi napsugárként lövelltek fegyvereikből. 


Sokáig tombolt a küzdelem, de egyikük sem tudott egy szemernyit sem a 
másik fölé kerekedni. Mennyei fegyvereket is bevetettek, de a másik rendre 
elhárította őket. Miközben egymással küzdöttek, továbbra is bőszen támadták 
az ellenfelüket támogató védőseregeket, s ezrével gyilkolták le a katonákat. 
Karna mindent beleadott a harcba. Fényességes mennyei atyjának erejével 
felruházva, s ama csillapíthatatlan vágytól űzve, hogy legyőzze élete nagy 
ellenségét, úgy küzdött, mint még soha. De éppen, amikor úgy tűnt, 
felülkerekedik Ardzsunán, az átkok, melyeket korábban kimondtak rá, 
kezdték kifejteni hatásukat. 

Amikor Karna kitartó támadásától Ardzsuna kezdett megszédülni, a napisten 
fia úgy érezte, elérkezett az idő, hogy magához szólítsa a hatalmas 
Brahmásztra-fegyvert. De sehogy sem tudta felidézni a varázsigét. Eszébe 
jutottak guruja szavai: "Mikor a leginkább lesz szükséged legerősebb 


fegyveredre, nem tudod majd megidézni." 


Karna tehetetlenségében keserű könnyeket hullatott, de továbbra is tomboló 
dühvel harcolt. 


Egyszer csak arra lett figyelmes, hogy járművének kereke — a bráhmana 
hajdan kimondott átkának megfelelően — a földbe süppedt. Harci szekere úgy 
beszorult, hogy meg se lehetett mozdítani. A tehetetlenségtől teljesen 
megzavarodott: leugrott, s kétségbeesetten rángatni kezdte a kereket. Amikor 
látta, hogy meg se tudja moccantani, odakiáltott a vészesen közeledő 

Ardzsunának: 

— Ó, hős, ne ölj meg ilyen gyáván! Emlékezz az erényre. Egy nemes harcos 
soha nem öl meg olyan ellenséget, aki kiszolgáltatott helyzetben van. 

Krisna elmosolyodott. Visszakiáltott a megsebzett Karnának: — Jó, hogy 
végre eszedbe jut az erény, Karna. Kár, hogy akkor elfelejtkeztél róla, amikor 
minden adandó alkalommal becsaptad a Pándavákat, s rengeteg szenvedésnek 
tetted ki őket -— különösen, amikor erényes feleségüket olyan alávalóan 
megsértettétek. Vagy hol hagytátok ezt az erényt akkor, amikor a Kuru 
hősökkel együtt kegyetlenül végeztetek az ifjú Abhimanjuval? Ha szerinted ez 
az erény, akkor ne vesztegesd az időd azzal, hogy erre éppen most 
figyelmeztetsz minket. 


Karna lehajtotta a fejét, s még tett egy-két hasztalan kísérletet a kerék 
kiszabadítására. 


— Miért tétovázol? — fordult Krisna Ardzsunához. — Sújts le erre a 
rosszlelkűre, de azonnal. Nem érdemel könyörületet. 


Karna homlokáról patakokban folyt a veríték, miközben a kerékkel bajlódott. 
Amikor belátta, hogy nem tudja kiszabadítani, villámgyorsan hátrafordult az 
íjáért. Fölkapott egy hosszú acélnyílvesszőt, minden testi és lelki erejét 
beleadva kilőtte, s közben egyfolytában mantrákat olvasott rá. A nyíl 
villámcsapásként száguldott a Pándava felé, s teljes erőből mellkason találta. 


Ardzsuna megtántorodott. Krisna újra sürgetni kezdte, hogy ne vesztegesse 
az időt: ölje meg ellenségét. 
— Ne kegyelmezz neki! Vágd le a fejét, mielőtt a szekerére szállna! 


Ardzsuna ekkor kezébe vett egy andzsalika-hegyű nyilat, melynek formája 
két összetett kézre hasonlított. Az arany nyílvesszőt íjára helyezte, s Indra 
Vadzsra-fegyverének erejével ruházta fel. 


Ahogy a füle mellett megfeszítette a húrt, majd gondosan célzott, vészjósló 
csend telepedett a harctérre. A harcosok kővé dermedtek. Úgy tűnt, az ég 
megremeg, s a mennyekből figyelő risik felkiáltottak: — Békesség! Békesség! 


Ardzsuna egy pillanatig visszatartotta nyilát, s ezt suttogta: — Ha valaha is 
végeztem bármilyen lemondást, és ha tisztelettudó voltam feljebbvalóimmal, 
akkor ez a nyílvessző most ölje meg Karnát. — Ekkor eleresztette, s a nyíl 
napként ragyogva száguldott Karna felé. Széles és erős nyakán találta el. A 


2. 


feje azonnal levált a testéről, s a földre esett — még mindig csillogtak rajta 


arany fülbevalói. A törzse, melyből csak úgy lövellt kifelé a vér, a földre 
rogyott. Mindenki legnagyobb ámulatára ragyogó fénysugár hagyta el a testét, 
a magasba szökött, s beleolvadt a napba. 


A Pándavák örömujjongásban törtek ki. Táncra perdültek a csatamezőn, 
megfújták kagylókürtjeiket, s megilletődve nézték a halott Karnát, aki olyan 
volt, mint egy mennyei villám sújtotta hegy. Krisna magasztalni kezdte 
Ardzsunát, majd Judhisthira is odajött hozzájuk, s újra meg újra boldogan 
gratulált neki. Örömében és megkönnyebbülésében a Pándava király sírva 


fakadt. Végre megszabadult legnagyobb félelmétől. Most már csak a háborút 
kell befejezni. 


Erezte, a Kauravák számára közel a vég. 


Durjódhana lehanyatlott szekeréről. A mellét verte, zokogott, s fájdalmában 
a földön hempergett. A Kauravák körülállták Karnát és keservesen sírtak. 
Tisztelettel körüljárták a holttestet, s menetükhöz a Pándavák is csatlakoztak. 
A nap végén a napisten szomorúan bukott alá a nyugati hegyek mögött, s 
utolsó sugaraival még ragyogó fénybe vonta elesett fia testét. 


A tizennyolcadik nap reggelére a Kauravák elkeseredése a tetőfokára hágott. 
Azon az éjjelen Durjódhana szinte semmit nem aludt. Vigasztalan volt. 
Magányosan ült a sátrában, s Karna üres helyére meredt. Amikor felkelt a 
nap, nagy nehezen feltápászkodott, s megmosakodott. A fájdalomtól szinte 
kábultan hagyta el a sátrát, s tanácskozásra indult megmaradt minisztereivel. 


Amikor eszébe jutott, miként végeztek Karnával, fájdalma haraggá változott. 


A barátját könyörtelenül lemészárolták, amikor ott állt szekerétől megfosztva. 
Bosszút kell állnia érte! 

Hosszú kardját keményen megmarkolta, s a szekeréhez sietett. 

Kripa megpróbálta meggyőzni Durjódhanát, hogy ideje volna békét kötni a 
Pándavákkal, s teljesíteni a kéréseiket. Most már erőfölényben voltak, és nem 
sok idő kell hozzá, hogy mind egy szálig kiirtsák a Kaurava sereget. De 
Durjódhana hajthatatlan volt. 

— Minden lángokban áll. Olyan ellenségeskedés feszül köztem és a Pándavák 
között, ami csakis valamelyikünk halálával végződhet. 

Salját téve meg hadvezérének, Durjódhana kiadta a parancsot, hogy még 
egyszer, utoljára, induljanak harcba. Hadseregének megmaradt katonái 
megéljenezték, — majd elszántan csatába indultak. Tudták, hogy 
elkerülhetetlenül vár rájuk a dicső halál. A két sereg kirajzott a harcmezőre, s 
hatalmas üvöltéssel és fegyvercsattogással összecsapott. 


Krisna tanácsára Judhisthira Salját vette üldözőbe: eltökélte, hogy a felsőbb 
régiókba küldi a hadvezért. Szahadéva, a kockajáték napján tett fogadalmához 
híven, Sakunit kereste. Ardzsuna Asvatthámával és Kripával küzdött, Bhíma 
pedig félelmetes kiáltásokkal Dhritarástra utolsó fiait ostromolta. Közben 
mindkét sereg továbbra is elkeseredett igyekezettel rohamozta a másikat. A 
csatatér ismét vériszapos ingovánnyá változott. 


Judhisthira és Salja úgy harcolt egymással, mint két vérszomjas tigris. 
Egymást szemmel tartva, gyorsan és kecsesen forogtak körbe, s támadást 
színlelve időnként előreugrottak. 


Mindkettőjük megsebezte a másikat fürge nyilaival. Salja hosszú ideig igen 
vitézül küzdött. Állta Judhisthira támadásait, ugyanakkor ezrével kaszabolta a 
Pándava katonákat. Judhisthira azonban szép lassan felülkerekedett rajta. 
Bezúzta Salja vértjét, s kettétörte a  zászlórúdját. Amikor megölte 
szekérhajtóját és a lovait, Salja megtorpant. 

A szekerétől megfosztott hadvezér felkapott egy fényes acélkardot, és vad 
ordítással Judhisthira felé rohant. A Pándava király egy ragyogó arany dárdát 


emelt a magasba. 


— Most meghalsz! — kiáltotta, s teljes erőből eldobta. A dárda száguldó 
meteor gyanánt süvített Salja felé. A mellén találta el, s teljesen átfúródott a 
testén. Száján, orrán és fülén kibuggyant a vér, s a földre rogyott. Mint egy 
odaadó feleség, aki felkel, hogy megölelje szeretett urát, a föld is mintha 
megemelkedett volna, hogy befogadja Salját. Madra uralkodója, miután oly 
sokáig élvezte őt, a földet, végül ölelésébe hanyatlott, s kilehelte lelkét. 

Durjódhana tudta, hogy ezzel a háborúnak vége. Bhíma egytől egyig 
lemészárolta az öccseit. 


Szahadéva szilaj küzdelemben megölte Sakunit és összes gandhára harcosát, 
Ardzsuna pedig a Kaurava sereg maradványait morzsolta fel. A Kaurava 
herceg végső kétségbeesésében hátat fordított a csatatérnek és elmenekült. 
Szívében két érzés küzdött egymással: őszinte megbánást érzett, hogy 
semmibe vette feljebbvalói bölcs tanácsait, ugyanakkor fortyogott benne a 
düh, ha a Pándavákra gondolt. Valamilyen felfoghatatlan kozmikus hatalom 
segítette őket, s tisztában volt vele, hogy eleve hibás lépés volt szembeszállni 
velük, ugyanakkor nem feledhette, hogy a Pándavák megöltek mindenkit, aki 
kedves volt neki. Karna halála különösen elkeserítette. 


Tisztességtelen módon ölték meg, csakúgy, mint Drónát. De most már késő. 
Minden elveszett. 


Menekülés közben Durjódhana egy nagy tóhoz ért. Beleugrott, és leúszott a 
fenekére. 


Misztikus hatalma segítségével megkeményítette a vizet, s a tó fenekén 
maradt. Időre volt szüksége ahhoz, hogy kipihenje magát és felépüljön a sok 
megrázkódtatásból. Aztán majd eldönti, hogyan tovább. 


Durjódhana nem tudta, hogy volt három túlélő a Kaurava harcosok között — 
Kripa, Asvatthámá és Kritavarmá. Amikor észrevették, hogy Durjódhana 
elmenekült, ők is otthagyták a csatateret. Útközben találkoztak Vjászadévával, 
akitől megtudták, hol rejtőzik Durjódhana. Oda is értek a tóhoz és hangosan 
szólongatni kezdték vezérüket. Asvatthámá megpróbált a lelkére beszélni, 
hogy jöjjön vissza a csatamezőre. 


-— Mi továbbra is készen állunk, hogy szembeszálljunk ellenségeiddel, ó, 
király. Kelj fel! 


Biztosra veheted: ma legyilkoljuk őket. Megfogadtam, hogy addig nem 
veszem le a páncélomat, amíg az öt testvér és az egész Pándava sereg holtan 
nem fekszik. Atyám halála bosszúért kiált! 


Durjódhanának elment a kedve a harctól. 


— Ó, erőskarúak! — kiáltotta. — Nagy szerencse, hogy éltek, s szerencsés 
vagyok én is, hogy ilyen odaadó követőim vannak. Ha eljő a reggel, 
csatlakozom hozzátok. Addig azonban hadd pihenjem ki magam. 


Néhány vadász a közeli erdőben tartózkodott éppen, s véletlenül fültanúja 
volt a Durjódhana és Asvatthámá közötti beszélgetésnek. Így hát megtudták, 
hogy a herceg a tóban rejtőzik. Az értékes útbaigazításért várható busás 
jutalom reményében tüstént a királyhoz siettek. 


Miután hasztalan keresték Durjódhanát, a Pándavák visszatértek a táborba. 
Amikor a vadászoktól megtudták, hová ment, nyomban a tóhoz indultak. A 
háborút addig nem lehetett befejezni, amíg meghódolásra nem kényszerítik 
vagy meg nem ölik. 

A másik három Kaurava már messziről hallotta, hogy a Pándavák 
megmaradt  csapataikkal Durjódhana rejtekhelye felé tartanak, ezért 
lélekszakadva elrejtőztek az erdőben. Amikor Judhisthira odaért a tóhoz, 
csodálkozva látta, hogy a vize megszilárdult. 


— Nézd csak, hogy elbújt ijedtében a csalárd Durjódhana! Most azonban nem 
menekül előlem — mondta Krisnának. 

Judhisthira rákiáltott Durjódhanára, hogy jöjjön elő és küzdjenek meg. 

— Hogy lehet az, hogy menteni próbálod az irhád, azok után, hogy milliók 
haltak meg érted? Gyáva! Vállald a tetteid következményeit! A halál is jobb 
ilyen gyalázatnál! Küzdj meg velünk! Ha te győzöl, uralkodj az egész világ 
fölött, ha megölünk, vár a hűs föld. 

A Pándavák a tájat nézték. A tó kemény felszínén sétáló vízimadarakat kissé 
megzavarta ez a hirtelen változás. A tarka virágokkal borított fák közt lágy 
szellő lengedezett. A csatamező heve és pora után a fivéreket e festői táj 
puszta látványa is nagy nyugalommal töltötte el. 


Pld 


Néhány pillanat múlva Durjódhana visszakiáltott a tó fenekéről. Arra kérte 
Judhisthirát, várjon egy kicsit, amíg kipiheni magát. Judhisthira azonban 
hajthatatlan volt. 

— Ma nem kegyelmezünk neked. Gyere ki a tóból, vagy mi húzunk ki onnan. 
Fejezd be, amit elkezdtél. Ha a mi kezünk által halsz meg, a mennyekbe jutsz. 


Mérgesen és sértett büszkeséggel Durjódhana végül rászánta magát a 
párharcra. A tó vize örvényleni és bugyborékolni kezdett, s a herceg egyszer 
csak a felszínre bukkant. Hatalmas buzogányával a vállán olyan volt, mint egy 
óceánból kiemelkedő hegy. Végigmérte a Pándavákat és katonáikat, s 
elnevette magát. 


— Íme, itt vagyok, s készen állok rá, hogy mindnyájatokat a Halál 
birodalmába küldjelek! De hogyan tudnék egy szál magamban egyszerre ilyen 


sok ellenféllel harcolni? 


Bhíma is megmarkolta a buzogányát, és tett egy lépést előre. A 
legszívesebben azonnal szétverte volna Durjódhana fejét, de Judhisthira intett, 
hogy álljon meg. 

Judhisthira elmosolyodott. — Elérkezett az idő, hogy megfizess bűneidért, 
gonosz lelkű! Most nekünk is úgy kellene végeznünk veled, ahogy ti öltétek 
meg Abhimanjut, de kapsz tőlem egy esélyt. Válassz ki közülünk bárkit, és 
küzdj meg vele a tetszésed szerinti fegyverrel. Ha nyersz, megtarthatod a 
királyságot. Ha nem, a mennyekbe jutsz. 


Judhisthira biztos volt benne, hogy Krisna meg fogja védeni őt és fivéreit, 
Krisna azonban meglepetten nézett rá. Meggondolatlanságnak tartotta az 
ajánlatot. Durjódhana páratlan buzogányharcos volt. Még Bhímának is 
nagyon össze kellene szednie magát, ha le akarja győzni. 


Durjódhana megint elnevette magát. — Mindegy, melyiktek áll ki velem. 
Ragadjon buzogányt bárki közületek, én nyomban végzek vele, aztán egymás 
után a többi néggyel is. 


Bhíma könyörgő pillantást vetett Judhisthirára. 


— Engedd meg, hogy megöljem ezt a nyomorultat, ó, uram. Véget vetek 
ennek a háborúnak. Győzelmed biztos kezekben van. 

Judhisthira Bhíma széles vállára tette a kezét. 

— Úgy legyen. Menj és mérd rá a büntetést, amire oly nagyon rászolgált! 


Váltsd be a fogadalmad! De légy óvatos. Nem holmi gyenge ellenféllel van 
dolgod. 


Bhíma és Durjódhana ellenségesen meredtek egymásra. Mindig is tudták, 
hogy egyszer ez lesz a vége. Durjódhana már előre készült erre a napra: 
buzogányával sok-sok órát gyakorolt Hasztinápurában egy Bhímáról készült 
acélszobron. Mindketten meglengették a fegyverüket, és visszameneteltek a 
csatamező irányába. Úgy álltak meg egymással szemben, mint egy oroszlán és 
egy elefánt az erdő mélyén. 


— Emlékezz most vissza aljas tetteidre, te alávaló gazember! — vágta Bhíma 
gúnyosan mosolygó ellenfele arcába. — Eljött a végső leszámolás. Öcséid 
halottak mind, és most téged is utánuk küldelek. Ma összetöröm a 
büszkeségedet, világuralmi terveiddel együtt. 


Durjódhana mosolyogva emelte fel a buzogányát. 


— Mi haszna ezeknek a szavaknak? Már hogy tudnál te engem legyőzni? 
Nézd a buzogányomat: olyan, mint a Hímavát csúcsa. Miután arra 
kényszerítettelek, hogy Virátában szakács légy, Ardzsuna meg eunuch, ma 
mindkettőtöket halálba küldelek. 


A két dühödt harcos lassan, egymással farkasszemet nézve járt körbe-körbe. 
Minden izmuk és idegszáluk megfeszült. A szemük olyan volt, mint az izzó 
parázs. Buzogányukat hol szorosabban, hol lazábban markolták, s csak azt 
nézték, mikor sújthatnának le a másikra. Hirtelen mindketten előreugrottak. 


Buzogányaik fülsiketítő csattanással ütődtek össze, s nagy sistergéssel szikrák 
csaptak fel az égre. Mint két dühöngő bika: hangosan bőgtek, s újra meg újra 
egymásnak rontottak. Kirobbanó erejük a buzogányforgatás kecses fogásaival 


párosult — forogtak, cseleztek, a magasba ugrottak. Az égiek tekintetétől 
kísérve a két hatalmas harcos minden erejét megfeszítve küzdött. 


Egy ideig egyiknek sem sikerült eltalálnia a másikat, de aztán fokozatosan 
kezdték kiismerni az ellenfél védekezését, s hangos puffanásokkal egyre több 
ütésük talált célba. Hol az egyikük, hol a másikuk tántorodott meg, de hamar 
magukhoz tértek, s lankadatlan erővel folytatták a küzdelmet. Minden fogást 
ismertek, s tudományuk teljes tárházát megcsillogtatták. A nézőknek a szája is 
tátva maradt, s olykor lelkes éljenzésben törtek ki. 


Bhíma buzogánya Jamarádzsa halálhozó botjára emlékeztetett. Amikor 
Durjódhanára sújtott, olyan hangot adott, mint a süvöltő szél. A Kaurava 
szemkápráztató sebességgel és ügyességgel mozgott. A buzogánya olyan 
gyors volt, hogy lángnyelvek csaptak ki belőle. 


Bhíma nem sejtette, hogy Durjódhanát egy különleges védelemmel ruházta 
fel az anyja. 


Gándhárí érezte, hogy a fia végül buzogányharcban fog összecsapni 
Bhímával. Egy nap magához hívatta, de azt kérte tőle, hogy meztelenül jöjjön. 
A Kuru királynő tudta, hogy lemondásainak hatalmas erejével bíró 
pillantásával Durjódhana testét sebezhetetlenné tudja tenni. A herceg azonban 
képtelen volt pőrén megjelenni az anyja előtt. Magán hagyta az ágyékkötőjét, 
így combjának felső része nem kapott védelmet. Testének többi része azonban 
érzéketlen volt Bhíma ütéseire. A Pándava csodálkozva látta, hogy 
Durjódhana még leghatalmasabb csapásai alatt is állva marad. 


Durjódhana lassanként fölébe kerekedett ellenfelének. Egymás után többször 
15 lesújtott Bhímára, s közben egyfolytában nevetett. Bhíma majd megvadult a 
dühtől. Tántorgott Durjódhana erős ütései alatt, dőlt róla a veríték, s úgy 
kapkodta a levegőt, mint egy kígyó. 

Krisna látta, hogy Bhíma ügyel arra, hogy övön alul ne üsse meg ellenfelét. 
Habár annak idején megfogadta, hogy majd összetöri a combját, úgy tűnt, 
először tisztességes küzdelemben akarja legyőzni Durjódhanát. Krisna 
azonban tudott Gándhárí áldásáról. Mivel Bhímának az volt az egyetlen 
esélye, ha lesújt Durjódhana combjára, elkapta a Pándava tekintetét, majd 
rácsapott a saját combjára. 

Bhíma megértette Krisna jelzését. Nyilvánvaló volt, hogy Durjódhanát 
sehogy máshogy nem lehet legyőzni. A Kaurava kitűnő formában volt: 
jobbnál jobb ütéseket mért ellenfelére, s még jócskán volt belőlük a 
tarsolyában. Bhíma a fogadalmára gondolt, és körözni kezdett az ellensége 
körül. Egy újabb heves ütésváltás után hirtelen hátralépett, s hosszú szíjánál 
fogva meglengette buzogányát. Ahogy várta is, Durjódhana elugrott az ütés 
elől. Eközben ő sebesen visszarántotta, majd előredobbantva ismét nagy ívben 
meglendítette a buzogányt. Hatalmas karizma verejtékben fürdött a nagy 


erőfeszítéstől. Amikor Durjódhana visszahuppant a földre, Bhíma ütése a 
combján találta el. A vasbuzogány, melyet csak három erős ember tudott 
volna felemelni, úgy törte össze Durjódhana combjait, ahogy a villám tör 
derékba két fát. A Kaurava felüvöltött fájdalmában, s elterült a földön. 


A párharc véget ért. Bhíma irdatlan ütése halálos sebet ejtett Durjódhanán. 
Mozdulni sem tudott. A Pándavák hangos éljenzésben törtek ki. Krisna 
megtapsolta Bhímát. A még mindig dühtől tajtékzó Bhíma elesett ellenségére 
nézett, s már éppen emelte volna fel a lábát, hogy a fejére helyezze, amikor 
Judhisthira rákiáltott: 


- Bhíma, ne! Türtőztesd magad. Ne sértsd meg ilyen durván az 
unokatestvérünket. 

Odament Durjódhanához és letérdelt mellé: 

—- Ó, gyermek, vége a gyűlölködésnek. Büszkeséged, kapzsiságod és 
ostobaságod miatt kellett elszenvedned ezt a szerencsétlenséged. Hősök 
milliói fekszenek holtan miattad. Most te is követed őket. A sajnálat nekünk 
jár, nem neked. Te most a mennyekbe jutsz, mi meg itt maradunk ebben a 
szenvedésekkel teli világban, jajveszékelő özvegyek között. 


Könny csordult ki Judhisthira szeméből, amikor eszébe jutott, hányan és 
hányan haltak meg a háborúban. Krisnának kellett megvigasztalnia. 
Durjódhana nem szólt semmit. Belefehéredett a fájdalomba. Nem csak a sebei 
fájtak, hanem az is, ahogy elbántak vele. Judhisthira kedves szavaitól egy 
csöppet sem derült jobb kedvre. Krisnára nézett, és mérgesen annyit mondott: 
— Láttam, amikor jelt adtál Bhímának. Csaló vagy és bűnös. Egyedül ravasz 
fondorkodásodnak köszönhető, hogy a Pándavák megnyerték a háborút. — 
Fájdalomtól eltorzult arccal visszahanyatlott, arca verejtékben úszott. 


- Te ostoba, hát elfelejtetted, hogy én voltam az, aki Hasztinápurába 
mentem, s megpróbáltalak megóvni ettől a háborútól? — vágott vissza Krisna. 
— Hagyd abba a haszontalan szitkozódást! Ami veled történt, az csak a saját 
tetteid visszahatása, semmi egyéb. A Pándavák és hitvesük ellen elkövetett 
gonosz cselekedeteid, Abhimanju aljas meggyilkolásával együtt, ma 
visszahulltak rád. 


Durjódhana nem tudott válaszolni. Levegő után kapkodott, a buzogánya 
mellette feküdt a földön. Amikor a nap lenyugodott, a Pándavák Krisna 
javaslatára visszatértek a táborba. Búcsút vettek Durjódhanától, s a sorsára 
hagyták. 


Huszonnyolcadik fejezet 


Heves indulatok 


A két nagy sereg tengernyi katonájából alig ezer Pándava harcos maradt. 
Fáradtan tértek vissza a táborukba, de nagyon boldogok voltak, hogy végül 
sikerült győzelmet aratniuk a hatalmas Kuruk fölött. A tizennyolcadik nap 
estéjén letették fegyvereiket, és nyugovóra tértek. 


Krisna azt javasolta Judhisthirának és a fivéreknek, hogy a hagyománynak 
megfelelően az éjszakát töltsék a Kauravák táborában. Mivel ők voltak a 
győztesek, az ő kiváltságuk volt, hogy birtokba vegyék a Kauravák javait. 
Emellett irányítani és védelmezni kellett a Kauravák megannyi szolgáját és 
asszonyát is, akik a táborban voltak. Krisna és az öt fivér belépett Durjódhana 
hatalmas sátrába, s nyugovóra tértek éjszakára. 


Időközben, kint az erdőben, Kripa, Asvatthámá és Kritavarmá egy nagy 
banyanfa alatt pihent. 


Amikor ráakadtak az elesett Durjódhanára, borzadva hallották tőle, hogyan 
győzték le. A herceg biztatta őket, hogy másnap folytassák a harcot. A 
végsőkig elcsigázott harcosok végül összeestek a fa alatt. Asvatthámá 
azonban nem tudott elaludni. Még mindig égett benne a bosszúvágy. A fa 
lombjára tévedt a tekintete, s azt látta, hogy egy nagy bagoly csap le az égből. 
Az ágakon sok varjú aludt, s a bagoly egymás után ölte meg őket álmukban. 
Ahogy a megölt madarak potyogtak le a fáról, Asvatthámá elgondolkozott. 
Talán mindez a sors jelzése? Arra nem sok esélyt látott, hogy két társával le 
tudnák győzni a Pándavákat. De most mind mélyen alszanak... Alvó 
embereket persze tilos volt megölni, de ezek bűnös ellenségek. Bármilyen 
eszközzel is, de meg kell őket büntetni! 

Dróna fia felkelt, és két társát is felébresztette. Amikor beavatta őket a 
tervébe, azok csak ültek némán: már azt is szégyellték volna, ha egyáltalán 
válaszra méltatják a javaslatot. Néhány pillanat múlva Kripa szólalt meg: 


— Ó, hős, minden tőlünk telhetőt megtettünk, hogy legyőzzük a Pándavákat, 
de a sors úgy rendelte, hogy másképp legyen. Durjódhana saját ostobaságának 
köszönheti balvégzetét. Az alattvalói lévén, minket is bánat sújt. Nem látom 
értelmét, hogy tovább harcoljunk, különösen ilyen bűnös eszközökkel nem. 
Menjünk vissza Hasztinápurába. 

De Asvatthámát nem lehetett a tervétől eltántorítani. Eltökélte, hogy végez 
ellenségeivel, és nem hallgatott semmilyen érvre. Ezt Kripának is nyíltan 
megmondta. Az idős Kuru megint megpróbálta lebeszélni. 

— Ha úgy érzed, harcolnod kell, hát harcolj tisztességes módon. Várd meg a 
reggelt. Akkor majd mi is csatlakozunk hozzád. 

Asvatthámá felállt és a fegyvereiért nyúlt; ezüst vértje megcsillant a 
holdfényben. 


—- Nem. Nyílt összecsapásban nem sok esélyünk van. Most azonnal a 


táborukba megyek. Álmukban elkapom őket, s mint az állatokat, 
lemészárolom őket. Nem érdemelnek mást. 


Kripa és Kritavarmá döbbenten nézték, ahogy Dróna fia szekerére száll. 
Kripa mindent megpróbált, hogy lebeszélje sötét tervéről, de Asvatthámá 
tántoríthatatlan volt. Elhajtott az éjszakában. Amikor a Pándavák táborához 
ért, egy furcsa kinézetű teremtménnyel találkozott a kapunál. Magas volt és 
félelmetes, vértől csöpögő tigrisbőrt viselt, s a nyaka körül egy fekete kígyó 
tekergőzött. Félelmetes arcán száz szem pislogott, hatalmas szája pedig olyan 
volt, mintha lángolna. 


Az életéért aggódó Asvatthámá nyomban nekitámadt. Legerősebb fegyvereit 
mind kilőtte a szörnyű kinézetű idegenre, de hasztalan: nyilai mind elégtek, s 
a lény meg se rezzent. 

Amikor rájött, hogy valószínűleg a nagy istenséggel, Sivával áll szemben, 
akit már oly régóta imád, Asvatthámá leszállt a szekeréről, és a földre borult 
előtte. A lény ekkor mennydörgő hangon megszólalt: 


— Ó, gyermek, Siva vagyok. Pándu fiai a háború alatt az én védelmem alatt 
álltak. Mivel szeretem Krisnát, a hívei iránt is mindig részrehajló vagyok. 
Most azonban az idő indított ostromot a Pándava hősök ellen. Végrehajtották 


a Gondviselés tervét, megszabadították a földet terhétől, s most az ő elrendelt 
végzetük is elérkezett. 


Siva felemelt egy hatalmas kardot. 


—- Ó, Dróna fia, vedd ezt a fegyvert. Úgy rendeltetett, hogy te légy 
pusztulásuk eszköze. Én erővel ruházlak fel, te pedig öld meg őket mind egy 
szálig. 

Asvatthámá felállt és kézbe vette a kardot. Titokzatosan csillogott, s a 
markolata drágakövekkel volt kirakva. Siva ekkor eltűnt. Asvatthámá úgy 
érezte, irdatlan erő tölti el; mosolyogva kivonta kardját. Nesztelenül belépett a 
Pándavák táborába, és nyomban nekilátott az alvó harcosok legyilkolásának. 
A meglepett katonák kiugráltak az ágyukból, és már nyúltak volna a 
fegyverükért, de Asvatthámá könyörtelenül levágta őket. Az egyik sátorban öt 
alvó harcosra bukkant. Úgy hitte, csak a Pándavák lehetnek, s ujjongva az 
ágyukhoz ugrott. Nagy kardsuhintásokkal egyenként leölte őket. Ezután 
irtóztató röhögéssel, véres kardját a feje fölött suhogtatva, kirohant. Kevesebb 
mint egy óra alatt mindenkivel végzett a táborban. Az öt holttestet, akiket a 
Pándaváknak vélt, lefejezte: ez az öt fej lesz a legszebb trófea, amit 
Durjódhanának felajánlhat. A Kaurava legalább úgy hal meg, hogy ellenségeit 
is halottnak tudhatja. 

Miután a fejeket a szekerébe dobta, Asvatthámá sebesen a haldokló 
Durjódhanához hajtott. A nap éppen felkelőben volt, s ő megpillantotta a 
holtsápadt herceget: látszott rajta, hogy már nincs sok ideje hátra. Dögevő 
állatok gyülekeztek körülötte, Asvatthámának kellett elijesztenie őket. A 
fejeket odatette a herceg mellé, és így szólt: 


— Uram, ellenségeid halottak. Itt vannak a fejeik. 


Durjódhana egy kicsit megemelte a fejét, és elmosolyodott. Csak nagy 
nehezen tudott megszólalni. 


— Ez derék... ó, Dróna fia... Neked sikerült az, amit még Bhísma... Karna. .. 
és atyád sem tudott elérni. Jól van... 


Durjódhana kinyújtotta a kezét, s megmarkolta az egyik hátborzongató fejet. 
A halott, maszkszerű arcon döbbenet ült, mintha még mindig azon 
szörnyülködne, hogy ilyen kegyetlen, állatias módon végeztek vele, miközben 
az igazak álmát aludta. A herceg alig tudta elhinni, hogy a Pándavák halottak. 
A fejek külsejéből szinte lehetetlen volt megállapítani, hogy azok tényleg a 
Pándavák fejei-e, de a herceg tudta, hogyan fog erről megbizonyosodni. 
Utolsó csepp erejével összeszorította a fejet. Az nyomban összeroppant. 
Ugyanezt megcsinálta a maradék néggyel is. 


— Ezek nem a Pándavák! — mondta csalódott hangon. — A fivéreknek szinte 
vasból van a fejük. Legerősebb buzogányütéseimmel sem tudtam bezúzni 
Bhíma koponyáját. Biztosan a Pándavák öt serdülőkorú fiát ölted meg. Ó, jaj, 
micsoda alávaló tett. Ki viszi így tovább a Kuruk nemzetségét? 

— Ó, jaj! ó, jaj! — sóhajtozta Durjódhana, és visszahanyatlott a földre. A feje 
félrecsuklott, és kilehelte lelkét. Asvatthámá kétségbeesett. Amikor felkelt a 
nap, érezte, hogy elhagyja Siva ereje. Arról szó sem lehetett, hogy most 
szembeszálljon a Pándavákkal. Hamarosan keresni fogják. 


Visszaült a szekerére, és elindult az erdő felé. Azt sem tudta, melyik úton 
meneküljön. 


Napfelkelte után nem sokkal a Pándavák azt látták, hogy Dhristadjumna 
kocsihajtója szalad lélekszakadva a Kuru tábor felé. Valahogy sikerült élve 
megúsznia a vérfürdőt. A fivérek elborzadva hallgatták, amikor beszámolt 
nekik az elmúlt éjjel eseményeiről. Felzokogtak a fájdalomtól. Judhisthirát 
különösen lesújtották a hírek. A lágyszívű Pándava úgy érezte, mindezért ő a 
felelős. Az egész háború miatta tört ki, csak azért, hogy ő király lehessen. Hát 
most ő a király — de micsoda szörnyű áron! Összes szeretett feljebbvalója, 
barátai, unokatestvérei, s most még a fiai is mind halottak! Térdre rogyott, és 
halálra vált hangon megszólalt: — A már amúgy is keserű győzelem most még 
keserűbb. Miféle boldogságot fogunk mi élvezni, ha minden barátunk és 
rokonunk halott? Mi lesz Draupadíval? Hogy fogja túlélni, ha meghallja, hogy 
öt fiát legyilkolták? 

Amikor Draupadíi értesült a történtekről, szinte eszét vette a fájdalom. A 
fivérek hitvesükkel együtt a Pándava táborba siettek. Borzasztó látvány tárult 
a szemük elé. Mindenütt megcsonkított holttestek hevertek. Draupadí, amikor 
meglátta lefejezett fiait, ájultan esett össze. Amikor magához tért, a szeméből 
patakokban ömlött a könny, a teste hevesen rázkódott. Ardzsunára és Bhímára 
nézett, akik mellett ott állt Krisna is, és így szólt: — Addig nem mozdulok el 
innen, amíg Asvatthámá meg nem bűnhődik. Öljétek meg, mint egy állatot! 
Ha nem fizet meg ezért a bűnért, akkor én végzek magammal. 


Krisna egyetértett vele: 


- A vérszomjas, gonosz és könyörtelen Asvatthámá bármire képes. 
Mindenképpen el kell kapnunk. Induljunk, most azonnal! 


Krisna és Ardzsuna rögtön el is indult a táborból. Krisna szekerén mentek, s 
egyenesen az erdőbe hajtottak. Amikor végre Asvatthámá nyomára 
bukkantak, üldözőbe vették, és hamarosan utol is érték. Vészesen közeledő 
üldözői láttán Asvatthámát rettegés fogta el. Egy szempillantás alatt 
megidézte a Brahmásztrát, és teljes erejéből elengedte. Ragyogó fehér fénykör 
sugárzott a szekeréből. Krisna, amint ezt észrevette, sürgetőn így szólt 
Ardzsunához: -  Ó, hős, páni félelmében a nyomorult ostoba 
meggondolatlanul kilőtte a Brahmásztrát. Ez a fegyver képes elpusztítani az 
egész világot. Védd ki a sajátoddal, s aztán vond vissza mindkettőt. 


Ardzsuna tüstént végrehajtotta Krisna parancsát. Kilőtt egy másik 
Brahmásztrát, amely utolérte Asvatthámá lövedékét. A két fegyver úgy 
ragyogott egymás mellett, mint két mennyei nap. Vakító fényesség árasztotta 
el az eget. 

Amikor Asvatthámá látta, hogy hatástalanították a fegyverét, tudta, hogy 
közel a vég. Azon törte a fejét, hogy tudna még egy utolsó gaztettel ártani a 
Pándaváknak. Tudta, hogy Abhimanju felesége, Uttará gyermeket vár, ezért 
úgy döntött, hogy a megfelelő mantrákkal Uttará méhe felé irányítja a 
Brahmá-löveget. A gyermek volt a Pándavák egyetlen reménysége. 
Megszakadna a szívük, ha a magzat meghalna. Dróna fia összeszedte minden 
akaraterejét, s a löveget Uttará felé küldte. 


Ardzsuna nem tudta, mit tett Asvatthámá, ezért a megfelelő mantrákkal 
visszahívta a saját fegyverét. A ragyogó fény alábbhagyott. Időközben a 
Pándavák táborában Uttará hirtelen nagy veszedelmet érzett. A teste remegni 
kezdett, majd összeesett. Nyomban imádkozni kezdett Krisnához: 

— Ó, világmindenség mindenható Ura, kérlek, védj meg! E félelmetes 
siralomvölgyben rajtad kívül nincs más menedék. 

Krisna, habár ott állt Ardzsuna mellett a szekéren, az erdőben, meghallotta 
az imáját. Mivel tudta, mire készül Asvatthámá, mindenek fölött álló hatalma 
révén kiterjesztette magát, és egy misztikus formában belépett Uttará méhébe. 
Eltérítette a közelítő Brahmásztrát, és semlegesítette a hatását. Uttará látta, 
amint a ragyogó fényesség feléje közelít, majd ártalmatlanul felkanyarodik az 
égbe. 

Azt követően, hogy visszahívta a Brahmásztrát, Ardzsuna kilőtt egy másik 
fegyvert is, mely erős kötelekkel gúzsba kötötte Asvatthámát. Leugrott a 
járműről, majd a hajánál fogva Krisna szekeréhez vonszolta a foglyot. A 
legszívesebben ott helyben végzett volna vele, de ódzkodott a gondolattól, 
hogy megölje tanítója fiát. Dróna halála eleve nagy fájdalommal töltötte el 
Ardzsunát, ezért igencsak vonakodott attól, hogy egyetlen fiát ií5 megölje. 
Krisnához fordult hát tanácsért, aki arra biztatta, hogy azon nyomban 
végezzen Asvatthámával. 


— Úgy érzem, képtelen vagyok megölni ezt a nyomorultat, ó, Krisna. Vigyük 


inkább Judhisthira elé, s ő majd eldönti, mi legyen a teendő. 


Krisna beleegyezett, Ardzsuna pedig felhúzta a szekérre a megkötözött 
Asvatthámát. A táborba érve Judhisthira lábai elé vetette. 


— Íme, itt van fiaink gyilkosa. Mit csináljunk vele? 

Amikor Draupadí meglátta a nyomorult állapotban lévő Asvatthámát, 
szánalom ébredt benne iránta. Kihunyt benne a bosszúvágy, s így szólt: — Ó, 
Ardzsuna, bocsásd szabadon. Ő egy bráhmana, s ráadásul a gurud fia. Ne 
kelljen miattunk Dróna feleségének is úgy zokognia, ahogy nekem. Könyörülj 
meg rajta! 

Judhisthira üdvözölte felesége szavait, Bhíma azonban erősködött, hogy 
Asvatthámát haladéktalanul meg kell ölni. 


— Kegyetlenül, álmukban gyilkolt meg ártatlan fiúkat. Miféle bráhmana az 
ilyen? Miért kellene megkegyelmezni neki? 

Krisna Ardzsunára nézett, aki Asvatthámá mögött állt. 

— Ó, Pártha, meg kell találnod a módját, hogy feleséged és bátyád kérésének 
is eleget tégy. 

Ardzsuna a magasba emelte kardját, a másik kezével pedig megragadta 
Asvatthámá haját. 

Draupadínak a lélegzete is elakadt, amikor a borotvaéles kard meglendült. . . , 
ám Ardzsuna csupán Asvatthámá kontyba tűzött haját vágta le, csillogó 
drágaköves csatjával együtt. Az ékszert Draupadínak adta, mondván: 


— Ó, gyönyörű hölgy, ezt most már akár halottnak is lehet tekinteni. Ha egy 
harcosnak levágják a haját, az olyan, mintha megölnék, ebben az ékszerben 
pedig benne van Asvatthámá minden hatalma. 


Asvatthámá mintha összetöpörödött volna, amikor levágták a haját. A földre 
rogyott, Krisna pedig így szólt hozzá: 

— Dróna kegyetlen fia, a világ szemében gyáva és nyomorult leszel. 
Háromezer évig kell majd bolyonganod a földön, betegségektől és az emberek 
szidalmazásától sújtva mindenütt. Miután megkapod tetteid következményeit, 
végül a magasabb régiókba jutsz. Most pedig menj. 

Asvatthámá felállt, és lehajtott fejjel eloldalgott. Krisna ezután 
megvigasztalta a Pándavákat és Draupadít, s örök lelki igazságokra tanította 
őket. Miután Judhisthira intézkedett az elesett katonák halotti szertartásáról, 
fivéreivel a Gangeszhez ment, hogy felajánlásokat mutassanak be az 
eltávozott lelkeknek. 

Miután Dhritarástra és Gándhárí értesült a háború kimeneteléről és 
Durjódhana pusztulásáról, naphosszat csak ültek szótlanul a palotájukban, s a 
szívüket elviselhetetlen szomorúság mardosta. 

Az összes fiuk halott volt. A Kuru-ház megsemmisült. Legnagyobb 
jóakarójuk és nagyra becsült feljebbvalójuk, Bhísma, még mindig a csatatéren 
haldoklott. 


A bánat sújtotta királyi párt Szandzsaja próbálta vigasztalni. 


— Vjászadévától hallottam, hogy minden az istenek elrendeléséből történt — 
magyarázta. — Durjódhana Kalinak, a sötét kor rossz szellemének megtestesült 
kiterjedése volt. Isteni elrendezés folytán csatarendbe állította a földre súlyos 
teherként nehezedő démoni elemeket, s aztán a pusztulásba vezette őket. 


Gándhárí keblei hullámzottak a hangos zokogástól. A Kuru királyné 
tudomásul vette, amit Szandzsaja mondott. Mindig is tudta, hogy a fia gonosz 
lelkű. Már születése pillanatában a sorsára kellett volna hagyni. Az istenek 
terve azonban más volt — s ez a terv most beteljesedett. 


Több mint hatmillió katona esett el, köztük több száz király. 


Dhritarástra és felesége a hasztinápurai polgárokkal együtt szomorú 
menetben kivonult a Gangesz partjára, hogy felajánlásokat mutassanak be a 
halottaknak. Amikor a folyóhoz értek, a távolban a Pándavákat pillantották 
meg. Az öt fivér is észrevette idős nagybátyját és nagynénjét, eléjük járultak, 
és a földre borultak. Dhritarástra sírt, amikor sorban megmondták a nevüket. 

Nagy nehezen mindegyiküket megölelte. Bhíma nevének hallatán 
mérhetetlen harag öntötte el. 


Krisna észrevette ezt, s amikor a vak király éppen megölelte volna, félretolta 
Bhímát. Misztikus hatalma segítségével egy szempillantás alatt odavarázsolta 
Bhíma vasszobrát Durjódhana palotájából, s azt állította oda Dhritarástra elé. 
A király dühödt öleléssel ragadta meg a fémhasonmást, s mindenki 
legnagyobb döbbenetére apró darabokra törte, majd fulladozva és vért hányva 
a földre roskadt. 


Szandzsaja letérdelt a király mellé, és gyengéden fölemelte. 
— Nem szabad így viselkedni — dorgálta lágyan. 


Miután elpárolgott a dühe, abban a hiszemben, hogy megölte Bhímát, így 
kiáltott: — Ó, jaj! Mit tettem! 

— Csak Bhíma hasonmását törted össze, ó, király — nyugtatta meg Krisna. — 
Győzd le magadban a haragot és nyugodj meg. Ha megölöd Bhímát, attól még 
nem kelnek életre a fiaid. 

Dhritarástra szégyenében lehorgasztotta a fejét. Szolgái támogatásával a 
folyóhoz ment, és némán fürdőt vett szent vizében. Nem tudott mit mondani. 
Mindenki azt tanácsolta neki, hogy tagadja meg Durjódhanát és eszelős 
intrikáit. Mivel ezt elmulasztotta megtenni, most ennek itta a levét. 
Bekövetkezett, amit már jó előre látni lehetett. 


Gándháríban ugyancsak harag dúlt. Amikor a Pándavák odamentek hozzá, 
hogy a tiszteletüket ajánlják neki, odakiáltott Bhímának: — Hát nem tudtad 
volna legalább egy fiamnak meghagyni az életét?! Támasz nélkül hogy 
fogunk a világban vak férjemmel elboldogulni? 


A Kuru királynénak ekkor eszébe jutott Krisna. Érezte, hogy haragja nőttön 
nő. Annyiszor hallotta már a risiktől, hogy ő a legfelsőbb személy, a 
mindenható, az élőlények jóakarója. Akkor miért hagyta, hogy annyi embert 
lemészároljanak? Amikor Krisna köszöntötte, kifakadt: — Ó, Késava, a Kuru- 


dinasztia úgyszólván a szemed láttára pusztult el. Hogy engedhetted ezt meg? 
Ezért a mulasztásodért megátkozlak, hogy a te dinasztiád is ugyanígy, 
testvérháborúban pusztuljon el! 


A Pándavák megdöbbentek. Mit képzel magáról Gándhárí? Hogy mondhat 
bárki is átkot Krisnára? De Krisna csak mosolygott. 


— Ó, erényes hölgy, úgy is lesz, ahogy mondtad. A Jadukat senki nem tudja 
megölni. Ezért amikor elérkezik eltávozásuk ideje, egymással fognak végezni. 
Köszönöm az átkot. 


A Pándavák nagyon elszomorodtak. Krisna eltávozásának gondolata 
elviselhetetlen volt. S egy újabb testvérháború? Ezt még elgondolni is 
lehetetlen! De az Úrnak biztosan van egy isteni terve. A fivérek elköszöntek 
Gándhárítól, s odamentek anyjukhoz. Közben egyre csak Krisna szavai jártak 
a fejükben. Kunti reszketett a benne dúló érzelmektől, amikor megölelte fiait. 
Nem győzte magasztalni Krisnát, amiért megmentette őket. Amikor a fivérek 
a folyóhoz indultak, hogy felajánlásokat tegyenek, ő is ott ment mögöttük. 
Karnára gondolt és csendesen sírt. 


Felnézett a többi fiára. Ideje, hogy elmondja nekik az igazságot. Mély 
lélegzetet vett, s így szólt: — Ó, hősök, tegyetek egy felajánlást Karnának is. 
Az a nagy hős Szúrja fia volt, s az én méhemből született. Ő volt legidősebb 
bátyátok. 

Az öt fivér megtorpant. Hátrafordultak, s döbbenettel az anyjukra meredtek. 
Judhisthira hitetlenkedve rázta a fejét. Eszébe jutott, hogy többször is feltűnt 
neki, mennyire hasonlít Karna lábfeje Kuntíéra. Nagyon csodálkozott rajta, de 
még álmában se hitte volna, hogy Karna a bátyja lehet. Most azonban 
kétségkívül bebizonyosodott. Égnek emelt karral felkiáltott: — Ó, hogy lehet, 
hogy erről nem szóltál nekünk? Mikor és hogyan született? Ó, nemes hölgy, 
kérlek, mondj el mindent. E hír hallatán úgy tör fel bennem a bánat, ahogy az 
óceán emelkedik egyre feljebb telihold idején. 


Kunti elbeszélte álmélkodó fiainak az egész történetet. Amikor befejezte, 
zokogva a földre roskadt. Judhisthira gyengéden felemelte, és megcirógatta a 
homlokát. 

— Drága anyánk, biztosan nagyon sokat szenvedtél. 

A testvérek a Gangeszbe léptek, hogy elvégezzék felajánlásaikat. Krisna 
odament a bánat sújtotta Judhisthirához, s vigasztalni kezdte: 

— Karna tisztában volt vele, hogy ki ő. Egyszer megpróbáltam rábeszélni, 
hogy álljon a ti oldalatokra, de tántoríthatatlan volt. Rajtam kívül Szúrja és 
anyád is próbáltak a lelkére beszélni, de Karnát nem lehetett megingatni: 
eldöntötte, hogy Durjódhanát támogatja. 

Judhisthira még mindig úgy érezte: tudnia kellett volna a dologról. Anyjának 
meg kellett volna bíznia benne. Oly sok vérontást el lehetett volna kerülni. 
Amikor Judhisthira kilépett a folyóból, így szólt Kuntíhoz: 

— Ó, anyám, nem kárhoztatlak a hallgatásodért. Biztosan felsőbb elrendelésre 


cselekedtél így. Mégis úgy érzem, a bizalmadba kellett volna avatnod. Ezért 
azt mondom: a mai naptól egyetlen nő se tudjon titkot tartani. 


Amikor az összes szertartást elvégezték, Judhisthira összeült tanácskozni a 
fivéreivel és Krisnával. Ideje volt, hogy ismét kézbe vegye a föld irányítását — 
de úgy érezte, képtelen erre. A háború borzalmai beleégtek a szívébe. Több 
millió asszony és gyermek gyászolt. Judhisthira úgy érezte, mindezért ő 
hibáztatható. Üres tekintettel meredt a földre. Valóban annyira fontos volt, 
hogy ő legyen az uralkodó? Minden hibája ellenére Durjódhana meglehetősen 
hatékony államférfi volt, s még a bráhmanákat is bőségesen ellátta. Most 
halott volt, csakúgy, mint öccsei, a Kuru vezérek és a sok-sok király. 
Judhisthirát zokogás rázta. Talán jobb lett volna mégis az erdőben maradni! 


Egy nagyot sóhajtott, s kiöntötte a szívét: 


— Mint a kutyák, akik egy darab húson marakodnak, úgy szálltunk hadba a 
birodalomért. Most azonban semmi kedvünk a húshoz. Félredobom. Az egész 
igyekezet haszontalan volt. Nem vágyom a háború üszkös maradékaira, amit 
oly sok élet árán szereztünk meg. Hadd vonuljak inkább vissza az erdőbe! 
Legyen Bhíma vagy Ardzsuna a király. 


Judhisthira öccsei kétségbeesetten néztek a bátyjukra. Keményen harcoltak 
azért, hogy visszanyerjék a királyságát. Hogy is lehetne őt Durjódhanával egy 
napon említeni? Judhisthira uralma alatt az embereknek nem csak anyagi 
szempontból menne jól a sora, de, ami ennél sokkal fontosabb: a végső 
felszabadulás felé vezető úton haladnának. A hitetlen Durjódhana soha nem 
lett volna képes ilyen módon vezetni őket. 


Judhisthira fivérei egymás után igyekeztek a lelkére beszélni, hogy vállalja 
magára a királyi feladatokat. Ő azonban eltökélt volt. A beszélgetés alatt több 
risi is csatlakozott hozzájuk. Végül Vjászadéva szólalt meg. Ő is alapos 
érvekkel támasztotta alá, hogy Judhisthirának kötelessége a királyi teendők 
ellátása. A halhatatlan bölcs szavai hallatán Judhisthira kezdte belátni, hogy el 
kellene foglalnia a trónt. Különösen azért, mert a bölcs újra megerősítette, 
hogy a háború az Úr közvetlen elrendezése volt. Judhisthira megértette, hogy 
nem szállt bűn a fejére a háború következményeként, az uralkodó 
kötelességeivel kapcsolatban azonban még mindig kételyei voltak — hiszen 
ezek is bűnnel teliek. Királynak lenni egyet jelent azzal, hogy az ember 
hatalmas vagyont birtokol és élvez, megtámad és leigáz más királyokat, a 
többi, látszólag erőszakos és önző cselekedetről nem is beszélve. 


— Ó, bölcs — fordult Vjászadévához —, azt mondják, a király az alattvalók 
bűneiért is felel. Mit tegyek? Nem akarok bűnre bűnt halmozni, s az Urat 
magamra haragítani. 

Judhisthira Krisnára pillantott, aki addig szótlanul hallgatta a beszélgetést. 
Vjászadéva is Krisna felé fordult, s átadta neki a szót, de Krisna csak 
mosolygott, és intett a bölcsnek, hogy folytassa. Vjászadéva így szólt: 

— Ó, erényes, ha a királyi erkölcsről és kötelességekről óhajtasz hallani, 
fordulj Bhísmához. Még mindig életben van, s nincs ember a földön, aki nála 


jártasabb lenne az erkölcs szabályaiban. Ő majd minden kétségedet eloszlatja. 


Bhísma nevének hallatán Judhisthira még jobban elszomorodott. Könnyek 
tolultak a szemébe. — Hogy járulhatnék nagyatyám elé éppen most? Hiszen én 
gyilkoltam le csalárdul! 


Krisna biztatásképpen Judhisthira vállára tette a kezét. 


— Tégy úgy, ahogy a bölcs tanácsolta. Bhísma biztosan örülni fog, ha meglát, 
s eloszlatja majd kételyeidet. Utána pedig foglald el a trónt. 


Krisna szavai végül meggyőzték Judhisthirát. 


- Ám legyen. A bráhmanákkal felszenteltetem magam, s aztán 
meglátogatom a Kuruk nagyatyját. 


Ekkor a Pándava király a világ üdvéért felállt. A fivérei megéljenezték, majd 
elindultak Hasztinápurába. 


Huszonkilencedik fejezet 


Felszabadulás 


A beavatási ceremónia után Judhisthira elindult, hogy meglátogassa Bhísmát 
a csatatéren. 

Nagyon sokan vele tartottak: öccsei, Krisna, Dhritarástra, Gándhárí és több 
ezer alattvaló, akik mind szerettek volna még egyszer találkozni az agg Kuru 
hőssel. Amikor Kuruksétrára értek, a pusztulás borzalmas látványa tárult a 
szemük elé. Az egész mezőt emberi maradványok borították. Mindenütt 
koponyák hevertek, mint megannyi vakító fehér kagylókürt. Számtalan 
csontvázat is láttak, melyeket teljesen megfosztottak húsuktól a saskeselyűk 
és a sakálok. Amikor azonban a menet Bhísmához ért, felemelő látvány 
fogadta őket: azt a helyet, ahol a hős feküdt, nagy fényesség övezte. Nyílágyát 
risik állták körül, s a teste úgy ragyogott, mint a lenyugvó nap. 

A Pándavák és Krisna leszálltak szekereikről, s gyalog mentek oda az elesett 
Kuruhoz. Testük teljes hosszában a földre borultak, hódolatukat ajánlották 
neki, majd köréje ültek. Krisna, könnyáztatta arccal, így szólt: 

— Ó, hős, tudom, hogy elméd és felfogóképességed ugyanolyan tiszta, mint 
mindig is azelőtt. Valóban csodálatos, hogy még ebben az állapotban is képes 
voltál életben maradni. A három világon rajtad kívül ki más tudta volna 
véghezvinni ezt? Áhítatos rajongásod az igazság, a vezeklés, a 
könyörületesség és az erény iránt páratlan. 

Krisna ezután elmesélte a Pándaváknak, hogy Bhísma valójában Djaunak, a 
vaszu nevű nagyhatalmú égiek vezetőjének inkarnációja. Elmondta azt is, mi 
volt az oka, hogy Djau emberként született meg. Amikor befejezte a 
történetet, ismét Bhísmához fordult. 


— Ó, kiváló hős, kérlek, kegyesen pusztítsd el Judhisthira fájdalmát és 
kételyeit. Emésztő bánat lett rajta úrrá a rokonok és tanítók szomorú halála 
miatt. A szelíd király vonakodik attól, hogy elfoglalja az őt megillető helyet: a 
világ uralkodójának trónját. Nyugtasd meg, ó, Bhísma! Mondj el neki mindent 
a kötelességről és az erkölcsről, hiszen te vagy a szónokok gyöngyszeme. 

Bhísma, aki még mindig a testéből kiálló nyilak alkotta ágyon feküdt, egy 
kicsit felemelte a fejét és Krisna arcába nézett. 


- Hódolatomat ajánlom neked, ó, isteni Krisna. Te vagy mindenek 
legfelsőbb oka. Most már ismerem mindent átható, mindent magában foglaló 
kozmikus formádat. Ó, Uram, légy kegyes hozzám! Kérlek, mondd meg, mi 
lenne most a legjobb a számomra. Egyedül arra vágyom, hogy eljussak örök 
lakhelyedre. 

Krisna megnyugtatta Bhísmát, hogy mindenképpen el fog jutni a lelki 
boldogság legfelsőbb régióiba, és ismét megkérte, hogy tanítsa Judhisthirát. 

— Mondj el neki mindent, amit tudsz, hiszen ha majd elhagyod ezt a világot, 
veled együtt hatalmas tudásod is tovaszáll. 


Bhísmát kétségek gyötörték. 

— Ki tudna bárki is a vallásról beszélni a jelenlétedben, Uram? Ráadásul erős 
fájdalmakkal küszködöm. Ködös az elmém, alig érzékelem a világ dolgait. 
Úgy vélem, inkább neked kellene beszélned. 


áá vénák 


Bhísmát egy óriási napernyő árnyéka védte a tűző naptól. A körülötte álló 
bráhmanák halk hangon védikus mantrákat énekeltek, a fejénél álló szolga 
pedig egy nagy tála-levéllel legyezte. 


Habár óriási fájdalmakat élt át, Bhísma örömkönnyeket sírt, amikor Krisnát 
nézte. Határtalan boldogságot érzett. A Legfelsőbb Ur személyesen jött el, 
hogy meglátogassa a halálos ágyán! 


— Kegyemből nem fogsz több fájdalmat érezni, s emlékezeted és szellemed is 
tökéletesen ép marad. Minden tudásod feltárul majd előtted, s a benne rejlő 
dolgok oly láthatóvá válnak, mint kristálytiszta tóban a halak — nyugtatta meg 
Krisna. 


Amíg Krisna beszélt, virágeső hullott az égből, égi hangszerek hangja szólt, 
s illatos szellő fújdogált. Az egész tájra béke telepedett. Még az állatok és a 
madarak is elhallgattak. 


Bhísma ekkor beszélni kezdett. Először azt magyarázta el, hogy Judhisthira 
és fivérei, mivel hűséges és odaadó lelkek, mindig Isten védelme alatt állnak. 
Ezért kerültek ki győztesen minden megpróbáltatásból. A Kuru nagyatya 
biztosította Judhisthirát, hogy minden az Úr kifürkészhetetlen akarata szerint 
történt. Senkinek sem szabad bánkódnia az elkerülhetetlen dolgok fölött. 
Felnézett Krisnára, s így folytatta: — Vaszudéva fia, Krisna a legfelsőbb 
irányító. Krisna mindentudó, ő maga azonban megismerhetetlen. Fogadd el, 
hogy minden az ő felfoghatatlan tervének a része, s ennek tudatában végezd 
kötelességed, miközben szigorúan kitartasz az erényesség mellett. 


Bhísma egy ideig Krisnáról beszélt. Elmondta, hogy Krisna csak az 
élőlények javáért cselekszik. Az Úr nem tesz különbséget a testi 
jellegzetessségek alapján. Neki nincsenek valóra váltandó anyagi céljai. 
Minden tette transzcendentális. 


Ahogy Krisnáról beszélt, Bhísma a szeretet eksztatikus érzésének állapotába 
került, s könnyek peregtek a szeméből. 


— Krisna senki iránt nem részrehajló, s most mégis eljött hozzám, mert a 
szolgája vagyok. 

Amikor a nap lenyugodott, mindenki a táborhelyére ment. Ezután több mint 
ötven napig maradtak Kuruksétrán, miközben Bhísma tanításaiban részesítette 
Judhisthirát. A Pándava sok kérdést tett fel, s valamennyire tökéletes választ 
kapott. Judhisthira kétségei és félelmei mind szertefoszlottak. A nap közben 
egyre közelebb került északi pályájához. Amikor végül elérte az északi 
féltekét, Bhísma befejezte tanításait. Érezte, elérkezett a távozás ideje. 
Krisnára nézett, aki négykarú formájában, csillogó sárga öltözékben állt 
előtte, s imádkozni kezdett: — Hadd merüljön el minden gondolatom benned, 
Uram. Hadd rögzítsem elmémet arra az emlékre, amikor kezedben a magasba 


tartott kerékkel rohansz felém, arcod haragtól izzik, selyemruhád repked a 
szélben. 


Amikor a nap delelőre hágott, Bhísma még mindig Krisnához imádkozott. 
Ekkor végső búcsút vett a Pándaváktól és lehunyta a szemét. A légzése 
megállt, s transz-állapotba került. Az életlevegője egyszerre csak kilövellt a 
fejtetőjén keresztül, és mint egy fénylő üstökös, az égbe szállt. A risik látták, 
hogy ragyogó lelki formában hagyja el a testét, és belép Krisna örök 
hajlékára. Judhisthira és fivérei némán, tisztelettudóan ültek, s kicsordult a 
könnyük. Néhány pillanat múlva felharsantak a kagylókürtök és az üstdobok. 


Minden jelenlévő tiszteletét ajánlotta az eltávozottnak, az istenek pedig 
virágesőt szórtak az égből. 


A Pándavák szomorúan végezték el nagyatyjuk halotti szertartását. A testét 
selyem kelmékbe tekerték, illatos olajokkal és szantálpéppel dörzsölték be, 
majd a halotti máglyára fektették. 


Mindenki sírt, ahogy a lángok között elégett a test. Bhísma hamvait végül a 
Gangeszbe szórták, oda, ahonnan származott. Látták, amikor a folyó istennője 
kiemelkedett a vízből, hogy magához vegye fia földi maradványait. 


A halotti szertartás után Judhisthira és fivérei visszatértek Hasztinápurába, 
hogy kezükbe vegyék a birodalom irányítását. Krisna egy ideig velük maradt, 
s továbbra is bátorította és vigasztalta a még mindig bánkódó Judhisthirát. 
Végül engedélyt kért tőle, hogy visszatérhessen Dvárakába. A Pándava királyt 
mélységesen elszomorította Krisna távozása, de isteni rokona bátorító szavait 
hallva, nagy eltökéltséggel látott hozzá kötelessége teljesítéséhez. Judhisthira 
az erény és igazságosság megtestesülése volt. Jámbor természetének és 
hozzáértő irányításának hála, a nép semmiben sem szenvedett hiányt. A 
félistenek támogatását élvezte, ezért nem következtek be természeti csapások 
sem. Idejében megérkezett az eső, s a növények bőséges termést hoztak. Az 
embereket elkerülte a betegség, az aggodalom; az elviselhetetlen hőséget, a 
dermesztő hideget hírből sem ismerték. Mindenki sokáig élt, s a király 
példáját követve az erényesség útját járta. Életük végén egyenesen a felsőbb 
régiókba távoztak. 

Amikor elérkezett az ideje, Uttará egy fiúgyermeknek adott életet, akit 
Paríksitnak neveztek el. A névadó ceremóniát Dhaumja végezte el. 


— Ezt a gyermeket — mondta a pap — már az anyja méhében megvédte Krisna, 
ezért Visnurata néven fogja ismerni a világ, ami azt jelenti: "akit mindig 
megvédelmez az Úr". Legyőzhetetlen hős válik belőle, s ugyanúgy fog 
uralkodni népén, mint hajdan a dicső Ráma. Növelni fogja családotok 
hírnevét, csakúgy, ahogy maga a nagy Bharata. 

A Pándavákat nagy örömmel töltötték el ezek a jóslatok. Biztosak lehettek 
benne, hogy méltó trónörökösük született, s ez némileg csillapította saját fiaik 
elvesztése miatt érzett bánatukat. 

Judhisthira jobbnak látta, ha  megszilárdítja uralkodói helyzetét. A 
Durjódhana oldalán elesett harcosok rokonai között biztosan lesznek olyan 


királyok, akik majd az ellenségüknek tekintik. 


Judhisthira nem akarta, hogy bárki is egy újabb háborút szítson. Elhatározta, 
hogy bemutat egy rádzsaszújához hasonló nagy áldozatot, melynek révén 
ismét megszilárdíthatja az egész világra kiterjedő hatalmát. Egy világhódító 
lovat eresztettek útjára, hogy kedve szerint barangolja be a földet, s amerre 
ment, Ardzsuna egy hatalmas sereggel követte. Azt, aki nem volt hajlandó 
elfogadni Judhisthira uralmát, Ardzsuna rövid idő alatt leigázta. Néhány év 
alatt ismét a Pándavák fennhatósága alá került az egész föld. 


Nyugalomban, váratlan események nélkül teltek az évek. Judhisthira 
együttérzőn bánt Dhritarástrával, és még mindig feljebbvalójaként tisztelte. 
Soha nem mulasztotta el kikérni a véleményét a kormányzás kérdéseiben. 
Feleségével együtt a királyi család minden tagja nagy tiszteletben részesítette 
- kivéve Bhímát. A Pándava herceg csak kelletlenül adta meg a 
Dhritarástrának kijáró tiszteletet, ugyanis képtelen volt megbocsátani azért a 
sok rosszért, amit fivéreivel együtt a Kauraváktól kellett elszenvednie. A szíve 
mélyén sajnálta tőle a fejedelmi bánásmódot, amiben Judhisthira részesítette, 
s állandóan azt leste, hogyan okozhatna fájdalmat az agg Kuru vezérnek. 
Néha, a harcosok jól ismert mozdulatával rácsapott izmos karjára, S 
Dhritarástra füle hallatára hangos szóval dicsekedett: — Ezzel a két, 
buzogányhoz hasonlatos karommal sújtottam le a vak király összes fiára! 


Dhritarástra némán tűrte ezeket a piszkálódásokat, mert nem akarta velük 
Judhisthirát zavarni. Felesége, Gándhárí sem szólt semmit. Tudomásul vette, 
hogy Bhíma bántó viselkedése múltbeli tetteiknek elkerülhetetlen visszahatása 
csupán. 

Több mint harminc év telt el a nagy csata óta. Vidura, aki a háború 
kitörésekor hosszú zarándokútra ment, most visszatért Hasztinápurába. A 
Pándavák kitörő lelkesedéssel fogadták. 

Vidura beszámolt nekik az utazásairól és a sok lelki tanításról, amit a szent 
helyeken lakó risiktől hallott. Egy darabig a palotában maradt, s amikor látta, 
milyen a sora vak bátyjának, szánalom ébredt benne iránta. Egyértelmű volt, 
hogy Bhíma nem mulaszt el egyetlen alkalmat sem, hogy fájdalmat okozzon 
neki. Dhritarástrát közben még mindig gyötörte az önvád, amiért nem fékezte 
meg ostoba fiait. 


Amikor végre sikerült kettesben maradnia bátyjával, Vidura így szólt: — Ó, 
király, már régen elérkezett az ideje, hogy visszavonulj. Korábbi ellenségeid 
kenyerét eszed. Egész családod elpusztult, s érted is hamarosan eljő a halál. 
Hagyd el a palotát azonnal. Gyere velem az erdőbe, s életed utolsó napjait 
töltsd vezekléssel és elmélkedéssel! 


Vidura kemény szavakkal igyekezett meggyőzni a vak királyt, hogy 
mondjon le anyagi ragaszkodásairól. Dhritarástra végül meghajolt az érvei 
előtt. A következő telihold éjjelén Gándháríval és Vidurával együtt az erdőbe 
vonult. Kunti is velük tartott, aki már hosszú évek óta imádkozással töltötte a 
napjait, sokat böjtölt, és nagyon egyszerűen élt. Titokban távoztak, anélkül, 


hogy bárkit is beavattak volna tervükbe. 


Amikor a palota lakói észrevették, hogy idős hozzátartozóik eltávoztak, 
fájdalmas zokogásban törtek ki. Judhisthirát különösen lesújtotta ez a nem 
várt fejlemény. 

— Ó, jaj, hol van drága anyánk? És hol van nagyra becsült nagybátyánk? Az 
öreg király biztosan bánatában ment el. Befogadott minket, amikor apátlan 
árvák voltunk, s én ezt azzal fizettem vissza, hogy megöltem az összes fiát! 


Ekkortájt Nárada látogatott a palotába, s elmondta a Pándaváknak, hogy 
Dhritarástra és a két hölgy Vidurával az erdőbe távozott. Hamarosan 
elhagyják testüket, és a magasabb régiókba emelkednek. 

— Ó, király, ne bánkódj senki miatt, mert mindenki az Úr irányítása alatt áll. 
Végső soron ő az, aki összetereli, majd szétválasztja az embereket egymástól. 
Mindannyiunkat tehetetlen bábként mozgatnak Isten tévedhetetlen törvényei. 
Az ő akarata a legfelsőbb, ezért mindenkinek egyedül őt kell imádnia és nála 
kell menedéket keresnie. Ez a legjobb, amit az ember tehet. 


Nárada tovább oktatta a Pándavákat. Elmagyarázta nekik, hogy az a szeretet, 
ami a testen alapul, illuzórikus. 

— Senki nem apja, fia, nagybátyja vagy bárkije senkinek. Mindannyian az Úr 
örök részei vagyunk, s csak átmenetileg öltünk különböző testeket. 

Amikor Nárada befejezte a fivérek oktatását, búcsút vett tőlük, majd a 
levegőbe emelkedett és eltűnt. A bölcs szavaiból sikerült vigaszt meríteniük, 
de arra is rádöbbentek, hogy saját visszavonulásuk ideje is közeleg. Dhaumja 
jóslatának megfelelően Paríksit erős és uralkodásra termett herceggé 
cseperedett, s Judhisthira kinevezte trónörökösévé. Dhritarástra távozása után 
nem sokkal a Pándava király is fontolgatni kezdte, hogy az erdőbe vonul. 
Mielőtt azonban elindult volna, szerette volna megtudni, hogy mik Krisna 
tervei. "Tudta, hogy Gándhárí átka, melynek beteljesülését Krisna is 
megerősítette, valóra válik. A Jadu-dinasztia hamarosan megsemmisül, s 
Krisna is eltávozik. Judhisthira ezért Dvárakába küldte Ardzsunát, hogy egy 
utolsó látogatást tegyen unokatestvérüknél. Talán kedves barátja unszolására 
Krisna még arra is hajlandó lesz, hogy még egyszer, utoljára, ellátogasson 
Hasztinápurába. 

Ardzsuna távozása után teltek-múltak a hónapok, s Judhisthira egyre 
nyugtalanabb lett. 


Egyremásra tűntek fel a baljós előjelek. Az évszakok nem a megfelelő 
sorrendben követték egymást, az emberek elhanyagolták kötelességeiket, s 
állandó viták dúltak köztük — szemmel látható volt, hogy a büszkeség, a düh 
és a kapzsiság kerekedett bennük felül. 


Judhisthira magához hívatta Bhímát, mert tudta, mit jelentenek az ómenek. 


— Ó, tigriserejű férfiú, félek, hogy közeledik Krisna távozása. Hallod, hogy 
üvöltenek a sakálok napfelkeltekor? A levegőt baglyok és varjak rikoltozása 
tölti meg. A templomok istenszobrai mintha verejtékeznének és remegnének — 


az ember azt hinné, bármelyik pillanatban elmehetnek. Ó, hős, a földnek 
abban a szerencsében volt része, hogy az Úr lábnyomai érintették. Ezekből a 
jelekből azonban arra következtetek, hogy ennek hamarosan vége. 

Nem sokkal Judhisthira és Bhíma beszélgetése után, Ardzsuna hazaérkezett. 
Csüggedtnek tűnt, a szeméből könnyek hullottak. Az arca halvány volt, 
kerülte a többiek tekintetét. Judhisthira alig merte megkérdezni tőle, mit 
tapasztalt Dvárakában. Vigasztalón Ardzsuna vállára tette a kezét. 

— Drága öcsém, hogy vannak dvárakái barátaink és rokonaink? Jól megy 
soruk? 


Judhisthira a Jadu-nemzetség számos tagjáról érdeklődött, s végül Ardzsuna 
hogylétére is rákérdezett. Abban reménykedett, hogy  balsejtelmei 
valamiképpen nem igazolódnak majd be. 

Amikor kérdései végére ért, várakozón az öccsére nézett, de Ardzsuna 
szótlan maradt. Egész testét remegés rázta, s kezébe temetett arccal zokogott. 
Amikor végre sikerült összeszednie magát, így szólt: 

— Ó, király, éppen most vesztettem el azt, akinek egyetlen pillanatnyi 
távolléte is üressé és élettelenné teszi a világmindenséget. Az Istenség 
Legfelsőbb Személyisége, az Úr Krisna elhagyta ezt a világot. 


Ardzsuna a barátjáról szóló emlékekbe merült, s egymás után idézte fel 
azokat az eseteket, amikor Krisna megóvta őket a bajtól. Eszébe jutottak a 
Krisnával töltött meghitt pillanatok. 

— Együtt ettünk, aludtunk, naphosszat együtt múlattuk az időt. Tréfás 
évődéseink során néha nevetve a szemére hánytam, ha a vitézségével 
kérkedett. Soha nem sértődött meg, pedig még az istenek vezére sem érhet 
hatalma parányi töredékének a nyomába sem. 


Ardzsuna megállt, képtelen volt folytatni. Megint eltakarta az arcát. A 
fivéreit porig sújtotta a bánat. A szobára sűrű csönd nehezedett, amit csak 
Ardzsuna fojtott zokogása tört meg időnként. 

Egy idő múlva Judhisthira arra kérte, mesélje el, hogyan távozott el Krisna. 
Ardzsuna megint erőt vett magán, s beszámolt a történtekről. Az összes Jadu 
elzarándokolt egy tengerparton fekvő szent helyre, Prabhászába. Miután 
áldozatot és imádatot mutattak be az isteneknek, mindnyájan ittak a felajánlott 
borból. Végzetüktől hajtva lerészegedtek, és civakodni kezdtek egymással. A 
veszekedés egyre hevesebbé vált, olyannyira, hogy végül minden lelkiismeret- 
furdalás és gátlás nélkül egymásnak estek, s apa a fiával, testvér a testvérrel 
végzett. Krisna akaratából, s Gándhárí átkának megfelelően, rövid időn belül 
mindannyian meghaltak. 

— Csak Krisna és Balaráma élték túl a szörnyű verekedést, de aztán misztikus 
hatalmuknál fogva, ők is elhagyták ezt a világot. Ezért vagyok így lesújtva. 
Elvette az eszemet a bánat, kifosztott szívvel vándoroltam, de valahogy 
sikerült hazatalálnom. 


A fivérek a földet nézték. Nem tudtak másra gondolni, csak Krisnára. Úgy 


érezték, nélküle értelmetlen az életük. Végül Judhisthira szólalt meg: — Itt az 
idő, hogy visszavonuljunk. Reggel hivatalosan is átadom a birodalmat 
Paríksitnak. Aztán elindulunk a Himalájába. 


Amikor Draupadfi értesült a Krisnával kapcsolatos hírekről, rajta is úrrá lett a 
bánat. 

Elhatározta, hogy követi férjeit. Amikor az  aszkéták  viseletében, 
szomorkodó alattvalók kíséretében elhagyták a várost, ő is ott ment mögöttük. 
Észak felé tartottak. Több napon keresztül gyalogoltak, s végül odaértek a 
nagy Himávat hegység lábaihoz. Nekivágtak a meredek ösvényeknek. Ahogy 
egyre följebb értek, úgy lett a testük egyre soványabb a koplalástól és az út 
viszontagságaitól. Sorban a földre rogytak, s kilehelték a lelküket. De egyikük 
sem állt meg, s nem is nézett vissza. Elméjüket a végső felszabadulás 
elérésére összpontosították. Mivel jól tudták, hogy az önvaló különbözik a 
mulandó testtől, leráztak magukról minden anyagi ragaszkodást és siralmat. 


A végén már csak Judhisthira maradt életben. Ahogy egyre magasabbra 
hágott a hegyen, egyszer csak észrevette, hogy egy kutya szegődött a 
nyomába. Ott lihegett a sarkában, végig a meredek hágón. Ekkor hirtelen 
Indra lángoló szekerét pillantotta meg maga előtt: hatalmas robajjal szállt le a 
hegyre. Indra odament Judhisthirához, s így szólt hozzá: — Szállj fel a 
szekerembe, ó, Bharata hős. Felviszlek a mennybe. 


Judhisthira szemét elvakította az istenből áradó ragyogó fényesség. 

—- Nem vágyom a mennyekbe, ó, uram — válaszolta összetett kézzel. — 
Megboldogult fivéreimet és erényes feleségemet sem tudom itt hagyni a 
lejtőn. 

— Hamarosan újra találkozhatsz velük ugyanebben a testükben. Jöjj hát 
velem. 


Judhisthira a kutyára mutatott, aki közben a lábához telepedett. 

— Ez a jószág nálam keresett menedéket. Hogyan hagyhatnám a sorsára? 

— A mennyben nincs hely kutyák számára — nevetett Indra. — Hagyd itt, aztán 
menjünk. 

— Nem tehetem. Megfogadtam, hogy soha nem hagyom cserben azt, aki a 
menedékemet kéri. 


Hiába könyörgött neki Indra, Judhisthira kijelentette, hogy hamarabb 
mondana le a mennyről, mint hogy itt hagyja ezt a kutyát. Ekkor ámuló 
szemei előtt, a kutya átváltozott Dharmává. 


Judhisthira hódolattal borult le atyja előtt. Dharma felsegítette, és így szólt: — 
Erényességed példa nélküli. Próbára tettelek Dvaitavanában, s te megfeleltél 
minden kérdésemre, ma pedig megmutattad, mi az igazi erényesség. Ó, király, 
menj, kövesd Indrát! Vár rád a boldogság birodalma. 

Judhisthira felszállt a szekérre, mely a magasba emelkedett vele. Az utazás 
során sok églakót látott, akik őt és Indrát magasztalták. A szekér megérkezett 
Amarávatíba, Indra mennyei hajlékára, s leszállt egy fénylő palota elé. 


Mindenütt lágy gandharva-zenére táncoló elbűvölő apszaraszokat látott. A 
palotában mennyei ételektől és italoktól roskadozó aranyasztalok sorakoztak. 
A jámbor lelkek világa volt ez: szépségesek voltak, a testük ragyogott, s 
határtalan mennyei élvezeteknek hódoltak. 


Az elébe táruló látvány egyáltalán nem vonzotta Judhisthirát. Már a földön 
megtanult parancsolni az érzékeinek, s inkább a lelki önmegvalósítás 
transzcendentális boldogságát kereste. 


A Pándava tudta, hogy az érzéki élvezet, még a mennyben is, átmeneti, amit 
óhatatlanul szenvedés követ. Mivel a fivéreit sehol sem látta, megkérdezte 
Indrát, hová mentek. Az isten ekkor megparancsolta néhány szolgájának, 
hogy vezessék őt öccseihez. Egy ösvényhez kísérték, amely kifelé vezetett a 
mennyekből. Ahogy távolodtak, egyre nagyobb sötétség borult rájuk. 

Undorító bűz töltötte meg a levegőt, s darázs-és szúnyograjok röpködtek 
mindenütt. Judhisthira, ahogy a szeme hozzászokott a homályhoz, egy rothadó 
hullákkal borított kopár pusztaságot pillantott meg. Acélcsőrű varjak és 
keselyűk csipkedték a holttesteket, s mindenfelé torz kinézetű, gonosz 
szellemek bolyongtak utálatos jajveszékeléssel. 

Judhisthira döbbenten nézett körbe. A vezetőihez fordult: — Hol vagyunk? És 
miért hoztatok ide? 


— A fivéreidhez viszünk — válaszolták Indra szolgát. 
Ekkor különböző hangok ütötték meg a fülét. 


— Ó, király, de örülünk, hogy itt vagy! Már a puszta jelenléted lelket önt 
belénk, s szenvedésünk szertefoszlik. 


— Kik vagytok? - kiáltotta Judhisthira. 


— Bhíma vagyok! Ardzsuna vagyok! Nakula vagyok! Szahadéva vagyok! — 
szólalt meg innen is, onnan is egy hang. 


Judhisthira meg volt rendülve. Ez hogy történhetett? Mi olyat tettek valaha is 
a fivérei, hogy ilyen poklot érdemeljenek? Miközben azt sem tudta, vajon 
álmodik-e, vagy talán megőrült, megkérte a vezetőit, hogy hagyják magára. 

— Ha a testvéreim itt vannak, én nem akarom elhagyni őket. 


Az égiek elmentek, s Judhisthira egyedül maradt. Krisnára gondolt. Ez is az 
Úr tervének a része lett volna? Ahogy a Pándava gondolataiba merülve állt 
ott, hirtelen az egész vidék felragyogott. Ismét Indrát pillantotta meg, amint 
más félistenek társaságában feléje közeledett. A pokol szörnyű jelenetei 
szertefoszlottak, s menynyei tájak foglalták el a helyüket. Legnagyobb 
ámulatára Judhisthira egy mennyei virágokkal és bimbózó fákkal teli 
gyönyörű kertben találta magát. 


— Ó, emberek között a legkiválóbb, ne nyugtalankodj! — mondta mosolyogva 
Indra. — Sem te, sem a fivéreid nem vagytok a pokolban. Ez a sötét vidék 
csupán illúzió volt. Nincs olyan ember, aki élete során csak jámbor tetteket 
hajtana végre. A nagyon jámborak először bűneik gyümölcsét kapják meg, s 
aztán részesülnek földöntúli boldogságban. 


Indra elmondta Judhisthirának, hogy neki és fivéreinek azért kellett 
alászállniuk a pokolba, mert hazudtak Drónának. Most azonban ettől a csekély 
bűnüktől is megszabadultak, s így nagyon hosszú időre a mennyben 
maradhatnak. Mivel  Judhisthira bemutatta a  rádzsaszúja-áldozatot, 
ugyanolyan sokáig élvezheti Indra mennyei pompáját, mint maga Indra. 


— Ó, király, mártózzatok meg a Mandákiníben, s akkor elnyeritek majd 
mennyei formátokat — mutatott Indra a közeli folyó kristálytiszta vizére. 
Judhisthira a víz alá merült, s amikor kiemelkedett belőle, érezte, hogy 
minden bánata és aggodalma elszáll. Tündöklő testében követte Indrát a 
palotájába. Legnagyobb örömére egy finom aranytrónon, csodálatos négykarú 
formájában Krisnát pillantotta meg. Ardzsuna éppen imádatot mutatott be 
neki, másik három fivére pedig körülállta. Indra közelében ott ült Pándu is 
vakító fényességben. Draupadíi szintén jelen volt, s ragyogó alakja olyan volt, 
mint a Szerencse istennőjéé. Tökéletességet elért égi lények, sziddhák, 
csaranák és szent risik ezrei dicsőítették az Urat. Judhisthira megpillantotta 
közöttük Náradát. 

— Meddig fogok fivéreimmel együtt itt maradni? — kérdezte a bölcstől. 

Nárada azt felelte, hogy mivel egész életükben az erény útját járták, 
majdnem végtelen ideig maradhatnak a mennyben. 

— Te azonban, ó, király, fivéreiddel együtt Krisna örök társa vagy. Bárhová 
megy is, ti mindig elkíséritek. 

Miután elmagyarázta, hogy az Úr időtlen idők óta sorra megjelenik az anyagi 
univerzumokban, Nárada így szólt: 


— Az Úr a hozzátok hasonló tiszta lelkek társaságában végzi tetteit, hogy 
magához vonzzon minden embert. Senki nem értheti meg teljes mértékben az 
ő kedvteléseit. Bár látszólag emberi ügyekbe bonyolódik, mindig kívül marad 
rajtuk, s csak az a vágy vezérli, hogy minden lelket megszabadítson a 
szenvedéstől. Az illúzió hatása alatt álló emberek nem ismerik fel őt, mert 
túlságosan ragaszkodnak az anyagi élvezethez. 

Judhisthira egész lényét átható boldogság árasztotta el. Ő aztán tényleg nem 
ragaszkodott az anyagi dolgokhoz. Egy dologra vágyott: arra, hogy Krisnával 
legyen. Semmi más nem érdekelte. 

Ehhez képest a menny, minden örömével együtt, jelentéktelen semmiség, 
sőt, Krisna nélkül: maga a pokol. Judhisthira tudta, hogy fivérei és Draupadíi is 
ugyanígy éreznek. Krisna arcát nézte, s azon tűnődött, vajon hová mennek 
legközelebb. 


A szerző utószava 


Eredetileg az volt a szándékom e könyv megírásával, hogy a Mahábhárata 
csodálatos történeteit és bölcsességét a lehető legszélesebb olvasóközönséggel 
ismertessem meg. Hatalmas műről van azonban szó (a Vjászadéva által írott 
szanszkrit szöveg százezer négysoros versszakból áll), s így első 
próbálkozásom eredménye egy vaskos kötet lett, amely — még azután is, hogy 
jelentősen le kellett csökkentenem az eredeti kézirat terjedelmét — mintegy 
ezer oldalra rúgott. A kötet megjelenése után úgy éreztem, hogy egyes 
olvasók szemében még ez az ezer oldal is kissé ijesztőnek hat, ezért 
elhatároztam, hogy újra átírom és még jobban lerövidítem. Így született meg 
az a változat, amit most a kezedben tartasz, kedves Olvasó. 

A Mahábhárata történetének vezérfonala, lerövidítve bár, de maradéktalanul 
megtalálható benne. A hosszabb változatban több részlet, s a fő cselekményt 
kiegészítő történet olvasható, míg a rövidebb kötetben csak néhányat érintek e 
melléktörténetek közül. Remélem, sikerült egy olyan könyvet létrehoznom, 
amelyet mindenki elolvashat, aki meg akar ismerkedni a Mahábhárata 
világával, s bízom benne, hogy (az eposz lenyűgöző történeteit megízlelve) 
kedvet kap majd a hosszabb verzió elolvasásához is. 


Szeretnék köszönetet mondani két kiváló tudósnak, a forrásanyagul szolgáló 
két fordítás szerzőjének: Sri Manmatha Duttnak és Sri Kishari Mohan 
Gangulinak. Ez a könyv tehát az északi kézirat ún. kalkuttai kiadásán 
alapszik. Az olvasó ezért olykor azt tapasztalhatja majd, hogy a könyv egyes 
részletei némileg eltérnek attól, amivel esetleg más verziókban találkozott. 


Imádkozom, hogy ezzel senkit ne zavarjak meg. Azt hiszem azonban, hogy 
érthető, ha ötezer év után itt-ott némi eltérés mutatkozik az egyes kéziratok 
között. Ugyanakkor a Pándavák alaptörténete — ahogy azt könyvünkben is 
elbeszéltük — többé-kevésbé mindegyik verzióban ugyanaz. 


Felhasználtam továbbá Sríla A. C. Bhaktivedanta Swami Prabhupáda műveit 
15, többek közt A Bhagavad-gítá úgy, ahogy van c. könyvet. A benne található 
lelki tanítások felbecsülhetetlen segítséget nyújtottak könyvem megírása 
során. Tiszteletteljes hódolatomat ajánlom e nagyra becsült lelki tanítómester 
előtt. 


Őszintén remélem, hogy a könyv elnyerte a tetszésedet, kedves Olvasó. Ha 
megjegyzést vagy bírálatot kívánsz fűzni hozzá, a kiadó címén szívesen 
várom leveledet. Feltett szándékom, hogy minél tökéletesebben mutassam be 
e halhatatlan művet, a világ lelki üzenetet hordozó elbeszélő műveinek e 
számomra legjelentősebb darabját. 


Krishna Dharma 


